
I + SAN SEBASTIJANO 
KATAKOMBOS 


Galbūt per visą gyvenimą Francas nebuvo patyręs 
tokio staigaus perėjimo iš linksmumo į liūdesį. Tarsi 
koks nakties demonas vienu mostelėjimu būtų pavertęs 
visą Romą milžinišku kapinynu. Delčia dar nebuvo pa- 
tekėjusi, todėl gatvėse, kuriomis važiavo Francas, per 
porą metrų nieko nesimatė. Gerai, kad kelias buvo ne- 
ilgas. Po valandėlės jo karieta, arba, tikriau sakant, 
grafo karieta, sustojo prie viešbučio durų. 

Pietūs jau laukė jo. Kadangi Alberas buvo įspėjęs, 
kad neketina anksti grįžti, tai Francas sėdo prie stalo 
vienas. 

Maestro Pastrinis, kuris juos visada matydavo kar- 
tu, pasiteiravo, kodėl nėra Albero. Francas atsakė, kad 
Alberas pakviestas į svečius. Staigus žiburių išnykimas, 
ryškią šviesą pakeitusi tamsa, tyla, nustelbusi triukš- 
mą,— visa tai žadino Franco sieloje kažkokį nesąmo- 
ningą liūdesį, kupiną neaiškaus nerimo. Jis pietavo ty- 
liai, nors rūpestingas ir paslaugus šeimininkas nuolat 
užbėgdavo paklausti, ar viskuo jo malonybė patenkintas. 

Francas nutarė laukti Albero kiek tik galima. Už- 
tat jis liepė pakinkyti ekipažą tik vienuoliktą valandą 
ir prašė maestro Pastrinį tučtuojau pranešti jam, jeigu 
Alberas ko nors atvyktų į viešbutį. Vienuoliktą valan- 
dą Albero dar nebuvo. Fiancas apsirengė ir išvyko, 
įspėjęs šeimininką, kad naktį praleis pas hercogą Bra- 
čaną baliuje. 

Hercogo Bračano rūmai — vieni iš puikiausių Ro- 
moje. Jo žmona, kilusi iš senos Kolono giminės, yra 
žavinga šeimininkė, ir jų priėmimai garsūs visoje Eu- 
ropoje. Francas ir Alberas atvyko į Romą su rekomen- 
daciniais laiškais hercogui, užtat pirmiausia šis paklausė 
Francą, kas atsitiko jo kelionės draugui. Francas at- 
sakė, kad jie išsiskyrė tuo metu, kai visi gesino moko- 
letes, ir kad jis pametė jį iš akių netoli via Mačelo. 

— Tai jis iki šiol dar negrįžo? — paklausė hercogas. 


— „Aš jo laukiau iki vienuoliktos valandos, — atsakė 
Francas. 

— Ar žinote, kur jis nuėjo? 

— Tikrai nežinau, bet, rodos, ar tik ne į pasimatymą. 

— Velniai rautų! — tarė hercogas.— Šiandien bloga 
diena arba, tikriau, bloga naktis vėlyviems pasivaikš- 
čiojimams, ar ne tiesa, grafiene? 

Pastarieji žodžiai buvo skirti grafienei G., ką tik 
atvykusiai už parankės su ponu Torlonijumi, hercogo 
broliu. 

— Priešingai, man atrodo, jog tai nuostabi naktis, — 
atsakė grafienė,— ir tie, kurie čia, gailėsis tik vieno: 
kad ji pralėkė nepaprastai greitai. 

— Aš ir nekalbu apie tuos, kurie čia,— šypsoda- 
masis kalbėjo hercogas.— Vienintelis pavojus, kuris jiems 
gresia, tai įsimylėti jus, jeigu jis vyras, o jeigu mote- 
ris — tai susirgti iš pavydo, kad jūs tokia graži; aš 
kalbu apie tuos, kurie slankioja Romos gatvėmis. 

— Bet kas gi tokią valandą slankios gatvėmis, ne- 
bent jeigu jau vyksta į balių, — nusišypsojo grafienė. 

— Mūsų draugas Alberas de Morseras, su kuriuo 
aš išsiskyriau septintą valandą,— tarė Francas.— Jis 
vaikėsi savo nepažįstamąją, ir nuo to laiko aš jo ne- 
mačiau. 

— Kaip? Ir nežinote, kur jis? 

— Neturiu nė mažiausio supratimo. 

— Ar jis turi ginklą? 

— Jisai su pajaco kostiumu. 

— Nereikėjo leisti, — tarė hercogas, — juk jūs geriau 
pažįstate Romą negu jis. 

— O kaip neleisi? Lengviau būtų buvę sustabdyti 
trečią numerį, kuris šiandien laimėjo lenktynes, negu 
jį sulaikyti, — atsakė Francas.— Antra vertus, kas gi jį 
gali ištikti? 

— Sunku pasakyti! Naktis labai tamsi, o nuo via 
Mačelo iki Tiberio labai netoli. 

Francą nukrėtė šiurpas pamačius, kad hercogas ir 
grafienė taip pat nerimauja. 

— Viešbutyje įspėjau, jog vykstu pas jus, ponas 
hercoge,— tarė Francas, — ir man turi pranešti, kai tik 
jis grįš. 

— Štai,— tarė hercogas,— berods mano liokajus 
ieško jūsų. 

Hercogas neapsiriko. Pamatęs Francą, liokajus pri- 
ėjo prie jo. 

— Jūsų malonybe,— pasakė jis,— „Londono“ vieš- 
bučio šeimininkas atsiuntė jums pranešti, kad jūsų lau- 
kia kažkoks žmogus su vikonto Morsero laišku. 

— Su vikonto laišku! — sušuko Francas. 

— Taip. 

— O kas tas žmogus? 

— Nežinau. 

— Kodėl jis pats neatnešė čia laiško? 

— Pasiuntinys man nepaaiškino. 

— (O kur pasiuntinys? 

— Jis išėjo pamatęs, kad einu į salę jums pranešti. 

— Dieve mano! — tarė grafienė Francui.— Grei- 
čiau eikite. Vargšelis! Gal jį kokia nelaimė ištiko. 

— Bėgu,— tarė Francas. 

— Grįšite čia ir viską papasakosite? — paklausė 
grafienė. 

— Taip, jeigu nieko rimto neįvyko. Jei kas nors 
atsitiko, sunku pasakyti, kas manęs laukia. 

— Kaip ten bebūtų, saugokitės,— perspėjo grafienė. 

— Ak, nesirūpinkite. 

Francas pasiėmė skrybėlę ir skubiai išėjo. Atva- 
žiavęs į balių, jis išsiuntė ekipažą ir liepė vežėjui grįžti 
antrą valandą nakties. Bet, laimė, Bračano rūmai, kurie 
viena puse išeina į Korso gatvę, o kita į Sv. Apaštalų 
aikštę, nuo „Londono“ viešbučio yra ne daugiau kaip 
už dešimties minučių kelio. Priėjęs prie durų, Francas 
pamatė žmogų, stovintį vidury gatvės. Jis visiškai ne- 
abejojo, kad tai Albero pasiuntinys. Žmogus buvo apsi- 
vilkęs platų apsiaustą. Francas priėjo prie jo, ir, nema- 
žam šio nustebimui, tas pirmasis jį užkalbino. 

— Ko jūsų malonybei iš manęs reikia? — paklausė 
jis, pasitraukdamas žingsnį atgal. 

— Ar ne jūs atnešėte man vikonto de Morsero 
laišką? 

— Ar jūsų malonybė gyvenate Pastrinio viešbutyje? 

— Taip. 

— Jūsų malonybė keliaujate drauge su vikontu? 


— Taip. 

— Kuo jūsų malonybė vardu? 

— Baronas Francas d'Epinė. 

— Vadinasi, laiškas adresuotas tikrai jūsų malo- 
nybei. 

— Atsakymo reikės? — paklausė Francas, imdamas 
iš jo laišką. 

— Taip, bent jūsų draugas tikisi atsakymo. 

— Tai prašau pas mane. 

— Ne, aš geriau čia palauksiu,— šyptelėjęs tarė 
pasiuntinys. 

— Kodėl čia? 

— Jūsų malonybė supras, kai perskaitys laišką. 

— Tai aš jus rasiu čia? 

— Be jokios abejonės. 

Francas įėjo į viešbutį. Ant laiptų jis susitiko ma- 
estro Pastrinį. 

— Na, kaip? — paklausė jį šeimininkas. 

— Kas kaip? — atsakė Francas. 

— Ar matėte žmogų, kuris atėjo pas jus, atsiųstas 
jūsų bičiulio? — paklausė Pastrinis. 

— Taip, mačiau,— atsakė Francas, — jis man davė 
laišką. Būkite malonus, liepkite atnešti žiburį. 

Šeimininkas liepė tarnui atnešti žvakę. Francui 
pasirodė, kad maestro Pastrinis labai sumišęs, ir šitai 
dar labiau sustiprino jo norą greičiau perskaityti Al- 
bero laišką. Kai tik tarnas uždegė žvakę, jis skubiai 
išskleidė lapelį popieriaus. Laiškas buvo rašytas Albero 
ranka ir jo pasirašytas. Francas perskaitė jį du kartus — 
mat nepaprastai nustebino laiško turinys. 


Štai jis žodis žodin: 

„Mielas bičiuli, kai tik gausite šį laišką, tučtuojau 
išimkite iš piniginės, kurią rasite rašomojo stalo stal- 
čiuje, mano akredityvą, pridėkite prie jo ir savo, jei 
mano nepakaks. Nubėkite pas Torlonijų, paimkite iš 
jo keturis tūkstančius piastrų ir įteikite juos šio laiš- 
kelio padavėjui. Labai svarbu, kad šią sumą gaučiau 
nedelsiant. 


Pasitenkinu trumpai paprašydamas, nes pasikliau ju 
jumis taip, kaip jūs galėtumėte pasikliauti manimi. 
P. S. I believe now to italian banditti. 
Jūsų draugas 
Alberas de Morseras“ 


Po šiomis eilutėmis kita rašysena buvo parašyta 
itališkai: 

„Se alle sei della mattina Ie guattro mila piastre 
non sono nelle mie mani, alle sette il conte Alberto 
avra cessato di vivere. 

Luigi Vampa“* 

Antrasis parašas Francui viską išaiškino, ir jis su- 
prato, kodėl pasiuntinys nenori eiti pas jį į kambarį: 
jam atrodė saugiau likti gatvėje. Alberas buvo patekęs 
į rankas to paties garsaus plėšiko, kurio ėgzistavimu 
atkakliai nenorėjo tikėti. 

Nebuvo galima delsti nė valandėlės. Jis puolė prie 
rašomojo stalo, atidarė, stalčiuje rado piniginę, o pini- 
ginėje akredityvą. Akredityvas buvo šešiems tūkstan- 
čiams piastrų, bet iš jų tris tūkstančius Alberas jau 
buvo išleidęs. O Francas visai neturėjo akredityvo. Ka- 
dangi jis gyveno Florencijoje ir į Romą buvo atvykęs 
tik savaitei, tai buvo pasiėmęs šimtą luidorų, ir iš to 
šimto jam buvo likę ne daugiau kaip penkiasdešimt. 

Taigi trūko septynių ar aštuonių šimtų piastrų. 
Tiesa, tokiomis nepaprastomis aplinkybėmis Francas 
galėjo pasikliauti pono Torlonijaus paslaugumu. 

Jis jau norėjo, negaišdamas nė valandėlės, grįžti 
į Bračano rūmus, bet staiga jam dingtelėjo puiki mintis. 

Francas prisiminė grafą Montekristą. Ištiesė ranką 
prie skambučio, norėdamas paprašyti maestro Pastrinį, 
tačiau ūmai durys atsidarė ir jis pats pasirodė ant 
slenksčio. 

— Mielas Pastrini,— skubiai paklausė jis, — kaip 
jūs manote, ar grafas namie? 


Dabar aš tikiu Italijos plėšikais (angl.). 
? „Jeigu šeštą valandą ryto keturi tūkstančiai piastrų nebus 
mano rankose, septintą valandą grafo Albero de Morsero nebus gyvo. 
Luidžis Vampa“ 

— Taip, jūsų malonybe, jis tik ką grįžo. 

— Dar nespėjo atsigulti? 

— Nemanau. 

— Tai būkite malonus, užeikite pas jį ir paprašy- 
kite, kad leistų man jį aplankyti. 

Maestro Pastrinis paskubėjo išpildyti prašymą. Po 
valandėlės jis grįžo. 

— Grafas laukia jūsų malonybės,— tarė jis. 

Francas perėjo laiptų aikštelę, ir liokajus įvedė jį 
pas grafą. Tasai buvo nedideliame kabinete, kurio Fran- 
cui dar neteko matyti ir kurio pasieniais stovėjo sofos. 
Grafas pakilo jo pasitikti. 

— Kokie laimingi vėjai atpūtė jus pas mane? — 
paklausė.— Gal pavakarieniausite su manimi? Dievaži, 
tat būtų labai malonu. 

— Ne, aš atėjau svarbiu reikalu. 

— Reikalu? — tarė grafas, žiūrėdamas į Francą 
savo skvarbiu žvilgsniu.— Kokiu reikalu? 

— Ar mes čia vieni? 

Grafas nuėjo prie durų ir grįžo. 

— Visiškai vieni. 

Francas jam ištiesė Albero laišką. 

— Perskaitykite,— tarė jis. 

Grafas perskaitė laišką. 

— Hm, taip! — tarė jis. 

— Ar perskaitėte prierašą? 

— Taip,— pasakė jis,— matau: 

„Se alle sei della mattina le guattro mila piastre 
non sono nelle mie mani, alle sette il conte Alberto avra 
cessato di vivere. 

Luigi Vampa“ 


— Na, kaip jums atrodo? — paklausė Francas. 

— Ar turite šią sumą? 

— Trūksta tik aštuonių šimtų piastrų. 

Grafas nuėjo prie rašomojo stalo, atidarė jį ir iš- 
traukė stalčių, pilną aukso. 

— Tikiuosi, — tarė jis Francui,— jūs manęs nej- 
žeisite ir nesikreipsite į ką nors kitą? 

— Kaip matote, aš ir atėjau tiesiog pas jus,— at- 
sakė Francas. 

— Už tai jums dėkoju. Imkite. 

Ir jis parodė Francui stalčių. 

— Bet argi būtinai reikia siųsti Luidžiui Vampai 
šitą sumą? — paklausė Francas, savo ruožtu įdėmiai 
žiūrėdamas į grafą. 

— O kaip kitaip! — tarė jis.— Spręskite patys, prie- 
rašas gana aiškus. 

— Man atrodo, kad jeigu jūs panorėtumėte, ras- 
tumėte paprastesnį būdą,— atsakė Francas. 

— Kokį? — nustebęs paklausė grafas. 

— Pavyzdžiui, jeigų mes drauge nuvyktume pas 
Luidžį Vampą, aš esu tikras, kad jis neatsakytų jums 
ir paleistų Alberą? 

— Man neatsakytų? O kokią įtaką galiu aš turėti 
šiam plėšikui? 

— Argi jūs jam nepadarėte vienos iš tų paslaugų, 
kurios niekada neužmirštamos? 


— Kokios? 
— Argi jūs neišgelbėjote Pepinui gyvybės? 
— A-a! — tarė grafas.— Kas jums sakė? 


— Negi tai svarbu? Žinau. 

Grafas suraukė antakius, patylėjo. 

— O jeigu aš važiuosiu pas Vampą, ar jūs vyksite 
kartu? 

— Jeigu mano draugija nebus jums nemaloni. 


— Ką gi, tebūnie taip. Oras gražus, pasivažinėti 
Romos apylinkėse bus mums labai malonu. 

— Ar ginklų reikia pasiimti? 

— Kam? 

— Pinigų? 

— Nereikia. Kur žmogus, kuris atnešė laišką? 

— Gatvėje. 

— Laukia atsakymo? 

— Taip. 

— Vis dėlto reikia sužinoti, kur mes važiuosime. 
Aš jį pašauksiu. 

— Be reikalo: į vidų jis nepanoro eiti. 

— Pas jus galbūt, bet pas mane ateis. 

Grafas priėjo prie kabineto lango iš gatvės pusės 
ir ypatingu būdu švilptelėjo. Žmogus su apsiaustu at- 
sitraukė nuo sienos ir išėjo į vidurį gatvės. 

— Salite!' — tarė grafas tokiu tonu, kokiu įsakoma 
tarnui. 

Pasiuntinys negaišdamas, nesvyruodamas, netgi 
skubiai pakluso ir, peršokęs keturis laiptus, įėjo į vieš- 
butį. Po valandėlės jis stovėjo prie kabineto durų. 

— A, tai tu Pepinai? — tarė grafas. 

Užuot atsakęs, Pepinas puolė ant kelių, sučiupo grafo 
ranką ir kelis kartus pabučiavo. 

— Šit kaip! — tarė grafas.— Tu dar neužmiršai, 
kad aš išgelbėjau tau gyvybę? Keista, juk jau praėjo 
visa savaitė. 

— Ne, jūsų šviesybe, to aš niekada neužmiršiu,— 
atsakė Pepinas kupinu dėkingumo balsu. 

— Niekada? Tai labai ilgai! Bet gerai, kad bent 
šitaip galvoji. Stok ir atsakinėk. 

Pepinas nerimastingai žvilgtelėjo į Francą. 

— Gali kalbėti jo malonybei girdint,— pasakė gra- 
fas,— čia mano draugas. Leisite man vadinti jus tuo 
vardu? — pridūrė grafas prancūziškai, kreipdamasis į 
Francą.— Tatai būtina norint įkvėpti jam pasitikėjimą. 

— Nesivaržykite manęs, — tarė Francas,— aš grafo 
draugas. 

— Gerai,— atsakė Pepinas, kreipdamasis į grafą, — 
tegul jūsų šviesybė klausia, aš atsakysiu. 

— Kokiu būdu vikontas Alberas pateko į Luidžio 
rankas? 

— Jūsų šviesybe, prancūzo karieta buvo keletą 
kartų susitikusi su ta, kurioje sėdėjo Tereza. 

— Vado mylimoji? į 

— Taip. Prancūzas pradėjo meilintis. Tereza juo- 
kais jam atsakė. Prancūzas jai mėtė puokštes, ji tuo 
pačiu atsilygino, suprantama, leidus vadui, kuris buvo 
toje pačioje karietoje. 

— Kaip! — sušuko Francas.— Luidžis Vampa buvo 
kaimiečių ekipaže? 

— Jis buvo apsirengęs vežėju ir važnyčiojo,— at- 
sakė Pepinas. 

— Toliau? — tarė grafas. 


Užlipkite! (ital.) 

— O toliau prancūzas nusiėmė kaukę. Tereza, va- 
dui leidus, padarė tą pat. Prancūzas paprašė pasima- 
tymo, Tereza paskyrė vietą ir laiką. Tik vietoj Terezos 
ant San Džakomo bažnyčios laiptų laukė Bepas. 

— Kaip! — vėl pertraukė Francas.— Ta kaimietė, 
kuriai jis atidavė mokoletę?.. 


— Tai buvo penkiolikos metų berniukas, — atsakė 
Pepinas.— Bet jūsų draugui nėra ko gėdytis, kad jis 
pakliuvo. Jis ne pirmas, kurį apmovė Bepas. 

— Ir Bepas išvežė jį už miesto? — paklausė grafas. 

— Taip. Via Mačelo gale laukė karieta. Bepas įsėdo 
ir pakvietė prancūzą. To nereikėjo daug prašyti. Jis 
mandagiai pasiūlė Bepui sėsti dešinėje pusėje ir pats 
atsisėdo šalia. Bepas jam parodė, kad. nuveš jį į vilą, 
per mylią nuo Romos. Prancūzas atsakė pasiryžęs va- 
žiuoti nors į pasaulio kraštą. Vežėjas pasuko į via di 
Ripetą, pravažiavo pro Šventojo Povilo vartus, bet kai 
atsidūrė laukuose, prancūzas ėmė per daug laisvai elgtis, 
ir Bepas atstatė jam į krūtinę porą pistoletų. Vežėjas 
sustabdė arklius, atsisuko ir padarė tą patį. Tuo metu 
keturi mūsiškiai, kurie buvo pasislėpę ant Almo kran- 
to, pribėgo prie karietos. Prancūzas šoko gintis, atrodo, 
net šiek tiek prismaugė Bepą, bet nieko nepadarysi prieš 
penkis ginkluotus vyrus! Teko tik pasiduoti. Jį išlaipino 
iš karietos, privertė paėjėti iki upokšnio kranto ir nu- 
vedė pas Terezą ir Luidžį, kurie jo laukė San Sebasti- 
jano katakombose. 


— Na ką gi! — tarė grafas Francui.— Man rodos, 
ta istorija ne blogesnė už bet kurią kitą. Ką jūs pasdky- 
site, juk esate to dalyko žinovas? 

— Pasakysiu, kad iš visos širdies pasijuokčiau,— 
atsakė Francas,— jeigu ji būtų atsitikusi kam nors ki- 
tam, o ne vargšui Alberui. 

— Taip, jeigu jūs manęs nebūtumėte radęs, tai tas 
meilės nuotykis jūsų draugui būtų gana brangiai kaš- 
tavęs. Bet nesirūpinkite, jis atmokėjo baime. 

— Tai važiuosime jo? — paklausė Francas. 

— Būtinai! Juo labiau kad jis yra labai įdomioje 
vietoje. Ar jūs žinote San Sebastijano katakombas? 

— Ne, niekada nesu ten buvęs, bet seniai ruošiausi 
aplankyti. 

— Štai kaip tik patogi proga, geresnės nė norėti 
negalima. Jūsų ekipažas apačioje? 

— Ne. 

— Pagaliau nesvarbu, mano ekipažas visuomet pa- 
ruoštas, ir dieną, ir naktį. 

— Ir arkliai pakinkyti? 

— Taip. Reikia jums pasakyti, aš didelis nenuo- 
rama. Kartais, atsistojęs iš už stalo vidury nakties, aš 
staiga nutariu važiuoti kur nors į pasaulio kraštą ir 
važiuoju. 

Grafas paskambino vieną kartą, pasirodė kamer- 
dineris. 

— Liepkite išvežti ekipažą iš daržinės, — tarė jis, — 
ir išimkite iš ten pistoletus. Vežėjo žadinti nereikia, 
mus veš Ali. 

Po valandėlės pasigirdo bildesys — tai ekipažas pri- 
važiavo prie durų. 

Grafas pasižiūrėjo į laikrodį. 

— Pusė pirmos,— tarė jis.— Galėtume išvažiuoti 
penktą valandą ryto ir vis dėlto suspėtume. Bet gal 
dėl to jūsų draugui tektų praleisti neramią naktį, užtat 
geriau bus negaištant ištraukti jį iš nepatikimų rankų. 
Jūs vis dar linkęs važiuoti su manim? 

— Labiau negu bet kada. 

— Tai važiuojam... 

Francas ir grafas paliko kambarį. Pepinas išsekė 
paskui. 

Prie durų stovėjo ekipažas. Ali sėdėjo ant vežėjo 
sėdynės. Francas pažino nebylį vergą iš Montekristo 
olos. 

Francas ir grafas įsėdo į ekipažą — tai buvo dvi- 
vietė karieta. Pepinas įsitaisė šalia Ali, ir arkliai pasi- 
leido šuoliais. 

Ali, matyt, iš anksto buvo gavęs nurodymus, nes 
važiavo Korso gatve, perkirto Kampo Vačiną, pakilo 
Strada San Gregorijumi ir sustojo prie San Sebastijano 
vartų. Sargas nenorėjo praleisti, bet grafas Montekris- 
tas parodė Romos gubernatoriaus leidimą įvažiuoti į 

miestą ir išvažiuoti iš jo bet kuriuo dienos ir nakties 
metu. Grotos tučtuojau pakilo, sargas už triūsą gavo 
luidorą, ir karieta nudardėjo tolyn. 

Ekipažas važiavo senuoju Apijaus keliu, abipus 
kurio niūksojo antkapiai. Kartkartėmis Francui atro- 
dydavo, kad neaiškioje patekančio mėnulio šviesoje nuo 
griuvėsių atsiskiria sargybinio figūra, bet, Pepinui davus 
ženklą, figūra kaipmat vėl dingdavo tamsoje. 

Truputį neprivažiavus Karakalos cirko, karieta su- 
stojo. Pepinas atidarė dureles, grafas ir Francas išlipo. 

— Po dešimties minučių būsim vietoje,— paaiškino 
grafas savo bendrakeleiviui. 

Paskui jis pasišaukė Pepiną į šalį, pašnibždomis 
davė jam kažkokį įsakymą, ir Pepinas, išsiėmęs iš ka- 
rietos dėžės fakelą, pasišalino. 

Praėjo dar penkios minutės. Francas matė, kaip 
Pepinas slenka siauru takeliu, vingiuojančiu per kalvotą 
Romos lygumą. Paskui jis įsmuko į aukštą rausvą žo- 
lę, primenančią pasišiaušusius milžiniško liūto karčius. 

— Sekime paskui jį, — tarė grafas. 

Jie leidosi tuo pačiu taku. Nuėję apie šimtą žings- 
nių nuolaidžiu šlaitu, atsidūrė mažyčiame slėnyje. 

Netrukus jie pastebėjo du žmones, besikuždančius 
tamsoje. 

+— Ar eiti toliau, — paklausė Francas,— ar galbūt 
reikia palaukti? 

— Eime, eime, Pepinas tikriausiai perspėjo sargy- 
binį. 

Ir iš tikrųjų vienas iš besikuždančiųjų buvo Pepi- 
nas, o kitas — plėšikų sargybinis. 

Francas ir grafas prisiartino, plėšikas nusilenkė. 

— Jūsų šviesybe,— tarė Pepinas,— ar malonėsite 
eiti paskui mane? Įėjimas į katakombas už poros žingsnių. 

— (Gerai,— tarė grafas,— eik priešakyje. 

Netrukus už krūmų, tarp akmenų, pasirodė anga, 
pro kurią vargais negalais galėjo pralįsti žmogus. 

Pepinas pirmasis įlindo į plyšį. Jau po kelių žings- 
nių požeminis įėjimas ėmė platėti. Tuomet vadovas su- 
stojo, užsidegė fakelą ir atsigręžė. 

Grafas pirmasis atsidūrė ten. Francas įėjo paskui jį. 

Kelias leidosi nuožulniai ir pamažu platėjo. Tačiau 
Francas ir grafas vis dar turėjo eiti susilenkę ir tik šiaip 
taip galėjo slinkti greta. Taip jie nuėjo dar pusantro 
šimto žingsnių, paskui juos sustabdė šūktelėjimas: „Kas 
čia vaikšto?“ 

Fakelo šviesoje jie pamatė, kaip iš tamsos subliz- 
go karabino vamzdis. 

— Draugas, — atsakė Pepinas. 

Jis nuėjo pirmyn ir tyliai pasakė keletą žodžių 
sargybiniui, kuris, kaip ir pirmasis, nusilenkė ir ženklu 
parodė svečiams, kad jie gali eiti tolyn. 

Už sargybinio buvo gal dvidešimties pakopų laip- 
tai. Francas ir grafas nulipo jais ir atsidūrė kažkokioje 
patalpoje, panašioje į rūsį. Iš čia spinduliais žemyn ėjo 
penkios lomos. Mūrinėse sienose viena virš kitos buvo 
išduobtos karstų pavidalo nišos. Jie suprato, kad paga- 
liau įžengė į katakombas. 

Į vieną iš tų lomų, kurios ilgio neįmanoma buvo 
atspėti, dieną prasiskverbdavo šviesos atspindžiai. 

Grafas padėjo ranką ant Franco peties. 

— Ar norite pamatyti plėšikų stovyklą poilsiau- 
jant? — paklausė jis. 

— Net labai, — atsakė Francas. 

— Tai eikite paskui mane... Pepinai, užgesink fa- 
kelą. : 

Pepinas padarė, kas buvo liepta, ir Francas su gra- 
fu atsidūrė nepermatomoje tamsoje, tiktai priešakyje, 
už kokių penkiasdešimt žingsnių nuo jų, ant sienų ribėjo 
rausvi švituliai, dar labiau išryškėję, kai Pepinas už- 
gesino fakelą. 

Tylėdami jie ėjo pirmyn, grafas kaip dieną vedė 
Francą, tarsi būtų turėjęs nepaprastą sugebėjimą matyti 
tamsoje. Pagaliau ir Francas pradėjo vis labiau įžiūrėti 
kelią, nes jie jau artėjo prie ribančių švitulių, kurie 
jiems atstojo kelrodžius. 

Prieš juos išniro trys arkos, kurių vidurinė buvo 
tartum durys. 

Šios arkos skyrė praėjimą, kur buvo grafas ir Fran- 
cas, nuo didžiulio kvadratinio kambario; šio kambario 
sienose buvo daugybė nišų, panašių į tas, apie kurias 

jau kalbėjome. Kambario viduryje dunksojo keturi ak- 
menys. Čia kadaise, matyt, būta altoriaus, nes buvo iš- 
likęs kryžius. 

Vieniša lempa, padėta ant kolonos cokolio, blankia 
mirksinčia šviesa apšvietė keistą vaizdą, kurį pamatė 
tamsos gaubiamų dviejų lankytojų akys. 

Alkūnėmis atsirėmęs į cokolį, nugara atsisukęs į 
arkas, sėdėjo žmogus ir skaitė. 

Tai buvo gaujos vadas Luidžis Vampa. 

Aplink jį, įsitaisę kaip kam patogiau, gulėjo įsi- 
supę į apsiaustus arba sėdėjo prisiglaudę prie kažkokio 
akmeninio suolo, einančio to rūsio pasieniais, apie dvi- 
dešimt plėšikų. Po ranka kiekvienas turėjo karabiną. 

žingsniavo pirmyn ir atgal sargybinis. Jis saugojo sienoje 
kažkokią įdubą, kuri buvo pastebima tik iš to, kad tam- 
sa toje vietoje atrodė dar tirštesnė. 

Grafas leido Francui iki valios pasigrožėti tuo įs- 
pūdingu vaizdu. Paskui pridėjo pirštą prie lūpų ir, lip- 
damas po tris laiptus, kurie ėjo į rūsį, įžengė pro vidu- 
rinę arką ir prisiartino prie Vampos, kuris skaitė taip 
įsigilinęs, kad net neišgirdo jo žingsnių. 

— Kas čia? — šūktelėjo sargybinis, pamatęs lem- 
pos šviesoje kažkokį šešėlį, išnirusį už vado nugaros. 

Šūktelėjimo išgąsdintas Vampa gyvai pašoko, trauk- 
damasis iš už juosmens pistoletą. 

Akies mirksniu visi plėšikai sukilo, ir dvidešimt 
karabinų nukrypo į grafą. 

— Vis dėlto,— tarė jis ramiu balsu, nesujudėjus 
nė vienam jo veido raumeniui,— vis dėlto, mielasis 
Vampa, ar ne per daug ceremonijų sutinkant draugą? 

— Nuleist ginklus! — sukomandavo vadas, valdin- 
gai pakėlęs vieną ranką, o kita pagarbiai nusiimdamas 
skrybėlę. 

Paskui, kreipdamasis į grafą, kuriam, atrodė, buvo 
paklusnūs visi šios scenos veikėjai, tarė: 

— Atleiskite, grafe, bet aš visai nesitikėjau, kad 
jūs pagerbsite mane apsilankydamas, užtat nepažinau 
jūsų. 

— Matyt, apskritai jūsų trumpa atmintis, Vampa, 

ir jūs ne tik žmonių veidų neįsidėmite, bet užmirštate 
ir susitarimus su jais. 

— Kokius susitarimus užmiršau, grafe? — paklausė 
plėšikas tokiu balsu, kuris rodė, kad jis nori tučtuojau 
atitaisyti padarytą klaidą. 

— Argi mes nesusitarėme,— tarė grafas,— kad ne 
tiktai manęs, bet ir visų mano draugų jūs neliesite? 

— Kuo aš pažeidžiau tą susitarimą, jūsų malonybe? 

— Šiandien jūs pagrobėte ir atgabenote čia vikontą 
Alberą de Morserą,— tesė grafas tokiu tonu, kad Fran- 
cas nejučiom virptelėjo,— o tas jaunuolis — vienas iš 
mano, draugų. Jis gyvena tame pačiame viešbutyje, kur 
ir aš, jis visą savaitę važinėjo po Korsą mano karieta, 
o jūs, pakartoju, vis dėlto jį pagrobėte, atgabenote čia 
ir,— pridūrė grafas, ištraukdamas iš kišenės laišką,— 
pareikalavote iš jo išpirkos, tartum tai būtų pirmas 
pasitaikęs žmogus! 

— Kodėl jūs man to nepranešėte? — iškošė pro 
dantis vadas, kreipdamasis į plėšikus, o šie ėmė trauktis 
atbuli nuo jo žvilgsnio.— Kodėl jūs privertėte mane 
sulaužyti žodį, duotą tokiam žmogui kaip grafas, kurio 
rankose visų mūsų gyvybės? Prisiekiu Kristaus krau- 
ju! Jei aš galėčiau manyti, kad kuris nors jūsų žinojo, 
jog tas jaunuolis jo malonybės draugas, aš savo ranka 
jį nušaučiau! 

— Na matote,— tarė grafas, atsisukdamas į Fran- 
cą,— aš gi jums sakiau, kad čia nesusipratimas. 

— Ar jūs čia ne vienas? — nerimastingai paklausė 
Vampa. 

— Su manimi tas, kam buvo adresuotas jūsų laiš- 


kas. Aš jam norėjau įrodyti, kad Luidžis Vampa nie- 
kuomet nelaužo savo žodžio. Prieikite arčiau, barone, — 
tarė jis Francui, — Luidžis pats jums pasakys, kad jis 
apgailestauja padaręs klaidą. 

Francas prisiartino. Vadas žengė keletą žingsnių 
jo pasitikti. “ 

— Jūsų malonybe, prašau būti mano svečiu,— tarė 
jis.— Jūs girdėjote, ką sakė grafas ir ką aš jam atsa- 
kiau. Galiu tik pridurti, kad mielai būčiau davęs keturis 
tūkstančius piastrų, išpirkos sumą, jei tik būtų buvę 
galima to nesusipratimo išvengti. 

— O kurgi belaisvis? — paklausė Francas, nerimas- 
tingai apsidairęs.— Aš jo nematau. 

— Manau, jam nieko neatsitiko? — paklausė gra- 
fas, suraukdamas antakius. 

— Belaisvis ten,— atsakė Vampa, ranka rodyda- 
mas įdubą, prie kurios vaikščiojo sargybinis, — aš pats 
einu pranešti jam, kad jis laisvas. 

Vadas nuėjo prie Albero kameros. Francas su grafu 
nusekė paskui. 

— Ką veikia belaisvis? — paklausė Vampa sargy- 
binio. 

— Visai nežinau, vade,— atsakė šis,— jau daugiau 
kaip valanda negirdžiu jo krebždant. 

— Įeikite, jūsų malonybe! — tarė Vampa. 

Grafas ir Francas, sekdami vadą, užlipo laipteliais. 
Vampa atstūmė skląstį ir atidarė duris. 

Tuomet jie pamatė Alberą, apšviestą blausios lem- 
pos, panašios į tą, kuri buvo rūsyje. Įsivyniojęs į ap- 
siaustą, paskolintą jam vieno plėšiko, jis miegojo pa- 
laimintu miegu. 

— Nieko sau! — tarė grafas, šypsodamasis jam 
vienam būdinga šypsena.— Štai kaip atrodo žmogus, 
kuris septintą valandą turėjo būti sušaudytas. 

Vampa žiūrėjo į miegantį Alberą tikrai susižavė- 
jęs. Buvo matyti, kad jaunuolio drąsa padarė jam įspūdį. 

— Teisybė, grafe,— tarė jis,— tas žmogus, atrodo, 
jūsų draugas. 

Paskui priėjo prie Albero ir palietė jį už peties. 

— Jūsų malonybe! — tarė jis.— Gal teiktumėtės 
nubusti? 

Alberas pasirąžė, prasitrynė akis ir atsimerkė. 

— A, tai jūs, vade,— tarė jis.— Po velnių, kam 
jūs mane prižadinote. Sapnavau nuostabų sapną: rodos, 
šoku galopą pas Torlonijų su grafiene G. 

Jis išsitraukė laikrodį, kurį buvo pasilikęs, kad ga- 
lėtų sekti laiką. 

— Pusė antros,— tarė jis.— Kodėl mane žadinate 
tokiu laiku? 

— Noriu pasakyti jūsų malonybei, jog jūs laisvas. 

— Mielasis,— atkirto Alberas su nepaprastu šal- 

takraujiškumu,— ateičiai įsidėmėkite Napoleono Didžio- 
jo žodžius: „Žadinkite mane tik blogoms naujienoms 
pranešti“. Jeigu nebūtumėte manęs pažadinęs, būčiau 
baigęs galopą ir visą gyvenimą būčiau buvęs jums dė- 
kingas... Tai už mane jau sumokėjo išpirką? 

— Ne, jūsų malonybe. 

— Tai kaip tuomet aš laisvas? 

— Jūsų atvažiavo žmogus, kuriam aš nieko nega- 
liu atsakyti. 

— Čia atvažiavo? 

— Čia. 

— Garbės žodis, tai labai malonus žmogus! 

Alberas apsižvalgė aplinkui ir pamatė Francą. 

— Kaip! — kreipėsi jis į draugą.— Tai jūs, mielasis 
Francai, parodėte tokią gerą širdį? 

— Ne aš, o mūsų kaimynas grafas Montekristas, — 
atsakė Francas. 

— Dievaži, grafas! — linksmai tarė Alberas, pasi- 
taisydamas kaklaraištį ir rankogalius.— Jūs iš tikrųjų 
nuostabus žmogus, ir aš amžiais liksiu jums skolingas, 
pirmiausia už jūsų ekipažą, o antra, už išvadavimą! — 
Ir jis ištiesė grafui ranką. 

Tas krūptelėjo, bet vis dėlto padavė ranką. 

Plėšikas stebėjo šią sceną apstulbęs. Jis buvo pra- 
tęs matyti, kaip sučiuptieji prieš jį dreba. Ir štai atsi- 
rado vienas, kuris liko ištikimas savo pomėgiui juokauti. 
O Francas tai buvo tiesiog sužavėtas, kad Alberas net 
plėšiko akyse išlaikė nacionalinį orumą. 

— Mielasis Alberai,— tarė jis,— jeigu paskubėsite, 
tai mes dar spėsime į baliaus pabaigą pas Torlonijų: 
jūs šoksite toliau galopą ir atleisite senjorui Luidžiui, 
kuris iš tikrųjų šį kartą elgėsi labai kilniai. 

— Iš tikrųjų, — atsakė Alberas, — mes spėsime ten 
ligi antros valandos. Senjore Luidži,— tarė jis, — kokius 
dar formalumus turiu atlikti prieš atsisveikindamas su 
jūsų malonybe? 

— Jokių, — atsakė plėšikas, — jūs laisvas kaip vėjas. 

— Na, tada linkiu jums laimingo ir linksmo gy- 
venimo. Eime, ponai! 

Alberas, lydimas Franco ir grafo, nulipo laiptais, 

perėjo didžiulį kvadratinį kambarį. Visi plėšikai stovėjo 
vienplaukiai. 

— Pepinai! — tarė vadas.— Duok man fakelą. 

— Ką norite daryti? — paklausė grafas. 

— Noriu jus palydėti, — atsakė vadas.— Tai pati 
menkiausia pagarba, kokią aš galiu jūsų malonybei pa- 
reikšti. 

Ir, pasiėmęs iš Pepino rankų degantį fakelą, jis 
nuėjo priešaky savo svečių ne kaip tarnas, atliekąs pa- 
reigą, bet kaip karalius, paskui kurį seka pasiuntiniai. 

Prisiartinęs prie angos, jis nusilenkė. 

— Grafe,— tarė jis,— aš dar kartą prašau atleisti 
man ir tikiuosi, kad daugiau jums neteks skųstis ma- 
nimi dėl to, kas įvyko. 

— Ne, mielas Vampa,— tarė grafas,— jūs mokate 
taip gražiai taisyti savo klaidas, jog norisi padėkoti 
jums, kad jas padarėte. 

— Ponai,— tęsė vadas, atsigręžęs į jaunuolius, — 
galbūt mano kvietimas jums neatrodys per daug vilio- 
jantis, bet jeigu kada nors sugalvotumėte dar kartą 
mane aplankyti, tai, kur aš bebūčiau, džiaugsiuosi jus 
matydamas. 

Francas ir Alberas nusilenkė. Grafas išėjo pirmu- 
tinis. Paskui jį Alberas. Francas delsė. 

— Jūsų malonybė norite manęs kažko paklausti? — 
tarė šypsodamasis Vampa. 

— Prisipažįstu, taip, — atsakė Francas.— Norėčiau 
sužinoti, kokią knygą jūs skaitėte su tokiu dideliu su- 
sidomėjimu, kai mes atvykome. 

— „Cezario komentarus“,— atsakė plėšikas,— tai 
mano mėgstamiausia knyga. 


— Kur jūs, Francai? — paklausė Alberas. 

— Čia, čia, ateinu, — atsakė Francas. 

Jis taip pat išlindo pro angą. 

Jie žengė keletą žingsnių. 

— Atsiprašau,— tarė Alberas, grįždamas atgal, — 
leisite? 

Jis užsidegė cigarą nuo Vampos fakelo. 

— O dabar, grafe,— tarė jis,— paspauskime. Aš 
labai norėčiau praleisti likusį laiką pas hercogą Bračaną. 

Jie rado savo ekipažą toje pat vietoje, kur buvo 
palikę. Grafas pasakė Ali kažką arabiškai, ir arkliai 
pasileido kiek įkabindami. 

Lygiai antrą valandą draugai įėjo į šokių salę. 

Jų pasirodymas sukėlė sensaciją. Kadangi jie įėjo 
dviese, tai nerimas dėl Albero išsyk dingo. 

— Grafiene,— tarė vikontas de Morseras, prieida- 
mas prie grafienės G.,— vakar jūs buvote tokia maloni, 
kad pažadėjote man galopą. Aš truputį vėlokai primenu 
jūsų mielą pažadą, bet mano draugas, kuris, kaip žino- 
te, žmogus teisingas, patvirtins, jog tai ne mano kaltė. 

Kadangi tuo metu užgrojo muzika, tai Alberas, 
apkabinęs grafienės liemenį, ištirpo su ja šokėjų sū- 
kuryje. 

Tuo tarpu Francas svarstė, kodėl taip keistai krūp- 
telėjo grafas Montekristas, kai jam norom nenorom teko 
paduoti Alberui ranką. 


II + SUSITARIMAS 


Kitą dieną, vos išlipęs iš lovos, Alberas pirmiausia 
pasiūlė Francui aplankyti grafą. Jis jau buvo dėkojęs 
jam atsisveikindamas, bet suprato, kad grafo padaryta 
paslauga verta didesnės padėkos. 

Francas, kuris jautė grafui ir potraukį, ir baimę, 
nulydėjo Alberą. Juos įvedė į svetainę. Po valandėlės 
pasirodė grafas. 

— Ponas grafe,— tarė Alberas, eidamas prie jo,— 
leiskite man šiandien pakartoti tai, ką nepakankamai 
aiškiai išreiškiau vakar. Aš niekada neužmiršiu, kokio- 
mis aplinkybėmis atėjote man į pagalbą, ir visada atsi- 
minsiu, kad jūs man išgelbėjote gyvybę arba netoli to. 

— Mielasis mano kaimyne,— juokdamasis atsakė 
grafas, — jūs perdedate mano paslaugą. Sutaupiau jums 
maždaug dvidešimt tūkstančių frankų, štai ir viskas. 
Matote, kad apie tai neverta kalbėti. Bet leiskite ir man 
pareikšti jums savo susižavėjimą: jūs laikėtės stebėtinai 
puikiai. 

— Kas man buvo belikę daryti, grafe? — tarė Al- 


22 


beras.— Aš įsivaizdavau, kad susikivirčijau, o dabar 
laukia dvikova, ir norėjau parodyti tiems plėšikams, kad 
nors visose šalyse kaunamasi dvikovoje, bet tik pran- 
cūzai kaunasi juokdamiesi. Vis dėlto šitai nė kiek ne- 
mažina mano dėkingumo jums, ir aš atėjau paklausti, 
ar negalėsiu pats arba per savo draugus būti jums kuo 
nors naudingas. Mano tėvas grafas de Morseras yra is- 
panų kilmės, jis turi didelę įtaką ir Prancūzijoje, ir Is- 
panijoje. Noriu jus patikinti, kad aš ir visi, kurie mane 
myli, nieko jums nepagailėsime. 

— Turiu prisipažinti, ponas de Morserai, — atsakė 
grafas, — kad aš laukiau tokio jūsų pasiūlymo ir iš visos 
širdies jį priimu. Aš jau ir pats norėjau prašyti jus di- 
delės paslaugos. 

“ — Kokios? 

— Niekada nesu buvęs Paryžiuje. Visai nepažįstu 
Paryžiaus... 

— Nejaugi? — sušuko Alberas.— Kaip galėjote gy- 
venti nematęs Paryžiaus? Tai neįtikėtina! 

— Ir vis dėlto taip yra, bet, kaip ir jūs, aš ma- 
nau, kad metas man susipažinti su kultūringojo pasau- 
lio sostine. Aš jums dar daugiau pasakysiu: gal jau 
seniai būčiau išsirengęs į tą kelionę, jei būčiau pažinojęs 
ką nors, kas būtų galėjęs mane įvesti į Paryžiaus aukš- 
tuomenę, kur neturiu jokių ryšių. 

— Šitokį žmogų kaip jūs! — sušuko Alberas. 

— Jūs labai malonus, bet kadangi aš neturiu kitų 
privalumų, be galimybės varžytis milijonais su ponu 
Aguadu arba ponu Rotšildu, ir vykstu į Paryžių ne 
biržoje spekuliuoti, tai ta aplinkybė mane ir sulaikė. 
Tačiau jūsų pasiūlymas mane drąsina. Ar jūs, brangu- 
sis ponas de Morserai (tariant šiuos žodžius, keista šyp- 
sena šmėkštelėjo grafo lūpose), sutinkate, jei aš atva- 
žiuosiu į Prancūziją, atidaryti man duris tos visuome- 
nės, kuriai aš būsiu toks pat svetimas kaip huronas ar 
kochinchinas? 

— Ak, su didžiausiu džiaugsmu ir iš visos širdies, 
grafe,— atsakė Alberas.— Ir tuo mieliau (brangusis 
Francai, prašau iš manęs nesijuokti), kad mane kviečia 
į Paryžių laišku, kurį gavau kaip tik šį rytą ir kuriame 

kalbama apie labai gerą partiją. Ji mane surištų su 
puikia šeima, turinčia Paryžiaus aukštuomenėje kuo 
puikiausių ryšių. 

— Tai jūs vedate? — šypsodamasis paklausė Fran- 
2 Matyt. Taigi, kai jūs grįšite į Paryžių, aš jau 
būsiu vedęs ir galbūt šeimos tėvas. Turint galvoje mano 
įgimtą solidumą, šitai man labai tiks. Šiaip ar taip, 
grafe, aš jums pakartoju: aš ir mano artimieji pasi- 
ruošę jums tarnauti ir kūnu, ir siela. 

— Sutinku,— tarė grafas, — ir drįstu jums pareikš- 
ti, kad tik to man ir bestigo norint įgyvendinti kai ku- 
riuos sumanymus, apie kuriuos jau seniai galvoju. 

Francas nė akimirkos neabejojo, kad tai tie patys 
sumanymai, apie kuriuos grafas buvo prasitaręs Mon- 
tekristo oloje, ir įdėmiai pažvelgė į grafą, mėgindamas 
iš jo veido išskaityti ką nors apie tuos sumanymus, 
skatinančius jį vykti į Paryžių. Bet nelengva buvo pra- 
siskverbti į šio žmogaus mintis, ypač kai jis dengė jas 
mandagia šypsena. 

— Bet galbūt, grafe, — tarė Alberas, sužavėtas tuo, 
kad jam teks įvesti į Paryžiaus aukštuomenę tokį ori- 
ginalą kaip Montekristas, — galbūt jūsų sumanymai pa- 
našūs į tuos, kurie ateina į galvą tiktai keliaujant ir — 
būdami pastatyti ant smėlio — dingsta užėjus pirmam 
vėjo gūsiui? 

— Ne, sakau jums, tikrai ne taip, — tarė grafas.— 
Iš tiesų aš noriu pabuvoti Paryžiuje, man net būtinai 
reikia ten nuvykti. 

— Ir kada gi? 

— Kada jūs patys ten būsite? 

— Aš? — tarė Alberas.— Ogi po kokių dviejų, dau- 
giausia po trijų savaičių, žodžiu, po tiek laiko, kiek 
užtruks kelionė. 

— Na ką gi! — tarė grafas.— Duodu jums tris mė- 
nesius. Matote, aš nešykštus. 

— Ir po trijų mėnesių jūs būsite pas mane? — 
džiaugsmingai sušuko Alberas. 

— Norite, paskirsim tikslią mūsų pasimatymo dieną 
ir valandą? — paklausė grafas.— Įspėju jus, kad aš ste- 
bėtinai punktualus. 

— Dieną ir valandą! — nudžiugo Alberas.— Puiku! 

— Tuojau pažiūrėsim. 

Grafas ištiesė ranką prie kalendoriaus, kabančio 
netoli veidrodžio. 

— Siandien vasario dvidešimt pirmoji, — tarė jis ir 
pažiūrėjo į laikrodį, — dabar pusė vienuoliktos. Ar su- 
tinkate laukti manęs dvidešimt pirmą gegužės pusę vie- 
nuoliktos ryto? 

— Puiku! — sušuko Alberas.— Pusryčiai bus ant 
stalo. 

— O kur jūs gyvenate? 

— Eldero gatvė, dvidešimt septyni. 

— Vienas gyvenate, viengungiškai? Aš jūsų ne- 
varžysiu? 

— Gyvenu savo tėvo namuose, bet atskirame fli- 
gelyje, kieme. 

— Puiku. 

Grafas išsiėmė užrašų knygutę ir užsirašė: „Eldero 
gatvė Nr. 27, gegužės 21, pusę vienuoliktos ryto.“ 

— Dabar,— tarė jis, kišdamas knygutę į kišenę, — 
nesirūpinkite, aš būsiu tikslus kaip jūsų laikrodžio ro- 
dyklės. 

— Ar dar pamatysiu jus prieš išvažiuodamas? — 
paklausė Alberas. 

— Žiūrint kada išvažiuosite? 

— Išvažiuoju rytoj, penktą valandą vakare. 

— Tuomet jau dabar su jumis atsisveikinu. Turiu 
reikalą Neapoly ir grįšiu ne anksčiau kaip šeštadienio 
vakarą ar sekmadienio rytą. O jūs, — kreipėsi jis į Fran- 
cą,— jūs taip pat išvažiuojate, barone? 

— Taip. 

— Į Prancūziją? 

— Ne, į Veneciją. Aš būsiu Italijoje dar metus ar 
dvejus. 

— Tai mes nepasimatysime Paryžiuje? 

— Bijau, kad neturėsiu tos garbės. 

— Na, ponai, tuomet laimingos kelionės,— tarė gra- 
fas, tiesdamas abi rankas Francui ir Alberui. 

Pirmą kartą palietė Francas šito žmogaus ranką. 
Jis nejučiom krūptelėjo: ranka buvo šalta kaip lavono. 

— Vadinasi, nutarta, — tarė Alberas, — jūs davėte 
žodį. Eldero gatvė dvidešimt septyni gegužės dvidešimt 
pirmąją, pusę vienuoliktos ryto. 

— Gegužės dvidešimt pirmąją, pusę vienuoliktos 
ryto, Eldero gatvė, dvidešimt septyni, — pakartojo grafas. 

Po to jaunuoliai nusilenkė ir išėjo. 

— Kas jums? — paklausė Alberas Francą, grįžus į 
savo kambarį.— Jūs toks susirūpinęs. 

— Taip,— tarė Francas,— turiu prisipažinti, kad 
grafas — nepaprastai keistas žmogus, ir mane gąsdina 
tas pasimatymas, kurį jis jums paskyrė Paryžiuje. 

— Tas pasimatymas?.. Jus gąsdina?.. Turbūt iš 
proto išsikraustėte, mielas Francai! — sušuko Alberas. 

— Ką padarysi? — tarė Francas.— Gal aš ir išsi- 
krausčiau iš proto, bet taip yra. 

— Klausykite,— vėl tarė „Alberas,— labai džiau- 
giuosi, jog man pasitaikė proga pareikšti jums savo 
nuomonę: aš seniai pastebiu, kad jūs jaučiate kažkokį 
priešiškumą grafui, o jis, atvirkščiai, mums visuomet 
būdavo nepaprastai malonus. Ar ką nors turite prieš jį? 

— Galbūt. 

— Buvote su juo kada nors anksčiau susitikę? 

— Taip, taip. 

— Kur? 

— Ar pažadate niekam nė žodžio neprasitarti, ką 
jums papasakosiu? 

— Pažadu. 

— Garbės žodis? 

— Garbės žodis. 

— Gerai. Tuomet klausykite. 

Francas papasakojo Alberui apie savo išvyką į Mon- 
tekristo salą ir apie tai, kaip jis sutiko ten būrį kontra- 
bandininkų ir tarp jų du Korsikos plėšikus. Jis smul- 
kiai apibūdino, kokį pasakišką vaišingumą parodė jam 
grafas savo oloje iš „Tūkstančio ir vienos nakties“. 
Papasakojo apie vakarienę, hašišą, statulas, apie tai, 
ką jis sapnavo ir ką matė tikrovėje ir kaip rytą beliko 
tik mažutė jachta horizonte, plaukianti į Porto Vekiją. 

Paskui jis perėjo prie Romos, papasakojo apie naktį 
Koliziejuje, apie nugirstą pokalbį tarp grafo ir Vam- 

pos, kai grafas pažadėjo išrūpinti, kad Pepinui būtų 
atidėta mirties bausmė. Tą pažadą, kaip mūsų skaity- 
tojai žino, jis ir ištesėjo. 

Pagaliau Francas priėjo iki paskutinės nakties nuo- 
tykio, papasakojo, į kokią keblią padėtį jis pateko pa- 
matęs, kad jam trūksta iki reikalaujamos sumos sep- 
tynių šimtų piastrų. Ir kaip jam dingtelėjo mintis kreip- 
tis į grafą, ir štai išdava — tokia laiminga ir efektinga 
atomazga. 

Alberas klausėsi Franco nepaprastai susidomėjęs. 

— Na, ir kas čia,— tarė šis, kai draugas baigė.— 
Ką jūs čia matote smerktino? Grafas mėgsta keliauti, 
jis turtingas ir turi nuosavą jachtą. Nuvažiuokite į 
Portsmutą arba Sautemtoną ir įsitikinsite, kad uostas 
prigrūstas jachtų, priklausančių turtingiems anglams, 
besimėgaujantiems tokia pat prabanga. Kad visada tu- 
rėtų prieglobstį, kad nereikėtų maitintis tuo bjauriu 
maistu, kuriuo mes nuodijamės, aš — štai jau keturi 
mėnesiai, o jūs — jau ketveri metai; kad nereikėtų tvar- 
sytis šlykščiose lovose, kuriose neįmanoma užmigti, jis 
įsiruošė butą Montekristo saloje. Įsiruošęs pradėjo būgš- 
tauti, kad Toskanos vyriausybė jo neatimtų ir nežūtų 
jo išlaidos. Tuomet jis perka salą ir pasivadina jos var- 
du. Mielasis, pasirauskite savo atmintyje ir pasakykite, 
argi maža jūsų pažįstamų pasivadino vardais tų vieto- 
vių, kurios niekada jiems nepriklausė? 

— O Korsikos plėšikai, kurie priklausė jo svitai? — 
tarė Francas. 

— Kas gi čia nuostabaus? Jūs puikiai žinote, kad 
Korsikos plėšikai nėra vagys, o tiesiog bėgliai, kuriuos 
kraujo kerštas išvijo iš gimtojo miesto ar kaimo. Būnant 
jų draugijoje jūsų garbė nenukentės. O aš pareiškiu, 
kad jei kada nors man teks pabuvoti Korsikoje, tai, 
prieš prisistatydamas gubernatoriui ar prefektui, aš pa- 
prašysiu supažindinti mane su Kolombos plėšikais, jeigu 
tik pavyks juos rasti. Man jie tikrai žavūs. 

— O Vampa ir jo gauja? — nesutiko Francas.— 
Čia jau tikri plėšikai, kurie tik plėšia. Manau, kad to 
vis dėlto neneigsite. Ką jūs pasakysite apie grafo įtaką 
tokiems žmonėms? 


27 


— Pasakysiu, mano mielas, kad jeigu šitai įtakai aš 
turiu būti dėkingas už savo gyvybę, tai man netenka 
pernelyg didelis priekabumas. Užtat aš neketinu kaip jūs 
dėl to kaltinti grafą, ir jūs jau apsipraskite: aš atleidžiu 
mūsų kaimynui už tai, kad jeigu jis ir neišgelbėjo man 
gyvybės, — šitaip teigdamas galbūt perdėčiau,— tai vis 
dėlto sutaupė man keturis tūkstančius piastrų. Mūsų 
pinigais tai yra nei daugiau, nei mažiau kaip dvidešimt 
keturi tūkstančiai frankų — šitokia suma Prancūzijoje 
vargu ar mane įkainotų, o tai įrodo, — pridūrė juokda- 
masis Alberas, — kad savo tėvynėje pranašu nebūsi. 

— Beje, o kur grafo tėvynė? Kokia jo gimtoji kal- 
ba? Kokie jo pragyvenimo šaltiniai? Iš. kur tie jo pa- 
sakiški turtai? Kokia buvo pirmoji paslaptingo,“ neži- 
nomo jo gyvenimo pusė, kuri meta ant antrosios pusės 
niūrų mizantropijos šešėlį? Štai ką jumis dėtas aš pasi- 
stengčiau sužinoti. 

— Mielas Francai,— atsakė Alberas,— kai jūs ga- 
vote mano laišką ir pamatėte, kad mums reikia grafo 
paramos, jūs nuėjote ir pasakėte jam: „Mano draugas 
Alberas de Morseras pavojuje. Padėkite jį išgelbėti“. 
Taip? 

— Taip. 

— Ar grafas paklausė jūsų, kas tas Alberas de 
Morseras? Iš kur kilęs jo vardas? Iš kur atsirado jo 
turtas? Kokie jo pragyvenimo šaltiniai? Kur jo tėvynė? 
Kur jis gimęs? Sakykite, ar jis viso to jūsų klausė? 

— Ne, prisipažįstu, neklausė. 

— Jis tiesiog sėdo ir nuvažiavo. Jis ištraukė mane 
iš pono Vampos nagų, kur, nepaisant, kaip jūs sakote, 
mano nepaprastai laisvos elgsenos, jaučiausi, teisybę 
pasakius, bjauriai. Ir štai kada už tokią paslaugą jis 
prašo mane padaryti tai, ką diena iš dienos darai bet 
kokiam rusų ar italų kunigaikščiui, atvykusiam į Pa- 
ryžių, tai yra prašo supažindinti jį su Paryžiaus aukš- 
tuomene, jūs norėtumėte, kad aš nesutikčiau to pada- 
ryti! Gana, Francai, jūs išsikraustėte iš: proto. 

Reikia pripažinti, kad šį kartą, kaip niekada anks- 
čiau, Alberas savo logika nugalėjo Francą. 

— Žodžiu, darykite, kaip norite, mielasis vikonte, — 

atsidusęs atsakė Francas.— Visa, ką jūs sakote, labai 
įtikinama. Ir vis dėlto grafas Montekristas keistas 


žmogus. 
— Grafas Montekristas — filantropas. Jis nepasakė 


jums, kokiu tikslu važiuoja į Paryžių. Tai štai: jis vyks- 
ta norėdamas gauti Montiono premiją. Ir jeigu tam 
reikės mano balso ir to menko žmogelio paramos, žmoge- 
lio, nuo kurio priklauso jos paskyrimas, taigi pirmąjį aš 
jam duodu, o už antrąjį laiduoju. Šituo, mano drauge, 
baigsime savo pokalbį ir sėsime prie stalo, o paskui nuva- 
žiuosime paskutinį kartą žvilgtelėti į Sv. Petro baziliką. 

Buvo padaryta taip, kaip sakė Alberas, ir kitą dieną, 
penktą valandą po pietų, draugai išsiskyrė. Alberas de 
Morseras grįžo į Paryžių, o Francas d'Epinė išvažiavo 
dviem savaitėms į Veneciją. 

Bet Alberas labai bijojo, kad jo svečias neužmirštų 
sutartojo pasimatymo, todėl, sėsdamas į ekipažą, pa- 
prašė tarną perduoti grafui Montekristui vizitinę kor- 
tele, kurioje po žodžių: „Vikontas Alberas de Morseras“ 
pieštuku prirašė: 

„Gegužės 21 pusę vienuoliktos rytą, 
Eldero gatvė, Nr. 27“ 


III + SVEČIAI 


Eldero gatvės name, kur Alberas de Morseras dar Ro- 
moje paskyrė grafui Montekristui pasimatymą, gegužės 
21 rytą buvo ruošiamasi tinkamai priimti svečią. 

Alberas gyveno atskirame fligelyje didžiulio kiemo 
kampe priešais sandėlius. Tiktai du fligelio langai buvo 
į gatvę, trys kiti — į kiemą, o dar du — į sodą. 

Tarp kiemo ir sodo niūksojo erdvi, puiki grafo ir 
grafienės de Morserų būstinė, pastatyta blogu Napoleono 
laikų stiliumi. 

Palei gatvę per visą grafų žemę ėjo tvora, apvaini- 
kuota vazomis su gėlėmis, vidury su dideliais paauksuotų 
iečių vartais paradiniam įvažiavimui. Pro mažus varte- 
lius greta vartininko patalpos vaikščiodavo tarnai, taip 
pat ir šeimininkai, kai išeidavo arba grįždavo pėsti. 

Parenkant Alberui gyventi fligelį, buvo jaučiamas 
švelnus motinos apdairumas. Ji nenorėjo nuo sūnaus 
atsiskirti ir drauge suprato, kad vikonto metų jaunuoliui 
reikia visiškos laisvės. Antra vertus, čia reiškėsi ir blai- 
vus vikonto egoizmas, — jaunuolis mėgo tą laisvą tuščią 
gyvenimą, kurį gyvena turtingų tėvų sūnūs ir kurį tėvai 
jam auksino it paukščiui narvą. 

Pro langus, kurie buvo į gatvę, Alberas galėdavo 
stebėti išorinį pasaulį. Juk jauniems žmonėms būtina, 
kad jų horizonte visuomet šmėkščiotų gražutės moterys, 
nors tas horizontas viso labo būtų tik gatvė. Paskui, 
jeigu daiktas būdavo vertas rimčiau ištirti, Alberas de 
Morseras galėdavo išeiti pro duris, panašias į vartelius 
greta vartininko patalpos. Jas reikia atskirai paminėti. 


Atrodo, tas duris visi užmiršo nuo tada, kai buvo 
pastatytas namas, ir apleido jas visam laikui: tokios jos 
buvo nepastebimos ir apdulkėjusios. Bet jų spyna ir vy- 
riai, rūpestingai ištepti, liudijo, kad jomis dažnai ir pas- 
laptingai naudojamasi. Tos slaptos durelės konkuravo su 
dviem kitais įėjimais ir šaipėsi iš vartininko, išslysdamos 
nuo jo budrios akies ir atsidarydamos it ola iš „Tūkstan- 
čio ir vienos nakties“, it stebuklingasis Ali Babos „Seza- 
mas“ dviem trimis kabalistiniais žodžiais, ištartais ne- 
apsakomai švelniu balseliu, arba sutartu beldimu pačiais 
ploniausiais pirščiukais pasaulyje. 

Tos durys ėjo į erdvų ir tylų koridorių, kuris atstojo 
tartum prieškambarį ir kurio gale dešinėje buvo Albero 
valgomasis, langais į kiemą, o kairėje — maža jo svetai- 
nė, langais į sodą. Sužėlę krūmai ir vijokliniai augalai, 
išsiskleidę lyg vėduoklė prieš langus, slėpė nuo nekuklių 
žvilgsnių tų dviejų kambarių vidų, vienintelių kambarių, 
į kuriuos buvo galima žvilgtelėti iš kiemo ir iš sodo, nes 
jie buvo apatiniame aukšte. 

Antrame aukšte buvo lygiai tokie pat du kambariai 
ir dar trečias viršum koridoriaus. Tai svetainė, miega- 
masis ir buduaras. 

Apatiniojo aukšto svetainė panėšėjo į alžyrišką sofų 
kambarį ir buvo skirta rūkoriams. 

Antrojo aukšto buduaras susisiekė su miegamuoju, 

ir slaptos durelės ėjo iš jo tiesiog į laiptus. Žodžiu, 
buvo imtasi visų atsargumo priemonių. 

Visą trečiąjį aukštą užėmė erdvi studija, primenanti 
iš dalies dailininko ateljė, iš dalies — dendžio užgaidas. 
Ten buvo užgriozdoti vienas ant kito ir suversti į krūvą 
įvairiausi Albero užgaidai: medžioklės ragai, kontrabo- 
sai, fleitos, visas orkestras, nes vienu metu Alberas 
jautė jeigu ne polinkį, tai pomėgį muzikai, molbertai, 
paletės, sausi dažai, nes muzikos mėgėjas netrukus ėmė 
dėtis dailininku. Pagaliau rapyros, bokso pirštinės, espa- 
dronai ir visokiausios lazdos, nes, sekant aukštuomenės 
jaunimo tradicijomis, būdingomis tai epochai, apie kurią 
mes pasakojame, Alberas de Morseras su nepalyginamai 
didesniu atkaklumu negu muzika ir tapyba domėjosi 
trimis menais, aukštuomenės liūto auklėjimo viršūne, 
būtent — fechtavimusi, boksu ir manipuliavimu lazda, ir 
iš eilės priiminėjo į šį kambarį, skirtą įvairioms fizinėms 
pratyboms, Grizjė, Kuksą ir Šarlį Lebušė. 

Likusią šio kambario baldų dalį sudarė senos Pran- 
ciškaus I laikų skrynios, pilnos kiniško porceliano, japo- 
niškų vazų, Luko dela Robijos fajanso ir Bernaro de Pa- 
lisi lėkščių; senoviniai krėslai, kuriuose galbūt sėdėjo 
Henrikas IV ar Siuli, Liudvikas XIII ar Rišeljė, nes du iš 
šitų krėslų, papuoštų išdrožinėtu herbu, kur žydrame 
fone švytėjo trys Prancūzijos lelijos, apvainikuotos kara- 
lišku vainiku, be abejo, buvo atėję iš Luvro sandėlių 
arba bent iš kokių nors karališkųjų rūmų. Ant tų tamsių 
ir griežtų krėslų netvarkingai buvo išmėtyti brangūs 
ryškių spalvų audeklai, prisigėrę Persijos saulės arba 
nučiupinėti Kalkutos ar Čandernagoro moterų pirštų. 
Kuriam galui čia mėtėsi tie audeklai, niekas nebūtų ga- 
lėjęs pasakyti. Džiugindami akis, jie laukė panaudoja- 
mi, bet kur juos panaudoti, nežinojo net jų savininkas, 
o kol kas kambarys tviskėjo nuo jų žėrinčio aukso ir 
šilko. 

Pačiame centre stovėjo rausvo medžio Rolero ir Blan- 
šė darbo rojalis, savo dydžiu tinkąs mūsų liliputinėms 
svetainėms, bet vis dėlto talpinąs ankštose ir skambiose 
savo gelmėse visą orkestrą ir aimanuojąs nuo Bethove- 

no, Vėberio, Mocarto, Haidno, Gretri ir Porporos šedevrų 
naštos. 

Ir visur ant sienų, viršum durų, ant lubų — špagos, 
durklai, peiliai, vėzdai, kirviai, šarvai, paauksuoti, pajuo- 
dinti, išrantyti; herbarai, mineralų luitai, paukščių iš- 
kamšos, išskėtusios nejudamam skridimui ugnies spalvos 
sparnus ir visam laikui išžiojusios snapus. 

Savaime aišku, kad tai buvo mėgstamiausias Albero 
kambarys. 

Vis dėlto pasimatymo dieną Alberas su rytmetiniais 
drabužiais įsitaisė mažojoje pirmojo aukšto svetainėje. 
Ant stalo prieš minkštą sofą olandiško fajanso puode- 
liuose buvo išdėstyta visų žinomų rūšių tabako, prade- 
dant Peterburgo geltonuoju ir baigiant Sinajaus juoduo- 
ju. Čia buvo ir merilendo, ir portoriko. Šalia jų kvapaus 
lijos, havanos ir manilos. Pagaliau atviroje spintoje buvo 
vokiškų pypkių kolekcija, rinkinys pypkiakočių su ginta- 
riniais kandikliais, papuoštų koralais, taip pat rinkinys 
šaldomų pypkių, inkrustuotų auksu, su ilgais tymo vamz- 
deliais, susirangiusiais it gyvatės, — visi tie įtaisai laukė 
rūkorių paniekinami ar pagiriami. Alberas pats rūpinosi 
šitos simetrinės netvarkos sutvarkymu,— juk nūdieniai 
svečiai po gerų pusryčių ir puoduko kavos mėgsta susi- 
kaupę žiūrėti pro dūmus, įmantriomis spiralėmis kylan- 
čius į lubas. 

Be ketvirties dešimtą įėjo kamerdineris. Išskyrus 
penkiolikmetį grumą Džonį, kalbantį tik angliškai, tai 
buvo vienintelis de Morsero tarnas. Savaime supranta- 
ma, kad paprastomis dienomis Alberas naudodavosi savo 
tėvų virėjo paslaugomis, o iškilmingais atvejais prireik- 
davo ir tėvo liokajaus. 

Kamerdineris buvo vardu Žermenas. Juo jaunasis 
ponas visiškai pasitikėdavo. Įėjęs jis padėjo ant stalo 
pluoštą laikraščių ir padavė Alberui krūvą laiškų. 

Alberas perbėgo juos išsiblaškiusiu žvilgsniu, išsi- 
rinko porą prikvėpintų vokų, užrašytų dailia rašysena, 
atplėšė juos ir gana įdėmiai perskaitė. 

— Kaip gauti šitie laiškai? — paklausė jis. 

— Vienas paštu, o kitą atnešė ponios Danglar ka- 
merdineris. 

— Liepkite pranešti poniai Danglar, kad aš priimu 
kvietimą į jos ložę... Palaukite... Paskui nuvažiuokite 
pas Rozą. Pasakykite jai, kad po operos ją aplankysiu, 
ir nuvežkite jai šešis butelius geriausio vyno, Kipro, 
Chereso ir Malagos, ir statinaitę Ostendės austrių... 
Austres paimkite iš Borelio ir neužmirškite pasakyti, kad 
čia man. 

— Kurią valandą įsakysite paduoti pusryčius? 

— Kelinta dabar? 

— Be penkiolikos dešimta. 


— Duokite lygiai pusę vienuoliktos. Debrė galbūt 
skubės į ministeriją... Be to (Alberas dirstelėjo į užrašų 
knygutę), taip ir susitariau su grafu: gegužės dvidešimt 
pirmąją, pusę vienuoliktos, ir nors aš ne itin tikiu jo 
pažadu, bet noriu būti punktualus. Beje, nežinote, ar 
grafienė atsikėlė? 

— Jei ponas vikontas pageidauja, nueisiu ir su- 
žinosiu. 

— (Gerai... paprašykite jos dėžę likerio, mano jau ne- 
pilna. Pasakykite, kad aplankysiu ją trečią valandą ir 
prašau leidimo supažindinti ją su vienu žmogumi. 

Kamerdineriui išėjus Alberas puolė ant sofos, iš- 
skleidė laikraščius, pažiūrėjo į teatrų repertuarą, susi- 
raukė pamatęs, kad eina opera, o ne baletas, bergždžiai 
paieškojo skelbimų skyriuje naujos pastos dantims, apie 
kurią jam buvo kalbėję, numetė vieną po kito visus tris 
populiariausius Paryžiaus laikraščius ir tęsiamai nusižio- 
vavęs burbtelėjo: 

— Iš tikrųjų laikraščiai kasdien darosi vis nuobo- 
desni. 

Tuo laiku prie vartų sustojo lengvas ekipažas, ir po 
trumpos valandėlės kamerdineris pranešė atvykus poną 
Liusjeną Debrė. Tylėdamas, be šypsenos, beveik oficialios 
išvaizdos į kambarį įėjo aukštas šviesiaplaukis jaunuolis, 
išblyškęs, pilkų, savimi pasitikinčių akių, išdidžiai su- 
spaustom siaurom lūpom, apsivilkęs mėlynu fraku su 
kaltinėmis aukso sagomis, pasirišęs baltą kaklaryšį, su 
kabančiu ant šilkinės pynelės vėžliniu monokliu, kurį, 
jam įtempus antakio ir skruosto raumenis, retkarčiais 
pavykdavo įstatyti į dešinę akį. 


3. Grafas Montekristas, II t. 33 


— Sveikas, Liusjenai! — tarė Alberas.— Jūs man 
tiesiog siaubą keliate savo viršpunktualumu! Aš jūsų 
laukiau paskutinio, o jūs atvykstate be penkių minučių 
dešimtą, tuo tarpu kai pusryčiai numatyti tik pusę vie- 
nuoliktos! Stebuklai! Ar tik nesugriuvo kabinetas? 

— Ne, brangusis,— atsakė jaunuolis, patogiai įsi- 
taisydamas sofoje,— galite būti ramus, mes amžinai svy- 
ruojame, bet niekada nesugriūname, ir aš pradedu many- 
ti, kad mes tiesiog daromės neėpakeičiami, nekalbant 
jau apie tai, kad pusiasalio reikalai visiškai sustiprins 
mūsų padėtį. 

— Ak, taip, juk jūs vejate iš Ispanijos don Karlosą? 

— Nieko panašaus, brangusis, nepainiokite. Mes jį 
pergabename šiapus sienos ir siūlome jam karališką sve- 
tingumą Burže. 

— Burže? 

— Taip. Velniai griebtų, jam nėra ko skųstis! Bur- 
žas — Karolio VII sostinė. Kaip? Nežinojote? Nuo vakar 
dienos tą žino visas Paryžius, o užvakar šis gandas jau 
prasiskverbė į biržą. Danglaras (nesuprantu, kokiu būdu 
šitas žmogus sužino visas naujienas tuo pačiu metu kaip 
ir mes) padarė operaciją su kylančiais popieriais ir pelnė 
milijoną. 

— O jūs, kaip matau, naują kaspinėlį? Ant jūsų 
sagties žydra juostelė, kurios pirma nebuvo. 

— Taip, man atsiuntė Karolio III žvaigždę,— ne- 
rūpestingai atsakė Debrė. 

— Neapsimeskite abejingu, prisipažinkite, kad buvo 
malonu ją gauti. 

— Dievaži, labai malonu. Žvaigždė puikiai tinka 
prie juodo užsegto frako ir tuo labai papildo tualetą. 
Elegantiška. 

— Ir daraisi panašus į Uelso princą arba į Reichš- 
tato hercogą, — šypsodamasis tarė Morseras. 

— Štai kodėl aš ir atvykau pas jus taip anksti, 
mielas Alberai. 

— Tai todėl, kad gavote Karolio III žvaigždę ir 
norėjote pranešti man tą malonią naujieną? 

— Ne, ne todėl. Aš praleidau visą naktį siųsdamas 
laiškus: dvidešimt penkios diplomatinės telegramos. Grį- 

žau namo švintant ir norėjau numigti, bet įsiskaudėjo 
galva. Tuomet atsikėliau ir nutariau pasijodinėti. Bulo- 
nės miške pajutau nuobodulį ir alkį. Tie du pojūčiai 
vienas kitam priešiški ir retai rodosi drauge, bet šį kartą 
jie susivienijo prieš mane, sudarydami lyg ir Karlo res- 
publikonų sąjungą. Tuomet prisiminiau, kad šįryt mes 
puotaujame pas jus, ir štai aš čia. Aš alkanas, pavalgy- 
dinkite mane. Man nuobodu, palinksminkite mane. 

— Tai mano, kaip šeimininko, pareiga, mielasis 
drauge,— tarė Alberas, skambučiu kviesdamas kamer- 
dinerį, o Liusjenas tuo tarpu savo nendrine lazdele su 
auksiniu bumbulu, nusagstytu brangakmeniais, kilnojo 
išskleistus laikraščius. — Žermenai, taurę Chereso ir sau- 
sainių. Kol kas, mielasis Liusjenai, štai cigarai, ir, aišku, 
kontrabandiniai. Patariu pamėginti ir pasiūlyti savo 
ministrui pardavinėti mums tokius pat vietoje riešuto 
lapų, kuriuos dėl jo malonės tenka rūkyti geriems pi- 
liečiams. 

— Betgi negalima kitaip! Kai tik jie liausis buvę 
kontrabanda, jūs jų nerūkysite ir sakysite, kad jie niekam 
tikę. Beje, vidaus reikalų ministro šitai neliečia, tatai 
tvarko finansų ministerija. Kreipkitės į poną Jumaną, 
netiesioginių mokesčių departamentas, koridorius A, 
dvidešimt šeštas numeris. 

— Jūs mane stulbinate savo žinojimu,— tarė Albe- 
ras.— Bet paimkite cigarą. 

Nuo rausvos žvakės paauksuotoje žvakidėje Liusje- 
nas užsidegė manilą ir atsilošė sofoje. 

— Koks jūs laimingas, kad jums nieko nereikia 
daryti,— tarė jis, — tikriausiai nė pats nesuprantate savo 
laimės. 

— O ką jūs darytumėte, mano brangusis karalystės 
tramdytojau, jeigu jums nieko nereiktų daryti? — su 
lengva ironija atsikirto Morseras.— Jūs — asmeninis 
ministro sekretorius, tuo pat metu įveltas į visą Europos 
didžiosios politikos kazuistiką ir menkiausias Paryžiaus 
intrigėles. Jūs ginate karalius ir,— o tai dar maloniau, — 
karalienes, steigiate partijas, vadovaujate rinkimams. 
Savo kabinete, padedamas plunksnos ir telegrafo, jūs 
laimite daugiau negu Napoleonas mūšių laukuose su 

savo špaga ir savo pergalėmis. Jūs turite dvidešimt 
penkis tūkstančius livrų metinių pajamų, neskaitant al- 
gos, turite arklį, už kurį Šato Reno siūlė keturis šimtus 
luidorų ir kurio jūs neperleidote. Jūsų paslaugoms siu- 
vėjas, nesugadinęs jums nė vienų kelnių. Opera, Žokėjų 
klubas ir Varjetės teatras — ir dar drįstate teigti, kad 
nėra kas jus palinksmina? Na, ką gi, tuomet aš jus pa- 
linksminsiu ir išblaškysiu. 

— Kuo gi! 

— Nauja pažintimi. 

— Su vyru ar su moterimi? 

— Su vyru. 

— Ir šiaip aš jų daug pažįstu! 

— Bet tokio nepažįstate. 

— Iš kur jis? Iš pasaulio krašto? 

— Galbūt dar iš toliau. 

— Po velnių! Tikiuosi, ne jis turi atgabenti jums 
pusryčius? 

— Ne, būkite ramus, pusryčiai gaminami čia, na- 
mie. Bet jūs, matau, alkanas? 

— Taip, prisipažįstu, nors tai ir labai žema. Bet 
vakar pietavau pas poną de Vilforą. O ar pastebėjote, 
kad pas tuos teismo žmones visuomet prastai maitina? 
Galima pagalvoti, kad juos graužia sąžinė. 

— Peikite, peikite svetimus pietus, o kuo gi nu- 
džiugina skrandį jūsų ministrai? 

— Taip, bet mes bent nekviečiame padorių žmonių, 
ir jeigu nereikėtų vaišinti mums palankių ir už mus 
balsuojančių plebėjų, tai mes labiau kaip maro bijotume 
pietauti namie, tikrai tuo patikėkite. 

— Tuomet išgerkite dar taurę Chereso ir paimkite 
sausainį. 

— Mielai, jūsų ispaniškas vynas puikus. Matote, 
kaip mes teisingai padarėme grąžindami tai šaliai taiką. 

— Taip, bet kaipgi don Karlosas? 

— Ką gi! Don Karlosas gers bordo, o po dešimties 
metų apvesdinsime jo sūnų su mažąja karaliene. 

— Už tai gausite Aukso vilną, jeigu dar būsite 
ministerijoje. 

— Matau, Alberai, šiandien jūs nutarėte maitinti 
mane tuščiomis šnekomis. 

— Ką gi, jos labai gerai veikia skrandį, ar ne? Bet 
girdžiu Bošano balsą. Pasiginčykite su juo, ir tai jums 
suteiks kantrybės. 

— O dėl ko ginčytis? 

— Dėl to, ką rašo laikraščiai. 

— Bet argi aš skaitau laikraščius? — niekinamai 
tarė Liusjenas. 

— Juo geriau ginčytis. 

— Ponas Bošanas! — pranešė kamerdineris. 

— Prašau, prašau, žiaurioji plunksna! — tarė Al- 
beras atsistodamas ir eidamas pasitikti naują svetį.— 
Štai Debrė sako jūsų nepakenčiąs, nors, jo žodžiais, 
jūsų straipsnių jis ir neskaito. 

— Jis visiškai teisus,— atsakė Bošanas,— aš taip 
pat jį koneveikiu, nors visai nežinau, ką jis daro. Sveikas 
komandorai. 

— A, jūs jau žinote? — tarė asmeninis ministro 
sekretorius, spausdamas žurnalistui ranką ir šypsoda- 


masis. ve e. . zi v 
— Kur čia nežinosi! — atsakė Bošanas. 


— O ką apie tai kalba žmonės? 

— Kokie žmonės? Nuo Kristaus gimimo tūkstantis 
aštuoni šimtai trisdešimt aštuntais metais jų daug. 

— Kritikai, politikai, kur jūs — vienas iš liūtų? 

— Kalba, kad tai visiškai pelnyta ir kad jūs pakan- 
kamai sėjate raudonų sėklų, norint sulaukti bent truputį 
žydrų daigų. 

— Neblogai pasakyta,— pastebėjo Liusjenas.— Ko- 
dėl jūs ne mūsiškis, brangus Bošanai? Būdamas tokio 
proto, jūs per trejus ketverius metus padarytumėte kar- 
jerą. 

— Aš laukiu tik vieno dalyko, kad pasekčiau jūsų 
patarimu: ministrų kabineto, kuris išsilaikytų pusę me- 
tų. Dabar vieną žodį, Alberai, juo labiau kad reikia leisti 
vargšui Liusjenui atsikvėpti. Ar mes pusryčiausim, ar 
pietausim? Juk man reikia į Deputatų rūmus. Kaip 
matote, mūsų amatas ne vien rožėmis klotas. 

— Tik pusryčiausime ir laukiame dar dviejų. Kai 
tik jie-atvažiuos, sėsime prie stalo. 

— O ko laukiate? — paklausė Bošanas. 


— Vieno aristokrato ir vieno diplomato, — atsakė 


Alberas. 
— Na, tai aristokrato teks laukti kokias dvi valan- 


das, o diplomato — dar ilgiau. Grįšiu desertui. Palikite 
man braškių, kavos ir cigarų. Užkąsiu rūmuose. 

— Nesijaudinkite, Bošanai, jeigu aristokratas būtų 
net Monmoransi, o diplomatas — Meternichas, mes vis 
tiek sėsime pusryčių lygiai pusę vienuoliktos. O kol kas 
pasekite Debrė pavyzdžiu, ragaukite Chereso ir sausainių. 

— (Gerai, pasilieku. Šiandien man būtinai reikia išsi- 


blaškyti. 
— Na, štai, ir jūs kaip Debrė! O man atrodo, kad 


opozicija turi būti linksma, kai vyriausybė nusiminusi. 

— Taip, bet jūs nežinote, kas man gresia! Siandien 
Deputatų rūmuose klausysiu Danglaro kalbos, o vakare 
pas jo žmoną — Prancūzijos pero tragedijos. Velniai 
griebtų tą konstitucinę santvarką! Juk sakoma, kad mes 
galime rinkti, tai kaip mes išrinkome Danglarą? 

— Suprantu: jums reikia apsirūpinti linksmumu. 

— Neniekinkite Danglaro kalbų,— tarė Debrė.— 
Juk jisai balsuoja už jus, jis irgi opozicijoje. 

— Užtat ir negerai! Aš laukiu nesulaukiu, kad pa- 
siųstumėte jį postringauti į Liuksemburgo rūmus, tuomet 
leipčiau iš juoko. 

— Brangusis,— tarė Alberas Bošanui,— aiškiai ma- 
tyti, kad Ispanijos reikalai tvarkoje. Šiandien jūs baisiai 
kandus. Prisiminkite, kad Paryžiaus aukštuomenėje kal- 
bama apie mano vedybas su panele Eženi Danglar. Bū- 
damas sąžiningas negaliu leisti jums tyčiotis iš gražby- 
lystės to žmogaus, kuris vieną gražią dieną man tars: 
„Ponas vikonte, jūs žinote, kad aš skiriu savo dukteriai 
du milijonus“. 

— Šitos vestuvės, — pertraukė jį Bošanas, — neįvyks. 
Karalius galėjo jį padaryti baronu, gali pakelti jį peru, 
bet aristokrato iš jo nepadarys. Grafas de Morseras per 
daug didelis aristokratas, kad dėl dviejų apgailėtinų 
milijonų sutiktų su mezaliansu. Vikontas de Morseras 
gali vesti tik markizę. 

— Du milijonai! Vis dėlto neblogas dalykas, — pa- 
prieštaravo Morseras. 


38 


— Tai akcinis kapitalas kokio nors Bulvarų teatro 
arba geležinkelio linijos nuo Botanikos sodo iki Rapė. 

— Neklausykite jo, Morserai,— tingiai prašneko 
Debrė,— veskite. Juk jūs tuokiatės su pinigų maišu. Tai 
argi ne vis tiek? Tebūnie ant jo vienu herbu mažiau ir 
vienu nuliu daugiau. Jūsų herbe yra septyni paukščiai, 
iš jų tris paskiriate žmonai, ir jums dar lieka keturi. 
Vis dėlto tai vienu daugiau negu pas hercogą de Gizą, o jis 
vos nepasidarė Prancūzijos karaliumi, jo pusbrolis buvo 
„Vokietijos imperatorius. 
— Taip, ko gero, jūs teisybę sakote, Liusjenai,— 
atsiliepė išsiblaškęs Alberas. 

— O kaipgi! Be to, kiekvienas milijonierius yra 
aukštos kilmės lyg pavainikis. 

— Tšš! Nekalbėkite, Debrė,— juokdamasis tarė Bo- 
šanas,— štai ateina Šato Reno, kuris, norėdamas išgy- 
dyti jus nuo paradoksų manijos, pervers savo prosenio 
Reno de Montobano špaga. 

— "Tuo jis pažeis savo orumą, — atsakė Liusjenas, — 
nes aš labai žemos kilmės. 

— To betrūko! — sušuko Bošanas.— Ministerija už- 
dainavo Beranžė motyvais. Viešpatie, kur mes einame? 

— Ponas de Šato Reno! Ponas Maksimilijanas Mo- 
relis! — pranešė kamerdineris. 

— Vadinasi, jau visi! — tarė Bošanas.— Ir mes sė- 
dame pusryčių, nes, jeigu neklystu, dviejų ir telaukėte, 
Alberai? 

„— Morelis! — nustebęs sušnibždėjo Alberas.— Kas 
tas Morelis? 


Tačiau jam nesuspėjus baigti ponas de Šato Reno, 
gražus kokių trisdešimt metų jaunuolis, aristokratas nuo 
kojų iki galvos, tai yra su Gišo išvaizda ir Mortemaro 
protu, paėmė Alberą už rankos. 

— Leiskite man, Alberai,— tarė jis,— pristatyti 
jums sipajų kapitoną Maksimilijaną Morelį, savo draugą 
ir išgelbėtoją. Pagaliau šitokio žmogaus nėra reikalo 
rekomenduoti. Vikonte, pasveikinkite mano herojų. 

Jis pasitraukė į šalį užleisdamas vietą aukštam ir 
oriam jaunuoliui, plačios kaktos, veriančio žvilgsnio, su 
juodais ūsais, kurį mūsų skaitytojai matė Marselyje gana 

dramatiškomis aplinkybėmis, užtat gal jo neužmiršo. 
Puiki, gražiai gulinti pusiau prancūziška, pusiau rytie- 
tiška uniforma ryškino jo plačią krūtinę, papuoštą Gar- 
bės legiono kryžiumi, ir liekną liemenį. Jaunas karinin- 
kas grakščiai ir mandagiai nusilenkė. Morelis buvo gra- 
cingas visais savo judesiais, nes buvo stiprus. 

— Ponas Moreli, — nuoširdžiai tarė Alberas, — baro- 
nas de Šato Reno iš anksto žinojo, kad suteiks man 
didelį malonumą supažindindamas su jumis. Jūs jo drau- 
gas — tikiuosi, tapsite ir mūsų draugu. 

— Puiku,— tarė Šato Reno,— ir palinkėkite, mie- 
las vikonte, kad prireikus ir jums jis padarytų tai, ką 
man padarė. 

— O ką jis padarė? — paklausė Alberas. 

— Baronas perdeda,— protestavo Morelis,— iš tik- 
rųjų apie tai neverta kalbėti! 

— Kaip tai neverta kalbėti? — sušuko Šato Reno.— 
Gyvybė neverta, kad apie ją būtų kalbama?.. Iš tikrųjų 
jūs per didelis filosofas, mielasis ponas Moreli!.. Jums 
gera taip kalbėti, kai rizikuojate gyvybe kiekvieną dieną, 
bet aš, kuriam tokia lemtis teko visiškai atsitiktinai... 

— Iš viso to, barone, man aišku tik viena: kapito- 
nas Morelis išgelbėjo jums gyvybę. 

— Tikrai taip,— patvirtino Šato Reno. 

— O kaip tai atsitiko? — paklausė Bošanas. 

— Bošanai, drauge mano, supraskite, kad mirštu 
iš bado! — sušuko Debrė.— Nereikia ilgų pasakojimų. 

— Bet argi aš jums kliudau sėstis prie stalo?..— 
atšovė Bošanas.— Sato Reno viską papasakos mums be- 
pusryčiaujant. 

— Ponai,— tarė Morseras,— turėkite galvoje, kad 
dabar tik ketvirtis vienuoliktos ir mes laukiame pasku- 
tinio svečio. 

— Ak, taip, diplomato,— patikslino Debrė. 

— Diplomato ar ko nors kito, aš nežinau. Žinau 
tik tiek, kad buvau davęs jam vieną uždavinį, kurį jis 
taip puikiai atliko, kad, jeigu aš būčiau karalius, pada- 
ryčiau jį visų savo ordinų kavalieriumi, iš karto net ir 
Aukso vilnos, ir Keliaraiščio. į 

— Jeigu mes dar nesėdame prie stalo,— tarė Deb- 

rė,— įsipilkite stiklinę Chereso, kaip mes padarėme, ir 
papasakokite mums tai, barone. | 

— Jūs žinote visi, kad neseniai man buvo atėjusi 
mintis nuvykti į Afriką. 

— Tai kelias, kurį jums parodė jūsų proseniai, mie- 
lasis Šato Reno, — mandagiai įterpė Morseras. 

— Taip, bet vargu ar jūs, kaip kad jie, tai darėte 
norėdami išvaduoti Kristaus karstą. 

— Jūs teisus, Bošanai,— tarė jaunas aristokratas, — 
aš, kaip mėgėjas, norėjau tik pašaudyti iš pistoleto. 
Kaip žinote, dvikova man žadina pasibjaurėjimą nuo to 
laiko, kai du mano sekundantai, kuriuos pasirinkau su- 
tvarkyti reikalui, privertė mane sutriuškinti ranką vie- 
nam iš geriausių mano draugų... vargšui Francui d'Epinė, 
jūs visi jį pažįstate. 

— Taip, tiesa,— tarė Debrė,— su juo jūs kažkada 
kovėtės... O dėl ko? 

— Nors užmuškite, neprisimenu! — atsakė Šato Re- 
no.— Bet užtat puikiausiai prisimenu, kad, nenorėda- 
mas leisti trūnyti savo talentui šioje srityje, aš nutariau 
išbandyti ant arabų kailio naujus pistoletus, kuriuos 
man buvo tik ką padovanoję. Todėl patraukiau į Oraną, 
iš Orano pasiekiau Konstantiną ir atvykau kaip tik tuo 
metu, kada nebebuvo apgulimo. Aš ėmiau trauktis kartu 
su kitais. Dvi paras šiaip taip iškentėjau, dieną lietų, o 
naktį sniegą. Bet trečią rytą mano arklys padvėsė nuo 
šalčio: vargšas gyvulys buvo pripratęs prie gūnių, prie 
šiltos arklidės... Tai buvo arabiškas arklys, bet jis nepa- 
žino tėvynės, susidūręs Arabijoje su dešimt laipsnių 
šalčio. 

— Tai štai kodėl jūs“norite pirkti mano anglišką 
ristūną,— tarė Debrė.— Tikitės, kad jis lengviau pakęs 
šaltį kaip jūsiškis arabas. 

— Klystate, aš prisiekiau daugiau niekada nevykti 
į Afriką. 

— Taip labai išsigandote? — paklausė  Bošanas. 

— Tikrai, prisipažįstu,— atsakė Šato Reno,— ir 
buvo ko! Vadinasi, mano arklys padvėsė. Ėjau pėsčias. 
Tik staiga ant manęs šeši arabai galvotrūkčiais užlėkė 
norėdami nukirsti man galvą. Du nušoviau iš šautuvo, 

du iš arti pistoletu paklojau, bet dar du liko, o aš buvau 
beginklis. Vienas pagriebė mane už plaukų (štai kodėl 
kerpu juos taip trumpai: ar maža kas gali atsitikti?), 
o kitas prikišo man prie kaklo jataganą, ir jau jutau de- 
ginantį plieno šaltį. Bet staiga šis ponas savo ruožtu už- 
puolė juos, pistoleto šūviu patiesė tą, kuris laikė mane 
už plaukų, ir suskaldė galvą kitam, kuris ketino per- 
skrosti man gerklę jataganu. Jis buvo įsipareigojęs tą 
dieną išgelbėti kam nors gyvybę. Atsitiktinumas lėmė, 
kad tai buvo mano gyvybė. Kai būsiu turtingas, užsa- 
kysiu pas Klagmaną ar pas Maroketį Atsitiktinumo 
statulą. 

— Tai buvo rugsėjo penktoji, — tarė šypsodamasis 
Morelis,— diena, kurią stebuklingai buvo išgelbėtas ma- 
no tėvas. Kiekvienais metais kaip įmanydamas stengiuosi 
pažymėti tą dieną, atlikdamas ką nors... 

— Herojiško, ar ne tiesa? — pertraukė Šato Reno.— 
Trumpai sakant, man pasisekė, bet tai dar ne viskas. 
Išgelbėjęs mane nuo peilio, išgelbėjo dar ir nuo šalčio, 
atiduodamas man ne pusę savo apsiausto, kaip padarė 
šventasis Martynas, bet visą. O paskui ir nuo bado, pasi- 
dalydamas su manimi... spėkite kuo? 

— Felikso paštetu? — paklausė Bošanas. 

— Ne, savo arkliu, kurio kiekvienas mūsų su dide- 
liu apetitu suvalgėme po gerą gabalą. Tai buvo ne- 
lengva! 

— Suvalgyti gabalą arklio? — juokdamasis pa- 
klausė Morseras. 

— Ne, padaryti tokią auką, — atsakė Šato Reno.— 
Paklauskite Debrė, ar jis paaukotų savo anglišką ristūną 
dėl kokio nepažįstamo? 

— Dėl nepažįstamo — ne,— atsakė Debrė,— o dėl 
draugo — galbūt. 

— Aš nujaučiau, kad jūs tapsite mano draugu, ba- 
rone, — tarė Morelis.— Be to, kaip jau turėjau garbės 
pasakyti, vadinkite tai heroizmu ar auka, bet tą dieną 
aš turėjau kuo nors atmokėti likimui už netikėtą laimę, 
kuri kadajse mus aplankė. 

— Ta istorija, apie kurią užsiminė ponas Morelis, — 
tesė Šato Reno,— iš tikrųjų nuostabi, ir kai su juo arčiau 

susipažinsite, jisai ją kada nors papasakos. Šiandien 
susirūpinkime skrandžiu, o ne prisiminimais. Kurią va- 
landą pusryčiaujate, Alberai? 

— Pusę vienuoliktos. 

— Punktualiai? — paklausė Debrė, išsitraukdamas 
laikrodį. 

— Jeigu reikės, jūs man leisite pavėluoti penkias 
minutes,— pasakė Morseras,— nes aš taip pat laukiu 
išgelbėtojo. 

— Kieno? 

— Savo paties, po velnių, — atsakė Morseras.— Argi 
jūs manote, kad manęs negalima, kaip kiekvieno kito, 
iš ko nors išgelbėti ir kad tik vieni arabai kapoja galvas? 
Mūsų pusryčiai — filantropiški pusryčiai, ir prie mūsų 
stalo, aš bent tikiuosi, sėdės du žmonijos geradariai. 

— Ką darysime? — tarė Debrė.— Juk mes turime 
tik vieną Montiono premiją? 

— Ką gi, ji bus paskirta tam, kuris niekuo jos nenu- 
sipelnė,— tarė Bošanas.— Paprastai akademija taip ir 
išsipainioja iš keblios padėties. 

— O iš kur atvyks jūsų išgelbėtojas? — paklausė 
Debrė.— Prašau atleisti už tokį mano atkaklumą. Prisi- 
menu, kartą jūs man jau atsakėte, bet taip miglotai, 
kad aš drįsau paklausti antrą kartą. 

— Teisybę sakant, — tarė Alberas, — aš nė pats ne- 
žinau. Prieš tris mėnesius, kada jį pakviečiau, jis buvo 
Romoje, bet kas gali pasakyti, kur jis spėjo pabuvoti per 
tą laiką? 

— Ir manote, kad jis galės būti punktualus? — 
paklausė Debrė. 

— Aš manau, jog jis gali viską, — atsakė Morseras. 

— Turėkite galvoje, kad net su penkiomis pavėla- 
vimo. minutėmis belieka laukti tik dešimt. 

— Tai aš jomis pasinaudosiu ir papasakosiu jums 
apie savo svečią. 

— Atleiskite,— tarė Bošanas,— ar tai bus felje- 
tonas? 


— Net puikus, — atsakė Morseras,— ir nepaprastai 
įdomus. 

— Tai papasakokite, reikia man kuo nors atsigriebti, 
jeigu jau nepatekau į rūmus. 

— Per paskutinįjį karnavalą aš buvau Romoje. 

— Mes tai žinome,— pertraukė Bošanas. 

— Taip, bet jūs nežinote, kad mane buvo pagrobę 
plėšikai. 

— Plėšikų nėra. 

— Ne, yra, egzistuoja, ir dar kokie baisūs, aš noriu 
pasakyti — žavūs. Jie man pasirodė siaubingai puikūs. 

— Klausykite, brangus Alberai,— tarė Debrė,— pri- 
sipažinkite, kad jūsų virėjas vėluoja, kad austrės dar 
neatvežtos iš Marenės arba Ostendės ir kad, ponios de 
Mentenon pavyzdžiu, valgymą jūs norite pakeisti pasako- 
mis. Prisipažinkite, brangusis, mes tokie mandagūs, kad 
atleisime jums ir išklausysime jūsų istorijos, nors ji 
būtų ir labai fantastiška. 

— O aš jums sakau, kad, nors ji ir fantastiška, 
joje nebus 'nė vieno žodžio neteisybės. Taigi plėšikai 
mane sučiupo ir nugabeno į gana nejaukią vietą, vadina- 
mą San Sebastijano katakombomis. 

— Žinau jas,— tarė Šato Reno,— vos nesusičiupau 
ten drugio. 

— O aš jį iš tikrųjų susičiupau,— tarė Morseras.— 
Man buvo pareikšta, kad aš belaisvis ir kad už mane 
reikalaujama išpirka — menkniekis, keturi tūkstančiai 
romėniškų ekiu, dvidešimt šeši tūkstančiai turkiškų livrų. 
Nelaimė, aš beturėjau tik penkiolika šimtų, mano kelionė 
ėjo į pabaigą, ir kreditai buvo išeikvoti. Aš parašiau 
Francui... Taip, juk Francas viso to liudininkas, ir jūs 
galite paklausti jį, ar aš prasimaniau nors žodį. Para- 
šiau Francui, kad jeigu šeštą valandą ryto jis neatveš 
keturių tūkstančių ekiu, tai dešimt minučių septintos 
būsiu priskirtas prie palaimintųjų šventųjų ir šlovingųjų 
kankinių, kurių draugijoje turėjau garbės atsidurti. Pa- 
tikėkite, kad ponas Luidžis Vampa,— taip vadinosi plė- 
šikų vadas, — sąžiningai būtų išlaikęs savo Žodį. 

— Bet Francas atvežė keturis tūkstančius ekiu? — 
paklausė Šato Reno.— Velniai griebtų! Gauti keturis 
tūkstančius ekiu labai paprasta, kai vadiniesi Francu 
d'Epinė ar Alberu de Morseru. 

— Ne, jis atvyko be nieko, lydimas to svečio, apie 
kurį kalbu ir su kuriuo tikiuosi jus supažindinti. 

— Tai tas ponas — Herkulis, užmušęs Kaką, ar Per- 
sijus, išlaisvinęs Andromedą? 

— Ne, jis maždaug mano ūgio. 

— Apsiginklavęs iki dantų? 

— „Jis neturėjo net mezgimo virbalo. 

— Bet užmokėjo išpirką? 

— Jis pasakė porą žodžių vadui į ausį, ir aš buvau 
laisvas. 

— Jo net atsiprašė, kad tave sulaikė, — pridūrė Bo- 
šanas. 

— Taip ir buvo, — patvirtino Morseras. 

— „Ar tik jisai ne Ariostas? 

— Ne, tiktai grafas Montekristas. 

— Tokios pavardės nėra, — tarė Debrė. 

— Ir man taip atrodo,— pridūrė Šato Reno, su 
tokiu įsitikinimu, tarsi jis atmintinai žinotų visos Euro- 
pos genealogines knygas,— argi kas kada nors yra girdė- 
jęs apie grafus Montekristus? 

— Gal jis: kilęs iš Šventosios žemės,— tarė Boša- 
nas,— tikriausiai koks nors jo protėvis valdė Golgotą 
kaip Mortemarai — Mirties marias. 

— Atleiskite, ponai,— tarė Maksimilijanas, — bet 
man atrodo, kad aš galiu padėti jums išbristi iš painia- 
vos. Montekristas — salelė, apie kurią dažnai kalbėdavo 
jūreiviai, tarnavę pas mano tėvą; smiltelė Viduržemio 
jūroje, atomas Visatoje. 

— Visiškai teisingai,— pripažino Alberas,— ir 
žmogus apie kurį jums pasakoju, yra tos smiltelės, to 
atomo valdovas ir karalius. Jis, atrodo, nusipirko grafo 
titulą kur nors Toskanoje. 

— Ar tas jūsų grafas turtingas? 

— Manau, kad turtingas. 

— Bet juk tai, man rodos, turi būt matyti? 

— Klystate, Debrė. 

— Aš jūsų nesuprantu. 

— Skaitėte „Tūkstantį ir vieną naktį“? 

— Koks čia klausimas! 

— Tai argi galima pasakyti, kas ten prieš jus — 

turtuoliai ar skurdžiai? Kas jų rankose: kviečių grūdai 
ar rubinai ir deimantai? Jums atrodo — vargingi žvejai, 
ir staiga jie įveda jus į kokią nors paslaptingą olą, — 
ir prieš jūsų akis lobiai, už kuriuos galima nusipirkti visą 
Indiją. 

— Na ir kas iš to? 

— O tai, kad mano grafas Montekristas yra vienas 
iš tokių žvejų. Net jo vardas iš tenai. Jis vardu Jūrinin- 
kas Sindbadas ir turi olą, pilną aukso. 

— O ar jūs matėte tą olą? — paklausė Bošanas. 

— Aš —ne, bet Francas matė. Tik žiūrėkite, jam 
girdint nė žodžio apie tai neprasitarkite! Francą įvedė 
tenai užrištomis akimis, jam patarnavo nebyliai ir mo- 
terys, prieš kurias Kleopatra — paprasčiausia mergiotė. 
Beje, dėl moterų jis nėra visai tikras, nes jos pasirodė tik 
po to, kai jis paragavo hašišo. Tad gal jis palaikė mote- 
rimis kokias nors statulas. 

Jaunuoliai žiūrėjo į Morserą, ir jų akys aiškiai by- 
lojo: „Iš proto tu išsikraustei arba tiesiog mus mulkini?“ 

— Iš tikrųjų, — susimąstęs tarė Morelis,— kažką 
panašaus į tai, ką pasakoja ponas de Morseras, aš esu 
girdėjęs iš vieno seno jūreivio, pavarde Penelonas. 

— Aš labai džiaugiuosi, jog ponas Morelis mane 
paremia,— tarė Alberas.— Jums, matyt, nepatinka, kad 
jis įveda atsekamąjį siūlą į mano labirintą? 

— Atleiskite, brangus bičiuli,— tarė Debrė,— bet 
jūs pasakojate tokius neįtikinamus dalykus... 

— Neįtikimus jums, nes jūsų pasiuntiniai ir konsu- 
lai apie tai nerašo, jiems nėra kada, jie neturi laiko, jie 
turi engti savo keliaujančius tėvynainius. 

— Štai jūs ir supykote, ir puolate vargšus mūsų 
atstovus. Bet kaipgi jie gali ginti jūsų interesus? Rūmai 
vis apkarpo jų atlyginimus. Padėtis susidarė tokia, kad į 
tas pareigas neatsiranda norinčių. Gal pageidaujate būti 
pasiuntiniu, Alberai? Aš jums išrūpinsiu paskyrimą į 
Konstantinopolį. 

— To betrūko! Kad sultonas, vos tik man užtarus 
Mahometą Ali, atsiųstų virvelę ir kad mano paties sekre- 
toriai mane pasmaugtų. 

— Na, matote,— tarė Debrė. 

— Taip, bet vis dėlto mano grafas Montekristas 
tikrai egzistuoja! 

— Visi pasauly egzistuoja! Tai niekam nenaujiena! 

— Visi egzistuoja, žinoma, bet ne visi turi juo- 
daodžių vergų, kunigaikštiškas paveikslų galerijas, mu- 
ziejinių ginklų, arklių, kaštuojančių po šešis tūkstančius 
frankų, meilužių graikių! 

— O jūs matėte tą meilužę graikę? 

— Taip, ir mačiau ir girdėjau. Mačiau Valės tea- 
tre, o girdėjau kartą, kai pusryčiavau pas grafą. 

— Tai jis valgo, tas jūsų nepaprastas žmogus? 

— Teisybę pasakius, valgo tiek mažai, kad apie tai ir 
kalbėti neverta. 

— Pamatysite, jis vampyras. 

— Juokitės, jeigu norite, bet tą patį sakė grafienė G., 
kuri, kaip žinote, pažinojo lordą Rutveną. 

— Sveikinu, Alberai, tai labai tinka žmogui, nesi- 
verčiančiam žurnalistika,— sušuko Bošanas.— Tai verta 
liūdnai išgarsėjusios jūrų gyvatės „Konstitucionaliste“. 
Vampyras — stačiai puiku! 

— Akys rausvos, jų vyzdžiai pagal norą išsiplečia 
ar susitraukia, — ištarė Debrė,— aro nosis, didelė atvira 
kakta, veide nė lašelio kraujo, barzda juoda, dantys 
blizga ir aštrūs, tokios pat ir manieros. 

— Taip ir yra,— Liusjenai,— tarė Morseras,— visi 
požymiai kuo tiksliausiai nusakyti. Taip, manieros aš- 
trios ir kandžios. Su juo susidūrus mane dažnai nukrės- 
davo šiurpas. O viertą kartą, kai mes drauge žiūrėjome 
mirties bausmės vykdymą, aš maniau, kad apalpsiu ne 
tiek dėl budelio darbo ir dėl pasmerktojo riksmo, kiek dėl 
grafo išvaizdos ir jo šaltakraujiškų pasakojimų apie 
visokiausias mirties bausmes. 

Ar tas grafas nebuvo nusivedęs jus į Koliziejaus 
griuvėsius pačiulpti jūsų kraujo, Morserai? — paklausė 
Bošanas. 

— Ar išvadavęs neprivertė jus pasirašyti kokį nors 
ugnies spalvos pergamentą, kad atiduodate jam savo 
sielą kaip Isajus savo pirmgimystės teises? 

— Juokitės, juokitės, kiek tik norite,— tarė Morse- 
ras, truputį pyktelėjęs.— Kai aš į jus žiūriu, puikieji 

paryžiečiai, nuolatiniai Gando bulvaro, Bulonės miško 
lankytojai, ir prisimenu tą žmogų, tai iš tikrųjų man 
rodosi, kad mes skirtingų padermių žmonės. 

— Ir aš tuo didžiuojuosi! — tarė Bošanas. 

— Šiaip ar taip,— pridūrė Šato Reno,— jūsų gra- 
fas Montekristas laisvalaikio valandėlėmis puikus žmo- 
gus, jeigu, žinoma, užmiršime jo reikaliukus su italų 
plėšikais. 

— Jokių italų plėšikų nėra! — tarė Debrė. 

— Jokių vampyrų taip pat nėra! — pridūrė Bošanas. 

— Nėra nė grafo Montekristo,— tęsė Debrė.— Gir- 
dite, Alberai, muša pusę vienuoliktos. 

— Prisipažinkite, kad jūs sapnavote baisų sapną, ir 
eime pusryčiauti, — tarė Bošanas. 

— Bet, nespėjus nutilti sieninio laikrodžio dūžių 
aidui, atsidarė durys ir Žermenas pranešė: 

— Jo šviesybė grafas Montekristas! 

Visi nejučiom krūptelėjo, išsiduodami, kaip labai 
juos paveikė Morsero pasakojimas. Ir pats Alberas pradė- 
jo staiga nepaprastai jaudintis. 

Niekas negirdėjo nei karietos dardėjimo, nei žings- 
nių koridoriuje. Netgi durys atsidarė be garso. 

Tarpdury pasirodė grafas. Jis buvo apsirengęs labai 
paprastai, tačiau pats reikliausias aukštuomenės liūtas 
jo kostiumui nieko nebūtų galėjęs prikišti. Viskas atiti- 
ko labiausiai rafinuotą skonį, viskas — frakas, skrybėlė 
ir baltiniai — buvo pasiūta pačių nagingiausių meistrų. 

Jis atrodė ne daugiau kaip trisdešimt penkerių me- 
tų, ir ypač visus apstulbino jo nepaprastas panašumas į 
portretą, kurį buvo nupiešęs Debrė. 

Grafas šypsodamasis priėjo tiesiog prie Albero, ku- 
ris jį pasitiko ir karštai paspaudė jam ranką. 

— Punktualumas — karalių mandagumas, kaip tvir- 
tino, kiek žinau, vienas mūsų monarchų,— tarė Monte- 
kristas, — bet keliautojai, kaip benorėtų, ne visada pajė- 
gia šios taisyklės laikytis. Tačiau tikiuosi, brangusis vi- 
konte, kad jūs, atsižvelgdamas į mano karštą norą 
būti punktualiam, atleisite tas dvi ar tris sekundes, 
kurias berods aš vis dėlto pavėlavau. Penkis šimtus 
mylių ne visada galima nuvažiuoti be kliūčių, ypač 
Prancūzijoje, kur, kaip sako, uždrausta mušti vežėjus. 

— Ponas grafe,— atsakė Alberas,— aš kaip tik in- 
formavau, kad laukiu jūsų, savo draugus, kuriuos pa- 
kviečiau čia, kadangi buvote davę malonų pažadą mane 
aplankyti. Leiskite su jais supažindinti: grafas Šato 
Reno, kurio kilmingumas siekia dvylika perų ir kurio 
proseniai sėdėjo prie Apvaliojo stalo; ponas Liusjenas 
Debrė, vidaus reikalų ministro asmeninis sekretorius; 
ponas Bošanas, pavojingas žurnalistas, Prancūzijos vy- 
riausybės siaubas. Jis plačiai žinomas savo tėvynėje, 
bet Italijoje galbūt apie jį nieko negirdėjote, nes jo lai- 
kraštis ten uždraustas. Pagaliau ponas Maksimilijanas 
Morelis, sipajų kapitonas. 

Ištarus šį vardą, grafas, kuris iki tol visiems spaudė 
ranką labai mandagiai, bet su grynai anglišku abejin- 
gumu ir šaltumu, nejučiom žengė žingsnį pirmyn, ir 
lengvas rausvumas it žaibas tvykstelėjo ant jo išblyšku- 
sių skruostų. 

— Jūs dėvite prancūzų nugalėtojų uniformą,— tarė 
Jis.— Tai puiki uniforma. 

Sunku pasakyti, koks jausmas suteikė grafo balsui 
tokį subtilų skambumą ir tartum prieš jo valią kažkaip 
ypatingai privertė sublizgėti jo akis, tokias gražias, ra- 
mias ir giedras, kai jos žvelgdavo be jokių šešėlių. 

— Ar jūs niekada nesatę matę mūsų afrikiečių? — 
paklausė Alberas. 

— Niekada, — atsakė grafas, vėl visiškai susivaldęs. 

— Po ta uniforma plaka viena iš pačių drąsiausių 
ir pačių kilniausių mūsų armijos širdžių. 

— Vikonte! — pertraukė Morelis. 

— Leiskite man baigti, kapitone... Ir mes dabar 
sužinojome,— tęsė Alberas, — apie tokį herojišką pono 
Morelio poelgį, kad, nors aš matau jį šiandien pirmą 
kartą gyvenime, prašau kapitoną leisti rekomenduoti 
jums, grafe, kaip mano draugą. 

Tariant šiuos žodžius, keistai sustingęs žvilgsnis, 
rausvumo plykstelėjimas ir lengvas vokų virpėjimas vėl 
išdavė, kad grafas Montekristas jaudinasi. 

— Šit kaip! — tarė jis.— Vadinasi, kapitonas — kil- 
nus žmogus. Tuo geriau! 

Tas šūktelėjimas, susijęs greičiau su paties grafo 


4. Grafas Montekristas, II t. 49 


mintimis negu su Albero žodžiais, visiems pasirodė keis- 
tas, ypač Moreliui, kuris nustebęs pažiūrėjo į Monte- 
kristą. Bet tuo pat metu šitai buvo pasakyta taip švelniai 
ir net meiliai, kad nors ir keistas buvo tas šūktelėjimas, 
tačiau nebuvo galima užpykti. 

— Kokį jis galėjo turėti pagrindą tuo abejoti? — 
paklausė Bošanas Šato Reno. 

— Iš tikrųjų, — atsakė tas, savo įgudusiu ir akylu 
aristokrato žvilgsniu kaipmat perpratęs Montekriste vis- 
ką, kas buvo įmanoma perprasti,— iš tikrųjų Alberas 
mūsų neapgavo, tas grafas — nepaprastas žmogus. Kaip 
jums atrodo, Moreli? 

— Mano manymu, jo žvilgsnis atviras ir balsas 
malonus, taigi man jis patinka, nors ir keistai apie mane 
pasisakė. 

— Ponai,— tarė Alberas,— Žermenas sako, kad 
pusryčiai paduoti. Brangusis grafe, leiskite jums paro- 
dyti kelią. 

Visi tylėdami nuėjo į valgomąjį ir susėdo prie stalo. 

— Ponai,— tarė grafas sėsdamas,— leiskite jums 
prisipažinti, o tas prisipažinimas teatstos mano atsipra- 
šymą už galimus .mano prasižengimus: aš čia svetimas, 
net daugiau, esu pirmą kartą Paryžiuje. Prancūzų gyve- 
nimas man visiškai nepažįstamas. Iki šiol aš gyvenau 
daugiausia Rytuose, o ten gyvenimo būdas visai prie- 
šingas negu gražūs prancūzų papročiai ir tradicijos. 
Ir iš anksto prašau jus atleisti man, jeigu pastebėsite 
manyje ką nors per daug turkiška, neapolietiška arba 
arabiška. O dabar — pusryčiaukime. 

— Kaip jis kalba! — sušnibždėjo Bošanas.— Tikrai 
jis didikas! 

— Svetimšalis didikas, — pridūrė Debrė. 

— Visų pasaulio šalių didikas, ponas Debrė,— už- 
baigė Šato Reno. 


IV + PUSRYČIAI 


Kaip skaitytojai, be abejo, prisimena, grafas buvo 
santūrus maisto atžvilgiu. Užtat Alberas būgštavo, kad 
paryžietiškas gyvenimo būdas pradžioje padarys jam 


50 


blogą įspūdį savo per dideliu, nors tuo pat metu ir neiš- 
vengiamu materialumu. 

— Brangusis grafe,— tarė jis,— aš labai būgštau- 
ju, kad Eldero gatvės virtuvė jums mažiau bepatiks už 
Ispanijos aikštės virtuvę. Man reikėjo iš anksto išsiklau- 
sinėti apie jūsų skonį ir užsakyti tokius patiekalus, ku- 
riuos mėgstate. 

— Jeigu pažinotumėte mane arčiau,— atsakė šyp- 
sodamasis grafas,— jums nereikėtų rūpintis tokiais 
menkniekiais. Bekeliaujant man teko visko ragauti. Nea- 
polyje maitinausi makaronais, Milane — polenta, Valen- 
sijoje — olapodrida, Konstantinopolyje — pilavu, Indi- 
joje kariku ir Kinijoje kregždžių lizdais. Tokiam kaip aš 
kosmopolitui virtuvės klausimas neegzistuoja. Kur bebū- 
čiau, valgau viską, tik ne po daug. O lyg tyčia šiandien, 
kada jūs skundžiatės mano nuosaikumu, aš jaučiu vilko 
apetitą, nes nuo vakar ryto nieko nesu burnoje turėjęs. 

— Kaip, nuo vakar ryto? — sušuko visi.— Nejaugi 
visą parą nieko nevalgėte? 

— Nevalgiau,— atsakė Montekristas.— Man teko 
pasukti iš kelio, nes norėjau surinkti kai kurių žinių 
Nimo apylinkėse. Šitai man atėmė bent kiek laiko, ir aš 
nenorėjau sustoti. 

— Ir papietavote karietoje? — paklausė Morseras. 

— Ne, miegojau. Aš visuomet užmieguų, kai man 
liūdna ir nėra noro linksmintis arba kai esu alkanas ir 
nėra noro valgyti. 

— Tai jūs, vadinasi, galite prisiverst užmigti? — 
paklausė Morseras. 

— Beveik taip. 

— Ir turite tam kokią nors priemonę? 

— Labai gerą. 

— Štai kas praverstų mums, afrikiečiams,— tarė 
Morelis,— mes juk ne visada turime ką valgyti, o gerti — 
dar rečiau. 

— Be abejo,— tarė Montekristas,— bet, deja, mano 
priemonė, nuostabi tokiam žmogui kaip aš, kuris gyvena 
savotišką gyvenimą, būtų pavojinga taikyti armijai. Jūs 
nepabustumėte, kada reikia. 

— Ar galima sužinoti, kokia ta priemonė? — pa- 
klausė Debrė. 

— Kodėl ne,— tarė Montekristas,— nematau reika- 
lo jos slėpti: tai mišinys labai gero opiumo, kurio aš 
pats važiavau į Kantoną, kad būčiau tikras dėl jo koky- 
bės, ir puikaus hašišo, randamo tarp Tigro ir Eufrato, jie 
sumaišomi lygiomis dalimis, padaromos piliulės, kurias 
jūs ir ryjate, kada reikia. Po dešimt minučių jos ima 
veikti. Paklauskite barono Franco d'Epinė. Berods jis 
kartą mėgino. 

— Taip,— tarė Morseras,— jis man pasakojo ir kuo 
maloniausiai tat atsimena. 

— Vadinasi,— tarė Bošanas, kuris, kaip ir dera 
žurnalistui, nelabai buvo linkęs pasitikėti, — to vaisto 
jūs visada turite kišenėje? 

— Visada,— atsakė Montekristas. 

— „Ar aš nebūsiu nekuklus, jei paprašysiu parodyti 
mums tas brangias piliules? — tęsė Bošanas, vildamasis 
netikėtai sučiupti svetimšalį. “ 

— Prašau. 

Jis išsitraukė iš kišenės nuostabią dėžutę, ištekintą 
iš vieno smaragdo, su auksiniu dangteliu, kuris atsisu- 
kęs išstumdavo žalsvą žirnio didumo rutuliuką. Šis rutu- 
liukas skleidė aitrų ir aštrų kvapą. Smaragdo dėžutėje 
jų buvo keturi ar penki, bet galėjo tilpti dvylika. 

Dėžutė apėjo stalą, bet svečiai ėmė ją vienas iš kito 
veikiau norėdami žvilgtelėti į nuostabų smaragdą, negu 
pasižiūrėti ar pauostyti piliules. 

— Ir šias vaišes gamina jums jūsų virėjas? — pa- 
klausė Bošanas. 

— O, ne,— tarė Montekristas,— aš nepatikiu ge- 
riausių savo malonumų nevertoms rankoms. Esu neblo- 
gas chemikas ir pats pasigaminu šias piliules. 

— Nuostabus smaragdas,— tarė Šato Reno.— To- 
kio didelio niekuomet nesu matęs, nors mano motina turi 
neblogų šeimos brangenybių. 

— "Turėjau tris tokius, — paaiškino Montekristas,— 
vieną padovanojau turkų sultonui, kuris juo papuošė 
savo kardą. Kitą — jo šventenybei popiežiui, kuris liepė 
įstatyti jį į savo tiarą prieš kitą, beveik tokios pat 

vertės, tik ne tokį gražų, kurį jo pirmtakui Pijui VII 
padovanojo imperatorius Napoleonas. Trečiąjį pasilikau 
sau ir liepiau jį išskobti. Šitai atėmė pusę jo vertės, bet 
tai buvo neišvengiama norint padaryti tai, ką buvau 
sumanęs. 

Visi žiūrėjo į Montekristą nustebę. Jis kalbėjo taip 
paprastai, kad buvo aišku: arba jo žodžiai gryna tiesa, 
arba bepročio kliedėjimas. Tačiau smaragdas, kurį jis 
tebelaikė rankose, vertė laikytis pirmosios prielaidos. 

— O kuo jums atsilygino šiedu valdovai už tokią 
puikią dovaną? — paklausė Debrė. 

— Turkų sultonas dovanojo laisvę moteriai, — at- 
sakė grafas,— o šventasis tėvas — gyvybę vyrui. Tuo 
būdu kartą gyvenime man pasitaikė būti tokiu galingu, 
tarsi būčiau gimęs sostui. 

— Ir tas, kurį jūs išgelbėjote, buvo Pepinas, ar 
ne? — sušuko Morseras.— Tai jam jūs panaudojote pasi- 
gailėjimo teisę? 

— Gali būti, — atsakė Montekristas šypsodamasis. 

— Grafe, jūs negalite įsivaizduoti, kaip malonu 
jūsų klausyti, — tarė Morseras.— Aš jau rekomendavau 
jus savo bičiuliams kaip nepaprastą žmogų, kaip burti- 
ninką iš „Tūkstančio ir vienos nakties“, kaip viduramžių“ 
raganių. Bet paryžiečiai taip linkę į paradoksus, kad 
palaiko vaizduotės vaisiumi labiausiai nesugriaunamas 
tiesas, kai šios tiesos netelpa kasdieninio gyvenimo. rė- 
muose. Štai, pavyzdžiui, Bošanas kasdien spausdina, o 
Debrė skaito, kad bulvare buvo sulaikytas ir apiplėštas 
susivėlinęs Žokėjų klubo narys, kad buvo nužudyti ke- 
turi žmonės Sen Deni gatvėje arba Sen Žermeno prie- 
miestyje, kad Tamplio bulvaro kavinėje ar Julijono Ter- 
mose buvo suimta dešimt, penkiolika, dvidešimt vagių. 
O tuo tarpu jie nesutinka, kad Maremuose, Romos apy- 
linkėse ar Pontijaus pelkėse yra plėšikų. Prašau, grafe, 
pasakykite jūs pats, kad mane tie plėšikai buvo pagrobę 
ir kad jeigu ne jūsų kilnus įsikišimas, tikriausiai šiuo 
metu aš laukčiau San Sebastijano katakombose miru- 
siųjų prisikėlimo, užuot vaišinęs jus savo kukliame na- 
melyje Eldero gatvėje. 

— (Gana,— tarė Montekristas,— jūs man žadėjote 
niekada to menkniekio neminėti. 

— Aš nežadėjau,— sušuko Morseras.— Jūs mane 
painiojate su kuo nors kitu, kuriam padarėte tokią pat 
paslaugą. Atvirkščiai, prašau jus, pasikalbėkime apie tai. 
Galbūt jūs ne tik pakartosite man šį tą, ką aš žinau, bet 
ir papasakosite tokių dalykų, kurių nežinau. 

— Vis dėlto man atrodo,— šypsodamasis tarė gra- 
fas,— kad visoje toje istorijoje jūs vaidinote pakanka- 
mai svarbų vaidmenį ir žinote ne blogiau už mane, kas 
įvyko. 

— Jeigu aš pasakysiu, ką žinau, ar jūs pažadate 
papasakoti viską, ko nežinau? — paklausė Morseras. 

— Tai būtų teisinga, — atsakė Montekristas. 

— Tad štai, — tęsė Morseras,— papasakosiu, nors 
visa tai anaiptol neglostys mano savimeilės. Tris dienas 
aš įsivaizdavau, kad mane vilioja kaukė, kurią palai- 
kiau aristokrate, kilusia iš Tulijų arba Popėjų, tuo tarpu 
kai su manimi koketavo paprastų paprasčiausia kaimo 
gražuolė, vengiant sakyti kaimietė. Tai dar ne viskas: 
aš pasirodžiau jau visiškas mulkis ir palaikiau kaimiete 
jauną banditą, liekną ir bebarzdį kokių penkiolikos metų 
berniūkštį. Kai aš tiek įsidrąsinau, kad pabandžiau pa- 
bučiuoti jo nekaltą petį, jis man įrėmė į krūtinę pisto- 
letą ir, padedamas septynių aštuonių savo draugų, nu- 
vedė ar veikiau nutempė mane į San Sebastijano kata- 
kombas. Čia aš pamačiau jų vadą, nepaprastai mokytą 
žmogų. Jis labai atsidėjęs skaitė „Cezario komentarus“ 
ir trumpam malonėjo pertraukti skaitymą, kad pareikš- 
tų man: jeigu kitą dieną iki šeštos valandos ryto ne- 
įmokėsiu į jo kasą keturių tūkstančių ekiu, tai ketvirtis 
po šešių manęs jau nebebus tarp gyvųjų. Francas turi tą 
mano laišką su maestro Luidžio Vampos prierašu. Jeigu 
jūs abejojate, parašysiu Francui, kad jis paliudytų pa- 
rašus. Štai ir viskas, ką aš žinau. Bet aš nežinau, kokiu 
būdu jūs, grafe, įgijote tokią didelę Romos plėšikų pa- 
garbą, nes jie apskritai mažai ką gerbia. Prisipažįstu, 
mudu su Francu buvome sužavėti. 

— Visa tai labai paprasta,— atsakė grafas.— Aš 
pažįstu garsųjį Vampą jau daugiau kaip dešimt metų. 

Kartą, kai jis dar buvo vaikigalis piemenukas, aš da- 
viau jam auksinę monetą už tai, kad jis man parodė 
kelią, o jis, nenorėdamas likti skolingas, padovanojo 
man durklą su jo paties išdrožinėtu kotu. Tą durklą 
tikriausiai jūs matėte mano ginklų kolekcijoje. Paskui ar 
tai jis užmiršo tą pasikeitimą dovanomis — mūsų drau- 
gystės laidą, ar tai nepažino manęs ir bandė mane su- 
laikyti. Bet išėjo atvirkščiai: aš sučiupau jį ir dar apie 
dešimt plėšikų. Galėjau atiduoti juos Romos teisingu- 
mui, kuris visada veikia mikliai, o dėl jo ypač būtų pa- 
sistengęs, bet to nepadariau, paleidau juos visus su ponu 
Dievu. 

— Ta sąlyga, kad jie daugiau nebenusidėtų,— juok- 
damasis tarė žurnalistas. — Ir aš patenkintas matau, kad 
jie sąžiningai ištesėjo žodį. 

— Ne,— prieštaravo Montekristas,— tik ta sąlyga, 
kad jie niekada neliestų manęs nei mano draugų. Galbūt 
mano žodžiai pasirodys jums keisti, ponai socialistai, 
progresistai, humanistai, bet aš niekada nesirūpinu arti- 
mu, niekada nebandau ginti visuomenės, kuri manęs 
negina ir apskritai rūpinasi manimi tik norėdama man 
pakenkti. Jeigu aš negerbiu nei visuomenės, nei artimo 
ir esu jiems tik neutralus, tai vis tiek jie dar lieka man 
skolos neapmokėję. 

— Garbė Dievui! — sušuko Šato Reno.— Pagaliau 
aš girdžiu drąsų žmogų, kuris sąžiningai ir atvirai skel- 
bia egoizmą! Puiku, bravo, grafe! 

— Bent.jau atvirai, — tarė Morelis,— bet aš esu tik- 
ras, kad grafas nesigailėjo kartą sulaužęs savo principus, 
kuriuos jis dabar taip aiškiai išdėstė. 

— Kada aš juos sulaužiau? — paklausė Montekris- 
tas, kuris kartkartėmis taip įdėmiai pažvelgdavo į Moė- 
relį, kad drąsus jaunuolis jau keletą kartų nuleido akis 
prieš giedrą ir tyrą grafo žvilgsnį. 

— Bet man atrodo,— nesutiko Morelis,— kad, gel- 
bėdami poną de Morserą, kurio visai nepažinojote, jūs 
tarnavote ir artimui, ir visuomenei. 

— Kurios jis gražiausias papuošalas, — iškilmingai 
pareiškė Bošanas, vienu mauku ištuštindamas taurę 
šampano. 

— Jūs prieštaraujate sau, grafe,— sušuko Morse- 
ras,— jūs esate visų logiškiausias žmogus, kokį aš pa- 
žįstu. Aš tuojau įrodysiu, kad jūs toli gražu ne egoistas, 
o priešingai, jūs filantropas. Jūs vadinate save Rytų 
sūnumi, sakotės esąs levantinietis, malajietis, indas, 
kinas, laukinis. Jūs vadinatės Jūrininku Sindbadu, gra- 
fu Montekristu, ir štai, vos tik patekus į Paryžių, jumyse 
pasireiškia pagrindinė dorybė arba pagrindinis trūku- 
mas, artimas mums, ekscentriškiesiems paryžiečiams: 
jūs prisiimate nebūdingas jums ydas ir slepiate savo 
dorybes. 

— Brangusis vikonte, — prieštaravo Montekristas, — 
nei mano žodžiai, nei poelgiai iš tikrųjų nėra verti tokios 
panegirikos. Jūs man nebuvote svetimas. Aš buvau su 
jumis pažįstamas, užleidau jums du kambarius, vaišinau 
pusryčiais, paskolinau jums vieną iš savo ekipažų, mes 
kartu gėrėjomės kaukėmis Korso gatvėje, kartu žiūrė- 
jome pro langą del Popolo aikštėje, kaip buvo vykdoma 
mirties bausmė, kuri jus taip smarkiai sujaudino, kad 
vos nenualpote. Taigi aš klausiu jūsų visų, ar galėjau 
palikti savo svečią tų siaubingų, kaip jūs juos vadinate, 
plėšikų rankose? Be to, juk žinote, jus gelbėdamas aš 
turėjau slaptą mintį, kad padarysite man paslaugą ir, 
kai aš atvažiuosiu į Prancūziją, įvesite mane į Pary- 
žiaus aukštuomenę. Anksčiau galėjote manyti, kad tai 
tušti žodžiai, bet dabar matote, jog tai gryniausia realy- 
bė, kuriai jums teks pasiduoti, kad nesulaužytumėte 
savo žodžio. 

— Aš jį ištesėsiu,— tarė Morseras,— tik bijau, bran- 
gus grafe, kad jums teks labai nusivilti, — juk jūs pri- 
pratęs prie gražių vietovaizdžių, prie nepaprastų nuo- 
tykių, prie fantastiškų horizontų. Čia nieko nėra to, ką 
jums kasdien teikdavo įvykių turtingas jūsų gyvenimas. 
Monmartras — mūsų Čimborazas. Monvalerienas — mū- 
sų Himalajai. Grenelio lyguma — mūsų Didžioji dykuma, 
ir čia dar kasa artezinį šulinį vilkstinėms. Čia yra vagių, 
ir netgi daug, nors ir ne tiek daug, kiek sakoma. Bet šitie 
vagys menkiausio seklio bijo kur kas labiau negu žy- 
miausio didiko. Žodžiu, Prancūzija — tokia proziška ša- 
lis, o Paryžius — toks civilizuotas miestas, kad visuose 

aštuoniasdešimt penkiuose mūsų departamentuose (su- 
prantama, aš išskiriu Korsiką iš Prancūzijos provinci- 
jų) — visuose aštuoniasdešimt penkiuose mūsų departa- 
mentuose jūs nerasite mažo kalnelio, ant kurio nebūtų 
telegrafo, ir bent kiek tamsesnės olos, į kurią policijos 
komisaras nebūtų įvedęs dujų degiklio. Taigi aš jums 
galiu padaryti tik vieną paslaugą, brangusis grafe, ir 
tuo atžvilgiu aš jūsų: įvesiu jus visur arba asmeniškai, 
arba per draugus. Beje, tam niekieno paramos jums nė 
nereikia: su jūsų vardu, jūsų turtu ir jūsų protu (Monte- 
kristas nusilenkė su lengva ironiška šypsena) žmogus 
visur gali prisistatyti pats ir visur bus gerai priimtas. 
Iš esmės aš galiu būti naudingas jums tik vienu aspektu. 
Jeigu jums gali praversti tai, kad esu susipažinęs su Pa- 
ryžiaus gyvenimu, šiek tiek nusimanau komforto klausi- 
mais ir žinau parduotuves, tai aš visas jūsų paslaugoms 
ir galiu padėti jums tinkamai įsikurti. Nedrįstu siūlyt 
pasidalyti su manimi šiuo butu, kaip jūs Romoje pasida- 
lijote su manimi savuoju (nors aš ir neskelbiu egoizmo, 
esu vis dėlto egoistas iki kaulų smegenų): čia, be manęs 
paties, netilptų nė šešėlis, nebent jei tas šešėlis būtų 
moters. 

— Ta užuomina leidžia galvoti apie santuoką,— 
tarė grafas.— Iš tikrųjų Romoje jūs man užsiminėte 
apie tam tikrus vedybinius planus. Ar galiu pasveikinti 
jus su artėjančia laime? 

— Visa tai dar tik planai. 

— Ir gana migloti, — įterpė Debrė. 

— Nė kiek,— tarė Morseras.— Mano tėvas labai to 
nori, ir aš tikiuosi netrukus supažindinti jus jei ne su 
žmona, tai bent su savo sužadėtine panele Eženi Danglar. 

— Eženi Danglar! — nustebo Montekristas.— At- 
leiskite, jos tėvas — baronas Danglaras? 

— Taip,— atsakė Morseras,— bet naujausios for- 
macijos baronas. 

— Ar tai svarbu,— tarė Montekristas,— jeigu jis 
padarė tokias paslaugas valstybei, kad nusipelnė to ap- 
dovanojimo... 

— Milžiniškas, — įterpė Bošanas.— Nors širdyje jis 
buvo liberalas, bet tūkstantis aštuoni šimtai dvidešimt 


57 


devintaisiais metais jis sutvarkė Karoliui X šešių mili- 
jonų paskolą. Už tai karalius padarė jį baronu ir Garbės 
legiono kavalieriumi. Taigi jis nešioja savo apdovano- 
jimą ne liemenės kišenėje, kaip būtų galima tikėtis, bet 
kaip reikiant, frako kilpelėje. 

— Ak, Bošanai, Bošanai,— tarė Morseras juokda- 
masis, — palikite tai „Korsarui“ ir „Šarivariui“, o man 
girdint pasigailėkit mano būsimo uošvio. 

Paskui jis kreipėsi į Montekristą: 

— Dabar jūs ištarėte jo vardą taip, tarsi būtumėt 
pažįstamas su baronu. 

— Nesu su juo pažįstamas, — nerūpestingai tarė 
Montekristas,— bet tikriausiai netrukus susipažinsiu, 
nes jo banke man atidarė kreditą Ričardo ir Blonto 
bankas Londone, Aršteino ir Eskeleso Vienoje, Tomsono 
ir Frenčio Romoje. 

Tardamas du paskutiniuosius vardus, grafas vog- 
čiomis žvilgtelėjo į Maksimilijaną Morelį. 

Jeigu svetimšalis manė padarysiąs jam įspūdį, tai 
neapsiriko. Maksimilijanas krūptelėjo kaip nuo elektros 
srovės. 

— Tomsonas ir Frenčis? — tarė jis.— Jūs, grafe, 
žinote tą banką? 

— Tai mano bankininkai krikščioniškojo pasaulio 
sostinėje,— ramiai atsakė grafas.— Ar galiu jums būti 
kuo nors naudingas tenai? 

— Galbūt, grafe, jūs padėtumėte atskleisti mums 
vieną dalyką, kuris iki šiol tebėra paslaptis. Šis bankas 
kadaise padarė mūsų firmai didžiulę paslaugą, bet kaž- 
kodėl visuomet šitai neigė. 

— Pasiryžęs jums padėti,— nusilenkdamas atsakė 
Montekristas. 

— Tačiau,— tarė Morseras,— sušnekę apie poną 
Danglarą, mes labai nukrypome. Buvo kalbama, kad 
reikia surasti grafui tinkamą buveinę. Taigi pagalvo- 
kime, kur apgyvendinti naują didžiojo Paryžiaus svečią. 

— Sen Žermeno priemiesty,— tarė Šato Reno,— 
grafas gali rasti neblogą namą su sodu. 

— Šato Reno, jūs ir težinote vien savo nepaken- 
čiamą Sen Žermeno priemiestį, — tarė Debrė.— Neklau- 

sykite, grafe, ir apsigyvenkite Šose d'Antene. Čia tikras 
Paryžius. 

— Operos bulvaras,— pareiškė Bošanas,— antras 
aukštas, namas su balkonu. Grafas lieps ten atnešti si- 
dabrinio brokato pagalvėles ir, traukdamas pypkę arba 
rydamas piliules, grožėsis prieš jį defiliuojančia sostine. 

— O jums, Moreli, argi niekas neateina į galvą, 
kad nieko nesiūlote? — paklausė Šato Reno. 

— Ne, kodėl,— tarė šypsodamasis jaunuolis,— tu- 
riu vieną mintį, bet laukiu, ar nesusivilios grafas kuriuo 
nors iš daugybės jūsų pasiūlymų. O dabar aš drįstu pa- 
siūlyti nedidelį butą puikiame pompaduriškame name- 
lyje, kurį štai jau metai: Melė gatvėje nuomoja mano 
sesuo. 

— Jūs turite seserį? — paklausė Montekristas. 

— Taip, grafe, ir puikią seserį. 

— Ištekėjusią? 

— Jau devinti metai. 

— Ir laiminga? — vėl paklausė grafas. 

— Taip laiminga, kaip tik apskritai įmanoma,— 
atsakė Maksimilijanas, — ji ištekėjo už žmogaus, kurį 
mylėjo, už to, kuris liko ištikimas mums ir ištikus nelai- 
mei,— už Emanuelio Erbo. 

Montekristas nepastebimai nusišypsojo. 

— Aš gyvenu ten per atostogas, — tęsė Maksimili- 
janas,— ir mudu su svainiu visada jūsų paslaugoms, 
Jeigu ko prireiks. 

— Palaukite! — pertraukė Alberas, Montekristui 
nespėjus atsakyti. — Pagalvokite, ką jūs darote, ponas 
Moreli. Jūs norite įkalinti keliautoją Jūrininką Sind- 
badą šeimos aplinkoje. Žmogų, kuris atvyko susipažinti 
su Paryžiumi, jūs norite paversti patriarchu. 

— Visiškai ne,— nusišypsojo Morelis,— mano se- 
suo dvidešimt penkerių metų, svainis trisdešimt. Jie 
jauni, linksmi ir laimingi. Be to, ponas grafas gyvens 
atskirai ir susitiks su jais tik tada, kai pats panorės. 

— Ačiū, ačiū jums,— tarė Montekristas,— džiau- 
giuosi galėdamas susipažinti su jūsų seserimi ir svainiu, 
jeigu padarysite man tą garbę jiems rekomenduoda- 

mas, bet aš nepriimu nė vieno jūsų pasiūlymo tik dėl 
to, kad butas man jau paruoštas. 

— Kaip? — sušuko Morseras.— Nejaugi gyvensite 
viešbuty? Ten jums bus labai nejauku. 

— Argi aš taip blogai gyvenau Romoje? — paklau- 
sė Montekristas. 

— Dar ir kaip! Bet Romoje jūs išleidote savo kam- 
barių įrengimui penkiasdešimt tūkstančių piastrų. Juk 
neketinate kiekvieną kartą daryti tokias išlaidas. 

— Ne šitai mane sulaikė,— atsakė Montekristas, — 
bet aš noriu turėti Paryžiuje namus, nuosavus namus. 
Aš pasiunčiau iš anksto savo kamerdinerį, ir jis tikriau- 
siai jau nupirko namus ir sutvarkė juos. 

— Tai, vadinasi, jūs turite kamerdinerį, kuris pa- 
žįsta Paryžių? — sušuko Bošanas. 

— Jis, kaip ir aš, Prancūzijoje pirmą kartą. Jis 
juodaodis, ir dar nebylys,— atsakė Montekristas. 

— Tai Ali? — sušuko Alberas, visiems nustebus. 

— Tikrai Ali, mano nebylys nubijietis, kurį jūs 
berods matėte Romoje. 

— Taip, žinoma,— atsakė Morseras,— puikiausiai 
jį prisimenu. Bet kaipgi jūs pavedėte nubijiečiui, ir dar 
nebyliui, nupirkti Paryžiuje namus ir juos sutvarkyti? 
Vargšelis turbūt visko pripainiojo. 

— Be reikalo taip manote. Esu tikras, kad jis viską 
sutvarkė pagal mano skonį. O tas skonis, kaip žinote, 
gana neįprastas. Jis jau savaitė kaip čia atvykęs. Turbūt 
aplakstė visą miestą kaip geros uoslės šuo, kuris me- 
džioja vienas. Jis žino mano įgeidžius, skonį, poreikius. 
Tikriausiai jau viską sųtvarkęs kaip reikiant. Jis žino- 
jo, kad aš atvyksiu šiandien dešimtą valandą ryto ir jau 
nuo devintos laukė manęs prie Fonteneblo užtvaros. 
Įteikė man šitą popierėlį. Čia mano naujasis adresas. 
Štai skaitykite. 

Montekristas padavė lapelį Alberui. 

— „Eliziejaus laukai, trisdešimtas numeris“, — per- 
skaitė Morseras. 

— Tai bent originalu! — išsprūdo Bošanui. 

— Ir grynai kunigaikštiška,— pridūrė Šato Reno. 


— Kaip, jūs dar nematėte savo namo? — paklausė 
Debrė 

— Ne,— atsakė Montekristas,— aš jau minėjau, 
kad nenorėjau vėluoti. Apsirengiau karietoje ir išlipau 
iš jos prie vikonto durų. 

Jaunuoliai susižvalgė: jie negalėjo suprasti, ar Mon- 
tekristas nekrečia pokštų, bet visi to žmogaus žodžiai, 
nors ir labai originalūs, dvelkė tokiu paprastumu, jog 
negalima buvo manyti, kad jis meluotų. Pagaliau ir kam 
gi jam meluoti? 

— Vadinasi,— tarė Bošanas,— mums teks pasi- 
tenkinti tomis mažutėmis paslaugomis, kurias grafui 
galime padaryti. Aš, kaip žurnalistas, atversiu jam duris 
į visus Paryžiaus teatrus. 


— Ačiū,— šypsodamasis tarė Montekristas,— aš 
jau liepiau savo ekonomui abonuoti kiekviename teatre 
po ložę. 

— O jūsų ekonomas taip pat nubijietis ir nebylys? — 
paklausė Debrė. 

— Ne, jis tiesiog jūsų tėvynainis, jeigu tik korsi- 
kietis gali būti kieno nors tėvynainiu. Jūs jį pažįstate, 
ponas de Morserai. 

— Turbūt tai garbingasai ponas Bertučijus, kuris 
taip puikiai išnuomoja langus? 

— Tikrai jis, ir jūs matėte jį, kai suteikėte man 
garbę papusryčiauti pas mane. Tai puikus žmogus, kuris 
buvo ir kareiviu, ir kontrabandininku, žodžiu, viskuo po 
truputį. Aš netgi nelaiduočiau, kad jis niekada nėra 
turėjęs nemalonumų su policija dėl kokio nors menknie- 
kio, tarkim, dėl smūgio peiliu. 

— Ir jūs, grafe, pasiėmėte tą garbingą pilietį sau 
ekonomu? — paklausė Debrė.— Kiek jis iš jūsų pavagia 
per metus? 

— Tikrai ne daugiau už bet kurį kitą, tuo aš visiš- 
kai įsitikinęs. Bet jis man tinka, jam nėra nieko negalimo, 
ir aš jį laikau. 

— Taigi, — tarė Šato Reno,— pas jus suorganizuotas 
visas ūkis. Turite namus Eliziejaus laukuose, tarnų, eko- 
nomą, trūksta tik meilužės. 

Alberas nusišypsojo: jis prisiminė puikiąją ar tai 
graikę, ar tai albanę, kurią matė grafo ložėje Valės ir 
Ardžentinos teatruose. 

— Turiu šį tą geresnio,— atsakė Montekristas, — 
vergę. Jūs nuomojatės meilužes iš Operos, Vodevilio 
arba Varjetės, o aš nusipirkau savąją Konstantinopoly. 
Man tai kaštavo brangiau, bet daugiau man dėl nieko 
nereikia nerimauti. 

— Tačiau užmirštate,— juokdamasis pastebėjo De- 
brė,— kad mes esame laisvieji frankai ir kad jūsų vergė, 
įžengusi į Prancūzijos žemę, atgavo laisvę. 

— Kas jai tat pasakys? — paklausė Montekristas. 

— Ogi pirmas sutiktasis. 

— Ji kalba tik graikiškai. 

— Na, tuomet sunkiau! 

— Bet mes, tikiuosi, pamatysime ją? — tarė Boša- 
nas.— O gal, be nebylio, laikote ir eunuchų? 

— Ne,— tarė Montekristas,— dar nepasiekiau tokio 
orientališkumo: visi, kurie su manimi bendrauja, gali 
laisvai mane palikti ir tai padarę jau negalės pasigesti 
nei manęs, nei ko nors kito. Štai dėl ko gal jie manęs ir 
nepalieka. 

Jau seniai pašnekovai perėjo prie deserto ir cigarų. 

— Brangusis,— pasakė atsistodamas Debrė,— jau 
pusė trijų. Jūsų svečias žavus, bet nėra tokios malonios 
draugijos, su kuria nereikėtų atsisveikinti, o kartais netgi 
tenka ją pakeisti į nemalonią. Man metas į ministeriją. 
Aš pakalbėsiu apie grafą su ministru, juk mums reikia 
sužinoti, kas jis toks. 

— Saugokitės,— atsakė Morseras,— patys gudriau- 
sieji neperkrimto šitos mįslės. 

— Mums skiriami trys milijonai policijai. Tiesa, 
jie beveik visada išeikvojami iš anksto, tačiau nesvarbu, 
šiam reikalui visada atsiras penkiasdešimt tūkstančių 
frankų. 

— O kai sužinosite, kas jis, ar man pasakysite? 

— Būtinai. Iki pasimatymo, Alberai. Ponai, turiu 
garbės atsisveikinti. 

Ir, išėjęs į koridorių, Debrė garsiai sušuko: 

— Karietą! 

— Matyt,-— tarė Bošanas Alberui,— į rūmus taip 
jau ir nepateksiu, bet pateiksiu savo skaitytojams šį tą 
geresnio negu pono Danglaro kalba. 

— Dėl Dievo, Bošanai,— atsakė Morseras,— nė vie- 
no žodžio, maldauju. Neatimkite iš manęs privilegijos 
rodyti jį. Juk jis įdomus žmogus, tiesa? 

— Nepaprastai, — atsiliepė Šato Reno,— tikrai tai 
vienas pačių įdomiausių žmonių, kokius kada nors esu 
sutikęs. Važiuojate, Moreli? 

— Tuojau, tik įteiksiu savo kortelę grafui, jis toks 
malonus, kad žada užsukti pas mus į Melė gatvę ketu- 
rioliktą. 

— Galiu jus užtikrinti, kad būtinai aplankysiu, — 
atsakė nusilenkdamas grafas. 

Maksimilijanas Morelis išėjo su baronu Šato Reno, 
palikę Montekristą vieną su Morseru. 


V + PIRMASIS SUSITIKIMAS 


Likęs su Montekristu dviese, Alberas tarė: 

— Grafe, leiskite man imtis čičeronės pareigų ir 
supažindinti jus su pavyzdingu viengungio butu. Įpra- 
tus prie Italijos rūmų, jums bus įdomu paskaičiuoti, kiek 
reikia kvadratinių pėdų jaunam paryžiečiui, kuris čio- 
nykščiu mastu gyvena ne taip jau blogai. Eidami iš 
kambario į kambarį atidarysime langus, kad neuždus- 
tumėte. 

Montekristas jau buvo matęs valgomąjį ir apatinio 
aukšto svetainę. Alberas pirmiausia jį nuvedė į savo 
studiją. Kaip skaitytojas prisimena, tai buvo jo mėgsta- 
miausias kambarys. 

Montekristas buvo puikus žinovas visų tų dalykų, 
kuriuos jame buvo sukaupęs Alberas. Čia buvo senovinių 
dėžučių, japoniško porceliano, Rytų audinių, Venecijos 
stiklo, įvairių šalių ginklų. Visa tai jam buvo pažįstama, 
ir jis iš pirmo žvilgsnio nustatydavo daikto amžių, šalį 
ir kilmę. Morseras manė, kad jam teks duoti paaiškini- 
mų, o pasirodė, kad jis pats, grafo vadovaujamas, išėjo 
archeologijos, minerologijos ir gamtos mokslų kursą. Jie 
nulipo į antrąjį aukštą. Alberas įvedė grafą į svetainę. 
Sienos čia buvo nukabinėtos nūdienių dailininkų kūri- 

niais. Čia buvo Diuprė peizažų aukštos nendrės, liekni 
medžiai, maurojančios karvės ir nuostabus dangus, buvo 
Delakrua arabų raitelių su ilgais baltais apsiaustais, su 
blizgančiais diržais, su oksiduotais ginklais. Arkliai pa- 
siutiškai kandžiojosi, o žmonės tvatijosi geležiniais vėz- 
dais. Buvo Bulanžė akvarelių — „Paryžiaus Dievo Moti- 
nos katedra“, atvaizduota su tokia jėga, kuri dailininką 
padaro poeto varžovu. Buvo Diaso drobių, kur gėlės gra- 
žesnės už gyvas gėles ir saulė labiau žėrinti už saulę 
danguje. Čia buvo ir Dekamo piešinių, tokių pat spalvin- 
gų kaip ir Salvatoro Rozos, bet poetiškesnių. Buvo Žiro 
ir Miulerio pastelių, vaizduojančių vaikus su angelų gal- 
vutėmis ir moteris merginų veidais. Buvo eskizų, iš- 
plėštų iš Dozo Rytų albumo, padarytų per keletą sekun- 
džių pieštuku sėdint ant kupranugario arba po mečetės 
kupolu, — žodžiu, visko, ką nūdienis menas gali duoti 
vietoj išnykusio praėjusių amžių meno. 

Alberas tikėjosi bent dabar kuo nors nustebinti keis- 
tąjį keliautoją, bet, nemažam jo nustebimui, grafas, ne- 
skaitydamas parašų, kuriuos kartais atstodavo tik inicia- 
lai, iš karto pasakydavo kiekvieno kūrinio autorių, ir 
buvo matyti, kad jis žinojo ne tik kiekvieną šių pavar- 
džių, bet buvo spėjęs įvertinti ir išstudijuoti kiekvieno 
meistro talentą. 

Iš svetainės jie nuėjo į miegamąjį. Tai buvo elegan- 
cijos ir kartu griežto skonio pavyzdys: čia spindėjo 
blausaus aukso rėmais tik vienas portretas, pieštas Leo- 
poldo Robero. 

Portretas iš karto patraukė grafo Montekristo žvilgs- 
nį. Jis skubiai priėjo ir sustojo prieš jį. 

Tai buvo kokių dvidešimt penkerių metų moteris, 
tamsiaveidė, ugningo žvilgsnio iš po primerktų vokų. 
Ji vilkėjo spalvingą katalanietės žvejės kostiumą, raudo- 
ną su juodu palaidinukę. Plaukuose žėrėjo auksiniai 
smeigtukai. Jos žvilgsnis buvo nukreiptas į jūrą, o grakš- 
tus siluetas ryškiai atsispindėjo žydrame dangaus ir 
bangų fone. 

Kambaryje buvo tamsu, kitaip Alberas būtų paste- 
bėjęs, kaip mirtinai išblyško grafo veidas ir kaip, neva- 
lingo drebulio purtomi, sukrūpsėjo jo pečiai ir krūtinė. 

Stojo trumpa tyla, Montekristas negalėjo atitraukti 
nuo paveikslo akių. 

— Jūsų mylimoji nuostabi, vikonte,— pagaliau tarė 
jis visai ramiu balsu,— ir tas kostiumas, matyt, maska- 
radinis, jai labai tinka. 

— Aš neatleisčiau jums tos klaidos,— tarė Albe- 
ras, — jeigu šalia to portreto kabotų koks nors kitas. 
Jūs, grafe, nepažįstate mano motinos. Čia jos portretas, 
jis nupieštas pagal jos norą prieš šešerius ar aštuonerius 
metus. Kostiumas, matyt, prigalvotas, bet panašumas 
nuostabus, — aš tarsi matau savo motiną tokią, kokia ji 
buvo tūkstantis aštuoni šimtai trisdešimtaisiais metais. 
Grafienė užsakė šį portretą tėvui nesant namie. Turbūt 
ji norėjo padaryti jam malonią staigmeną, bet tėvui port- 
retas kažkodėl nepatiko. Ir netgi tapytojo meistriškumas 
nepajėgė įveikti jo antipatijos, — o juk tai, kaip jūs patys 
žinote, vienas geriausių Leopoldo Robero kūrinių. Tiesa, 
tarp mūsų kalbant, ponas de Morseras — vienas pačių 
uoliausių perų Liuksemburge, puikus karo reikalų specia- 
listas, bet labai vidutiniškas meno žinovas. Užtat mano 
motina supranta tapybą ir pati puikiai piešia. Ji pernelyg 
vertino šį meistrišką kūrinį, kad galėtų su juo visai 
skirtis, todėl padovanojo jį man, kad rečiau tėvui būtų 
po akimis. Jo portretą, pieštą Gro, aš jums taip pat paro- 
dysiu. Atleiskite, kad jums pasakoju tas visas namų smulk- 
menas, bet kadangi turėsiu garbės pristatyti jus grafui, 
tai jums visa tai pasakiau, kad kartais netyčia nepa- 
girtumėte jam girdint motinos portreto. Be to, jis pra- 
Kaištingai veikia mano motiną. Atėjusi pas mane, ji 
negali žiūrėti į jį be ašarų. Beje, nesusipratimas, iški- 
lęs tarp grafo ir grafienės dėl šio portreto, buvo vienin- 
lelis jų nesusipratimas. Jie vedę jau daugiau kaip dvide- 
Kimt metų, bet prisirišę prie kits kito kaip pirmąją dieną. 

Montekristas greitai žvilgtelėjo į Alberą, tartum 
norėdamas susekti slaptą jo žodžių prasmę, bet buvo 
nišku, kad jaunuolis pasakė juos visai atviraširdiškai. 

— Dabar, grafe,— tarė Alberas,— jūs matėte visus 
mano turtus. Juos prašau leisti man pasiūlyti jūsų žiniai, 
nors jie ir labai menki. Jauskitės čia kaip namie. Kad 
dur labiau apsiprastumėte, palydėsiu jus pas poną de 
Morserą. Dar iš Romos aš jam parašiau ir apie jūsų pas- 

laugą man, ir apie pažadą mane aplankyti. Grafas ir 
grafienė nekantriai laukia progos padėkoti jums. Žinau, 
grafe, jūsų niekuo nenustebinsi, ir šeimyninės scenos 
nelabai veikia Jūrininką Sindbadą: jūs tiek visko matęs. 
Bet priimkite mano pasiūlymą ir žiūrėkite į jį kaip į 
pirmąjį žingsnį Paryžiaus gyvenimo keliu. Tą gyvenimą 
ir sudaro tik viens kitam sakomi komplimentai, vizitai 
bei naujos pažintys. 

Montekristas tylėdamas nusilenkė. Matyt, jis priėmė 
tą pasiūlymą be džiaugsmo ir be nepasitenkinimo, kaip 
vieną aukštuomenės sąlyginumų, kuriems turi paklusti 
kiekvienas išauklėtas žmogus. Alberas pašaukė savo 
kamerdinerį ir liepė pranešti grafui ir grafienei de Mor- 
serams, kad juos nori aplankyti grafas Montekristas. 

Alberas su grafu nusekė paskui jį. 

Įėję į grafo prieškambarį, virš durų į svetainę jūs 
galėjote pastebėti skydą su herbu, kuris savo turtingais 
rėmais ir harmonija su visu kambariu kalbėte kalbėjo, 
kad namų savininkas labai vertina šį herbą. 

Montekristas sustojo prieš herbą ir įdėmiai jį ap- 
žiūrėjo. 

— Žydrame fone septyni auksiniai paukščiai, išsiri- 
kiavę greta. Tai, aišku, jūsų šeimos herbas, vikonte? — 
paklausė jis.— Nors aš ir pažįstu heraldikos figūras 
ir šiek tiek nusimanau apie herbus, vis dėlto esu prastas 
heraldikos žinovas. Juk aš atsitiktinis grafas, iškeptas 
Toskanoje už Sen Etjeno komandorijos įsteigimą, ir 
tikriausiai nebūčiau priėmęs titulo, jeigu manęs nebūtų 
įtikinę, kad jis stačiai būtinas, kai daug keliauji. Juk rei- 
kia ką nors turėti ant karietos durelių, nors ir tam, kad 
muitininkai po jūsų daiktus nesiraustų. Taigi atleiskite 
man, kad klausiu tokių dalykų. 

— Klausimas visai nėra nekuklus,— atsakė Mor- 
seras visiškai nuoširdžiai. — Atspėjote: tai mūsų herbas, 
kitaip sakant, mano tėvo giminės herbas. Bet jis, kaip 
matote, sujungtas su kitu herbu — sidabrinis kuoras 
purpuro fone, tai mano motinos giminės herbas. Iš moti- 
nos pusės aš ispanas, bet de Morserų giminė — prancū- 
ziška ir, kiek man teko girdėti, viena pačių seniausių 
Prancūzijos pietuose. 

— Taip,— tarė Montekristas,— tatai ir liudija pau- 
kščiai. Beveik visi ginkluoti piligrimai, vykę kariauti 
dėl Šventosios žemės, savo herbu pasirinkdavo arba kry- 
žių — savo misijos simbolį, arba keliaujančiuosius pau- 
kščius — tolimos kelionės simbolį, — kelionės, į kurią 
buvo išsiruošę ir kurią vylėsi atlikti tikėjimo sparnais. 
Koks nors jūsų prosenis iš tėvo pusės, matyt, dalyvavo 
viename iš kryžiaus žygių. Jeigu tai buvo net Liudviko 
Šventojo žygis, ir tuomet mes pasiekiame tryliktąjį am- 
žių, o tai visai neblogai. 

— Galimas dalykas, — tarė Morseras,— mano tėvo 
kabinete yra mūsų genealoginis medis, kuris jums visa 
tai paaiškins. Kadaise jam buvau paruošęs komentarus, 
iš kurių net d'Ozjė ir Žokuras turėtų ko pasimokyti. 
Dabar tie dalykai manęs nevilioja. Bet, kaip čičeronė, 
turiu jums pasakyti, kad mūsų demokratinė vyriausybė 
pradeda smarkiai domėtis kilmės klausimais. 

— Tokiu atveju jūsų vyriausybė turėjo pasirinkti 
iš praeities ką nors geresnio už tas dvi iškabas, kurias 
mačiau ant jūsų paminklų ir kurios neturi jokios heral- 
dinės prasmės. O kalbant apie jus, vikonte, tai jūs laimin- 
gesnis už vyriausybę, nes jūsų herbas gražus ir jaudina 
vaizduotę. Taip, jūs ir provansietis, ir ispanas. Tuo ir 
paaiškinama,— jeigu portretas, kurį man rodėte, pana- 
šus,— kilmingosios katalanietės nuostabiai tamsi veido 
spalva, kuri taip sužavėjo mane. 

Reikėjo būti Edipu ar net pačiu sfinksu, kad atspė- 
tum ironiją, su kuria grafas ištarė šiuos žodžius, atro- 
dytų, persunktus pačiu subtiliausiu mandagumu. Užtat 
Morseras padėkojo jam šypsena ir žengęs pirmyn atidarė 
duris po herbu, kurios, kaip mes jau žinome, ėjo į svetainę. 

Labiausiai matomoje vietoje čia kabojo kokių tris- 
dešimt penkerių ar aštuonerių metų vyro portretas. Tas 
vyras buvo su generolo uniforma, su dvigubos pynės 
vpoletais — aukšto laipsnio ženklas, su Garbės legiono 
kryžiumi ant kaklo, o tai rodė komandoro rangą, ir su 
žvaigždėmis ant krūtinės: dešinėje — Išganytojo, o kai- 
rėje — Karolio III, vadinasi, asmuo, atvaizduotas por- 
trete, kovėsi Graikijoje ir Ispanijoje ar atliko tose šalyse 
kažkokią diplomatinę misiją. 

Kaip ir aną, Montekristas smulkiai apžiūrinėjo šį 
portretą. Staiga atsidarė šoninės durys ir pasirodė pats 
grafas de Morseras. 

Tai buvo maždaug keturiasdešimt penkerių metų 
vyras, bet iš išvaizdos atrodė mažiausiai penkiasdešimt. 
Juodi ūsai ir antakiai visai nesiderino su baltais plau- 
kais, apkirptais kariškai. Jis buvo apsirengęs civiliais 
drabužiais, ir įvairiaspalvė juostytė kilpelėje priminė 
daugelį ordinų, kuriais jis buvo apdovanotas. Jo išvaizda 
buvo gana tauri, ir įėjo jis labai svetingai nusiteikęs. 
Montekristas nė žingsnio nežengė priešais. Atrodė, jo 
kojos priaugo prie grindų, o akys įsisiurbė į grafo de 
Morsero veidą. 

— Tėve,— pasakė Alberas, — turiu garbės prista- 
tyti jums grafą Montekristą, tą kilnų draugą, kurį, 
kaip jūs žinote, turėjau laimės sutikti sunkiomis aplin- 
kybėmis. 

— Grafas mums yra mielas svečias,— tarė grafas 
de Morseras, su šypsena sveikindamas Montekristą.— 
Jis išgelbėjo mūsų šeimai vienintelį įpėdinį, ir mes jam 
turime būti amžinai dėkingi. 

Tardamas šiuos žodžius, grafas de Morseras parodė 
Montekristui krėslą ir pats atsisėdo prieš langą. 

Montekristas, sėsdamas į jam pasiūlytą krėslą, pasi- 
stengė likti plačių aksominių užuolaidų šešėlyje, kad 
nepastebimai galėtų skaityti išvargusiame ir susirūpinu- 
siame grafo veide slaptų kentėjimų apysaką, apie kurią 
bylojo kiekviena per ankstyva to veido raukšlė. 

— Ponia grafienė rengėsi, kai vikontas atsiuntė jai 
pranešti, kad ji turės malonumą susipažinti su jumis, — 
tarė Morseras.— Po valandėlės ji bus čia. 

— Man didelė garbė,— tarė Montekristas,— pirmą- 
ją dieną Paryžiuje susitikti su žmogumi, kurio nuopel- 
nai lygūs jo. šlovei ir kuriam likimas išimties keliu buvo 
teisingas. Bet galbūt Mitidžio lygumose ar Atlaso kal- 
nuose jisai ruošia dar ir maršalo lazdą? 

— O, ne,— truputį raustelėjęs, ėmė gintis Morse- 
ras, — aš atsisakiau tarnybos, grafe. Restauracijos metu 
pakeltas į perus, dalyvavau pirmuosiuose žygiuose ir 
tarnavau maršalo de Burmono vadovybėje. Vadinasi, 

galėjau tikėtis aukštesnių pareigų armijoje, ir kas žino, 
kas būtų įvykę, jeigu soste būtų likusi senoji dinastijos 
šaka. Bet, kaip matyti, Liepos revoliucija buvo tokia šlo- 
vinga, kad galėjo sau leisti būti nedėkinga už visus 
nuopelnus, nesusijusius su imperatoriaus periodu. Užtat 
man teko eiti į atsargą. Kas, kaip aš, įgijo epoletus kovos 
lauke, tas nemoka manevruoti ant slidaus svetainių par-- 
keto. Mečiau karinę tarnybą, susidomėjau politika, pra- 
mone, studijavau taikomuosius menus. Tais dalykais vi- 
sada domėjausi, bet per dvidešimt tarnybos metų netu- 
rėjau laiko jiems atsidėti. 

— Štai, grafe, kur glūdi jūsų tautos pranašumas 
prieš kitas, — atsakė Montekristas.— Jūs, garsios gimi- 
nės ainis, didelio turto savininkas, ėjote skintis pirmųjų 
laipsnių tarnaudamas paprastu kareiviu. Tatai pasitaiko 
retai. Paskui, pakeltas į generolus, į Prancūzijos perus, 
būdamas Garbės legiono komandoras, jūs pradedate mo- 
kytis kažko naujo ne dėl atlyginimo, bet tik dėl to, kad 
būtumėte naudingas savo artimiesiems... Taip, tai puiku, 
tai stačiai nuostabu. 

Alberas žiūrėjo ir klausėsi nustebęs: jis nebuvo pra- 
tęs matyti Montekristą tokį entuziastingą. 

— Deja, mes, Italijos žmonės, ne tokie, — tęsė sve- 
timšalis, tarsi norėdamas išsklaidyti nežymų šešėlį, kurio 
vos nesukėlė jo žodžiai Morsero veide.— Mes taip neda- 
rome Italijoje, mes augame taip, kaip skirta mūsų pa- 
dermei, ir visą gyvenimą esame su tais pačiais lapais, 
tuo pačiu pavidalu ir dažnai tokie pat nenaudingi. 

— Bet tokiam žmogui kaip jūs Italija nėra tinkama 
tėvynė, — kalbėjo grafas de Morseras.— Prancūzija iš- 
skečia jums savo glėbį, atsiliepkite į jos kvietimą. Ji ne 
visuomet nedėkinga. Ji blogai elgiasi su savo vaikais, 
bet paprastai svetingai sutinka svetimšalius. 

— Tėve,— pertraukė Alberas šypsodamasis,— ma- 
tyt, kad jūs nepažįstate grafo Montekristo. Tai, kas ga- 
lėtų jį patenkinti, yra už mūsų pasaulio ribų. Jis nesi- 
vaiko garbės ir ima iš jos vien tai, kas telpa pase. 

— Štai pati teisingiausia nuomonė apie mane, kokią 
man kada nors teko girdėti, — pastebėjo Montekristas. 

— Grafas turėjo galimybę sutvarkyti savo gyve- 

nimą, kaip norėjo, — tarė grafas de Morseras atsidusęs, — 
ir pasirinko gėlėmis klotą kelią. 

— Tikrai taip, — atsakė Montekristas su tokia šyp- 
sena, kurios nepagautų joks dailininkas ir nepaaiškintų 
joks fizionomistas. 

— Jeigu nebijočiau jus nuvarginti,— tarė genero- 
las, aiškiai sužavėtas svečio elgesio,— nusivesčiau į rū- 
mus. Šios dienos posėdis įdomus kiekvienam, kuris nesu- 
sipažinęs su mūsų nūdieniais senatoriais. 

— Būsiu labai dėkingas, jeigų man tai pasiūlysite 
kitą kartą. Šiandien tikiuosi būti pristatytas grafienei, 
ir aš palauksiu. 

— O štai ir mamytė! — sušuko vikontas. 

— Iš tikrųjų — skubiai atsigręžęs Montekristas pa- 
matė ant svetainės slenksčio ponią de Morser. Ji stovėjo 
tarp durų, esančių prieš tas, pro kurias buvo įėjęs jos 
vyras. Stovėjo sustingusi ir išblyškusi. Kai Montekristas 
atsisuko į ją, ji nuleido ranką, kuria kažkodėl buvo atsi- 
rėmusi į paauksuotą durų dailylentę. Ji stovėjo ten jau 
valandėlę ir girdėjo paskutinius svečio žodžius. 

Šis atsistojo ir žemai nusilenkė grafienei, kuri tylė- 
dama iškilmingai atsakė į jo nusilenkimą. 

— Kas jums, grafiene? — paklausė grafas de Mor- 
seras.— Jūs nesveika? Gal čia per daug karšta? 

— Mamyte, jums bloga? — sušuko vikontas, pulda- 
mas prie Mersedesos. 

Ji padėkojo jiems nusišypsoda ma. 

— Ne,— tarė ji, — mane tik šiaip sujaudino susiti- 
kimas su grafu. Juk jeigu ne jis, mes dabar lietume aša- 
ras ir gedėtume. Grafe,— tęsė ponia Morser, prieidama 
prie jo su karalienės didingumu,— aš jums labai dėkinga, 
kad išgelbėjote mano sūnaus gyvybę, ir už tą kilnų 
darbą iš visos širdies jus laiminu. Esu laiminga, nes 
pagaliau galiu išreikšti jums savo dėkingumą. 

Grafas vėl nusilenkė, dar žemiau negu pirmą kartą, 
ir buvo dar labiau išblyškęs negu Mersedesa. 

— Grafiene, jūs pernelyg kilni,— tarė jis nepapras- 
tai švelniai ir pagarbiai.— Aš nieko nepaprasto nepa- 
dariau. Išgelbėti žmogų, apsaugoti tėvą nuo kančių, o 

motiną nuo ašarų — tai visai ne geras darbas, tai žmo- 
gaus pareiga. 

— Kokslaimingas mano sūnus, turėdamas tokį drau- 
są kaip jūs, grafe,— su giliu jausmu atsakė ponia de 
Morser.— Dėkoju Dievui, kad jis taip lėmė. 

Mersedesa pakėlė savo gražias akis į dangų su to- 
kiu nepaprastu dėkingumu, kad grafui pasirodė, tartum 
jos akyse sublizgėjo ašaros. 

Ponas de Morseras priėjo prie jos. 

— Aš jau prašiau grafą atleisti, kad turiu palikti 
jį, — tarė jis.— Tikiuosi, jūs taip pat paprašysite jį man 
dovanoti. Posėdis prasideda antrą valandą, dabar trys, 
o aš turiu ten kalbėti. 

— Važiuokite, aš pasistengsiu, kad mūsų svečias 
nenuobodžiautų jums nesant, — tarė grafienė vis dar su- 
jaudintu balsu.— Grafe,— tęsė ji, kreipdamasi į Monte- 
kristą,— gal suteiksite mums garbę, praleisdamas drau- 
ge likusią dienos dalį? 

— Patikėkite manimi, grafiene, esu jums labai dė- 
kingas. Bet aš išlipau prie jūsų durų iš kelionės karietos. 
Dar nežinau, kaip mane įkurdino Paryžiuje, netgi nela- 
bai numanau kur. Žinoma, tai menkniekis, bet vis dėlto 
šiek tiek nerimauju. 

— Tačiau pažadate suteikti mums tą malonumą 
kitą kartą? — paklausė grafienė. 

Montekristas nusilenkė neatsakydamas, ir jo nusilen- 
kimas galėjo būti suprastas kaip sutikimo ženklas. 

— Na, tada aš jūsų nesulaikau,— tarė grafienė, — 
labai nenorėčiau, kad mano dėkingumas virstų neku- 
klumu arba įkyrumu. 

— Brangus grafe,— tarė Alberas,— jeigu leisite, 
aš pasistengsiu atsilyginti jums Paryžiuje už jūsų malo- 
nų paslaugumą Romoje ir pavedu jūsų žiniai savo karie- 
tą, kol dar neapsirūpinote ekipažu. 

— Labai dėkingas, vikonte,— tarė Montekristas, — 
bet tikiuosi, kad Bertučijus netuščiai praleido keturias ir 
pusę valandos, kurias jis turėjo, ir kad prie jūsų durų 
manęs laukia koks nors ekipažas. 

Alberas buvo įpratęs prie grafo elgsenos, žinojo, 
kad jis kaip Neronas visada vaikosi to, kas neįmanoma, 

užtat jau niekuo nesistebėjo. Jis tik norėjo pats įsiti- 
kinti, kaip įvykdyti grafo įsakymai, ir palydėjo jį iki 
vartų. 

Montekristas neapsiriko: kai tik jis išėjo į grafo 
de Morsero prieškambarį, liokajus, tas pats, kuris Ro- 
moje buvo atnešęs Alberui ir Francui grafo vizitinę 
kortelę, puolė lauk, ir kai įžymusis keliautojas pasirodė 
tarpdury, jis iš tikrųjų rado belaukiantį savo ekipažą. 

Tai buvo dvivietė Kelerio gamybos karieta, į kurią 
įkinkyta karpė ausimis ta pati pora arklių, kurią vakar 
Drekas, kaip buvo žinoma visiems Paryžiaus liūtams, 
atsisakė parduoti už aštuoniolika tūkstančių frankų. 

— Vikonte,— pasakė grafas Alberui,— aš jūsų ne- 
kviečiu dabar pas save, nes ten kol kas viskas padaryta 
greitosiomis, o, kaip žinote, aš branginu reputaciją žmo- 
gaus, mokančio patogiai įsitaisyti net laikinoje būstinėje. 
Duokite man vieną dieną ir paskui leiskite jus pakviesti. 
Tada aš būsiu visiškai ramus, kad nepažeisiu svetingumo 
dėsnių. 

— Jeigu prašote vienos dienos, grafe, tai aš galiu 
būti tikras, kad jūs man parodysite ne namą, o rūmus. 
Jums iš tiesų tarnauja koks nors gerasis genijus. 

— Ką gi, tegul visi taip galvoja,— tarė Monte- 
kristas, keldamas koją ant aksomu aptrauktų puikios 
savo karietos laiptelių, — tatai man užtikrins šiokį tokį 
pasisekimą tarp damų. 

Grafas įsėdo į karietą, durelės užsitrenkė, ir arkliai 
nulėkė šuoliais, bet vis dėlto jis spėjo pastebėti, kaip 
nežymiai krustelėjo vieno lango užuolaida toje svetai- 
nėje, kur jis buvo palikęs grafienę de Morser. 

Kai Alberas grįžo pas motiną, rado ją savo buduare, 
sėdinčią giliame, aksomu apmuštame krėsle. Kambarys 
skendėjo prieblandoje, tiktai kur ne kur ant vazų ir 
paauksuotų rėmų kampuose bliksėjo švituliai. 

Alberas negalėjo įžiūrėti grafienės veido, nes ant 
galvos ji buvo užsimetusi ploną šydą, bet jam pasirodė, 
kad jos balsas virpa. Kvapnus rožių ir heliotropų aro- 
matas buvo susimaišęs su aštriu ir aitriu uostomosios 
druskos kvapu. Ir iš tikrųjų Alberas su nerimu pastebėjo, 
kad grafienės flakonėlis išimtas iš šagrenės futliaro ir 
padėtas ant vienos plokščios vazos. 

— Jūs sergate? — sušuko jis, eidamas prie moti- 
nos.— Jums pasidarė bloga, kai aš buvau išėjęs? 

— Nė kiek, Alberai, bet visos tos rožės, tuberozos 
ir citrinmedžio žiedai taip smarkiai kvepia dabar, kai 
užėjo karštos dienos... 

— Tuomet reikia jas išnešti, — tarė Morseras, tam- 
pydamas skambučio virvelę.— Jūs iš tikrųjų nesveikuo- 
jate. Jau įeidama į svetainę buvote labai išblyškusi. 

— Buvau išblyškusi? 

— Blyškumas jums tinka, bet mudu su tėvu išsigan- 
dome. 

— Ar tėvas tau ką nors sakė? — skubiai paklausė 
Mersedesa. 

— Ne, bet jis jums pačiai sakė, prisimenate? 

— Neprisimenu,— tarė grafienė. 

Išgirdęs Albero skambutį, atėjo liokajus. 

— Išneškite tas gėles į prieškambarį, — tarė vikon- 
tas, — jos kenkia grafienei. 

Liokajus padarė, kas buvo liepta. 

Kol jis nešė gėles, buvo tyla. 

— Iš kur toks vardas — Montekristas? — paklausė 
grafienė, kai liokajus išnešė paskutinę vazą.— Pavardė 
ar dvaro pavadinimas, ar tiesiog titulas? 

— Aš manau, kad tai titulas. Grafas nusipirko salą 
Toskanos salyne ir, sprendžiant iš to, ką jis šįryt sakė, 
įsteigė komandoriją. Juk žinote, kad taip daro Sv. Ste- 
pono ordinas Florencijoje, Šv. Jurgio Parmoje ir net Mal- 
tos kryžius. Beje, jis ir nesididžiuoja tuo kilmingumu, 
kinę, kad jis labai garsus didikas. 

— Jo manieros puikios, — tarė grafienė, — bent man 
laip atrodė per tas keletą minučių, kurias jį mačiau. 

— O, jo manieros be priekaištų, jos pralenkia viską, 
ką esu matęs labiausiai aristokratiško tarp trijų pačių 
didingiausių Europos mėlyno kraujo atstovų: anglų, 
ispanų ir vokiečių. 

Grafienė susimąstė, bet kiek padvejojusi tęsė: 

— Juk tu matei, brangusis... aš klausiu kaip motina, 
supranti... tu matei grafą Montekristą jo namuose. Tu 
įZvalgus, pažįsti aukštuomenę, turi daugiau takto negu 

tavo metams įprasta. Ar tu manai, kad grafas iš tikrųjų 
yra tas, kuo jis dedasi? 

— O kuo jis dedasi? 

— Tu pats tik ką sakei: garsiu didiku. 

— Jį visi tokiu laiko. 

— O kuo tu jį laikai? 

— Aš, prisipažįstu, neturiu apie jį aiškios nuomo- 
nės. Manau, kad jis maltietis. 

— Aš klausiu ne apie jo kilmę, bet apie jį patį, kaip 
apie žmogų. 

— Tuomet kas kita. Man teko matyti tiek jo keiste- 
nybių, kad aš linkęs žiūrėti į jį kaip į Bairono herojų, 
kurį nelaimė yra pažymėjusi fatališku antspaudu, kaip 
kokį nors Manfredą arba Larą, ar Vernerį,— žodžiu, 
kaip į kokį nors senos giminės palikuonį, netekusį savo 
tėvų paveldėjimo ir vėl įsigijusį turtus savo nerimstan- 
čio genijaus dėka, genijaus, iškėlusio jį viršum visuo- 
menės įstatymų. 

— Tu nori pasakyti... 

— Aš noriu pasakyti, kad Montekristas — sala Vi- 
duržemio jūroje be gyventojų, be įgulos, visų tautų 
kontrabandininkų, visų kraštų piratų prieglobstis. Kas 
žino, gal šie vertelgos ir moka savo šeimininkui mokestį 
už svetingumą. 

— Galimas dalykas, — susimąsčiusi tarė grafienė. 

— Bet nesvarbu, ar jis kontrabandininkas, ar ne, — 
kalbėjo toliau Alberas, — grafas Montekristas yra nuosta- 
bus žmogus. Aš tuo esu tikras, su tuo sutikite, nes pati 
jį matėte. Jis turės didžiausią pasisekimą Paryžiaus 
svetainėse. Juk tik šį rytą pas mane jis pradėjo savo 
žingsnius į aukštuomenę taip, kad apstulbino visus, net 
patį Šato Reno. 

— O kiek metų gali turėti grafas? — paklausė Mer- 
sedesa, matyt, teikdama šiam klausimui didelę reikšmę. 

— Kokius trisdešimt penkerius ar šešerius. 

— Toks jaunas! Negali būti! — tarė Mersedesa, at- 
sakydama ir į Albero žodžius, ir į savo pačios mintį. 

— O vis dėlto tai tiesa. Keletą kartų jis man sakė, 
žinoma, atsitiktinai: „Tuomet aš buvau penkerių metų, 
o tuomet dešimties, tada štai — dvylikos“. Iš smalsumo 


74 


aš gretindavau datas, ir jos visada sutapdavo. Matyt, 
šis keistas žmogus, kurio amžių sunku nustatyti, iš tikrų- 
jų trisdešimt penkerių metų. Be to, prisimenate, kokios 
zvitrios jo akys, kokie juodi plaukai. Jis išblyškęs. tačiau 
jo kaktoje nėra nė vienos raukšlelės. Jis ne tik kad stip- 
rus žmogus, bet ir gana jaunas. 

Grafienė nuleido galvą, tarsi nusvirusią nuo sunkių 
karčių minčių. 

— Ir tas žmogus tau, Alberai, draugiškas? — jau- 
dindamasi paklausė ji. 

— Man rodos, taip. 

— O tu... tu irgi jį myli? 

— Jis man patinka, nors ir kažką besakytų Fran- 
cas d'Epinė, kuris norėjo įtikinti mane, kad jis — su- 
grįžęs iš ano pasaulio. 

Grafienė krūptelėjo iš siaubo. 

— Alberai,— tarė ji pasikeitusiu balsu,— aš visuo- 
met tave perspėdavau dėl naujų pažinčių. Dabar tu jau 
suaugęs ir gali gyventi savo protu, bet pakartoju: būk 
atsargus. 

— Ir vis dėlto, brangioji mama, kad jūsų perspėji- 
mas galėtų būti man naudingas, turėčiau iš anksto ži- 
noti, ko saugotis. Grafas nelošia kortomis, geria tik van- 
denį, padažytą lašeliu ispaniško vyno. Jis, atrodo, toks 
turtingas, kad, jeigu paprašytų mane paskolinti pinigų, 
man beliktų tik nusikvatoti jam į akis. Ką jis man galėtų 
blogo padaryti? 

— Teisybė,— atsakė grafienė,— mano būgštavimai 
kvaili, juo labiau kad kalbama apie žmogų, kuris 
išgelbėjo tau gyvybę. Beje, Alberai, ar tėvas jį gerai 
priėmė? Mums reikia būti ypač jautriems grafui. Tavo 
tėvas dažnai užsiėmęs, susirūpinęs reikalais ir galbūt 
nejučiom... 

— Jis elgėsi be priekaištų, — pertraukė Alberas.— 
Net daugiau pasakysiu: matyt, jį labai paglostė nepap- 
rastai vykę komplimentai, kuriuos grafas pasakė jam taip 
taikliai, tarsi jis pažinotų tėvą ne mažiau kaip trisdešimt 
metų. Visos tos mažytės pagyrų strėlės maloniai kuteno 
tėvą, — pridūrė Alberas juokdamasis,— ir jie atsiskyrė 
kaip geriausi draugai, tėvas norėjo net vežtis grafą į 
rūmus, kad tas pasiklausytų jo kalbos. 

Grafienė nieko neatsakė. Mintys ją nunešė kažkur 
taip toli, kad ji net užsimerkė. Stovėdamas priešais, 
Alberas žiūrėjo į ją su ta sūnaus meile, kuri būna 
ypač švelni ir nuoširdi, kai motina dar jauna ir graži. 
Pamatęs, kad ji užsimerkusi, ir pasiklausęs lygaus jos 
kvėpavimo, Alberas pamanė, jog ji užmigo, pirštų galais 
išėjo ir atsargiai uždarė paskui save duris. 

— Tai ne žmogus, o velnias,— sušnibždėjo jis, 
linguodamas galvą,— aš jau Romoje pranašavau, kad 
jis sukels sensaciją aukštuomenėje. Dabar jo poveikį ki- 
tiems rodo neklaidingas termometras: jeigų mano mo- 
tina atkreipė į jį dėmesį, vadinasi, jis tikrai nuostabus 
žmogus. 

Ir jis nuėjo į savo arklides su slaptu apmaudu, kad 
grafas Montekristas, nė piršto nepajudinęs, įsigijo arklius, 
kurie jo bėrius žinovų akyse nustūmė į antrąją vietą. 

— Tikrai, — tarė jis, — žmonių lygybė neegzistuoja: 
reikės paprašyti tėvą, kad jis panagrinėtų šią mintį 
Aukštuosiuose rūmuose. 


VI + PONAS BERTUČIJUS 


Tuo tarpu grafas parvažiavo namo, sugaišęs šešias 
minutes. Per tas šešias minutes į jį atkreipė dėmesį 
kokia pora dešimčių jaunuolių, žinančių, ko verti tie 
puikūs žirgai, į kuriuos jie patys varvino seilę. Jie pa- 
leido šuoliais savo arklius, norėdami nors probėgšmais 
dirstelėti į prašmatnų didiką, galintį pirktis arklius po 
dešimt tūkstančių frankų už kiekvieną. 

Ali išrinktasis namas, nuolatinė Montekristo būs- 
tinė mieste, buvo dešinėje Eliziejaus laukų pusėje, jeigu 
važiuotum į kalną, ir niūksojo tarp kiemo ir sodo. Gru- 
pelė vešlių medžių, išstypusių vidury kiemo, dengė dalį 
fasado. Į dešinę ir į kairę nuo jų nelyginant dvi rankos 
tiesėsi dvi alėjos, kuriomis privažiuodavo ekipažai nuo 
vartų iki dvigubo prieangio, ant kurio kiekvienos pa- 
kopos ties kampais stovėjo porcelianinės vazos, pilnos 
gėlių. Namas stovėjo vienišas vidury didžiulio atviro plo- 
to. Be paradinio, buvo dar ir kitas išėjimas į Pontjė 
gatvę. 

Vežėjui dar nespėjus šūktelėti vartininkui, sunkūs 
vartai atsidarė. Grafą pamatė iš tolo, o Paryžiuje, kaip 
ir Romoje, kaip ir visur, visi jam patarnaudavo žaibo 
greitumu. Taigi vežėjas nestabdydamas arklių įvažiavo į 
kiemą, apsuko pusę rato, o vartai už jo nugaros užsi- 
trenkė dar nenutilus ratų girgždesiui alėjos smėlyje. 

Karieta sustojo kairėje prieangio pusėje. Prie dure- 
lių pasirodė du žmonės: vienas jų buvo Ali, kuris šypso- 
josi savo ponui kupinu nuoširdaus džiaugsmo šypsniu 
ir buvoaatlygintas vien tik paprastu Montekristo žvilgsniu. 

Antrasis pagarbiai nusilenkė ir ištiesė ranką tarsi 
norėdamas padėti grafui išlipti iš karietos. 

— Dėkoju, Bertučijau,— tarė grafas, lengvai nušok- 
damas nuo trijų karietos laiptelių. — O notaras? 

— Laukia mažojoje svetainėje, jūsų šviesybe,— at- 
sakė Bertučijus. 

— O vizitinės kortelės, kurias jūs turėjote užsakyti 
sužinoję namo numerį? 

— Jūsų šviesybe, jos jau gatavos. Aš buvau pas 
geriausią Pale Rojalio graverį, ir jis padarė korteles 
prie manęs. Pirmoji kortelė, kaip liepėte, tučtuojau buvo 
nusiųsta ponui baronui Danglarui, deputatui, Šosė d'An- 
teno gatvė, septintas numeris, kitos padėtos jūsų šviesy- 
bės miegamajame ant židinio. 

— Gerai. Kelinta valanda? 

— Keturios. 

Montekristas įdavė savo pirštines, skrybėlę ir lazde- 
lų tam pačiam liokajui prancūzui, kuris iš grafo de Mor- 
sro prieškambario puolė pakviesti karietą, paskui, sek- 
(tlamas Bertučijų, rodantį jam kelią, nuėjo į mažąją 
svetainę. 

— Kokios skurdžios statulos šiame prieškambary- 
jė, — pasakė Montekristas.— Tikiuosi, kad jos bus išga- 
bentos iš čia. 

Bertučijus tylėdamas nusilenkė. 

Kaip buvo sakęs ekonomas, notaras laukė mažojoje 
nvetainėje. 

Tai buvo žmogus, savo išvaizda panašus į orų sosti- 
nės raštininką, prasimušusį iki puikių priemiesčio notaro 
pareigų. 

— Jūs esate įgaliotas parduoti užmiesčio namą, kurį 
aš ketinu pirkti? — paklausė Montekristas. 

— "Taip, ponas grafe,— atsakė notaras. 

— Pardavimo aktas paruoštas? 

— "Taip, ponas grafe. 

— Turite jį? 

— Štai jis. 

— Puiku. O kur tas namas, kurį aš perku? — nerū- 
pestingai paklausė Montekristas, kreipdamasis lyg į Ber- 
tučijų, lyg į notarą. 

Ekonomas gestu parodė nežinąs. 

Notaras apstulbęs žvilgtelėjo į Montekristą. 

— Kaip? — tarė jis.— Ponas grafas nežino, kur yra 
jo perkamas namas? 

— Prisipažinsiu, nežinau, — atsakė grafas. 

— Grafas jo nematė? 

— Kaip aš galėjau jį matyti? Aš tik šįryt atvykau 
iš Kadikso, anksčiau niekada nesu buvęs Paryžiuje, ir 
netgi Prancūzijoje pirmą kartą. 

— Tuomet kas kita, — tarė notaras.— Namas, kurį 
ponas grafas ketina pirkti, yra Oteilyje. 

Po tų žodžių Bertučijus aiškiai pabalo. 

— O kur tas Oteilis? — paklausė Montekristas. 

— Du žingsniai nuo čia, grafe,— atsakė notaras. — 
Tučtuojau už Pasi. Puiki vieta, vidury Bulonės miško. 

— Taip arti? — tarė Montekristas.— Tai koks gi 
čia užmiesčio namas? Kokio velnio, Bertučijau, išrinkote 
man namą prie pat užtvaros? 

— Aš! — sušuko ekonomas nepaprastai skubiai.— 
Ponas grafe! Jūsų šviesybė niekada man neliepė išrinkti 
jums užmiesčio namą. Gal jūsų šviesybė teiktųsi pri- 
siminti. 

— Taip, tikrai, — tarė Montekristas,— dabar prisi- 
menu: perskaičiau laikraštyje skelbimą ir mane suviliojo 
apgaulingi žodžiai: „užmiesčio namas“. 

— Dar nevėlu,— gyvai prašneko Bertučijus,— ir 
jeigu jūsų šviesybė teiksis pavesti man suieškoti kitur, 
aš rasiu ką nors geresnio arba Angiene, arba Fontene o 
Roze, arba Belviu. 

— Apskritai tat nesvarbu,— nerūpestingai tarė 

Montekristas,— jeigu jau tas namas yra, tegu jis ir lieka. 

— Ir jūsų šviesybė visiškai teisus, — gyvai suskato 
notaras, kuris bijojo netekti honoraro.— Tai puiki so- 
dyba: sraunus vanduo, tankios giraitės, patogus namas, 
nors ir seniai apleistas, jau nekalbant apie baldus. Tegu 
jie ir nenauji, bet gana vertingi, ypač mūsų laikais, kai 
seni daiktai madoje. Prašau man atleisti, bet aš manau, 
kad ponas grafas taip pat pritaria šių dienų skoniui. 

— Kalbėkite, nesivaržykite,— tarė Montekristas.— 
Tai, sakote, ten padorus namas? 

— Grafe, jis ne tik padorus, jis tiesiog puikus. 

— Ką gi, neverta praleisti tokios progos,— tarė 
Montekristas.— Malonėkite aktą, ponas notare. 

Ir jis greitai pasirašė dokumentą, trumpai žvilgte- 
lėjęs į tą punktą, kuriame buvo pažymėti savininkų 
vardai ir kur yra namas. 

— Bertučijau,— tarė jis,— atneškite ponui notarui 
penkiasdešimt penkis tūkstančius frankų. 

Ekonomas išėjo netvirtu žingsniu ir grįžo su ryšu- 
liu banknotų. Notaras perskaičiavo juos pavyzdingai stro- 
piai, kaip žmogus, kuris žino, kad į tą sumą įeina ir jo 
honoraras. 

— Dabar,— paklausė grafas,— ar jau baigėme vi- 
sus formalumus? 

— Baigėme, ponas grafe. 

— Raktus turite? 

— Jie pas vartininką, kuris saugo namą. Bet štai 
įsakymas, kuriuo remdamasis jisai jums viską perduos. 

— Labai gerai. 

Montekristas linktelėjo notarui tartum sakydamas: 
„Jūs man daugiau nereikalingas, galite eiti“. 

— Bet man rodos, — ryžosi prabilti sąžiningas nota- 
ras, — ponas grafas apsirikote: su visomis išlaidomis man 
priklauso tik penkiasdešimt tūkstančių. 

— O jūsų honoraras? 

— Įeina į tą sumą, ponas grafe. 

— Bet jūs atvažiavote čia iš Oteilio? 

— Taip, žinoma. 

— Tai juk reikia užmokėti jums už gaišatį, — tarė 

Ir atleido jį rankos mostu. 

Notaras išėjo traukdamasis atbulas ir linkčiodamas 
iki žemės. Pirmą kartą per visą laiką, kai jis įtrauktas į 
notarų sąrašus, sutiko tokį klientą. 

— Išleiskite poną notarą,— tarė grafas Bertučijui. 

Ekonomas išėjo. 

Likęs vienas, grafas tučtuojau išsiėmė iš kišenės 
užrakinamą piniginę, atidarė ją mažu rakteliu, kurį 
nešiodavosi ant kaklo ir su kuriuo niekada nesiskirdavo. 

Pasirausęs piniginėje, jis išsitraukė vieną lapelį, 
kuriame buvo kažkas užrašyta, ir palygino tuos užrašus 
su pirkimo aktu, gulinčiu ant stalo, tarsi tikrindamas 
savo atmintį: 


— Oteilis, Fonteno gatvė, dvidešimt aštuntas nu- 
meris. Taip ir yra,— tarė jis.— Dabar klausimas, kiek 
galima tikėti prisipažinimu, padarytu iš religinės arba 
fizinės baimės. Tiek to, po valandos viską sužinosiu. 

— Bertučijau! — sušuko jis, kaukštelėdamas kaž- 
kokiu mažu plaktukėliu per varpelį, kuris suskambėjo 
šaižiu pratisu garsu, panašiu į garsą tam tam.— Ber- 
tučijau! 

Ekonomas pasirodė ant slenksčio. 

— Ponas Bertučijau,— tarė grafas, — jūs man kaž- 
kada sakėte, kad buvojote Prancūzijoje? 

— Taip, jūsų šviesybe, kai kuriose vietose esu buvęs. 

— Tikriausiai pažįstate Paryžiaus apylinkes? 

— Ne, jūsų šviesybe, ne,— atsakė ekonomas, nervin- 
gai drebėdamas. Montekristas, puikiai nusimanąs apie 
tokius dalykus, teisingai suprato, jog Bertučijus dreba 
todėl, kad smarkiai jaudinasi. 

— Apmaudu, kad jums neteko lankytis Paryžiaus 
apylinkėse,— tarė jis, — nes aš šį vakarą noriu apžiūrėti 
savo naująją sodybą, ir vykdamas kartu su manimi jūs 
tikriausiai galėtumėte man daug ką paaiškinti. 

— Į Oteilį! — sušuko Bertučijus, kurio varinis vei- 
das pasidarė mirtinai baltas.— Man važiuoti į Oteilį! 

— Betgi, susimildamas, kas čia nuostabaus, kad jūs 
važiuosite į Oteilį? Kai aš gyvensiu Oteilyje, jums teks 
ten buvoti, jeigu pas mane dirbate. 

Bertučijus nuleido galvą, neišlaikęs valdingo savo 
pono žvilgsnio, ir stovėjo nejudėdamas, bežadis. 

— Kas čia yra? Kas jums? Įsakysite skambinti du 
kartus, kad man paduotų karietą? — pasakė Montekris- 
Las tuo tonu, kuriuo Liudvikas XIV ištarė savo garsųjį 
„Man vos neteko laukti!“ 

Bertučijus puolė iš svetainės į prieškambarį ir sušu- 
ko kimiu balsu: 

— Jo šviesybei karietą! 

Montekristas parašė keletą laiškų. Kai užantspau- 
davo paskutinį, tarpduryje pasirodė ekonomas. 

— Jo šviesybės karieta prie durų, — tarė jis. 

— Gerai! Pasiimkite pirštines ir skrybėlę. 

— Ar aš važiuosiu su ponu grafu? — sušuko Ber- 
tučijus. 

— Suprantama, jums juk reikės šį tą patvarkyti, 
jei aš ketinu ten gyventi. 

Nėra buvę, kad grafui kas būtų paprieštaravęs, ir 
ekonomas paklusniai nusekė paskui jį. Montekristas įsėdo 
į karietą ir ženklu pasiūlė Bertučijui padaryti tą pat. 


VII + NAMAS OTEILYJE 


Montekristas pastebėjo, kad Bertučijus, nulipdamas 
nuo prieangio, korsikietiškai persižegnojo, tai yra nykš- 
Čiu nubrėžė ore kryžių, o sėsdamas į karietą sušnibždėjo 
trumpą maldelę. Kiekvienas kitas nesmalsus žmogus 
butų pasigailėjęs keisto bjaurėjimosi, kurį gerbiamas val- 
dytojas parodė grafo sumanytam pasivažinėjimui į už- 
miestį. Bet Montekristas, matyt, buvo per daug smalsus, 
todėl ir neatleido Bertučijaus nuo tos kelionės. 

Po dvidešimties minučių jie jau buvo Oteilyje. Eko- 
nomas vis labiau jaudinosi. Įvažiuojant į kaimą Bertu- 
čijus, nulindęs į karietos kampą, karštligiškai drebėda- 
mas spigino akis į kiekvieną namą, pro kurį jie važiavo. 

— Liepkite sustoti Fonteno gatvėje prie dvidešimt 
aštunto numerio,— pasakė grafas, negailestingai žiūrė- 
damas į valdytoją. 


6. Grafas Montekristas, II t. 81 


Prakaitas išpylė Bertučijaus veidą, bet jis paklausė, 
iškišo galvą iš ekipažo ir šūktelėjo vežėjui: 

— Fonteno gatvė, dvidešimt aštuntas numeris. 

Tas namas buvo pačiame kaimo gale. Bevažiuojant 
visiškai sutemo — visą dangų aptraukė juodas debesis, 
prisotintas elektros ir teikiąs toms ankstyvoms sutemoms 
dramatiškos scenos iškilmingumą. 

Ekipažas sustojo, ir liokajus puolė atidaryti durelių. 

— Na, Bertučijau,— tarė grafas,— jūs nelipate? 
Gal žadate likti karietoje? Bet kas jums šiandien? 

Bertučijus iššoko iš karietos ir pakišo grafui petį, 
į kurį tas atsirėmė ir palengva nulipo per visus tris 
laiptelius. 

— Pabelskite,— tarė grafas, — ir praneškite, kad aš 
atvykau. 

Bertučijus pabeldė, durys atsidarė ir pasirodė var- 
tininkas. 

— Ko reikia? — paklausė jis. 

— Atvyko jūsų naujasis šeimininkas, — paaiškino 
liokajus. 

Ir ištiesė vartininkui notaro pažymėjimą. 

— Tai namą pardavė? — paklausė vartininkas.— 
Ir tas ponas čia gyvens? 

— Taip, drauguži,— atsakė grafas,— ir aš pasi- 
stengsiu, kad jūs nesigailėtumėte buvusio šeimininko. 

— Prisipažinsiu, pone,— tarė vartininkas,— man 
netenka jo gailėtis, nes mes jį labai retai tematydavome. 
Štai jau penkeri metai, kai jis pas mus nebuvo atvykęs, 
ir labai gerai padarė parduodamas namą, kuris nedavė 
jam nė skatiko pelno. 

— O kuo vardu buvo jūsų ankstesnis šeimininkas? — 
paklausė Montekristas. 

— Markizas de Sen Meranas. Esu tikras, kad jis ne- 
paėmė už namą tiek, kiek jam pačiam kaštavo. 

— Markizas de Sen Meranas,— pakartojo Monte- 
kristas.— Man ta pavardė lyg girdėta. Markizas de Sen 
Meranas... 

Ir jis dėjosi, jog nori prisiminti. 

— Senas bajoras,— tęsė vartininkas, — ištikimas 
Brunonų tarnas. Jis turėjo vienturtę dukterį, išleido ją 

už pono de Vilforo, kuris tarnavo karališkuoju proku- 
roru iš pradžių Nime, paskui Versalyje. 

Montekristas dirstelėjo į Bertučijų: tas atrodė bal- 
tesnis už sieną, į kurią buvo atsišliejęs, kad nepar- 
griūtų. 

— Ir jo duktė mirė? — paklausė Montekristas.— 
Prisimenu, kažką esu girdėjęs. 

— Taip, pone, jau prieš dvidešimt vienerius metus, 
o nuo to laiko nė trijų kartų nematėme vargšo markizo. 

— Taip, ačiū jums,— tarė Montekristas, nuspren- 
dęs, jog nei gyvam, nei mirusiam Bertučijui jau gana: 
nereikia daugiau tempti stygos, kad ji nenutrūktų,— 
ačiū jums. O dabar duokite mums žiburį. 

— Liepsite palydėti jus? 

— Ne, nereikia, Bertučijus man pašvies. 

Tai taręs Montekristas padavė dvi auksines mone- 
tas, kurios sukėlė gausybę palaiminimų ir atodūsių. 

— Pone! — tarė vartininkas, bergždžiai pasirausęs 
ant židinio ir ant lentynų.— Neturiu čia nė jokio žva- 
kigalio. 

— Paimkite iš ekipažo žibintą, Bertučijau, ir eime 
pasižiūrėti kambarių,— tarė grafas. 

Ekonomas neprieštaraudamas įvykdė paliepimą, bet 
jo rankose virpąs žibintas rodė, kaip jam buvo sunku. 

Jie apėjo gana erdvų apatinį aukštą, paskui antrąjį 
nukštą, kur buvo svetainė, vonia ir du miegamieji. Vienas 
iš tų miegamųjų susisiekė su įvijais laiptais, einančiais 
į sodą. 

— Žiūrėkite, štai atskiras įėjimas, — tarė grafas, — 
lni. gana patogu. Pašvieskite man, Bertučijau. Eikite 
pirmyn, pažiūrėsime, kur tie laiptai veda. 

— Į sodą, jūsų šviesybe,— tarė Bertučijus. 

— O iš kur jūs tai žinote, mielasis? 

— Noriu pasakyti, kad jie turėtų vesti į sodą. 

— Ką gi, patikrinsime. 

Bertučijus sunkiai atsiduso ir nuėjo pirmyn. Iš tik- 
rųjų laiptai vedė į sodą. 

Prie laukųjų durų ekonomas sustojo. 

— Na, kas gi jums? — paklausė grafas. 

Bet tas, į kurį jis kreipėsi, stovėjo kaip įbestas, apstul- 

bęs, pritrenktas, prislėgtas. Jo pakvaišusios akys tartum 
ieškojo aplinkui siaubingos praeities pėdsakų, o mėšlun- 
giškai sugniaužtos rankos lyg bandė nustumti kažkokius 
baisius prisiminimus. 

— Na! — pakartojo grafas. 

— Ne, ne, — sušuko Bertučijus, nuleisdamas žibintą 
ir atsišliedamas prie sienos, — ne, jūsų šviesybe, toliau 
neisiu, negaliu! 

— Ką tai reiškia? — nepermaldaujamu balsu tarė 
Montekristas. 

— Betgi matote, jūsų šviesybe,— sušuko ekono- 
mas,— kad čia kažkokia velniava. Susiruošęs pirkti Pa- 
ryžiuje namą, jūs nuperkate jį kaip tik Oteilyje. Oteilyje 
būtinai pataikote Fonteno gatvę ir lyg tyčia dvidešimt 
aštuntą numerį. Ak, kodėl aš nepasakiau jums visko 
namie! Jūs, žinoma, nebūtumėte reikalavę, kad važiuo- 
čiau kartu. Bet aš tikėjausi, kad vis dėlto nupirkote ne tą 
namą. Tarytum nėra Oteilyje kitų namų, be to, kuriame 
įvyko žmogžudystė! 

— Kokias čia kvailystes kalbate! — tarė Montekris- 
tas, staiga sustodamas.— Na, ir žmogus! Tikras korsikie- 
tis! Amžinai kokios nors paslaptys ir prietarai! Imkite 
žibintą ir apžiūrėsime sodą. Manau, su manimi nebijote! 

Bertučijus pakėlė žibintą ir ėmė daryti, kas liepta. 

Durys prasivėrė atskleisdamos blausų dangų, kuria- 
me mėnulis bergždžiai grūmėsi su visa jūra debesų; jie 
uždengdavo jį savo tamsiomis, akies mirksniu nutvies- 
kiamomis bangomis, ir paskui dar tamsesni dingdavo 
begalybės gelmėse. 

Ekonomas norėjo pasukti į kairę. 

— Ne, ne,— tarė Montekristas,— kam mums eiti 
alėjomis? Štai graži pievelė, traukime tiesiog. 

Bertučijus nusišluostė prakaitą, žliaugiantį per vei- 
dą, bet nuėjo. Vis dėlto jis ir toliau suko į kairę. 

O Montekristas ėjo į dešinę. Prie medžių jis sustojo. 

Ekonomas ilgiau nebeištvėrė. 

— Pasitraukite iš čia, jūsų šviesybe,— sušuko jis, — 
pasitraukite iš čia, maldauju, jūs stovite kaip tik toje 
pačioje vietoje! 

— Kokioje vietoje? 

— Toje vietoje, kur jis parkrito. 

— Brangusis Bertučijau,— tarė Montekristas juok- 
damasis,— atsikvošėkite, prašau jus. Mes gi čia ne Sar- 
tene ir ne Korte. Čia ne tankus miškas, o angliškas so- 
das, labai apleistas, tiesa, bet nereikia už tai jo šmeižti. 

— Nestovėkite čia, susimildami, nestovėkite čia, 
maldauju. 

— Man rodos, kad jūs kraustotės iš proto, maestro 
Bertučijau,— šaltai atsakė grafas.— Jeigu taip, įspėki- 
te ir aš pasiųsiu jus į ligoninę, kol neįvyko nelaimė. 

— Ak, jūsų šviesybe,— tarė Bertučijus, purtydamas 
galvą ir sukryžiuodamas rankas ant krūtinės su tokia 
nusiminusia išraiška, kad tikriausiai būtų prajuokinęs 
grafą, jeigu tuo metu jo nebūtų apnikusios svarbesnės 
mintys, — nelaimė jau įvyko. 

— Bertučijau,— tarė grafas,— aš jaučiu pareigą 
įspėti jus, kad mostaguodamas rankomis jūs jas dar 
beviltiškai laužote ir vartaliojate akis kaip velnio apsės- 
tas. O aš jau seniai pastebėjau, kad labiausiai užsispyręs 
velnias — tai paslaptis. Žinojau, kad jūs korsikietis, vi- 
sada matydavau jus pariiurusį ir nugrimzdusį į svarsty- 
mus apie kažkokią vendetą', bet Italijoje nekreipiau į 
tai dėmesio, kadangi ten tas įprasta. Tačiau Prancūzijoje 
nužudymas visada laikomas blogo skonio poelgiu. Čia yra 
Zandarų, kurie juo domisi, teisėjų, kurie už jį teisia, ir 
cšafotas, kuris už jį keršija. 

Bertučijus sudėjo rankas lyg maldai, o kadangi jis 
vis dar tebelaikė žibintą, šviesa nušvietė baimės per- 
kreiptą jo veidą. 

Montekristas pažvelgė į jį tokiomis akimis, kokio- 
mis Romoje stebėjo, kaip buvo vykdoma mirties bausmė 
Andrea. Paskui tokiu tonu, nuo kurio vargšo ekonomo 
kunas nuėjo pagaugais, tarė: 

— Tai, vadinasi, abatas Buzonis man pamelavo, kai 
po savo kelionės į Prancūziją tūkstantis aštuoni šimtai 
(lvidešimt devintaisiais metais atsiuntė jus pas mane su 
rekomendaciniu laišku, kuriame taip liaupsino jus? Ką 
xi, teks parašyti abatui, jis turi atsakyti už savo reko- 


Kraujo kerštas. 

mendaciją, ir aš tikriausiai sužinosiu, apie kokią žmog- 
žudystę čia kalbama. Tik įspėju, Bertučijau, kad, gyven- 
damas kokioje nors šalyje, aš paprastai gerbiu jos įsta- 
tymus ir dėl jūsų neturiu nė mažiausio noro pyktis su 
Prancūzijos teismo įstaigomis. 

— Nepražudykite manęs, jūsų šviesybe,— nusimi- 
nęs sušuko Bertučijus.— Argi aš jums netarnavau šven- 
tai ir sąžiningai? Aš visada buvau doras žmogus ir 
kiek galėdamas stengiausi daryti kitiems gera. 

— To aš neneigiu, — atsakė grafas, — tik tuomet ko- 
dėl gi jūs, velniai rautų, toks susijaudinęs? Tai blogas 
ženklas: jeigu sąžinė gryna, žmogus taip neblykšta ir 
jo rankos taip nedreba... 

— Bet, jūsų šviesybe,— nedrąsiai prieštaravo Ber- 
tučijus, — jūs pats man sakėte, jog abatas Buzonis, kuris 
klausė mano išpažinties Nimo kalėjime, siųsdamas mane 
pas jus įspėjo, kad mano sąžinę slegia sunki našta? 

— Taip, žinoma, bet kadangi jis man rekomendavo 
jus kaip puikų ekonomą, aš pagalvojau, kad čia kalbama 
tik apie kokią nors vagystę. 

— Kur ten, jūsų šviesybe! — sušuko Bertučijus su 
panieka. 

— Arba kad jūs, korsikiečių papročiu, neiškentėte 
ir „pataisėte kailį“', kaip sakoma tame krašte, kada, 
„atvirkščiai, kam nors jis nepataisomai sugadinamas. 

— Taip, jūsų šviesybe, taip, čia tikra tiesa! — sušu- 
ko Bertučijus, puldamas grafui po kojomis.— Tai buvo 
kerštas, prisiekiu jums, tiktai kerštas. 

— Šitai aš suprantu. Tik man neaišku, kodėl kaip 
tik šis namas jus taip jaudina. 

— Bet šitai suprantama, jūsų šviesybe,— atsakė 
Bertučijus, — juk visa tai kaip tik šitame name ir įvyko. 

— Kaip, mano name? 

— Juk jis tuomet dar nebuvo jūsų,— naiviai ginči- 
josi Bertučijus. 

— Tai kieno jis buvo? Vartininkas sakė, berods 
markizo de Sen Merano? Už ką, po velnių, jūs galėjote 
keršyti markizui de Sen Meranui? 

— Jūsų šviesybe, aš keršijau ne jam — kitam. 


Nužudėte. 


— Koks keistas sutapimas,— tarė Montekristas, 
matyt, tiesiog garsiai samprotaudamas,— kad jūs štai 
šilaip, netyčia, atsidūrėte tame pačiame name, kur atsiti- 
ko įvykis, sukeliąs jums tokį sunkų sąžinės graužimą. 

— Jūsų šviesybe,— tarė ekonomas,— tai likimas, 
Zinau. Viskas prasideda tuo, jog jūs perkate namą kaip 
lik Oteilyje, pasirodo, kad namas tas pats, kuriame aš 
įvykdžiau žmogžudystę. Jūs lipate į sodą kaip tik tais 
laiptais, kuriais nulipo jis. Jūs sustojote toje pat vietoje, 
kur aš jam smogiau. Per porą žingsnių nuo čia, po šituo 
platanu, buvo duobė, kur jis užkasė kūdikį. Ne, visa tai 
nėra atsitiktina, nes tuomet atsitiktinumas būtų labai 
panašus į Apvaizdą. 

— Gerai, ponas korsikieti, manykime, jog tai Ap- 
vaizda. Aš sutinku manyti taip, kaip patogiau, juo labiau 
kad reikia nusileisti liguistų smegenų žmonėms. O dabar 
susikaupkite ir viską man papasakokite. 

— Aš pasakojau šitai tik vieną kartą gyvenime, ir 
tai abatui Buzoniui. Tokie dalykai, — pridūrė Bertučijus, 
linguodamas galvą,— pasakojami tik per išpažintį. 

— Tuomet, mano brangusis, — tarė grafas, — keliau- 
kite sau sveikas pas savo abatą. Galite pasidaryti kaip 
ir jis karteziniečiu ar bernardinu ir šnibždėtis su juo 
npie savo paslaptis. O aš tai privengiu ūkvedžio, apsėsto 
kitokių chimerų. Man nepatinka, jei mano tarnai bijo 
vukarais išeiti į mano sodą. Be to, prisipažįstu, visai 
nenoriu, kad mane aplankytų policijos komisaras, nes, 
turėkite galvoje, ponas Bertučijau: Italijoje teisingumo 
įstuigos gauna pinigus už neveiklumą, o Prancūzijoje 
nLvirkščiai — tik tada, kai jos veiklios. Aš laikiau jus iš 
(nlies korsikiečiu, iš dalies kontrabandininku ir nepapras- 
lni geru ekonomu, bet dabar matau, kad esate nepalygi- 
nhumai vispusiškesnis žmogus, ponas Bertučijau. Jūs man 
tluugiau nereikalingas. 

— Jūsų šviesybe, jūsų šviesybe! — sušuko ekono- 
mus, baisiausiai persigandęs dėl šio grasinimo.— Jeigu 
Lik dėl to mane atleidžiate, aš viską papasakosiu, viską 
prisipažinsiu. Verčiau man eiti ant ešafoto, negu skirtis 
" jumis. 

— Tuomet kas kita,— tarė Montekristas,— bet pa- 

galvokite. Jeigu ketinate meluoti, geriau nieko nepasa- 
kokite. 

— Prisiekiu savo sielos išganymu, viską jums pasa- 
kysiu! Juk net abatas Buzonis žinojo tik dalį mano pas- 
lapties. Bet pirmiausia, prašau jus, pasitraukite nuo šito 
platano. Štai mėnuo išslenka iš už debesies, o jūs stovite 
čia susisupęs į apsiaustą, jis slepia jūsų figūrą, ir jis 
taip panašus į pono de Vilforo apsiaustą... 

— Kaip,— sušuko Montekristas, — tai čia Vilforas... 

— Ar jūsų šviesybė jį pažįstate? 

— Jis buvo karališkuoju prokuroru Nime? 

— Taip. 

— Ir vedė markizo de Sen Merano dukterį? 

— Taip. 

— Ir turėjo sąžiningiausio, griežčiausio, bešališ- 
kiausio teisėjo reputaciją? 

— Tai štai, jūsų šviesybe,— sušuko Bertučijus,— 
šis žmogus su nepriekaištinga reputacija... 

— Taip? 

— „„„Buvo niekšas. 

— Sunku patikėti, — tarė Montekristas. 

— O vis dėlto taip. 

— Nejaugi! — tarė Montekristas.— Ir turite įro- 
dymų? 

— Bent turėjau. 

— Ir jūs, kvaiša, praradote juos? 

— Taip, bet rimtai paieškojus galima surasti. 

— Šit kaip! — tarė grafas.— Papasakokite, Bertu- 
čijau. Iš tikrųjų darosi įdomu. 

Ir grafas, niūniuodamas melodiją iš „Lučijos“, nu- 
ėjo prie suolelio ir atsisėdo. Bertučijus nusekė paskui, 
stengdamasis viską prisiminti. 

"Jis tebestovėjo prieš grafą. 


VIII + VENDETA 


— Nuo ko, jūsų šviesybe, įsakysite pradėti? — pa- 
klausė Bertučijus. 

— Ogi nuo ko norite,— tarė Montekristas,— juk 
nš apskritai nieko nežinau. 

— Vis dėlto man atrodė, kad abatas Buzonis pasakė 
jusų šviesy bei... 

— Taip, vieną kitą smulkmeną, bet po septynerių 
nr aštuonerių metų aš nieko nebeatsimenu. 

— Tai aš galiu pasakoti nebijodamas įkyrėti jūsų 
sviesy bei... 

— Pasakokite, Bertučijau, pasakokite, jūs man at- 
stosite vakarinį laikraštį. 

— Šitai prasidėjo tūkstantis aštuoni šimtai penkio- 
liktais metais. 

— Šit kaip! — tarė Montekristas.— Tad jau sena 
istorija. 

— Taip, jūsų šviesybe, ir vis dėlto visos smulkme- 
nytės tokios gyvos mano galvoje, tarsi tai būtų atsitikę 
vakar. Aš turėjau vyresnį brolį, kuris tarnavo impera- 
toriaus armijoje ir buvo leitenantas. Jo pulką sudarė 
vieni korsikiečiai. Tas brolis buvo mano vienintelis drau- 
„as. Mes likome našlaičiai, kai aš turėjau penkerius me- 
tus, o jis — aštuoniolika. Jis auklėjo mane kaip sūnų. 
"Tūkstantis aštuoni šimtai keturioliktaisiais metais, val- 
dant Burbonams, jis vedė. Imperatorius grįžo iš Elbės 
salos, brolis tučtuojau vėl išėjo į armiją, prie Vaterlo 
buvo lengvai sužeistas ir pasitraukė su pulku už Luaros. 

— Bet jūs man pasakojate Šimto dienų istoriją, 
Bertučijau,— pertraukė grafas,— jeigu neklystu, ji jau 
neniai parašyta. 

— Atleiskite, jūsų šviesybe, bet šių smulkmenų pra- 
džiai reikia, o jūs žadėjote kantriai išklausyti mane. 

— Na, na, pasakokite. Daviau žodį ir ištesėsiu jį. 

— Kartą gavome laišką,— reikia jums pasakyti, 
kid mes gyvenome mažame Roliano kaimelyje, Korso 
iškyšulio gale, — laiškas buvo nuo brolio. Jis mums rašė, 
kid armija paleista, kad jis grįžta namo per Šatorą, 
Klermon Feraną, Piuji ir Nimą ir prašė, jei aš turiu pi- 
nigų, atsiųsti jam į Nimą pas mūsų pažįstamą smuk!li- 
ninką, su kuriuo aš turėdavau šiokių tokių ryšių. 

— Kontrabandinių,— įterpė Montekristas. 

— Jūsų šviesybe, gyventi juk reikia. 

— Žinoma, pasakokite. 

— Aš jau sakiau, kad karštai mylėjau brolį. Pini- 
gų nutariau jam ne siųsti, o nuvežti. Turėjau apie tūks- 
tantį frankų, penkis šimtus palikau Asuntai, brolienei, 
o su kitais išvykau į Nimą. Nieko čia nebuvo sunkaus: 
turėjau valtį, jūroje man reikėjo priimti krovinį, — vis- 
kas klostėsi laimingai. Bet, kai priėmiau krovinį, pakilo 
priešingas vėjas, ir keturias dienas mes negalėjome 
įplaukti į Roną. Pagaliau mums tai pavyko, ir mes nu- 
plaukėme prieš srovę iki Arlio. Valtį palikau tarp Belgar- 
do ir Bokero, o pats patraukiau į Nimą. 

— Artinamės prie to, kas svarbiausia, tiesa? 

— Taip, jūsų šviesybe. Atleiskite, bet, kaip jūsų 
šviesybė pats įsitikinsite, aš pasakoju tik tai, kas būtina. 
Tuo metu Prancūzijos pietuose vyko skerdynės. Ten buvo 
trys plėšikai: Trestalionas, Triufemi ir Grafanas,— tie 
plėšikai žudydavo gatvėse visus, ką tik įtardavo bona- 
partizmu. Jūsų šviesybe, turbūt girdėjote apie tas žu- 
dynes? 

— Šį tą girdėjau. Buvau tuomet toli nuo Prancū- 
zijos. Na, toliau? 

— Nime iš tikrųjų teko bristi per klanus kraujo. 
Kiekviename žingsnyje tysojo lavonai. Žudikai bastėsi 
gaujomis, pjovė, plėšė ir degino. 

Pamatęs šias skerdynes, aš išsigandau ne dėl sa- 
vęs,— man, paprastam Korsikos žvejui, nebuvo ko bijoti, 
mums, kontrabandininkams, tai buvo auksinės dienos, — 
bet aš bijojau dėl brolio: jis, imperatoriaus kareivis, 
grįžta iš Luaros armijos uniformuotas ir su antpečiais, — 
jam reikia visko bijoti. 

Nubėgau pas mūsų smuklininką. Nuojauta manęs 
neapgavo. Vakare brolis buvo atvykęs į Nimą, ir jį už- 
mušė einant į tą patį namą, kur jis tikėjosi rasti prie- 
globstį. 

Iš visų jėgų stengiausi sužinoti, kas brolio žudikai, 
bet niekas nedrįso pasakyti, nes visi jų bijojo. Tuomet 
prisiminiau išgirtąjį prancūzų teisingumą, kuris nieko 
nebijo, ir nuėjau pas karališkąjį prokurorą. 

— O karališkasis prokuroras buvo vardu Vilfo- 
ras? — nerūpestingai paklausė Montekristas. 

— Taip, jūsų šviesybe, jis buvo atvykęs iš Marselio, 
kur tarnavo prokuroro padėjėju. Už uolią tarnybą pa- 
nukštintas. Jis vienas iš pirmųjų, kaip buvo kalbama, 
pranešęs Burbonams apie Napoleono išsilaipinimą. 

— Vadinasi,— pertraukė Montekristas,— jūs nuėjo- 
te pas Vilforą? 

— Ponas prokurore,— sakau jam, — vakar šio mies- 
to gatvėje užmušė mano brolį. Kas užmušė — nežinau, 
bet jūsų pareiga surasti žudiką. Jūs įkūnytas teisingu- 
mas, o jis turi atkeršyti už tuos, kurių nesugebėjo ap- 
ginti. 

— Kas buvo jūsų brolis? — paklausė karališkasis 
prokuroras. 

— Korsikiečių bataliono leitenantas. 

— Vadinasi, uzurpatoriaus kareivis? 

— Prancūzų armijos kareivis. 

— Na, ir ką? — atkirto prokuroras.— Jis pakėlė 
kardą, nuo kardo ir žuvo. 

— Jūs klystate, gerbiamasis, jis žuvo nuo durklo. 

— Tai ko jūs norite iš manęs? — paklausė proku- 
roras. 

— Aš jau sakiau: kad atkeršytumėte už mano brolį. 

— Kam? 

— Jo žudikams. 

— Bet argi aš juos žinau? 

— Liepkite surasti. 

— O kam to reikia? Jūsų brolis, matyt, susikivirči- 
jo su kuo nors ir buvo užmuštas dvikovoje. Visi tie seni 
kareivos linkę siautėti. Imperatoriaus laikais jiems tat 
gerai baigdavosi, bet dabar — kas kita, o mūsų pietie- 
čini nemėgsta nei kareivių, nei siautėjimo. 

— Ponas prokurore,— tariau aš,— prašau ne dėl 
n1vęs. Aš liūdėsiu arba keršysiu,— tai mano reikalas. 
Ket mano vargšas brolis buvo vedęs. Jeigu ir mane iš- 
tiktų kokia nelaimė, vargšė moteris mirtų badu: ji gyve- 
no tik iš savo vyro uždarbio. Paskirkite jai nors nedidelę 
pensiją. 

— Kiekviena revoliucija reikalauja aukų,— atsakė 
Vilforas.— Jūsų brolis buvo paskutiniojo perversmo au- 
ku, — tai nelaimė, bet vyriausybė dėl to neprivalo mokėti 

jūsų šeimai. Jeigu mes imtume teisti visus uzurpatoriaus 
šalininkus, kurie būdami valdžioje keršijo rojalistams, 
tai gal dabar jūsų brolį reikėtų nuteisti mirti. Tai, kas 
įvyko, visiškai suprantama,— tai atpildo dėsnis... 

— Kaipgi čia dabar? — sušukau aš.— Ir šitaip kal- 
bate jūs, teisingumo atstovas!.. 

— (Garbės žodis, visi tie korsikiečiai — bepročiai, — 
atsakė Vilforas,— ir jie mano, kad jų tėvynainis vis dar 
imperatorius. Jūs pavėlavote, mielasis. Reikėjo taip kal- 
bėti su manimi prieš du mėnesius. Šiandien jau nebe 
tie laikai. Nešdinkitės iš čia arba aš liepsiu jus išmesti. 

Aš žiūrėjau į jį galvodamas, ar nepadės nauji prašy- 
mai. Bet tai buvo ne žmogus, o akmuo. Aš priėjau 
artyn: 

— (Gerai,— tariau pusbalsiu,— jeigu jūs taip gerai 
pažįstate korsikiečius, tai turite žinoti, kaip jie laiko 
žodį. Jūsų manymu, žudikai gerai padarė nužudydami 
mano brolį, nes jis buvo bonapartistas, o jūs rojalistas. 
Labai gerai! Aš irgi bonapartistas, ir aš pažadu jums: 
aš jus užmušiu. Nuo šios akimirkos aš jums paskelbiu 
vendetą, užtat saugokitės: kai pirmą kartą mes susitik- 
sime akis į akį, išmuš jūsų paskutinė valanda. 

Jam dar nespėjus atsikvošėti aš atsidariau duris ir 
išbėgau. 

— Štai kaip, Bertučijau,— tarė Montekristas.— 
Nors jūsų fizionomija ir dora, jūs drįstate kalbėti tokius 
dalykus, ir dar karališkajam prokurorui. Negerai! Ar jis 
bent žinojo, ką reiškia vendeta? 

— Žinojo taip puikiai, kad nuo tos akimirkos niekur 
neidavo vienas ir tupėdavo namie, įsakęs visur manęs 
ieškoti. Laimė, aš turėjau tokį gerą prieglobstį, kad jis 
negalėjo manęs rasti. Tada jį apėmė baimė, jis bijojo pasi- 
likti Nime, prašė, kad jį perkeltų į kitą vietą, o kadangi 
jis buvo žmogus įtakingas, tai jį perkėlė į Versalį. Bet, 
kaip žinote, korsikietis, kuris prisiekė atkeršyti priešui, 
nuotolių nepripažįsta. Kad ir labai jis skubėdavo, jo 
karieta nė karto nebuvo pralenkusi manęs daugiau negu 
pusdieniu kelio, nors aš sekdavau jį pėsčias. 

Svarbu buvo ne tik užmušti jį, — šimtą kartų galė- 
jau tai padaryti,— reikėjo jį taip užmušti, kad manęs 

nepastebėtų ir nesulaikytų. Juk aš jau nebepriklausiau 
pats sau: aš turėjau globoti ir maitinti brolienę. Ištisus 
tris mėnesius tykojau Vilforo. Per tuos tris mėnesius 
sekiau ir žinojau kiekvieną jo žingsnį. Pagaliau man 
pranešė, kad jis slapta lankosi Oteilyje. Aš jį tebesekiau 
ir pamačiau įeinantį į tą patį namą, kur mes dabar esame. 
Tik, užuot ėjęs kaip visi žmonės pro paradinius vartus iš 
gatvės, jis atjodavo arba atvažiuodavo karieta, palik- 
davo arklį ar ekipažą viešbutyje ir įeidavo štai pro tuos 
vartelius, matote? 

Montekristas linktelėjo galvą, tuo leisdamas su- 
prasti, kad jis tamsoje mato įėjimą, kurį rodė Bertučijus. 

— Daugiau man nebebuvo kas veikti Versalyje, aš 
persikėliau į Oteilį ir ėmiau rinkti žinias. Jeigu norėjau 
jį nutverti, matyt, man čia reikėjo statyti žabangas. 

Namas, kaip sakė jūsų šviesybei vartininkas, pri- 
klausė markizui de Sen Meranui, Vilforo uošviui. Mar- 
kizas gyveno Marselyje, tas užmiesčio namas jam buvo 
nereikalingas. Šnekėjo, kad markizas išnuomojo jį jaunai 
našlei, kurią čia visi pažinojo tik baronienės vardu. 

Vieną vakarą, pažiūrėjęs per tvorą, pamačiau sode 
moterį, ji vaikštinėjo viena ir dažnai žvilgčiojo į varte- 
lius. Aš supratau, kad tą vakarą ji laukė Vilforo. Kai ji 
priėjo prie manęs tiek, kad tamsoje galėjau įžiūrėti jos 
veido bruožus, pamačiau jog tai jauna ir graži kokių 
nštuoniolikos metų moteris, aukšta, šviesiaplaukė. Ji 
buvo apsivilkusi tik paprastą chalatą, niekas nevaržė jos 
tnlijos, ir aš pastebėjau, kad ji nėščia ir, atrodė, netrukus 
gimdys. 

Po valandėlės varteliai atsidarė, įėjo vyriškis. Jau- 
noji moteris nuskubėjo kiek galėdama jam priešais. Jie 
npsikabino, švelniai pasibučiavo ir drauge įėjo į namą. 

Tas vyriškis buvo Vilforas. Aš maniau, kad grįžda- 
mus, ypač naktį, jis turės eiti vienas per visą sodą. 

— O paskui ar sužinojote tos moters vardą? — pa- 
klnhusė grafas. 

— Ne, jūsų šviesybe,— atsakė Bertučijus,— tuojau 
puls pamatysite, kad tam neturėjau laiko. 

— Pasakokite,. 

— Tą vakarą, matt, aš būčiau galėjęs nužudyti 

karališkąjį prokurorą, bet dar nebuvau gerai ištyręs 
sodo. Bijojau, kad vienu smūgiu jo neužmušiu, ir jeigu į 
jo riksmą kas nors atbėgs, tai aš nespėsiu pasprukti. 
Nusprendžiau tai atidėti iki kito susitikimo ir, norėda- 
mas geriau viską susekti išsinuomojau kambarėlį su 
langais į tą gatvę, kuri ėjo palei sodo sieną. 

Po trijų dienų, apie septintą valandą vakaro, pama- 
čiau, kaip iš namų išjojo tarnas ir nušuoliavo link Sevro 
kelio. Spėjau, kad jis nujojo į Versalį, ir neapsirikau. 
Po trijų valandų visas dulkinas, atlikęs, kas buvo liepta, 
jis grįžo. 

Praėjo dar dešimt minučių, ir kitas žmogus, pės- 
čias, susisupęs apsiaustu, atidarė vartelius, įėjo į sodą 
ir vėl juos uždarė. 

Tuomet puoliau iš namų. Nemačiau Vilforo veido, 
bet pažinau jį iš savo širdies plakimo. Perėjau per gatvę, 
pasiekiau šaligatvio stulpelį prie sodo sienos kampo, — 
nuo to stulpelio pirmą kartą žiūrėjau į sodą. 

Sį kartą nepasitenkinau vien žiūrėdamas, bet išsi- 
traukiau iš kišenės peilį, patikrinau, ar aštrus, ir peršo- 
kau per tvorą. 

Pirmiausia pribėgau prie vartelių. Spynoje jis buvo 
palikęs raktą ir tik dėl atsargumo porą kartų pasukęs jį. 

Taigi niekas man nekliudė pabėgti šituo keliu. Ėmiau 
žvalgytis. Vidury sodo buvo lygi pievutė, jos kampuose 
augo medžiai vešliais lapais ir rudens gėlių krūmai. 

Norėdamas nueiti iš namų iki vartelių arba atgal, 
Vilforas turėjo eiti pro šiuos medžius. 

Buvo rugsėjo pabaiga, pūtė smarkus vėjas. Išblyš- 
kusį mėnulį visą laiką dengė dangumi lekią juodi debe- 
sys, jis buvo apšvietęs tik smėlį alėjose, einančiose į 
namą, o po medžiais šešėlis buvo toks tamsus, kad ten 
drąsiai galėjo pasislėpti žmogus, nebijodamas būti paste- 
bėtas. 

Aš įlindau ten, kur arčiausiai turėjo praeiti Vilfo- 
ras. Vos man spėjus pasislėpti, pro medžius lankstančio 
vėjo švilpesį pasigirdo vaitojimas. Bet juk žinote, jūsų 
šviesybe, arba, geriau pasakius, nežinote, kad tam, kuris 
nori įvykdyti žmogžudystę, visada vaidenasi kurtus riks- 
mas. Praslinko dvi valandos, ir per tą laiką man keletą 

kartų girdėjosi tas pats vaitojimas. Išmušė pusiaunaktį. 

Dar nenutilus liūdnam ir gaudžiam paskutinio dū- 
žio aidui, pamačiau silpną šviesą tų slaptų laiptų lan- 
guose,— tų pačių laiptų, kuriais mes su jumis tik ką 
nulipome. 

Durys atsidarė, ir vėl pasirodė žmogus su apsiaustu. 
Tai buvo baisus momentas, bet aš taip ilgai ruošiausi 
jam, kad mano širdis net nesuvirpėjo. Išsitraukiau peilį, 
atlenkiau ir stovėjau pasiruošęs. 

Žmogus su apsiaustu ėjo tiesiog į mane. Kol jis artė- 
jo atvira vieta, man pasirodė, kad jis turi dešinėje ran- 
koje kažkokį ginklą. Aš išsigandau — ne kovos, bet ne- 
sėkmės. Bet kai jam liko vos keli žingsniai ligi manęs, 
įžiūrėjau, kad tai ne ginklas, o paprasčiausias kastuvas. 

Nespėjus man dar susigaudyti, kam gi jam tas kas- 
tuvas, Vilforas sustojo netoli medžių, apsidairė ir ėmė 
kasti duobę. Tik dabar pastebėjau, kad po apsiaustu, 
kurį jis pasidėjo ant pievos, kad nekliudytų dirbti, kaž- 
kas paslėpta. 

Prisipažinsiu, prie mano neapykantos čia prisidėjo 
ir smalsumas: rūpėjo pamatyti, ką jis darys. Stovėjau 
nejudėdamas, sulaikęs kvapą ir laukiau. 

Paskui man dingtelėjo mintis. Jos teisingumu aš 
visai neabejojau, kai pamačiau, kad karališkasis prokuro- 
ras išsitraukė iš po apsiausto nedidelę dėžutę kokių 
(dviejų pėdų ilgumo ir gal septynių colių platumo. 

Aš leidau jam įdėti dėžutę į duobę, kurią jis po to 
užkasė. Paskui ėmė mindžioti žemę kojomis, norėdamas 
paslėpti visus nakties darbo pėdsakus. Tuomet aš puoliau 
prie jo ir suvariau jam į krūtinę peilį sakydamas: 

— Aš Džovanis Bertučijus! Už mano brolio mirtį tu 
moki savo mirtimi, tavo turtas teks jo našlei. Matai, mano 
kerštas pavyko net geriau, negu tikėjausi. 

Nežinau, ar jis girdėjo mano žodžius. Nemanau, jis 
krito net nesurikęs. Pajutau, kaip jo karštas kraujas 
wvirkščia man ant rankų ir veido, bet apsvaigau, apkvai- 
“nu: tas kraujas vėsino mane, o ne degino. Žaibiškai 
kastuvu atkasiau dėžę. Paskui, kad niekas nepastebėtų, 
jo; ją išėmiau, vėl užlyginau duobę, permečiau kastuvą 

per tvorą, iššokau pro vartelius, užrakinau juos iš lauko 
du kartus ir raktą pasiėmiau. 

— Šit kaip, — tarė Montekristas,— matau, kad tai 
buvo viso labo tik žmogžudystė, pasunkinta vagyste. 

— Ne, jūsų šviesybe,— prieštaravo Bertučijus, — 
tai buvo vendeta apmokant skolą. 

— Suma tikriausiai nemaža išėjo? 

— Tai buvo ne pinigai. 

— Ak, taip, — tarė Montekristas,— kažką minėjote 
apie kūdikį. 

— Tikrai taip, jūsų šviesybe. Nubėgau prie upės, 
atsisėdau ant kranto ir nesitverdamas troškimu pama- 
tyti, kas yra dėžėje, peiliu nusukau užraktą. 

Suvyniotas į plono batisto vystyklus, čia gulėjo nau- 
jagimis; jo veidelis buvo raudonas, rankytės pamėlyni- 
jusios, — matyt, jis mirė dėl to, kad virkštelė apsivyniojo 
aplink kaklą ir uždusino jį. Tačiau jis dar nebuvo atša- 
lęs ir aš nedrįsau mesti jo į upę, tekančią prie mano kojų. 
Po valandžiukės man pasirodė, kad jo širdutė tylutėliai 
plaka. Atvyniojau jam nuo kaklo virkštelę, o kadangi 
Bastijos ligoninėje kažkada esu buvęs, tai gelbėjau jį 
taip, kaip būtų gelbėjęs tokiu atveju ir gydytojas: ėmiau 
pūsti jam į plaučius oro. Po ketvirčio valandos ne- 
paprastų mano pastangų dėka kūdikis pradėjo kvėpuoti 
ir knerktelėjo. 

Aš ir pats suknerkiau, tik iš džiaugsmo. „Vadinasi, 
Dievas neprakeikė manęs,— pagalvojau aš,— jeigu lei- 
džia man grąžinti gyvybę jo tvariniui vietoj tos, kurią 
atėmiau kitam!“ 

— Kur padėjote tą vaiką? — paklausė Montekris- 
tas.— Toks bagažas nelabai patogus žmogui, kuriam rei- 
kia bėgti. 

— Kaip tik dėl to man neįmanoma buvo pasilikti jį 
pas save. Bet žinojau, kad Paryžiuje yra Pamestinukų 
namai, kur priima tokius nelaimingus kūdikius. Prie 
užkardos pareiškiau radęs vaiką ant kelio ir pasiteira- 
vau, kur Pamestinukų namai. Dėžė patvirtino mano žo- 
džius. Batisto vystyklai rodė, kad vaikas priklausė turtin- 
giems tėvams: kraujas, kuriuo buvau išsitepęs, galėjo 
būti ir kūdikio kraujas, ir šiaip kieno. Mano pasakojimu 

visi patikėjo, nurodė Pamestinukų namus, kurie buvo 
pačiame Anfero gatvės gale. Perpjoviau vystyklą į dvi 
dalis taip, kad viena iš dviejų raidžių, kuriomis jis buvo 
pažymėtas, liktų prie vaiko, o kitą turėčiau aš, paskui 
padėjau nešulį prie slenksčio, paskambinau ir nudūmiau 
kiek įkabindamas. Po dviejų savaičių grįžau į Rolianą ir 
pasakiau Asuntai: 


— Nusiramink, sesuo. Izraelis mirė, bet aš už jį 
atkeršijau. 


Tada ji paklausė, ką tai reiškia, ir aš jai viską pa- 
pasakojau! 

— Džovani,— tarė man Asunta,— tau reikėjo pasi- 
imti vaiką, mes jam būtume atstoję tėvus, kurių jis ne- 
teko. Būtume jį pavadinę Benedetu', ir už tą gerą darbą 
Dievas būtų mus palaiminęs. 

Užuot atsakęs, padaviau jai pusę vystyklo, kurį bu- 
vau pasilikęs, kad būtų galima išreikalauti vaiką, kai 
mes kiek prakusime. 

— O kokiomis raidėmis buvo pažymėtas vystyk- 
las? — paklausė Montekristas. 

— E ir N, viršuje baroniška karūna. 

— Bet jūs, matau, nusimanote apie heraldiką, Ber- 
tučijau. Velniai rautų, tai kurgi sėmėtės šio mokslo apie 
herbus? 

— Pas jus tarnaudamas, jūsų šviesybe, visko gali 
išmokti. 

— Pasakokite, man rūpi sužinoti du dalykus. 

— Kokius, jūsų šviesybe? 

— Kas nutiko tą berniuką? Rodos, sakėte, kad tai 
buvo berniukas? 


— Ne, jūsų šviesybe, neprisimenu, kad tai būčiau 
nukęs. 


— Vadinasi, man pasigirdo. Apsirikau. 

— Ne, neapsirikote, tikrai tai buvo berniukas. Bet 
jusų šviesybė norėjote sužinoti du dalykus: koks gi 
nntrasis? 

— Dar norėjau sužinoti, kokiu nusikaltimu jūs bu- 
vote kaltinamas, kai prašėte kunigo ir pas jus į Nimo 
kulėjimą atėjo abatas Buzonis. 


Palaimintasis. 


Urafnu Montekristas, II t. 97 


— Tai bus labai ilgas pasakojimas, jūsų šviesybe. 

— Tai kas? Dabar dar tik dešimta. Žinote, kad aš 
mažai miegu, o jums, manau, dabar he miegas rūpi. 

Bertučijus nusilenkė ir pasakojo toliau: 

— Iš dalies norėdamas nuslopinti mane kankinu- 
sius prisiminimus, iš dalies norėdamas uždirbti vargšei 
našlei pragyvenimą, aš vėl ėmiau verstis kontrabanda. 
Tas verslas dabar nebuvo susijęs su ypatinga rizika, 
nes įstatymai pasidarė švelnesni, kaip visada būna po re- 
voliucijos. Ypač prastai buvo saugojamos pietų pakran- 
tės dėl nesiliaujančių bruzdėjimų tai Avinjone, tai Nime, 
tai Uzese. Mes pasinaudojome tuo atokvėpiu, kurį davė 
valdžia, ir užmezgėme ryšius su visu pajūriu. Nuo tada, 
kai Nime buvo užmuštas mano brolis, aš nenorėjau grįžti 
į tą miestą. Užtat smuklininkas, su kuriuo turėdavome 
reikalų, pamatęs, kad mes jį užmiršome, pats atvyko pas 
mus ir atidarė savo smuklės skyrių prie kelio iš Belgar- 
do į Bokerą su iškaba „Gardo tiltas“. Prie kelių į Eg 
Mortą, į Martigą ir Buką mes turėjome dvylika sandė- 
lių, kur slėpdavome prekes, o prireikus ir patys rasdavo- 
me prieglobstį nuo muitininkų ar žandarų. Kontraban- 
dininko verslas labai pelningas, kai vertiesi juo su protu 
ir energija. Aš gyvenau kalnuose,— dabar dvigubai sau- 
godavausi žandarų ir muitininkų, nes jeigų mane nu- 
tvertų, tai pradėtų tardyti, o tardydami visada domisi 
praeitimi. Taigi mano praeityje galėjo rasti šio to rim- 
tesnio, negu be muito įvežti cigarai arba viena kita stati- 
naitė kontrabandinio spirito. Todėl linkęs tūkstantį kar- 
tų mirtį negu kalėjimą, aš veikdavau ryžtingai ir ne kar- 
tą įsitikinau, kad perdėtas rūpinimasis savo kailiu užvis 
daugiausia kliudo sėkmingai įvykdyti sumanymus, reika- 
laujančius greito sprendimo ir drąsos. Ir iš tikrųjų, jei 
nutarei nebranginti savo gyvybės, tai daraisi nepanašus 
į kitus žmones arba kiti žmonės nepanašūs į tave. Kas 
šitaip nutarė, tas tučtuojau pajunta, kad didėja jo jėgos 
ir plečiasi horizontas. 

— Jūs filosofuojate, Bertučijau! — pertraukė gra- 
fas.— Matyt, vertėtės gyvenime viskuo po truputį. 

— Prašau atleisti, jūsų šviesybe. 

— Nieko, nieko, tik filosofuoti pusę vienuoliktos 

naktį — vėloka. Beje, kitokių prieštaravimų aš neturiu, 
nes jūsų filosofija man atrodo visiškai teisinga, o šitai 
galima pasakyti ne apie kiekvieną filosofinę sistemą. 

— Aš keliaudavau, kas kartą vis toliau, ir grįžda- 
vau vis su didesniu pelnu. Asunta buvo taupi šeiminin- 
kė, ir mūsų mažas turtelis gausėjo. Kartą, kai ruošiausi 
į kelionę, ji tarė: „Važiuok, o grįžęs rasi staigmeną“. 

Kad ir kiek kamantinėjau ją, moteriškė nieko ne- 
norėjo sakyti, ir aš išvykau. 

Buvau išvykęs apie šešetą savaičių. Lukoje pasikro- 
vėme alyvos, Livorne — angliškos medvilnės. Viską la- 
bai sėkmingai nugabenome, pardavėme su dideliu pelnu 
ir grįžome linksmi namo. 

Pirmiausia, ką pastebėjau pačiame viduryje Asuntos 
kambario, tai buvo kokių aštuonių mėnesių vaikas, pa- 
guldytas prabangiame, palyginti su kitais rakandais, 
lopšyje. Aš surikau iš džiaugsmo. Nuo to laiko, kai užmu- 
šiau karališkąjį prokurorą, mane kankino tik viena min- 
tis — mintis apie paliktą vaiką. Reikia pasakyti, kad dėl 
paties nužudymo jokio sąžinės graužimo nejaučiau. 

Vargšė Asunta viską atspėjo. Ji pasinaudojo mano 
nebuvimu ir, pasiėmusi pusę vystyklo, užsirašiusi, kad 
neužmirštų, tikslią dieną ir valandą, kada vaikas buvo 
paliktas prie Pamestinukų namų slenksčio, nuvyko į 
Paryžių jo pareikalauti. Be jokių prieštaravimų vaiką 
jai atidavė. 

Turiu jums prisipažinti, jūsų šviesybe, kad, kai pa- 
mačiau tą vargšą padarėlį, lopšyje miegantį, aš net apsi- 
nšarojau. 

— Asunta,— tariau,— tu gera moteriškė, ir Dievas 
palaimins tave. 

— Va šitai, — pastebėjo Montekristas,— jau ne taip 
teisinga kaip jūsų filosofija. Tiesa, tat jau tikėjimo klau- 
nimas. 

— Esate teisus, jūsų šviesybe,— atsiduso Bertuči- 
jus. — Viešpats išrinko tą kūdikį mano bausmės įrankiu. 
Niekada nebuvau matęs, kad blogi polinkiai pasireikštų 
L1ip anksti kaip jo, o juk negalima sakyti, kad jis būtų 
blogai auklėjamas, nes mano brolienė rūpinosi juo kaip 
kokiu kunigaikštuku. Jis buvo dailus berniukas, šviesiai 

žydromis akimis, kinų porceliano žydrumo akimis, ku- 
rios taip derinosi su pieno baltumo oda. Tik auksiniai 
pernelyg ryškūs plaukai teikė jo veidui truputį keistą 
išvaizdą, pastebimą ypač tada, kai jis varstydavo ką 
savo žvitriu žvilgsniu arba klastingai šypsodavosi. Yra 
priežodis, teigiąs, kad rudaplaukiai arba labai geri, arba 
labai blogi. Deja, tą priežodį Benedetas visiškai patei- 
sino, nuo pat vaikystės jis pasižymėjo vien tik blogais 
polinkiais. Tiesa, ir jo įmotės švelnumas akstino tuos 
pradus. Vaikui, dėl kurio mano vargšė brolienė neretai 
plūkdavosi penkias mylias į turgų, norėdama nupirkti 
jam pirmųjų vaisių ir pačių brangiausių skanėstų,— 
tam vaikui Palmos apelsinai ir Genujos džiovinti vaisiai 
nieko nereikšdavo prieš. kaštonus, vogtus iš kaimyno 
sodo, arba džiovintus obuolius, nukniauktus nuo palė- 
pės, nors jis buvo apipiltas ir kaštonais, ir obuoliais iš 
mūsų pačių sodo. 

Kartą, kai Benedetas galėjo būti ne daugiau kaip 
šešerių metų, kaimynas Vasilijus pasiskundė mums, kad 
iš jo piniginės dingęs luidoras. Pagal mūsų korsikietišką 
paprotį Vasilijus niekada nerakindavo nei piniginės, nei 
brangenybių, nes, kaip jūsų šviesybė žinote, Korsikoje 
nėra vagių. Mes manėme, kad jis blogai suskaičiavo pi- 
nigus, tačiau jis tvirtino neapsirikęs. Tą dieną Benede- 
tas išėjo iš namų anksti rytą, ir mes labai nerimavome 
dėl jo, bet staiga vakare jis grįžo ir parsitempė bež- 
džionę, kurią sakėsi radęs pririštą prie medžio grandi- 
nėle. Jau buvo gal mėnuo, kai nenaudėlis vaikiščias, 
amžinai pilnas visokių išmonių, būtinai įsigeidė bež- 
džionės. Turbūt jam įkalė tą kvailą fantaziją fokusi- 
ninkas, lankęsis Roliane, jis turėjo keletą beždžionių, 
krėtusių visokiausius pokštus, kurie neapsakomai suža- 
vėjo Benedetą. 

— Mūsų miškuose nėra beždžionių, — tariau jam, — 
ypač pririštų grandinėle. Prisipažink, iš kur ją gavai. 

Benedetas tvirtino savo ir pripasakojo daugybę 
smulkmenų, kurios darė daugiau garbės jo išradingu- 
mui negu teisingumui. Aš netekau kantrybės, jis ėmė 
juoktis, aš prigrasinau jam, jis pasitraukė nuo manęs 
atbulas. 

— Tu nedrįsk manęs mušti, — tarė jis,— neturi tei- 
sės: tu man ne tėvas. 

Mes iki šiol nežinome, kas atskleidė jam tą lemtin- 
gą paslaptį, kurią taip kruopščiai nuo jo slėpėme. Šiaip 
ar taip, mane beveik išgąsdino šis atsakymas, kuriame 
glūdėjo visas vaiko charakteris, ir mano ranka nusviro jo 
nepalietusi. Vaikas triumfavo, ta pergalė jam teikė drą- 
sos. Nuo to laiko visi Asuntos pinigai ėjo patenkinti jo 
įgeidžiams, kuriems ji nemokėjo pasipriešinti, ir kvai- 
liems norams, kuriems ji nedrįsdavo pasakyti „ne“. Kuo 
mažiau jis buvo vertas savo įmotės meilės, tuo ta meilė 
jam stiprėjo. Kai aš gyvendavau Roliane, viskas būdavo 
dar šiaip taip, bet tereikėdavo man išvykti, ir Benede- 
tas pasidarydavo namų galva ir siausdavo kaip įmany- 
damas. Jis buvo dar tik vienuolikos metų, o draugus 
rinkdavosi aštuoniolikmečius bernus, pačius didžiausius 
Bastijos ir Kortos padaužas, už kai kurias išdaigas ver- 
tus aštresnio apibūdinimo,— mus jau keletą kartų val- 
džia buvo perspėjusi. 

Aš ėmiau nuogąstauti: bet koks tardymas galėjo 
turėti man pražūtingų pasekmių. Man prieš akis kaip 
tik buvo labai svarbi kelionė. Ilgai svarsčiau ir, nu- 
jausdamas, kad išvengsiu tuo didelės nelaimės, nutariau 
pasiimti Benedetą kartu. Tikėjausi, kad rūstus ir veiklus 
kontrabandininko gyvenimas, griežta laivo drausmė tei- 
giamai paveiks tą nevykusį, jeigu dar galutinai nesuga- 
dintą charakterį. 

Pasišaukiau Benedetą ir pasiūliau jam vykti su ma- 
nimi, apkarstydamas tą pasiūlymą visokiausiais paža- 
dais, kokie galėjo suvilioti dvylikos metų berniuką. 

Jis išklausė ir man baigus nusikvatojo: 

— Jums galvoje negerai, dėde,— tarė jis. (Taip jis 
vadindavo mane, kai būdavo gerai nusiteikęs.) — Nesu 
kvailys keisti savo gyvenimą, savo puikų dykinėjimą į 
siaubingą darbą! Naktį stipti nuo šalčio, dieną kepti 
n1ulėje, amžinai slapstytis, vos iškišus nosį — patekti po 
kulkomis ir šitaip vargti vien dėl to, kad uždirbtum 
truputį pinigo! O pinigų turiu per akis, Asunta man 
(dluoda jų, kai tik paprašau. Pats matote, kad būčiau 
tikras kvailys, jeigu vykčiau su jumis. 

Aš buvau pritrenktas tokio akiplėšiškumo. Benede- 
tas grįžo pas savo draugus, ir aš iš tolo mačiau, kaip jis 
rodo jiems mane ir šaiposi. 

— Žavus vaikas! — sušnibždėjo Montekristas. 

— Ak, jeigu jis būtų mano,— tesė Bertučijus, — 
jeigu jis būtų buvęs mano sūnus ar bent sūnėnas, aš 
būčiau sugrąžinęs jį į tiesų kelią, nes teisė suteikia jėgų. 
Bet mintis, kad aš mušiu sūnų, kurio tėvą nužudžiau, 
atimdavo iš manęs bet kokią galimybę jį pataisyti. Aš 
duodavau gerų patarimų brolienei, kuri per mūsų ginčus 
prisipažino man, jog jai dingsta didokos sumos pinigų, 
tai aš nurodžiau jai vietą, kur galėtų slėpti mūsų kuklų 
turtą. O aš jau buvau tvirtai nusprendęs. Benedetas 
puikiausiai skaitė, rašė ir skaičiavo, nes jeigu jam kartais 
kildavo noras mokytis, tai jis per vieną dieną išmokdavo 
tiek, kiek kitam išmokti būtų reikėję savaitės. Aš, kaip 
jau sakiau, buvau nusprendęs: norėjau įtaisyti jį raštve- 
džiu į kokį nors tolimojo plaukiojimo laivą ir, jo visai 
neįspėjęs, vieną gražų rytą pačiupti ir nugabenti į laivą. 
Būčiau pavedęs juo rūpintis kapitonui, tad jo ateitis vi- 
siškai būtų priklausiusi nuo jo paties. Šitai nusprendęs 
išvykau į Prancūziją. 

Sį kartą visos mūsų operacijos turėjo būti vykdo- 
mos Liono įlankoje. Dabar jos buvo pasidariusios kur 
kas sunkesnės ir pavojingesnės, nes tada jau ėjo tūks- 
tantis aštuoni šimtai dvidešimt devintieji metai. Ramybė 
buvo visiškai atstatyta, pakrantės sekamos rūpestingiau 
ir griežčiau negu bet kada. Pradėta sekti labiau dėl to, 
kad Bokere netrukus turėjo būti atidaryta mugė. 


Pradžioje viskas sekėsi puikiai. Savo valtį su dvi- 
gubu dugnu, kur slėpėme uždraustas prekes, pririšome 
tarp daugybės kitų valčių, plūduriuojančių prie abiejų 
Ronos krantų nuo Bokero iki Arlio. Čia atvykę mes 
pradėjome naktimis krauti savo kontrabandą ir siųsti į 
miestą per žmones, kurie palaikydavo su mumis ryšius, 
arba per smuklininkus, pas kuriuos turėjome slėptuves. 
Ar tai sėkmė privertė mus užmiršti atsargumą, ar mus 
išdavė, bet vieną pavakarę, apie penktą valandą, kai 
ruošėmės užkąsti, atbėgo mūsų mažasis junga ir išsigan- 

dęs pranešė matęs visą būrį muitininkų, vykstančių į 
mūsų pusę. Tiesą sakant, mums kėlė baimę ne pats bū- 
rys,— Ronos krantais, ypač tomis dienomis, slampinė- 
davo ištisos kuopos, — bet tos atsargumo priemonės, ku- 
rių, anot berniuko, tas būrys ėmėsi, kad jo nepastebėtų. 
Tuoj pat subruzdome, bet buvo jau per vėlu. Mūsų val- 
tis, kurią jie, be abejo, sekė, buvo apsupta iš visų pusių. 
Tarp muitininkų pastebėjau keletą žandarų. Kadangi, 
juos pamatęs, aš visada pajuntu lygiai tiek baimės, kiek 
turiu drąsos prieš visus kitokius karius, tai skubiai nuli- 
pau į triumą ir, išlindęs pro angą, puoliau į upę. Plau- 
kiau po vandeniu tik retkarčiais įkvėpdamas oro, tokiu 
būdu niekieno nepastebėtas pasiekiau neseniai išraustą 
griovį, jungiantį Roną su kanalu, einančiu iš Bokero į 
Eg Mortą. Prisikasęs iki tos vietos, pasijutau išgelbėtas, 
nes galėjau plaukti šituo grioviu nepastebėtas. Šitaip ir 
priplaukiau kanalą be jokių nelaimingų nuotykių. Aš pa- 
sirinkau tą kelią neatsitiktinai: jūsų šviesybei jau pasa- 
kojau apie vieną smuklininką Nime, kuris prie kelio iš 
Belgardo į Bokerą laikė nedidelį viešbutį. 

— Puikiai prisimenu,— tarė grafas.— Tas garbin- 
gas žmogus, jeigu neklystu, buvo net jūsų kompanionas. 

— Taip, taip,— atsakė Bertučijus.— Tačiau kokie 
septyneri metai prieš tuos įvykius jis perleido savo smuk- 
lę vienam siuvėjui iš Marselio, kuris besiuvėjaudamas 
nuskurdo ir nutarė pabandyti laimę kitur. Suprantama, 
tuos ryšius, kuriuos palaikėme su pirmuoju savininku, 
palaikėme ir su antru. Pas tą žmogų aš ir tikėjausi rasti 
prieglobstį. 

— O kuo jis buvo vardu? — paklausė grafas, kuris, 
matyt, vėl susidomėjo Bertučijaus pasakojimu. 

— Gasparas Kadrusas, jis buvo vedęs moterį iš 
Karkonto kaimo, ir ją visi mes tik šituo jos kaimo vardu 
ir težinojome. Vargšė moteris sirgo pelkių drugiu ir 
pamažu geso nuo išsekimo. Pats jis buvo stiprus žaliū- 
kas, maždaug keturiasdešimt penkerių metų, ir ne kartą 
sunkiomis mums valandėlėmis pasirodė kaip sumanus ir 
drąsus žmogus. 

— Ir kada, jūs sakote, šitai įvyko? — paklausė Mon- 
tekristas. 

— Tūkstantis aštuoni šimtai dvidešimt devintai- 
siais metais, — jūsų šviesybe. 

— Kokį mėnesį? 

— Birželio. 

— Pradžioje ar pabaigoje? 

— Tai buvo birželio trečios vakare. 

— Taip! — tarė Montekristas.— Tūkstantis aštuoni 
šimtai dvidešimt devintųjų metų birželio trečią... Toliau! 

— Tai štai pas tą Kadrusą aš tikėjausi gauti prieg- 
lobstį. Bet kadangi net ir ramiomis aplinkybėmis mes 
niekada neidavome pas jį pro duris nuo kelio pusės, tai 
aš nutariau nepažeisti šios taisyklės. Peršokau per sodo 
tvorą, praropojau pro žemaugius alyvmedžius bei lauki- 
nius figmedžius ir baimindamasis, jog Kadruso smuklė- 
je gali būti koks nors keleivis, pasiekiau priestatą, ku- 
riame jau ne kartą buvau išmiegojęs naktį ne blogiau 
kaip pačioje geriausioje lovoje. Šis priestatas buvo atskir- 
tas nuo bendros patalpos apatiniame aukšte lentine pert- 
vara, kurioje tyčia mums buvo palikti plyšiai, kad tin- 
kamu momentu galėtume pranešti, jog esame kaimy- 
nystėje. Aš maniau, jėigu pas Kadrusą nieko nebus, duo- 
ti jam žinią, kad atvykau, pabaigti pas jį vakarieniauti, 
nes buvo sutrukdę muitininkai, ir, pasinaudojus artėjan- 
čia audra, grįžti ant Ronos kranto sužinoti, kas atsitiko 
valčiai ir tiems, kurie joje buvo. Taigi patyliukais įsėli- 
nau į priestatą. Šitai buvo padaryta pačiu laiku, nes 
kaip tik tuo metu į kambarį įėjo Kadrusas ir atsivedė 
nepažįstamą žmogų. 

Aš sėdėjau tyliai ir laukiau ne dėl to, kad būčiau 
norėjęs nugirsti smuklininko paslaptis, bet kad tiesiog 
negalėjau kitaip pasielgti. Pagaliau šitaip jau yra buvę 
gal dešimt kartų. 

Žmogus, kuris atėjo kartu su Kadrusu, aišku kaip 
dieną, nebuvo pietų Prancūzijos gyventojas. Tai buvo 
vienas iš tų komersantų, kurie atvyksta į Bokero mugę 
prekiauti brangenybėmis, ir per tą mėnesį, kol tęsiasi 
mugė, į kurią suguža pirkliai ir pirkėjai iš visų Europos 
kampų, kartais padaro sandėrius šimtui ar šimtui pen- 
kiasdešimt tūkstančių frankų. 

Sparčiu žingsniu Kadrusas įėjo pirmasis. Paskui, 

pamatęs, kad apatinė patalpa, kaip visada,tuščia ir kad 
ją saugo tik šuo, jis pasišaukė žmoną. 

— Ei, Karkonte,— šūktelėjo jis, — dvasininkas ne- 
apgavo: deimantas tikras. 

Pasigirdo džiaugsmo šūksnis, ir beveik tuojau pat 
laiptai subraškėjo, netvirtai žengiant per juos silpnoms 
ir ligos pakirstoms kojoms. 

— Ką tu sakai? — paklausė žmona, išbalusi labiau 
už numirėlę. 

— Sakau, kad deimantas tikras, ir štai tas ponas, 
vienas iš geriausių Paryžiaus juvelyrų, pasiryžęs duoti 
mums už jį penkiasdešimt tūkstančių frankų. Tik jis nori 
įsitikinti, ar akmuo tikrai mūsų, ir prašo, kad tu jam 
papasakotum, kaip jau aš esu pasakojęs, kokiu stebuk- 
lingu būdu jis pateko į mūsų rankas. O kol kas, meldžia- 
masis, sėskite, malonėkite. Tiesiog nežmoniškai tvanku, 
aš atnešiu jums ko nors atsigaivinti. 

Juvelyras įdėmiai žvalgėsi po smuklę ir matė į akis 
krintantį skurdą, kuriame gyveną žmonės siūlo jam pirk- 
ti deimantą, vertą kunigaikščio brangenybių dėžutės. 

— Papasakokite, ponia,— tarė jis, matyt, norėda- 
mas pasinaudoti, kad jos vyras išėjęs, vadinasi, negalės 
paveikti žmonos, ir juvelyrui nesunku bus įsitikinti, ar 
abu pasakoja vienodai. 

— Ak, Dieve mano,— ėmė tarškėti žmona,-— tai 
dangaus palaima, mes visai jos nesitikėjome. Įsivaiz- 
duokite, brangus pone, kad mano vyras tūkstantis aštuo- 
ni šimtai keturioliktais ar penkioliktais metais draugavo 
su vienu jūreiviu, kuris buvo vardu Edmonas Dantesas. 
Tas vargšas vaikinas, kurį Kadrusas buvo visai užmir- 
šęs, mirdamas atsiminė jį ir paliko jam šitą deimantą. 

— O kokiu būdu tas deimantas atsidūrė jo ranko- 
se? — paklausė juvelyras.— Ar jį Dantesas turėjo dar 
prieš patekdamas į kalėjimą? 

— Ne, pone, — atsakė žmona, — bet kalėjime jis su- 
sipažino su labai turtingu anglu. Tas susirgo, ir Dante- 
sas slaugė jį kaip tikrą brolį, už tai anglas, išeidamas į 
laisvę, paliko jam tą deimantą. Vargšui Dantesui nepasi- 
sekė, jis taip ir mirė kalėjime, o deimantą prieš mirtį 
paliko mums ir pavedė garbingam abatui, kuris šįryt 
mus aplankė, įteikti jį Kadrusui. 

— Jis sako tą patį, — sušnibždėjo juvelyras.— Gal- 
būt pagaliau viskas taip ir buvo; nors iš karto ta istorija 
atrodo labai tolima tiesai. Tokiu atveju, — tarė jis gar- 
siai, — telieka sulygti kainą, dėl kurios mes vis dar ne- 
susitarėme. 

— Kaip nesusitarėme! — sušuko įėjęs Kadrusas.— 
Aš buvau tikras, kad jūs sutinkate su kaina, kurios 
prašau. 

— Tai yra, — juvelyras varė savo, — aš pasiūliau už 
jį keturiasdešimt tūkstančių frankų. 

— Keturiasdešimt tūkstančių! — pasipiktino Kar- 
kontė.— Jau už tą kainą mes jo tikrai neatiduosime. 
Abatas mums sakė, kad jis vertas penkiasdešimt tūks- 
tančių, neskaitant aptaiso. 

— O kuo vardu buvo tas abatas? 

— Abatas Buzonis. 

— Tai jis svetimšalis? 

— Jis italas, berods nuo Mantujos. 

— Parodykite deimantą,— tęsė juvelyras, — noriu 
dar kartą pasižiūrėti. Kitąsyk iš pirmo žvilgsnio pra- 
šauni, apsirinki. 

Kadrusas ištraukė iš kišenės mažą juodą šagrenės 
odos dėžutę, atidarė ją ir padavė juvelyrui. Pamačius 
deimantą, kuris buvo sulig nedideliu riešutėliu (aš kaip 
dabar jį matau), Karkontės akys sužėravo iš godumo. 

— O ką jūs galvojote apie tai, ponas smalsuoli? — 
paklausė Montekristas.— Ar jūs patikėjote ta pasaka? 

— Taip, jūsų šviesybe. Aš laikiau Kadrusą neblogu 
žmogumi ir maniau, kad jis negalėtų padaryti nusikal- 
timo arba pavogti. 

— Šitai daro daugiau garbės gerai jūsų širdžiai 
negu gyvenimiškajam patyrimui, ponas Bertučijau. Ar 
jūs pažinojote tą Edmoną Dantesą, apie kurį buvo kal- 
bama? 

— Ne, jūsų šviesybe, aš niekada ir nieko apie jį 
nesu girdėjęs nei prieš tai, nei po to, tik tą vieną kartą iš 
paties abato Buzonio, kai jis buvo pas mane Nimo ka- 
lėjime. 

— (Gerai, pasakokite toliau. 

— Juvelyras paėmė iš Kadruso rankų žiedą ir išsi- 

traukė iš kišenės nedideles plienines žnypliukes ir mažu- 
čiukes varines svarstykles. Paskui, atlenkęs auksinius 
kabliukus, prilaikiusius brangakmenį, jis išėmė deimantą 
iš aptaiso ir atsargiai jį padėjo ant svarstyklių. 

— Duosiu keturiasdešimt penkis tūkstančius fran- 
kų,— tarė jis,— ir nė skatiko daugiau. Be to, kadangi 
tai graži kaina deimantui, tik tokią sumą aš ir pasiėmiau. 

— Tat nesvarbu,— tarė Kadrusas,— aš grįšiu su 
jumis į Bokerą, ir jūs man pridėsite tuos penkis tūks- 
tančius. 

— Ne,— atsakė juvelyras, grąžindamas Kadrusui 
žiedą ir deimantą,— ne, tai didžiausia kaina, ir aš net 
gailiuosi pasiūlęs jums šią sumą, nes akmuo turi trūku- 
mą, kurio iš pradžių nepastebėjau. Bet tiek to, aš neatsi- 
imu savo žodžio, pasakiau keturiasdešimt penki tūkstan- 
čiai frankų ir to laikausi. 

— Bent įstatykite brangakmenį vėl į žiedą,— pik- 
tai tarė Karkontė. 

— Jūs teisi, — atsakė juvelyras. 

Ir jis įstatė deimantą į aptaisą. 

— Menka bėda,— suniurnėjo Kadrusas, kišdamas 
dėžutę į kišenę, — parduosime kam nors kitam. 

— Žinoma,— atsakė juvelyras, — tačiau kitas ne- 
bus toks sukalbamas kaip aš, kitas nepasitenkins jūsų 
pasakojimais. Juk visiškai neįtikima, kad jūsų padėties 
žmogus turėtų deimantą penkiasdešimt tūkstančių fran- 
kų vertės. Jis praneš policijai, teks ieškoti abatą Buzonį, 
o surasti abatus, dalijančius dviejų tūkstančių luidorų 
vertės deimantus, nelengvas dalykas. Teismo organai iš 
pradžių uždės savo ranką ant akmens, jus pasodins į 
kalėjimą, o jeigu paaiškės, kad jūs nekaltas ir po trijų ar 
keturių mėnesių jus išleis, tai žiedas bus užsimetęs kokio- 
je nors raštinėje arba jums įkiš netikrą akmenį, kaštuo- 
jantį kokius tris frankus, ir tiek jūs tematysite savo 
deimantą, kuris vertas penkiasdešimt, gal net penkiasde- 
šimt penkis tūkstančius frankų, bet kurį pirkti, sutikite, 
yra truputį rizikinga. 

Kadrusas ir jo žmona pažvelgė į kits kitą. 

— Na,— pareiškė Kadrusas,— mes nesame tokie 
turtingi, kad galėtume spjauti į penkis tūkstančius 
frankų. 

— Kaip žinote, mielas drauge, — tarė juvelyras,— 
o tuo tarpu aš, matote, pasiėmiau grynais, kiek reikia. 

Ir jis ištraukė iš vienos kišenės saują auksinių mone- 
tų, sublizgėjusių prieš tirpstančias smuklininko akis, o 
iš kitos — pakelį banknotų. 

Kadruso širdyje aiškiai vyko sunki kova: nebuvo 
jokios abejonės, kad mažytė šagrenės odos dėžutė, kurią 
jis vartė rankose, neatrodė jam tokia vertinga kaip ta 
didžiulė suma pinigų, apkerėjusių jo akis. Jis atsisuko 
į žmoną. 

— Ką tu pasakysi? — tyliai paklausė ją. 

— Atiduok, atiduok, — tarė ji, — jeigu jis grįš į Bo- 
kerą be deimanto, jis mus įskųs. O jis teisybę sako: kas 
žino, ar mes kada nors rastume abatą Buzonjį. 

— Na, ką gi, tebūnie taip! — tarė Kadrusas.— Im- 
kite deimantą už keturiasdešimt penkis tūkstančius 
frankų. Bet mano žmona norėtų auksinės grandinėlės, 
o aš — poros sidabrinių sagtelių! 

Juvelyras išsitraukė iš kišenės ilgą plokščią dėžutę, 
kurioje buvo keletas minėtų daiktų. 

— Imkite,— tarė jis,— aš nesmulkmeniškas: rin- 
kitės. 

Žmona išsirinko auksinę grandinėlę, kuri galėjo kaš- 
tuoti kokius penkis luidorus, 0 vyras — porą sagtelių, 
vertų maždaug penkiolikos frankų. 

— Tikiuosi, dabar jūs patenkinti? — tarė juvelyras. 

— Abatas sakė, kad jo vertė penkiasdešimt tūks- 
tančių frankų,— sumurmėjo Kadrusas. 

— Na, na, tvarkoj! Tikrai nepakenčiamas žmo- 
gus! — tarė juvelyras, imdamas iš jo rankų deimantą,— 
aš jam duodu keturiasdešimt penkis tūkstančius frankų, 
pustrečio tūkstančio livrų metinių pajamų, vadinasi, tokį 
kapitalą, kuris man pačiam būtų ne pro šalį, o jis dar ne- 
patenkintas! 

— Keturiasdešimt penki tūkstančiai frankų? — 
paklausė Kadrusas dusliu balsu.— Kur jie yra? 

— Štai, prašau, — tarė juvelyras. 

Ir jis atskaičiavo ant stalo penkiolika tūkstančių 
frankų auksu ir trisdešimt tūkstančių frankų banknotais. 

— Palaukite, uždegsiu lempą,— tarė Karkontė,— 
jau tamsu, lengva apsirikti. 

Iš tikrųjų jiems besiginčijant užėjo naktis, o su ja 
artėjo ir audra. Tolumoje dusliai dundėjo perkūnija, 
tačiau nei juvelyras, nei Kadrusas, nei Karkontė neat- 
kreipė į ją dėmesio, nes visus tris buvo apsėdęs pelno 
demonas. Aš ir pats keistai žavėjausi matydamas visą 
tą auksą ir krūvą banknotų. Man atrodė, kad visa tai 
sapnuoju ir, kaip būna sapnuojant, jaučiausi tartum pri- 
kaltas prie žemės. 

Kadrusas suskaičiavo ir perskaičiavo auksą ir bank- 
notus, paskui padavė žmonai, kuri juos savo ruožtu dar 
kartą suskaičiavo ir perskaičiavo. 

Tuo tarpu juvelyras vartė žiedą lempos šviesoje, 
o deimantas mėtė tokius žaibus, kad jis nepastebėjo 
tų, kurie tvyksčiojo languose, pranašaudami audrą. 

— Na, kaip? Tvarkoj? — paklausė juvelyras. 

— Tvarkoj,— atsakė Kadrusas,— atnešk piniginę, 
Karkonte, ir paieškok kokį nors kapšą. 

Karkontė priėjo prie spintos ir grįžo su sena odine 
pinigine. Iš jos išėmė keletą riebaluotų laiškų, o į jų vie- 
tą įdėjo banknotus. Ji atnešė ir kapšą, kuriame buvo ne 
daugiau kaip penkiolika livrų — matyt, visas tų vargšų 
turtas. 

— O dabar,— tarė Kadrusas,— nors jūs ir apmo- 
vėte mus turbūt kokia dešimčia tūkstančių frankų, bet 
gal sutiksite pavakarieniauti su mumis? Iš širdies kviečiu. 

— Ačiū,— atsakė juvelyras,— bet tikriausiai jau 
vėlu ir man metas į Bokerą, žmona jau tikrai ims neri- 
mauti.— Jis pažiūrėjo į laikrodį. Po velnių! — sušuko.— 
Netrukus devynios, anksčiau kaip vidurnaktį namų ne- 
pasieksiu. Likite sveiki, bičiuliai. Jeigu pas jus dar kada 
nors užklys toks abatas Buzonis, atsiminkite mane. 

— Po savaitės jūsų nebebus Bokere,— tarė Kadru- 
sas,— juk mugė kitą savaitę uždaroma. 

— Taip, bet tai niekis. Parašykite man į Paryžių: 
ponui Žoanesui, Palė Rojalis, Pjero galerija, keturias- 
dešimt penktas numeris. Specialiai atvažiuosiu, jeigu 
reikės. 

Griaustinis taip smarkiai trenkė ir taip ryškiai tvyks- 
lelėjo žaibas, kad beveik nustelbė lempos šviesą. 


— Oho,— tarė Kadrusas,— kaip jūs eisite per tokį 
orą! 

— Aš nebijau perkūnijos,— atsakė juvelyras. 

— O plėšikų? — paklausė Karkontė.— Mugės me- 
tu kelias niekada nėra saugus. 

— O plėšikams,— tarė Žoanesas,— aš turiu šį tą 
paruošęs. 

Ir jis išsitraukė iš kišenės porą mažų pistoletų, už- 
taisytų taip rūpestingai, kaip tik begalima. 

— Štai, — tarė jis, — šuniukai, kurie ir loja, ir kan- 
da. Tai pirmiesiems dviem, kurie pasigvieštų jūsų dei- 
manto, dėdule Kadrusai. 

Kadrusas su žmona niūriai susižvalgė. Atrodė, kad 
jiems abiem tuo pačiu metu šmėkštelėjo kažkokia baisi 
mintis. 

— Tuomet laimingos kelionės! — palinkėjo Kadru- 
sas. 

— Ačiū! — atsakė juvelyras. 

Jis pasiėmė savo lazdelę, stovinčią prie senos dėžės, 
ir išėjo. Jam atidarius duris, į vidų įsiveržė toks stiprus 
vėjo gūsis, kad vos neužgeso lempa. 

— Na ir orelis! — tarė jis.— O juk man pora mylių 
pėstute! 

— Pasilikite,— pasiūlė Kadrusas,— čia pernakvo- 
site. 

— Taip, pasilikite,— pritarė Karkontė drebančiu 
balsu, — mes pasirūpinsime, kad gerai pailsėtumėte. 

— Niekaip negaliu. Būtinai turiu grįžti nakčia į 
Bokerą. Viso gero! 

Kadrusas palengva nuėjo iki slenksčio. 

— Tamsu, nors į akį durk,— pratarė juvelyras jau 
už durų.— Kur man sukti, į dešinę ar į kairę? 

— Į dešinę,— tarė Kadrusas,— nepaklysite, kelias 
abipus medžiais apsodintas. 

— Matau, matau,— pasigirdo iš tolo silpnas balsas. 

— Betgi uždaryk duris! — tarė Karkontė.— Nepa- 
kenčiu atdarų durų, kai griaudžia perkūnija. 

— Ir kai namie yra pinigų, tiesa? — atsakė Kad- 
rusas, du kartus pasukdamas raktą. 

Jis priėjo prie spintos, vėl pasiėmė piniginę ir kap- 
šą, ir abu trečią kartą ėmė skaičiuoti savo auksą ir 
banknotus. Niekada nebuvau matęs žmoguje tokio aki- 

vaizdaus gobšumo, kokį regėjau šiuose dviejuose veiduose, 
apšviestuose blausios lempos. Ypač šlykšti buvo moteris. 
Karštligiškas drebulys, kuris visada ją krėsdavo, dar 
sustiprėjo, ir šiaip blyškus veidas pasidarė numirėliškas, 
įkritusios akys degė. 

— Kodėl tu jam siūlei čia pernakvoti? — paklausė 
ji dusliu balsu. 

— Siaip... kad nereikėtų žmogui tokiu oru plūktis į 
Bokerą,— krūptelėjęs atsakė Kadrusas. 

— Ak, štai kas, — tarė žmona su neapibūdinama iš- 
raiška,— o aš maniau, kad ne dėl to. 

— Žmona, žmona! — sušuko Kadrusas.— Iš kur 
tau šitokios mintys ir kodėl tu jų netramdai? 

— Ką besakytum,— patylėjusi atsiliepė Karkontė, — 
o tu joks vyras. 

— Kodėl? — paklausė Kadrusas. 

— Jeigu tu būtum vyras, iš čia jis nebūtų išėjęs. 

— Žmona! 

— Arba nepasiektų Bokero. 

— Žmona! 

— Vieškelis suka į šoną, bet jis vis tiek turės juo 
eiti, o palei kanalą yra takelis, kuris sutrumpina kelią. 

— Žmona, tu rūstini Dievą. Štai klausyk... 

Visą kambarį nutvieskė žydras žaibas, tuo pat me- 
tu pasigirdo baisus perkūno trenksmas ir palengva tils- 
tąs dudenimas, atrodė, nenorom tolsta nuo prakeikto 

— Viešpatie! — sušuko Karkontė žegnodamasi. 


Tą pačią akimirką, stojus klaikiai tylai, kuri papras- 
tai lydi perkūno trenksmą, pasigirdo beldimas į duris. 

Kadrusas su žmona krūptelėjo ir persigandę susi- 
žvalgė. 

— Kas ten? — sušuko Kadrusas atsistodamas ir, 
sužėręs į vieną krūvą auksą bei popierius, išsklaidytus 
nnt stalo, uždengė viską abiem rankom. 

— Čia aš! — atsakė kažkieno balsas. 

— Kas jūs? 

— Aš gi sakau! Juvelyras Žoanesas! 

— Na, štai! O dar sakei, kad aš rūstinu Dievą...— 
pareiškė Karkontė, šlykščiai išsišiepusi.— Pats Viešpats 
jį mums grąžina. 

Kadrusas išbalęs ir drebėdamas klektelėjo ant kėdės. 
O Karkontė atsistojo ir tvirtu žingsniu nuėjo atidaryti 
durų. 

— Prašau, brangusis ponas Žoanesai,— tarė ji. 

— Iš tikrųjų, — pasakė juvelyras, visas permerktas 
lietaus,— galima pagalvoti, kad šiandien pats velnias 
kliudo man grįžti į Bokerą. Iš dviejų blogybių reikia 
pasirinkti mažesniąją, ponas Kadrusai. Jūs pasiūlėte man 
pastogę, aš priimu jūsų pasiūlymą ir grįžtu nakvoti. 

Kadrusas kažką sumurmėjo, braukdamasis nuo kak- 
tos prakaitą. Įleidusi juvelyrą, Karkontė du kartus pa- 
suko duryse raktą. 


IX + KRAUJO LIETUS 


Įėjęs juvelyras apmetė kambarį tiriamu žvilgsniu, 
bet nepastebėjo nieko, kas būtų galėję sukelti įtarimus, 
jeigu jisai jų neturėjo, arba sustiprinti juos, jeigu buvo 
kilę. 

Kadrusas vis dar nebuvo atitraukęs rankų nuo aukso 
ir banknotų krūvos. Karkontė šypsojosi svečiui kiek ga- 
lima švelniau. 

— Aha,— tarė juvelyras,— matyt, jūs vis dar bijo- 
jote, ar neapsiskaičiavote, jeigu man išvykus vėl kibote 
skaičiuoti savo turtą? 

— Ne dėl to,— tarė Kadrusas,— bet pats faktas, 
kad mes jį turime, yra toks neįtikimas, kad mes niekaip 
netikime savo laime, ir jeigu prieš akis nėra daiktinių 
įrodymų, tai mums vis dar atrodo, jog tai sapnas. 

Juvelyras nusišypsojo. 

— Ar pas jus dar kas nakvoja? — paklausė jis. 

— Ne,— atsakė Kadrusas,— šitai čia nepriimta. 
Miestas netoli, ir nakčiai pas mus niekas nepasilieka. 

— Tai aš jus labai varžysiu? 

— Ką jūs, susimildamas! — meiliai tarė Karkon- 
tė.— Nė kiek nevaržysite, tikrai sakau jums. 

— O kur mane paguldysite? 

— Kambaryje viršuj. 

— Betgi tai jūsų kambarys? 

— Nesvarbu, mes turime kitą lovą gretimame kam- 
baryje. 

Kadrusas nustebęs žvilgtelėjo į žmoną. Juvelyras 
ėmė niūniuoti kažkokią dainelę, šildydamasis prie židi- 
nio nugarą. Karkontė įmetė į ugnį saują žabų, kad sve- 
čias galėtų ąpdžiūti. 

Tuo metu ji užtiesė galą stalo staltiesėle ir atnešė 
kas buvo likę nuo menkų pietų, pridėdama dar porą švie- 
žių kiaušinių. 

Kadrusas vėl įdėjo banknotus į piniginę, auksą į 
kapšą, o viską drauge — į spintą. Rūškanas ir susimąs- 
tęs jis vaikštinėjo šen bei ten po kambarį, retkarčiais 
pažiūrėdamas į juvelyrą, kuris garų debesyje stovėjo 
prieš židinį ir, apdžiovinęs vieną šoną, sukosi į ugnį kitu. 

— Štai! — tarė Karkontė, statydama ant stalo bu- 
telį vyno.— Jeigu noritė, galite vakarieniauti. 

— O jūs? — paklausė Žoanesas. 

— Aš nenoriu,— atsakė Kadrusas. 

— Mes labai vėlai pietavome,— pasiskubino pri- 
durti Karkontė. 

— Tai man teks vienam valgyti? — paklausė juve- 
lyras. 

— Mes jums patarnausime,— atsakė Karkontė su 
tokiu paslaugumu, kokio ji niekada neparodydavo net 
tiems svečiams, kurie mokėdavo už patarnavimus. 

Protarpiais Kadrusas mesdavo į ją žaibišką žvilgsnį. 

Audra dar tebešėlo. 

— Girdite, girdite? — tarė Karkontė.— Iš tikrųjų 
gerai padarėte, kad grįžote. 

— Vis dėlto, — pareiškė juvelyras, — jeigu man va- 
karieniaujant audra nurims, aš eisiu. 

— Čia mistralis,— tarė Kadrusas, linguodamas gal- 
vą,— jis nenurims iki rytojaus. 

Ir jis sunkiai atsiduso. 

— Ką padarysi, — tarė juvelyras, sėsdamas prie sta- 
lo, — juo blogiau tiems, kurie dabar kelionėje. 

— Taip,— pritarė Karkontė,— naktis jiems bus 
sunki. 

Juvelyras pradėjo vakarieniauti, o Karkontė tupi- 
nėjo apie jį kaip gera ir atidi šeimininkė. Visada tokia 

sugižusi ir šiurkšti, ji buvo tikras paslaugumo ir man- 
dagumo pavyzdys. Jeigu juvelyras būtų ją anksčiau pa- 
žinojęs, toks didelis pasikeitimas, aišku, būtų jį nuste- 
binęs ir tikrai būtų sukėlęs įtarimų. O Kadrusas tebe- 
vaikštinėjo tylėdamas po kambarį ir, atrodė, net žiūrėti 
į svečią vengė. 

Kai tas pavakarieniavo, Kadrusas nuėjo atidaryti 
durų. 

— Audra, atrodo, rimsta,— tarė jis. 

Bet tuo metu, tarsi norėdamas įrodyti, kad jis klysta, 
kurtinantis perkūno trenksmas sudrebino visą namą. 
Vėjo gūsis drauge su lietumi įsiveržė į vidų ir užgesino 
lempą. Kadrusas vėl uždarė duris. Jo žmona uždegė 
žvakę nuo blėstančių židinio žarijų. 

— Turbūt jūs pavargote,— tarė ji juvelyrui,— aš 
paklojau jums švarią lovą, eikite į viršų ir ramiai sau 
miegokite. 

Žoanesas dar valandėlę palaukė, norėdamas įsiti- 
kinti, ar audra nerimsta, ir pamatęs, kad griaustinis ir 
lietus tik smarkėja, palinkėjo šeimininkams labos nak- 
ties ir nuėjo į viršų. 

Jis lipo virš mano galvos, ir aš girdėjau, kaip pako- 
pos girgžda po jo kojomis. 

Karkontė palydėjo jį godžiu žvilgsniu, o Kadrusas 
stovėjo į jį nugara ir net nežiūrėjo į tą pusę. 

Visos tos smulkmenos, kurias aš prisiminiau vė- 
liau, nė kiek manęs nestebino, kol visa tai vyko prieš 
mano akis. Apskritai viskas, kas ten dėjosi, buvo labai 
natūralu ir, be istorijos su deimantu, kuri man pasirodė 
gana neįtikima, viskas buvo tarp savęs susiję ir prie- 
žastinga. Aš buvau labai pavargęs, užtat nutariau va- 
landą kitą numigti ir išeiti iš čia naktį, kai tik audra ap- 
rims ir liausis liję. Girdėjau, kaip viršuje juvelyras pato- 
giau taisėsi nakčiai. Netrukus po juo sugirgždėjo lova. 
Jis atsigulė. 

Jaučiau, kad mano akys limpa, o kadangi man nekilo 
nė mažiausio įtarimo, tai aš nė nesistengiau kovoti su 
miegu. Paskutinį kartą žvilgtelėjau į tą kambarį. Ka- 
drusas sėdėjo prie ilgo stalo ant medinio suolo, kuris kai- 
mo smuklėse atstoja kėdes. Jis sėdėjo į mane nugara, 

tad negalėjau matyti jo veido. Pagaliau jeigu jis net ir 
kitaip būtų sėdėjęs, vis tiek nebūčiau galėjęs jo matyti, 
nes galvą jis buvo nulenkęs ant rankų. 

Karkontė kurį laiką tyliai stebėjo jį, paskui gūžte- 
lėjo pečiais ir atsisėdo priešais. 

Tą valandėlę gęstanti liepsna apėmė dar nesudegu- 
sią sausą šaką. Tamsiame kambaryje pasidarė truputį 
šviesiau. Karkontė nenuleido akių nuo vyro, o kadangi 
jis sėdėjo nė kiek nepakeitęs pozos, ji ištiesė savo sukum- 
pusius pirštus ir palietė jo kaktą. 

Kadrusas krūptelėjo. Man pasirodė, kad Karkontės 
lūpos judėjo. Bet arba ji kalbėjo labai tyliai, ar miegas 
jau buvo prigesinęs mano pojūčius,— jos žodžių garsas 
manęs nepasiekė. Mano akis taip pat aptraukė rūkas, ir 
aš jau nesusigaudžiau, ar iš tikrųjų visa tai matau, ar 
sapnuoju. Pagaliau mano akys visai užsimerkė, ir aš už- 
migau. 

Buvau giliai įmigęs, kai staiga mane pažadino šū- 
vis, o po jo siaubingas riksmas. Virš galvos pasigirdo 
nedrąsūs žingsniai, ir kažkas sunkiai žnegtelėjo ant laip- 
tų, kaip tik ties manimi. 

Aš dar ne visai buvau atsipeikėjęs. Girdėjau deja- 
vimą, paskui duslius šūksnius, tarsi kažkur kažkas būtų 
grūmęsis. 

Paskutinis riksmas, ilgesnis negu kiti, vėliau virtęs 
dejavimu, mane galutinai pažadino. 

Pasirėmiau viena ranka, atmerkiau akis, bet tamso- 
je nieko negalėjau įžiūrėti, ir pasičiupinėjau kaktą, ant 
kurios, kaip man pasirodė, tankiai lašėjo pro laiptų len- 
tas šiltas lietus. 

Po triukšmo, kuris mane pažadino, stojo gili tyla. 
Viršum galvos girdėjau vyro žingsnius. Sugirgždėjo 
laiptai. Vyras nulipo į apatinį kambarį, priėjo prie židi- 
nio ir uždegė žvakę. 

Tai buvo Kadrusas. Jis buvo labai išbalęs, o jo 
marškiniai visi kruvini. 

Užsidegęs žvakę, jis greitai užlipo laiptais, ir aš vėl 
išgirdau skubius neramius jo žingsnius. 

Po valandėlės jis vėl nulipo žemyn. Rankoje laikė 
dėžutę. Įsitikinęs, kad deimantas tebėra joje, Kadrusas 

ėmė kaišioti ją čia į vieną, čia į kitą kišenę. Paskui, 
matyt, nutaręs, kad kišenė nepakankamai saugi vieta, 
įvyniojo ją į savo raudoną skarelę ir apsirišo ja kaklą. 

Tuomet jis puolė prie spintos, išsitraukė iš ten bank- 
notus ir auksą, susigrūdo juos į kelnių ir švarko kiše- 
nes, pasiėmė dvejus ar trejus marškinius, puolė pro du- 
ris ir dingo tamsoje. Man viskas paaiškėjo. Aš prikaišio- 
jau sau dėl to, kas įvyko, tarsi pats būčiau kuo prie to 
prisidėjęs. Pasirodė, kad girdžiu vaitojant: galbūt ne- 
laimingasis juvelyras dar buvo gyvas. Galbūt, suteikęs 
jam pagalbą, aš nors iš dalies atitaisysiu blogį, kurį ne- 
pasakysi, kad įvykdžiau, bet kuriam leidau įvykti. Aš 
įrėmiau pečius į nestipriai sukaltas lentas, skyrusias 
nuo apatinio kambario lyg ir priestatą, kuriame miego- 
jau. Lentos pasidavė, ir aš atsidūriau name. 

Nutvėręs žvakę, puoliau laiptais į viršų. Skersai jų 
gulėjo kažkieno kūnas. Tai buvo Karkontės lavonas. 

Šūvis, kurį girdėjau, buvo paleistas į ją: kulka kiau- 
rai perėjo per kaklą, kraujas tekėjo iš dvigubos žaiz- 
dos ir sruvo čiurkšlele iš burnos. Ji buvo jau mirusi. 
Aš peržengiau jos lavoną ir užbėgau į viršų. 

Miegamasis buvo siaubingai suverstas. Dalis baldų 
išvartyta, paklodės, į kurias mėšlungiškai kibosi nelai- 
mingasis juvelyras, buvo išdriektos po kambarį. Jis 
pats gulėjo ant grindų galva į sieną, klane kraujo, pribė- 
gusio iš trijų didelių žaizdų krūtinėje. 

Ketvirtoje kyšojo ilgas virtuvės peilis, kurio buvo 
matyti tik kotas. 

Aš vos neužlipau ant antrojo pistoleto, kuris liko 
neiššautas, turbūt buvo sudrėkęs parakas. 

Priėjau prie juvelyro. Jis buvo dar gyvas: nuo mano 
žingsnių garso, o svarbiausia tai nuo grindų liumpsė- 
jimo jis atmerkė apsiblaususias akis, įrėmė jas į mane, 
pajudino lūpas, tarsi norėdamas kažką pasakyti, ir mirė. 

Nuo to baisaus reginio aš beveik apkvaišau. Jeigu 
jau niekam negalėjau padėti, man norėjosi tik vieno — 
bėgti. Susiėmiau už galvos ir siaubingai rėkdamas puo- 
liau ant laiptų. 

Apatiniame kambaryje buvo kokie šeši muitininkai 
ir du trys žandarai — visas ginkluotas būrys. 

Mane sučiupo, aš net nemėginau priešintis, visai 
pasimečiau. Bandžiau kalbėti, bet buvo girdėti tik kaž- 
kokie neaiškūs garsai. 

Pamačiau, kad muitininkai ir žandarai rodo į mane 
pirštais. Pažvelgiau į save — buvau visas kruvinas. Tas 
šiltas lietus, kuris lašėjo ant manęs pro laiptų lentas, 
buvo Karkontės kraujas. 

Aš parodžiau pirštu vietą, kur buvau pasislėpęs. 

— Ką jis nori pasakyti? — paklausė žandaras. 

Vienas muitininkas nuėjo ten pažiūrėti. 

— Jis nori pasakyti, kad įlindo pro ten, — atsakė 
šis. 

Ir jis parodė skylę, pro kurią aš tikrai buvau įlindęs. 

Tuomet supratau, kad mane laiko žudiku. Vėl atga- 
vau balsą, atgavau jėgas. Išsiveržiau iš mane laikiusių 
dviejų vyrų ir sušukau: 

— Ne aš! Ne aš! 

Du žandarai atstatė į mane karabinus. 

— Jeigu sujudėsi,— paaiškino jie,— sveikas dingęs. 

— Bet aš gi jums sakau, — rėkiau,— kad tai ne aš! 

— Tą pasakėlę pasilaikyk Nimo teisėjams,— atsa- 
kė jie.— O kol kas eik su mumis, ir mes tau patariame — 
nesipriešink. 

Bet aš nė neketinau priešintis. Mane pritrenkė siau- 
bas ir nuostaba. Uždėjo man antrankius, pririšo prie 
nrklio uodegos ir nuvarė į Nimą. 

Pasirodo, mane susekė vienas muitininkas. Netoli 
smuklės jis pametė mane iš akių, pagalvojo, kad aš čia 
praleisiu naktį, ir nuėjo įspėti savo draugų. Jie atvyko 
kaip tik tada, kai sudrioksėjo šūvis, ir nutvėrė mane 
tokiomis aplinkybėmis, kad iš karto supratau: sunku man 
bus įrodyti, jog esu nekaltas. 

Tuomet įsikibau į vieną dalyką: pirmučiausia papra- 
šiau tardytoją, kad jis lieptų surasti tą abatą Buzonį, 
kuris buvo užsukęs tą pačią dieną į „Gardo tilto“ smuk- 
lę. Jeigu Kadrusas viską prasimanė, jeigu to abato visai 
nėra, — vadinasi, aš žuvęs, nebent jei patį Kadrusą su- 
čiuptų ir jis viską prisipažintų. 

Praslinko du mėnesiai, per kuriuos, turiu tai pasa- 
kyti savo tardytojo garbei, buvo imtasi visų priemonių 

surasti abatą. Aš jau buvau nustojęs bet kokios vilties. 
Kadruso nesugavo. Mane turėjo teisti artimiausios sesi- 
jos metu, bet staiga rugsėjo aštuntąją, tai yra praėjus 
trims mėnesiams ir penkioms dienoms po žmogžudys- 
tės, į kalėjimą atvyko abatas Buzonis, kurio aš ir nelau- 
kiau, ir pasakė girdėjęs, neva kažkoks kalinys norįs su 
juo pasikalbėti. Jis, kaip pats sakė, sužinojęs apie tai 
Marselyje ir pasiskubinęs įvykdyti mano norą. 

Galite įsivaizduoti, su kokiu džiaugsmu jį sutikau. 
Aš jam papasakojau viską, ko pats buvau liudininkas. 
Virpančia širdimi priėjau prie deimanto istorijos. Visiš- 
kai nesitikėjau, kad tai buvo gryna tiesa. Ir vėl, ko visiš- 
kai nesitikėjau, jis patikėjo viskuo, ką jam papasako- 
jau. Mane sužavėjo romus jo gailestingumas, aš mačiau, 
jog jis gerai pažįsta mano šalies papročius, — ir tuomet, 
vildamasis, kad galbūt iš tų gailestingų lūpų gausiu at- 
leidimą už vienintelį savo nusikaltimą, per išpažintį su 
visomis smulkmenomis jam papasakojau, kas atsitiko 
Oteilyje. Tai, ką padariau širdies skatinamas, turėjo ly- 
giai tokias pačias pasekmes, jei būčiau daręs iš išskaičia- 
vimo. Prisipažinus, kad padariau pirmąją žmogžudystę 
niekieno neverčiamas, jis įsitikino, kad aš neįvykdžiau 
antrosios. Išeidamas liepė man tikėtis ir žadėjo padaryti 
viską, ką galės, kad įtikintų teisėjus mano nekaltumu. 

Supratau, jog jis manimi rūpinasi, kai pamačiau, kad 
pamažu kalėjimo režimas man švelnėja, ir sužinojau, jog 
mano byla atidėta ligi kitos sesijos. 

Tuo tarpų Apvaizdos buvo tokia valia, kad užsie- 
nyje buvo sugautas Kadrusas ir atgabentas į Prancū- 
ziją. Jis viską prisipažino, tvirtindamas visa gerkle, 
kad nusikaltimą sumanė ir kurstė jį įvykdyti jo Kar- 
kontė. Kadrusą nuteisė katorgai iki gyvos galvos, o 
mane paleido. 

— Ir tuomet,— tarė Montekristas,— jūs atvykote 
pas mane su rekomendaciniu abato Buzonio laišku? 

— Taip, jūsų šviesybe, jis labai nuoširdžiai manimi 
rūpinosi. 

— Kontrabandininko verslas jus pražudys,— tarė 
jis man.— Jeigu išeisite iš čia, meskite jį. 

— Bet, mano tėve,— paklausiau aš,— kaipgi man 
gyventi ir išlaikyti vargšę brolienę? 

— Vienas mano dvasios sūnų,— atsakė jis,— labai 
gerbia mane ir prašė surasti jam patikimą žmogų. Ar 
jūs norite būti tuo žmogumi? Aš jus rekomenduosiu jam. 

— Mano tėve! — sušukau aš.— Koks jūs geras! 

— Bet ar pažadate, kad man to niekada neteks 
gailėtis? 

Aš pakėliau ranką ir prisiekiau. 

— To nereikia, — tarė jis, — aš pažįstu ir myliu kor- 
sikiečius. Štai jums rekomendacija. 

Ir jis parašė keletą eilučių, kurias aš jums įteikiau 
ir kuriomis remdamasis jūsų šviesybė teikėsi priimti 
mane tarnauti. Dabar galiu su pasididžiavimu paklausti, 
ar jūsų šviesybė kada nors turėjote priežasčių būti ma- 
nimi nepatenkintas? 

— Ne,— atsakė grafas, — aš mielai pripažįstu, kad 
jūs, Bertučijau, geras tarnas, nors ir nepakankamai ma- 
nimi pasitikite. 

— Aš, jūsų šviesybe? 

— Taip, jūs. Kaipgi galėjo būti, kad jūs turite bro- 
lienę ir įsūnį, o man niekada apie juos neužsiminėte? 

— Deja, jūsų šviesybe, man lieka apsakyti jums pa- 
čią liūdniausią savo gyvenimo dalį. Aš išvykau į Korsiką. 
Jūs pats suprantate, kad skubėjau pamatyti ir paguosti 
savo vargšę brolienę. Bet Roliane manęs laukė sielvartas, 
mano namuose buvo įvykusi baisi nelaimė, kurią kai- 
mynai su siaubu prisimena ligi šiol. Vargšė brolienė, 
kaip aš jai buvau pataręs, ėmė nebeduoti Benedetui pi- 
nigų, nes jis jų be paliovos reikalaudavo. Vieną rytą jis 
ją įgrasino ir dingo visai dienai. Vargšė Asunta, mylėjusi 
tą niekšą kaip tikrą sūnų, karčiai verkė. Atėjo vakaras. 
Ji laukė Benedeto ir nėjo gulti. Vienuoliktą valandą va- 
karo jis grįžo su dviem savo draugais, visų jo išdaigų 
sėbrais. Ji norėjo apkabinti įsūnį, bet jie pagriebė ją, ir 
vienas iš trijų, — bijau, kad tai ir buvo tas prakeiktas 
vaikiščias,— vienas iš trijų sušuko: 

— Truputį pakankinkime, ir jai teks pasakyti, kur 
paslėpti pinigai. 

Mūsų kaimynas Vasilijus buvo išvykęs į Bastiją, 

namus saugojo tik jo žmona. Be jos, niekas negalėjo nei 
matyti, nei girdėti, kas dėjosi pas brolienę. Du stipriai 
laikė Asuntą, kuriai nė į galvą neatėjo, kad jie gali įvyk- 
dyti tokį nusikaltimą, ir ji meiliai šypsojosi savo būsi- 
miems budeliams. Trečiasis aklinai užbarikadavo duris ir 
langus, paskui grįžo pas sėbrus, ir visi trys, stengda- 
miesi nuslopinti siaubo riksmą, besiveržiantį iš Asuntos 
krūtinės matant tuos žiaurius pasirengimus, prinešė ją 
kojomis prie besikūrenančio židinio. Jie tikėjosi, kad tuo 
privers ją pasakyti, kur paslėpti mūsų pinigai. Bet, jai 
besigrumiant su tais niekšais, užsidegė vargšės drabu- 
žiai. Tuomet jie numetė nelaimingąją, bijodami, kad 
ugnis nepersimestų ant jų. Apimta liepsnos, ji puolė prie 
durų, bet jos buvo uždarytos. Šoko prie lango, bet lan- 
gas buvo užbarikaduotas. Ir štai kaimynė išgirdo kupiną 
siaubo riksmą: tai Asunta šaukėsi pagalbos. Paskui jos 
balsas pasidarė duslesnis, riksmas virto dejavimu. Kitą 
dieną, po visos nakties siaubo ir nerimo, Vasilijaus žmo- 
na pagaliau įsidrąsino išeiti iš namų, ir teismo pareigū- 
nai, kuriems ji davė žinią, išlaužė mūsų namo duris. 
Asuntą rado smarkiai apdegusią, bet dar gyvą, spinta 
buvo išlaužta, pinigai dingę. Benedetas tada visam lai- 
kui prapuolė iš Roliano. Nuo to laiko nemačiau jo ir net 
negirdėjau apie jį. 

Sužinojęs apie tą liūdną įvykį, — tęsė Bertučijus, — 
aš ir atvykau pas jūsų šviesybę. Man jau nereikėjo pasa- 
koti jums nei apie Benedetą, nes jis dingo, nei apie savo 
brolienę, nes ji mirė. 

— O ką jūs galvojate apie tą įvykį? — paklausė 
Montekristas. 

— Kad tai buvo bausmė už mano nusikaltimą, — 
atsakė Bertučijus.— Ak, tie Vilforai, prakeikta pa- 
dermė! 

— Ir aš taip manau,— niūriai sušnibždėjo grafas. 

— Dabar,— tęsė Bertučijus,— jūsų  šviesybe su- 
prantate, kodėl tas namas, kur aš nuo to laiko nesu buvęs, 
tas sodas, kuriame netikėtai atsidūriau, ta vieta, kur 
nužudžiau žmogų, man sukėlė skausmingus išgyvenimus, 
kurių priežastį jūs norėjote sužinoti. Prisipažįstu, nesu 
tikras, kad čia, po mano kojomis, toje pačioje duobėje, 

kurią jis buvo iškasęs savo vaikui, neguli ponas de Vil- 
foras. 

— Ką gi, visko gali būti, — tarė Montekristas atsi- 
stodamas,— net ir tai, — pridūrė jis vos girdimu balsu, — 
kad karališkasis prokuroras dar gyvas. Abatas Buzonis 
gerai padarė atsiųsdamas jus pas mane. Jūs taip pat 
gerai padarėte, kad papasakojote man savo istoriją, nes 
dabar aš jau blogai negalvosiu apie jus. O kaip tas Bene- 
detas, taip nevykusiai pavadintas? Jūs taip ir nemėgi- 
note aptikti jo pėdsakų, nebandėte sužinoti, kas jį nutiko? 

— Nebandžiau. Jeigu net žinočiau, kur jis yra, ne- 
sistengčiau jo pamatyti, o bėgčiau nuo jo lyg nuo kokios 
pabaisos. Ne, laimė, niekada nieko negirdėjau apie jį. 
Tikiuosi, kad jis miręs. 

— Nesitikėkite,  Bertučijau,— tarė  grafas,— pik- 
tadariai nemiršta: Dievas saugo juos, norėdamas pada- 
ryti savo keršto įrankiu. 

— Tebūnie taip, — tarė Bertučijus.— Tik maldauju 
Dievą, kad man netektų su juo susitikti. Dabar,— nu- 
leidęs galvą, tęsė ekonomas,— jūs viską žinote, ponas 
grafe. Žemėje jūs mano teisėjas, kaip danguje Viešpats. 
Ar netarsite man kokio nors paguodos žodžio? 

— Taip, jūs teisus, ir aš galėčiau pakartoti, ką jums 
sakė abatas Buzonis. Tas Vilforas, prieš kurį pakėlėte 
ranką, vertas bausmės už savo poelgį su jumis ir galbūt 
dar už kai ką. Jeigu Benedetas gyvas, tai, kaip jau esu 
jums sakęs, Dievas jį pavers savo bausmės įrankiu, o 
paskui jis ir pats bus nubaustas. Jūs, tikrai sakant, gali- 
te papriekaištauti sau tik dėl vieno dalyko: kodėl, išgel- 
bėjęs tą vaiką iš mirties, negrąžinote jį motinai. Stai kur 
jūsų kaltė, Bertučijau. 

— Taip, jūsų šviesybe, dėl šito esu kaltas, aš pasiel- 
„giau kaip bailys. Kai atgaivinau vaiką, mano pareiga 
buvo, kaip sakėte, grąžinti jį motinai. Bet, norint tai 
ntlikti, man būtų reikėję surinkti kai kurių žinių, at- 
kreipti į save dėmesį, galbūt net išduoti save. Aš nenorė- 
jau mirti, mane siejo su gyvenimu brolienė ir įgimta kor- 
sikiečio savimeilė, kuri nori keršyti skaudžiai ir iki galo. 
Pagaliau aš tiesiog mylėjau gyvenimą. Aš ne toks drą- 
sus kaip mano vargšas brolis! 

Bertučijus užsidengė veidą rankomis, o Montekris- 
tas įsmeigė į jį ilgą, mįslingą žvilgsnį. 

Paskui, po valandėlės tylos, kuriai laikas ir vieta 
suteikė dar daugiau iškilmingumo, grafas tarė su jam 
nebūdinga liūdesio gaida: 

— Kad tinkamai užbaigtume savo pokalbį, pasku- 
tinį apie visus šiuos įvykius, gerai įsidėmėkite, Bertuči- 
jau, mano žodžius, kuriuos aš dažnai girdėdavau sakant 
abatą Buzonį: „Nuo bet kokios nelaimės yra du vaistai: 
laikas ir tylėjimas“. O dabar aš noriu pasivaikštinėti 
po sodą. Tai, kas jums, tų siaubingų įvykių dalyviui, tei- 
kia skausmo, man sukelia greičiau malonius pojūčius ir 
iškelia šios sodybos vertę. Matote, Bertučijau, medžiai 
malonūs vien tuo, kad jie teikia šešėlį, o pats šešėlis 
malonus tik dėl to, kad žadina svajas ir lūkesčius. Štai 
ir įsigijau sodą, manydamas, kad perku tik aptvertą 
plotą,— o pasirodo, tas aptvertas plotas yra sodas, ku- 
riame klaidžioja šmėklos, sutartyje nenumatytos. Man 
patinka šmėklos, aš niekada nesu girdėjęs, kad mirusieji 
per šešis tūkstančius metų būtų pridarę tiek bloga, kiek 
gyvieji padaro per vieną dieną. Grįžkite namo, Bertu- 
čijau, ir ramiai miegokite. Jeigu, išmušus paskutinei 
valandai, jūsų nuodėmklausys nebus jums toks gailestin- 
gas kaip abatas Buzonis, pasikvieskite mane, jeigu dar 
būsiu gyvas, ir aš rasiu žodžių, kurie švelniai užliūliuos 
jūsų sielą, kai ji ruošis į sunkią kelionę, vadinamą am- 
žinybe. 

Bertučijus pagarbiai nusilenkė grafui ir sunkiai atsi- 
dusęs nuėjo. 

„ Montekristas pasiliko vienas. Jis žengė keletą žings- 
nių. 

— Čia, po šituo platanu, kapas, kuriame buvo už- 
kastas kūdikis, — sušnibždėjo jis,— ten — varteliai, pro 
kuriuos įeidavo į sodą. Aname kampe — slapti laiptai, 
einą į miegamąjį. Nemanau, kad visa tai reikėtų pasi- 
žymėti užrašų knygelėje, nes čia prieš mano akis, po ko- 
jomis, aplinkui — reljefinis gyvas planas. 

Ir grafas, dar kartą apėjęs sodą, pasuko link ka- 
rietos. Bertučijus, matydamas jį susimąsčiusį, tyliai atsi- 
sėdo šalia vežėjo. 

Karieta nuriedėjo į Paryžių. 

Tą patį vakarą, grįžęs į savo namus Eliziejaus lau- 
kuose, grafas Montekristas apėjo visas patalpas, kaip 
būtų galėjęs padaryti tik toks žmogus, kuris pažįsta jas 
jau daugelį metų. Nors jis ėjo kitų priešakyje, bet nė 
karto neapsiriko atidarydamas ne tas duris, nepasuko 
į tokius laiptus ar į tokį koridorių, kurie nebūtų nuvedę 
jo tiesiog ten, kur jis norėjo patekti. Ali lydėjo jį per tą 
naktinę apžiūrą. Grafas davė Bertučijui kai kurių nu- 
rodymų dėl papuošimo ar kambarių paskirstymo ir, pa- 
žiūrėjęs į laikrodį, atidžiai klausančiam nubijiečiui tarė: 

— Jau pusė dvyliktos. Netrukus turi atvykti Haidė. 
Ar įspėtos kambarinės prancūzės? 

Ali parodė ranka į patalpas, skirtas gražiajai grai- 
kei. Jos buvo taip rūpestingai paslėptos, kad, uždengus 
duris kilimu, galima buvo apeiti visą namą ir nesusi- 
protėti, jog čia yra dar svetainė ir du gyvenamieji kam- 
bariai. Ali, kaip jau sakėme, parodė ranka į duris, ištiesė 
tris kairės rankos pirštus ir, padėjęs ant tos pačios ran- 
kos galvą, užmerkė akis, vaizduodamas miegantį. 

— Suprantu,— tarė Montekristas, įpratęs su juo 
šitaip kalbėtis, — visos trys laukia jos miegamajame, ar 
ne taip? 

— Taip, — linktelėjo Ali. 

— Ponia šiandien bus nuvargusi,— tęsė Montekris- 
tas, — ir turbūt tuojau pat norės gulti. Tegu jos nekal- 
bina. Tegu kambarinės prancūzės tik pasveikina savo 
naująją ponią ir pasitraukia. Žiūrėk, kad kambarinė 
graikė nebendrautų su kambarinėmis prancūzėmis. 

Ali nusilenkė. 

Netrukus pasigirdo balsas, šūktelėjęs vartininką. 
Vartai atsidarė, į alėją įvažiavo ekipažas ir sustojo ties 
prieangiu. Grafas nulipo žemyn. Karietos durelės buvo 
jau atidarytos. Jis padavė ranką jaunai merginai, susisu- 
pusiai nuo galvos iki kojų į žalią šilkinę skraistę, visą 
issiuvinėtą auksu. 

Mergina paėmė jai ištiestą ranką, meiliai ir pagar- 
biai pabučiavo ir ištarė keletą malonjų žodžių, į kuriuos 
srafas atsakė su švelniu rimtumu ta skambia kalba, 
kurią senasis Homeras įdėjo į savo dievų lūpas. 

Paskui, einant priekyje Ali su rausvo vaško žvake 
rankoje, mergina — ta pati gražuolė graikė, kuri lydėjo 
Montekristą Italijoje, — pasuko į jai skirtus kambarius, 
o po to grafas nužingsniavo į savo apartamentus. 

Pusę pirmos name visos šviesos buvo užgesintos, ir 
galima buvo pagalvoti, kad visi ramiai miega. 


X + NERIBOTAS KREDITAS 


Kitą dieną, apie antrą valandą po pietų, pora gra- 
žių angliškų arklių pakinkytas ekipažas sustojo prie 
Montekristo vartų. Vyriškis, apsivilkęs mėlynu fraku su 
šilkinėmis tos pat spalvos sagomis, dėvįs baltą liemenę, 
perkirstą stambia auksine grandinėle, ir užsimovęs rie- 
šuto spalvos kelnes, su taip žemai užkritusiais ant kaktos 
ir tokiais juodais plaukais, jog lengva buvo suabejoti 
jų natūralumu, juo labiau kad jie mažai derinosi su gi- 
liomis kaktą vagojančiomis raukšlėmis, kurių jie niekaip 
negalėjo paslėpti, — žodžiu, kokių penkiasdešimties ar 
penkiasdešimt penkerių metų vyras, besistengiąs atrody- 
ti keturiasdešimties, iškišo galvą pro karietos langą (ant 
jos durelių buvo atvaizduota barono karūna) ir pasiuntė 
savo grumą paklausti vartininko, ar namie grafas Mon- 
tekristas. 

Laukdamas atsakymo, šis žmogus labai smalsiai, 
beveik net nemandagiai, apžiūrinėjo namo išorę, dalį 
sodo ir tarnų, šmėkščiojančių už tvoros, livrėjas. Šio 
žmogaus akys buvo žvitrios, bet greičiau suktos negu 
protingos. Lūpos tokios plonos, kad, užuot atsivėpusios 
pirmyn, buvo susmukusios į vidų. Pagaliau platūs ir 
smarkiai išsišovę jo skruostai — neklaidingas klastin- 
gumo požymis, žema kakta, atsikišęs pakaušis, didžiulės, 
anaiptol ne aristokratiškos ausys — visi tie požymiai 
kiekvieną fizionomistą būtų privertę apibūdinti to žmo- 
gaus charakterį kaip bjaurų. 

Tačiau šis žmogus nenusimanantiems prašaliečiams 
darydavo nemažą įspūdį savo puikiais arkliais ir karie- 
ta, didžiuliu deimantu, įsegtu vietoj segučio į marški- 
nių krūtinę, ir raudona ordinų juostele, einančia nuo 
vienos kilpelės iki kitos. 

Grumas pabeldė į vartininko langą ir paklausė: 

— Ar čia gyvena grafas Montekristas? 

— Taip, jo šviesybė gyvena čia,— atsakė vartinin- 
kas, — bet... 

Jis klausiamai žvilgtelėjo į Ali. 

Ali nežymiai papurtė galvą. 

— Bet?..— paklausė grumas. 

— Bet jo šviesybė nepriima,— atsakė vartininkas. 

— Tokiu atveju štai jums mano pono, grafo Dang- 
laro, vizitinė kortelė. Perduokite ją grafui Montekristui 
ir pasakykite, kad, važiuodamas į Deputatų rūmus, mano 
ponas užsuko čia, idant turėtų garbę jį pamatyti. 

— Aš neturiu teisės kalbėti su jo šviesybe,— at- 
sakė vartininkas,— jūsų paliepimą įvykdys kamerdi- 
neris. 

Grumas grįžo prie ekipažo. 

— Na, kaip? — paklausė Danglaras. 

Berniukas, sugėdintas gautos pamokos, perdavė 
savo šeimininkui vartininko žodžius. 

— Oho! — tarė šis.— Matyt, koks kunigaikštis tas 
atvykėlis, jeigu visi jį vadina „jūsų šviesybe“ ir su juo 
turi teisę kalbėti tik jo kamerdineris. Nesvarbu, jeigu 
jam kreditas atidarytas mano banke, man teks su juo 
susitikti, kai jam prireiks pinigų. 

Danglaras atsilošė karietos gilumoje ir taip, kad 
būtų girdėti anapus kelio, riktelėjo vežėjui: 

— Į Deputatų rūmus! 

Pro savo fligelio žaliuzę Montekristas, laiku įspė- 
tas, matė baroną ir pro puikų binoklį spėjo apžiūrėti jį 
ir, reikia pasakyti, su ne mažesniu smalsumu negu pa- 
Lies Danglaro, kai jis apžiūrinėjo namą, sodą ir livrėjas. 

— Iš tikrųjų, — tarė jis su pasibjaurėjimu, įsukda- 
mas binoklio vamzdelius į dramblio kaulo aptaisus,— 
iš tikrųjų tas Žmogus šlykštus. Kaip galima, vos mėtus 
| Jį pirmą žvilgsnį, nepažinti iš jo priplotos kaktos, kad 
Lni gyvatė, iš jo išsišovusio kiaušo, kad tai vanagas, ir 
|4 aštraus snapo, kad tai suopis? 

— Ali! — šūktelėjo jis, paskui sudavė vieną kartą 
| varinį varpelį. Ali įėjo.— Pakvieskite Bertučijų, — 
lurė Montekristas. 

Tuo pat metu įėjo Bertučijus. 

— Jūsų šviesybė mane kvietėte? — paklausė eko- 
nomas. 

— Taip,— atsakė grafas.— Ar matėte arklius, ku- 
rie tik ką stovėjo prie mano vartų? 

— Žinoma, jūsų šviesybe, ir neabejoju, kad jie 
puikūs. 

— Kaip čia atsitiko,— paklausė Montekristas susi- 
raukdamas, — kad, kai aš pareikalavau, jog jūs nupirk- 
tumėte man porą pačių gražiausių arklių Paryžiuje, 
atsirado dar viena pora, lygiavertė manajai, ir ta pora 
nestovi mano arklidėje? 

Pamatęs surauktus grafo antakius ir išgirdęs jo 
griežtą balsą, Ali nuleido galvą. 

— Tu čia nekaltas, mano gerasis Ali,— arabiškai 
tarė grafas su tokiu švelnumu, kokio sunku buvo tikėtis 
ir iš jo balso, ir iš veido išraiškos, — juk tu nieko neišma- 
nai apie angliškus arklius. 

Ali veidas vėl nušvito. 

— Jūsų šviesybe,— tarė Bertučijus,— arklių, apie 
kuriuos kalbate, nepardavė. 

Montekristas gūžtelėjo pečiais: 

— Žinote, ponas ekonome, viskas ir visada parduo- 
dama, jei moki pasiūlyti reikiamą kainą. 

— Ponas Danglaras mokėjo už juos šešiolika tūks- 
tančių frankų, jūsų šviesybe. 

— "Tuomet reikėjo pasiūlyti jam trisdešimt du tūks- 
tančius. Jis bankininkas, o bankininkas niekada nepra- 
leis progos padvigubinti savo kapitalą. 

— Jūsų šviesybė rimtai kalbate? — paklausė Ber- 
tučijus. 

Montekristas pažiūrėjo į ekonomą kupinu nuosta- 
bos žvilgsniu, kad jam kažkas drįsta duoti klausimus. 

— ŠSįvakar,— tarė jis,— man reikia padaryti vieną 
vizitą. Aš noriu, kad tie arkliai būtų pakinkyti į mano 
karietą ir su naujais pakinktais. 

Bertučijus nusilenkė ir nuėjo. Prie durų jis sustojo. 

— Kelintą valandą jūsų šviesybė vykstate vizito? — 
paklausė jis. 

— Penktą,— atsakė Montekristas. 

— Drįstu pastebėti, jūsų šviesybe, kad dabar jau 
antra valanda, — sutrikęs tarė ekonomas. 

— Žinau,— trumpai atsakė Montekristas. 

Paskui atsisuko į Ali. 

— Pravesk pro ponią visus arklius, tegul ji išsiren- 
ka tą porą, kuri labiausiai patiks. Sužinok, ar ji norės 
pietauti kartu su manimi, tada pietus tegul paduoda pas 
ją. Eik ir atsiųsk man kamerdinerį. 

Vos spėjus Ali išeiti, įėjo kamerdineris. 

— Batistenai,— tarė grafas,— jūs tarnaujate pas 
mane jau metai. Šis laikas paprastai yra bandomasis 
mano tarnams. Jūs man tinkate. 

Batistenas nusilenkė. 

— Belieka tik sužinoti, ar aš jums tinku. 

— Ak, jūsų šviesybe! — paskubėjo tarti Batistenas. 

— Išklausykite iki galo,— tęsė grafas.— Jūs gau- 
nate per metus pusantro tūkstančio frankų, o tai gero 
narsaus karininko alga, karininko, kuris kasdien rizikuo- 
ja savo gyvybe. Jūs gaunate tokį maistą, kurio jums 
pavydėtų daugelis kanceliarijų viršininkų — nelaimingų 
tarnautojų, nepalyginamai labiau apkrautų darbu negu 
jūs. Jūs — tarnas, bet pats turite tarnų, kurie rūpinasi 
jūsų skalbiniais ir drabužiais. Neskaitant pusantro tūks- 
tančio frankų jūsų algos, pirkdamas viską mano tuale- 
tui, per metus jūs iš manęs pavagiate maždaug dar pusan- 
tro tūkstančio frankų. 

— Ak, jūsų šviesybe! 

— Aš nesiskundžiu, Batistenai, tai gana kuklu. Vis 
dėlto pageidaučiau, kad šitos sumos neviršytumėte. Va- 
dinasi, jūs niekur nerasite geresnės vietos už tą, į kurią 
laimingai patekote. Aš niekada nemušu savo tarnų, nie- 
kada jų nebaru, niekada nepykstu, visada atleidžiu klai- 
dg. ir niekada neatleidžiu nerūpestingumo ar užmaršu- 
mo. Mano įsakymai trumpi, bat aiškūs ir tikslūs. Man 
maloniau pakartoti juos du ar net tris kartus, negu ma- 
Lyti juos nesuprastus. Esu pakankamai turtingas, kad 
Žinočiau, viską, kas mane domina, g aš labai smalsus, 
įspėju jus. Užtat, jei kada nors išgirsiu, kad kalbėjote 
npie Mane, — nesvarbu, gerai ar blogai, — svarstėte ma: 
no poelgius, sekėte mano elgesį, tą pačią akimirką būsite 

atleistas. Perspėju savo tarnus tik vieną kartą. Jūs per- 
spėtas, eikite! 

Batistenas nusilenkė ir žengė keletą žingsnių durų 
link. 

— Beje,— tęsė grafas,— užmiršau jums pasakyti, 
kad kiekvienais metais aš padedu tam tikrą sumą savo 
tarnų vardu. Tie, kuriuos atleidžiu, aišku, netenka šitų 
pinigų, jie eina kitų naudai, o kiti juos gaus po mano 
mirties. Jūs tarnaujate pas mane jau metai, ir jūsų 
turto pradžia padaryta, nuo jūsų priklauso jį didinti. 

Ši kalba, pasakyta girdint Ali, kuris liko šaltas, nes 
nė žodžio nesuprato prancūziškai, padarė Batistenui 
įspūdį, suprantamą kiekvienam, kas pažįsta prancūzo 
tarno psichologiją. 

— Aš stengsiuosi prisiderinti prie visų jūsų švie- 
sybės norų,— tarė jis.— Be to, vadovausiuosi pono Ali 
pavyzdžiu. 

— Jokiu būdu,— tarė grafas lediniu balsu.— Ali 
turi daug trūkumų, nepaisant visų jo teigiamų bruožų. 
Iš jo neimkite pavyzdžio, nes Ali — išimtis. Algos jis 
negauna. Jis ne tarnas, bet mano vergas, mano šuo. 
Jeigu jis neatliks savo pareigos, aš jo neišvysiu, aš jį 
užmušiu. 

Batistenas išsprogino akis. 

— Netikite? — paklausė Montekristas. 

Jis pakartojo Ali, ką buvo pasakęs Batistenui pran- 
cūziškai. 

Ali išklausė, nusišypsojo, priėjo prie savo pono, pri- 
klaupė ant vieno kelio ir pagarbiai pabučiavo jo ranką. 

Ši įspūdinga pamoka visiškai apstulbino Batisteną. 

Grafas davė jam ženklą išeiti, Ali nusekė paskui 
savo poną. Jie įėjo į kabinetą ir ten ilgai šnekėjosi. 

Penktą valandą grafas tris kartus sudavė į varpelį. 
Vienu dūžiu jis iškvietė Ali, dviem dūžiais — Batisteną, 
trimis — Bertučijų. 

Ekonomas įėjo. 

— Arklius! — darė Montekristas. 

— Arkliai pakinkyti,— atsakė Bertučijus.— Ar aš 
turiu jūsų šviesybę lydėti? 

— Ne, tik vežėjas, Batistenas ir Ali. 

Grafas išėjo į prieangį ir pamatė savo ekipažą, pa- 
kinkytą tais pačiais arkliais, kuriais jis grožėjosi rytą, 
kada jais buvo atvažiavęs Danglaras. 

Eidamas pro arklius, grafas apmetė juos žvilgsniu. 

— Jie iš tikrųjų gražūs, — tarė jis, — gerai padarė- 
te, kad nupirkote juos, nors, tiesa, tai buvo padaryta tru- 
putį per vėlai. 

— Jūsų šviesybe,— tarė Bertučijus,— turėjau daug 
vargo, kol juos gavau, ir jie kainavo labai brangiai. 

— Argi nuo to arkliai ne tokie gražūs? — paklausė 
grafas, gūžtelėjęs pečiais. 

— Jeigu jūsų šviesybė patenkintas,— tarė Bertu- 
čijus,— tuomet viskas gerai. Kur įsakysite važiuoti? 
— Šosė d'Anteno gatvė, pas baroną Danglarą. 

Šis pokalbis vyko prieangyje. Bertučijus žengė ant 
pir mojo laipto. 

— Dar štai kas, Bertučijau,— pridūrė Montekris- 
tas.— Man reikia gabalo žemės pajūryje, sakysim, Nor- 
mandijoje, kur nors tarp Havro ir Bulonės. Kaip matote, 
nevaržau jūsų. Tame sklype, kurį jūs nupirksite, turi 
buti nedidelė prieplauka ir kokia nors įlankėlė, kur galė- 
tų stovėti mano korvetas. Jo gramzda penkiolika pėdų. 
Laivas turi būti paruoštas išplaukti į jūrą bet kuriuo 
dienos ar nakties metu. Pasiteiraukite pas visus notarus 
dėl sklypo, atitinkančio šias sąlygas. Kai sužinosite, nu- 
vyksite apžiūrėti ir, jeigu jums patiks, nupirksite jį savo 
vardu. Korvetas turbūt jau plaukia į Fekaną? 

— Tą vakarą, kai išvykome iš Marselio, mačiau, 
kad jis išplaukė į jūrą. 

— O jachta? 

— Jachtai įsakyta laukti Martige. 

— Gerai! Retkarčiais susižinokite su abiem kapi- 
tonais, kad jie neužmigtų. 

-— O kaip su garlaiviu? 

— Kuris stovi Šalone? 

— Taip. 

— Ta pati parengtis kaip ir abiem burlaiviams. 

Klausau. 

-— Kai tik nupirksite sklypą, pasirūpinkite, kad šiau- 
rės ir pietų keliuose būtų pakaitiniai arkliai kas dešimt 
mylių. 

— Jūsų šviesybė galite manimi pasikliauti. 

Grafas linktelėjo, įšoko į karietą. Puikūs arkliai 
puolė risčia ir sustojo tik prie bankininko namų. 

Danglaras pirmininkavo geležinkelių komisijos po- 
sėdyje, kai jam pranešė, kad atvyko grafas Montekristas. 
Posėdis, beje, artėjo į pabaigą. 

Išgirdęs grafo vardą, Danglaras atsistojo. 

— Ponai,— tarė jis, kreipdamasis į savo kolegas, 
kurių daugelis buvo garbingi Aukštųjų arba Žemųjų rū- 
mų nariai, — atleiskite man, kad esu priverstas jus palik- 
ti. Bet įsivaizduokite, Romos Tomsono ir Frenčio bankas 
atsiuntė pas mane kažkokį grafą Montekristą, atidary- 
damas jam neribotą kreditą. Tokių nevykusių pokštų 
mano užsieniniai bendrininkai dar niekada nėra drįsę 
krėsti. Suprantama, mane apėmė smalsumas. Šįryt bu- 
vau užvažiavęs pas tą vadinamąjį grafą. Jeigu jis būtų 
tikras grafas, patys suprantate, nebūtų toks turtingas. 
Jis nesiteikė manęs priimti. Kaip jums šitai patinka? Juk 
tik didenybės arba labai gražios moterys su žmonėmis el- 
giasi taip kaip tas ponas Montekristas! Nors jo namas 
Eliziejaus laukuose iš tikrųjų priklauso jam ir berods vi- 
sai neblogas. Bet neribotas kreditas,— tesė Danglaras, 
šypsodamasis savo bjauria šypsena,— verčia būti reiklų 
tą bankininką, pas kurį jis atidarytas. Užtat man labai 
knieti pažiūrėti į tą poną. Turbūt mane mistifikuoja. 
Bet jie ten nežino, su kuo turi reikalą. Dar pažiūrėsim, 
kas juoksis paskutinis. 

Ištaręs tuos žodžius taip išraiškingai, kad net šner- 
vės išsipūtė, ponas baronas paliko savo svečius ir nuėjo į 
baltą auksu išpuoštą svetainę, garsėjusią visoje Sosė 
d'Anteno gatvėje. Čia jis ir liepė įvesti svečią, norėda- 
mas iš karto jį apstulbinti. 

Grafas stovėjo žiūrinėdamas Albanio ir Fatorės dro- 
bių kopijas, parduotas bankininkui už originalus, bet, 
būdamos tiktai kopijos, jos labai netiko prie neskoningų 
auksinių išraitymų, puošiančių lubas. 

Išgirdęs Danglaro žingsnius, grafas atsigręžė. 

Danglaras lengvai linktelėjo galvą ir gestu pakvie- 
tė grafą sėstis į paauksuoto medžio krėslą, aptrauktą 
baltu atlasu, kuris buvo ataustas auksu. 

Grafas atsisėdo. 

— Aš turiu garbę kalbėti su ponu de Montekristu? 

— O aš, — atsakė grafas,— su ponu baronu Dang- 
laru, Garbės legiono kavalieriumi, Deputatų rūmų nariu? 

Montekristas pakartojo visus titulus, kuriuos buvo 
perskaitęs barono vizitinėje kortelėje. 

Danglaras suprato pašaipą ir prikando lūpą. 

— Atleiskite,— tarė jis,— kad iš karto nepavadi- 
nau jūsų tuo titulu, kuriuo apie jus man pranešė. Bet, 
kaip žinote, mes gyvename demokratinės vyriausybės 
valdomi, ir aš liaudies interesų atstovas. 

— Vadinasi,— atsakė Montekristas,— išlaikę įpro- 
tį tituluoti save baronu, jūs atpratote kitus vadinti 
grafais. 

— O, aš ir pats tam abejingas, — nerūpestingai pa- 
sakė Danglaras.— Mane pakėlė į baronus ir padarė Gar- 
bės legiono kavalieriumi už kai kurias mano paslaugas, 
bet... 

— Bet jūs atsisakėte savo titulų kaip kitados Mon- 
moransi ir Lafajetas? Sektinas pavyzdys. 

— Ne visai, žinoma, — prieštaravo sumišęs Dang- 
laras,— suprantate, dėl tarnų... 

— Taip, tarnai jus vadina „jūsų malonybe“, žur- 
nalistams jūs — gerbiamasis ponas, o rinkėjams — pi- 
lietis. Šitie atspalviai labai paplitę esant konstitucinei 
santvarkai. Aš puikiai jus suprantu. 

Danglaras sučiaupė lūpas. Jis įsitikino, kad čia 
Montekristas stipresnis, ir nutarė grįžti į jam labiau 
įprastą sritį. 

— Grafe,— tarė jis nusilenkdamas,— aš gavau pra- 
nešimą iš Tomsono ir Frenčio banko. 

— Labai malonu, barone. Leiskite man jus titu- 
luoti taip, kaip jus tituluoja jūsų tarnai: tai blogas įpro- 
Lis, įgytas tuose kraštuose, kur dar yra baronų kaip tik 
dėl to, kad ten nekepa naujų. Taigi, kartoju, man labai 
malonu, nes nereikia rekomenduotis pačiam, o tai visuo- 
met gana nesmagu! Vadinasi, jūs gavote pranešimą? 

— Taip,— tarė Danglaras,— bet, turiu prisipažinti, 
neįstengiau gerai išsiaiškinti jo prasmės. 

— Na ką jūs! 

— Ir aš net turėjau garbės užvažiuoti pas jus, no- 
rėdamas paprašyti kai ką paaiškinti. 

— Prašau, aš klausau. 

— Pranešimą,— tarė  Danglaras,— berods turiu 
čia pat (jis pasirausė kišenėje). Taip, štai jis. Tas prane- 
šimas atidaro grafui Montekristui neribotą kreditą mano 
banke. 

— Kas čia jums neaišku, barone? 

— Nieko, tik žodis „neribotą“... 

— Kaip, argi tai ne prancūziškas žodis?.. Supran- 
tate, juk rašo ir angliškai, vokiškai. 

— Ne, ne, sintaksė čia tvarkoje, bet buhalterijos 
atžvilgiu viskas ne taip paprasta. 

— Argi Tomsono ir Frenčio bankas, jūsų nuomone, 
nevisiškai patikimas, barone? — paklausė Montekristas, 
kiek galėdamas naiviau.— Velniai griebtų, šitai būtų 
labai nemalonu, mano ten padėta šiek tiek pinigo. 

— Ne, visiškai patikimas,— atsakė Danglaras kone 
pašaipiai, — bet pati žodžio „neribotas“ prasmė finansų 
srityje tokia miglota... 

— Kad ribų neturi, taip? — tarė Montekristas. 

— Kaip tik tai aš ir norėjau pasakyti. Visa, kas 
neaišku, kelia abejones, o abejodamas, sako išminčius, 
susilaikyk. 

— Iš to išplaukia,— tesė Montekristas,— kad jeigu 
Tomsono ir Frenčio bankas pasielgia lengvapėdiškai, tai 
Danglaro bankas nelinkęs sekti jo pavyzdžiu? 

— Kaip tai? 

— Ogi labai paprastai. Ponų Tomsono ir Frenčio 
nevaržo sumos dydis, o ponui Danglarui egzistuoja riba. 
Jis žmogus išmintingas, kaip kad tik ką sakė. 

— Ponas grafe,— išdidžiai atsakė bankininkas, — 
mano kasos dar niekas nėra skaičiavęs. 

— Tad, matyt, — šaltai tarė Montekristas, — aš bū- 
siu pirmasis, kuriam teks šitai padaryti. 

— Kodėl jūs taip manote? 

— Todėl, kad paaiškinimai, kurių jūs iš manęs rei- 
kalaujate, labai panašūs į svyravimus. 

Danglaras susiraukė. Jau antrą kartą šitas žmogus 
priveikė jį, ir dabar jau ten, kur jis jautėsi kaip namie. 

Jo pašaipus mandagumas buvo apsimestinis ir ribojosi 
su visiška savo priešingybe, tai yra su akiplėšiškumu. 

Montekristas, priešingai, šypsojosi pačia meiliausia 
pasaulyje šypsena ir norėdamas apsimesdavo naiviu, o 
naivumas teikė jam nemaža pranašumo. 

— Žodžiu, gerbiamasis,— tarė Danglaras patylė- 
jęs, — aš norėčiau, kad jūs mane suprastumėte, ir prašau 
nurodyti sumą, kurią pageidautumėte iš manęs gauti. 

— Bet, gerbiamasis, — tarė Montekristas, nuspren- 
dęs šiame ginče nė trupučio neužsileisti, — jeigu aš pra- 
šiau neriboto kredito, tai kaip tik dėl to, kad iš anksto ne- 
galiu žinoti, kokios sumos man gali prireikti. 

Bankininkui pasirodė, kad atėjo jo triumfo momen- 

— Nesivaržykite,— tarė jis,— galėsite įsitikinti, 
kad Danglaro banko kasa, nors ir ribota, įstengs paten- 
kinti pačius didžiausius reikalavimus, ir jeigu jūs pa- 
prašytumėt net milijoną... 

— Atleiskite, kiek? — tarė Montekristas. 

— Net milijoną,— pakartojo Danglaras su kvailu 
aplombu. 

— O kas man milijonas? — tarė grafas.— Viešpa- 
tie mieliausias! Jeigu man reiktų tik milijono, tai dėl 
tokio menkniekio ir kalbos nebūtų apie kreditą. Milijo- 
nas! Betgi aš tiek visada turiu piniginėje arba kelionės 
dėžutėje. 

Ir Montekristas iš mažos knygutės, kur buvo jo vi- 
sitinės kortelės, išėmė dvi obligacijas po penkis šimtus 
tukstančių frankų, apmokamas pateikėjui iš valstybės 
iždo. 

Tokį žmogų kaip Danglaras reikėjo smogti kirva- 
pente per galvą, o ne truputį bakstelėti. Netikėtas smū- 
Kis padarė reikiamą įspūdį: bankininkas susvyravo ir 
pajuto galvoj svaigulį. Jis įsmeigė į Montekristą atbu- 
kusį žvilgsnį, o jo akių vyzdžiai šiurpiai išsiplėtė. 

— Klausykite,— tarė Montekristas,— prisipažinki- 
le, kad jūs tiesiog nepasitikite Tomsono ir Frenčio banku. 
Nu, ką gi, aš numačiau šitai ir, nors neką apie tai nusi- 
mnnau, ėmiausi kai kurių atsargumo priemonių. Štai 
“ln dar du tokie pranešimai kaip tas, kuris adresuotas 


133 


jums. Šitas Vienos Aršteino ir Eskoleso banko baronui 
Rotšildui, o kitas — Londono Beringo banko ponui La- 
fitui. Tereikia jums tarti žodį, ir aš išvaduosiu jus iš 
bet kokių rūpesčių kreipdamasis į vieną šių bankų. 

Šitai nulėmė baigmę, Danglaras buvo nugalėtas. 
Pastebimai virpėdamas, jis išskleidė Vienos ir Londono 
pranešimus, kuriuos bodėdamasis padavė jam grafas, ir 
patikrino parašų autentiškumą su tokiu kruopštumu, 
kuris Montekristui būtų galėjęs pasirodyti užgaulus, 
jeigu jo nebūtų lydėjęs bankininko sutrikimas. 

— Taip, šitie trys parašai verti daugelio milijo- 
nų,— tarė Danglaras atsistodamas, tarsi norėdamas pa- 
gerbti aukso galią, įkūnytą prieš jį sėdinčiame žmo- 
guje.— Trys neriboti kreditai. Atleiskite, grafe, bet ir 
nustojus abejoti vis dėlto neįmanoma nesistebėti. 

— Na, jūsų banko niekuo nenustebinsi, — tarė Mon- 
tekristas nepaprastai mandagiai.— Tai, vadinasi, jūs 
galėsite atsiųsti man tam tikrą sumą pinigų? 

— Kiek paliepsite, grafe, aš jūsų paslaugoms. 

— Na, ką gi! — tarė Montekristas,— jeigu mes jau 
susitarėme, o juk mes jau susitarėme, tiesa? 

Danglaras linktelėjo galvą. 

— Ir jūs jau neabejojate? — paklausė Montekristas. 

— Ką jūs, grafe! — sušuko bankininkas.— Aš nie- 
kada neabejojau. 

— Ne. Jūs tik norėjote gauti įrodymų. Taigi,— 
pakartojo grafas, — jeigu mes jau susitarėme, jeigu jūs 
daugiau nebeturite jokių abejonių, nustatysime, jeigu 
norite, kokią nors bendrą sumą pirmiesiems metams: 
sakysim, šešis milijonus. 

— Šešis milijonus? Puiku! — dusdamas išstenėjo 
Danglaras. 

— Jeigu man prireiks daugiau,— nerūpestingai 
tęsė Montekristas,— nustatysim daugiau. Bet aš neke- 
tinu gyventi Prancūzijoje ilgiau kaip metus ir nemanau, 
kad per tuos metus tą skaičių viršyčiau... na, pagaliau 
pažiūrėsime... Pradžiai liepkite atgabenti man rytoj pen- 
kis šimtus tūkstančių frankų, aš būsiu namie iki vidur- 
dienio. Beje, jeigu manęs ir nebūtų, pakvitavimas bus 
paliktas ekonomui. 

— Grafe, pinigai bus pas jus rytoj dešimtą valandą 
ryto,— atsakė Danglaras.— Kaip pageidausite — auksu, 
banknotais ar sidabru? 

— Malonėkite pusę auksu, pusę banknotais. 

Grafas atsistojo. 

— Turiu jums prisipažinti, grafe,— tarė Dangla- 
ras, — aš maniau, jog esu tiksliai informuotas apie visus 
Europos stambius turtus, o tuo tarpu jūsų turtas, matyt, 
labai nemažas, man buvo visiškai negirdėtas. Ar jis ne- 
senos kilmės? 

— Ne, gerbiamasis,— atsakė Montekristas,— prie- 
šingai, jis labai senos kilmės, tai buvo lyg ir šeimos lobis, 
kurį buvo draudžiama liesti, o susikaupę procentai pa- 
trigubino kapitalą. Testatoriaus skirtas laikas pasibai- 
gė vos prieš keletą metų, tad aš naudojuosi juo neseniai, 
ir visai suprantama, kad apie jį nieko nežinote. Beje, 
greitu laiku su juo jums teks artimiau susipažinti. 

Po šių žodžių grafas nusišypsojo ta blyškia šypsena, 
kuri įvarė tiek siaubo Francui d'Epinė. 

— Turėdamas tokį skonį ir tokius polėkius,— tęsė 
Danglaras, — mūsų sostinėje jūs sutvaskėsite tokia pra- 
banga, kad nustelbsite visus mus, bėdinus milijonierius. 
Bet kadangi jūs, matyt, meno mėgėjas, — kai įėjau, jūs 
žiūrinėjote mano paveikslus, — tai vis dėlto leiskite paro- 
dyti jums mano galeriją: visi paveikslai seni, visi įžymių 
meistrų ir garantuoti originalai. Nemėgstu naujų. 

— Iš tikrųjų visi jie turi vieną didelį trūkumą: 
jie dar nespėjo pasidaryti seni. 

— Aš jums parodysiu keletą Torvaldseno, Bartolo- 
nio, Kanovos skulptūrų — visos užsienio skulptorių. 
Kaip matote, aš nesu prancūzų meistrų gerbėjas. 

— Jūs turite teisę būti jiems neteisingas, nes jie — 
jusų tėvynainiai. 

— Bet visa tai atidėkime vėlesniam laikui, kai ar- 
“inu susipažinsime. Šiandien pasitenkinsiu, jeigu leisite, 
nupažindindamas jus su baroniene Danglar. Atleiskite, 
knd taip skubu, ponas grafe, bet toks klientas kaip jūs 
pasidaro kone šeimos narys. 

Montekristas nusilenkė, tuo leisdamas suprasti, kad 
priima įtaikų finansininko pasiūlymą. 

Danglaras skambtelėjo. Pasirodė liokajus, apsiren- 
gęs tviskančia livrėja. 

— Baronienė namie? — paklausė Danglaras. 

— Taip, ponas barone,— atsakė liokajus. 

— Viena? 

— Ne, pas baronienę yra svečių. 

— Tikiuosi, nebus nekuklu, ponas grafe, jeigu aš 
rekomenduosiu jus prie bičiulių? Jūs nesirengiate likti 
inkognito? 

— Ne, ponas barone,— atsakė šypsodamasis Monte- 
kristas, — nesijaučiu turįs tokią teisę. 

— O kas pas baronienę? Ponas Debrė? — atvira- 
širdiškai paklausė Danglaras, o Montekristas širdy nusi- 
juokė,— jis jau buvo informuotas apie viešas finansi- 
ninko šeimos gyvenimo paslaptis. 

— Taip, ponas barone,— atsakė liokajus. 

Danglaras linktelėjo galvą. 

Paskui atsigręžė į Montekristą ir tarė: 

— Ponas Liusjenas Debrė yra senas mūsų bičiulis, 
vidaus reikalų ministro asmeninis sekretorius. O mano 
žmona, tekėdama už manęs, nusižengė tradicijai, nes ji 
labai senos giminės. Mergautinė jos pavardė de Servjė, 
pirmą kartą ji buvo ištekėjusi už pulkininko markizo de 
Nargono. 

— Neturiu garbės pažinti baronienės Danglar, bet 
jau teko susipažinti su ponu Liusjenu Debrė. 

— Šit kaip! — tarė Danglaras.— O kur? 

— Pas poną de Morserą. 

— Jūs pažįstami su vikontu? 

— Buvome susitikę Romoje per karnavalą. 

— Ak, taip,— tarė Danglaras.— Aš berods girdė- 
jau pasakojant apie kažkokį nepaprastą nuotykį su va- 
gimis ir plėšikais kažkokiuose griuvėsiuose. Kažkokiu 
stebuklingu būdu jis išsigelbėjo iš ten. Atrodo, grįžęs iš 
Italijos, kažką minėjo apie tai mano žmonai ir dukteriai. 

— Baronienė laukia,— pranešė liokajus. 

— Aš eisiu pirmas ir rodysiu kelią, — tarė nusi- 
lenkdamas Danglaras. 

— Einu paskui jus,— atsakė Montekristas. 

XI + SIRMIEJI OBUOLMUSIAI 


Grafo lydimas baronas perėjo ilgą virtinę kamba- 
rių, pasižyminčių sunkia prabanga ir prašmatniu nesko- 
ningumu, ir atsidūrė prie baronienės Danglar buduaro, 
nedidelio aštuoniakampio kambario, kurio sienos buvo iš- 
muštos rausvu šilku ir išdrapiruotos indišku muslinu. 
Čia buvo senoviškų paauksuotų krėslų, aptrauktų seno- 
višku brokatu. Viršum durų Bušė stiliumi nupiešta sce- 
nų iš piemenų gyvenimo. Dvi puikios medaliono formos 
pastelės derinosi su visu kambariu ir teikė tam nedide- 
liam buduarui, vienintelei patalpai visuose namuose, tam 
tikro savitumo. Tiesa, jam pasisekė nepakliūti į bendrą 
planą, kurį paruošė Danglaras su savo architektu, viena 
iš pačių didžiausių Imperijos garsenybių, — buduaro 
įrengimu rūpinosi pati baronienė ir Liusjenas Debrė. 
Užtat Danglaras, didelis garbintojas tos senovės, kuri 
buvo liaupsinama Direktorijos laikais, labai niekino šį 
mažą koketišką kampelį, kur, beje, jis būdavo priima- 
mas tik su ta sąlyga, jei ką nors atsivesdavo. Iš tikrųjų 
ne Danglaras kitus rekomenduodavo, bet jį patį priim- 
davo geriau ar blogiau pagal tai, ar baronienei svečias 
patikdavo, ar ne. 

Baronienė Danglar, kurios grožis dar buvo vertas 
paminėti, nors ir turėjo jau trisdešimt šešerius metus, 
sėdėjo prie rojalio, mažo inkrustacijos šedevro, o Liusje- 
nas Debrė, atsisėdęs prie darbinio staliuko, sklaidė al- 
bumą. 

Dar prieš atvykstant grafui, Liusjenas spėjo baro- 
nienei apie jį pakankamai daug pripasakoti. Skaitytojas 
jau žino, kokį stiprų įspūdį padarė Montekristas per 
pusryčius pas Alberą jo svečiams. Nors Debrė sunku buvo 
kuo nors nustebinti, tas įspūdis jam dar nebuvo išblėsęs, 
ir jo veikiamas jis viską perdavė baronienei. Taigi ponios 
Danglar smalsumas, sužadintas ankstesnių Morsero pa- 
snkojimų ir naujų smulkmenų, išgirstų iš Liusjeno, buvo 
pasiekęs aukščiausią laipsnį. Ir rojalis, ir albumas buvo 
ne kas kita kaip aukštuomenės gudrybė, padedanti pa- 
slėpti tikrąjį jaudinimąsi. Todėl baronienė sutiko poną 

Danglarą šypsodamasi, o to niekada nebūdavo. Grafui, 
atsakant į jo nusilenkimą, buvo padarytas ceremoningas, 
bet kartu ir gracingas reveransas. 

Liusjenas pasisveikino su grafu kaip neseni pažįs- 
tami, o su Danglaru — draugiškai. 

— Baroniene,— tarė Danglaras,— leiskite supažin- 
dinti jus su grafu Montekristu, kurį stipriai rekomen- 
duoja man Romos bankininkai. Aš galiu pridurti tik 
vieną dalyką, kuris iš karto atvers jam visų mūsų gra- 
žuolių damų širdis: jis atvyko į Paryžių ketindamas 
išbūti čia metus ir per tą laiką išleisti šešis milijonus. 
Tai žada mums daugybę balių, pietų ir vakarienių, į 
kuriuos, tikiuosi, grafas neužmirš ir mūsų pakviesti, 
kaip ir mes neužmiršime jo kokių nors mažų iškilmių 
proga. 

Nors iš šitų žodžių buvo girdėti grubus meilikavi- 
mas, bet taip retai pasitaiko sutikti žmogų, atvykusį į 
Paryžių per metus išleisti kunigaikštišką turtą, kad po- 
nia Danglar žvilgtelėjo į grafą tikrai susidomėjusi. 

— Ir jūs, grafe, atvykote?..— paklausė ji. 

— Vakar rytą, baroniene. 

— Ir atvykote, pagal savo įprotį, apie kurį jau esu 
girdėjusi, iš kito pasaulio krašto? 

— Šį kartą tiktai iš Kadikso. 

— Bet atvykote pačiu blogiausiu metų laiku. Vasa- 
rą Paryžius bjaurus: nėra nei balių, nei rautų, nei šven- 
čių. Italų opera išvyko į Londoną, prancūzų operą rasi 
visur, išskyrus Paryžių. O prancūzų teatro, kaip žinote, 
apskritai jau nėra. Pasilinksminimui mums liko tik nie- 
kam tikusios lenktynės Marso lauke ir Satori. Grafe, 
o savo arklius į lenktynes ar siųsite? 

— Aš darysiu viską, kas daroma Paryžiuje,— tarė 
Montekristas,— jeigu man nusišypsos laimė sutikti ką 
nors, kas supažindins mane su prancūzų papročiais. 

— Jūs mėgstate arklius? 

— Dalį savo gyvenimo esu praleidęs Rytuose, baro- 
niene, o rytų tautos, jūs tai žinote, vertina tik du dalykus 
pasauly: žirgų taurumą ir moterų grožį. 

— Mandagumo dėlei moteris galėjote paminėti 
pir ma. 

— Štai matote, baroniene, kad aš buvau teisus, kai 
pareiškiau norą turėti mokytoją, kuris galėtų supažin- 
dinti mane su prancūzų papročiais. 

Tuo metu įėjo baronienės Danglar kambarinė ir 
sušnibždėjo poniai į ausį keletą žodžių. 

Ponia Danglar išblyško. 

— Negali būti! — tarė ji. 

— Tikra teisybė, ponia,— pakartojo kambarinė. 

Ponia Danglar atsigręžė į vyrą. 

— Nejaugi tai tiesa? 

— Kas? — paklausė aiškiai susijaudinęs Danglaras. 

— Tai, ką man pasakė kambarinė... 

— O ką jinai jums pasakė? 

— Ji pasakė, kad vežėjas, nuėjęs kinkyti man ka- 
rietos, arklidėje nerado mano arklių. Leiskite jūsų pa- 
klausti, ką tai reiškia? 


— Meldžiamoji,— tarė Danglaras,— išklausykite 
mane. 
— Taip, meldžiamasis, aš klausau, nes man įdomu 


sužinoti, ką jūs pasakysite. Tegu šie ponai išsprendžia 
mūsų ginčą, o pirmiausia aš jums papasakosiu viską iš 
eilės. Ponai,— tęsė baronienė,— barono Danglaro arkli- 
dėje stovi dešimt arklių. Iš tos dešimties du priklauso 
man, nuostabūs žirgai, geriausi Paryžiuje. Jūs gi juos 
žinote, Debrė, mano širmieji obuolmušiai. Ir štai tą pačią 
dieną, kada ponia de Vilfor paprašė mane paskolinti jai 
karietą ir kai aš jau pažadėjau jai savo ristūnus rytojui 
pasivažinėti Bulonės miške, mano žirgai dingsta. Ponui 
Danglarui, matyt, pasitaikė proga uždirbti keletą tūks- 
tančių frankų, ir jis pardavė juos. Viešpatie, kokie šlykš- 
tus žmonės tie vertelgos! 

— Meldžiamoji,— atsakė Danglaras,— arkliai bu- 
vo per daug smarkūs, juk tai buvo ketvergiai, ir aš am- 
Zinis drebėdavau dėl jūsų. 

— Jūs puikiai žinote, — tarė baronienė,— kad jau 
mėnuo pas mane tarnauja geriausias Paryžiaus vežėjas, 
įviu tik jo nepardavėte kartu su arkliais. 

— Mano drauge, aš jums rasiu tokius pat, dar net 
gružesnius žirgus, jeigu įmanoma. Bet ramius, kuriuos 
„ulima sutramdyti ir kurie nekels man tokios baimės, 
knip šitie. 

Baronienė su didžiausia panieka gūžtelėjo pečiais. 

Danglaras apsimetė nepastebėjęs šio daugiau negu 
šeimyninio gesto ir kreipėsi į Montekristą: 

— Iš tikrųjų apgailestauju, ponas grafe, kad nesusi- 
pažinau su jumis anksčiau. Jūs dabar įsikuriate? 

— Be abejo, — atsakė grafas. 

— Būčiau galėjęs jums tuos žirgus pasiūlyti. Įsi- 
vaizduokite, kad pardaviau juos už skatikus. Bet, kaip 
sakiau, džiaugiuosi jais atsikratęs: tokie arkliai tik jau- 
nam žmogui. 

— Aš jums labai dėkingas, — atsakė grafas, — šian- 
dien nusipirkau gana pakenčiamus arklius, ir nebrangiai. 
Taigi va, pažiūrėkite, ponas Debrė, jūs berods mėgėjas? 

Kai Debrė artinosi prie lango, Danglaras priėjo 
prie žmonos. 

— Suprantate,— sušnibždėjo jis baronienei,— man 
pasiūlė už tuos arklius pasakišką kainą. Nežinau, kas 
tas beprotis, — matyt, pasiryžęs su krepšiais išeiti, — ku- 
ris atsiuntė pas mane šiandien savo ekonomą, bet aš už- 
dirbau už juos šešiolika tūkstančių frankų. Nepykite, 
iš tų pinigų aš jums duosiu keturis tūkstančius ir du 
tūkstančius Eženi. 

Ponia Danglar žvilgtelėjo į savo vyrą triuškinančiu 
žvilgsniu. 

— Viešpatie mieliausias! — sušuko Debrė. 

— Kas yra? — paklausė baronienė. 

— Ne, aš neklystu, tai jūsų žirgai, jūsų obuolmušiai 
pakinkyti į grafo karietą. 

— Mano obuolmušiai? — sušuko ponia Danglar. 

Ir ji puolė prie lango. 

— Iš tikrųjų jie,— tarė ji. 

Danglaras net išsižiojo. 

— Negali būti! — tarė Montekristas, dėdamasis nu- 
stebęs. 

— Tiesiog neįtikima! — sumurmėjo bankininkas. 

Baronienė šnipštelėjo porą žodžių Debrė, ir tas pri- 
ėjo prie Montekristo. 

— Baronienė prašo jus pasakyti, kiek jos vyras pa- 
ėmė iš jūsų už jos arklius. 

— Tiksliai nežinau,— atsakė grafas,— tai mano 

ekonomas padarė man staigmeną, ir... berods ji kaštavo 
man ne mažiau kaip trisdešimt tūkstančių. 

Debrė nunešė tą atsakymą baronienei. 

Danglaras buvo toks išblyškęs ir sutrikęs, kad gra- 
fas apsimetė jo besigailįs. 

— Na, matote,— tarė jam,— kokios nedėkingos 
moterys: jūsų geras darbas nė kiek nesujaudino baro- 
nienės. Nedėkingos — per silpnas žodis, reikėtų sakyti — 
pamišusios. Bet ką padarysi! Pavojai visada žavi. Pati- 
kėkite, mielas barone, užvis geriausia — leisti joms elg- 
tis taip, kaip jos užsimano. Jeigu persiskels. galvą, bent 
neturės ko kaltinti, tik save. 

Danglaras nieko neatsakė. Nujautė, kad netrukus 
jo laukia baisi scena. Baronienės antakiai jau susiraukė, 
ir jos kakta, nelyginant Griausmavaldžio Dzeuso, pra- 
našavo audrą. Debrė, kuris jautė ją kylant, pasiaiškino 
turįs reikalų ir išėjo. Montekristas, nenorėdamas pa- 
kenkti padėčiai, kurią jis tikėjosi užimti, nusilenkė po- 
niai Danglar ir išvažiavo, palikdamas baroną jo žmonos 
pykčiui. 

„Puiku! — išeidamas galvojo Montekristas.— Pa- 
siekiau to, ko norėjau. Dabar mano rankose šeimos san- 
tarvė, galėsiu iš karto palenkti į save vyro ir žmonos 
širdis. Kaip gerai! Bet,— pridūrė jis mintyse,— manęs 
nesupažindino su panele Eženi Danglar, o su ja labai 
norėčiau susipažinti. Na, nieko,— tęsė su jam būdinga 
šypsena,— mes Paryžiuje ir laiko turime... Suspėsime 
vėliau!..“ 

Su tomis mintimis grafas sėdo į karietą ir nuvažia- 
vo namo. 

Po dviejų valandų ponia Danglar gavo iš grafo Mon- 
tekristo nuostabų laišką. Jis rašė nenorįs pradėti savo 
gyvenimo Paryžiuje nuliūdindamas gražią moterį, užtat 
maldaująs baronienę priimti iš jo savo žirgus. 

Jie buvo su tais pačiais pakinktais, su kuriais baro- 
nienė matė juos dieną, tik į kiekvieną rozetę, uždėtą ant 
nusų, grafas liepė įsegti po deimantą. 

Danglaras taip pat gavo laišką. 

Grafas prašė jo neprieštarauti, kad baronienė pri- 
imtų šią milijonieriaus užmačią, ir atleisti jam tą rytie- 
lišką manierą, su kuria jis grąžina žirgus. 

Vakare, lydimas Ali, Montekristas išvyko į Oteilį. 

Kitą dieną, apie trečią valandą, pakviestas skam- 
bučiu, Ali įėjo į grafo kabinetą. 

— Ali,— tarė jam grafas,— tu man dažnai saky- 
davai, kad vikriai svaidai lasą. 

Ali linktelėjo galvą ir išdidžiai išsitiesė. 

— Puiku!.. Tai tu galėtum lasu sulaikyti jautį? 

Ali vėl linktelėjo. 

— Ir tigrą? 

Ali linktelėjo. 

— Ir liūtą? 

Ali pavaizdavo metąs lasą ir pamėgdžiojo slopų 
urzgimą. 

— Taip, suprantu, — tarė Montekristas,— tu esi me- 
džiojęs liūtus. 

Ali išdidžiai linktelėjo galvą. 

— Ar pajėgsi sulaikyti pasibaidžiusius arklius? 

Ali nusišypsojo. 

— Tai klausyk,— tarė Montekristas.— Netrukus 
pro mus dums ekipažas, nešamas dviejų pasibaidžiusių 
žirgų, tų pačių širmųjų obuolmušių, kuriuos aš vakar 
turėjau. Nors tave ir sutraiškytų, bet turi ekipažą su- 
stabdyti prie mano vartų. 

Ali išėjo į gatvę ir nubrėžė prie vartų skersai grindi- 
nio liniją, paskui grįžo ir parodė ją grafui. 

Grafas švelniai patapšnojo jam per petį: šitaip šeimi- 
ninkas paprastai reikšdavo Ali savo dėkingumą. Paskui 
nubijietis vėl išėjo iš namo, atsisėdo ant kertinio stul- 
pelio gatvėje ir užsirūkė pypkę. Montekristas grįžo į 
savo kambarį, daugiau niekuo nesirūpindamas. 

Vis dėlto apie penktą valandą, lūkuriuodamas ka- 
rietos, grafas pradėjo truputį nerimauti: jis vaikštinėjo 
pirmyn ir atgal po kambarį su langais į gatvę, retkar- 
čiais atidžiai įsiklausydamas ir prieidamas prie lango, 
pro kurį jam buvo matyti Ali, leidžiąs dūmų kamuo- 
lius su tokiu atsidėjimu, kuris rodė, jog nubijiečiui niekas 
daugiau ir nerūpi. 

Staiga pasigirdo tolimas ratų dardesys, jis artėjo 
žaibišku greitumu. Paskui pasirodė karieta, kurios vežė- 
jas bergždžiai stengėsi sulaikyti apsiputojusius žirgus, 
lekiančius velniška zovada. 

Karietoje sėdėjo prisispaudę vienas prie kito jauna 
moteris ir kokių septynerių aštuonerių metų vaikas, iš 
neapsakomo siaubo net rėkti užmiršę. Karieta visa braš- 
kėjo. Būtų pakakę akmens po ratais arba užkliūti už 
medžio, ir ji būtų sudužusi į šipulius. Ji lėkė viduriu 
gatvės, ir iš visų pusių sklido išgąsčio riksmai. 

Dabar Ali pasideda į šalį pypkę, išsitraukia iš kiše- 
nės lasą, sviedžia jį ir tris kartus apveja priešakines 
kairiojo žirgo kojas. Tas dar keletą žingsnių tempia Ali, 
bet laso apnarpliotas griūva, nulaužia grąžulą ir sukliu- 
do kitam žirgui bėgti tolyn. Vežėjas pasinaudoja šia 
akimirka ir nušoka nuo pasostės, bet Ali jau užspaudęs 
savo geležiniais pirštais antrojo žirgo šnerves, ir gyvu- 
lys, sužvengęs iš skausmo, mėšlungiškai tampydamasis 
parkrinta šalia kito arklio. 

Visa tai įvyko per trumpą valandėlę. 

Tačiau to laiko pakako, kad iš namo, priešais kurį 
visa tai darėsi, spėtų išbėgti vyras, lydimas keleto tarnų. 
Kai tik vežėjas atidarė dureles, jis išnešė iš karietos 
damą, kuri viena ranka dar buvo įsikibusi į pagalvį, o 
antra glaudė prie krūtinės apalpusį sūnų. Montekristas 
juos abu nunešė į svetainę ir paguldė ant sofos. 

— Ponia, jums jau nėra ko bijoti, — tarė jis,— jūs 
išgelbėta. 

Moteris atsipeikėjo ir, užuot atsakiusi, parodė aki- 
mis į sūnų. Jos žvilgsnis maldavo iškalbingiau negu 
bet kokie žodžiai. 

Iš tikrųjų vaikas vis dar buvo nualpęs. 

— Suprantu, ponia,— tarė grafas, apžiūrėdamas 
vaiką, — bet nusiraminkite, jam nieko neatsitiko, tai tik 
is baimės. 

— Dievulėliau,— sušuko motina,— gal jūs tik ra- 
minate mane? Žiūrėkite, koks jis išblyškęs! Vaikuti ma- 
no! Eduarai! Atsiliepk! Greičiau siųskite daktaro. Viską 
ntiduosiu, kad išgelbėčiau savo sūnų! 

Montekristas ranka padarė ženklą, mėgindamas nu- 
raminti apsiverkusią motiną, paskui atidarė kažkokią 
(dėžutę, ištraukė bohemišką buteliuką, inkrustuotą auk- 
nu, pilną raudono kaip kraujas skysčio, ir užlašino vieną 
lašų ant berniuko lūpų. 

Vaikas, nors vis dar išbalęs, tučtuojau atmerkė akis. 

Tai pamačiusi motina vos nepakvaišo iš džiaugsmo. 

— Bet kurgi aš esu? — sušuko ji.— Ir kam turiu 
būti dėkinga už savo laimę po tokio siaubo? 
| — Jūs esate namuose žmogaus, kuris laimingas ga- 
lėjęs išgelbėti jus iš sielvarto,— atsakė Montekristas. 

— Ak, prakeiktas smalsumas! — tarė dama.— Vi- 
sas Paryžius kalba apie puikius ponios Danglar žirgus, 
ir aš buvau tokia kvaila, kad įsigeidžiau jais pasiva- 
žinėti. 

— Kaip? — sušuko grafas, nuostabiai suvaidinęs 
nustebusį.— Argi tie arkliai baronienės? 

— Taip, pone. Jūs pažįstami su ja? 

— Su ponia Danglar?.. Turiu šią garbę, ir aš dvigu- 
bai džiaugiuosi, kad išvengėte pavojaus, kuris jums grė- 
sė dėl šitų arklių, nes dėl savo nelaimės jūs būtumėte 
galėjusi kaltinti mane. Tuos arklius aš nupirkau vakar 
iš barono, bet baronienė dėl jų taip sielvartavo, kad va- 
kar ir grąžinau juos, prašydamas priimti žirgus nuo 
manęs. 

— Tai, vadinasi, jūs grafas Montekristas, apie kurį 
tiek daug pasakojo Ermina? 

— Taip, ponia,— atsakė grafas. 

— O aš esu Eloiza de Vilfor. | 

Grafas nusilenkė kaip žmogus, pirmą kartą išgirdęs 
šią pavardę. 

— Kaip karštai bus dėkingas jums ponas de Vil- 
foras! — tesė Eloiza.— Juk jūs mums abiem išgelbėjote 
gyvybę. Jūs grąžinote jam žmoną ir sūnų. Jeigu ne 
jūsų drąsus tarnas, abu mes būtume žuvę. 

— Ponia, man baisu pagalvoti, koks pavojus jums 
grėsė. 

— Bet, tikiuosi, leisite man prideramai atlyginti 
šiam žmogui už jo pasiaukojimą? 

— Ne,— atsakė Montekristas,— prašau jus, nega- 
dinkite man Ali nei pagyrimais, nei atpildu. Nenoriu jo 
prie to pratinti. Ali mano vergas. Išgelbėdamas jums 
gyvybę, jis tuo ir man tarnauja, o man tarnauti — jo 
pareiga. 

— Bet jis rizikavo savo gyvybe, — prieštaravo po- 

nia de Vilfor, kuriai tas valdingas tonas savotiškai im- 
ponavo. 

— Tą gyvybę aš jam išgelbėjau,— atsakė Monte- 
kristas, — vadinasi, ji priklauso man. 

Ponia de Vilfor nutilo. Galbūt ji susimąstė, kodėl 
šis žmogus iš pirmo žvilgsnio darė tokį stiprų įspūdį 
visiems aplinkiniams. 

Tos trumpos tylos metu grafas galėjo atidžiai ste- 
bėti vaiką, kurį motina apibėrė bučiniais. Jis buvo ma- 
žas ir gležnas, oda balta, kokia paprastai būna ruda- 
plaukių vaikų. Iškilią jo kaktą dengė tankūs juodi, nepa- 
klusnūs šukoms plaukai, kurie gulė net ant pečių, paryš- 
kindami žvitrų žvilgsnį. Akys švytėjo slepiamu klastin- 
gumu ir vaikišku pykčiu. Jo burna buvo plati, o lūpos 
plonos, dabar truputį raustelėjusios. Tą aštuonerių metu- 
kų vaiką iš veido buvo galima spėti turint mažiausiai 
dvylika metų. Vos tik atsipeikėjęs, jis smarkiai pasi- 
muistė, ištrūko iš motinos glėbio ir nubėgo atidaryti 
dėžutės, iš kurios grafas buvo išėmęs buteliuką eliksyro. 
Paskui, niekieno nesiklausdamas, kaip vaikas, įpratęs 
tenkinti visus savo įgeidžius, jis ėmė atkimšinėti bu- 
teliukus. 

— Neliesk jų, drauguži,— skubiai tarė grafas, — 
kai kurie tų skysčių pavojingi ne tik gerti, bet net ir 
uostyti. 

Ponia de Vilfor pabalo, sulaikė sūnaus ranką ir 
prisitraukė berniuką prie savęs, paskui nusiraminusi vis 
dėlto metė į dėžutę trumpą, bet išraiškingą žvilgsnį, 
kurį grafas spėjo pastebėti. 

Tuo metu įėjo Ali. 

Ponia de Vilfor meiliai pažvelgė į jį ir, dar stipriau 
priglaudusi prie savęs vaiką, tarė: 

— Eduarai, pažiūrėk į šį gerą tarną: jis labai drą- 
nus, jis rizikavo savo gyvybe norėdamas sulaikyti ark- 
lius, kurie mus nešė, ir besudūžtančią karietą. Padėkok 
Jum. Jeigu ne jis, tikriausiai dabar jau nė vieno mudvie- 
jų nebūtų gyvo. 

Vaikas patempė lūpas ir niekinamai nusigręžė. 

— Koks šlykštynė! — tarė vaikas. 

Grafas nusišypsojo, tarsi vaikas būtų pasielgęs kaip 

jis tikėjosi. Ponia de Vilfor pabarė sūnų, bet taip švelniai, 
kad vargu ar tuo būtų patenkintas Žanas Žakas Ruso, 
jeigų mažasis Eduaras būtų vardu Emilis. 

— Matai,— arabiškai paaiškino grafas Ali,— ši 
dama prašo sūnų padėkoti tau, kad tu juos išgelbėjai, 
o vaikas atkerta, kad tu labai šlykštus. 

Ali kryptelėjo savo protingą veidą ir pažiūrėjo į 
vaiką be ypatingos išraiškos, bet iš jo šnervių virpėjimo 
Montekristas suprato, kad arabas įžeistas iki širdies 
gelmių. 

— Grafe,— paklausė madam de Vilfor atsistodama 
ir rengdamasi išeiti, — ar jūs visuomet gyvenate šita- 
me name? 

— Ne, ponia,— atsakė grafas,— aš čia tik retkar- 
čiais užsuku. Gyvenu Eliziejaus laukuose trisdešimtas 
numeris. Bet aš matau, kad jūs visiškai atsigavote ir 
ruošiatės eiti. Aš jau liepiau pakinkyti tuos arklius į 
mano karietą, ir Ali, tas šlykštynė,— tarė jis, šypso- 
damasis vaikui, — nuveš jus namo, o jūsų vežėjas liks 
čia prižiūrėti, kad būtų gerai pataisyta jūsų karieta. 
Kai tik pataisys, kuriais nors mano arkliais nuveš ją 
tiesiog pas baronienę Danglar. 

— Bet aš jokiu būdu nedrįsiu važiuoti šiais ark- 
liais, — pasakė madam de Vilfor. 

— Jūs pamatysite,— atsakė Montekristas,— kad 
Ali rankose jie pasidarys ramūs kaip avinėliai. 

Tuo tarpu Ali priėjo prie arklių ir su dideliu vargu 
privertė juos atsistoti. Rankoje jis laikė. mažą kempinę, 
pamirkytą kvapiame acte. Ja patrynė putotų ir supra- 
kaitavusių arklių šnerves bei smilkinius, jie tučtuojau 
ėmė garsiai prunkšti ir valandėlę smarkiai drebėjo. 

Paskui, stebint visai prieš namus susirinkusiai mi- 
niai, kurią čia priviliojo vos nesubirusios karietos vaiz- 
das ir gandai apie įvykį, Ali liepė pakinkyti arklius į 
grafo karietą, pasiėmė į rankas vadeles ir užsirangė 
ant pasostės. Dideliam visų nustebimui, visų, kurie matė, 
kaip tie arkliai ką tik dūmė lyg viesulas, Ali turėjo 
jiems stipriai sušerti botagu norėdamas priverst paju- 
dėti iš vietos, ir toliau tie išgirtieji obuolmušiai, nepa- 
prastai išsigandę sustirę ir leisgyviai, vos biznojo tiesiog 

gėdinga risčia. Praėjo beveik dvi valandos, kol ponia 
de Vilfor pasiekė savo namus Sent Onorė priemiestyje. 
Kai tik, grįžus namo, šeimos aplinkoje praėjo pir- 
masis susijaudinimas, ji parašė poniai Danglar šitokį 
laišką: 
Brangioji Ermina! 

Mane ir mano sūnų tiesiog stebuklingai tik 
ką išgelbėjo iš mirties tas pats grafas Montekris- 
tas, apie kurį vakar vakare mes tiek daug kalbė- 
jome ir kurio jokiu būdu nesitikėjau šiandien su- 
tikti. Vakar jūs man kalbėjote apie jį su tokiu 
susižavėjimu, iš kurio aš tyčiojausi taip aštriai, 
kiek tik galėdama, bet šiandien pripažįstu, kad 
jūsų susižavėjimas dar pernelyg mažas vertinant 
šitokį žmogų. Ranelage jūsų arkliai pasibaidė, ir 
tikrai mes būtume mirtinai užsimušę į pirmą pa- 
sitaikiusį medį arba pirmą kelio stulpą kaime, jei- 
gu, rizikuodamas savo gyvybe, staiga nebūtų su- 
stabdęs lekiančių arklių kažkoks arabas, negras 
ar nubijietis, žodžiu, kažkoks juodaodis, grafo tar- 
nas, ir tai atlikęs berods jo įsakymu. Tiesiog per 
stebuklą jis išliko gyvas. Tada atskubėjo grafas, 
nunešė mus į savo namus ir atgaivino mano Edu- 
arą. Namo parvažiavome grafo karietoje. Jūsiškę 
grąžins jums rytoj. Jūsų arkliai po šio nelaimin- 
go įvykio labai nusilpo. Jie tartum apkvaišo, at- 
rodo, tarsi negali sau atleisti, kad leidosi žmogaus 
sutramdomi. Grafas mane prašė jums pasakyti, 
kad, jeigu jie dvi dienas pailsės arklidėje ir bus 
šeriami tiktai miežiais, jie vėl pasidarys tokie pat 
smarkūs ir pavojingi kaip vakar. 

Iki pasimatymo! Aš jums nedėkoju už pasi- 
važinėjimą, bet vis dėlto iš mano pusės būtų nedė- 
kinga jausti pagiežą jums už jūsų arklių kaprizus, 
nes tik jų dėka man teko susipažinti su grafu Mon- 
tekristu, o tas garsus svetimšalis, netgi nepaisant 
jo milijonų, man atrodo nepaprastai įdomi ir smal- 
sumą žadinanti mįslė, kad žūt būt stengsiuosi ją 
atspėti, nors dėl to man tektų dar kartą pasivažinėti 
Bulonės miške jūsų arkliais. 

Eduaras šį atsitikimą ištvėrė stebėtinai vyriš- 
kai. Jis, tiesa, apalpo, bet prieš tai nė karto net 
neriktelėjo, o po to nenuvarvino nė vienos ašarytės. 
Jūs man vėl sakysite, kad mano motiniška meilė 
akla, bet tas gležnutis ir švelnus kūnelis turi ge- 
ležinę dvasią. 

Mūsų brangi Valentina siunčia nuoširdų svei- 
kinimą jūsų mielai Eženi, o aš iš visos širdies jus 
bučiuoju. 

Eloiza de Vilfor 


P. S. Raskite kokią nors progą susitikti pas jus 
su tuo grafu Montekristu, aš būtinai noriu vėl jį 
pamatyti. Beje, man pavyko įkalbėti poną de Vil- 
forą padaryti jam vizitą. Tikiuosi, jis tai ištesės.“ 

Vakare visur buvo kalbama apie įvykį Oteilyje: 
Alberas papasakojo apie jį savo motinai, Šato Reno — 
šokėjų klube, Debrė — ministro salone. Net Bošanas pa- 
rodė grafui dėmesį ir savo laikraštyje įvairių įvykių 
skyriuje įdėjo jam dvidešimt eilučių, kurios kilnųjį sve- 
timšalį visų aukštuomenės moterų akyse padarė he- 
rojumi. 

Daugelis paliko pas ponią de Vilfor savo vizitines 
korteles, kad progai pasitaikius turėtų galimybę pakar- 
toti vizitą ir išgirsti iš jos pačios visas to nepaprasto 
įvykio smulkmenas. 

O ponas de Vilforas, kaip rašė Eloiza, apsivilko 
juodą fraką, užsimovė baltas pirštines, liokajams liepė 
pasipuošti geriausiomis livrėjomis ir, sėdęs į savo ka- 
rietą, tą patį vakarą nuvyko į Eliziejaus laukų trisde- 
šimtą numerį. 


XII + FILOSOFIJA 


Jeigu grafas Montekristas būtų ilgiau sukiojęsis 
Paryžiaus aukštuomenėje, jis būtų tinkamai įvertinęs 
šį pono de Vilforo poelgį. 

Gerai vertinamas rūmuose — nesvarbu, ar soste 
buvo vyresniosios, ar jaunesniosios šakos karalius, ne- 

svarbu, ar pirmasis ministras buvo doktrinierius, libe- 
ralas ar konservatorius, visų laikomas gabiu, kaip pa- 
prastai būna žmonėms, niekada nepatyrusiems politinių 
nesėkmių, daugelio nekenčiamas, bet kai kurių karštai 
ginamas, nors niekieno nemylimas,— ponas de Vilforas 
užėmė aukštą padėtį teismų žinyboje ir laikėsi toje aukš- 
tumoje kaip koks nors Arlė arba Molė!. Jo salonas, nors 
jam ir teikdavo gyvumo jauna žmona bei jo pirmųjų 
vedybų aštuoniolikmetė duktė, buvo vienas iš tų griež- 
tųjų Paryžiaus salonų, kur viešpatauja tradicijų kul- 
tas ir etiketo religija. Šaltas mandagumas, absoliuti 
ištikimybė vyriausybės principams, didelė panieka teo- 
rijoms ir teoretikams, didelė neapykanta visokiems filo- 
sofavimams,— štai kas sudarė matomąją privataus ir 
visuomeninio pono de Vilforo gyvenimo esmę. 

Ponas de Vilforas buvo ne tik teismo pareigūnas, 
bet ir kone diplomatas. Jo pažiūra į ankstesniuosius 
rūmus, apie kuriuos jis visada kalbėdavo oriai ir su pa- 
garba, vertė ir dabartinius žiūrėti į jį su pagarba, ir 
jis žinojo tiek dalykų, jog ne tik visada visi su juo 
skaitydavosi, bet kartais net kreipdavosi į jį patarimų. 
(valbūt viskas būtų virtę kitaip, jeigu būtų atsiradusi 
galimybė atsikratyti Vilforu. Bet jis, tartum nepaklus- 
nūs siuzerenui feodaliniai senjorai, užsidarė neprieina- 
moje tvirtovėje. Ši tvirtovė buvo jo karališkojo proku- 
roro padėtis, kurios pranašumais jis puikiai mokėjo pa- 
sinaudoti ir kurią būtų metęs tik dėl deputato kėdės, 
0 tas būtų leidę jam iš neutralios padėties pereiti į opo- 
ziciją. 

Paprastai Vilforas retai ką vizituodavo arba revizi- 
tuodavo. Tatai už jį atlikdavo jo žmona. Aukštuomenė 
prie to jau buvo pripratusi ir manė, kad kitaip nega- 
lima, nes prokuroras turi daugybę svarbių darbų, o iš 
tikrųjų taip buvo daroma dėl apdairaus išdidumo, dėl 
pubrėžto aristokratiškumo, laikantis aksiomos: „Paro- 
(lyk, kad save gerbi,— ir kiti tave gerbs“. Ši aksioma, 
tlnug kartų naudingesnė mūsų visuomenėje, negu grai- 
kų „Pažink pats save“, šiandien pakeista kur kas leng- 


XVII a. Paryžiaus parlamento pirmininkai. 

vesniu ir naudingesniu menu pažinti kitus. Savo drau- 
gams Vilforas buvo galingas globėjas, priešams — slap- 
tas, bet nesutaikomas priešininkas, abejingiems — grei- 
čiau statula, vaizduojanti įstatymą, negu gyvas žmogus. 
Išdidi išvaizda, šaltas veidas, abejingas, blausus arba 
įžūliai skvarbus ir tiriantis žvilgsnis — toks buvo tas 
žmogus, kurio pjedestalą pirma pastatė, o paskui ir 
sutvirtino keturios vykusiai viena ant kitos surioglintos 
revoliucijos. 

Vilforas buvo laikomas mažiausiai smalsiu ir ma- 
žiausiai banaliu žmogumi Prancūzijoje. Kasmet jis iš- 
keldavo balių, kuriame pasirodydavo tiktai ketvirčiui 
valandos, tai yra keturiasdešimt penkiomis minutėmis 
mažiau negu karalius rūmų pokyliuose. Jo niekada nie- 
kas nematė nei teatruose, nei koncertuose, žodžiu, jo- 
kioje viešoje vietoje. Kartkartėmis jis sulošdavo visto 
partiją, bet ir tada stengdavosi pasirinkti vertus part- 
nerius: kokį nors pasiuntinį, arkivyskupą, kunigaikš- 
tį, kokį nors prezidentą ar pagaliau kokią našlaujančią 
hercogienę. 

Štai koks buvo žmogus, kurio ekipažas sustojo prie 
grafo Montekristo durų. 

Kamerdineris pranešė apie poną de Vilforą tuo 
metu, kai grafas, pasilenkęs ties didžiuliu stalu, žemė- 
lapyje studijavo kelią iš Sankt Peterburgo į Kiniją. 

Karališkasis prokuroras įėjo į kambarį tokiu pat 
rimtu ir oriu žingsniu, kokiu įeidavo į teismo salę. Tai 
buvo tas pats žmogus arba, tiksliau, tęsinys to paties 
žmogaus, kurį mes kadaise pažinojome Marselyje kaip 
prokuroro padėjėją. Gamta, visada nuosekli, per tą lai- 
ką jo per daug nepakeitė. Iš liekno jis pasidarė perka- 
ręs, iš pabalusio — geltonas. Giliai esančios jo akys dar 
labiau įkrito, tad akiniai auksiniais rėmeliais, susilie- 
dami su akiduobėmis, atrodė tarsi veido dalis. Be balto 
kaklaraiščio, šiaip jau visas jo kostiumas buvo juodas, 
ir tą gedulingą spalvą buvo pažeidusi tik nežymi rau- 
dona juostelytė kilpelėje, primenanti kraujo ruoželį, 
brūkštelėtą teptuku. 

Nors Montekristas ir labai valdėsi, vis dėlto, at- 
sakydamas į nusilenkimą, jis pažvelgė į prokurorą su 

aiškiu smalsumu. Vilforas, įtarus dėl savo profesijos 
ir nepratęs aklai žavėtis aukštuomenės gyvenimo ste- 
buklais, savo ruožtu buvo nusiteikęs žiūrėti į kilnųjį 
svetimšalį, — taip jau buvo pramintas Montekristas, — 
greičiau kaip į avantiūristą, pasirinkusį naują veiklos 
areną, arba kaip į pabėgusį nusikaltėlį, neturintį nieko 
bendro su šventojo sosto kunigaikščiu arba „Tūkstan- 
čio ir vienos nakties“ sultonu. 

— Gerbiamasis pone,— tarė Vilforas tuo spigiu 
balsu, kurio griebiasi prokurorai savo oficialiose kal- 
bose ir kurio negali ar nenori atsikratyti pokalbio metu, — 
gerbiamasis pone, nepaprasta paslauga, kurią jūs vakar 
padarėte mano žmonai ir mano sūnui, įpareigoja mane 
jums padėkoti. Užtat aš ir atvykau atlikti šią pareigą 
ir išreikšti jums visą savo dėkingumą. 

Ir šiuos žodžius tariant rūstus Vilforo žvilgsnis 
buvo kupinas įprasto išpuikimo. Jis ištarė juos būdingu 
vyriausiajam prokurorui tonu, jo kaklas ir pečiai te- 
bebuvo sustingę, ir meilikautojai sakydavo, kad jis — 
gyva įstatymo statula. 

— Gerbiamasis pone, — atsakė grafas su tokiu pat 
lediniu šaltumu,— aš laimingas, kad galėjau išsaugoti 
motinai jos vaiką, nes motinos meilė, kaip sakoma, yra 
pats švenčiausias jausmas, ir ta laimė, tekusi man, at- 
palaiduoja jus nuo būtinumo vykdyti tai, ką jūs va- 
dinate pareiga ir kas man teikia garbę, kurią aš, su- 
prantama, labai vertinu, nes žinau, kad ponas de Vil- 
foras ja retai ką pagerbia, bet kuri, kaip labai ją be- 
vertinčiau, mano akyse yra menkesnė negu vidinis pa- 
sitenkinimas. 


Vilforas, nustebęs dėl tokio netikėto išpuolio, su- 
drebėjo kaip karys, pajutęs pro šarvus gautą smūgį, 
ir apie lūpas atsirado paniekos raukšlė, rodanti, kad 
grafo Montekristo niekada jis ir nelaikė labai mandagiu 
žmogumi. 

Jis apmetė žvilgsniu kambarį, ieškodamas kokios 
nors kitos temos ir norėdamas atnaujinti, atrodė, tie- 
siog beviltiškai nutrūkusį pokalbį. 

Pastebėjo žemėlapį, kurį Montekristas jam įeinant 
studijavo, ir tęsė: 

— Domitės geografija? Tai vertingas mokslas, ypač 
jums, nes jūs, kaip sako, aplankėte tiek šalių, kiek jų 
parodyta šiame atlase. 

— Taip,— atsakė grafas,— aš užsibrėžiau tikslą 
atlikti su visa žmonių visuomene tai, ką jūs kasdien 
darote su jos išimtimis, — tai yra ištirti ją fiziologiškai. 
Maniau, kad paskui man bus lengviau pereiti nuo vi- 
sumos prie dalies negu nuo dalies prie visumos. Algeb- 
ros aksioma reikalauja, kad iš žinomo būtų išvedama 
nežinoma, o ne iš nežinomo žinoma. Bet prašau sėstis. 

Ir Montekristas ranka parodė karališkajam pro- 
kurorui krėslą, kurį tas turėjo pats prisitraukti prie 
stalo, o jis atsisėdo į tą, ant kurio, įeinant Vilforui, 
buvo atsirėmęs keliu. Taigi grafas sėdėjo beveik šonu 
į savo svečią, nugara į langą ir alkūnėmis atsirėmęs 
į geografijos žemėlapį, apie kurį buvo kalbama. Pokal- 
bis vyko labai panašiai kaip pas Morserą ir Danglarą, 
panašiai jei ne bendra situacija, tai bent dalyvių pa- 
dėtimi. 

— Betgi jūs filosofuojate,— pradėjo Vilforas po 
valandėlės tylos, kurios metu jis sukaupė jėgas kaip 
atletas, susitikęs pavojingą varžovą.—-Garbės žodis, 
jeigu aš kaip jūs neturėčiau ką veikti, pasirinkčiau 
ne tokį liūdną užsiėmimą. 

— Jūs teisus,— atsakė Montekristas,— kai saulės 
šviesoje nagrinėji žmogaus prigimtį, jis atrodo gana 
bjaurus kirminas. Jūs berods teikėtės pasakyti, kad aš 
neturiu ką veikti? O sakykite, ar jūs patys, jūsų nuo- 
mone, ką nors veikiate? Paprasčiau kalbant, ar jūs ma- 
note, kad tai, ką jūs veikiate, verta vadinti veikimu? 

Vilforas dar labiau nustebo išgirdęs tą naują aštrų 
keistojo priešininko išpuolį. Jau seniai prokuroras ne- 
buvo girdėjęs tokio drąsaus paradokso, — tikriau sakant, 
girdėjo jį pirmą kartą. 

Karališkasis prokuroras nutarė atsakyti. 

— Pone,— tarė jis, — jūs esate svetimšalis, ir berods 
pats sakėte, kad jūsų gyvenimo dalis praslinko Rytuose. 
Taigi jūs negalite žinoti, kaip žmogiškasis teisingumas, 
būdamas toks aštrus barbarų kraštuose, kaip tas tei- 
singumas čia veikia atsargiai ir metodiškai. 

— Kaipgi kaipgi. Tai antikinė pede claudo'. Visa 
tai žinau, nes kiekvienoje šalyje labiausiai domėjausi 
kaip tik teisingumu ir visų tautų kriminalinę teiseną 
lyginau su natūraliu teisingumu. Ir turiu pasakyti, kad 
pirmykščių tautų įstatymas, atpildo įstatymas, mano 
nuomone, užvis priimtiniausias Dievui. 

— Jeigu šis įstatymas būtų įvestas, — tarė kara- 
liškasis prokuroras, — jis labai suprastintų mūsų kodek- 
są, ir tuomet mūsų teisėjai, kaip sakėte, iš tikrųjų ne- 
turėtų ko veikti. 

— Galbūt mes tai pasieksime ateityje, — atsakė Mon- 
tekristas.— Jūs juk žinote, kad žmonių išradimai eina 
nuo sudėtingų prie paprastų, o tai, kas paprasta, vi- 
sada tobula. 

— Bet kol kas, — tarė prokuroras,— mūsų kodeksas 
veikia su savo prieštaringais straipsniais, paimtais iš 
galų papročių, iš romėnų teisės, iš frankų tradicijų. 
Turite sutikti, jog visus tuos įstatymus pažinti ne taip 
lengva, reikia daug darbo, kad įgytum tas žinias, ir 
nemažų protinių sugebėjimų, kad, tą mokslą išstudi- 
javęs, jo neužmirštum. 

— Aš tos pačios nuomonės, pone, bet visa, ką jūs 
žinote apie prancūzų įstatymus, aš žinau apie visų kitų 
nacijų įstatymus: anglų, turkų, japonų, indusų įstaty- 
mai man taip pat gerai žinomi kaip ir prancūzų. Užtat 
aš neklydau sakydamas, kad reliatyviai (jūs žinote, kad 
viskas reliatyvu), palyginti su tuo, ką aš esu padaręs, 
jūs mažai ką darote ir, palyginti su tuo, ką aš esu išstu- 
dijavęs, jums dar daug ko reikia pasimokyti. 

— Bet kokiu tikslu jūs visa tai studijavote? — pa- 
klausė nustebęs Vilforas. 

Montekristas nusišypsojo. 

— Žinote,— tarė jis,— aš matau, kad, nors ir tu- 
rėdamas nepaprasto žmogaus reputaciją, jūs žiūrite į 
daiktus iš visuomeninio taško, materialaus ir kasdie- 
niško, prasidedančio ir pasibaigiančio žmogumi, tai yra 
vertinate viską labiausiai ribotu ir siauriausiu požiū- 


Pede Poena claudo — raišakojė bausmė (tai yra ilgai 
trunkanti) (lot.). (Horacijus, Odės, III. 2.) 

riu, koks tik įmanomas žmogiškam protui suvokti. 

— Ką jūs tuo norite pasakyti? — klausė, vis labiau 
stebėdamasis, Vilforas,— aš jus... ne visai suprantu. 

— Noriu pasakyti, kad, nukreipęs žvilgsnį į so- 
cialinę tautų santvarką, jūs matote tik mašinos mecha- 
nizmą, o ne tą tobulą meistrą, kuris verčia jus judėti. 
Jūs pastebite aplink save tik valdininkus, kuriuos pa- 
skyrė į tas pareigas ministrai ar karalius, o žmonių, 
kuriuos Dievas iškėlė aukščiau valdininkų, ministrų ir 
karalių, pavesdamas jiems atlikti misiją, o nę pareigą, — 
šitų žmonių trumparegės jūsų akys nemato. Tai būdinga 
žmogiškajai menkystai su netobulais ir silpnais orga- 
nais. Angelą, atėjusį grąžinti jam regėjimo, Tobijus 
palaikė paprastu jaunikaičiu. Atilą, atėjusį sunaikinti 
tautas, jos palaikė tokiu pat užkariautoju kaip ir visi 
kiti. Jiems abiem teko atskleisti savo dangiškąją pa- 
skirtį, kad juos visi pažintų. Vienam teko pasakyti: 
„Aš esu Viešpaties angelas“, o kitam: „Aš esu Dievo 
kūjis“, kad paaiškėtų jų dieviškoji esmė. 

— Ir jūs,— tarė nustebęs Vilforas, manydamas, 
kad jis kalba su fanatiku ar su bepročiu,— jūs mano- 
te, jog esate viena iš tų nepaprastų būtybių, apie kurias 
tik ką kalbėjote? 

— O kodėl ne? — šaltai paklausė Montekristas. 

— Prašau man atleisti, — tarė išmuštas iš vėžių 
Vilforas,— bet vykdamas pas jus nežinojau, kad susi- 
pažinsiu su žmogumi, kurio žinios ir protas taip labai 
prašoka paprastą pažinimą ir įprastinį žmonių protą. 
Pas mus, nelaimingus žmones, civilizacijos sugadintus, 
nepriimta, kad panašūs į jus garsūs milžiniškų turtų 
savininkai,— taip bent visi sako, jūs matote, kad aš 
nieko neklausinėju, aš tik pakartoju gandą, — pas mus 
nepriimta, kad tie laimės vaikai gaištų laiką sociali- 
nėms teorijoms, filosofinėms svajonėms, sukurtoms ne- 
bent paguosti tiems, kuriuos likimas nuskriaudė ne- 
duodamas turtų. 

— Sakykite,— atkirto grafas,— nejaugi jūs pasie- 
kėte savo aukštą padėtį, kurią dabar užimate, nė karto 
nepagalvojęs, jog yra išimčių, ir jų nesutikęs? Nejaugi 
savo žvilgsniu, kuris turi būti toks aštrus ir teisingas, 

jūs niekada nebandėte prasiskverbti į pačią žmogaus 
esmę? Argi teisėjas neturi būti ne tik geriausias įsta- 
tymo pritaikytojas, ne tik gudriausias neaiškių straips- 
nių aiškintojas, bet ir plieninis instrumentas, tiriąs žmo- 
nių širdis, kriterijus tam auksui, iš kurio pagaminta 
kiekviena siela su didesne ar su mažesne ligatūros prie- 
maiša? 

— Tikrai jūs mane varote į aklavietę, — tarė Vil- 
foras,— aš niekada nesu girdėjęs, kad kas nors taip 
kalbėtų. 

— Nesate girdėję dėl to, kad niekada neperžengėte 
įprastų gyvenimo sąlygų rato ir niekada nedrįsote pa- 
kilti į aukštesnes sferas, kurias Dievas apgyvendino ne- 
matomais ir ypatingais tvariniais. 

— Ir jūs pripažįstate, kad tos sferos egzistuoja, 
kad ypatingi ir nematomi tvariniai tikrai mus supa? 

— O kodėl ne? Argi jūs matote orą, kuriuo kvė- 
puojate ir be kurio negalėtumėte gyventi? 

— Vadinasi, mes nematome tų tvarinių, apie ku- 
riuos jūs kalbate? 

— Ne, matote, kai Dievas paverčia juos materija. 
Liečiate juos, susiduriate su jais, kalbatės, ir jie jums 
atsakinėja. 

— Prisipažįstu,— tarė šypsodamasis Vilforas,— la- 
bai norėčiau būti iš anksto įspėtas, kai vienas tokių 
tvarinių su manimi susidurs. 

— Jūsų noras įvyko: jūs jau buvote įspėtas, ir aš 
dar kartą jus įspėju. 

— Vadinasi, jūs pats... 

— Taip, aš vienas iš tų ypatingų tvarinių ir ma- 
nau, kad iki šiol nė vienas žmogus pasaulyje nebuvo 
tokioje padėtyje kaip aš. Karalių valstybės apribotos — 
nr tai kalnais, ar upėmis, ar svetimu gyvenimo būdu ir 
papročiais, ar skirtinga kalba. O mano viešpatija neap- 
rėpiama kaip pasaulis, nes aš nei italas, nei prancūzas, 
nei indas, nei amerikietis, nei ispanas — aš kosmopolitas. 
Nė viena valstybė negali vadintis mano tėvyne, ir tik 
vienas Dievas težino, kokiame krašte aš mirsiu. Aš lai- 
knusi visų papročių, aš kalbu visomis kalbomis. Jums 
ntrodo, kad aš prancūzas, tiesa, nes aš kalbu prancū- 

ziškai taip pat laisvai, taip pat švariai kaip ir jūs? O štai 
Ali, mano nubijietis, mano, kad aš arabas. Bertučijus, 
mano ekonomas, laiko mane kilusiu iš Romos, Haidė, 
mano vergė, įsitikinusi, jog aš graikas. Aš nepriklau- 
sau jokiai šaliai, neprašau globos nė vienos vyriausy- 
bės, nė jokio žmogaus nelaikau savo broliu, užtat nė 
vienas iš tų skrupulų, kurie pančioja galinguosius, ir 
nė viena iš tų kliūčių, kurios stabdo silpnuosius, manęs 
nei stabdo, nei pančioja. Aš turiu du priešus, nesakau — 
nugalėtojus, nes savo atkaklumu juos įveiksiu,— tai nuo- 
tolis ir laikas. Trečiasis ir pats baisiausias priešas — 
tai, kad aš mirtingasis. Tik mirtis gali sustabdyti mane 
mano kelyje, sustabdyti anksčiau negu pasieksiu tikslą, 
o visa kita manęs nejaudina. Tai, ką žmonės vadina 
likimo nepastovumu — nusigyvenimą, permainas, atsi- 
tiktinumus — visa tai esu numatęs. Kai kurie tų da- 
lykų gali mane paliesti, bet nė vienas negali parblokšti. 
Kol nemirsiu, aš visuomet liksiu tuo, kuo esu. Štai ko- 
dėl jums kalbu apie tai, ko niekada nesate girdėję net 
iš karalių lūpų, nes karaliams jūs esate reikalingas, o 
kiti žmonės jūsų bijo. Juk kiekvienas gali pasakyti sau 
mūsų taip juokingai sudarkytoje visuomenėje: „Galbūt 
ir man kada nors teks susidurti su karališkuoju pro- 
kuroru!“ 

— O argi jūsų pačių tatai neliečia? Jeigu jau gy- 
venate Prancūzijoje, savaime suprantama, kad esate 
pavaldūs prancūzų įstatymams. 

— Žinau,— atsakė Montekristas.— Bet, rengdama- 
sis vykti į kokią nors šalį, pirmiausia man žinomais 
būdais aš stengiuosi išstudijuoti visus tuos žmones, ku- 
rie man gali būti kuo nors naudingi arba pavojingi, ir 
pagaliau aš juos pažįstu lygiai taip pat gerai, o gal net 
ir geriau, negu jie patys save. Vadinasi, koks ten be- 
būtų karališkasis prokuroras, su kuriuo man teks susi- 
durti, aišku kaip dieną, jis pateks į keblesnę padėtį 
negu aš! 

— Norite pasakyti, — neryžtingai įterpė Vilforas, — 
kadangi žmogaus prigimtis silpna, tai kiekvienas žmo- 
gus, jūsų manymu, gyvenime padarė... klaidų? 

— Klaidų...  nusikaltimų,— nerūpestingai atsakė 
Montekristas. 

— Ir kad tik jūs vienas iš visų žmonių, kurių, 
kaip sakėte, nepripažįstate savo broliais, — tęsė Vilforas 
truputį sujaudintu balsu,— tik jūs vienas esate tobulas? 

— Gal ne tiek tobulas, — atsakė grafas, — greičiau 
neperprantamas. Bet baikime tą pokalbį, jeigu jis jums 
nepatinka. Man ne tiek gresia jūsų teisingumas kaip 
jums mano įžvalgumas. 

— Ne, ne,— gyvai tarė Vilforas, aiškiai būgštau- 
damas, kad grafui nepasirodytų, jog jis vengia tokio 
pokalbio, — kodėl gi? Jūsų puikūs, su įkvėpimu ištarti 
žodžiai mane pakėlė aukščiau įprasto lygio. Mes jau 
nesikalbame,— mes samprotaujame. Jūs pats žinote, kad 
Sorbonos katedros teologai arba filosofai besiginčyda- 
mi kartais pasako vieni kitiems žiaurių tiesų. Sutikime, 
jog mes nagrinėjame socialinę teologiją ir teologinę 
filosofiją, ir aš jums pasakysiu štai kokią tiesą, nors 
ji būtų ir labai skaudi: „Mano broli, jus apėmė išdi- 
dumas, jūs aukščiau kitų, bet aukščiau jūsų Dievas“. 

— Aukščiau visų, — tarė Montekristas su tokiu karš- 
tu įsitikinimu, kad Vilforas nejučiom sudrebėjo.— Aš 
esu išdidus žmonėms, toms gyvatėms, pasirengusioms 
įgelti tą, kuris aukščiau jų ir kuris netraiško jų kojo- 
mis. Bet mano išdidumas ištirpsta prieš Dievą, kuris 
išvedė mane iš nebūties ir padarė tuo, kuo esu. 

— Tokiu atveju, grafe, aš jumis žaviuosi, — tarė 
Vilforas, pirmą kartą šio keisto pokalbio metu kreipę- 
mis į savo pašnekovą tuo aristokratiniu titulu.— Taip, 
jeigu jūs iš tikrųjų esate toks stiprus, jeigu jūs prana- 
šesnis už kitus, jeigu jūs šventas arba neperprantamas 
zmogus, — jūs teisus, iš esmės tai tas pat, — tuomet jūsų 
išdidumas suprantamas: juo remiasi teisė valdyti. Bet 
vis dėlto jūs ko nors siekiate? 

— Taip, siekiau. 

— Ko būtent? 

— Aš irgi, kaip atsitinka kartą gyvenime kiėkvie- 
num žmogui, šėtono buvau nuneštas į patį aukščiausią 
kulną pasaulyje. Iš čia jis man parodė pasaulį ir, kaip 
kndaise Kristui, tarė: „Sakyk, žmonių giminės sūnau, 
ko tu prašai, kad man nusilenktum?“ Tuomet aš ilgai 
miysčiau, nes jau seniai mano širdį buvo apėmusi baisi 

svajonė. Paskui aš jam atsakiau: „Klausyk, aš daug 
esu girdėjęs apie Apvaizdą, bet niekada nesu matęs nei 
jos, nei ko nors panašaus į ją, o tat verčia mane galvoti, 
kad jos nėra. Aš noriu tapti Apvaizda, nes pasaulyje 
nieko nežinau aukštesnio, gražesnio ir didingesnio kaip 
atlyginti ir bausti“. Bet šėtonas nuleido galvą ir atsi- 
duso. „Tu klysti, — tarė jis,— Apvaizda yra, tik tu jos 
nematai, nes, būdama Dievo kūdikis, ji taip pat nere- 
gima kaip ir jos tėvas. Tu nesi matęs nieko panašaus 
į ją, nes ji veikia per slaptas jėgas, ji žengia nesupran- 
tamais keliais. Viskas, ką aš galiu tau padaryti,— tai 
paversti tave vienu Apvaizdos įrankių“. Mūsų sutartis 
buvo sudaryta. Galbūt aš pražudžiau savo sielą, bet 
tai nesvarbu, — tesė Montekristas,— jeigu man tektų vėl 
sudaryti sutartį, aš ją vėl sudaryčiau. 

Vilforas žiūrėjo į Montekristą neapsakomai nu- 
stebęs. 

— Grafe,— paklausė jis,— ar jūs turite giminių? 

— Ne, aš vienas pasaulyje. 

— Juo blogiau! 

— Kodėl? — paklausė Montekristas. 

— Todėl, kad jums galbūt tektų matyti reginį, ku- 
ris sutriuškintų jūsų išdidumą. Sakote, kad jus baugina 
tiktai mirtis? 

— Nesakau, kad ji mane baugina, sakau, kad tik ji 
gali man sukliudyti. 

— O senatvė? 

— Mano misija bus baigta prieš ateinant senatvei. 

— O beprotybė? 

— Aš jau esu buvęs ant beprotystės slenksčio, o 
jūs žinote aksiomą: „Non bis in idem“'. Tai bausmės ak- 
sioma, vadinasi, priklauso jūsų sričiai. 

— Baisu ne tik mirtis, senatvė ar beprotybė, — tarė 
Vilforas,— yra, pavyzdžiui, apopleksija — tai perkūno 
trenksmas, jisai jus pritrenkia, bet nesunaikina, ir vis 
dėlto po jo viskas baigta. Tai vis dar jūs ir jau nebe 
jūs. Jūs, kaip Arielis, kuris buvo beveik angelas, tam- 
pate inertiška mase, kuri, panašiai kaip Kalibanas, jau 

beveik gyvulys. Žmonių kalba tai vadinama, kaip jau 
minėjau, tiesiog apopleksija. Prašau, ponas grafe, kada 
nors atvykti pas mane tęsti šio pokalbio, jeigų pano- 
rėsite susitikti su varžovu, galinčiu jus suprasti ir trokš- 
tančiu nugalėti, ir aš jums parodysiu savo tėvą, poną 
Nuartjė de Vilforą, vieną iš karščiausių jakobinų pir- 
mosios revoliucijos laikais. Tai puikiausios drąsos ir 
stipriausios kūno struktūros derinys. Tas žmogus jeigu 
ir nėra matęs, kaip jūs, visų žemės valstybių, tai da- 
lyvavo sužlugdant vieną iš pačių galingiausių. Tas žmo- 
gus, panašiai kaip ir jūs, manė esąs jeigu ne Dievo, 
tai aukščiausios būtybės, jei ne Apvaizdos, tai likimo 
pasiuntinys. Ir ką gi — kraujagyslės trūkimas smege- 
nyse sunaikino visa tai, ir ne per dieną, ne per valan- 
dą, o per vieną sekundę. Dar iš vakaro Nuartjė, buvęs 
jakobinas, buvęs senatorius, buvęs karbonaras, kuriam 
vieni juokai ir giljotina, ir patranka, ir durklas, Nu- 
artjė, žaidžiąs revoliucijomis, Nuartjė, kuriam Prancū- 
zija buvo tik didžiulė šachmatų lenta, iš kurios turėjo 
dingti ir pėstininkai, ir bokštai, ir žirgai, ir valdovė, 
kad tik karaliui būtų duotas matas, — tas baisusis Nu- 
artjė kitą dieną pavirto „vargšu Nuartjė“, nejudančiu 
seniu, patekusiu silpniausio šeimos nario — savo anūkės 
Valentinos valdžion. Nuartjė bežadis ir sustingęs la- 
vonas, kuris gyvena be kančių, ir vien dėl to, kad pa- 
lengva materijai visiškai suirti reikia laiko. 

— Deja,— tarė Montekristas,— tas reginys niekuo 
nebus naujas nei mano akims, nei mano protui. Aš tru- 
putį gydytojas ir taip pat kaip mano kolegos ne kartą 
ieškojau sielos gyvoje arba negyvoje materijoje. Bet 
panašiai kaip Apvaizda ji liko mano akims neregima, 
nors širdis ją ir jautė. Šimtai autorių po Sokrato, po 
Senekos, po šventojo Augustino arba Galio proza ar ei- 
lėmis kalbėjo apie tą patį palyginimą kaip ir jūs. Vis 
dėlto aš suprantu, kad tėvo kančios gali smarkiai pa- 
keisti sūnaus mąstymo būdą. Kadangi darote man gar- 
bę pasikviesdamas, aš atvažiuosiu pas jus pasimokyt 
nuolankumo iš to sunkaus reginio, verčiančio jūsų šeimą 
be paliovos liūdėti. 

— Tikriausiai taip ir būtų, jeigu Viešpats nebūtų 

davęs man dosnaus atlyginimo. Greta to senio, kuris 
lėtais žingsniais eina į kapą, prie gyvenimo slenksčio 
stovi du vaikai: Valentina, mano ir pirmosios žmonos 
panelės Renė de Sen Meran duktė, ir Eduaras, sūnus, 
kurį jūs išgelbėjote iš mirties. 

— Kokią jūs darote išvadą turėdamas galvoje at- 
lyginimą? — paklausė Montekristas. 

— Tą išvadą, — atsakė Vilforas,— kad mano tėvas, 
apkvaišęs nuo aistrų, padarė vieną iš tų nusižengimų, 
kurie išslysta iš žmogiškojo teisingumo, bet neišvengia 
Dievo teismo!.. Ir kad dievas, norėdamas nubausti tik 
vieną žmogų, nukreipė savo smūgį į jį vieną. 

Montekristas, vis tebesišypsodamas, širdies gilu- 
moje taip suriaumojo, kad jeigu Vilforas būtų galėjęs 
jį išgirsti, tai būtų pabėgęs, kur akys veda. 

— Iki pasimatymo, gerbiamasis, — tarė prokuroras, 
kuris jau prieš kiek laiko buvo atsistojęs ir kalbėjo 
stačias, — aš palieku jus, išsinešdamas jums didelę pa- 
garbą, kuri, tikiuosi, bus jums maloni, kai mane arčiau 
pažinsite, nes vis dėlto aš nesu banalus žmogus. Be to, 
ponios de Vilfor asmenyje jūs įgijote draugą visam gy“ 
venimui. 

Grafas nusilenkė ir palydėjo Vilforą tik iki kabi- 
neto durų. Karališkasis prokuroras nulipo prie savo ka- 
rietos lydimas dviejų liokajų, kurie, šeimininkui davus 
ženklą, pasiskubino atidaryti dureles. 

Kai karališkasis prokuroras dingo iš akių, Monte- 
kristas pagaliau atsikvėpė ir nusišypsojo. 

— Na,— tarė jis,— gana nuodų. Jeigu jau mano 
širdis jų sklidina, paieškokime priešnuodžių. 

Ir taukštelėjo vieną kartą į skardų varpelį. 

— Aš būsiu pas ponią,— tarė jis Ali, — o po pus- 
valandžio tegu paduoda karietą. 


XIII + HAIDĖ 


Skaitytojas prisimena, kas buvo nauji arba, tik- 
riau sakant, seni grafo Montekristo pažįstami, gyve- 
nusiejį Melė gatvėje,— tai Maksimilijanas, Žiuli ir 
Emanuelis. 

Laukiant to mielo susitikimo, tų keleto laimingų 
valandų, to rojaus spindulio, apšviečiančio pragarą, į 
kurį jis savanoriškai pateko, Montekristo veidas, vos 
tik išvykus Vilforui, nušvito nuostabia giedra. Ali, kuris 
atbėgo, išgirdęs skambutį, matydamas tą veidą, švy- 
tintį tokiu nepaprastu džiaugsmu, išėjo pirštų galais, 
užgniaužęs kvapą, kad tik nenubaidytų malonių min- 
čių, kurios, kaip jam atrodė, pleveno aplink jo šeimi- 
ninką. 

Buvo jau pusiaudienis. Grafas pasiliko laisvą valan- 
dą Haidei aplankyti. Džiaugsmas ne iš karto apimdavo 
tą iškankintą sielą, jai reikėdavo tartum pasiruošti 
maloniems pojūčiams, kaip kitos sielos būtinai turi pa- 
siruošti audringiems išgyvenimams. 

Jaunoji graikė, kaip jau sakėme, gyveno kamba- 
riuose, visiškai atskirtuose nuo grafo kambarių. Visi 
jos kambariai buvo įruošti rytų stiliumi. Parketas iš- 
klotas storais turkiškais kilimais, sienos nukabinėtos 
brokatu, ir kiekviename kambaryje pasieniais stovėjo 
plačios sofos su krūvomis netvarkingai išmėtytų pa- 
galvėlių. 

Haidė turėjo tris kambarines prancūzes ir vieną 
graikę. Visos trys prancūzės būdavo pirmajame kam- 
baryje, pasiruošusios bėgti į pirmą auksinio varpelio 
garsą ir vykdyti visa, ką lieps belaisvė graikė, pakan- 
kamai gerai mokanti prancūzų kalbą ir galinti pranešti 
savo ponios pageidavimus jos trims kambarinėms, ku- 
rioms Montekristas buvo įsakęs elgtis su Haide taip pa- 
garbiai kaip su karaliene. 

Jaunoji mergina buvo toliausiame savo kambaryje, tai 
yra apskritame buduare, į kurį dienos šviesa prasiskverb- 
davo tik iš viršaus pro rausvus stiklus. Ji gulėjo ant 
grindų, ant žydro atlaso pagalvėlių, ataustų sidabru, 
lengvai atsišliejusi nugara į sofą. Švelniai išlenktą de- 
šinę ranką atmetusi už galvos, kairiąja ji laikė prie 
lūpų koralo kandiklį su lanksčiu kaljano vamzdeliu, 
kad tabako dūmai patektų į jos burną tik persisunkę 
benzoiniu vandeniu, pro kurį juos versdavo eiti švelnus 
jos kvėpavimas. 

Jos poza, visai natūrali Rytų moteriai, gal būtų 

atrodžiusi nenatūralus koketavimas, jeigu jos vietoje 
būtų buvusi prancūzė. Ji dėvėjo įprastinį Epiro moterų 
kostiumą: balto atlaso kelnes, išsiuvinėtas rausvomis 
gėlėmis ir neuždengiančias vaikiškų kojų, apie kurias ga- 
lėjai pagalvoti, kad jos iškaltos iš Paroso marmuro, jeigu 
nebūtų žaidusios dviem mažais auksu ir perlais išsiu- 
vinėtais sandalais užriestais galais; palaidinukę išilgi- 
niais baltais ir žydrais dryžiais su plačiomis skeltomis 
rankovėmis, su sidabrinėmis kilpelėmis ir perlų sagomis. 
Pagaliau lyg ir korsažą, užsegtą trimis deimantų sago- 
mis ir su trikampe iškirpte, apnuoginančia kaklą ir viršu- 
tinę dalį krūtinės. Jos liemenį juosė ryškių spalvų juos- 
ta su ilgais šilkiniais kutais, kuriais taip didžiuojasi 
mūsų elegantiškosios paryžietės. 

Mergina buvo užsidėjusi auksinę, perlais išsiūtą 
kepuraitę, šiek tiek pakreiptą į šoną, o į mėlynai juodus 
plaukus įsisegusi nuostabią gyvą purpurinę rožę. 

Jos veidas pasižymėjo tikrai tobulu graikišku gro- 
žiu: didžiulės juodos švelnios akys, tiesi nosis, koralinės 
lūpos ir perliniai dantys. 

Ir visas tas žavesys buvo nutviekstas jaunystės pa- 
vasario su visu jo švytėjimu ir aromatu: Haidė buvo 
ne daugiau kaip devyniolikos ar dvidešimties metų. 

Montekristas iškvietė kambarinę graikę ir liepė pa- 
prašyti, kad Haidė leistų pas ją atsilankyti. 

Užuot atsakiusi, Haidė ženklu liepė kambarinei pa- 
kelti durų. portjerą, ir tarp jų keturkampių rėmų pasi- 
rodė gražus gulinčios merginos paveikslas. Montekristas 
įėjo. 

Haidė pasirėmė viena ranka ant alkūnės, nepaleis- 
dama kaljano, ir šypsodamasi ištiesė grafui kitą ranką. 

— Kodėl, — tarė ji skambia Spartos ir Atėnų mo- 
terų kalba, — kodėl tu klausi, ar leisiu įeiti pas mane? 
Argi tu jau nebe mano ponas, o aš jau .nebe tavo vergė? 

Montekristas taip pat nusišypsojo. 

— Haide,— tarė jis, — jūs žinote... 

— Kodėl nesakai man „tu“, kaip visada? — per- 
traukė jį jaunoji graikė.— Ar aš kuo nusikaltau? Tuo- 
met reikia mane nubausti, bet nesakyti man „jūs“. 

— Haide,— tęsė grafas, — tu žinai, kad mes esame 

Prancūzijoje, vadinasi, tu esi laisva. 

— Kaip tai laisva? — paklausė jaunoji mergina. 

— Gali mane palikti. 

— Tave palikti!.. Kodėl man tave palikti? 

— Sunku žinoti! Mes susitikinėsime su žmonėmis. 

— Aš nieko nenoriu matyti. 

— O jeigu iš tų gražių jaunuolių, su kuriais tau 
teks susitikti, koks nors tau kris į akį, aš nebūsiu toks 
ziaurus... 

— Aš niekada nesu mačiusi vyrų, gražesnių už ta- 
ve, ir nieko nesu mylėjusi, be savo tėvo ir tavęs. 

— Vargšas kūdiki,— tarė Montekristas,— juk tu 
niekada su niekuo ir nesikalbėjai, tik su tėvu ir manimi. 

— Tai kas! Daugiau su niekuo ir nenoriu kalbėti. 
Mano tėvas vadindavo mane „savo džiaugsmu“, tu va- 
dini „savo meile“, ir abu jūs kreipiatės į mane „mano 
kūdiki“. 

— Tu dar prisimeni savo tėvą, Haide? 

Jaunoji mergina nusišypsojo. 

— Jis čia ir čia, — tarė ji, pridėdama ranką prie 
nkių ir širdies. 

— O kur aš? — paklausė juokdamasis Montekristas. 

— Tu,— atsakė ji, — tu visur. 

Montekristas paėmė Haidės ranką ir norėjo pabu- 
čiuoti, bet nuoširdus kūdikis ištraukė ją ir atkišo jam 
kaktą. 

— Dabar... žinai, Haide,— tarė jis, — kad tu laisva, 
kad tu ponia, kad tu karalienė. Tu gali, kaip ir anks- 
čiau, vilkėti savo kostiumą ir gali pakeisti jį. Jei nori — 
buk namie, jei nori — važiuok. Tavęs visuomet lauks 
pakinkytas ekipažas. Ali ir Mirta visur tave lydės ir 
vykdys tavo įsakymus. Tik aš prašau tave vieno... 


— Klausau. 

— Saugok savo gimimo paslaptį, niekam nė žodžio 
nesakyk apie savo praeitį, jokiu būdu neprasitark nei 
npie savo garsųjį tėvą, nei apie nelaimingą motiną. 

— Jau sakiau tau, pone, aš su niekuo nesusitiksiu. 

— Klausyk, Haide, gal toks rytietiškas užsidarymas 
bus neįmanomas Paryžiuje. Ir toliau studijuok šiaurės 
kraštų papročius, kaip darei Romoje, Florencijoje, Mi- 

lane ir Madride. Tat visuomet išeis tau į naudą, ar gy- 
ventum čia, ar grįžtum į Rytus. 

Jaunoji mergina pakėlė į grafą dideles drėgnas 
akis ir tarė: 

— Tu nori pasakyti, mes grįšime į Rytus, mano 
pone? 

— Taip, mano kūdiki,— atsakė Montekristas, — juk 
tu žinai, aš niekada tavęs nepaliksiu. Ne medis skiriasi 
su žiedais, bet žiedai skiriasi su medžiu. 

— Aš niekada tavęs nepaliksiu, pone, — tarė Hai- 
dė, — nes žinau, kad nepajėgsiu gyventi be tavęs. 

— Vargšas kūdiki! Po dešimties metų aš būsiu jau 
senis, o tu po dešimties metų tebebūsi jauna. 

— Mano tėvas turėjo ilgą žilą barzdą, bet tai ne- 
kliudė man jį mylėti. Mano tėvas turėjo šešiasdešimt 
metų, bet jis atrodė man gražesnis už visus jaunuolius, 
kuriuos aš matydavau. 

— Bet pasakyk, kaip tu manai, ar priprasi prie 
mano krašto? 

— O ar tave matysiu? 

— Kasdien. 

— Tai kam dar klausi manęs, pone? 

— Bijau, kad tau bus nuobodu. 

— Ne, pone, juk rytais aš galvosiu, kad tu ateisi, 
o vakarais prisiminsiu, kad tu buvai atėjęs. Be to, kai 
esu viena, aš gyvenu atsiminimais, aš regiu didžiulius 
paveikslus, neaprėpiamus horizontus su Pindu ir Olim- 
pu tolumoje. O mano širdyje visada gyvi trys jausmai, 
su kuriais niekada nebus nuobodu: liūdesys, meilė ir 
dėkingumas. 

— Tu puiki Epiro duktė, Haide, švelni ir poetiška, 
ir matyt, kad tu kilusi iš deivių, kurias pagimdė tavo 
šalis. Būk rami, mano kūdiki, aš pasirūpinsiu, kad tavo 
jaunystė nenueitų niekais, nes jeigu tu myli mane kaip 
tėvą, tai aš myliu tave kaip savo kūdikį. 

— Tu klysti, pone. Tėvą aš. mylėjau ne taip, kaip 
tave myliu. Mano meilė tau — ne tokia meilė. Mano 
tėvas mirė, o aš likau gyventi, bet jeigu tu mirsi — mir- 
siu ir aš. 

Su šypsena, kupina didžiulio švelnumo, grafas iš- 

tiesė merginai ranką. Ji, kaip paprastai, pakėlė ją prie 
lūpų. 

Šitokiu būdu nusiteikęs pasimatymui su Morelių 
šeima, grafas išėjo šnibždėdamas Pindaro eiles: 

„Jaunystė — gėlė, o meilė — jos vaisius... Laimingas 
vynuogininkas, kuriam jis pamažu sirpo!“ 

Karieta, kaip jis buvo liepęs, jau laukė. Jis įsėdo, 
ir arkliai, kaip visada, pasileido šuoliais. 


XIV + MORELIŲ ŠEIMA 


Po valandėlės grafas atvažiavo į Melė gatvę, Nr. 7. 

Namas buvo baltas, linksmas, ir kiemą prieš jį puošė 
dvi nedidelės žydinčių gėlių klombos. 

Grafas pažino, kad vartininkas, jam atidaręs var- 
tus, buvo senasis Koklitas. Bet kadangi Koklitas, kaip 
skaitytojas prisimena, turėjo tik vieną akį ir ta pati 
per šiuos devynerius metus buvo smarkiai apsilpusi, tai 
jis grafo nepažino. 

Važiuotam norint pasiekti paradines duris, ekipa- 
žas turėjo apsukti nedidelį fontaną, trykštantį iš ba- 
seino, papuošto kiaukutais ir akmenimis, — prabangą, 
kuri kaimynams sukėlė nemažą pavydą ir dėl kurios tas 
namas buvo pramintas „Mažuoju Versaliu“. 

Nereikia nė sakyti, kad šiame baseine nardė dau- 
gybė raudonų ir geltonų žuvyčių. 

Pats namas, neskaitant apatinio aukšto, kuriame 
buvo virtuvės ir rūsiai, turėjo dar du aukštus ir man- 
sardą. Jaunieji žmonės- nusipirko jį drauge su didžiule 
dirbtuve ir sodu su dviem paviljonais. Emanuelis tuč- 
tuojau suprato, kad, šitaip trobesius išdėsčius, galima 
bus turėti šiek tiek naudos. Jis pasiliko sau namą, pusę 
sodo ir atsiskyrė mūrine siena nuo dirbtuvės, kurią 
drauge su paviljonais ir jiems priklausančia sodo dalimi 
išnuomojo. Tuo būdu jis įsitaisė labai nebrangiai ir 
taip atskirai, kaip pats priekabiausias Sen Žermeno prie- 
miesčio gyventojas. 

Valgomasis buvo pjaustyto ąžuolo. Svetainė — rau- 
donmedžio, aptraukta žydru aksomu. Miegamasis — 

citrinmedžio ir apmuštas žalsvu šilku. Be to, buvo darbo 
kabinetas Emanueliui, kuris nedirbo jokio darbo, ir mu- 
zikos kambarys Žiuli, kuri negrojo jokiu instrumentu. 

Visas trečiasis aukštas buvo skirtas Maksimilijanui. 
Tai buvo visiškai toks pat butas kaip sesers, tik val- 
gomasis čia paverstas biliardine, kur jis atsivesdavo 
savo draugus. 

Jis pats prižiūrėjo, kaip valomas jo arklys, ir rūkė 
cigarą netoli įėjimo į sodą, kai prie vartų sustojo grafo 
karieta. 

Koklitas, kaip mes jau sakėme, atidarė vartus, ir 
Batistenas, nušokęs nuo sėdynės, paklausė, ar grafas 
Montekristas gali pamatyti penus Erbo ir poną Maksi- 
milijaną Morelį. 

— Grafas Montekristas! — sušuko Morelis, mes- 
damas cigarą ir skubėdamas pasitikti svečią.— To be- 
trūko, kad mes dar nesidžiaugtume jo apsilankymu! Dė- 
koju, grafe, nepaprastai dėkoju, kad neužmiršote savo 
pažado! 

Ir jaunasis karininkas taip karštai paspaudė grafo 
ranką, jog šis negalėjo suabejoti priėmimo nuoširdumu 
ir aiškiai pamatė, kad visi jo nekantriai laukė ir džiaugs- 
mingai sutinka. 

— Eime, eime,— tarė Maksimilijanas, — aš pats jus 
supažindinsiu. Nereikia, kad apie tokį žmogų praneštų 
tarnas. Sesuo sode, ji geni peržydėjusias rožes. Svainis 
skaito savo laikraščius „Spaudą“ ir „Debatus“ per šešis 
žingsnius nuo jos, nes visur, kur bebūtų ponia Erbo, 
iš anksto galite būti tikras, kad keturių metrų spin- 
duliu rasite ir poną Emanuelį, ir atvirkščiai, kaip sakoma 
Politechnikos mokykloje. 

Dvidešimt ar dvidešimt penkerių metų moteris, ap- 
sivilkusi šilkiniu chalatu ir kruopščiai skabiusi nuvy- 
tusius geltonųjų rožių žiedlapius, išgirdo jų žingsnius 
ir pakėlė galvą. 

Ši moteris buvo mūsų pažįstama mažoji Žiuli, pasi- 
dariusi, kaip jai ir pranašavo Tomsono ir Frenčio firmos 
įgaliotinis, ponia Erbo. 

Pamačiusi svetimą žmogų, ji riktelėjo. Maksimilijanas 
ėmė juoktis. 

— Nebijok, sesuo, — tarė jis, — nors grafas vos ke- 
lios dienos Paryžiuje, bet jis jau žino, kas tai yra renti- 
ninkė iš Marė, o jeigu nežino, tai sužinos į tave pasi- 
žiurėjęs. 

— Ak, pone,— tarė Žiuli, — atvesti jus šitaip, — ak, 
kaip išdavė mane brolis, jam visai nerūpi, kaip atrodo 
jo vargšė sesuo... Penelonai!.. Penelonai!.. 

Senis, kuris apkaupinėjo siaurą bengališkų rožių 
lysvę, įbedė kastuvą į žemę ir nusiėmęs kepurę priėjo 
artyn, stengdamasis, kiek tai įmanoma, nuslėpti gumulą 
kramtomojo tabako, kurį jis tučtuojau nustūmė liežuviu 
tolyn už žando. Keletas baltų gijų sidabrino dar tankius 
jo plaukus, rudas veidas ir drąsus, aštrus žvilgsnis rodė 
jį buvus jūrininku, įdegusiu ekvatoriaus saulėje ir ži- 
nančiu, kas tai yra audros. 

— Jūs mane šaukėte, panele Žiuli? — paklausė jis. — 
Ko jums reikia? 

Senu įpratimu Penelonas vadino savo šeimininko 
dukterį panele Žiuli ir niekaip negalėjo priprast vadinti 
ją ponia Erbo. 

— Penelonai,— tarė Žiuli, — pasakykite ponui Ema- 
nueliui, kad mus aplankė brangus svečias, o Maksimi- 
lijanas palydės grafą į svetainę. 

Paskui kreipėsi į Montekristą: 

Ši Manau, kad leisite palikti jus trumpai valan- 

Ir, nelaukdama grafo sutikimo, ji apibėgo klombą 
ir šoniniu takeliu puolė į namus. 

— Mielas ponas Moreli,— tarė Montekristas, — su 
širdgėla matau, kad sudrumsčiau jūsų šeimos ramybę. 

— Žiūrėkite, žiūrėkite, — atsakė juokdamasis Maksi- 
milijanas,— antai ir vyras nudūmė keisti savo palaidi- 
nės į surdutą! Patikėkite manimi, juk jus visi pažįsta 
Melė gatvėje, jūsų laukė. 

— Jūsų šeima, man rodos, laiminga, — tarė grafas, 
tartum atsakydamas į savo paties mintis. 

— Jokios abejonės, grafe. Ką gi, juk jiems nieko 
nestinga, ko reikia laimei: jie jauni, linksmi, myli vie- 
nas kitą, ir nors jiems teko matyti didelius turtus, su 
savo dvidešimt penkiais tūkstančiais frankų rentos jie įsi- 
vaizduoja esą tokie turtingi kaip Rotšildas. 

— Vis dėlto dvidešimt penki tūkstančiai frankų pa- 
jamų — nedaug,— tarė Montekristas, ir jo balsas buvo 
toks švelnus, kad sujaudino Maksimilijano širdį kaip 
mylinčio tėvo balsas,— bet juk tai mūsų jauniesiems 
ne riba, tikriausiai jie irgi pasidarys milijonieriais. Jū- 
sų svainis advokatas ar gydytojas?.. 

— Jis buvo komersantas, grafe, ir tvarkė mano 
mirusio tėvo firmą. Ponas Morelis mirė palikdamas pen- 
kių šimtų tūkstančių frankų kapitalą. Iš jų pusė teko 
man ir pusė seseriai, nes mes buvome tik du vaikai. 
Jos vyras, vesdamas ją, neturėjo jokio turto, be tauraus 
sąžiningumo, šviesaus proto ir nesutepto vardo. Jis pa- 
noro turėti tiek pat kiek ir jo žmona, užtat dirbo tol, 
kol sutaupė du šimtus penkiasdešimt tūkstančių frankų. 
Tam prireikė šešerių metų. Prisiekiu jums, grafe, tikrai 
buvo graudu žiūrėti į juos — tokie darbštūs, tokie drau- 
giški, jie būtų galėję kaip reikiant praturtėti, suge- 
bėjimų užteko, bet nepanorėjo kuo nors keisti tėvo fir- 
mos tvarkos, ir jiems išėjo šešeri metai tam, ką naujo 
tipo žmonės būtų padarę per dvejus ar trejus metus. 
Visas Marselis ir dabar žavisi jų drąsiu pasiaukojimu. 
Pagaliau vieną dieną Emanuelis priėjo prie savo žmonos, 
kuri baigė išmokėti pagal įsipareigojimus. 

— Žiuli,— kreipėsi jis,— štai paskutinis šimto 
frankų ritinėlis, kurį man tik ką įteikė Koklitas ir su 
kuriuo baigiame tuos du šimtus penkiasdešimt tūkstan- 
čių frankų, kuriuos buvome numatę susitaupyti. Ar tu 
pasitenkinsi tuo kukliu turtu, kurio nuo šios dienos 
mums turės pakakti? Mūsų firma per metus daro mi- 
lijoninę apyvartą ir gali duoti keturiasdešimt tūkstan- 
čių frankų pelno. Jeigu panorėsime, per valandą galime 
parduoti už tris šimtus tūkstančių frankų savo klientūrą. 
Štai pono Delonė laiškas, tą sumą jis siūlo mums už 
firmą, kurią nori prisijungti prie savo. Spręsk, ką daryti. 

— Mano drauge,— atsakė sesuo,— Morelio firmai 
gali vadovauti tik Morelis. Argi neverta atsisakyti trijų 
šimtų tūkstančių frankų, kad kartą visam laikui apsau- 
gotume savo tėvo vardą nuo visokių likimo užmačių? 

— Aš irgi taip maniau,— atsakė Emanuelis,— bet 
norėjau išgirsti tavo nuomonę. 

— Aš ją pasakiau. Mes gavome tiek, kiek buvome 
užsibrėžę, apmokėjome visus savo vekselius. Galime su- 
vesti šių dviejų savaičių sąskaitas ir uždaryti kasą. Taip 
ir padarykime. 

Tučtuojau jie tai ir padarė. Buvo trečia valanda. 
Ketvirtis po trijų atėjo klientas apdrausti dviejų savo 
laivų. Tai galėjo duoti penkiolika tūkstančių frankų 
gryno pelno. 

— Būkite malonus,— tarė jam Emanuelis,— kreip- 
kitės šiuo reikalu į mūsų kolegą poną Delonė. Mes 
jau likvidavome savo kontorą. 

— Kada? — paklausė nustebęs klientas. 

— Prieš ketvirtį valandos. 

— Stai kaip atsitiko,— tęsė šypsodamasis Maksimi- 
lijanas,— kad mano sesuo ir svainis turi tik dvidešimt 
penkis tūkstančius metinių pajamų. 

Vos spėjus Maksimilijanui baigti savo pasakojimą, 
kuris vis labiau džiugino grafo širdį, pasirodė išsipus- 
tęs Emanuelis: apsivilkęs surdutą ir su skrybėle. Jis 
nusilenkė kaip žmogus, kuris didžiai vertina svečio jam 
suteiktąją garbę, paskui, apėjęs su grafu savo žydintį 
gėlyną, nuvedė jį į namus. 

Svetainė gardžiai kvepėjo gėlėmis, kurių buvo pil- 
na didelė japoniška vaza. Sveikindama grafą, ant slenks- 
čio stovėjo Žiuli, tvarkingai apsirengusi ir koketiškai 
nusišukavusi (tam ji sugaišo ne daugiau kaip dešimt 
minučių!). 

Dideliame narve čiulbėjo paukščiai. Gluosnio ir raus- 
vos akacijos šakos su žydinčiomis kekėmis žvilgčiojo 
pro langus iš anapus mėlyno aksomo užuolaidų, šiame 
Zžuvingamė kampelyje viskas dvelkė taika, pradedant 
paukščių giesmėmis ir baigiant šeimininkų šypsniais. 

Vos įžengęs į šiuos namus, grafas pajuto, kad ir jį 
juudina šių žmonių laimė. Jis buvo tylus ir susimąstęs, 
visai užmiršo, kad reikia grįžti prie pokalbio, nutrū- 
kusio po pirmųjų sveikinimosi žodžių. 

Staiga jis pastebėjo įsiviešpatavusią nejaukią tylą 
Ir vargais negalais atitrūko nuo savo tylių svajonių. 

— Ponia,— tarė jis,— atleiskite, kad taip jaudi- 
nuosi. Tai tikriausiai atrodo jums keista,— jūs pripratę 

prie tos ramybės ir laimės, bet man taip neįprasta ma- 
tyti patenkintą veidą, kad aš negaliu atitraukti akių nuo 
jūsų ir jūsų vyro. 

— Mes iš tikrųjų labai laimingi, — atsakė Žiuli, — 
bet mums teko ilgai kentėti, ir mažai kas mokėjo už 
savo laimę taip brangiai. 

Grafo veide šmėkštelėjo smalsumas. 

— Tai ilga šeimos istorija, kaip jums jau sakė Ša- 
to Rėno,— tarė Maksimilijanas. — Jūs, grafe, įpratęs ma- 
tyti nepaprastas katastrofas ir didingus džiaugsmus, 
jus mažai tedomina tas liūdnas šeimos vaizdelis. Bet 
Žiuli sakė teisybę: mes iškentėjome nemažai kančių, 
nors jos ir ribojasi siaurais šeimos gyvenimo rėmais... 

— Ir Dievas, kaip visuomet, atsiuntė jums, ken- 
čiantiems, paguodą? — paklausė Montekristas. 

— Taip, grafe,— atsakė Žiuli, — mes turime tai 
pripažinti, nes jis pasielgė su mumis kaip su savo iš- 
rinktaisiais. Jis atsiuntė mums savo angelą. 

Raudonis nutvieskė grafo veidą. Norėdamas pa- 
slėpti jaudinimąsi, jis užsikosėjo ir prikišo prie lūpų 
nosinę. 

— Tas, kas gimęs šilkuose ir niekada nieko netroš- 
ko,— tarė Emanuelis,— nepažįsta gyvenimo laimės, ly- 
giai kaip nemoka vertinti giedro dangaus tas, kuris 
niekada nebuvo patikėjęs savo gyvybės keturioms len- 
toms, kurias blaško siautėjanti jūra. 

Montekristas atsistojo ir nieko neatsakęs, nes iš vir- 
pančio balso visi būtų supratę, kad jis jaudinasi, pa- 
mažu ėmė vaikštinėti šen bei ten po svetainę. 

— Mūsų prabanga tikriausiai jus juokina, grafe, — 
tarė Maksimilijanas, akimis sekęs Montekristą. 

— Ne, ne,— atsakė Montekristas, labai išblyškęs, 
prispaudęs vieną ranką prie smarkiai plakančios šir- 
dies, o kita rodydamas krištolinį gaubtą, po kuriuo ant 
juodo aksominio pagalvėlio rūpestingai buvo padėta 
šilkinė megzta piniginė.— Aš tik žiūriu, kokia čia pini- 
ginė, kurios vienoje pusėje tarytum įkištas kažkoks po- 
piergalis, o kitoje — gana neblogas deimantas. 

Maksimilijano veidas surimtėjo, ir jis atsakė: 

— Čia, grafe, pats brangiausias mūsų šeimos lobis. 

— Iš tikrųjų deimantas gana gražus,— pastebėjo 
Montekristas. 

— Ne, mano brolis kalba ne apie brangakmenio 
vertę, nors ji ir siekia šimtą tūkstančių frankų. Jis tik 
nori pasakyti, kad daiktai šioje piniginėje — relikvijos 
to angelo, apie kurį jums minėjome. 

— Ponia, aš nesuprantu jūsų žodžių ir vis dėlto 
nedrįstu prašyti, kad juos paaiškintumėte,— nusilenk- 
damas atsakė Montekristas.— Atleiskite, aš nenorėjau 
būti nemandagus. 

— Nemandagus, grafe? Ką jūs, mums džiugu apie 
tai pasakoti! Jeigu norėtume laikyti paslaptyje kilnų 
poelgį, kurį primena ši piniginė, ji nebūtų čia taip vie- 
šai padėta. Ne, mes džiaugtumės, jei galėtume tai iš- 
garsinti visam pasauliui, kad mūsų nežinomas gerada- 
rys atsilieptų nors menkiausia žinute. 

— Šit kaip! — tarė Montekristas dusliu balsu. 

— Grafe,— tarė Maksimilijanas, pakėlęs krištolinį 
gaubtą ir pagarbiai paliesdamas lūpomis šilkinę pi- 
niginę,— ją laikė savo rankose žmogus, kuris išgelbėjo 
mano tėvą nuo mirties, mus nuo skurdo, o mūsų vardą 
nuo nešlovės,— žmogus, kurio dėka mes, nelaimingi 
vaikai, pasmerkti sielvartui ir vargui, šiandien iš visų 
pusių girdime, kaip žmonės žavisi mūsų laime. Šį laiš- 
ką,— ir Maksimilijanas, ištraukęs raštelį iš piniginės, 
ištiesė jį grafui,— šį laišką kilnus nepažįstamasis parašė 
tą dieną, kai mano tėvas ryžosi kraštutiniausiai prie- 
monei, o šį deimantą jis padovanojo mano sesers kraičiui. 

Montekristas išskleidė laišką ir perskaitė jį su ne- 
npsakomos laimės jausmu. Tai buvo raštelis, mūsų skai- 
tytojams jau pažįstamas, adresuotas Žiuli ir pasirašytas 
Jūrininko Sindbado. 

— Nepažįstamasis, sakote? Tai žmogus, padaręs 
jums tą paslaugą, liko nežinomas? 

— Taip, mums neteko laimė paspausti jam ranką, 
ir ne dėl to, kad nebūtume meldę Dievą šios malonės, — 
tęsė Maksimilijanas.— Bet visas šis įvykis persunktas 
tokiu paslaptingumu, kad mes iki šiol jo neperpranta- 
me: viską tvarkė neregima ranka, galinga kaip bur- 
tininko. 


171 


— Bet vis dėlto aš dar turiu viltį kada nors pabu- 
čiuoti tą ranką, kaip bučiuoju piniginę, kurią ji laikė. 
Prieš ketverius metus Penelonas buvo Trieste. Pene- 
lonas, grafe, tai tas senasis jūrininkas, kurį jūs matėte 
su kastuvu rankose ir kuris iš bocmano virto sodinin- 
ku, — Penelonas, būdamas Trieste, matė krantinėje vieną 
anglą, besirengiantį išplaukti jachta, ir pažino, kad tai 
buvo tas pats, kuris tūkstantis aštuoni šimtai dvide- 
šimt devintaisiais metais birželio penktą dieną aplankė 
mano tėvą ir kuris rugsėjo penktą atsiuntė man šį laiš- 
kelį. Be abejo, tai buvo tas pats nepažįstamasis, kaip 
tvirtina Penelonas, bet jis neišdrįsęs jo užkalbinti. 

— Anglas! — susimąstęs tarė Montekristas, kuriam 
kėlė nerimą kiekvienas Žiuli žvilgsnis. — Sakote, anglas? 

— Taip,— tarė Maksimilijanas, — anglas, kuris pas 
mus buvo atvykęs kaip Tomsono ir Frenčio firmos įga- 
liotinis. Štai dėl ko aš krūptelėjau, kai jūs pas Mor- 
serą pasakėte, kad Tomsonas ir Frenčis yra jūsų ban- 
kininkai. Visa tai įvyko, kaip jums sakėme, tūkstantis 
aštuoni šimtai dvidešimt devintaisiais metais. Dangaus 
vardu pasakykite, ar jūs nepažinote šito anglo? 

— Bet jūs sakėte, kad Tomsono ir Frenčio firma 
visada neigė padariusi jums šią paslaugą? 

— Taip. 

— Tai gal šis anglas buvo tiesiog dėkingas jūsų 
tėvui už kokį nors gerą poelgį, jo paties užmirštą, ir 
pasinaudojo šia dingstimi norėdamas padaryti jam 
paslaugą? 

— Čia galima ir šiaip, ir taip spėlioti, net stebuklą. 

— Kuo jis buvo vardu? — paklausė Montekristas. 

— Jis nepasisakė kito vardo,— atsakė Žiuli, įdė- 
miai stebėdama grafą,— tik tą, kuriuo pasirašė laiškelį: 
Jūrininkas Sindbadas. 

— Bet juk čia, matyt, ne vardas, bet slapyvardis. 

Matydamas, kad Žiuli žiūri į jį dar įdėmiau ir klau- 
sosi jo balso skambesio, grafas pridūrė: 

— Žiūrėkite, ar jis nebuvo maždaug tokio pat ūgio 
kaip aš, gal net kiek aukštėlesnis, truputį lieknesnis, 
su aukšta apykakle, stipriai suveržta kaklaraiščiu, iki 

kaklo užsisagstęs aptemptą surdutą ir visada su pieštu- 
ku rankoje? 

— Tai jūs jį pažįstate? — sušuko Žiuli spindinčio- 
mis iš džiaugsmo akimis. 

— Ne,— tarė Montekristas,— aš tik spėju. Pažino- 
jau tokį lordą Vilmorą, kuris buvo: greitas panašiems 
poelgiams. 

— Likdamas inkognito? 

— Tai buvo keistas žmogus; jis netikėjo dėkingumu. 

— Viešpatie,— sušuko Žiuli, nenusakoma išraiška 
ir pliaukštelėjusi rankomis,— tai kuo gi tas nelaimin- 
gasis tikėjo! 

— Vis dėlto netikėjo bent tuo metu, kai aš su juo 
susitikdavau,— atsakė Montekristas, kurį nepaprastai 
sujaudino tas šūksnis, išsiveržęs iš sielos gelmių.— Gal- 
būt nuo to laiko jam teko įsitikinti, kad dėkingumas 
egzistuoja. 

— Ir jūs pažįstamas su tuo žmogumi, grafe? — 
paklausė Emanuelis. 

— Jeigu jūs pažįstamas su juo, grafe,— sušuko 
Žiuli, — sakykite, ar galite mus nuvesti pas jį, parodyti 
mums jį, pasakyti, kur jis yra? Klausyk, Maksimili- 
janai, klausyk, Emanueli, juk jeigų mes kada nors su 
juo susitiksime, jis negalės nepatikėti, kad yra dėkingų 
širdžių. 

Montekristas pajuto akyse ašaras. Jis vėl perėjo 
per svetainę. 

— Dėl Dievo, grafe,— tarė Maksimilijanas, — jeigu 
jūs ką nors apie tą žmogų žinote, pasakykite mums 
viską. 

— Deja! — atsakė Montekristas, stengdamasis pa- 
slėpti jaudulį, skambantį jo balse,— jeigu jūsų gera- 
darys iš tikrųjų lordas Vilmoras, tai bijau, kad jums 
niekada neteks su juo susitikti. Išsiskyriau su juo maž- 
daug prieš trejetą metų Palerme, jis rengėsi vykti į 
labiausiai pasakiškas šalis, tad labai abejoju, ar jis ka- 
da nors grįžtų. 

— Kaip žiauru tai, ką jūs sakote! — sušuko Žiuli 
pasibaisėjusi, ir jos akys pasruvo ašaromis. 

— Jeigu lordas Vilmoras būtų matęs, ką matau 

aš, — nepaprastai nuoširdžiai tarė Montekristas, žiūrė- 
damas į tuos vaiskius perlus, kurie ritosi Žiuli skruos- 
tais, — jis būtų vėl pamilęs gyvenimą, nes jūsų ašaros 
jį būtų sutaikiusios su žmonija. 

Jis ištiesė ranką Žiuli, kuri jam padavė savąją, už- 
kerėta grafo žvilgsnio ir balso. 

— Bet vis dėlto tas lordas Vilmoras,— tarė ji, grieb- 
damasi paskutinės vilties,— juk turėjo tėviškę, šeimą, 
gimines, juk kas nors jį pažinojo? Nejaugi mes nega- 
lėtume... 

— Neverta ieškoti, — tarė grafas,— nekurkite mie- 
lų svajonių iš tų žodžių, kurie man netyčia išsprūdo. 
Vargu ar lordas Vilmoras tas žmogus, kurio ieškote. 
Mes su juo buvome artimi, aš žinodavau visas jo paslap- 
tis, — jis būtų man ir tą papasakojęs. 

— O jis jums nieko neminėjo? — sušuko Žiuli. 

— Nieko. 

— Niekada nė žodžio, iš kurio būtų galima spėti? 

— Niekada. 

— Bet jūs iš karto jį paminėjote. 

— Žinote... ar maža kas ateina į galvą. 

— Sesuo,— tarė Maksimilijanas, norėdamas padėti 
grafui, — mūsų svečias teisus. Prisimink, ką mums taip 
dažnai sakydavo tėvelis: ne anglas mums atnešė tą 
laimę. 

Montekristas krūptelėjo. 

— Jūsų tėvas jums sakė... ponas Moreli?..— gyvai 
sušuko jis. 

— Mano tėvas, grafe, į šį įvykį žiūrėjo kaip į ste- 
buklą. Mano tėvas tikėjo, kad mūsų geradarys buvo 
atsikėlęs iš kapo. Tai buvo toks jaudinantis tikėjimas, 
kad aš, nors jam ir nepritardamas, nenorėjau jo griauti 
toje kilnioje širdyje! Kiek kartų jis susimąstydavo kuž- 
dėdamas brangaus žuvusio draugo vardą! Ant mirties 
slenksčio, kai amžinybės artumas nutvieskė jo mintis 
kažkokia ano pasaulio šviesa, tas spėjimas virto įsiti- 
kinimu, ir štai kokie jo paskutinieji žodžiai, ištarti prieš 
mirtį: „,„Maksimilijanai, tai buvo Edmonas Dantesas!“ 

Po šių žodžių vis labiau blykštąs grafo veidas pa- 
sidarė siaubingas. Visas jo kraujas siūbtelėjo į širdį, jis 

negalėjo ištarti nė žodžio. Pažiūrėjęs į laikrodį, tarsi 
tik dabar prisiminęs laiką, jis pasiėmė skrybėlę, kaž- 
kaip staigiai ir sumišęs atsisveikino su ponia Erbo ir 
paspaudė rankas Emanueliui bei Maksimilijanui. 

— Ponia,— tarė jis,— leiskite man retkarčiais jus 
aplankyti. Man gera jūsų šeimoje, ir aš dėkingas jums 
už priėmimą, nes pirmą kartą per daugelį metų už- 
miršau laiką. 

Ir skubiai išėjo. 

— Koks keistas žmogus tas grafas Montekristas, — 
tarė Emanuelis. 

— Taip,— atsakė Maksimilijanas,— bet, man at- 
rodo, jis turi aukso širdį, ir aš esu tikras, kad jis mus 
myli. 

— Jo balsas įsmigo man į pačią širdį, — tarė Žiu- 
li, — ir man net pasirodė, tartum girdžiu jį nebe pirmą 
kartą. 


XV + PIRAMAS IR TISBE 


Praėjus du trečdalius Sent Onorė priemiesčio, ki- 
tapus gražaus namo, kurio nenustelbia net puikūs šito 
turtingo kvartalo pastatai, galima pamatyti erdvų sodą. 
Jo vešlūs kaštonai iškilę viršum impozantiškų, bemaž 
kaip tvirtovės sienų ir kiekvieną pavasarį numeta savo 
rausvus ir baltus žiedus į dvi išraižytas akmenines va- 
zas ant dviejų keturkampių stulpų su geležinėmis Liud- 
viko XIII laikų grotomis. 

Nors šiose dviejose vazose auga puikūs snapučiai, 
kurie supa vėjyje savo gyslotus lapelius ir purpurinius 
žiedus, šituo didingu įėjimu nesinaudojama jau nuo to 
gana seno laiko, kai namo savininkai nutarė pasilikti 
sau tik patį namą ir apsodintą medžiais kiemą, išei- 
nantį į priemiestį ir sodą, aptvertą statiniais, už kurių 
nnksčiau buvo puikus daržas, priklausęs tai pačiai so- 
dybai. Bet atsirado spekuliacijos demonas, numatė šalia 
daržo gatvę, kuri turėjo rungtyniauti su didžiule Pa- 
ryžiaus arterija, vadinama Sent Onorė priemiesčiu. Ka- 

dangi ta nauja gatvė, geležinės poliruotos lentelės dėka 
dar prieš savo atsiradimą gavusi vardą, turėjo būti 
užstatyta, tai daržą pardavė. 

Bet, kai turima reikalo su spekuliacija, tai žmogus 
svarsto, o pinigas viską savaip sunarsto. Jau pakrikš- 
tyta gatvė mirė lopšyje. Daržo pirkėjui, paklojusiam 
už jį gerokai pinigo, nepasisekė vėl iškišti jį už norimą 
sumą, ir, belaukdamas kainų pakilimo, kuris anksčiau 
ar vėliau su kaupu turėjo atlyginti praeities nuosto- 
lius ir be naudos įdėtą kapitalą, jis pasitenkino tuo, 
kad išnuomojo sklypą daržininkams už penkis šimtus 
frankų per metus. 

Taigi už savo kapitalą jis gauna tik pusę procento, 
o tat labai kuklu mūsų laikais, kai daugelis sulupa po 
penkiasdešimt procentų ir dar mano, kad pinigai duoda 
menkas pajamas. 

Kaip ten bebūtų, sodo vartai, kurie kitados ėjo į 
daržą, uždaryti, ir jų kenges graužia rūdys. Maža to: 
kad niekingi daržininkai savo vulgariais žvilgsniais ne- 
drįstų bjauroti aristokratiško sodo, vartų grotos per 
šešias pėdas nuo žemės apkaltos lentomis. Tiesa, lentos 
ne taip jau sandariai suleistos, kad negalima būtų žvilg- 
telėti pro plyšį, bet tas namas — garbingas namas ir 
nebijo nekuklių žvilgsnių. 

Tame darže vietoje kopūstų, morkų, ridikėlių, žir- 
nių ir aguročių auga aukštoji liucerna — vienintelis 
liudininkas, kad kažkas dar atsimena šią užmirštą vietą. 
Žemi varteliai į numatytą gatvę yra vienintelis įėjimas 
į tą aptvertą sklypą, kurį nuomininkai neseniai visai 
metė, nes jis nederlingas, ir štai jau savaitė kaip vie- 
toje pusės procento jis neduoda visiškai nieko. 

Iš namo pusės ties tvora svyra mūsų jau minėtieji 
kaštonai, bet tai nekliudo nė kitiems vešliems ir žydin- 
tiems medžiams įterpti tarp jų oro ištroškusias savo 
šakas. Viename kampe, kur pro tankią lapiją vos pra- 
siskverbia šviesa, platus akmeninis suolas ir sodo kė- 
dės liudija, kad čia yra susitikimų vieta arba pamėg- 
tas kurio nors namo gyventojo prieglobstis, — tas namas 

žalią tankmę. Žodžiu, ši nuošali vietelė buvo pasirinkta 

dėl to, kad čia niekada nebūdavo saulės ir viešpatavo 
amžina paukščių čiulbėjimo sklidina vėsa, kurios čia 
nestigdavo net karščiausiomis vasaros dienomis. Be to, 
čia buvo nuošalu nuo namų, ir nuo gatvės,— tai yra 
nuo kasdieninių rūpesčių ir triukšmo. 

Vieną karščiausios dienos pavakarę, kokių beregė- 
jo šį pavasarį Paryžiaus gyventojai, ant to akmeninio 
suolo gulėjo knyga, skėtis, pintinėlė, pradėta siuvinėti 
batisto skarelė, o netoli nuo suolo, ties lentomis užkal- 
tais vartais stovėjo jauna mergina ir, pasilenkusi prie 
plyšio, žiūrėjo į mums pažįstamą tuščią daržą. 

Beveik tuo pačiu metu tyliai atsidarė daržo varte- 
liai ir įėjo aukštas, tvirtas jaunuolis, apsivilkęs nebal- 
tintos drobės palaidinuke, užsidėjęs aksominę kepurę, 
tačiau jo ūsai, barzda ir juodi plaukai buvo kruopščiai 
rengimu. Skubiai apsidairęs, ar niekas jo neseka, jis 
uždarė vartelius ir greitais žingsniais nuėjo prie vartų. 

Pamačiusi tą, kurio laukė, bet, matyt, ne taip apsi- 
rengusio, mergina išsigando ir atšoko atgal. 

Vis dėlto atvykėlis greitu įsimylėjusio žvilgsniu 
pro tvoros plyšį spėjo pastebėti, kaip šmėkštelėjo bal- 
ta suknelė ir ilga žydra juosta. Jis atbėgo prie vartų 
ir prikišo prie plyšio lūpas. 

— Nebijokite, Valentina, — tarė jis,— čia aš. 

Mergina priėjo artyn. 

— Kodėl jūs taip vėlai šiandien? — tarė ji.— Juk 
žinote, kad netrukus pietūs ir man reikia daug diplo- 
matijos bei atsargumo, kad ištrūkčiau nuo pamotės, 
kuri seka kiekvieną mano žingsnį, nuo kambarinės, kuri 
mane šnipinėja, nuo brolio, kuris man įgrysta, kad atei- 
Čiau čia su savo darbu. Bijau, dar negreitai jį baigsiu. 
Kai man paaiškinsite, kodėl pavėlavote, dar turėsite 
pasakyti, ką reiškia šis kostiumas, dėl kurio iš pradžių 
net nepažinau jūsų. 

— Mieloji Valentina,— atsakė jaunuolis, — jūs tokia 
nepasiekiama mano meilei, kad nedrįstu jums apie ją 
kalbėti, ir vis dėlto, kai jus pamatau, aš negaliu iškęsti 
ir jums nepasakyti, kad jus dievinu. Ir mano paties 
žodžių aidas paskui švelniai glosto mano širdį, kai jūsų 

nebematau. O dabar ačiū jums už išbarimą. Jis žavus, 
jis įrodo ne tai, kad jūs manęs laukėte, šito aš nedrįstu 
sakyti, bet kad apie mane galvojote. Norite sužinoti, 
kodėl pavėlavau ir kodėl taip apsirengiau? Aš jums tai 
bematant pasakysiu ir tikiuosi, kad man atleisite: aš 
išsirinkau profesiją. 

— Profesiją!.. Ką jūs norite pasakyti, Maksimili- 
janai? Argi mes tokie jau laimingi, kad galėtume juok- 
tis iš to, kas mus artimai liečia? 

— Gink Dieve, juoktis iš to, kas man brangiau už 
gyvybę,— atsakė jaunuolis,— bet man įgriso bastytis 
po dykynes ir karstytis per tvoras, ir mane rimtai gąs- 
dino mintis, kad jūsų tėvas kada nors mane atiduos į 
teismą kaip vagį, o tai užtrauktų gėdą visai prancūzų 
armijai! Tuo pat metu aš būgštauju, kad gali sukelti 
rimtų įtarimų nuolatinis sipajų kapitono lankymasis 
tose vietose, kur nėra jokios, net mažiausios apgultos 
tvirtovės ir nė vieno forto, kurį reikėtų ginti. Užtat 
aš pasidariau daržininku ir apsivilkau savo profesijai 
tinkamą drabužį. 

— Kokia beprotybė! 

— O ne, aš manau, kad tai pats protingiausias 
poelgis per visą mano gyvenimą, nes jis mums užtikrina 
saugumą. 

— "Tai paaiškinkite, kas yra. 

— Prašau! Aš buvau pas šio daržo savininką. Su- 
tartis su senuoju nuomininku baigėsi, dabar aš jį išsi- 
nuomojau. Visa ta liucerna dabar mano. Niekas nekliudo 
pasistatyti man tarp tų žolių palapinę ir gyventi už 
dvidešimt žingsnių nuo jūsų. Aš laimingas, manyje tie- 
siog netelpa džiaugsmas! Ar suprantate, Valentina, kad 
visa tai galima nusipirkti už pinigus. Neįtikima, tiesa? 
O tuo tarpu visa ta palaima, laimė, džiaugsmas, už ku- 
riuos aš atiduočiau dešimt savo gyvenimo metų, man 
tekaštuoja — spėkite, kiek?.. penkis šimtus frankų per 
metus, mokant kas trys mėnesiai! Taigi matote, dau- 
giau man nėra ko bijoti. Aš čia namie, aš galiu pasi- 
statyti prie tvoros kopėčias ir žiūrėti į jūsų sodą. Nebi- 
jodamas jokių patrulių, turiu teisę kalbėti jums apie 
savo meilę, jeigu tik jūsų išdidumas nebus papiktintas, 

kad tą žodį taria vargšo padienio darbininko lūpos, ant 
kurio pečių ir galvos — prasta palaidinė ir kepurė. 

Džiugiai nustebusi, Valentina lengvai šūktelėjo. 
Paskui staiga, tartum pavydo debesėlis netikėtai būtų 
aptraukęs jos širdį nutvieskusį saulės spindulį, ji liūd- 
nai tarė: 

— Dabar mes būsime per daug laisvi, Maksimili- 
janai. Aš bijau, kad mūsų laimė — pagunda, ir jeigu 
mes piktnaudžiausime savo saugumu, jisai mus pražudys. 

— Kaip galite taip kalbėti! Juk nuo to laiko, kai 
aš jus pažįstu, kiekvieną dieną įrodau, kad savo mintis 
ir savo gyvenimą aš palenkiau jūsų gyvenimui ir jūsų min- 
tims. Kas jums įdiegė pasitikėjimą manimi? Mano gar- 
bė. Argi ne tiesa? Sakėte man, kad jums kelia baimę 
nesuprantama gresiančio pavojaus nuojauta, ir aš pasiū- 
liau jums savo pagalbą bei atsidavimą, iš jūsų nerei- 
kalaudamas kitokio atlyginimo kaip tik laimės jums 
tarnauti. Argi aš nuo to laiko nors vienu žodžiu ar nors 
vienu mostu daviau dingstį jums gailėtis, kad mane 
išskyrėte iš visų tų, kurie būtų buvę laimingi už jus 
mirti? Jūs man, vargšas kūdiki, pasakėte, kad esate 
sužadėta su ponu d'Epinė, kad ta santuoka buvo nu- 
spręsta jūsų tėvo, vadinasi, neišvengiama, nes pono 
de Vilforo nutarimai kieti kaip geležis. Ir ką gi, aš li- 
kau šešėlyje, visas viltis sudėjau ne į savo valią, ne į 
jūsų, bet į Apvaizdą, į Dievą... o tuo tarpu jūs mylite 
mane, Valentina, gailitės manęs, jūs pati man tai sakėte. 
Ačiū jums už tuos neįkainojamus žodžius, ir prašau 
nors retkarčiais man juos pakartoti, tai duos man jėgų 
apie nieką kita negalvoti. 

— Va šitai ir suteikė jums drąsos, Maksimilijanai, 
šitai padarė mano gyvenimą ir džiaugsmingą, ir ne- 
laimingą. Aš netgi dažnai savęs klausiu, kas geriau: 
sielvartas, kurį man teikia pamotės griežtumas ir jos 
akla meilė savo sūnui, ar kupina pavojų laimė, kurią 
aš patiriu jus matydama? 

— Pavojų! — sušuko Maksimilijanas. — Kaip jūs ga- 
lite ištarti tokį žiaurų ir neteisingą žodį! Ar kada ma- 
tėte nuolankesnį vergą už mane? Jūs man leidote kartais 
su jumis kalbėtis, bet uždraudėte susitikinėti su jumis. 

Aš nesipriešinau. Nuo to laiko, kai suradau būdą įlįsti 
į šį daržą, kalbėtis su jumis pro šiuos vartus, — žodžiu, 
būti taip arti jūsų, jūsų nematant,— sakykite, ar aš 
bent kartą prašiau leisti pro šias grotas paliesti jūsų 
rūbo kraštelį? Ar bandžiau nors sykį peršokti per šią 
tvorą, juokingą kliūtį jaunam ir stipriam žmogui? Argi 
kada nors priekaištavau jums griežtumą ar kalbėjau 
apie savo troškimus? Aš surištas savo pažadu kaip se- 
novės laikų riteris. Prisipažinkite nors tai, kad nelai- 
kyčiau jūsų neteisinga. 

— Tai tiesa, — tarė Valentina, iškišdama pro dviejų 
lentų plyšį piršto galiuką, kurį Maksimilijanas palietė 
lūpomis, — tai tiesa, jūs garbingas draugas. Bet paga- 
liau jūs taip elgėtės savo interesų naudai, mano bran- 
gusis Maksimilijanai, jūs gerai žinojote, kad tą dieną, 
kai vergas pasidarys reiklus, jis visko neteks. Jūs man 
žadėjote brolišką draugystę, man, kuri neturi bičiulių, — 
man, kurią tėvas užmiršo, o pamotė persekioja, man, 
kurios vienintelė paguoda — sustingęs senis, nebylus, 
šaltas, — jis negali pajudinti rankos, kad paspaustų ma- 
no ranką, jis su manimi kalba tik akimis, ir jo širdyje 
turbūt išliko man truputis šilumos. Taip, likimas karčiai 
iš manęs pasijuokė, jis padarė mane priešu ir auka tų, 
kurie už mane stipresni, o draugu ir parama paliko 
man... lavoną! Iš tikrųjų, Maksimilijanai, aš esu labai 
nelaiminga, ir jūs gerai darote, kad mylėdamas galvo- 
jate apie mane, o ne apie save! 


— Valentina,— atsakė Maksimilijanas, smarkiai 
jaudindamasis,— aš nepasakysiu, kad myliu tiktai jus 
pasaulyje,— aš myliu ir savo seserį, ir svainį, bet tai 
švelni, rami meilė, visai nepanaši į mano jausmą jums. 
Kai aš galvoju apie jus, mano kraujas verda, krūtinė 
„kilnojasi, širdis daužosi lyg pakvaišus. Visą tą jėgą, 
visą tą aistrą, tą antžmogišką galią aš įdedu į savo 
meilę jums. Bet tą dieną, kai jūs man pasakysite, aš 
atiduosiu visa tai jūsų laimei. Sako, kad Franco d'Epinė 
nebus dar metus, o per metus kiek gali pasitaikyti lai- 
mingų progų, kiek palankių aplinkybių! Vilsimės,— 
viltis tokia graži, tokia saldi, Valentina, jūs man prie- 
kaištaujate egoizmą, o kuo pati man buvote? Puiki ir 

šalta skaisčios Veneros statula. Ką jūs man žadėjote 
už mano atsidavimą, paklusnumą, santūrumą? Nieko. 
Ką jūs „man dovanojote? Trupinius. Jūs man pasako- 
jate apie poną d'Epinė, savo jaunikį, ir dūsaujate pa- 
galvojusi, kad kada nors priklausysite jam. Klausykite, 
Valentina, nejaugi tai viskas, kas yra jūsų sieloje? Argi? 
Aš atiduodu jums savo gyvybę, savo sielą, tik jums 
vienai plaka mano širdis, ir štai, kai aš visut visas pri- 
klausau jums, kai aš mintyse kartoju sau, kad numirsiu, 
jeigų jūsų neteksiu,— jūsų net negąsdina mintis, kad 
priklausysite kitam! Valentina, Valentina! Jeigu aš bū- 
čiau jūsų vietoje, jeigu jausčiau, kad mane kas nors 
myli taip, kaip aš jus myliu, aš jau šimtą kartų būčiau 
ištiesęs savo dešinę pro šių grotų virbus ir paspaudęs 
nelaimingam Maksimilijanui ranką sakydamas: „Aš 
jūsų, tiktai jūsų, Maksimilijanai, ir šitame pasaulyje, 
ir aname“. 

Valentina nieko neatsakė, bet jaunuolis išgirdo, 
kad ji dūsauja ir verkia. 

Jis iš karto atsikvošėjo. 

— Valentina! Valentina! — sušuko jis.— Užmirškite 
mano žodžius, jeigu aš jus įskaudinau! 

— Ne,— tarė ji,— jūsų žodžiai — tiesa. Bet argi 
nematote, kokia aš nelaiminga ir vieniša. Aš gyvenu 
beveik svetimuose namuose, nes mano tėvas man be- 
veik svetimas. Štai jau beveik dešimt metų kas dieną, 
kas valandą, kas minutę mano valią slopina geležinė 
mano valdovų valia. Niekas nemato, kiek aš kenčiu, ir 
aš pasakau šitai tik jums. Atrodo, tartum visi man 
geri, visi mane myli, bet iš tikrųjų visi man priešiški. 
Žmonės sako: ponas de Vilforas pernelyg rimtas ir per- 
nelyg griežtas, kad parodytų savo dukteriai didelį švel- 
numą. Bet užtat ji turi būti laiminga, kad ponia de 
Vilfor atstoja jai motiną. Štai kaip žmonės klysta: tė- 
vas man visiškai abejingas, o pamotė manęs žiauriai 
nekenčia, ir ta neapykanta juo baisesnė, kad ji priden- 
giama amžina šypsena. 

— Jūsų neapkęsti, Valentina? Kaip galima jūsų 
neapkęsti? 

— Drauge mano,— tarė Valentina,— aš turiu pri- 

pažinti, kad ta neapykanta man kyla iš natūralaus jaus- 
mo. Ji dievina savo sūnų, mano brolį Eduarą. 

— Tai kas? 

— Iš tikrųjų man kažkaip keista painioti čia pi- 
niginius klausimus, bet vis dėlto man atrodo, kad tą 
neapykantą žadina kaip tik šitai. Ji pati neturi jokio 
turto, o aš gavau didelį palikimą po savo motinos mir- 
ties, ir šis turtas dar padidės, kai aš kada nors tapsiu 
ponų de Sen Meranų paveldėtoja. Tai štai, man ir atrodo, 
kad ji pavydi. Dieve mano, jeigu aš galėčiau atiduoti 
jai pusę savo turto, kad tik man būtų leista pasijausti 
savo tėvo namuose tikra dukterimi, žinoma, aš tučtuo- 
jau tai padaryčiau. 

— Vargše mano Valentina! 

— Taip, aš jaučiuosi sukaustyta ir tuo pat metu 
tokia silpna, kad man atrodo, tarsi tie pančiai mane 
laiko, ir aš bijau jų netekti. Be to, mano tėvas ne iš tų 
žmonių, kurių galima taip lengvai nepaklausyti. Jis 
įsakinėja man, įsakinėja jums ir net pačiam karaliui, 
nes jis stiprus dėl savo nesuteptos praeities ir dėl beveik 
nepriklausomos padėties. Prisiekiu jums, Maksimilijanai, 
aš nestosiu į kovą, nes bijau tuo pražudyti jus drauge 
su savimi. 

— Vis dėlto, Valentina,— prieštaravo Maksimilija- 
nas, — nereikia taip nusiminti ir žiūrėti į ateitį taip 
juodai. 

— Drauge mano, aš sprendžiu apie ją iš praeities. 

— Bet paklausykite, jeigu aristokratų požiūriu aš 
ir nesu ypač puiki partija, tai vis dėlto daugeliu at- 
žvilgių priklausau tai visuomenei, kurioje jūs gyvenate. 
Praėjo tie laikai, kai Prancūzijoje buvo dvi Prancūzi- 
jos. Monarchijos laikų diduomenė susiliejo su imperijos 
didikais, ieties aristokratija susigiminiavo su patrankų 
aristokratija... O aš priklausau šiai pastarajai. Armijoje 
manęs laukia puiki ateitis. Turiu nors ir nedidelį, bet 
nepriklausomą turtą. Pagaliau mūsų krašte visi atsi- 
mena ir gerbia mano tėvą kaip vieną iš pačių tauriau- 
sių komersantų, kokie tik kada nors gyveno. Aš sakau 
mūsų krašte, Valentina, nes jūs irgi beveik iš Marselio. 

— Neminėkite Marselio, Maksimilijanai, tas vienas 

žodis man primena mano gerąją motiną, tą visų aprau- 
dotą angelą, kuri neilgai saugojo savo dukterį žemėje, 
bet — aš tikiu — tebesaugo ją, nenuleisdama nuo jos 
akių, iš savo amžinosios buveinės! Ak, Maksimilijanai, 
jeigų mano vargšė mama gyventų, man nereikėtų nie- 
ko bijoti. Aš pasakyčiau jai, kad jus myliu, ir ji mus 
apgintų. 

— Jeigu ji būtų gyva,— kalbėjo Maksimilijanas, — 
aš jūsų nepažinočiau, nes jūs pati pasakėte, kad būtumė- 
te tuomet laiminga, o laiminga Valentina nemalonėtų 
į mane atkreipti savo dėmesį. 

— Drauge mano,— sušuko Valentina,— dabar jūs 
neteisingas man... Bet pasakykite... 

— Ko jūs norite paklausti? — tarė Maksimilijanas, 
pastebėjęs, kad Valentina svyruoja. 

— Pasakykite man,— tęsė mergina, — ar kada nors 
Marselyje nebuvo kokio nors nesusipratimo tarp jūsų 
tėvo ir mano? 

— Ne, neteko girdėti, — atsakė Maksimilijanas, — 
nebent tai, kad jūsų tėvas buvo daugiau negu uolus 
Burbonų šalininkas, o mano tėvas buvo ištikimas im- 
peratoriui. Aš manau, kad čia buvo vienintelis jų nesu- 
tarimas. Bet kodėl to klausiate, Valentina? 

— Tuojau paaiškinsiu,— tarė mergina,— jums rei- 
kia viską žinoti. Tai įvyko tą dieną, kai laikraštyje buvo 
paskelbta apie jūsų pakėlimą Garbės legiono kavalie- 
riumi. Mes visi buvome pas senelį Nuartjė, ten buvo 
dar ir Danglaras,— žinote tas bankininkas, jo arkliai už- 
vakar vos neužmušė mano pamotės ir brolio. Aš skai- 
čiau savo seneliui laikraštį, o kiti svarstė panelės Dang- 
lar vestuves. Kai aš priėjau tą vietą, kur buvo rašoma 
apie jus ir kurią aš jau žinojau, nes kaip tik vakar rytą 
jūs buvote man pranešęs tą malonią naujieną, — tai štai, 
kai aš priėjau iki to straipsnio, pasijutau labai laimin- 
ga... ir buvau labai susijaudinusi, nes reikėjo garsiai 
ištarti jūsų vardą, ir tikrai būčiau jį praleidusi, jei ne- 
būčiau bijojusi, kad mano nutylėjimą gali visi blogai 
suprasti, — taigi sukaupiau visą savo drąsą ir perskai- 
čiau jį. 

— Mieloji Valentina! 

— Ir štai, vos tik jūsų vardas buvo ištartas, mano 
tėvas tuojau grįžtelėjo galvą. Aš buvau taip tvirtai įsi- 
tikinusi, kad jūsų vardas parblokš visus kaip griaus- 
tinio trenksmas (matote, kokia aš kvaila!), jog man 
pasirodė, tarsi mano tėvas krūptelėjo, lygiai kaip ir po- 
nas Danglaras (čia jau, aš tikra, tiesiog man pasivai- 
deno). 

— Morelis,— tarė tėvas,— pala, pala! (Jis suraukė 
antakius.) Ar tik ne iš tų Marselio Morelių, užkietėjusių 
bonapartistų, kurie mums tiek nemalonumų pridarė tūks- 
tantis aštuoni šimtai penkioliktaisiais metais? 

— Taip,— atsakė Danglaras,— man net atrodo, kad 
čia senojo laivų savininko sūnus. 

— Šit kaip! — pratarė Maksimilijanas.— O ką gi 
pasakė jūsų tėvas? 

— Baisų dalyką, aš net nesiryžtu jums pakartoti. 

— Vis dėlto pasakykite,— šypsodamasis paprašė 
Maksimilijanas. 

— Jų imperatorius, — tęsė jis, suraukęs antakius, — 
mokėjo jiems, visiems tiems fanatikams, rasti vietą. Ji- 
sai juos vadino patrankų mėsa, ir tai buvo tinkamas 
vardas. Aš džiaugiuosi, matydamas, kad naujoji vy- 
riausybė vėl griebiasi to išganingo principo. Jeigu ji 
vien dėl to išlaikė Alžyrą, aš sveikinu vyriausybę, nors 
Alžyras mums ir brangokai kainavo. 

— Iš tikrųjų tai gana grubi politika,— tarė Mak- 
similijanas.— Bet nerauskite, mieloji drauge, dėl to, ką 
pasakė ponas de Vilforas. Mano tėvas čia nenusileis- 
davo jūsiškiui ir nuolat kartodavo: „Negaliu suprasti, 
kodėl imperatorius, visada taip protingai elgiąsis, nesu- 
renka pulko iš teisėjų ir advokatų ir nepasiunčia jų į 
priešakines pozicijas?“ Jūs matote, mieloji Valentina, 
abi pusės vertos viena kitos ir savo žodžių išraiškingumu, 
ir minkštaširdiškumu. O ką Danglaras atsakė į kara- 
liškojo prokuroro išpuolį? 

— Jis, kaip paprastai, nusijuokė tuo niūriu savo 
juoku, kūris man atrodo net žiaurus. O po valandėlės 
jie atsistojo ir išėjo. Tik tuomet aš pastebėjau, jog se- 
nelis labai susijaudinęs. Reikia jums pasakyti, Maksi- 
milijanai, kad tik aš viena pastebiu, kada vargšas pa- 

ralitikas jaudinasi. Aš susiprotėjau, kad tas pokalbis 
turėjo padaryti jam sunkų įspūdį. Juk į vargšą senelį 
jau niekas nebekreipė dėmesio. Smerkė jo imperatorių, 
o jis, matyt, jam buvo fanatiškai atsidavęs. 

— Jo vardas imperijos laikais iš tikrųjų buvo vie- 
nas iš pačių geriausių, — tarė Maksimilijanas, — jis buvo 
senatorius ir, kaip žinote, Valentina, o gal ir nežinote, 
jis dalyvavo beveik visuose bonapartistų sąmoksluose 
Restauracijos laikais. 

— Taip, aš kartais girdžiu pašnibždomis apie tai 
kalbant, ir man atrodo keista: senelis — bonapartistas, 
tėvas — rojalistas. Keista, ar ne... Tai štai aš atsigrę- 
žiau į jį. Akimis jis parodė man laikraštį. 

— Kas jums, seneli? — paklausiau.— Jūs paten- 
kintas? 

Jis man mirktelėjo, kad taip. 

— Ar tuo, ką mano tėvas sakė? — pasidomėjau aš. 

Jis padarė gerą ženklą, kad ne. 

— Tai tuo, ką sakė ponas Danglaras? 

Jis vėl padarė ženklą, kad ne. 


— Tai, vadinasi, tuo, kad ponas Morelis,— aš ne- 
drįsau ištarti Maksimilijanas, — pakeltas Garbės legiono 
kavalieriumi? 


Jis padarė ženklą, kad taip. 

— Pagalvokite, Maksimilijanai, jis buvo patenkin- 
tas, kad jus pakėlė Garbės legiono kavalieriumi, o jis 
juk nepažįsta jūsų. Galbūt, tai jo beprotybės požymis, 
nes sako, kad jis imąs vaikėti, bet jis man suteikė daug 
džiaugsmo tuo savo „taip“. 

— Kaip keista,— susimąstęs tarė Maksimilijanas. — 
Vadinasi, jūsų tėvas nekenčia manęs, o senelis priešin- 
gai... Koks keistas dalykas tos politinės simpatijos ir 
antipatijos! 

— Tyliau! — staiga šūktelėjo Valentina.— Slėpki- 
tės, bėkite, kažkas ateina! 

Maksimilijanas griebė kastuvą ir ėmė negailestingai 
kasti liucerną. 


— Panele! Panele! — šaukė kažkieno balsas iš ana- 
pus medžių,— ponia Vilfor jus šaukia, atvyko svečias. 

— Svečias? — tarė susijaudinusi Valentina.— Kas 
gi tai galėtų būti? 

— Žymus didikas. Sako, kunigaikštis, grafas Mon- 
tekristas. 

— Einu, einu,— garsiai atsakė Valentina. 

Tas vardas privertė krūptelėti kitapus tvoros esantį 
žmogų, kuriam Valentinos „einu, einu“ būdavo atsisvei- 
kinimas po kiekvieno jų pasimatymo. 

— Šit kaip! — pagalvojo Maksimilijanas ir susi- 
mąstęs atsirėmė į kastuvą.— Iš kur grafas Montekristas 
pažįstamas su Vilforu? 


XVI + TOKSIKOLOGIJA 


Tai iš tikrųjų buvo grafas Montekristas, atvykęs 
pas ponią de Vilfor, norėdamas atsilyginti už karališ- 
kojo prokuroro vizitą, ir visiškai suprantama, kad, iš- 
girdę tą vardą, visi namai subruzdo. 

Ponia de Vilfor, kuri tuo metu, kai jai buvo pra- 
nešta atvykus svečią, buvo svetainėje, tučtuojau pasiun- 
tė pakviesti sūnų, kad berniukas galėtų dar kartą pa- 
dėkoti grafui. Eduaras, per tas dvi dienas prisiklausęs 
šnekų apie įžymųjį asmenį, paknopstom atlėkė, bet ne 
dėl to, kad buvo paklusnus motinai, ne dėl to, kad norėtų 
padėkoti grafui, o iš smalsumo ir kad įterptų kokį nors 
kvailą žodelį, po kurio kiekvieną kartą motina sušuk- 
davo:,Ak, koks nepakenčiamas vaikas! Bet negaliu ant 
jo pykti, jis toks protingas!“ 

Kaip visada, pasisveikinus grafas paklausė apie 
poną de Vilforą. 

— Mano vyras pietauja pas poną Šanclį, — atsakė 
jaunoji moteris.— Jis tik ką išvažiavo ir, aš esu tikra, 
labai gailėsis, kad neturėjo laimės jus pamatyti. 

Du svečiai, kuriuos grafas rado svetainėje ir kurie 
smarkiai į jį įsispitrėjo, atsistojo ir, valandėlę padelsę 
ne tiek iš mandagumo, kiek iš smalsumo, išėjo. 

— Beje, ką veikia tavo sesuo Valentina? — paklausė 
madam de Vilfor Eduaro.— Tegul ją pakviečia, kad ga- 
lėčiau supažindinti su ponu grafu. 

— Jūs turite dukterį, ponia? — paklausė grafas.— 
Bet ji dar tikriausiai visai kūdikis? 

— Tai pono de Vilforo ir jo pirmosios žmonos duk- 
tė, suaugusi ir graži mergina. 

— Bet melancholiška, — įterpė mažasis Eduaras, 
pešdamas papūgai iš uodegos plunksnas, kuriomis norė- 
jo papuošti savo skrybėlę. Ta puiki papūga, tupėdama 
ant paauksuotos kartelės, iš skausmo neramiai klykė. 

— Madam de Vilfor pasitenkino tarusi: 

— Nutilk, Eduarai! 

Paskui ji pridūrė: 

— Šis mažas vėjavaikis beveik teisus, jis kartoja 
tą, ką girdėjo mane daug kartų su širdgėla sakant. 
Panelės de Vilfor charakteris, nors mes ir stengiamės 
ją išblaškyti, yra tylus ir linkęs į liūdesį, o tat iš dalies 
kenkia jos grožio žavingumui. Bet ji neateina. Eduarai, 
pažiūrėk kodėl. 

— "Todėl, kad jos ieško ten, kur jos nėra. 

— O kur jos ieško? 

— Pas senelį Nuartjė. 

— O, tavo manymu, jos ten nėra? 

— Ne, ne, ne, ne, ne, jos ten nėra,— atsakė Eduaras 
dainuodamas. 

— O kur ji yra? Jeigu žinai, tai sakyk. 

— Ji prie didžiųjų kaštonų,— tęsė išdykėlis vai- 
kiščias, nepaisydamas motinos aprėkavimų ir šerdamas 
gyvas muses papūgai, kuri, matyt, mielai smaguriavo 
šitais vabzdžiais. 

Ponia de Vilfor jau ištiesė ranką į skambutį, no- 
rėdama pasakyti kambarinei, kur yra Valentina, bet 
staiga į kambarį įėjo ji pati. Ji iš tikrųjų atrodė liūdna, 
ir, atidžiau įsižiūrėjus, galima buvo pastebėti, kad ji 
neseniai verkė. 

Valentina, su kuria mes, skubėdami pasakoti, su- 
pažindinome mūsų skaitytojus neaprašę jos išorės, buvo 
aukšta ir grakšti maždaug devyniolikos metų mergina, 
šviesiai kaštoninių plaukų, tamsiai mėlynų akių. Jos ei- 
sena buvo kupina ilgesingo nuovargio ir to nepalygi- 
namo grakštumo, kuriuo pasižymėjo jos motina. Plonos 
baltos rankos, perlamutrinis kaklas, švelniai rausvi 

skruostai iš pirmo žvilgsnio darė ją panašią į tas gra- 
žias angles, kurios taip poetiškai lyginamos su gulbė- 
mis, besigėrinčiomis savimi vandens veidrodyje. 

Ji įėjo ir, pamačiusi šalia pamotės svetimšalį, apie 
kurį jau tiek buvo girdėjusi, nusilenkė jam be kokio 
nors jaunos merginos maivymosi ir nenuleisdama akių, 
bet su tokia gracija, kad grafas dar įdėmiau pažvelgė 
į ją. 

Jis atsistojo. 

— Panelė de Vilfor, mano podukra,— tarė ponia 
de Vilfor Montekristui, atsilošdama ant sofos pagalvė- 
lių ir ranka rodydama grafui Valentiną. 

— Ir grafas Montekristas, Kinijos karalius, kochin- 
chinų imperatorius, — tarė mažasis nutrūktgalvis, iš pa- 
dilbų spoksodamas į seserį. 

Šį kartą ponia de Vilfor išbalo ir buvo pasiruošusi 
supykti ant šeimos rykštės, vadinamos Eduaru. Bet gra- 
fas tik nusišypsojo ir, atrodo, švelniai žvilgtelėjo į vaiką, 
o tai pripildė motinos širdį neapsakomo džiaugsmo. 

— Bet, ponia,— tarė grafas, vėl pradėdamas po- 
kalbį ir žiūrėdamas čia į ponią de Vilfor, čia į Valen- 
tiną,— atrodo, aš jau esu turėjęs garbės kažkur matyti 
jus ir panelę de Vilfor. Mano galvoje jau šmėkščiojo 
ta mintis, o kai įėjo panelė, jos vaizdas it saulės spin- 
dulys nušvietė man miglotą prisiminimą, atleiskite, kad 
drįstu taip pasakyti. 

— Kažin, panelė de Vilfor nemėgsta žmonių, ir 
mes retai kur išvykstame,— tarė jaunoji moteris. 

— Aš esu matęs panelę de Vilfor ne žmonėse, taip 
pat kaip ir jus, ponia, ir šį žavingą išdykėlį. Paryžiaus 
aukštuomenės visai nepažįstu, nes, kaip jau berods tu- 
rėjau garbės jums pasakyti, aš esu Paryžiuje vos ke- 
letas dienų. Ne, jeigu leisite man priminti... palaukite... 

Grafas pridėjo ranką prie kaktos, tartum norėda- 
mas geriau prisiminti. 

— Ne, tai buvo lauke... tai buvo... nežinau... man 
kažkodėl tai siejasi su giedra saulėta diena, tartum 
kažkokia bažnytinė šventė... Panelė de Vilfor turėjo 
rankose gėlių. Berniukas vaikė sode gražų povą, o jūs 
sėdėjote pavėsinėje, apsivijusioje vynuogienojais... Padė- 

kite man, ponia! Negi tai, ką sakiau, nieko jums ne- 
primena? 

— Ne, iš tikrųjų nieko, — atsakė ponia de Vilfor,— 
aš esu tvirtai įsitikinusi, grafe, kad, jeigu būčiau kur 
nors jus sutikusi, jūsų paveikslas nebūtų galėjęs išdilti 
man iš atminties. 

— Galbūt grafas mus matė Italijoje, — baikščiai 
tarė Valentina. 

— Iš tikrųjų Italijoje... Labai galimas dalykas, — 
atsakė Montekristas.— Jūs lankėtės Italijoje, panele? 

— Mes buvome ten su ponia de Vilfor prieš porą 
metų. Gydytojai būgštavo dėl mano plaučių ir patarė 
pakvėpuoti Neapolio oru. Važiuodami buvome sustoję 
Bolonėje, Perudžoje ir Romoje. 

— Tikrai, tikrai! — sušuko Montekristas, tarsi tas 
paaiškinimas būtų padėjęs jam geriau viską prisiminti. — 
Tai buvo Perudžoje, per Dievo Kūno šventę, Pašto vieš- 
bučio sode, kur atsitiktinumas suvedė mus visus. Jus, 
ponia, panelę de Vilfor, jūsų sūnų ir mane, ir aš turėjau 
garbės jus matyti. 

— Aš puikiai prisimenu Perudžą ir Pašto viešbutį, 
ir šventę, kurią jūs minite,— tarė ponia de Vilfor,— 
bet kiek besirausiu savo prisiminimuose ir kiek" begė- 
dinu save už prastą atmintį, aš visiškai neatsimenu, 
kad būčiau turėjusi garbę jus ten matyti. 

— Iš tikrųjų keista, ir aš neatsimenu,— tarė Va- 
lentina, pakeldama į Montekristą savo gražias akis. 

— O aš puikiai atsimenu, — pareiškė Eduaras. 

— Aš jums padėsiu,— tęsė grafas.— Diena buvo 
labai karšta. Jūs laukėte arklių, kuriuos, kadangi buvo 
šventė, jums neskubėjo kinkyti. Panelė nuėjo į sodo 
gilumą, o jūsų sūnus dingo besivaikydamas povą. 

— Aš jį pagavau, mama, atsimeni,— tarė Edua- 
ras, — ir išroviau jam iš uodegos tris plunksnas. 

— Jūs, ponia, tebestovėjote vynuogių pavėsinėje. 
Nejaugi neatsimenate, kad sėdėjote ant akmeninio suo- 
lo ir, kol jūsų dukters ir sūnaus, kaip esu sakęs, nebuvo, 
Kuna ilgai su kažkuo kalbėjotės? 

— Taip, tiesa,— tarė ponia de Vilfor rausdama,— 
prisimenu, tai buvo žmogus su ilgu vilnoniu apsiaustu... 
berods daktaras. 

— Visiškai teisingai. Tas žmogus buvau aš. Gyve- 
nau tame viešbutyje jau porą savaičių, buvau išgydęs 
savo liokajų nuo drugio, o viešbučio šeimininką nuo 
geltligės, tad visi mane laikė įžymiu gydytoju. Su jumis 
mes gana ilgai kalbėjomės apie daug ką: apie Peru- 
džiną, apie Rafaelį, apie papročius, drabužius, apie gar- 
siąją akva tofaną, kurios paslaptį, kaip jūs buvote gir- 
dėjusi, kažkas dar žinojo Perudžoje. 

— Taip, taip,— gyvai ir šiek tiek nerimaudama 
tarė ponia de Vilfor,— prisimenu. 

— Smulkiai jau nepamenu jūsų žodžių,— kalbėjo 
visiškai ramiai grafas, — bet puikiai pamenu, kad, kaip 
ir kiti, laikydama mane tuo, kuo nesu, jūs tarėtės su 
manimi dėl panelės de Vilfor sveikatos. 

— Bet jūs iš tikrųjų buvote gydytojas, jeigu iš- 
gydėte keletą ligonių,— tarė ponia de Vilfor. 

— Moljeras ir Bomaršė jums atsakytų, jog visa 
laimė, kad aš juo nebuvau,— ne aš išgydžiau ligonius, 
o tiesiog jie patys pasveiko. Apie save jums galiu tiek 
pasakyti, kad gana pagrindinai studijavau chemiją ir 
gamtos mokslus, bet tik kaip mėgėjas, suprantate... 

Tuo metu išmušė šeštą valandą. 

— Jau šešios, — tarė ponia de Vilfor, matyt, labai 
susijaudinusi,— gal jūs, Valentina, paklaustumėte, ar 
jūsų senelis dar nenori pietų? 

Valentina atsistojo ir, nusilenkusi grafui, tylėdama 
išėjo iš kambario. 

— Dieve mano, ponia, nejaugi tai dėl manęs jūs 
išsiuntėte panelę de Vilfor? — paklausė grafas, Valen- 
tinai išėjus. 

— Jokiu būdu, grafe,— gyvai atsakė jaunoji mote- 
ris,— bet šituo laiku mes valgydiname poną Nuartjė 
tais menkais pietumis, kurie palaiko jo apgailėtiną eg- 
zistenciją. Jūs žinote, kokia apverktina mano uošvio 
būklė? 

— Ponas de Vilforas sakė. Jis berods paralyžiuotas? 

— Deja, taip. Vargšas senis visai negali judėti, 
tik siela dar rusena tame žmogiškame pavidale, silpna, 
virpanti, nelyginant gęstanti lempa. Bet atleiskite, grafe, 
kad užsikalbėjau apie mūsų šeimos nelaimes. Aš per- 

traukiau jus tuo metu, kai sakėte, kad esate puikus 
chemikas. 

— To aš nesakiau,— prieštaravo šypsodamasis gra- 
fas,— priešingai, studijavau chemiją tik dėl to, kad, 
nusprendęs gyventi daugiausia Rytuose, norėjau pasekti 
karaliaus Mitridato pavyzdžiu. 

— Mithridates, rex Ponticus,— tarė mažasis išdy- 
kėlis karpydamas siluetus iš puikaus albumo lapų,— 
tas pats, kuris kiekvieną rytą išgerdavo puodetį nuodų 
su grietinėle. 

— Eduarai, tu bjaurus vaikas! — sušuko ponia de 
Vilfor, ištraukdama iš sūnaus rankų sugadintą knygą.— 
Tu nepakenčiamas, įgrisai mums. Išeik iš čia, drožk pas 
seserį į senelio Nuartjė kambarį. 

— Albumą...— tarė Eduaras. 

— Ką albumą? 

— Aš noriu albumo... 

— Kodėl iškarpei paveikslėlius? 

— Ogi norėjau. 

— Eik iš čia! Drožk! 

— Neisiu, jeigu neduosit albumo,— pareiškė ber- 
niukas, įsitaisydamas giliame krėsle ir, kaip visada, ne- 
nusileisdamas. 

— Neškis ir palik mus ramybėje, — tarė ponia de 
Vilfor. 

Ji padavė Eduarui albumą ir nuvedė jį iki durų. 

Grafas akimis sekė ponią de Vilfor. 

— Pažiūrėsim, ar uždarys, jam išėjus, duris, — su- 
šnibždėjo jis. 

Ponia de Vilfor labai rūpestingai uždarė duris. Gra- 
fas dėjosi to nepastebėjęs. 

Paskui, dar kartą apsidairiusi, jaunoji moteris vėl 
ntsisėdo į savo vietą. 

— Leiskite jums pastebėti, — pareiškė -grafas su 
mums pažįstamu geraširdiškumu,— kad jūs pernelyg 
griežta tam žavingam išdykėliui. 

— Kitaip negalima, — atsakė madam de Vilfor su 
tikrai motinišku aplombu. 

— Eduaras mums citavo Kornelijų Nepotą, kai kal- 
bėjo apie karalių Mitridatą,— tarė grafas, — ir jūs nu- 


191 


traukėte toje vietoje, kuri liudija, kad jo mokytojas laiko“ 
tuščiai negaišta ir kad jūsų sūnus pagal savo amžių 
toli pažengęs. 

— Teisybė, grafe,— atsakė paglostyta motina,— jis 
labai gabus vaikas ir išmoksta viską, ką nori. Turi tik 
vieną trūkumą: labai savavališkas... bet, grįžtant prie 
to, ką jis pasakė, grafe, ar jūs tikite, kad Mitridatas 
griebėsi tokių atsargumo priemonių ir kad tos priemo- 
nės galėjo būti veiksmingos? 

— Aš tiek tikiu tuo, jog pats griebiausi tokio at- 
sargumo, kad nebūčiau nunuodytas Neapoly, Palerme 
ir Smirnoje, tai yra trimis atvejais, kada tikrai be šios 
priemonės man būtų tekę atsisveikinti su gyvenimu. 

— Ir tat padėjo? 

— Puikiausiai. 

— Taip, tiesa. Prisimenu, kažką tokio jūs man jau 
pasakojote Perudžoje. 

— Argi? — tarė grafas, meistriškai apsimesdamas 
nustebęs. — Visai neprisimenu. 

— Aš jūsų klausiau, ar nuodai vienodai veikia šiau- 
rės ir pietų žmones, ir jūs man net atsakėte, kad šaltą 
ir limfinį šiauriečių temperamentą nuodai veikia silp- 
niau negu karštą ir energingą pietiečių prigimtį. 

— Tas tiesa,— tarė Montekristas,— man teko ma- 
tyti, kaip rusai rijo be jokios žalos sveikatai augalines 
medžiagas, nuo kurių neišvengiamai būtų miręs neapo- 
lietis arba arabas. 

— Taigi jūs manote, kad šia prasme galima pa- 
siekti dar geresnių rezultatų negu Rytuose ir kad ūka- 
noto bei lietingo klimato žmonės lengviau pripranta 
absorbuoti nuodus negu karšto? 

— Žinoma, bet tai apsaugos jį tik nuo tų nuodų, 
prie kurių jis savo organizmą pripratino. 

— Taip, suprantu! O kaip, pavyzdžiui, jūs pradė- 
tumėte save pratinti arba, tikriau sakant, kaip pripra- 
tinote? 

— Tai labai paprasta. Sakysime, jūs iš anksto ži- 
note, kokių nuodų jums ketina duoti... sakysime, tie 
nuodai yra... pavyzdžiui, brucinas... 

— Brucinas berods gaunamas iš dirbtinės angus- 
turinės žievės',— tarė ponia de Vilfor. 

— Visiškai teisingai, — atsakė Montekristas,— bet, 
matau, man nebus ko jus mokyti. Leiskite tik jus pa- 
sveikinti: retai pasitaiko moterų, kurios turėtų tokių 
išsamių žinių. 

— Turiu prisipažinti, — tarė ponia de Vilfor,— aš 
jaučiu pąšėlusią aistrą okultizmui, kuris jaudina vaiz- 
duotę lyg poezija ir sprendžiamas skaitmenimis lyg al- 
gebros lygtys. Bet prašom tęsti. Tai, ką jūs sakote, man 
labai įdomu. 

— Tai štai! — vėl prašneko Montekristas.— Saky- 
sime, kad tie nuodai bus, pavyzdžiui, brucinas ir kad 
jūs pirmą dieną priimate jų miligramą, kitą dieną du 
miligramus. Tokiu būdu per dešimt dienų pasieksite 
centigramą. Po dvidešimt dienų, didindama per dieną 
dar po miligramą, jau turėsite tris centigramus, tai yra 
gana didelę dozę, kuri jums bus visai nekenksminga 
ir kuri būtų labai pavojinga kiekvienam kitam žmogui, 
nesiėmusiam tokių atsargumo priemonių. Pagaliau po 
mėnesio, jeigu jūs ir kitas žmogus išgersite po stiklinę 
vandens iš tos pačios ropinės, tai tas kitas mirs, o jūs 
tik iš lengvo negalavimo pajusite, kad į tą vandenį buvo 
įmaišyta nuodingų medžiagų. 

— „Ar jūs nežinote kitokio priešnuodžio? 

— Ne, nežinau. 

— Aš daug kartų esu skaičiusi,tą pasakojimą apie 
Mitridatą,— kalbėjo susimąsčiusi ponia de Vilfor,— bet 
laikiau jį pasaka. 

— Ne, ponia, nusidėję savo įpročiui, istorikai šį 
kartą parašė tiesą. Bet aš matau, kad mūsų pokalbio 
tema nėra atsitiktinė jūsų užgaida. Prieš porą metų 
klausinėjote mane panašių dalykų ir sakote, kad jau 
seniai jus domina Mitridato istorija. 

— Tas tiesa, grafe. Jaunystėje labiausiai mėgau 
botaniką ir mineralogiją, o kai sužinojau, kad gydo- 
mųjų žolių vartojimo būdų pažinimas neretai duoda 
raktą suprasti visai Rytų tautų istorijai ir gyvenimui, 


Brucea ferruginea (Aut. past.). 

panašiai kaip gėlės išreiškia jų pažiūras į meilę, aš pa- 
sigailėjau, jog negimiau vyru, kad galėčiau tapti kokiu 
Flameliu, Fontana ar Kabaniu. 

— Juo labiau, ponia,— atsakė Montekristas,— kad 
Rytuose žmonės darosi iš nuodų ne tik šarvus kaip Mitri- 
datas, bet ir durklą. Mokslas jų rankose virsta ne tiktai 
apsigynimo, bet ir puolimo ginklu. Vienu jie ginasi nuo 
fizinių kančių, kitu kovoja su savo priešais. Opiumas, 
šunvyšnė, dirbtinė angusturinė žievė, žalčio oda, lau- 
ravyšnė padeda jiems užmigdyti tuos, kurie būtų no- 
rėję juos pabudinti. Nerasi nė vienos egiptietės, turkės 
arba graikės,— jos čia dažnai vadinamos geromis se- 
nutėmis,— kurios savo chemijos žiniomis nenustebintų 
bet kokio gydytojo, o psichologijos išmanymu neišgąs- 
dintų bet kokio nuodėmklausio. 

— Šit kaip! — nusistebėjo ponia de Vilfor, kurios 
akys per visą tą pokalbį degė keista ugnimi. 

— Taip,— kalbėjo toliau Montekristas,— visos pa- 
slaptingos dramos Rytuose užsimezga nuo meilės lašų ir 
atsimezga nuo mirtį nešančios žolės arba nuo gėralo, ati- 
darančio dangų ar paverčiančio jį pragaru. Čia tiek 
įvairių atspalvių, kiek užgaidų ir keistenybių medžia- 
ginėje ir dvasinėje žmogaus prigimtyje. Pasakysiu dar 
daugiau: tie chemikai nuostabiai moka derinti vaistus 
ir ligą su savo meilės geismais ir keršto troškimu. 

— Bet, grafe, — tarė jaunoji moteris, — tie rytų žmo- 
nės, tarp kurių jūs praleidote dalį savo gyvenimo, ma- 
tyt, tokie pat fantastiški kaip ir tų nuostabių kraštų pa- 
sakos? Ir ten galima nebaudžiamai sunaikinti žraogų? 
Vadinasi, iš tikrųjų egzistuoja Bagdadas ir Basora, 
kuriuos aprašė Galanas'? Vadinasi, sultonai ir viziriai, 
kurie valdo tuos žmones ir atstoja tai, kas Prancūzijoje 
vadinama vyriausybe, iš tikrųjų yra harun al rašidai 
ir džafarai: jie ne tik atleidžia nunuodytojui, bet dar 
paskiria jį pirmuoju ministru, jeigų jo nusikaltimas 
buvo sumaniai atliktas, ir įsako aukso raidėmis išpjaustyti 
to nusikaltimo istoriją, kad ja prasiblaškytų nuobodu- 
lio valandomis? 


Antuanas Galanas (1646— 1715) — prancūzų orienta- 
listas, „Tūkstančio ir vienos nakties“ pasakų vertėjas. 

— Ne, ponia, fantastiškumo laikai praėjo net Ry- 
tuose, ir ten, tik kitaip vadinami ir kitaip apsirengę, 
taip pat yra policijos komisarai, tardytojai, karališkieji 
prokurorai ir ekspertai. Nusikaltėlius ten puikiai moka 
karti, užmauti ant baslio arba meistriškai nukerta jiems 
galvą, bet šie pastarieji, gudrūs sukčiai, sugeba išvengti 
žmonių teisingumo ir sėkmingai įgyvendinti savo klas- 
tingus sumanymus. Pas mus kvailys, apsėstas neapy- 
kantos ar godumo demono ir norėdamas sunaikinti prie- 
šą arba numarinti iškaršusį giminaitį, eina į vaistinę, 
pasivadina išgalvotu vardu,— ir tuomet jį dar lengviau 
randa, negu kad būtų pasakęs savo tikrąjį vardą,— ir 
ta dingstimi, neva žiurkės trukdančios miegoti, nusi- 
perka penkis ar šešis gramus aršeniko. Jeigu jis labai 
atsargus, tai užeina į penkias ar šešias vaistines, o tai 
penkis ar šešis kartus palengvina jį surasti. Gavęs rei- 
kiamų vaistų, jis duoda savo priešui ar nukaršusiam 
giminaičiui tokią aršeniko dozę, nuo kurios vietoje 
kristų mamutas ar mastodontas, o auka nuo jos be kokios 
nors regimos priežasties ima taip klykauti, kad visas 
kvartalas neturi kur dingti. Tuomet priguža daugybė 
policininkų ir žandarų, pakviečia gydytoją, kuris pa- 
daro numirėlio skrodimą ir šaukštu kabina iš jo skran- 
džio bei žarnų aršeniką. Kitą dieną šimtai laikraščių 
aprašo įvykį su aukos ir žudiko pavardėmis. Vakare vais- 
tininkas arba vaistininkai atvyksta pranešti: „Tai pas 
mane jis pirko aršeniko“. Ir jie greičiau pažins dvide- 
šimt pirkėjų, negu nepažins vieno. Tuomet nusikaltęs 
kvailys sučiumpamas, sodinamas į kalėjimą, tardomas, 
suvedamas į akistatą, apkaltinamas, nuteisiamas ir nu- 
giljotinuojamas arba, jei nusikaltėlis gana žymi dama, — 
nuteisiama kalėti iki gyvos galvos. Štai kaip jūsų šiau- 
riečiai elgiasi su chemija. Beje, Deriu', reikia pripažinti, 
buvo protingesnis. 

— Ką jūs norite, grafe,— tarė juokdamasi ponia 
de Vilfor,— kiekvienas daro, kaip moka. Ne visi žino 
Medičių ar Bordžijų paslaptis. 


Antuanas Fransua Deriu— nunuodytojas, 1777 me- 
tuis Paryžiuje jam buvo įvykdyta mirties bausmė. 

— Dabar,— tęsė grafas, gūžtelėjęs pečiais, — jei no- 
rite, aš jums pasakysiu, kokia yra visų tų šiurpių dalykų 
priežastis. Tokia, kad jūsų teatruose, kiek aš galiu spręs- 
ti skaitydamas pjeses, kurios ten statomos, žmonės nuo- 
lat užsiverčia ir geria buteliuką arba praryja žiede 
paslėptus nuodus ir krinta negyvi. Po penkių minučių 
uždanga nusileidžia ir žiūrovai išsiskirsto. Žmogžudys- 
tės pasekmės lieka nežinomos: jūs niekada nepamaty- 
site nei policijos komisaro su savo juosta, nei kapralo 
su keturiais kareiviais, užtat neprotingi žmonės tiki, 
neva gyvenime viskas taip ir vyksta. Bet išvažiuokite 
truputį už Prancūzijos, išvykite nors į Alepą, į Kairą 
arba bent į Neapolį, Romą, ir jūs pamatysite einant 
gatve liemeningus žmones, gaivios ir rausvos veido 
spalvos, apie kuriuos koks raišas velnias, netikėtai su 
juo susidūrus, galėtų jums pasakyti: „Šis ponas jau 
trys savaitės užnuodytas, ir po mėnesio bus šaltas la- 
vonas“. 

— Vadinasi,— tarė ponia de Vilfor,— jie rado gar- 
siąją akva tofanos paslaptį, apie kurią man Perudžoje 
sakė, kad ji prarasta? 

— Bet argi pasaulyje kas nors prarandama? Me- 
nai klajoja ir apeina visą pasaulį. Daiktai keičia tik 
savo pavadinimus, o tamsuomenė to nepastebi, tačiau 
išdava visada ta pati: nuodai ardo vieną arba kitą or- 
ganą. Vieni veikia skrandį, kiti smegėnis, treti — 
žarnyną. Ir štai nuodai sukelia kosulį, kosulys virsta 
plaučių uždegimu arba kokia nors kita liga, įtraukta 
į mokslo knygas,— o tas netrukdo jai būti absoliu- 
čiai mirtina,— bet jeigu ji ir nebūtų mirtina, tai būtinai 
tokia pasidarytų vaistų dėka: eiliniai mūsų gydytojai 
dažniausiai tik vidutiniški chemikai, ar jų vaistai ko- 
voja su liga, ar jai padeda — čia jau kaip kada. Ir štai 
žmogų žudo pagal visas to meno taisykles, o įstatymas 
bejėgis, kaip sakė vienas iš mano draugų, puikus abatas 
Adelmontė iš Taorminos, geriausias Sicilijos chemikas, 
nuodugniai išstudijavęs šiuos nacionalinius stebuklus. 


— Tai baisu, bet nuostabu,— tarė jaunoji mote- 
ris, sustingusi nuo įtempto dėmesio.— Prisipažįstu, vi- 
sas tas istorijas laikiau viduramžių prasimanymais. 

— Taip, be abejo, bet mūsų laikais viskas dar pa- 
tobulėjo. Kam gi tuomet egzistuoja laikas, kam visokios 
paskatinimo priemonės, medaliai, ordinai, Montiono pre- 
mijos, jei ne tam, kad vestų visuomenę į aukščiausią 
tobulumą? O žmogus pasieks tobulumo tik tada, kada 
galės, panašiai kaip Dievas, kurti ir naikinti pagal savo 
norą. Naikinti jis jau išmoko,— vadinasi, pusė kelio 
nueita. 

— Vadinas,— tarė ponia de Vilfor, atkakliai grįž- 
dama prie savo tikslo,— Bordžijų, Medičių nuodai, taip 
pat Rene, Rudžerio, vėliau turbūt ir barono Trenko, 
kuriais taip piktnaudžiavo šių dienų drama ir romanas... 

— Buvo meno kūriniai, — atsakė grafas.— Nejaugi 
manote, kad tikras mokslininkas tiesiog ir čiups žmogų, 
kuris jam reikalingas? Jokiu būdu. Mokslas mėgsta 
rikošetus, fokusus, fantaziją, jeigu galima taip pasa- 
kyti. Štai, pavyzdžiui, tas mielas abatas Adelmontė, 
apie kurį jums kalbėjau, atlikdavo šioje srityje nuos- 
tabių bandymų. 

— Iš tikrųjų! 

— Taip, ir aš jums duosiu pavyzdį. Jis turėjo pui- 
kų sodą, pilną gėlių, daržovių ir vaisių. Iš tų daržovių 
jis parenka kokį nors patį nekalčiausią — sakysim, ko- 
pūstą. Per tris dienas laisto šį kopūstą aršeniko skie- 
diniu. Trečią dieną kopūstas suserga ir pagelsta, ateina 
laikas jį pjauti. Visiems jis atrodo pribrendęs ir niekuo 
nekaltas. Tik abatas Adelmontė žino, kad jis apnuody- 
tas. Tuomet jis parneša tą kopūstą namo, paima triu- 
šį, — abatas Adelmontė turėjo kolekciją triušių, kačių 
ir jūros kiaulyčių, tokią pat kaip daržovių, gėlių ir vai- 
sių kolekciją,— taigi abatas Adelmontė paima triušį 
ir duoda jam suėsti vieną kopūsto lapą. Triušis pastimpa. 
Koks tardytojas rastų čia ką nors smerktino? Kokiam 
karališkajam prokurorui galėtų ateiti į galvą iškelti 
bylą Mažendi arba Fluransui' dėl triušių, jūros kiau- 
lyčių arba kačių nugalabijimo? Nė vienam. Vadinasi, 
triušis pastimpa neatkreipdamas teisingumo įstaigų 
dėmesio. Paskui abatas Adelmontė liepia savo virėjai 

ištroškinti nabagą triušį, o jo vidurius išmeta į mėš- 
lyną. Po mėšlyną kapstosi višta: ji sulesa tas žarnas, 
suserga ir kitą dieną taip pat pastimpa. Kai ją tampo 
priešmirtiniai traukuliai, pro šalį skrenda vanagas 
(Adelmontės šalyje daug vanagų), puola vištą, nusineša 
ant uolos ir suryja. Po trijų dienų vargšas vanagas, 
kuris nuo tos vištienos visą laiką negaluoja, pajunta 
galvos svaigimą ir iš padangės kaip akmuo krinta į jūsų 
tvenkinį. Lydeka, ungurys ir murena, kaip žinote, ra- 
jūs, jie kimba į vanagą. Ir ką gi, įsivaizduokite, kad 
kitą dieną ant jūsų stalo atnešamas tas ungurys, ly- 
deka arba ta murena, nunuodyti ketvirti iš eilės. Jūsų 
svečias bus penktasis ir mirs po aštuonių ar dešimties 
dienų nuo žarnyno skausmų, nuo širdies priepuolio ar 
pūlinio skrandyje. Gydytojai padarys lavono skrodimą 
ir pasakys: „Mirė nuo auglio kepenyse arba nuo šil- 
tinės“. 

— Bet,— tarė ponia de Vilfor,— visa ta aplinkybių 
grandinė gali labai lengvai nutrūkti: vanagas reikiamu 
momentu gali nepraskristi ar nukristi šimtą žingsnių 
nuo tvenkinio. 

— O čia ir yra menas. Rytuose, norint būti įžymiu 
chemiku, reikia mokėt vairuoti atsitiktinumus, ir tai 
daryti ten moka. 

Ponia de Vilfor susimąsčiusi klausėsi. 

— Bet, — tarė ji, — aršenikas palieka žymių: nesvar- 
bu, kaip jis pateks į žmogaus kūną, jį atras, jeigu jo 
ten yra mirštamas kiekis. 

— Teisingai, — sušuko Montekristas,— kaip tik tai 
aš ir pasakiau mielajam Adelmontei. 

Jis pagalvojo, nusišypsojo ir atsakė man siciliečių 
patarle, kurią, man rodos, turi ir prancūzai: „Mano 
sūnau, pasaulis ir buvo sukurtas ne per vieną dieną, 
bet per septynias. Ateikite sekmadienį“. 

Sekmadienį aš vėl nuėjau pas jį. Užuot laistęs ko- 
pūstą aršeniku, jis palaistė jį druskos ir strichnino skie- 
diniu „strychnos colubrina“, kaip jį vadina mokslinin- 
kai. Šį kartą kopūstas visai neatrodė sergąs ir triušiui 
nekilo jokių įtarimų, o po penkių minučių triušis pa- 
dvėsė. Višta užlesė triušio ir kitą dieną taip pat nugaišo. 

Tada mes nelyginant vanagai nunešėm vištą ir prapjo- 
vėm ją. Šį kartą visi ypatingieji simptomai buvo dingę, 
likę tik bendri. Nė viename organe nebuvo kokių nors 
specifinių žymių. Tik nervų sistemos sudirginimas ir 
kraujo išsiliejimo į smegenis žymės. Višta nebuvo nunuo- 
dyta, o padvėsusi nuo apopleksijos. Vištoms tat retai 
atsitinka, žinau, bet žmonėms toks reiškinys įprastas. 

Ponia de Vilfor atrodė vis labiau susimąsčiusi. 

— Kokia laimė,— tarė ji, — kad tokius preparatus 
gali pagaminti tik chemikai, kitaip juk iš tikrųjų viena 
pusė žmonijos nunuodytų kitą. 

— (Chemikai arba tie, kurie domisi chemija,— ne- 
rūpestingai atsakė Montekristas. 

— Be to,— tarė ponia de Vilfor, sunkiai atitrūk- 
dama nuo savo minčių, — kaip gudriai bepadarytum nu- 
sikaltimą, jis visuomet bus nusikaltimas, ir jeigu jo ne- 
pastebi žmonių teisingumas, tai jis nepasislėps nuo Dievo 
akies. Rytų tautos nepasižymi tokia jautria sąžine kaip 
mes, jos išmintingai lividuoja pragarą, štai ir viskas. 

— Tokioje skaisčioje sieloje kaip jūsų, aišku, turi 
kilti įvairių abejonių, bet sveikas protas privers jus jas 
atmesti. Tamsiąją žmogaus mąstymo pusę puikiai iš- 
reiškia žinomas Žano Žako Ruso paradoksas — prisi- 
menate? — „Mandarinas, kuris užmušamas už penkių 
tūkstančių mylių, pajudinus piršto galiuką“. Visas žmo- 
gaus gyvenimas pilnas tokių poelgių, ir jo prote nuolat 
kyla tokios svajonės. Mažai rasite žmonių, kurie ramiai 
smeigtų peilį į savo artimo širdį arba duotų jam, norė- 
dami išgyvendinti iš šio pasaulio, tokią aršeniko por- 
ciją, apie kokią mes su jumis kalbėjome. Tai iš tikrųjų 
būtų ekscentriška arba kvaila. Tam reikia, kad kraujas 
virtų, kad pulsas pašėlusiai tvinksėtų, kad visa širdis 
npsiverstų. Bet jeigu, pakeitę žodį, kaip praktikuojama 
filologijoje, švelnesniu sinonimu, jūs atliksite paprastą 
pašalinimą; jeigu, užuot įvykdę bjaurią žmogžudystę, 
jus tik pašalinate iš savo kelio tą, kuris jums kliudo, 
ir darote tai švelniai, be prievartos, be skausmo, be 
kančių, kurios auką daro kankiniu, o jus pilna to žodžio 
prasme budeliu; jeigu nėra nei kraujo, nei dejavimo, 
nei traukulių, nei ypač to baisaus ir kompromituojančio 

žaibiško galo, tai jūs išvengiate atpildo, kurį numato 
žmonių įstatymai, saką jums: „Nedrumsk visuomenės 
ramybės!“ Štai kokiu būdu veikiama ir siekiama savo 
tikslų Rytuose, kur žmonės rimti, flegmatiški ir nesi- 
gaili laiko, kai susiduriama su kokiomis nors tikrai 
svarbiomis aplinkybėmis. 

— O sąžinė? — susijaudinusi paklausė ponia de Vil- 
for, nejučiomis atsidusdama. 

— Taip,— atsakė Montekristas,— taip, laimė, yra 
sąžinė, be jos mes būtume labai nelaimingi. Po kiek- 
vieno energingo poelgio mus gelbsti mūsų sąžinė, ji 
randa mums tūkstančius atleidimų, apie kuriuos spren- 
džiame mes patys. Nors tos išvados ir apsaugo mūsų 
miegą, bet teismas, ko gero, jų nepaisytų ir padarytų 
mums mirties nuosprendį. Turbūt stebuklingai sąžinė 
nuramino Ričardą III, nužudžius abu Eduardo IV 
sūnus. Iš tikrųjų jis galėjo sau pasakyti: „Tie siaubingo 
karaliaus engėjo vaikai paveldėjo savo tėvo ydas, ir aš 
vienintelis pastebėjau jų jaunystės polinkius. Tie vaikai 
kliudė man sukurti gerovę anglų tautai, kuriai -jie ne- 
išvengiamai būtų atnešę nelaimę“. Taip sąžinę nuramino 
ir ledi Makbet, kuri, ką besakytų Šekspyras, norėjo 
pasodinti į sostą ne savo vyrą, bet sūnų. Taip, motinos 
meilė — tokia didelė dorybė, tokia galinga varomoji jė- 
ga, kad ji daug ką pateisina. Ir po Dunkano mirties 
ledi Makbet būtų buvusi labai nelaiminga, jeigu ne jos 
sąžinė. 

Madam de Vilfor godžiai klausėsi šių pasibaisėtinų 
išvadų ir ciniškų paradoksų, kuriuos grafas dėstė, kaip 
visada, su naivia ironija. 

Po trumpos tylos ji tarė: 

— Žinote, grafe, jūsų argumentai siaubingi, ir jūs 
matote pasaulį gana rūškaną. Arba jūs taip sprendžiate 
apie žmoniją dėl to, kad žiūrite į ją pro kolbas ir retor- 
tas? Jūs iš tikrųjų esate įžymus chemikas, ir tas eliksy- 
ras, kurio davėte mano sūnui ir kuris taip staigiai jį 
atgaivino... 

— Nelabai juo pasitikėkite, ponia,— tarė Monte- 
kristas,— to eliksyro lašas atgaivino mirštantį vaiką, 
bet trys lašai būtų sužadinę tokį kraujo antplūdį į plau- 

čius, kad širdis būtų ėmusi daužyte daužytis. Šeši lašai 
būtų užgniaužę jam kvėpavimą ir sukėlę daug sunkesnį 
apalpimą negu tas, kurį mes matėme. Pagaliau dešimt 
lašų jį būtų nužudę vietoje. Prisimenate, kaip griežtai 
neleidau jam liesti tų buteliukų? 

— Tai ten labai stiprūs nuodai? 

— Visiškai ne! Pirmiausia susitarkime, kad nuodų, 
kaip mes juos suprantame, visai nėra: medicina nau- 
dojasi pačiais stipriausiais nuodais, bet, mokamai juos 
pritaikius, jie virsta gydomaisiais vaistais. 

— Tai kas ten buvo? 

— Tai buvo mano draugo, to mielojo abato Adel- 
montės, išrastas preparatas, jis ir išmokė mane juo nau- 
dotis. 

— Turbūt tai puikūs vaistai nuo spazmų! — tarė 
ponia de Vilfor. 

— Labai puikūs, jūs galėjote tuo įsitikinti, — atsakė 
grafas, — aš dažnai jais naudojuosi, tik, žinoma, labai 
atsargiai,— pridūrė jis juokdamasis. 

— Tuo neabejoju,— tokiu pat tonu pridėjo ponia 
de Vilfor.— O štai man, tokiai nervingai ir taip greit 
alpstančiai, man būtų labai reikalingas daktaras, pa- 
našus į Adelmontę, kuris sugalvotų ką nors, kad aš 
galėčiau laisvai kvėpuoti ir nebijočiau mirti nuo uždu- 
simo. Bet kadangi Prancūzijoje tokį daktarą surasti 
sunku, o jūsų abatas vargu ar sutiktų važiuoti dėl ma- 
nęs į Paryžių, tai kol kas turiu tenkintis pono Planšo 
vaistais. Paprastai geriu mėtų ir Hofmano lašus. Pa- 
žiūrėkite, yra tablečių, kurias man gamina pagal spe- 
cialų užsakymą. Jose sumaišyta dviguba dozė. 

Montekristas atidarė vėžlio pavidalo dėžutę, kurią 
jam padavė jaunoji moteris, ir kaip mėgėjas, nusima- 
nąs apie tokius dalykus, pauostė tabletes. 

— Puikios, — tarė jis,— bet jas reikia nuryti, o tai 
ne visada galima, kai žmogus apalpęs. Mano vaistai 
geresni. 

— Suprantama, aš irgi vartočiau jūsų, ypač kai 
pulti mačiau, kaip jie veikia, bet tikriausiai tai paslap- 
Lis, ir aš nesu tokia nekukli, kad jūsų klausčiau. 

— Bet aš toks mandagus,— tarė Montekristas atsi- 

stodamas, — kad laikau savo pareiga tą paslaptį jums 
atskleisti. 

— Ak, grafe. 

— Bet tik įsidėmėkite: maža dozė — vaistas, di- 
delė dozė — nuodai. Vienas lašas grąžina gyvybę, kaip 
matėte. Penki ar šeši — neišvengiama mirtis, ir juo la- 
biau netikėta, kad, įlašinti į stiklinę vyno, jie visiškai 
nekeičia jo skonio. Bet aš tyliu, ponia, galima pagal- 
voti, kad jums patarinėju. 

Išmušus pusę septintos buvo pranešta, kad atvyko 
ponios de Vilfor draugė, kuri buvo pakviesta su ja pie- 
tauti. 

— Grafe, jeigu aš turėčiau garbę matyti jus trečią 
ar ketvirtą sykį, o ne antrą, — tarė ponia de Vilfor,— 
jeigu turėčiau garbę būti jūsų drauge, o ne tik laimę 
būti jums dėkinga, aš būtinai prašyčiau, kad pasilik- 
tumėte pas mane pietų ir nepriimčiau jūsų atsisakymo. 

— Labai dėkingas,— atsakė Montekristas,— bet ma- 
ne saisto įsipareigojimas, kurio negaliu neatlikti. Ža- 
dėjau palydėti į teatrą vieną graikų kunigaikštytę, savo 
pažįstamą, kuri dar nėra mačiusi operos ir pasikliauja 
manimi, kad ją lydėsiu. 

— Tuomet iki pasimatymo, grafe, bet neužmirškite 
mano vaistų. 

— Jokiu būdu, ponia, tuomet tektų užmiršti tą 
valandą, kurią praleidau besikalbėdamas su jumis, o tai 
visiškai neįmanoma. 

Montekristas nusilenkė ir išėjo. 

Ponia de Vilfor susimąstė. 

— Tikrai keistas žmogus, — tarė ji sau, — ir man at- 
rodo, kad jo vardas Adelmontė. 

O Montekristas džiaugėsi, kad pokalbis prašoko 
visus jo lūkesčius. „Vis dėlto,— pagalvojo jis išeida mas, — 
tai gera dirva. Aš tikras, jog mesta į ją sėkla bergždžiai 
nežus“. 

Ir kitą dieną, tesėdamas savo žodį, jis nusiuntė 
žadėtą receptą. 


202 


XVII + ROBERTAS VELNIAS 


Remtis Opera buvo juo labiau paranku, kad tą va- 
karą karališkoje Muzikinėje akademijoje turėjo įvykti 
didžiulės iškilmės. Levaseras pirmą kartą po ligos turėjo 
pasirodyti Bertramo vaidmenyje, ir madingo kompozi- 
toriaus kūrinys, kaip visada, patraukė pačią puikiau- 
sią Paryžiaus visuomenę. 

Morseras, kaip ir daugelis turtingų jaunuolių, tu- 
rėjo kėdę partery, be to, jis visuomet būtų radęs vietą 
bet kurioje artimų pažįstamų ložėje, neskaitant tos, į 
kurią turėjo teisę aukštuomenės jaunimo ložėje. 

Šato Rėno kėdė buvo greta. 

Bošanas, kaip ir dera žurnalistui, buvo visos salės 
karalius ir galėjo sėdėti, kur norėjo. 

Tą vakarą Liusjenas Debrė turėjo ministro ložę ir 
pasiūlė ją grafui de Morserui, kuris, atsisakius Merse- 
desai, perdavė ją Danglarui, pranešęs jam, kad vėliau 
aplankysiąs baronienę ir jos dukterį, jeigu tos damos 
teiksis priimti ložę. Damos, suprantama, neatsisakė. 
Niekas taip netrokšta veltui gauti ložės kaip milijonieriai. 

Na, o Danglaras pareiškė, kad jo politiniai princi- 
pai ir opozicijos deputato padėtis neleidžia jam sėdėti 
ministro ložėje. Užtat baronienė parašė Liusjenui laiš- 
kelį, prašydama užsukti jos pasiimti, — juk negalėjo ji 
važiuoti į Operą viena su Eženi. 

Iš tikrųjų, jeigu tos damos sėdėtų ložėje dviese, 
tai turbūt visi palaikytų peiktinu dalyku. Bet jeigu pa- 
nelė Danglar atvyks į teatrą su savo motina ir jos mei- 
lužiu, tai niekas nieko nepasakys,— tenka taikytis su 
visuomeniniais prietarais. 

Uždanga pakilo, kaip visuomet, salei dar esant be- 
veik tuščiai. Čia irgi toks mūsų aukštuomenės papro- 
tys — pasirodyti teatre, kai prasidėjęs spektaklis. Taigi 
tie, kurie atvyko laiku, pirmojo pjesės veiksmo žiūrėti 
ir klausyti negali: jie tik dairosi į naujus žiūrovus ir 
girdi vien durų trankymą bei pokalbių klegesį. 

— Sit kaip! — tarė Alberas, pamatęs, kad atsidaro 
durys į vieną iš pirmojo aukšto šoninių ložių.— Šit 
kaip! Grafienė G. 

— Kas ta grafienė G.? — paklausė Šato Reno. 

— Vis dėlto, barone, koks nedovanotinas klausi- 
mas? Nežinote, kas ta grafienė G.? 

— Ak, taip, — tarė Šato Reno, — turbūt tai ta pati 
žavingoji venecijietė? 

— Taigi. 

Tuo metu grafienė G., pastebėjo Alberą ir šypsoda- 
masi linktelėjo į jo pasveikinimą. 

— Jūs pažįstami? — paklausė Šato Reno. 

— Taip,— atsakė Alberas.— Francas Romoje mane 
supažindino su grafiene. 

— Ar Paryžiuje nepadarytumėte man tos pačios 
paslaugos, kurią Romoje jums padarė Francas? 

— Mielai. 

— Tyliau! — riktelėjo kažkas iš publikos. 

Jaunuoliai plepėjo toliau, nė kiek nepaisydami, kad 
parteris nori klausytis muzikos. 

— Ji buvo Marso lauke lenktynėse,— tarė Šato 
Reno. 

— Šiandien? 

— Taip. 

— Iš tikrųjų juk šiandien buvo lenktynės. Jūs la- 
žinotės? 

— Menkniekis, iš penkiasdešimt luidorų. 

— Kas laimėjo? 

— Nautilus. Aš stačiau už jį. 

— Bet juk jojo iš trijų kartų? 

— Taip. Jis laimėjo Žokėjų klubo prizą — aukso 
taurę. Atsitiko net gana keistas įvykis. 

— Koks? 

— Nutilkit pagaliau! — vėl riktelėjo jiems. 

— Koks? — pakartojo Alberas. 

— Šias lenktynes laimėjo visiškai nežinomas nei 
žirgas, nei raitelis. 

— Kaip tai? 

— Ogi šit kaip. Niekas nekreipė dėmesio į žirgą, 
įrašytą Vampos, ir į raitelį, įrašytą Jobo vardu, bet 
staiga visi pamatė nuostabų bėrą ristūną ir smulkutį 
raitelį. Teko įdėti jam į kišenes apie dvidešimt svarų 
švino, bet tai nesukliudė jam pralenkti per tris arklius 

Arielį ir Barbarą, kurie bėgo drauge su juo. 

— Taip ir nesužinojote, kieno tas žirgas? 

— Ne. 

— Sakote, jis buvo įrašytas... kokiu vardu? 

— Vampos. 

— Vadinasi, — tarė Alberas,— aš daugiau infor- 
muotas negu jūs. Aš žinau, kieno jis. 

— Ar nenutilsite pagaliau! — trečią kartą suriko 
kažkas iš parterio. 

Šį kartą pasipiktinimas buvo toks didelis, kad abu 
jaunuoliąi pagaliau suprato, jog čia juos tildo. Jie atsi- 
gręžė ieškodami minioje tokio akiplėšiško žmogaus, bet 
niekas antrąkart jų neaprėkė ir jie vėl nusisuko į sceną. 

Tuo tarpu atsidarė durys į ministro ložę ir ponia 
Danglar, jos duktė ir Liusjenas Debrė užėmė savo vietas. 

— O štai ir jūsų pažįstami, vikonte,— tarė Šato 
Reno.— Ko gi jūs žiūrite į dešinę? Jūsų ieško. 

Alberas atsigrįžo ir tikrai susitiko akimis su ba- 
roniene Danglar, kuri savo vėduoklės krustelėjimu jį 
pasveikino. Tuo tarpu panelė Eženi vos bemalonėjo savo 
didžiulėmis juodomis akimis pažvelgti į parterį. 

— Iš tikrųjų, brangusis,— tarė Šato Reno,— be 
kilmės, — o aš nemanau, kad ta aplinkybė jums labai 
rūpėtų,— be kilmės, aš visiškai nesuprantu, kuo jūs galė- 
tumėte būti nepatenkintas panele Danglar: ji labai 
graži. 

— Labai graži, tiesa,— atsakė Alberas, — bet, pri- 
sipažįstu, dėl to grožio — aš norėčiau kažko švelnes- 
nio, mielesnio, žodžiu, moteriškesnio. 

— Štai šių dienų jaunuoliai, — nusistebėjo Šato 
Reno, kuris iš savo trisdešimties metų aukštumos elgėsi 
su Morseru tėviškai,— jie niekada niekuo nepatenkinti. 
Apsigalvokite, brangusis, jums siūlo sužadėtinę, sutvertą 
pagal medžiotojos Dianos pavyzdį, ir jūs dar niurnate! 

— O aš kaip tik norėčiau kažko panašaus į Miloso 
ar Kapujos Venerą. Ta medžiotoja Diana, amžiais ap- 
supta savo nimfų, mane truputį gąsdina: bijau, kad 
manęs neištiktų Akteono likimas. 

Iš tikrųjų, pažvelgus į tą merginą, beveik buvo 
galima suprasti jausmą, apie kurį kalbėjo Morseras. 


205 


Panelė Danglar buvo graži, bet, kaip sakė Alberas, šio 
grožio būta kažkokio atšiauraus: jos plaukai buvo gra- 
žūs, juodi, iš prigimties garbanoti, bet jų garbanose 
jaučiamas tarsi kažkoks priešinimasis norinčiai juos 
paliesti rankai. Jos akys, tokios pat juodos kaip ir plau- 
kai, po puikiais antakiais, kurių vienintelis trūkumas 
buvo tas, kad jie kartais raukdavosi,— jos akys stebino 
tvirtos valios išraiška, paprastai nebūdinga moterų 
žvilgsniams. Nosis lygiai tokia, kokią skulptorius mie- 
lai duotų Junonai. Tik burna buvo kiek didoka, bet 
užtat puikūs dantys dar labiau ryškino lūpas, stipriai 
išsiskiriančias blyškiame jos veide. Pagaliau burnos 
kamputyje juodas apgamas, kiek didesnis negu paprastai 
būna tie gamtos įgeidžiai, dar smarkiau pabrėžė ryž- 
tingą to veido pobūdį, kuris truputį gąsdino Morserą. 

Be to, Eženi figūra derinosi su veidu, kurį mes ban- 
dėme aprašyti. Ji, kaip sakė Šato Reno, buvo panaši į 
medžiotoją Dianą, bet jos grožis turėjo dar daugiau tvir- 
tumo ir jėgos. 

Jeigu jos išsilavinimas galėjo turėti kokį nors trū- 
kumą, tai nebent tą, kad, kaip ir kai kurie jos išorės 
bruožai, jis geriau būtų tikęs kitos lyties žmogui. Ji kal- 
bėjo keletu kalbų, gražiai piešė, rašė eilėraščius ir kūrė 
muziką. Šituo menu ji domėjosi su ypatinga aistra ir 
studijavo jį su viena savo pensiono laikų drauge, jauna 
ir neturtinga, tačiau, kaip visi tvirtino, turinčia visus 
reikalingus duomenis, kad galėtų tapti puikia dainininke. 
Vienas garsus kompozitorius, kaip buvo kalbama, be- 
veik tėviškai rūpinosi ja ir nuoširdžiai mokė, tikėda- 
masis, jog ateityje jos balsas suteiks jai turtus. 

Žinodama, kad Luiza d'Armilji — tuo vardu buvo 
jaunoji dainininkė — kada nors galbūt dainuos scenoje, 
panelė Danglar nenorėdavo rodytis kartu su ja visuo- 
menėje, nors namie ją priiminėdavo. Tačiau, kad ir ne- 
galėdama džiaugtis bankininko namuose nepriklausomos 
draugės padėtimi, Luiza vis dėlto buvo kažkuo daugiau 
negu paprasta mokytoja. 

Pasirodžius ložėje poniai Danglar, po valandėlės 
uždanga nusileido. Ir pusvalandžio pertraukos metu 
buvo galima pasivaikščioti fojė arba aplankyti ložėse 

pažįstamus, todėl parteris beveik ištuštėjo. 

Morseras ir Šato Reno vieni iš pirmųjų paliko savo 
vietas. Trumpą valandėlę ponia Danglar manė, kad Al- 
beras taip skuba norėdamas ją pasveikinti, ir ji pasi- 
lenkė prie dukters įspėti ją, bet ta tik papurtė galvą ir 
nusišypsojo. Tuo pat metu, tarsi patvirtindamas Eženi 
nepasitikėjimą, Morseras pasirodė pirmojo aukšto šoni- 
nėje ložėje. Tai buvo grafienės G. ložė. 

— A, štai ir jūs, ponas keliautojau! — tarė ši, iš- 
tiesdama jam ranką su senos pažįstamos nuoširdumu.— 
Labai džiaugiuosi, kad mane pažinote, o svarbiausia, 
kad aplankėte mane pirmąją. | 

— Patikėkite, grafiene,— atsakė Alberas, — jei bū- 
čiau žinojęs, kad jūs Paryžiuje, ir jei man kas būtų 
pasakęs jūsų adresą, nebūčiau taip ilgai laukęs. Bet leis- 
kite jus supažindinti — štai mano draugas baronas Šato 
Reno, vienas iš nedaugelio Prancūzijoje likusių aristo- 
kratų. Jis tik ką man sakė, kad jūs buvote Marso lauke 
lenktynėse. 

Šato Reno nusilenkė. 

— O jūs ar buvote lenktynėse? — susidomėjusi pa- 
klausė jį grafienė. 

— Taip, ponia. 

— Tuomet ar negalėtumėte man pasakyti,— gyvai 
kalbėjo ji, — kieno buvo tas žirgas, laimėjęs Žokėjų klubo 
prizą? 

— Nežinau,— atsakė Šato Reno,— visai neseniai aš 
klausiau to paties Alberą. 

— Ar jums tai labai svarbu, grafiene? — paklausė 
Alberas. 

— Kas? 

— Sužinoti, kas žirgo savininkas? 

— Nepaprastai. Įsivaizduokite... Bet gal jūs žinote, 
vikonte? 

— Grafiene, jūs norėjote kažką papasakoti. Jūs 
pasakėte — „įsivaizduokite“. 

— Taip, įsivaizduokite, tas puikus bėras ristūnas 
ir tas žavus mažas raitelis, rausvai apsirengęs, iš pirmo 
žvilgsnio sužadino man tokią simpatiją, kad aš iš visos 
sirdies troškau jiems sėkmės, tarsi būčiau užstačiusi už 

juos pusę savo turto. O kai pamačiau, kad jie pirmieji, 
kad pralenkė kitus per tris arklius, aš taip apsidžiau- 
giau, jog ėmiau ploti tartum beprotė. Įsivaizduokite, 
kaip aš nustebau, kai grįžusi namo sutikau ant laiptų 
mažą rausvąjį raitelį! Pagalvojau, kad laimėtojas, ma- 
tyt, gyvena tame pačiame name, kur ir aš, bet, atida- 
rius savo svetainės duris, man iš karto į akis krito aukso 
taurė, kurią šiandien laimėjo nežinomas arklys ir neži- 
nomas raitelis. Taurėje buvo raštelis: „Grafienei G. lordas 
Rutvenas.“ 

— Viskas aišku, — tarė Morseras. 

— Kaip taip? Ką jūs norite pasakyti? 

— Noriu pasakyti, kad tai tas pats lordas Rutvenas. 

— Koks lordas Rutvenas? 

— Ogi mūsų vampyras, kurį matėme Ardžentinos 
teatre. 

— Nejaugi? — sušuko grafienė.— Argi jis čia? 

— "Taip. 

— Ir jūs matotės su juo? Priimate jį pas save? 
Lankotės pas jį? 

— Jis mano artimas draugas, ir net ponas de Šato 
Reno turi garbės jį pažinti. 

— Kodėl manote, kad tai jis laimėjo prizą? 

— Jo arklys įrašytas Vampos vardu. 

— Tai kas iš to? 

— Argi neatsimenate, kuo vardu buvo garsusis plė- 
šikas, kuris mane buvo pasigrobęs? 

— "Taip, tiesa. 

— Iš kurio rankų grafas mane stebuklingai iš- 
gelbėjo? 

— Puikiai atsimenu. 

— Jis buvo vardu Vampa. Dabar matote, kad tai 
jis. 

— Bet kodėl jis atsiuntė man tą taurę? 

— Pirmiausia, grafiene, dėl to, kad aš jam, galite 
patikėti, apie jus daug esu pasakojęs, paskui dėl to, kad 
jis tikriausiai labai džiaugėsi sutikęs savo tėvynainę 
ir buvo laimingas pamatęs palankumą, kurį ta jam 
parodė. 

— Tikiuosi, kad jūs nieko jam nepasakojote apie 
tas kvailystes, kurias mes plepėjome apie jį! 

— Atvirai sakant, už tai nelaiduoju, o kad jis do- 
vanojo jums tą taurę lordo Rutveno vardu... 

— Bet juk tai siaubinga! Jis pradės manęs neap- 
kęsti! 

— Argi jo poelgis byloja, kad jis jums priešiškai 
nusiteikęs? 

— Prisipažinsiu, ne. 

— Na matote. 

— Vadinasi, jis Paryžiuje? 

— Taip. 

— Ir kokį įspūdį padarė? 

— Ką gi,— pasakė Alberas, — visi apie jį pakalbėjo 
savaitę, paskui įvyko Anglijos karalienės vainikavimas 
ir panelės Mars deimantų vagystės,— ir ėmė kalbėti 
apie šitai. 

— Mano mielas,— tarė Šato Reno,— iš karto ma- 
tyti, kad grafas jūsų draugas ir jūs į jį atitinkamai 
žiūrite. Netikėkite juo, grafiene, Paryžiuje visi apie 
grafą Montekristą ir tekalba. Pirmiausia jis padovanojo 
poniai Danglar porą arklių, kaštuojančių trisdešimt 
tūkstančių frankų. Paskui išgelbėjo ponios de Vilfor 
gyvybę. Paskui, kaip atrodo, laimėjo Žokėjų klubo pri- 
zą. Ką besakytų Morseras, aš tvirtinu atvirkščiai: ir 
dabar visi susidomėję grafu, ir visą mėnesį tik apie jį 
kalbės, jeigu jis ir toliau vaidins keistuolį, o toks elgesys, 
matyt, jo įprastinė maniera. 

— (Galimas dalykas, — tarė Morseras.— Tiesa, o kas 
„i užėmė buvusią Rusijos ambasadoriaus ložę? 

— Kokią? — paklausė grafienė. 

— Pirmame aukšte tarp kolonų. Man atrodo, kad 
ji visiškai atnaujinta. 

— Iš tikrųjų, — pastebėjo Šato Reno.— Ar buvo joje 
kus nors per pirmąjį veiksmą? 

— Kur? 

— Toje ložėje? 

— Ne,— atsakė grafienė,— aš nieko nepastebėjau. 
Taigi, — tęsė ji, grįždama prie nutraukto pokalbio, — 
jus manote, kad jūsų grafas Montekristas laimėjo prizą? 

— Esu tikras. 

— Ir jis man atsiuntė taurę? 

— Be jokios abejonės. 

— Bet aš gi su juo nepažįstama, — tarė grafienė, — 
labai norėčiau grąžinti jam taurę. 

— To nedarykite. Jis atsiųs jums kitą, iškaltą iš 
gryno safyro ar išskaptuotą iš rubino. Jis visada taip 
daro, tenka su tuo apsiprasti. 

Tuo tarpu skambutis paskelbė, kad prasidės antra- 
sis veiksmas. Alberas atsistojo norėdamas grįžti į savo 


vietą. 
2 Ar jus dar pamatysiu? — paklausė grafienė. 


— Per pertrauką, jeigu leisite, užeisiu pasiteirauti, 
ar negalėčiau būti kuo nors jums naudingas Paryžiuje. 

— Ponai,— tarė grafienė,— šeštadienių vakarais 
aš namie savo draugams: Rivoli gatvė, dvidešimt du. 
Prašau aplankyti. 

Jaunuoliai nusilenkė ir išėjo. 

Įėję į parterį, jie pastebėjo, kad visa publika stovi 
įsmeigusi akis į vieną salės tašką. Ir jie žvilgtelėjo ten, 
ir jų akys sustojo prie buvusios Rusijos pasiuntinio 
ložės. Į ją tik ką buvo įėjęs trisdešimt penkerių ar ketu- 
riasdešimties metų juodai apsirengęs ponas kartu su 
jauna mergina, dėvinčia rytietišką kostiumą. Ji buvo 
nuostabiai graži, o kostiumas toks prabangus, kad, kaip 
jau sakėme, visų žvilgsniai iš karto nukrypo į ją. 


— Taigi čia Montekristas su savo graike,— tarė 
Alberas. 


Iš tikrųjų tai buvo grafas ir Haidė. 

Nepraėjus nė valandėlei Haidė patraukė į save ne 
tik parterio, bet ir visos žiūrovų salės dėmesį. Moterys 
kilo iš savo ložių, norėdamos pamatyti, kaip srūva po 
sietyno ugnimis žėrinti deimantų kaskada. 

Per visą antrąjį veiksmą šnarėjo prislopintas gau- 
desys, aiškiai rodąs, kad susirinkusi minia apstulbusi 
ir sujaudinta. Niekas nė negalvojo tyliai sėdėti. Ta mer- 
gina, tokia jauna, tokia graži, tokia akinanti, buvo jau 
savaime be galo nuostabus reginys. 

Šį kartą duotas Alberui ženklas aiškiai rodė, jog 
baronienė Danglar kitą pertrauką pageidauja, kad jis 
užeitų į jos ložę. 

Alberas buvo pernelyg gerai išauklėtas, kad verstų 
kitus laukti, jeigu jam aiškiai buvo parodyta, jog jo 
laukiama. Užtat, kai tik veiksmas pasibaigė, jis pasi- 
skubino užlipti į ministro ložę. 

Jis nusilenkė abiem damoms ir paspaudė ranką 
Debrė. 

Baronienė sutiko jį žavingai šypsodamasi, o Eženi, 
kaip visada, šaltai. 

— Mielasis,— tarė jam Debrė,— jūs matote prieš 
save žmogų, apimtą didžiausios nevilties ir šaukiantį 
jus į pagalbą. Baronienė užbėrė mane klausimais apie 
grafą ir reikalauja, kad aš žinočiau, kas jis, iš kur ir 
kur vyksta. Garbės žodis, aš ne Kaliostras ir, norėda- 
mas kaip nors išsipainioti, pasakiau: „Klauskite Mor- 
serą, jis pažįsta Montekristą kaip savo penkis pirštus“. 
Ir štai jus pakvietė. 

— Tai neįtikima,— tarė baronienė,— kaip galima 
turėti pusės milijono slaptą fondą ir taip nieko nežinoti? 

— Baroniene,— atsakė Liusjenas, — prašau patikėti, 
kad jeigu aš turėčiau savo žinioje pusę milijono, jį pa- 
naudočiau kam nors kitam, o ne rinkti žinioms apie 
grafą Montekristą, kuris, mano manymu, turi tik tą 
nuopelną, kad yra turtingas kaip du nabobai. Bet aš 
užleidžiu vietą savo draugui Morserui. Kreipkitės į jį, 
o aš daugiau nieko nežinau. 

— Vargu ar nabobas būtų atsiuntęs man porą ark- 
lių trisdešimt tūkstančių frankų vertės su keturiais dei- 
mantais ausyse po penkis tūkstančius frankų. 

— Deimantai — jo aistra,— nusijuokė Alberas.— 
Man atrodo, kad jis kaip Potiomkinas visada prisikim- 
šęs jų kišenes ir svaido lyg nykštukas akmenukus. 

— Kur nors jis rado perlų kasyklą,— tarė ponia 
Danglar.— Ar žinote, kad jis turi neribotą kreditą ba- 
rono banke? 

— Ne, nežinojau,— atsakė Alberas, — bet šitai ma- 
nęs nestebina. 

— Jis pareiškė ponui Danglarui, kad ketina gyventi 
Paryžiuje metus ir išleisti šešis milijonus. 

— Reikia manyti, jog tai persų šachas, keliaująs 
Inkognito. 

— O kokia graži ta moteris! — tarė Eženi.— Jūs 
pastebėjote, ponas Liusjenai? 

— Iš tikrųjų, panele, jūs vienintelė iš visų mano 
pažįstamų moterų, kuri palankiai atsiliepia apie kitas 
moteris. 

Liusjenas įsistatė į akį monoklį. 

— Žavinga,— pareiškė jis. 

— Ar jūs, vikonte de Morserai, žinote, kas ta mo- 
teris? 

— Žinau tik apytikriai, kaip ir viską, kas liečia 
paslaptingą asmenį, apie kurį kalbame,— tarė Alberas, 
atsakydamas į tą atkaklų klausimą.— Ta moteris — 
graikė. 

— Tautybė matyti iš jos kostiumo, tai, ką jūs mums 
sakote, žino jau visa publika. 

— Labai apgailestauju, kad aš toks nemokšiškas 
čičeronė,— tarė Alberas, — bet turiu prisipažinti, jog tuo 
mano žinios ir baigiasi. Žinau dar tai, kad ji muzikė. 
Kartą, pas grafą pusryčiaudamas, aš girdėjau kanklių 
garsus, o jomis, be jos, daugiau nebuvo kam groti. 

— Tai tas jūsų grafas ir svečius priiminėja? — 
paklausė ponia Danglar. 

— Ir labai prabangiai, drįstu jus patikinti. 

— Reikia paraginti Danglarą surengti pietus arba 
kokį balių, kad jis paskui mus pasikviestų. 

— Kaip, jūs vyktumėte pas jį? — juokdamasis pa- 
klausė Debrė. 

— O kodėl ne? Drauge su vyru! 

— Bet jis viengungis, tas paslaptingas grafas! 

— Juk matote, kad ne,— savo ruožtu nusijuokė 
baronienė, rodydama gražiąją graikę. 

— Si moteris — vergė. Jis pats mums tai sakė, pri- 
simenate, Morserai? Per jūsų pusryčius. 

— Ar ne tiesa, mielas Liusjenai,— tarė baronie- 
nė,— juk ji labiau panaši į princesę. 

— Iš „Tūkstančio ir vienos nakties“, — įterpė Al- 
beras. 

— Sutinku, bet kas padaro princese, mano mielas? 
Deimantai, o ji visa jais nusagstyta. 

— Jų net per daug,— tarė Eženi,— be jų būtų dar 

gražesnė, nes tuomet būtų matyti puikus jos kaklas ir 
žavingos rankos. 

— Ak, tie menininkai! — tarė ponia Danglar.— 
Ziūrėkite, ji jau susižavėjo. 

— Mėgstu viską, kas gražu,— atsakė Eženi. 

— "Tuomet ką jūs pasakysite apie grafą? — paklausė 
Debrė.— Mano supratimu, jis irgi gana gražus. 

— (Grafas? — tarė Eženi, tarsi iki šiol jai nebuvo 
atėję į galvą žvilgtelėti į jį. — Grafas per daug išblyškęs. 

— Teisingai,— tarė Morseras, — kaip tik tas jo blyš- 
kumas mus ir domina. Žinote, grafienė G. tvirtina, kad 
jis vampyras... 

— Argi grafienė G. jau grįžo? — paklausė baro- 
nienė. 

— Ji sėdi šoninėje ložėje, mama,— tarė Eženi,— 
beveik prieš mus. Matote, ta moteris nuostabiais auksi- 
niais plaukais — tai ji. 

— Taip, matau,— tarė ponia Danglar.— Žinote, ką 
jums reikėtų padaryti, Morserai? 


— Įsakykite, baroniene. 

— Jums reikėtų aplankyti savo grafą Montekristą 
ir atvesti jį pas mus. 

— O kam to reikia? — paklausė Eženi. 

— Ogi pasikalbėti su juo. Argi tau neįdomu jį 
pamatyti? 

— Nė kiek. 

— Keista mergiotė! — sumurmėjo baronienė. 

— Tikriausiai jis ir pats ateis,— tarė Alberas. — 
Stai jisai jus pamatė, baroniene, ir jums lenkiasi. 

Baronienė žavingai šypsodamasi atsakė į grafo nu- 
silenkimą. 

— Gerai,— tarė Morseras,— pasiaukoju: palieku jus 
ir pažiūrėsiu, ar negalima su juo šnektelėti. 

— Nueikite į jo ložę. Tai labai paprasta. 

— Bet aš nebuvau supažindintas. 

— Su kuo? 

— Su gražiąja graike. 

— Betgi sakote, kad ji vergė? 

— Taip, bet jūs tvirtinate, kad ji princesė... O gal, 
pu matęs, kad ateinu, ir jis išeis. 

— Galimas dalykas. Eikite. 

— Einu. 

Morseras nusilenkė ir išėjo. Iš tikrųjų, kai jis žengė 
pro grafo ložę, jos durys atsidarė ir išėjo Montekristas. 
Grafas pasakė arabiškai keletą žodžių Ali, kuris stovėjo 
koridoriuje, ir paėmė de Morserą už parankės. 

Ali uždarė duris ir atsistojo prie jų. Koridoriuje 
aplink nubijietį susirinko visa minia. 

— Iš tiesų,— pasakė Montekristas,— jūsų Paryžius 
labai keistas miestas, ir jūsų paryžiečiai savotiški-žmo- 
nės. Atrodo, kad jie pirmą kartą mato nubijietį. Pažiūu- 
rėkite, kaip apspito vargšą Ali, kuris nesupranta, kas 
čia yra. Drįstu jus patikinti, kad, jeigu paryžietis atvyks 
į Tunisą, Konstantinopolį, Bagdadą ar Kairą, aplink jį 
niekur nesusidarys minios. 

— Tai dėl to, kad Rytų žmonės supratingi ir tiktai 
žiūri, į ką verta žiūrėti. Bet, patikėkite, Ali turi tokį 
pasisekimą vien dėl to, kad priklauso jums, o jūs dabar 
madingiausias žmogus Paryžiuje. 

— Iš tikrųjų? O kam turiu būti dėkingas už tą 
laimę? 

— Tik sau pačiam. Jūs dovanojate tūkstančio lui- 
dorų vertės žirgus. Jūs išgelbstite karališkųjų proku- 
rorų žmonoms gyvybes. Majoro Bleko vardu jūs siun- 
čiate į lenktynes grynakraujus žirgus ir raitelius di- 
dumo sulig maža beždžionyte. Pagaliau jūs laimite aukso 
taures ir pasiunčiate jas gražioms moterims. 

— Kas jums pasakojo tas visas kvailystes? 

— Pirmąją — ponia Danglar, kuri mirtinai trokšta 
matyti jus savo ložėje arba, tiksliau, kad kiti jus ten 
matytų. Antrąją — Bošano laikraštis, o trečiąją — mano 
paties nuovokumas. Kam pavadinote savo žirgą Vampa, 
jei norite likti inkognito? 

— Taip, tikrai! — tarė grafas.— Pasielgta neatsar- 
giai. Bet sakykite, argi grafas de Morseras nelanko 
Operos? Aš atidžiai žiūrėjau, bet niekur jo nemačiau. 

— Šiandien jis bus. 

— Kur? 

— Manau, kad baronienės ložėje. 

— Ta žavinga būtybė, matyt, jos duktė? 

— Taip. 

— Leiskite jus pasveikinti. 

Alberas nusišypsojo. 

— Apie tai smulkiau pakalbėsime kitą kartą. Kaip 
jums patinka muzika? 

— Kokia muzika? 

— Ta, kurią dabar girdėjome. 

— Puiki muzika, ypač turint galvoje, kad ją sukūrė 
žmogus, o groja dvikojai ir besparniai paukščiai, kaip 
sakė velionis Diogenas. 

— Šit kaip, brangusis grafe? Peršasi mintis, jog 
panorėjęs jūs galite lepinti savo ausį dešimties angelų 
chorų dainavimu? 

— Nedaug apsirinkate, vikonte. Kai noriu pasi- 
klausyti žavingos muzikos, kokios niekada nėra girdė- 
jusi mirtingojo ausis, aš užmiegu. 

— Ką gi, tuomet jūs patekote į labai tinkamą vie- 
tą. Miegokite į sveikatą, brangusis grafe, opera tam 
ir išgalvota. 

— Ne, atvirai kalbant, nuo jūsų orkestro per daug 
ausyse spengia. Norint užmigti tuo miegu, apie kurį 
jums kalbu, man reikia ramybės ir tylos ir, be to, tam 
tikro pasiruošimo... 

— (Garsiojo hašišo? 

— Teisingai, vikonte. Kai norėsite paklausyti mu- 
zikos, ateikite pas mane vakarienės. 


— Aš jau girdėjau ją pas jus pusryčiaudamas. 

— Romoje? 

— Taip. 

— A, tai buvo Haidės kanklės. Taip, vargšė trem- 
tinė kartais prasiblaško pagrodama man savo tėvynės 
dainas. 

Alberas daugiau neklausinėjo, nutilo ir grafas. 

Tuo metu pasigirdo skambutis. 

— Jūs man atleisite? — tarė grafas, eidamas į savo 
ložę. 

— Ką jūs! 

— Prašau perduoti grafienei G. jos vampyro svei- 
kinimus. 

— O baronienei? 

— Pasakykite, kad, jeigu ji leis, šį vakarą aš už- 
suksiu pareikšti jai savo pagarbą. 

Prasidėjo trečiasis veiksmas. Per šį veiksmą gra- 
fas de Morseras, kaip buvo pažadėjęs, atvyko į ponios 
Danglar ložę. 

Grafas nebuvo iš tų žmonių, kurie sukelia audrą 
žiūrovų salėje, užtat jo pasirodymo niekas ir nepaste- 
bėjo, be tų, kurie sėdėjo toje pačioje ložėje. 

Montekristas vis dėlto pamatė jį, ir lengva šypsena 
nubėgo jo lūpomis. 

O Haidė, vos tik pakilus uždangai, nieko nebematė 
aplinkui. Kaip ir visos nuoširdžios prigimtys, ją žavėjo 
viskas, ką ji girdėjo ir matė scenoje. 

Trečias veiksmas praėjo, kaip visada: balerinos 
Noblė, Žiulija ir Leru pašoko savo įprastinį šokį. Ro- 
bertas Marijus metė iššūkį Grenados princui. Pagaliau 
didingas karalius, laikydamas už rankos dukterį, apėjo 
sceną, norėdamas parodyti žiūrovams savo aksominę 
mantiją. Paskui uždanga nusileido ir publika išsisklai- 
dė po fojė ir koridorius. 

Grafas išėjo iš savo ložės ir po kelių akimirkų pa- 
sirodė baronienės Danglar ložėje. 

Džiugiai nustebusi, baronienė net šūktelėjo: 

— Ak, grafas, kaip aš džiaugiuosi jus matydama. 
Aš taip nekantravau išreikšti tą padėką žodžiais, kurią 
jums pasiunčiau laiškeliu. 

— Baroniene, argi jūs dar prisimenate tokį menk- 
niekį? Aš jau seniai jį užmiršau. 

— Taip, bet negalima užmiršti, grafe, kad kitą 
dieną jūs išgelbėjote iš pavojaus mano gerą draugę 
ponią de Vilfor, o tas pavojus jai grėsė kaip tik dėl tų 
pačių žirgų. 

— Gerbiamoji, ir čia aš nenusipelnau jūsų dėkin- 
gumo: tą paslaugą poniai de Vilfor turėjo garbės pa- 
daryti mano nubijietis Ali. 

— O mano sūnų iš Romos plėšikų rankų taip pat 
išgelbėjo Ali? — paklausė grafas de Morseras. 

— Ne, grafe,— tarė Montekristas, spausdamas ran- 
ką, kurią jam ištiesė generolas, — ne. Šį kartą aš priimu 
dėkingumą, bet jūs jį man jau pareiškėte, aš išklausiau, 

ir iš tikrųjų man drovu, kad jūs vėl tai prisimenate. 
Prašau, suteikite man garbę, baroniene, ir supažindin- 
kite su savo dukterimi. 

— Jinai jau pažįsta jus, bent iš vardo, nes štai jau 
kelios dienos tik apie jus mes ir kalbame. Eženi,— tęsė 
baronienė, kreipdamasi į dukterį, — čia grafas Monte- 
kristas! 

Grafas nusilenkė. Panelė Danglar lengvai linkte- 
lėjo galva. 

— Su jumis ložėje sėdi nuostabi gražuolė, — tarė 
Eženi, — tai jūsų duktė, grafe? 

— Ne, panele,— atsakė Montekristas, nustebintas 
to begalinio naivumo arba nepaprasto aplombo,— tai 
nelaiminga graikė, aš jos globėjas. 

— Kuo ji vardu?.. 

— Haidė,— atsakė Montekristas. 

— Graikė! — sumurmėjo grafas de Morseras. 

— Taip, grafe,— tarė jam ponia Danglar,— o pa- 
sakykite, ar Ali Tebelino rūmuose, kur jūs taip šlovingai 
tarnavote, jums teko kada nors matyti tokį nuostabų 
kostiumą kaip jos? 

— Tai jūs tarnavote Janinoje, grafe? — paklausė 
Montekristas. 

— Buvau pašos kariuomenės generolas inspekto- 
rius,— atsakė Morseras,— ir neslėpsiu, už tą nedidelį 
savo turtą, kurį turiu, esu dėkingas garsaus albanų val- 
dovo dosnumui. 

— Betgi pasižiūrėkite į ją,— primygtinai prašė 
ponia Danglar. 

— Kur ji? — sumurmėjo Morseras. 

— Štai! — tarė Montekristas. 

Ir, padėjęs ranką grafui ant peties, jis išsilenkė su 
juo per ložės kraštą. 

Tuo metu Haidė, kuri akimis ieškojo grafo, paste- 
bėjo išblyškusį jo veidą šalia Morsero, kurį jis laikė 
apkabinęs per petį. 

Tas vaizdas jaunai merginai padarė siaubingą įspūdį. 
Ji pasilenkė truputį į priekį, tartum norėdama įsisiurbti 
į juos akimis, paskui tučtuojau atsilošė, vos girdimai 
riktelėjusi. Tą jos riktelėjimą vis dėlto išgirdo artimiau- 

sieji kaimynai ir Ali, kuris bematant atidarė duris. 

— Pažiūrėkite,— tarė Eženi,— kas atsitiko jūsų au- 
gintinei, grafe? Atrodo, jai bloga. 

— Iš tiesų, — atsakė grafas, — bet nebijokite, Haidė 
labai nervinga, užtat labai jautri visokiems kvapams: 
nepatiko jai kvapas — žiūrėk, jau ir nualpo, bet,— tęsė 
grafas, išsiimdamas iš kišenės buteliuką, — turiu jai nuo 
to vaistų. 

Ir, nusilenkęs baronienei ir jos dukteriai, jis dar 
kartą paspaudė ranką grafui, Debrė ir išėjo iš ponios 
Danglar ložės. 

Grįžęs į savo ložę, jis rado Haidę dar labai išblyš- 
kusią. Vos tik jam įėjus jinai griebė jį už rankos. 

Montekristas pastebėjo, kad jaunos merginos ran- 
kos drėgnos ir šaltos kaip ledas. 

— Su kuo tu ten kalbėjai, pone? — paklausė ji. 

— Taigi su grafu de Morseru,— atsakė Montekris- 
tas, — jis tarnavo tavo narsiajam tėvui ir sako esąs dė- 
kingas jam už savo turtą. 

— Niekšas! — sušuko Haidė.— Tai jis pardavė mano 
tėvą turkams, o jo turtas — išdavimo kaina. Nejaugi 
to nežinojai, mano brangusis pone? 

— Kažką girdėjau apie tai Epire,— atsakė Monte- 
kristas,— bet visų tos istorijos smulkmenų nežinau. Eime, 
vaikuti mano, tu man viską papasakosi, turbūt tai la- 
bai įdomu. 

— Taip, taip, eime, man rodos, aš mirsiu, jei ilgiau 
pasiliksiu netoli to žmogaus. 

Haidė tuojau atsistojo, susisupo balto kašmiro skrais- 
te, išsiuvinėta perlais bei koralais, ir skubiai išėjo iš 
ložės tuo metu, kai uždanga kilo. 

— Žiūrėkite, šis žmogus nieko nedaro kaip visi! — 
tarė grafienė G. Alberui, kuris vėl grįžo pas ją.— Jis 
susikaupęs išklauso „Roberto“ trečiąjį veiksmą ir pa- 
lieka salę kaip tik tuo metu, kada prasideda ketvirtasis. 

XVIII + BIRŽOS SVYRAVIMAI 


Praslinkus keletui dienų po šio susitikimo, Alberas 
de Morseras aplankė grafą Montekristą Eliziejaus lau- 
kuose, jo namuose. Namas jau buvo įgijęs tą rūmų 
išvaizdą, kurią grafas savo milžiniškų turtų dėka su- 
teikdavo net laikinoms savo buveinėms. 

Jis atvyko pas grafą ponios Danglar vardu dar 
kartą pareikšti jam padėką, kurią ji kartą jau buvo 
išliejusi laiške, pasirašytame baronienės Danglar, mer- 
gautine pavarde Ermina de Servjė. 

Alberą atlydėjo Liusjenas Debrė, kuris prikergė 
prie savo draugo žodžių keletą komplimentų, be abe- 
jonės, neoficialių, bet jų šaltinis negalėjo pasislėpti nuo 
pastabaus grafo žvilgsnio. 

Jam net pasirodė, kad Liusjenas atvyko skatina- 
mas dvigubo smalsumo ir kad pusė šio jausmo kyla iš 
Sosė d'Anteno gatvės gyventojų. Iš tikrųjų nebijodamas 
apsirikti jis lengvai galėjo spėti, kad ponia Danglar, 
neturėdama galimybės pamatyti savo pačios akimis, 
kaip gyvena žmogus, kuris dovanoja trisdešimt tūks- 
tančių frankų vertės žirgus ir važiuoja į Operą su verge, 
apsikarsčiusia milijono vertės deimantais, pavedė tai 
atlikti žmogui, kuriuo ji įpratusi tikėti, ir mano gau- 
sianti kai kurių žinių apie jo namų gyvenimą. 

Tačiau grafas nė kiek neparodė įtariąs, kad jam 
suprantamas ryšys tarp Liusjeno vizito ir baronienės 
smalsumo. 

— Jūs dažnai susitinkate su baronu Danglaru? — 
paklausė jis Alberą. 

— Žinoma, grafe. Juk prisimenate, ką jums sakiau. 

— Vadinasi, viskas kaip anksčiau? 

— Labiau negu kada nors,— tarė Liusjenas,— vis- 
kas jau sutarta. 


Matyt, nutaręs, kad jis jau užtenkamai dalyvavo 
pokalbyje, Liusjenas įstatė į akį vėžlinį monoklį ir, kan- 
(žiodamas auksinį savo lazdelės bumbulą, ėmė slankioti 
po kambarį apžiūrinėdamas ginklus ir paveikslus. 

— Bet, sprendžiant iš jūsų žodžių,— tarė Monte- 

kristas Alberui,— man susidarė įspūdis, kad galutinis 
sprendimas dar ne taip arti. 

— Ką padarysi? Reikalai klostosi taip greitai, kad 
ir nepamatai, kaip toli jie pažengia. Rodos, niekur nie- 
ko, nė negalvoji apie juos, o jie apie tave pagalvoja, ir 
belieka tik stebėtis. Mano tėvas ir ponas Danglaras drau- 
ge tarnavo Ispanijoje, mano tėvas — armijoje, ponas 
Danglaras — tiekimo srityje. Kaip tik ten mano tėvas, 
revoliucijos nusmukdytas, padarė neblogos politinės ir 
karinės karjeros pradžią, o ponas Danglaras, kuris /nie- 
kada neturėjo paveldimo turto, padėjo pagrindus nuosta- 
biai politinei ir finansinei karjerai. 

— Taip, tikrai, — tarė Montekristas,— prisimenu, 
kad ponas Danglaras, kai buvau pas jį užsukęs, man apie 
tai pasakojo.— Jis pažvelgė į Liusjeną, sklaidantį al- 
bumą, ir pridūrė: — O juk ji daili, ta panelė Eženi? 
Kiek prisimenu, jos vardas Eženi, tiesa? 

— Labai daili arba, tiksliau, labai graži, — atsakė 
Alberas, — bet aš nesuprantu šitokio grožio. Aš nevertas 
jo! 

— Jūs taip kalbate, tarsi jau būtumėte jos vyras! 

— Ak,— atsiduso Alberas, savo ruožtu žvilgtelėjęs, 
ką veikia Liusjenas. 

— Man atrodo,— tarė Montekristas tylesniu bal- 
su,— kad jūs be ypatingo entuziazmo žiūrite į šias ve- 
dybas. 

— Panelė Danglar, mano supratimu, per daug tur- 
tinga, šitai mane baugina. 

— Kokia čia priežastis! — atsakė Montekristas.— 
Argi jūs pats nesate turtingas? 

— Mano tėvas turi maždaug apie penkiasdešimt 
tūkstančių livrų metinių pajamų, ir kai aš vesiu, tik- 
riausiai paskirs man dešimt ar dvylika tūkstančių. 

— Žinoma, tai gana kuklu,— tarė grafas,— ypač 
Paryžiuje, bet turtas dar ne viskas, — garsus vardas ir 
aukšta visuomeninė padėtis juk taip pat šį tą reiškia. 
Jūsų vardas garsus, visuomeninė padėtis puiki, be to, 
grafas de Morseras — karys, ir malonu žiūrėti, kai su- 
sijungia Bajaro nepaperkamumas su Diugeskleno ne- 
turtingumu. Nesavanaudiškumas — tas saulės spindu- 

lys, kuriame ryškiausiai suspindi kilnus kardas. O man 
atrodo, kad tiesiog sunku rasti tokią tinkamą santuoką: 
panelė Danglar suteiks jums turtus, o jūs jai — kilnų 
vardą! 

Alberas susimąstęs papurtė galvą. 

— Yra dar vienas dalykas,— tarė jis. 

— Prisipažįstu,— tęsė Montekristas,— man sunku 
suprasti, kodėl jums nepatinka turtinga ir graži mergina. 

— ZŽinote,— tarė Morseras,— jeigu tai galima pa- 
vadinti nepatikimumu, tai taip yra ne man vienam. 

— O kam dar? Jūs gi sakėte, kad jūsų tėvas nori 
šios santuokos. 

— Mano motina, o jos akis patikima ir įžvalgi. Ir 
štai mano motinai ši santuoka nepatinka. Ji kažkodėl 
jau seniai nusistačiusi prieš Danglarus. 

— Na, šitai suprantama,— tarė grafas kiek nena- 
tūraliu balsu,— grafienę de Morser, aristokratiškumo, 
rafinuotumo, dvasinio subtilumo įkūnijimą, truputį gąs- 
dina sunkios ir grubios plebėjiškos rankos prisilietimas, 
tai savaime suprantama. 

— Nežinau, ar iš tikrųjų taip,— atsakė Alberas, — 
bet man viena aišku: jeigu šios vedybos įvyks, ji bus 
nelaiminga. Jau prieš pusantro mėnesio buvo nutarta 
susirinkti ir apsvarstyti medžiaginę to klausimo pusę, 
bet jai prasidėjo tokia migrena... 

— Tikra? — paklausė grafas šypsodamasis. 

— Visiškai tikra, — matyt, iš baimės... dėl jos pasi- 
tarimas buvo atidėtas dviem mėnesiams. Suprantate, 
nėra ko skubėti: aš dar neturiu dvidešimt vienerių metų, 
Eženi suėjo tik septyniolika. Bet tie du mėnesiai kitą 
savaitę baigiasi. Teks vykdyti įsipareigojimus. Jūs he- 
galite įsivaizduoti, brangusis grafe, kaip aš nerimauju... 
Ak, koks jūs laimingas, kad esate laisvas žmogus! 

— Bet kas gi jums kliudo būti tokiu pat laisvu 
žmogumi? 

— Mano tėvui būtų labai didelis nusivylimas, jeigu 
nŠ$ nevesčiau panelės Danglar. 

— Tuomet veskite,— tarė grafas, kažkaip keistai 
gužtelėjęs pečiais. 

— Taip,— nesutiko Morseras,— bet mano motinai 
tui bus jau nebe nusivylimas, o sielvartas. 

— Tuomet neveskite,— tarė grafas. 

— Pagalvosiu, pažiūrėsiu. Jūs neatsisakysite man 
patarti, tiesa? Gal galėtumėte išgelbėti mane? Žinote, 
kad nesuteikčiau sielvarto savo motutei, aš pasiryžęs 
susipykti su tėvu. 

Montekristas nusigręžė. Jis atrodė susijaudinęs. 

— Ką jūs čia veikiate, — kreipėsi jis į Debrė, kuris 
sėdėjo nugrimzdęs į gilų krėslą kitame svetainės gale, 
dešinėje rankoje laikydamas pieštuką, o kairėje — už- 
rašų knygutę,— Puseną kopijuojate? 

— Kopijuoju? Beveik,— atsakė jis ramiai.— Užtat 
aš nepaprastai mėgstu tapybą! Bet šį kartą darau tie- 
siog priešingą darbą — skaičiuoju. 

— Skaičiuojate? 

— Taip, uždavinį sprendžiu. Netiesiogiai tai liečia 
ir jus, vikonte. Aš skaičiuoju, kiek uždirbo Danglaro 
bankas per paskutinį pakilimą Haityje. Trijų dienų laiko- 
tarpiu nuo dviejų šimtų šešių akcijos pakilo iki keturių 
šimtų devynių, o apdairus bankininkas nupirko jų gerą 
maišą po du šimtus šešis. Mano apskaičiavimu, jis tu- 
rėjo uždirbti ne mažiau kaip tris šimtus tūkstančių livrų. 

— Tai dar ne pats geriausias jo šūvis, — tarė Al- 
beras.— Šiemet juk milijoną jam davė Ispanijos obli- 
gacijos. 

— Klausykite, brangusis,— pastebėjo Liusjenas,— 
grafas Montekristas galėtų atsakyti jums drauge su 
italais: 


Danaro e santia — 
Meta della Meta!. 


Ir tai dar labai daug. Kai man pasakoja tokias isto- 
rijas, aš tiktai gūžčioju pečiais. 

— Bet juk jūs pats pasakojote apie Haitį? — tarė 
Montekristas. 

— Haitis — kas kita, Haitis — tai biržos ekartė. 
Galima mėgti buljotą, žavėtis vistu, dievinti bostoną 
ir vis dėlto galų gale atvėsti jiems. Bet ekartė niekada 
nepraranda savo žavumo: tai prieskonis. Taigi Dangla- 


Pinigai ir šventumas — pusės pusė. 

ras pardavė vakar po keturis šimtus šešis ir įsidėjo į 
kišenę tris šimtus tūkstančių frankų. Jeigu būtų lau- 
kęs šios dienos, popieriai vėl būtų nukritę iki dviejų 
šimtų penkių, ir, užuot pelnęs tris šimtus tūkstančių 
frankų, jis būtų prakišęs maždaug dvidešimt penkis tūks- 
tančius. 

— O kodėl nuo keturių šimtų devynių jie nukrito 
iki dviejų šimtų penkių? — paklausė Montekristas.— 
Prašau man atleisti, bet aš visiškai nieko neišmanau 
apie tas biržos intrigas. 

— Dėl to,— juokdamasis atsakė Alberas, — kad ži- 
nios kaitaliojasi ir nesutampa. 

— Velniai rautų! — šūktelėjo grafas.— Tai ponas 
Danglaras rizikuoja per vieną dieną laimėti ar pralošti 
tris šimtus tūkstančių? Vadinasi, jis pasakiškai tur- 
tingas? 

— Lošia visai ne jis, o ponia Danglar,— gyvai su- 
šuko Liusjenas,— tai nuostabiai drąsi moteris. 

— Bet juk jūs protingas žmogus, Liusjenai, ir, bū- 
damas netoli pirmųjų šaltinių, puikiai žinote, ko tos 
žinios vertos. Jums reikėtų ją sulaikyti, — pastebėjo 
Alberas šypsodamasis. 

— Kaip aš sulaikysiu, jeigu net jos vyrui tai ne- 
pavyksta? — paklausė Liusjenas.— Jūs žinote baronienės 
charakterį: ji nepasiduoda niekieno įtakai ir daro vien 
tai, ką įsigeidžia. 

— Na, jeigu aš būčiau jūsų vietoje...— tarė Alberas. 

— Kas tuomet? 

— Aš ją išgydyčiau. Tai būtų didelė paslauga jos 
būsimajam žentui. 

— Kokiu būdu? 

— Labai paprastai. Aš ją pamokyčiau. 

— Pamokytum? 

— Taip. Jūsų, kaip ministro asmeninio sekretoriaus, 
padėtis daro jus dideliu autoritetu visokių žinių srityje. 
Užtenka jums tik prasižioti, ir visus jūsų žodžius bir- 
70s makleriai kuo skubiausiai stenografuoja. Priverskite 
kartą kitą pralošti ją šimtą tūkstančių frankų, ir ji 
pnsidarys atsargesnė. 

— Aš jūsų nesuprantu,— sumurmėjo Liusjenas. 


223 


— O tuo tarpu viskas čia labai aišku, — atsakė 
jaunuolis su naiviu nuoširdumu, — praneškite jai vieną 
gražų rytą ką nors negirdėto — telegramą, kurios tu- 
rinys gali būti žinomas tik jums. Pavyzdžiui, kad va- 
kar vakare netoli Gabrielės kažkas matė Henriką IV,— 
dėl to biržoje obligacijos pakils, ji norės tuo pasinau- 
doti ir, žinoma, praloš, kai kitą dieną Bošanas savo 
laikraštyje išspausdins: 

„Kai kurių gerai informuotų žmonių tvirtinimas, 
esą karalių Henriką IV užvakar kažkas matęs netoli 
Gabrielės, neatitinka tikrovės. Karalius Henrikas IV 
nebuvo išvykęs iš Naujosios vietos.“ 

Liusjenas rūgščiai nusišypsojo. Nors Montekristas 
per visą tą pokalbį atrodė abejingas, jis nepraleido nė 
vieno žodžio ir nuo jo skvarbaus žvilgsnio neprasmuko 
slaptas asmeninio sekretoriaus sumišimas. 

Dėl to sumišimo, kurio visiškai nepastebėjo Albe- 
ras, Liusjenui teko sutrumpinti savo vizitą. 

Jis aiškiai jautėsi nesmagiai. Išlydėdamas jį, gra- 
fas tyliai tarė keletą žodžių, ir tas atsakė: 

— Labai mielai, grafe, aš sutinku. 

Grafas grįžo pas jaunąjį Morserą. 

— Ar jūs, gerai pagalvojęs, nemanote, — tarė jam 
grafas, — kad, girdint ponui Debrė, jums nereikėjo taip 
kalbėti apie savo uošvį? 

— Prašau jus, grafe, — tarė Morseras,— neminėti to 
žodžio. 

— Argi grafienė tokia jau labai priešinga šioms 
vedyboms? 

— Tokia priešinga, kad baronienė labai retai lan- 
kosi pas mus, o motina, man rodos, savo gyvenime nė 
poros kartų nėra buvusi pas ponią Danglar. 

— Tokiu atveju,— tarė grafas,— aš ryžtuosi su 
jumis kalbėti atvirai: ponas Danglaras — mano banki- 
ninkas, ponas de Vilforas apipylė mane komplimentais 
už paslaugą, kurią aš padariau jam laimingo atsitik- 
tinumo dėka. Užtat nujaučiu, kad užgrius kviestiniai 
pietūs ir pokyliai. O tam, kad neatrodytų, neva aš išdi- 
džiai visa tai niekinu, taip pat, norėdamas pats užbėgti 
kitiems už akių, aš pakviesiu į savo vasarnamį Oteilyje 

ponus Danglar ir ponus de Vilfor. Jeigu į šiuos pietus 
pakviesiu jus, taip pat grafą ir grafienę de Morserus, tai 
ar nebus panašu į tam tikrą priešvedybinį susitikimą? 
Bent ar neatrodys taip grafienei de Morser, ypač jei baro- 
nas Danglaras suteiks man garbę atsiveždamas kartu duk- 
terį? Tuomet jūsų motina gali būti nepatenkinta ma- 
nimi, o aš to jokiu būdu nenorėčiau, priešingai, aš pra- 
šau pasitaikius progai pasakyti jai, kad labai branginu 
jos gerą nuomonę apie mane. 

— Garbės žodis, grafe,— atsakė Morseras,— esu 
labai dėkingas už jūsų atvirumą ir sutinku nedalyvauti 
jūsų pietuose. Sakote, kad branginate mano motinos 
nuomonę apie save, — taigi ji yra kuo puikiausia. 

— Taip manote? — labai susidomėjęs, paklausė Mon- 
tekristas. 

— Aš tuo įsitikinęs. Po to, kai jūs pas mus buvo- 
te, mes visą valandą kalbėjomės apie jus. Bet grįžkime 
prie savo pokalbio. Taigi, jeigų mano motina sužinotų 
apie šį jūsų dėmesingumą,— o aš išdrįsiu jai tai papa- 
sakoti, — esu tikras, ji būtų nepaprastai jums dėkinga. 
Tiesa, užtat tėvas smarkiai širstų. 

Grafas nusijuokė. | 

— Na štai,— tarė jis Alberui,— dabar jūs žinote, 
kaip viskas yra. Beje, ne tik jūsų tėvas supyks: ponai 
Danglarai žiūrės į mane kaip į be galo neišauklėtą žmo- 
„ų. Jie žino, kad mudu matomės, kada norime, kad 
Paryžiuje jūs esate mano seniausias pažįstamas, ir stai- 
„a nebus jūsų per mano pietus. Jie mane paklaus, kodėl 
jusų nepakviečiau. Pamėginkite bent pasirūpinti iš anks- 
to kokiu nors įtikinamesniu kvietimu ir įspėkite mane 
npie tai rašteliu. Juk žinote: bankininkai tiki vien raš- 
Liškais įrodymais. 

— Aš geriau padarysiu, grafe,— tarė Alberas.— 
Mano motina nori išvykti kur nors pakvėpuoti jūros 
oru. Kada jūs ruošiate pietus? 

— Šeštadienį. 

— Puiku. Šiandien antradienis. Mes išvažiuosime 
rytoj vakare, o poryt rytą būsime Trepore. Žinote, gra- 
fe, tai labai miela, kad jūs leidžiate žmonėms nesivaržyti. 

— Tikrai, jūs mane pernelyg vertinate. Aš tiesiog 
noriu būti jums malonus. 


Grufas Montekristas, II t. 295 


— Kada išsiuntinėjote kvietimus? 

— Šiandien. 

— Puiku! Tučtuojau vykstu pas Danglarą ir prane- 
šiu jam, kad mudu su motina rytoj išvykstame iš Pa- 
ryžiaus. Aš su jumis nesimačiau, vadinasi, nieko ne- 
žinau apie jūsų pietus. 

— Atsikvošėkite! O Debrė, kuris tik ką matė jus 
pas mane! 

— Taip, tiesa. 

— Priešingai, aš jus mačiau ir čia be jokių ofi- 
cialumų pakviečiau, o jūs nuoširdžiai man atsakėte, kad 
negalėsite būti mano svečiu, nes išvykstate į Treporą. 

— Na va, taip ir sutariam. Bet gal aplankysite 

— Prieš jai išvykstant šitai gana sunku padaryti. 
Be to, sukliudyčiau jums ruoštis kelionei. 

— Na, tuomet padarykime dar geriau! Iki šiol jūs 
buvote tik žavingas žmogus, nusipelnykite, kad mes jus 
dievintume. 

— Ką aš turiu padaryti, kad pasiekčiau tokį to- 
bulumą? 

— Ką turite padaryti? 

— Taip, noriu žinoti. | 

— Šiandien jūs laisvas kaip vėjas. Važiuokime pas 
mus pietų, mes būsime visai vieni — jūs, motutė ir aš. 
Jūs tik trumpai matėte grafienę, dabar su ja arčiau 
susipažinsite. Ji nuostabi moteris, ir aš gailiuosi tik to, 
kad pasaulyje nėra kitos tokios pat, bet kokia dvide- 
šimčia metų jaunesnės. Prisiekiu, tikrai labai greitai, 
be grafienės de Morser, atsirastų dar ir vikontienė de 
Morser. Tėvo nerasite: šiandien pas jį komisija ir jis 
pietauja pas referendarą. Važiuokime, pasikalbėsime apie 
keliones. Jūs matėte visą pasaulį, — papasakosite mums 
savo nuotykius, papasakosite apie tą gražiąją graikę, 
kuri buvo aną vakarą su jumis Operoje ir kurią jūs 
vadinatė savo verge, o elgiatės su ja kaip su princese. 
Pasikalbėsime itališkai, ispaniškai. Prašau, sutikite! Mo- 
tina bus jums dėkinga. 

— Labai dėkoju, — atsakė grafas, — jūsų pasiūlymas 
nepaprastai mane paglosto, ir aš labai apgailestauju, kad 

negaliu jo priimti. Be reikalo manote, kad aš laisvas; 
kaip tik turiu ypač svarbų pasimatymą. 

— Saugokitės, jūs tik ką išmokėte mane, kaip ga- 
lima išsisukti nuo nemalonių pietų. Man reikia įrodymų. 
Laimė, aš nesu bankininkas kaip Danglaras, bet įspėju 
jus: aš nepasitikiu kaip ir jis. 

— Tai aš jums duosiu įrodymų,— tarė grafas. 

Ir jis paskambino. 

— Bet jūs jau antrą kartą atsisakote papietauti 
pas mano motiną,— tarė Morseras.— Matyt, grafe, čia 
jau tvirtas jūsų nutarimas. 

Montekristas krūptelėjo. 

— Tikiuosi, kad jūs taip nemanote,— tarė jis.— 
Beje, štai ateina mano įrodymas. 

Įėjo Batistenas ir sustojo prie durų. 

— Juk aš nebuvau įspėtas, kad jūs aplankysite, 
tiesa? 

— Kaip čia pasakius! Jūs toks nepaprastas žmogus, 
kad aš nelaiduoju. 

— Bent negalėjau numatyti, kad pakviesite mane 
pietų. 

— Šitai gal ir tiesa. 

— Puiku. Klausykite, Batistenai, ką aš jums sakiau 
šįryt, kai pasikviečiau į savo kabinetą? 

— Nieko nepriimti, kas atvyks pas jūsų šviesybę 
po penktos valandos. 

— O paskui? 

— Bet, grafe...— pradėjo Alberas. 

— Ne, ne, žūt būt aš noriu išsivaduoti iš tos pa- 
slaptingos reputacijos, kurią jūs man sudarėte, brangus 
vikonte. Pernelyg sunku visada vaizduoti Manfredą. 
Aš noriu gyventi visų akivaizdoje. Paskui?.. Teęskite, 
Batistenai. 

— Paskui priimti tik poną majorą Bartolomėjų 
Kavalkantį ir jo sūnų. 

— Girdite, majorą Bartolomėjų Kavalkantį, vienos 
is seniausių Italijos šeimų atžalą, jos genealogiją teikėsi 
niškinti pats Dantė... kaip jūs prisimenate, o gal ir ne- 
prisimenate, dešimtoje „Pragaro“ giesmėje. Be to, jo 
nunų, labai mielą jaunuolį jūsų metų, turintį taip pat 

vikonto titulą. Jis žengia į Paryžiaus aukštuomenę rem- 
damasis savo tėvo milijonais. Šiandien majoras atsives 
pas mane savo sūnų, — kontino, kaip sakoma mūsų Ita- 
lijoje. Jis man jį patiki. Aš jam padėsiu prasimušti į 
žmones, jeigu bus to vertas. Jūs man patalkininkausite, 


erai? , | 2 Ar 
E Be abejo! Tai tas majoras Kavalkantis jūsų se- 


nas draugas? — paklausė Alberas. 

— Visai ne, jis labai kilnus didikas, labai man- 
dagus, labai kuklus, labai taktiškas, tokių Italijoje dau- 
gybė, tai sunykusių senovinių giminių palikuonys. Keletą 
kartų buvau susitikęs su juo ir Florencijoje, ir Bolo- 
nėje, ir Lukoje, ir jis pranešė man, kad atvyksta čia. 
Kelionių pažįstami labai reiklūs: jie visur tikisi iš jūsų 
tos bičiulystės, kurią atsitiktinai jiems vieną kartą pa- 
rodėte, tarsi kultūringas žmogus, kuris moka su kiekvienu 
maloniai praleisti valandą, negalėtų turėti kokių nors 
slaptų paskatų! Tas puikusis majoras Kavalkantis vėl 
ketina užsukti į Paryžių, kurį matė tik pravažiuoda- 
mas imperijos laikais, kai vyko į Maskvą sušalti. Aš jį 
pavaišinsiu gerais pietumis. Jis man paves savo sūnų, 
aš pažadėsiu prižiūrėti, ir jis galės sau linksmintis kaip 
išmanydamas, mes būsime kvit. 

— Nuostabu! — tarė Alberas.-—-- Matau, jūs neįkai- 
nojamas globotojas. Vadinasi, iki pasimatymo. Mes grį- 
šime sekmadienį. Beje, gavau laišką iš Franco. 

— Šit kaip! — tarė Montekristas.— Ar jam vis dar 
patinka Italija? X 

— Man rodos, taip. Jis tik apgailestauja, kad jūsų 
nėra. Jūs buvote Romos saulė, ir be asų ten apsiniau- 
kę,— rašo Francas.— Netgi, negalėčiau. tikrai pasakyti, 
ar tik jis netvirtina, kad ten lyja. => 

— Vadinasi, jūsų draugas pakeitė savo Nuomonę 
apie mane? 

— Priešingai, jis tebesako, kad, visų pirma, jūs — 
fantastinė būtybė. Štai kodėl jis liūdi be jūsų. 

— Labai malonus jaunuolis! — tarė Montekristas. — 
Aš pajutau jam simpatiją jau patį pirmąjį mūsų pa- 
žinties vakarą, kai jis buvo alkanas ir mielai sutiko 
pavakarieniauti pas mane. Jeigu neklystu, jis generolo 
d'Epinė sūnus? 


228 


— Visiškai teisingai. 

— To paties, kuris tūkstantis aštuoni šimtai pen- 
kioliktais metais buvo taip niekšiškai nužudytas? 

— Taip, bonapartistų. 

— Tikrai, tikrai! Jis man stebėtinai patinka! Ar 
nesirengiama ir jo apvesdinti? 

— Taip, jis turi vesti panelę de Vilfor. 

— Tai nuspręsta? 

— Taip kaip mano jungtuvės su panele Danglar,— 
atsakė juokdamasis Alberas. 

— Juokiatės? 

— Taip. 

— Kodėl? 

— Todėl, kad šitos vestuvės, kiek žinau, pagrįstos 
lygiai tokia pat abipuse simpatija kaip ir mano su pa- 
nele Danglar. Bet iš tikrųjų, grafe, mes su jumis plepa- 
me apie moteris visai taip, kaip moterys plepa apie vyrus. 
Tai neatleistina! 

Alberas atsistojo. 

— Jau išeinate? 

— Koks mielas klausimas! Jau dvi valandos, kai 
jūs negalite manimi atsikratyti, ir vis dėlto esate toks 
mandagus, kad klausiate, ar išeinu! Iš tiesų, grafe, jūs 
pats mandagiausias žmogus pasaulyje! O kaip išdresi- 
ruoti jūsų tarnai! Ypač Batistenas. Aš niekada nega- 
lcciau tokio gauti. Maniškiai visada mėgdžioja Pran- 
cuzų teatro liokajus, kurie tik dėl to, kad jiems reikia 
ištarti vieną Žodį, būtinai kiekvieną sykį prieina prie 
pat rampos. Taigi, jeigu jums įgris Batistenas, perleiski- 
te jį man. 

— Sutarta, vikonte. 

— Palaukite, dar ne viskas. Prašau perduoti mano 
linkėjimus savo kukliam atvykėliui iš Lukos ponui Ka- 
valkante dei Kavalkančiui. Ir jeigu pasirodytų, kad jis 
nieko prieš apvesdinti savo sūnų, pasistenkite rasti jam 
labai turtingą, labai kilmingą žmoną iš motinos pusės 
ir baronaitę iš tėvo, aš jums čia padėsiu. 

— Vis dėlto,— sušuko Montekristas,— nejaugi šito- 
kie reikalai? 

— Taip. 

— Neišsitarkite, ar maža kas gali atsitikti. 

— Ak, grafe! — šūktelėjo Morseras.— Jūs man 
padarytumėte nepaprastai didelę paslaugą! Aš jus šimtą 
kartų labiau mylėčiau, jeigu jūsų dėka likčiau viengun- 
gis dar nors dešimt metų! 

— Viskas galima,— ramiai atsakė Montekristas. 

Ir, atsisveikinęs su Alberu, grįžo į savo kambarį 
ir triskart paskambino. 

Įėjo Bertučijus. 

— Bertučijau,— tarė jis, — neužmirškite, Kad šešta- 
dienį turėsiu svečių savo namuose Oteilyje. 

Bertučijus nežymiai krūptelėjo. 

— Klausau, jūsų šviesybe,— tarė jis. 

— Jūs man būtinai reikalingas, — tęsė grafas, — 
kad viskas būtų gerai paruošta. Tai puikus namas arba 
bent gali pasidaryti puikus. 

— Reikia ten viską atnaujinti, jūsų šviesybe. Sienų 
apmušalai labai nublukę. 

— Tuomet pakeiskite juos visur, išskyrus miegamą- 
jį, išmuštą raudonu audeklu. Jį palikite visiškai tokį 
pat, koks yra dabar. 

Bertučijus nusilenkė. 

— Taip pat nieko nelieskite sode. Užtat kieme da- 
rykite, kas tik patinka. Man būtų net malonu, jeigu jis 
pasidarytų neatpažįstamas. 

— Padarysiu viską, ką galiu, kad jūsų šviesybė 
būtumėte patenkintas. Aš būčiau ramesnis, jeigu jūsų 
šviesybė mMalonėtumėte duoti io ak dėl pietų. 

— Iš tikrųjų, brangusis Bertučijau,— tarė grafas, — 
man atrodo, kad nuo to laiko, kai mes Paryžiuje, jūs 
išmuštas iš vėžių, kupinas abejonių. Argi užmiršote 
mane suprasti? 

— Tuomet, jūsų šviesybe, gal nors pasakytumėte 
man, ką jūs kviečiate? į 

— Aš dar nė pats nežinau, o juo labiau jums ne- 
reikia to žinoti. Lukulas pietauja pas Lukulą, štai ir 
viskas. 

Bertučijus nusilenkė ir išėjo. 

XIX + MAJORAS KAVALKANTIS 


Nei grafas, nei Batistenas nemelavo sakydami Mor- 
serui apie tą italo majoro vizitą, dėl kurio Montekristas 
nepriėmė kvietimo pietų. 

Tik ką išmušė septynias, buvo praėjusios jau dvi 
valandos, kai Bertučijus, vykdydamas grafo įsakymą, 
išvyko į Oteilį, ir prie vartų sustojo vežikas. Tartum 
susigėdęs, kaip mat jis nudardėjo tolyn, išsodinęs maž- 
daug penkiasdešimt dvejų metų vyrą, apsivilkusį žalsvu 
surdutu su juodais virveliniais antsiuvais, kurie, matyt, 
niekada neišnyks Europoje. Atvykėlis buvo apsiavęs 
plačiomis mėlynos gelumbės kelnėmis, aukštais, dar apy- 
naujais, nors truputį neaiškios spalvos batais, kurių pus- 
padžiai buvo gal kiek ir per stori; užsimovęs zomšines 
pirštines, su skrybėle, panašia į žandaro kepurę, su juoda 
apykakle, papuošta baltais apvadais, ją galima buvo 
palaikyti geležiniu antkakliu, jeigu šis vyras nenešiotų 
jos savo gera valia. Tokiu išraiškingųu kostiumu apsi- 
rengusi asmenybė paskambino prie vartelių, pasiteira- 
vo, ar gyvena Eliziejaus laukų trisdešimtame numeryje 
grafas Montekristas, ir, gavęs teigiamą vartininko at- 
sakymą, įėjo į vidų, uždarė vartelius ir pasuko į prieangį. 

Batistenas, kuriam iš anksto buvo smulkiai apra- 
šyta svečio išvaizda ir kuris laukė jo vestibiulyje, pa- 
žino jį iš mažos kampuotos galvos, žilstančių plaukų 
ir vešlių baltų ūsų,— svečiui dar nespėjus pasisakyti 
nuovokiam kamerdineriui, kas jis, jau apie jo atvykimą 
buvo pranešta Montekristui. 

Svetimšalis buvo įvestas į pačią kukliausią svetainę. 
Grafas jo laukė ten ir šypsodamasis pasitiko. 

— Ak, mielasis majoras,— tarė jis.— Sveiki. Aš 
jūsų laukiau. 

— Nejaugi? — paklausė atvykėlis iš Lukos.— Jūsų 
šviesybė manęs laukėte? 

— Taip, buvau įspėtas, kad atvyksite pas mane 
šiandien septintą valandą. 

— Kad aš atvyksiu? Įspėtas buvote? 

— Tikrai taip. 

— Juo geriau. Teisybę sakant, bijojau, kad bus 
užmiršta šitai padaryti. 

— Ką padaryti? 

— Jus įspėti. 

— O, ne! 

— Bet esate tikras, kad neapsirinkate? 

— Esu tikras. 

— Jūsų šviesybė šiandien septintą valandą kaip 
tik manęs laukėte? 

— Kaip tik jūsų. Beje, galime patikrinti. 

— Ne, jeigu jūs manęs laukėte,— tarė atvykėlis iš 
Lukos, — tuomet neverta. 

— Bet kodėl gi? — nesutiko Montekristas. 

Atvykėlis iš Lukos ėmė truputį nerimauti. 

— Klausykite,— tarė Montekristas,— juk jūs mar- 
kizas Bartolomėjus Kavalkantis? 

— Bartolomėjus Kavalkantis,— džiaugsmingai pa- 
kartojo atvykėlis iš Lukos, — visiškai teisingai. 

— Austrų kariuomenės atsargos majoras? 

— Argi aš buvau majoras? — baikščiai pasiteiravo 
senas karys. 

— Taip,— tarė Montekristas, — jūs buvote majoras. 
Taip vadinamas Prancūzijoje tas laipsnis, kurį jūs turė- 
jote Italijoje. 

— Gerai,— atsakė atvykėlis is Lukos, — man šitai, 
suprantate, nesvarbu... 

— Beje, jūs čia atvykote ne savo noru,— tęsė Mon- 
tekristas. 4 

— Aišku, ne. X 

— Jus atsiuntė pas mane. 2 

— Taip. 

— Tas mielasis abatas Buzonis. : 

— Taip, taip! — džiaugsmingai sušuko majoras. 

— Ir atsivežėte tą laišką? L 

— Štai jis. 

— Na va, matote. Duokite šen! 

Montekristas paėmė laišką, atplėšė ir perskaitė. 

Majoras žiūrėjo į grafą išplėštomis, nustebusiomis 
akimis. Jo žvilgsnis su smalsumu nuklysdavo į kam- 
barį ir vėl tuojau grįždavo prie šeimininko. 

— Taip ir yra... abatas rašo... „majoras Kavalkan- 
tis, garsus Lukos patricijus, Florencijos Kavalkančių 
palikuonis, — tesė perbėgdamas akimis laišką Monte- 
kristas,— valdąs turtą, duodantį pusę milijono metinių 
pajamų...“ 

Montekristas pakėlė akis nuo laiško ir nusilenkė. 

— Pusė milijono! — tarė jis.— Velniai rautų, bran- 
gusis ponas Kavalkanti! 

— Argi ten parašyta pusė milijono? — paklausė at- 
vykėlis iš Lukos. 

— Juodu ant balto. Be abejo, taip ir yra. Abatas 
Buzonis geriau negu bet kas kitas painformuotas apie 
visus didžiuosius Europos turtuolius. 

— Ką gi, tegu būna pusė milijono,— tarė atvykė- 
lis iš Lukos,— bet, garbės žodis, aš nemaniau, kad skait- 
muo bus toks didelis. 

— Nes jūsų ekonomas jus apvaginėja. Ką padarysi, 
brangusis ponas Kavalkanti, tokia jau mūsų visų dalia! 

— Jūs man akis atvėrėte,— oriai pastebėjo atvy- 
kėlis iš Lukos, — teks išvyti niekšą. 

Montekristas skaitė toliau: 

— „Pilnutinei jo laimei trūksta tik vieno dalyko.“ 

— Dieve mano, taip! Tik vieno! — atsidusęs tarė 
atvykėlis iš Lukos. 

— „Susirasti mylimą sūnų.“ 

— Mylimą sūnų! 

— „Kurį pagrobė vaikystėje šios kilmingos šeimos 
priešai arba čigonai.“ 

— Penkerių metų amžiaus, pone! — sunkiai atsi- 
dusęs, tarė atvykėlis iš Lukos, pakeldamas akis į dangų. 
— Nelaimingas tėvas! — pasakė Montekristas. 

Paskui skaitė toliau: 

— „Grafe, aš grąžinau jam viltį, grąžinau jam gy- 
vybę pranešdamas, kad jūs galite padėt surasti sūnų, 
kurio jis bergždžiai ieško štai jau penkiolika metų.“ 

Atvykėlis iš Lukos pažvelgė į Montekristą su kaž- 
kokiu neaiškiu nerimu. 

— Galiu tai padaryti,— atsakė Montekristas. 

Majoras atsitiesė. 

z 7 Aha,— tarė jis,— vadinasi, viskas laiške gryna 
esa“ 

— Nejaugi tuo abejojote, brangusis ponas Barto- 
lomėjau? 

— Ne, ne, nė akimirkos! Ką jūs! Toks rimtas žmo- 
gus kaip abatas Buzonis, dvasiško luomo, nedrįstų to- 
kiais dalykais juokauti. Bet jūs dar ne viską perskai- 
tėte, jūsų šviesybe. 

— Ak, taip,— tarė Montekristas,— yra dar priera- 
šas. 

— Taip...— pakartojo atvykėlis iš Lukos,— prie- 
rašas. 

— „Kad majorui Kavalkančiui nereikėtų vargintis 
pervedant pinigus iš vieno banko į kitą, aš siunčiu jam 
kelionės išlaidoms dviejų tūkstančių frankų čekį ir pra- 
šau išmokėti jam keturiasdešimt aštuonis tūkstančius 
frankų, kuriuos jūs man likote skolingas.“ 

Aiškiai susirūpinęs, majoras sekė, kaip grafas skaitė 
šį prierašą. 

— Taip,— tarė grafas. 

— Jis man sakė,— sumurmėjo atvykėlis iš Lukos. — 
Taigi į... grafe...— tęsė jis. 

— Taigi į?..— paklausė Montekristas. 

— Taigi į prierašą... 

— Ką į prierašą?.. 

— Jūs žiūrite taip pat palankiai kaip ir į visą 
laišką? 

— Žinoma. Mūsų kitos sąskaitos su abatu Buzo- 
niu. Gerai neprisimenu, ar aš jam skolingas kaip tik 
keturiasdešimt aštuonis tūkstančius livrų, bet keletas 
šimtinių į tą ar į kitą pusę mums rūpesčio nekelia. O 
ką, jūs teikėte didelę reikšmę tam prierašui, brangusis 
ponas Kavalkanti? 

— Turiu jums prisipažinti, — atsakė atvykėlis iš Lu- 
kos, — kad, visiškai pasitikėdamas abato Buzonio para- 
šu, aš visai nepasiėmiau pinigų. Vadinasi, jeigų mano 
viltys gauti šią sumą žlugtų, aš atsidurčiau Paryžiuje 
labai keblioje padėtyje. 

— Niekus kalbate, argi toks žmogus kaip jūs gali 
kur nors pakliūti į keblią padėtį? — tarė Montekristas. 

— Bet jeigu nieko nepažįsti...— pastebėjo atvykėlis 
iš Lukos. 

— Užtat jus visi pažįsta. 

— Taip, mane pažįsta, bet vis dėlto... 

— Klausau, brangusis ponas Kavalkanti. 

— Bet vis dėlto jūs man duosite tuos keturiasde- 
šimt aštuonis tūkstančius livrų? 

— Kada tik pareikalausite. 

Nustebęs majoras išplėtė akis. 

— Betgi prašau sėsti, — tarė Montekristas,— iš tik- 
rųjų tiesiog nežinau, kas man... Aš jus laikau stačią 
jau beveik ketvirtis valandos. 

— Menkniekis! 

Majoras pasitraukė krėslą ir atsisėdo. 

— Leiskite ką nors jums pasiūlyti, — tarė grafas, — 
taurelę Chereso, portveino, alikantės? 

— Alikantės, jeigu galima. Tai mano mėgstamiau- 
sias vynas. 

— Turiu puikaus. Ir gabalėlį sausainio, tiesa? 

— Ir gabalėlį sausainio, jeigu siūlote. 

Montekristas paskambino. Pasirodė Batistenas. 

Grafas priėjo prie jo. 

— Na, ką?..— tyliai paklausė jis. 

— Jaunuolis jau čia,— taip pat tyliai atsakė ka- 
merdineris. 

— Gerai, kur jį nuvedėte? 

— Į žydrąją svetainę, kaip jūsų šviesybė liepėte. 

— Puiku. Atneškite butelį alikantės ir sausainių. 

Batistenas išėjo. 

— Iš tikrųjų, — tarė atvykėlis iš Lukos, — man la- 
bai nesmagu, kad suteikiu jums tiek rūpesčių. 

— Na, ką jūs! — tarė Montekristas. 

Batistenas grįžo nešinas vynu, taurėmis ir sausai- 
niais. 

Grafas pripylė taurę, o į antrą įlašino vos keletą 
lašų to skysto rubino, kurio buvo pilnas butelis, visas 
nptrauktas voratinkliais ir kitkuo, kas iškalbingiau liu- 
dijo apie vyno senumą negu raukšlės apie žmogaus 
metus. 

Majoras nesuklydo pasirinkdamas. Jis paėmė pilnąją 
tnurę ir sausainį. 

Grafas liepė Batistenui pastatyti padėklą prie sve- 

čio, kuris iš pradžių tik paragavo alikantės, o paskui 
patenkintas nusišiepė ir atsargiai pavilgė sausainį tau- 
rėje. 

— Vadinasi, pone,— tarė Montekristas,— jūs gy- 
venote Lukoje, buvote turtingas, aukštos kilmės, visų 
gerbiamas, turėjote viską, ko reikia žmogaus laimei. 

— Viską, jūsų šviesybe,— atsakė majoras, praryda- 
mas visą sausainį, — absoliučiai viską. 

— Ir pilnutinei laimei jums trūko vieno dalyko? 

— Tik vieno,— atsakė atvykėlis iš Lukos. 

— Surasti savo sūnų? 

— Ak,— tarė garbusis majoras, imdamas antrą 
sausainį, — šito man labai trūko. 

Jis pakėlė akis į dangų ir pamėgino atsidusti. 

— Dabar pasakykite, brangusis ponas Kavalkanti, — 
tarė Montekristas, — iš kur tas sūnus, dėl kurio jūs taip 
sielojatės? Aš girdėjau, kad jūs viengungis. 

— Visi taip manė, — atsakė majoras,— ir aš pats... 

— Taip,— tęsė Montekristas,— ir jūs pats nepanei- 
gėte šitų gandų. Jaunystės nuodėmė, kurią norėjote 
nuslėpti. 

Atvykėlis iš Lukos atsilošė krėsle nutaisęs labai 
ramią ir pagarbią išvaizdą, taip pat kukliai nuleido 
žemyn akis, — ar norėdamas paslėpti sumišimą, ar kad 
laisvesnė jaustųsi vaizduotė. Tuo pat metu jis iš padilbų 
vis dirsčiojo į grafą, kurio lūpose sustingusi šypsena 
rodė, kad jis geraširdiškas ir kartu smalsus. 

— Taip, pone,— tarė jis,— norėjau nuslėpti šį 
suklydimą. 

— Ne dėl savęs,— tarė Montekristas,— vyrai dėl 
to nekaltinami. 

— Ne, žinoma, ne dėl savęs, — tarė majoras su šyp- 
sena ir linkčiodamas galvą. 

— Bet dėl jo motinos, — tarė grafas. 

— Dėl jo motinos! — sušuko atvykėlis iš Lukos, im- 
damas trečią sausainį.— Dėl jo vargšės motinos! 

— Bet jūs gerkite, brangusis ponas Kavalkanti,— 
tarė Montekristas, įpildamas svečiui antrą taurę ali- 
kantės.— Jaudindamasis dūstate. 

— Dėl jo vargšės motinos! — sušnibždėjo atvykėlis 

iš Lukos, stengdamasis valios jėga paveikti ašarines liau- 
kas ir sudrėkinti akis veidmainiška ašara. 

— „Ji, man rodos, priklausė vienai iš pačių žymiau- 
sių Italijos šeimų? 

— Patricija iš Fiezolės, ponas grafe, patricija iš 
Fiezolės! 

— O kuo vardu?.. 

— Norite žinoti jos vardą? 

— Dieve mano! — tarė Montekristas.— Galite ne- 
sakyti, aš jį žinau. 

— Jūsų šviesybė viską žino,— pasakė nusilenkda- 
mas atvykėlis iš Lukos. 

— Oliva Korsinari, tiesa? 

— Oliva Korsinari! 

— Markizė? 

— Markizė! 

— Tr nors šeima prieštaravo, jums galų gale pa- 
vyko ją vesti? 

— Pavyko vesti. 

— Ir atsivežėte visus reikalingus dokumentus? — 
tesė Montekristas. 

— Kokius dokumentus? — paklausė atvykėlis iš 
Lukos. 

— Ogi jungtuvių liudijimą ir sūnaus metrikus? 

— Sūnaus metrikus? 

— Andrea Kavalkančio, savo sūnaus, metrikus. Argi 
jo vardas ne Andrea? 


— Berods taip, — tarė atvykėlis iš Lukos. 

— Kaip tai berods? 

— Matote, aš nedrįstu to tvirtinti, jis taip seniai 
dingęs. 

— Teisybė,— tarė Montekristas.— Bet dokumentus 
turite? 

— Ponas grafe, su liūdesiu turiu jums pareikšti: 
kadangi nebuvau įspėtas, jog šių dokumentų būtinai 
reikia, aš nepasirūpinau juos pasiimti. 

— Po velnių! — tarė Montekristas. 

— Argi jų taip reikia? 

— Būtinai! 

Atvykėlis iš Lukos pasikasė kaktą. 

— A, per Bacco'!..— tarė jis. — Būtinai! 

— Suprantama, o jeigu čia iškils kokių nors abe- 
jonių, ar tikra jūsų santuoka, ar teisėtai gimęs sūnus? 

— Teisybė, gali iškilti abejonių. 

— Jūsų sūnui tat būtų be galo nemalonu. 

— Tai būtų jam likimo smūgis! 

— Dėl to jis galėtų netekti puikios nuotakos. 

— O, peccato!? 

— Prancūzijoje mat į tai žiūrima griežtai. Čia ne- 
gana kaip Italijoje nueiti pas kunigą ir jam pareikšti: 
„Mes mylimės, sujunkite mus“. Prancūzijoje yra civi- 
linė santuoka ir, norint taip susituokti, reikia asmens 
dokumentų. 

— Štai kur nelaimė, tų dokumentų aš neturiu. 

— (Gerai, kad aš juos turiu,— tarė Montekristas. 

— Jūs? 

— Taip. 

— Jūs turite juos? 

— "Turiu. 

— Tai jau iš tikrųjų, — tarė atvykėlis iš Lukos, 
kuris, matydamas, kad be dokumentų jo kelionė nustoja 
bet kokios prasmės, išsigando, jog tas neapsižiūrėjimas 
nesukliudytų gauti keturiasdešimt aštuonis tūkstančius 
frankų,— tai jau iš tikrųjų čia didelė laimė. Taip,— 
tesė jis, — didelė laimė, juk aš apie tai net nepagalvojau. 

— Taip, taip, mielai jumis tikiu: apie viską ne- 
pagalvosi. Bet, jūsų laimė, abatas Buzonis apie tai pa- 
galvojo. 

— Koks mielas tas abatas! 

— Apdairus žmogus. 

— Nuostabus žmogus,— pasakė atvykėlis iš Lu- 
kos, — ir jis atsiuntė tuos dokumentus jums? 

— Štai jie. 

Atvykėlis iš Lukos susižavėjęs maldingai sudėjo 
rankas. 

— Jūs tuokėtės su Oliva Korsinari Monte Katinyje, 
švento Povilo bažnyčioje. Štai klebono liudijimas. 


Prisiekiu Bachu! (ižal.) 
2 Kaip gaila! (ital.) 

— Taip, iš tikrųjų, štai kur jis, — tarė majoras nu- 
stebęs ir ėmė vartyti dokumentą. 

— O štai Andrea Kavalkančio krikšto metrikai, 
išduoti Saravecos klebono. 

— Viskas tvarkoje,— tarė majoras. 

— Taigi pasiimkite šiuos dokumentus, man jų ne- 
reikia. Atiduokite sūnui, tegu jis juos saugo. 

— Būtinai!.. Jeigu jis pamestų... 

— Ką? Jeigu jis pamestų? — paklausė Montekristas. 

— Na,— tarė atvykėlis iš Lukos, — tektų rašyti ten, 
ir daug laiko praeitų, kol gautum naujus. 

— Taip, gauti būtų sunku,— tarė Montekristas. 

— Beveik neįmanoma, — pridūrė atvykėlis iš Lukos. 

— Labai džiaugiuosi, kad jūs suprantate, kokie 
svarbūs šie dokumentai. 

— Aš manau, kad jie tiesiog neįkainojami. 

— Dabar,— tarė Montekristas,— truputį dėl jau- 
nuolio motinos... 

— Truputį dėl jaunuolio motinos... — nerimaudamas 
pakartojo majoras. 


— Dėl markizės Korsinari... 

— Dieve mano! — tarė atvykėlis iš Lukos, po ku- 
rio kojomis kilo vis naujos kliūtys, — argi jos gali pri- 
reikti? 

— Ne,— tarė Montekristas.— Beje, juk ji... 

— Taip, taip... ji... 

— Atidavė gamtai duoklę... 

— Deja, taip, — gyvai pritarė atvykėlis iš Lukos. 

— Aš tai žinojau,— tęsė Montekristas,— ji mirė 
prieš dešimt metų. 

— O aš vis dar apraudu jos mirtį, — tarė majoras, 
išsitraukdamas iš kišenės languotą nosinę ir šluostyda- 
masis pirma kairę, paskui dešinę akį. 

— Ką padarysi, — guodė Montekristas,— visi mes 
mirtingi. Dabar suprantate, brangusis ponas Kavalkanti, 
jog Prancūzijoje nėra ko pasakotis, kad jūs penkiolika 
metų nesimatėte su sūnumi. Visos tos istorijos apie 
čigonus, kurie vagia vaikus, čia nemadingos. Andrea 
mokėsi provincijos koledže, o dabar jūs norite, kad jis 
užbaigtų savo lavinimąsi Paryžiaus aukštuomenėje. Todėl 

ir išvykote iš Via Redžo, kur gyvenate po savo žmonos 
mirties. To visiškai pakaks. 

— Taip manote? 

— Žinoma. 

— Tuomet viskas puiku. 

— Jeigu kas nors sužinotų apie tą atsiskyrimą... 

— Ką aš tuomet sakysiu? 

— Kad išdavikas auklėtojas, parsidavęs jūsų šeimos 
priešams... 

— Tai yra tiems Korsinari? 

— Žinoma... pagrobė vaiką, kad jūsų giminė išnyktų. 

— Teisingai, juk jis vienintelis sūnus. 

— O dabar, kai dėl visko susitarėme, kai jūs atgai- 
vinote savo prisiminimus ir jie jūsų jau neapgaus, ti- 
kiuosi, atspėjate, kad aš paruošiau jums siurprizą? 

— Malonų? — paklausė atvykėlis iš Lukos. ' 

— Matau,— tarė Montekristas,— kad negalima ap- 
gauti tėvo nei akių, nei širdies. 

— Hm! — burbtelėjo majoras. 

— Kas nors jau prasitarė jums ar gal pats susi- 
protėjote, jog jis čia? 

— Kas čia? 

— Jūsų kūdikis, jūsų sūnus, jūsų Andrea. 

— Susiprotėjau,— atsakė atvykėlis iš Lukos visiš- 
kai šaltai.— Tai jis čia? 

— Čia, greta,— tarė Montekristas,— kai mano ka- 
merdineris čia buvo atėjęs, jis pranešė apie jo atvykimą. 

— Puiku! Puiku! — tarė majoras, su kiekvienu 
šūktelėjimu segiodamasis savo surduto sagas. 

— Brangusis pone Kavalkanti,— tarė Montekris- 
tas.— Aš suprantu, kad jūs jaudinatės. Jums reikia 
duoti laiko atsigauti. Be to, reikia paruošti tam laimin- 
gam susitikimui ir jaunuolį, kuris, manau, nekantrauja 
kaip ir jūs. 

— Neabejoju, — tarė Kavalkantis. 

— Tai štai po kokių penkiolikos minučių mes pasi- 
rodysime jums. 

— Tai jūs jį atvesite pas mane? Jūs toks geras, 
kad norite pats man jį pristatyti? 

— Ne, aš nenoriu stoti tarp tėvo ir sūnaus. Bet 

nesirūpinkite, jeigu net kraujo balsas ir neprabiltų, jūs 
nesuklysite: jis įeis pro šias duris. Tai gražus jaunuo- 
lis, šviesiaplaukis, gal truputį net per šviesus, malonių 
manierų. Beje, pats pamatysite. 

— Tiesa,— tarė majoras, — žinote, aš pasiėmiau tik 
du tūkstančius frankų, kuriuos gavau tarpininkaujant 
tam mielam abatui Buzoniui. Dalį jų jau išleidau kelio- 
nėje, ir... 

— Ir jums reikia pinigų... tai visai suprantama, 
brangusis ponas Kavalkanti. Štai jums dėl lygaus skai- 
čiaus aštuonios tūkstantinės. 

Majoro akys sublizgėjo kaip karbunkulai. 

— Vadinasi, iš manęs jums priklauso dar keturias- 
dešimt tūkstančių frankų,— tarė Montekristas. 

— Gal jūsų šviesybė norėtų gauti pakvitavimą? — 
paklausė majoras, kišdamas pinigus į vidinę surduto 
kišenę. 

— Kam? — paklausė grafas. 

— Ogi kaip pateisinamąjį dokumentą atsiskaičiuo- 
jant su abatu Buzoniu. 

— Duosite pakvitavimą už visą sumą, kai gausite 
likusius keturiasdešimt tūkstančių frankų. Tarp garbingų 
žmonių toks atsargumas bereikalingas. 


— Taip, tikrai, tarp garbingų žmonių,— tarė ma- 


joras. 

— Dar vieną žodį, markize. 

— Jūsų paslaugoms. 

— Ar leisite man duoti jums mažą patarimą? 

— Žinoma! Labai prašau! 

— Būtų neblogai, jeigu pakeistumėte tą savo sur- 
dutą. 


— Iš tikrųjų? — tarė majoras, su pasitenkinimu 
npžiūrinėdamas savo drabužį. 

— Taip, tokius dar dėvi Via Redže, bet Paryžiuje, 
nors jis ir elegantiškas, toks kostiumas jau seniai išėjęs 
is mados. 

— Labai apmaudu, — tarė atvykėlis iš Lukos. 

— Na, jeigu jis jums patinka, galėsite vėl apsi- 
vilkti išvažiuodamas. 

— Bet kuo aš čia vilkėsiu? 

— Tuo, ką rasite savo lagaminuose. 

— Kaip tai lagaminuose? Aš turiu su savimi tik 
kelionės krepšį. 

— Su savimi, žinoma. Kam apsisunkinti bereika- 
lingais daiktais? Juk senas karys visuomet mėgsta ke- 
liauti lengvai. 

— Kaip tik dėl to ir... 

— Bet jūs žmogus apdairus ir pasiuntėte savo daik- 
tus anksčiau. Jie vakar buvo atvežti į „Princų“ vieš- 
butį, Rišeljė gatvėje, kur užsisakėte kambarius. 

— Taigi lagaminuose? 

— Manau, liepėte liokajui sudėti į juos visa, kas 
reikalinga: civilinį kostiumą, uniformą. Ypač iškilmin- 
gais atvejais apsįvilkite uniformą, tai labai efektinga. 
Neužmirškite ordinų. Prancūzijoje iš jų visi šaiposi, bet 
visada nešioja. 

— Puiku, puiku, puiku! — tarė majoras, vis labiau 
ir labiau apstulbdamas. 

— O dabar,— tarė Montekristas,— kai jūsų širdis 
užgrūdinta dideliam susijaudinimui, ruoškitės, ponas 
Kavalkanti, pamatyti savo sūnų Andrea. 

Montekristas dingo už portjeros, su žavinga šyp- 
sena nusilenkęs apkerėtam majorui. 


XX + ANDREA KAVALKANTIS 


Grafas Montekristas įėjo į gretimą svetainę, kurią 
Batistenas buvo pavadinęs žydrąja. Čia jo laukė jau- 
nuolis, gana elegantiškai apsirengęs, kurį prieš pusva- 
landį atvežė prie namo vartų samdytas kabrioletas. Ba- 
tistenas be vargo jį pažino: tai buvo tas pats aukštas 
jaunuolis šviesiais plaukais, rusva barzdele ir juodomis 
akimis, akinamai balta oda, — žodžiu, tas pats jaunuolis, 
kurio išorę Batistenui buvo nusakęs jo šeimininkas. 

Tuo metu, kai grafas įėjo į svetainę, jaunuolis, ne- 
rūpestingai išsikėsnojęs ant sofos, išsiblaškęs daužė 
batą nendrele su auksiniu bumbulu. 

Pamatęs įeinantį Montekristą, jis skubiai atsistojo. 

— Grafas Montekristas? — paklausė jis. 

— Taip,— atsakė tas, — matyt, aš turiu garbės kal- 
bėtis su vikontu Andrea Kavalkančiu? 

— Su vikontu Andrea Kavalkančiu,— pakartojo 
jaunuolis, laisvai nusilenkdamas. 

— Ar turite man adresuotą laišką? — paklausė 
Montekristas. 

— Aš nieko nesakiau apie jį dėl parašo, kuris man 
pasirodė gana keistas. 

— Jūrininkas Sindbadas, tiesa? 

— Visiškai teisingai. O kadangi niekada nesu gir- 
dėjęs apie kitą Jūrininką Sindbadą, tik apie tą iš „Tūks- 
tančio ir vienos nakties“... 

— Čia vienas iš jo palikuonių, mano draugas, ne- 
paprastai turtingas žmogus, anglas, daugiau negu ori- 
ginalas, kone beprotis. Jo tikras vardas lordas Vilmoras. 

— A, dabar man viskas aišku,— tarė Andrea.— 
Tuomet viskas kuo puikiausiai klostosi. Tai tas pats 
anglas, su kuriuo aš susipažinau... tame... taip, puiku... 
Grafe, aš jūsų paslaugoms. 

— Jeigu tai, ką aš turiu garbės iš jūsų girdėti, yra 
tiesa, — atsakė šypsodamasis grafas,— tai, tikiuosi, jūs 
neatsisakysite pranešti man keletą smulkmenų apie save 
ir savo tėvus. 


— Mielai, grafe,— atsakė jaunuolis greitai, o tai 
liudijo jį turint gerą atmintį. — Aš, kaip pats sakėte, 
vikontas Andrea Kavalkantis, majoro Bartolomėjaus 
Kavalkančio sūnus, ainis tų Kavalkančių, kurie įrašyti 
į auksinę Florencijos knygą. Mūsų šeima, nors ir labai 
turtinga, — mano tėvas turi pusę milijono metinių paja- 
mų,— patyrė daug nelaimių. Mane patį, kai buvau pen- 
kerių ar šešerių metų, pagrobė išdavikas auklėtojas, ir 
ištisus penkiolika metų nesu matęs savo gimdytojo. Nuo 
to laiko, kai suaugau, nuo to laiko, kai esu laisvas ir 
priklausau pats nuo savęs, aš ieškau jo, bet veltui. Ir 
Atai tas jūsų draugo Sindbado laiškas man praneša, kad 
jis Paryžiuje, ir leidžia kreiptis į jus, kad ką nors apie jį 
sužinočiau. 

— Iš tikrųjų visa tai, ką jūs pasakojote, nepapras- 
lai įdomu, — tarė grafas, su niūriu pasitenkinimu žiū- 
rėlamas į tą nesivaržantį jaunuolį, turintį kažkokio 

šėtoniško grožio.— Gerai padarėte, kad pasinaudojote 
mano draugo Sindbado patarimu ir kreipėtės į mane, nes 
jūsų tėvas iš tikrųjų čia ir jūsų ieško. 

Kai tik grafas įėjo į svetainę, jis nenuleido nuo 
jaunuolio akių. Jis žavėjosi drąsiu jo žvilgsniu ir tvirtu 
balsu, bet po tokių natūralių žodžių: „Jūsų tėvas yra 
iš tikrųjų čia ir jūsų ieško“ Andrea pašoko ir sušuko: 

— Mano tėvas! Mano tėvas čia? 

— Be abejo,— atsakė Montekristas,— jūsų tėvas 
majoras Bartolomėjus Kavalkantis. 

Siaubas, atsispindėjęs jaunuolio veide, akies mirksniu 
dingo. 

— Taip, tiesa,— tarė jis,— majoras Bartolomėjus 
Kavalkantis. Tai jūs sakote, ponas grafe, kad mano bran- 
gusis tėvas čia? 

— Taip, gerbiamasis. Pridursiu net, kad tik ką su juo 
mačiausi. Istorija, kurią jis man papasakojo apie seniai 
dingusį savo mylimą sūnų, mane labai sujaudino. Iš 
tikrųjų jo kentėjimai, jo būgštavimai, jo viltys galėtų 
duoti puikios medžiagos graudžiai poemai. Bet štai kartą 
jis gavo žinią, kad jo sūnaus pagrobėjai už gana stambią 
sumą siūlo jį grąžinti arba pranešti, kur jis yra. Ir nie- 
kas negalėjo sulaikyti mylinčio tėvo. Ta suma buvo iš- 
siųsta į Pjemonto pasienį kartu su vizuotu pasu Italijai. 
Jūs berods tuo metu buvote Prancūzijos pietuose? 

— Taip, grafe,— atsakė truputį sutrikęs Andrea, — 
taip, aš buvau Prancūzijos pietuose. 

— Nicoje turėjo jūsų laukti ekipažas? 

— Visiškai teisingai. Jis atvežė mane iš Nicos į 
Genują, iš Genujos į Turiną, iš Turino į gamberi, iš Sam- 
beri į Pon de Bovuazeną ir iš ten į Paryžių. 

— Puiku! Jūsų tėvas visą laiką tikėjosi sutikti jus 
kelyje, nes vyko tomis pat vietomis, štai dėl ko ir jums 
buvo pažymėtas toks maršrutas. 

— Bet,— pastebėjo Andrea,— jeigu mano brangus 
tėvas ir būtų sutikęs mane, aš abejoju, ar jis būtų mane 
pažinęs. Aš truputį pasikeičiau nuo to laiko, kai mes 
išsiskyrėme. 

— O kraujo balsas! — tarė Montekristas. 

— Taip, tiesa, — atsakė jaunuolis, — aš nepagalvojau 
apie kraujo balsą! 

— Tik vienas dalykas dabar graužia markizą Ka- 
valkantį, — tęsė Montekristas,— būtent: ką jūs darėte 
visą tą laiką, kai gyvenote atskirai? Kaip elgėsi su ju- 
mis jūsų engėjai? Ar jie rodė tą pagarbą, kurią turėjo 
rodyti jūsų kilmės žmogui? Gamta jus dosniai apdo- 
vanojo gabumais, — ar nesumenkėjo jie dėl tų moralinių 
kančių, kurios šimtą kartų sunkesnės už fizines, ar jūs 
manote galėsiąs vėl užimti tą aukštą padėtį, į kurią tu- 
rite teisę? 

— Tikiuosi, pone,— sumurmėjo apstulbęs jaunuo- 
lis, — kad joks melagingas pranešimas... 

— Ką jūs! Aš pirmą kartą išgirdau apie jus iš savo 
bičiulio filantropo Vilmoro. Jis man sakė, kad rado jus 
sunkioje būklėje, nežinau, kokioje, neklausinėjau — aš 
nesmalsus. Jeigu jis pajuto jums gailesį, vadinasi, kaž- 
kuo buvote vertas užuojautos. Sakė norįs grąžinti jums 
tą padėtį aukštuomenėje, kurios netekote, ieškosiąs jū- 
sų tėvo ir jį rasiąs. Jis ėmė ieškoti ir, matyt, rado, nes 
jūsų tėvas čia. Pagaliau vakar jis man pranešė, kad 
jūs atvykstate, ir davė kai kurių nurodymų dėl jūsų 
turto, — štai ir viskas. Aš žinau, kad mano bičiulis Vil- 
moras didelis originalas, bet kadangi tuo pat metu jisai 
žmogus patikimas, turtingas kaip aukso kasykla, va- 
dinasi, gali sau paikioti, nusigyventi jam neįmanoma, 
lai aš pažadėjau išpildyti jo nurodymus. Dabar, ger- 
bia masis, prašau jus neįsižeisti dėl mano klausimo: ka- 
dangi aš turėsiu bent kiek jus pagloboti, tai norėčiau 
Žinoti, ar jus ištikusios nelaimės, dėl kurių esate ne- 
kaltas ir kurios nė kiek nesumažina mano pagarbos 
jums, — ar tos nelaimės nepadarė jus truputį svetimą 
Lai visuomenei, kurioje jūsų turtas ir vardas duoda jums 
Lleisę užimti tokią įžymią padėtį? 

— Susimildamas, dėl šito nesijaudinkite,— atsakė 
jaunuolis, jau visai atgavęs pasitikėjimą savimi.— Pa- 
„robėjai, kurie atplėšė mane nuo tėvo, matyt, ketino 
vėliau mane parduoti jam, kaip jie ir padarė. Jie su- 
pruto, kad, norint gauti iš manęs kuo daugiau naudos, 
nereikia menkinti mano vertingumo, o, priešingai, jeigu 


245 


galima, jį net kelti. Užtat aš gavau gana gerą išsimoks- 
linimą, ir tie vaikų vagys elgėsi su manimi maždaug 
taip, kaip Mažojoj Azijoj vergvaldžiai elgdavosi su ver- 
gais, darydami iš jų mokytus gramatikus, gydytojus 
ir filosofus, norėdami brangiau parduoti juos Romos 
turguje. 

Montekristas patenkintas nusišypsojo. Matyt, iš 
Andrea Kavalkančio jis tiek nesitikėjo. 

— Pagaliau,— kalbėjo toliau  jaunuolis,— jeigu 
manyje ir pasireikštų kai kurie auklėjimo trūkumai ar- 
ba, tikriau sakant, nepripratimas prie aukštuomenės, 
aš tikiuosi, kad visi man bus atlaidūs, turėdami galvoje 
nelaimes, lydėjusias mano vaikystę ir jaunystę. 

— Ką gi! — nerūpestingai tarė Montekristas.— Pa- 
sielgsite, kaip norėsite, vikonte,— tai jūsų pačių reika- 
las ir tik jus liečia. Bet, patikėkite, jumis dėtas, aš nė 
žodžiu neprasitarčiau apie visus tuos nuotykius. Jūsų 
gyvenimas panašus į romaną, bet aukštuomenė, kuri 
dievina geltonai įrištus romanus, stačiai su keistu ne- 
pasitikėjimu žiūri į tokius romanus, kuriuos gyvenimas 
aptraukia gyva oda, nors ji būtų ir paauksuota, kaip 
jūsų. Štai šitą kliūtį aš ir drįstu jums nurodyti, vikonte. 
Nespėsite kam nors papasakoti graudžios savo gyvenimo 
istorijos, ir ji, visiškai iškraipyta, bematant apskries 
visą Paryžių. Jums teks vaizduoti Antonį, o tokių anto- 
nių laikai jau praėjo. Gal jūs sužadinsite smalsumą, ir 
tai jums užtikrins tam tikrą pasisekimą, bet ne kiek- 
vienam malonu būti paskalų objektu. Galbūt jus tai 
išvargintų. 

— Aš manau, kad jūsų teisybė, grafe,— tarė An- 
drea, nejučiom blykšdamas nuo skvarbaus Montekristo 
žvilgsnio,— tai rimta kliūtis. 

— Na, nereikia ir perdėti, — tarė Montekristas, — 
norint išvengti klaidos, galima padaryti kvailybę. Ne, 
reikia tiesiog elgtis apgalvotai, o tokiam protingam vai- 
kinui kaip jūs šitai juo lengviau padaryti, nes tai su- 
tampa su jūsų interesais. Visa, kas gali pasirodyti tam- 
saus jūsų praeityje, reikia sugriauti įrodymais ir gar- 
bingų draugų liudijimais. 

Andrea sėdėjo kaip ant adatų. 

— Aš mielai už jus laiduočiau,— tęsė Montekris- 
tas, — bet turiu įprotį abejoti net geriausiais savo drau- 
gais ir kažkokią reikmę žadinti abejones ir kitiems. 
Taigi atsidurčiau ne savo amplua, kaip sako aktoriai, 
ir rizikuočiau būti nušvilptas, o šitai jau nereikalinga. 

— Vis dėlto, grafe,— Andrea ryžosi prieštarauti, — 
iš pagarbos lordui Vilmorui, kuris mane jums reko- 
mendavo... 

— Taip, suprantama,— tarė  Montekristas,— bet 
lordas Vilmoras neslėpė nuo manęs, kad jūs praleidote 
gana audringą jaunystę. Ne, ne,— pridūrė grafas, pa- 
matęs, kad Andrea krustelėjo,— aš nereikalauju iš jūsų 
išpažinties. Pagaliau ir buvo iškviestas iš Lukos jūsų 
tėvas, kad jūs nieko kito nepasigestumėte. Tuojau jį pa- 
matysite. Jis posausis, laikosi bent kiek įtemptai, bet 
tai — uniformos poveikis, o kai visi sužinos, kad jis 
jau aštuoniolika metų tarnauja Austrijos armijoje, jam 
viską atleis: austrams mes apskritai nesame reiklūs. 
Vienu žodžiu, kaip tėvas, jis visiškai padorus, būkite 
tikras. 

— Grafe, jūsų žodžiai mane ramina. Aš taip seniai 
nuo tėvo atskirtas, kad visai jo neatsimenu. 

— Be to, žinote, didelis turtas verčia į daug ką 
žiūrėti atlaidžiai. 

— Tai mano tėvas iš tikrųjų turtingas? 

— Jis milijonierius... penki šimtai tūkstančių livrų 
metinių pajamų. 

— Vadinas,— su viltimi paklausė jaunuolis,— ma- 
no padėtis bus... pakenčiama? 

— Visai pakenčiama, mano brangusis. Jis paskyrė 
jums penkiasdešimt tūkstančių livrų per metus visam 
tam laikui, kol gyvensite Paryžiuje.. 

— Tuomet aš čia visada gyvensiu. 

— Hm! Sunku laiduoti už ateitį, brangusis vikon- 
te! Žmogus svarsto, o Dievas savaip sunarsto. 

Andrea atsiduso. 

— Šiaip ar taip, — tarė jis,— kol aš Paryžiuje ir... 
kol aplinkybės neprivers manęs išvykti, tie pinigai, ku- 
riuos Minėjote, man užtikrinti? 

— Suprantama. 

— „Juos tėvas duoda? — nerimaudamas pasiteiravo 
Andrea. 

— Taip, bet laiduojant lordui Vilmorui, kuris, jūsų 
tėvo prašomas, atidarė jums mėnesinį penkių tūkstančių 
frankų kreditą pas poną Danglarą, vieną pačių soli- 
džiausių Paryžiaus bankininkų. 

— Ar mano tėvas ketina ilgai būti Paryžiuje? 

— Tiktai keletą dienų,— atsakė Montekristas.— Jis 
negali palikti tarnybos ilgiau negu dviem trim savai- 
tėms. 

— Ak, mielas tėvas! — sušuko Andrea, aiškiai nu- 
džiugęs, kad jis greitai išvažiuos. 

— Užtat,— tarė Montekristas, dėdamasis nesupra- 
tęs šitų žodžių tono,— daugiau nė minutei nenoriu nu- 
testi jūsų pasimatymo. Ar jūs pasiruošęs apkabinti gar- 
bųjį poną Kavalkantį? 

— Tikiuosi, jūs tuo neabejojate? 

— Na, tai eikite į šitą svetainę, mano bičiuli: ten 
rasite savo tėvą, jis jūsų laukia. 

Andrea nusilenkė grafui ir įėjo į svetainę. 

Grafas palydėjo jį akimis ir, kai tas išėjo, paspaudė 
spyruoklę, paslėptą viename paveiksle, kuriam pasi- 
slinkus iš rėmų pasiliko plyšys, pro kurį galima buvo 
matyti viską, kas dedasi svetainėje. 

Andrea uždarė duris ir priėjo prie majoro, kuris, 
vos tik išgirdęs žingsnius, atsistojo. 

— O, mano brangusis tėvas,— tarė Andrea gar- 
siai, kad grafas galėtų išgirsti jį pro uždarytas duris, — 
nejaugi čia jūs? 

— Sveikas, mano mielas sūnau, — rimtai tarė ma- 
joras. 

— Kokia laimė vėl pasimatyti su jumis po tiek daug 
išsiskyrimo metų,— atsakė Andrea, mesdamas žvilgsnį 
į duris. 

— Iš tikrųjų išsiskyrimas buvo ilgas. 

— (Gal apsikabinsim? — pasiūlė Andrea. 

— Kaip norite, mano sūnau,— atsakė majoras. 

Abudu vyrai pasibučiavo, kaip bučiuojamasi Pran- 
cūzų teatre, tai yra priglaudė skruostą prie skruosto. 

— Vadinasi, mes vėl kartu! — tarė Andrea. 


248 


— Mes vėl kartu, — pakartojo majoras. 

— Kad daugiau niekada nebesiskirtume? 

— Priešingai, brangus sūnau: juk jums, tikiuosi; 
Prancūzija dabar pasidarė antrąja tėvyne? 

— Turiu prisipažinti, — tarė jaunuolis, — būčiau la- 
bai nusiminęs, jeigu man tektų palikti Paryžių. 

— O aš negalėčiau gyventi be Lukos. Ir grįšiu į 
Italiją, kai tik galėsiu. 

— Bet prieš išvykdamas, brangusis tėve, jūs, ži- 
noma, duosite man dokumentus, kuriais remdamasis ga- 
lėsiu įrodyti savo kilmę. 

— Savaime suprantama, juk kaip tik dėl to aš ir 
atvažiavau. Tiek vargo turėjau, kol gavau jums tuos 
popierius, jog antrąkart juos gauti būtų neįmanoma. 
Tam reikėtų visų likusių mano gyvenimo dienų. 

— Ir tie dokumentai... 

— Štai jie, 

Andrea godžiai pagriebė tėvo jungtuvių pažymė- 
jimą, savo metrikus ir, nekantriai atskleidęs, kaip ir 
dera geram sūnui, permetė akimis abu dokumentus taip, 
kad buvo galima pastebėti ne tik jo nemažą patyrimą, 
bet ir gyviausią susidomėjimą. 

Kai baigė, jo veidas nušvito neišreiškiamu džiaugs- 
mu, ir su keista šypsena jis pažvelgė į majorą. 

— Šit kaip! — tarė jis gryniausia toskaniečių tar- 
me.— Matyt, Italijoje katorga panaikinta? 

Majoras išsitiesė. 

— Kaip tai? — tarė jis. 

— O taip, kad ten nebaudžiami fabrikuojami tokie 
dokumentai. Už pusę tokio darbo, mano brangusis tėve, 
Prancūzijoje jus išsiųstų į Tuloną kokiems penkeriems 
metams pakvėpuoti grynu oru. 

— Ką jūs pasakėte? — paklausė atvykėlis iš Lu- 
kos, bandydamas įgauti didingą išvaizdą. 

— Mielasis ponas Kavalkanti,— tarė Andrea, im- 
damas majorą už alkūnės,— kiek jums mokama, kad 
būtumėte mano tėvu?! 

Majoras norėjo atsakyti. 

— Šš! — tarė Andrea tylesniu balsu.— Aš noriu 
jums parodyti pasitikėjimo pavyzdį. Man duoda pen- 

kiasdešimt tūkstančių frankų per metus, kad būčiau 
jūsų sūnumi: taigi, suprantate, aš neturiu jokio noro 
ginčyti, kad jūs mano tėvas. 

Majoras su nerimu apsidairė. 

— Nebijokite, čia nieko nėra,— tarė Andrea,— be 
to, mes kalbame itališkai. 

— Na, o man,— tarė atvykėlis iš Lukos, — duoda 
iš karto penkiasdešimt tūkstančių frankų. 

— Ponas Kavalkanti,— paklausė Andrea,— ar jūs 
tikite stebuklingomis pasakomis? 

— Anksčiau netikėjau, bet dabar tenka patikėti. 

— Tai jūs gavote įrodymų? 

Majoras išsitraukė iš kišenės saują luidorų. 

— Apčiuopiamų, kaip matote. 

— Tai, jūsų manymu, aš galiu tikėti man duotais 
pažadais? 

— Manau, taip. 

— Ir tas mielas grafas juos įvykdys? 

— Be abejo. Bet jūs pats suprantate, kad viskas 
vyktų sklandžiai, mes turime gerai vaidinti savo vaid- 
menis. 

— O kaip kitaip!.. 

— Aš — švelnų tėvą... 

— Aš — pagarbų sūnų. 

— Jeigu jie nori, kad jūs būtumėte mano sūnus... 

— Kas „jie“? 

— Na, aš nežinau,— tie, kurie jums rašė. Ar jūs 
negavote laiško? 

— Gavau. 

— Iš ko? 

— Iš kažkokio abato Buzonio. 

— Jūs jo nepažįstate? 

— Niekada nesu matęs. 

— Kas rašoma tame laiške? 

— Ar jūs manęs neišduosit? 

— Jokiu būdu, mūsų interesai bendri. 

— Tai skaitykite, 

Ir majoras padavė jaunuoliui laišką. 

Andrea pusbalsiu perskaitė: 


„Jūs neturtingas, jūsų laukia sunki senatvė. Ar 

norite pasidaryti jeigu ne turtingu, tai bent nepriklau- 
somu žmogumi? 

Nedelsdami važiuokite į Paryžių ir eikite pas grafą 
Montekristą, Eliziejaus laukai Nr. 30. Paklauskite jį 
apie savo sūnų, gimusį iš santuokos su markize de Kor- 
sinari ir pagrobtą iš jūsų, kai jam buvo penkeri metai. 

Šis sūnus vardu Andrea Kavalkantis. 

Kad jums nekiltų abejonių, jog žemiau pasirašęs 
linki jums gera, rasite čia pridėta: 

1. Čekį dviejų tūkstančių keturių šimtų toskaniškų 
livrų suma, išrašytą p. Gocio bankui Florencijoje. 

2. Rekomendacinį laišką ponui grafui Montekristui, 
kuris, mano pavestas, išmokės jums keturiasdešimt aš- 
tuonis tūkstančius frankų. 

Pas grafą nuvyksite gegužės 26, septintą valandą 
vakaro. 

Abatas Buzonis“ 

— Taip ir yra. 

— Kas „taip ir yra“? Ką tuo norite pasakyti? — 
paklausė majoras. 

— Kad aš gavau beveik tokį pat laišką. 

— Jūs? 

— Taip, aš. 

— Iš abato Buzonio? 

— Ne. 

— Tai iš ko? 

— Iš vieno anglo, kažkokio lordo Vilmoro, kuris 
pasivadino Jūrininku Sindbadu. 

— Ir kurį jūs pažįstate ne daugiau kaip aš abatą 
Buzonį? 

— Ne, aš daugiau informuotas negu jūs. 

— Matėte jį? 

— Taip, vieną kartą. 

— Kur? 

— Šito tai negaliu pasakyti. Tuomet jūs žinotumėte 
tiek pat kiek ir aš, o tai nenaudinga. 

— O ką tame laiške rašo?.. 

— Skaitykite. 

„Jūs neturtingas, jūsų laukia liūdna ateitis. Ar no- 
rite būti garsus, laisvas, turtingas?“ 

— Velniai rautų,— tarė Andrea, supdamasis ant už- 
kulnių,— lyg reiktų šito dar klausti! 

„Sėskite į pašto karietą, kuri lauks jūsų prie Ge- 
nujos vartų Nicoje. Važiuokite per Turiną, Šamberi ir 
Pon de Bovuazeną. Atvykite pas grafą Montekristą, 
Eliziejaus laukai Nr. 30 gegužės dvidešimt šeštąją, sep- 
tintą valandą vakare, ir paklauskite jo apie savo tėvą. 

Jūs esate markizo Bartolomėjaus Kavalkančio ir 
markizės Olivos Korsinari sūnus. Tą patvirtina doku- 
mentai, kuriuos jums įteiks markizas ir kurie leis jums 
pasirodyti šituo vardu Paryžiaus visuomenėje. 

Kai dėl jūsų padėties, tai penkiasdešimt tūkstan- 
čių livrų metinės pajamos padės jums tinkamai ja pasi- 
rūpinti. 

Pridedamas penkių tūkstančių livrų čekis, išrašy- 
tas p. Ferea bankui Nicoje, ir rekomendacinis laiškas 
grafui Montekristui, kuriam pavedžiau jumis pasirū- 
pinti. 

Jūrininkas Sindbadas“ 

— Nekvaila! — tarė majoras. 

— Tikrai? 

— Jūs matėte grafą? 

— Ką tik buvau pas jį. 

— Ir jis patvirtino, kas parašyta? 

— Visiškai. 

— Ar jūs ką nors čia suprantate? 

— Teisybę pasakius, nieko. 

— Čia kažkam muilinamos akys. 


— Tik jau ne jums ir ne man. 

— Aišku, ne. 

— Na, tuomet... 

— O kas mums darbo, tiesa? 

— Kaip tik tą ir norėjau pasakyti: vaidinkime iki 
galo ir be priekaištų. 

— Gerai, pamatysite, kad aš vertas būti jūsų part- 
neriu. 

— Nė vienos akimirkos tuo neabejoju, brangusis 
tėve. 

— Jūs man darote didelę garbę, brangusis sūnau. 

Montekristas nutaikė šį momentą, kad galėtų grįžti 

į svetainę. Išgirdę jo žingsnius, abu vyrai puolė vienas 
kitam į-glėbį. Grafas juos rado apsikabinusius. 

— Na, ką, markize,— tarė Montekristas.— Matyt, 
jūs patenkintas savo sūnumi? 

— Ak, grafe! Aš dūstu iš džiaugsmo. 

— O jūs, jaunuoli? 

— Ak, grafe, širdis sprogs iš laimės. 

— Laimingas tėvas! Laimingas kūdikis! — tarė 
grafas. 

— Viena man kelia liūdesį, — tarė majoras, — kad 
turiu taip greitai išvykti iš Paryžiaus. 

— Bet, brangusis ponas Kavalkanti,— tarė Monte- 
kristas,— tikiuosi, neišvyksite nedavęs man galimybės 
supažindinti jus su kai kuriais bičiuliais. 

— Aš jūsų šviesybės paslaugoms, — atsakė majoras. 

— Dabar, jaunuoli, atlikite išpažintį. 

— Kam? 

— Ogi savo tėvui, pasakykite jam atvirai, kokia 
jūsų finansinė būklė. 

— Velniai griebtų! — pareiškė Andrea.— Jūs palie- 
tėte skaudamą vietą. 

— Girdite, majore? — tarė Montekristas. 

— Žinoma, girdžiu. 

— Taip, bet ar suprantate? 

— Puikiausiai. 

— Jis sakosi pinigų pritrūkęs, tas mielas berniukas. 

— O ką aš turiu daryti? 

— Po galais! Duoti jam. 

— Aš? 

— Taip, jūs. 

Montekristas atsistojo tarp dviejų vyrų. 

— Imkite,— tarė jis Andrea, įkišęs jam į ranką 
pakelį banknotų. 

— Kas čia yra? 

— Jūsų tėvo atsakymas. 

— Mano tėvo? 

— Taip. Juk jūs užsiminėte jam, kad pritrūkote 
pinigų? 

— Taip. Na ir kas iš to? 

SA Na ir štai kas. Jis paveda man perduoti jums 

— Mano pajamų sąskaita? 

— Ne, čia jums įsikūrimui. 

— Brangusis tėve! 

— Tyliau! — tarė Montekristas.— Juk matote, jis 
nenori, kad aš sakyčiau, jog tai nuo jo. 

— Aš labai vertinu jo švelnūmą,— tarė Andrea, 
kišdamasis banknotus į kišenę. 

— Gerai, — tarė grafas, — o dabar eikite! 

— O kada mes vėl turėsime garbės pamatyti jūsų 
šviesybę? — paklausė Kavalkantis. 

— Taip, iš tikrųjų, — tarė Andrea,— kada mes vėl 
turėsime tą garbę? 

— Jeigu jums patogu, nors ir šeštadienį... taip... 
tikrai... šeštadienį. Mano namuose Oteilyje, Fonteno gat- 
vė, dvidešimt aštuntas numeris, pietų atvyks keletas 
žmonių, beje, ir ponas Danglaras, jūsų bankininkas. Su- 
pažindinsiu jus su juo. Juk reikia jam pažinti savo klien- 
tus, jeigu jis jums mokės pinigus. 

— Paradine uniforma? — paklausė pusbalsiu ma- 
joras. 

— Paradine uniforma, su ordinais, trumpomis kel- 
nėmis. 

— O aš? — paklausė Andrea. 

— Jūs visai paprastai: juodos kelnės, lakuoti ba- 
tai, balta liemenė, juodas ar mėlynas frakas, ilgas kakla- 
raištis. Užsisakykite drabužius pas Bleną arba Veroniką. 
Jeigu nežinote jų adresų, Batistenas jums pasakys. Juo 
mažiau pretenzingai būsite apsirengęs turėdamas tiek 
lėšų, juo bus įspūdingiau. Pirkdamas arklius kreipki- 
tės į Devedjo, o fajetoną užsisakykite pas Batistą. 

— Kurią valandą mes galime atvykti? — paklausė 
jaunuolis. 

— Apie pusę septintos. 

— (Gerai,— tarė majoras, imdamas skrybėlę. 

Abu Kavalkančiai nusilenkė ir dingo. 

Grafas priėjo prie lango ir ėmė žiūrėti, kaip jie už 
parankės eina per kiemą. 

— Štai kur iš tikrųjų du niekšai,— tarė jis.— Kaip 
gaila, kad jie ne tikrai tėvas ir sūnus! 

Jis truputį pastovėjo apniktas rūškanos minties. 

— Važiuosiu pas Morelius,— tarė sau.— Atrodo, 
mane dusina ne tiek neapykanta kiek šlykštėjimasis. 


XXI + DARŽAS, UŽSĖTAS 
LIUCERNA 


Dabar grįšime į daržą pono de Vilforo kaimynys- 
tėje ir prie vartų, visai užgožtų kaštonų, vėl sutiksime 
savo pažįstamus. 

Šį kartą pirmutinis atvyko Maksimilijanas. Jis pri- 
kišo veidą prie tvoros lentų ir stebi, ar nešmėkštelės 
sodo gilumoje pažįstamas šešėlis, ar nesugirgždės po 
šilko kurpaitėmis alėjos smėlis. 

Pagaliau pasigirdo žingsniai, bet vietoj vieno še- 
šėlio į jį ėmė artėti du. Valentina vėlavo dėl ponios Dang- 
lar ir Eženi vizito, kuris užtruko ilgiau, užtat sutartu 
laiku negalėjo ateiti į pasimatymą. Tuomet Valentina 
pasiūlė panelei Danglar pasivaikščioti po sodą, norėdama 
parodyti Maksimilijanui, kad ji nekalta dėl tos kliūties. 

Įsimylėjėliams būdinga intuicija Moreliui padėjo 
žaibiškai viską suprasti, ir jo širdis aprimo. Be to, ne- 
prieidama tiek arti, kad būtų girdėti balsas, Valentina 
taip vaikštinėjo, kad Maksimilijanas visą laiką galėtų 
ją matyti, ir kas kartą eidama pro šalį, mesdavo į vartų 
pusę draugei nepastebimą žvilgsnį, kuris tartum sakė 
jam: „Būkite kantrus, bičiuli, matote, kad aš nekalta“. 

Ir Maksimilijanas sėmėsi kantrybės žavėdamasis 
tuo kontrastu, kuris nepaprastai buvo ryškus tarp abiejų 
merginų: ilgesingų akių blondinė, lanksti kaip jauna 
liepelė, ir išdidaus žvilgsnio brunetė, liekna kaip tuopa. 
Suprantama, bent Morelio akimis žiūrint, viskuo pra- 
našesnė buvo Valentina. 

Pasivaikščiojusios pusvalandį, merginos nuėjo. Mak- 
similijanas suprato, kad ponios Danglar vizitas baigiasi. 

Iš tikrųjų po valandžiukės Valentina grįžo jau viena. 
KBijodama, kad koks nekuklus žvilgsnis nesektų jos su- 
grįžtant, ji ėjo koja už kojos. Užuot pasukusi tiesiog 
prie vartų, ji atsisėdo ant suolo, prieš tai neva šiaip 
s1u apžvelgusi visus krūmus ir visas alėjas. 

Po to nubėgo prie vartų. 

— Valentina, — tarė balsas iš anapus tvoros. 

— Sveikas, Maksimilijanai. Aš priverčiau jus laukti, 
bet matėte, kodėl taip atsitiko. 

— Taip, aš pažinau panelę Danglar,— nemaniau, kad 
jūs tokios didelės draugės. 

— O kas jums sakė, kad mes draugės? 

— Niekas, bet sprendžiu iš to, kaip jūs vaikštinė- 
jote susikibusios už parankių, kaip kuždėjotės nelygi- 
nant mokyklos draugės, besipasakojančios paslaptis. 

— Mes iš tikrųjų pasakojomės paslaptis, — tarė Va- 
lentina,— ji man prisipažino, kad nenori tekėti už pono 
de Morsero, o aš jai — kokia nelaimė būtų man vedybos 
su ponu d'Epinė. 

— Brangioji Valentina! 

— Štai kodėl jums pasirodė,— tęsė Valentina, — 
kad mes su Eženi didelės draugės.— Juk kalbėdama 
apie žmogų, kurio nemyliu, aš galvojau apie tą, kurį 
myliu. 

— Kokia jūs gera, Valentina, ir kiek daug jumyse 
to, ko niekuomet neturės panelė Danglar,— to nesupran- 
tamo žavesio, kuris moteriai tas pat, kas žiedui aroma- 
tas ir vaisiui saldumas. Juk ir žiedui, ir vaisiui maža 
vien grozio. 

— Jums taip atrodo dėl to, kad mane mylite. 

— Ne, Valentina, prisiekiu. Štai dabar aš žiūrėjau 
į jus abi ir, garbės žodis, pripažindamas, kad panelė 
Danglar graži, aš nesuprantu, kaip galima ją įsimylėti. 

— Tai dėl to, kad, kaip pats sakote, aš buvau ša- 
lia, o tai kliudė jums būti objektyviam. 

— Ne... bet pasakykite man... aš klausiu tik iš smal- 
sumo, nes esu susidaręs tam tikrą nuomonę apie panelę 
Danglar. 

— Ir tikriausiai neteisingą nuomonę, nors aš ir 
nežinau, apie ką čia kalbama. Kai jūs smerkiate mus, 
vargšes moteris, mums netenka tikėtis atlaidumo. 

— Galima pagalvoti, kad, besikalbėdamos tarp sa- 
vęs, jūs labai teisingos vienos kitoms. 

— Dėl to, kad mūsų sprendimai beveik visada būna 
šališki. Bet ką jūs norėjote paklausti? 

— Argi panelė Danglar ką nors myli, kad nenori 
tekėti už pono de Morsero? 

— Maksimilijanai, aš jau sakiau, kad Eženi visai 
nėra mano draugė. 

— Bet juk merginos ir nebūdamos draugės patiki 
viena kitai savo paslaptis, — tarė Morelis.— Prisipažin- 
kite, juk tikriausiai ją to klausinėjote. Ak, aš matau, 
jūs šypsotės! 

— Matyt, jums ne itin kliudo ta medinė pertvara. 

— Tai ką jinai jums sakė? 

— Sakė, kad nieko nemyli, kad su siaubu galvoja 
apie santuoką, kad jos didžiausias džiaugsmas būtų gy- 
venti laisvai ir nepriklausomai ir kad ji beveik trokšta, 
jog jos tėvas netektų turto, tuomet ji galėtų pasidaryti 
aktore, kaip jos draugė Luiza d'Armilji. 

— Na, matote! 

— Na, ir kas? — paklausė Valentina. 

— Nieko,— šypsodamasis atsakė Maksimilijanas. 

— Tai ko šypsotės? 

— Na, matote,— tarė Maksimilijanas, — jūs taip pat 
čia žiūrite. 

— Norite, aš pasitrauksiu? 

— Ne! Ne! Bet pakalbėkim apie jus. 

— Taip, teisybė: mums liko tik dešimt minučių. 

— Dieve mano! — sielvartingai sušuko Maksimi- 
lijanas. 

— Taip, jūsų teisybė, aš blogas draugas,— tarė 
Valentina su liūdesiu.— Kokį gyvenimą jums tenka gy- 
venti dėl manęs, vargšas Maksimilijanai, o jūs juk skir- 
tas laimei! Patikėkite, dėl to aš smarkiai sau priekaiš- 

uju. 
S 2 Argi tai svarbu, Valentina: juk čia mano laimė! 
Juk tą amžiną laukimą atperka penkios minutės, pra- 
leistos su jumis, pora žodžių iš jūsų lūpų. Aš tvirtai įsi- 
tikinęs, kad Dievas negalėjo sutverti dviejų tokių har- 
moningų širdžių ir sujungti jų tokiu stebuklingu būdu 
vien dėl to, kad išskirtų jas. 

— Ačiū, Maksimilijanai, ir toliau vilkitės už mudu 
abu, tada aš jaučiuosi beveik laiminga. 

— Kas vėl jus ištiko, Valentina, kad jūs mane taip 
greit paliekate? 

— Nežinau. Ponia de Vilfor prašė pas ją užeiti. Ji 
nori man kažką pranešti, nuo ko, kaip ji sako, priklauso 
dalis mano turto. Dieve mano, aš per daug turtinga, 
tegul ima tą mano turtą, tegul palieka man tik ramybę 
ir laisvę, — jūs mane mylėsite ir neturtingą, tiesa, Mo- 
reli? 

— Aš jus visada mylėsiu! Niekai man turtas arba 
neturtas,— kad tik mano Valentina būtų su manimi ir aš 
būčiau tikras, jog iš manęs jos niekas negali atimti! 
Bet sakykite, ar čia negali būti kalba apie jūsų santuoką? 

— Nemanau. 

— Klausykite, Valentina, ir nebijokite, nes, kol esu 
gyvas, aš nepriklausysiu kitai. 

— Manote, jog tai mane guodžia, Maksimilijanai? 

— Atleiskite! Jūs teisi, negerai pasakiau. Taip, aš 
norėjau jums pasakyti, kad neseniai buvau sutikęs 
Morserą. 

— Taip? 

— Žinote, kad Francas jo draugas? 

— Taip, ir kas iš to? 

— Jis gavo nuo Franco laišką. Francas rašo, kad 
greitai grįš. 

Valentina išbalo ir prisiglaudė prie vartų. 

— Viešpatie,— tarė ji;— nejaugi? Bet ne, apie tai 
man praneštų ne ponia de Vilfor. 

— Kodėl? 

— Kodėl... pati nežinau... bet man atrodo, kad po- 
nia Vilfor, nors atvirai nesipriešina toms vedyboms, 
bet iš širdies joms nepritaria. 

— Žinote ką, Valentina, aš berods imu dievinti po- 
nią de Vilfor! 

— Neskubėkite, Maksimilijanai,— tarė Valentina, 
liūdnai šypsodamasi. 

— Bet jeigu ta santuoka jai ne prie širdies, tai gal, 
norėdama ją sukliudyti, ji palankiai žiūrės į kokį nors 
kitą pasiūlymą? 

— To nesitikėkite, Maksimilijanai: ne jaunikiai 
poniai de Vilfor nepatinka, bet vedybos. 

— Kaip tai vedybos? Jeigu ji prieš vedybas, tai 
kodėl pati ištekėjo? 

— Jūs nesuprantate, Maksimilijanai. Kai prieš me- 
tus aš ėmiau kalbėti, kad noriu eiti į vienuolyną, ji, 
nors ir manė, kad reikia šiek tiek paprieštarauti, bet 
tai minčiai pritarė su džiaugsmu. Net tėvas sutiko, — ir 
tik jos prikalbėtas, tuo aš esu tikra. Mane sulaikė tik 
mano vargšas senelis. Negalite įsivaizduoti, Maksimili- 
janai, kokios išraiškingos to vargšo senuko akys, senu- 
ko, kuris visame pasaulyje tik mane vieną myli ir — 
tegul Dievas man atleidžia, jeigu aš apkalbu! — kurį 
myliu tik aš viena. Jeigu žinotumėte, kaip jis žiūrėjo 
į mane sužinojęs apie mano sumanymą, kiek daug prie- 
kaišto buvo tame žvilgsnyje ir kiek nevilties ašarose, 
kurios tekėjo per jo sukaustytus skruostus be skundų, 
be atodūsių! Man pasidarė gėda, aš puoliau prie jo kojų 
ir sušukau: „Atleiskite! Atleiskite, seneli! Tebūnie, kas 
bus man, aš niekada jūsų nepaliksiu“. Tada jis pakėlė 
akis į dangų... Maksimilijanai, galbūt man teks daug 
kentėti, bet už visas kančias man iš anksto atlygino 
tas senelio žvilgsnis. 

— Brangioji Valentina, jūs angelas, ir aš iš tik- 
rųjų nežinau, kuo nusipelniau, kai į dešinę ir į kairę 
kirtau kardu beduinus,— nebent Dievas atsižvelgė, kad 
jie kitatikiai, — kuo nusipelniau laimę jus pažinti. Bet, 
klausykite, kodėl ponia de Vilfor gali nenorėti, kad jūs 
ištekėtumėte? 

— Argi negirdėjote, kai aš tik ką sakiau, jog esu 
turtinga, labai turtinga? Iš savo motinos paveldėjau 
penkiasdešimt tūkstančių livrų metinių pajamų. Mano 
seneliai markizai de Sen Meranai paliks tiek pat. Ponas 
Nuartjė, matyt, ketina padaryti mane vienintele savo 
paveldėtoja. Tad, palyginti su manimi, mano brolis Edu- 
aras vargšas. Iš ponios de Vilfor jis nieko nesitiki. O 
ji dievina tą vaiką. Jeigu aš išeisiu į vienuolyną, visas 
mano turtas teks tėvui, o paskui pereis jo sūnui. 

— Keista, kad jauna, graži moteris gali būti tokia 
gobši. 

— Žinote, Maksimilijanai, ji galvoja ne apie save, 
bet apie sūnų, ir tai, kuo jūs ją kaltinate, motinos mei- 
lės atžvilgiu beveik dorybė. 

— Klausykite, Valentina,— tarė Morelis,— o jeigu 
jus atiduotumėte dalį savo turto jos sūnui? 

— Kaip tatai pasiūlysi moteriai, kuri be paliovos 
tvirtina esanti nesavanaudiška? 

— Valentina, mano meilė visuomet buvo man šven- 
ta, ir kaip viską, kas šventa, aš slėpiau ją po savo gi- 
liausios pagarbos šydu, saugojau širdies gilumoje. Nie- 
kas pasaulyje, net mano sesuo, neįtaria šios meilės, jos 
paslapties aš nepatikėjau nė vienam žmogui. Valen- 
tina, ar jūs man leisite papasakoti apie ją draugui? 

Valentina krūptelėjo. 

— Draugui? — tarė ji.— Maksimilijanai, man bai- 
su net girdėti apie tai. O kas tas draugas? 

— Klausykite, Valentina, ar jūs jautėte kam nors 
tokią neapsakomą simpatiją, kad, pamačius tą žmogų 
pirmą kartą, jums atrodo, tarsi pažįstate jį jau seniai 
ir klausiate save, kur, kada jį matėte, o negalėdami 
atsiminti imate tikėti, kad tai buvo anksčiau, kitame 
pasaulyje, ir kad ta simpatija — tik nubundantis pri- 
siminimas? 

— Taip. 

— Na, mat, šitai aš pajutau pirmą kartą, kai pa- 
mačiau tą nepaprastą žmogų. 

— Nepaprastą žmogų? 

— Taip. 

— Ir seniai jį pažįstate? 

— Kokia savaitė ar dešimt dienų. 

— Ir vadinate draugų žmogų, kurį pažįstate tik 
savaitę? Aš maniau, Maksimilijanai, kad jūs ne taip gau- 
siai švaistotės puikiu draugo vardu. 

— Logiškai galvojant, jūs teisi, Valentina. Bet sa- 
kykite, ką norite, aš neišsižadėsiu šio instinktyvaus 
jausmo. Esu įsitikinęs, kad su tuo žmogumi susiję visa, 
ką ateityje aš regėsiu gero, ir man kartais atrodo, jog 
savo giliu žvilgsniu jis perveria tą ateitį ir valdinga 
savo ranka ją tvarko. 

— Tai jis pranašas? — šypsodamasi tarė Valentina. 

— (Garbės žodis, — tarė Maksimilijanas, — aš kartais 
noriu tikėti, kad jis nuspėja... ypač gera. 

— Supažindinkite mane su juo,— liūdnai tarė Va- 
lentina,— tegul jis pasako, ar meilė man atlygins už 
visas mano kančias! 

— Mano vargše drauge! Bet jūs jį pažįstate! 

— Aš? 

— Taip. Jis išgelbėjo gyvybę jūsų pamotei ir jos 
sūnui. 

— Grafas Montekristas? 

— Taip, jis. 

— Ne,— sušuko  Valentina,— jis niekada nebus 
mano draugas, jis per didelis mano pamotės bičiulis. 

— Grafas — jūsų pamotės bičiulis, Valentina? Ne, 
mano jausmas negali taip smarkiai manęs apgauti. Aš 
tikras, kad jūs klystate. 

— Jeigu žinotumėte, Maksimilijanai! Mūsų namuo- 
se viešpatauja jau nebe Eduaras, o grafas. Pamotė ke- 
liaklupsčiauja prieš jį ir laiko jį viso žmogiškojo žino- 
jimo skrynia. Tėvas žavisi, — girdite, žavisi juo ir sako 
niekada negirdėjęs, kad kas nors taip gražiai reikštų 
tokias kilnias mintis. Eduaras jį dievina ir, nors ir bijo 
didelių juodų grafo akių, bet bėga jam priešais, kai 
tik pamato jį, ir visuomet randa jo rankoje kokį nors 
nuostabų žaisliuką. Mūsų namuose grafas Montekristas 
jau nėra mano tėvo ar ponios de Vilfor svečias, — pas 
mus grafas Montekristas jau savo namuose. 

— Na, ką gi, jeigu viskas taip, kaip pasakojote, 
tai jau turėjote pajusti ar greitai pajusite magišką jo 
įtaką. Jis susitinka Italijoje Alberą de Morserą — ir 
išgelbsti jį iš plėšikų rankų. Jis susipažįsta su ponia 
Danglar — ir atsiunčia jai karališką dovaną. Jūsų pamotė 
ir brolis lekia pro jo namą — ir jo nubijietis išgelbsti 
jiems gyvybę. Tas žmogus aiškiai turi galią veikti ap- 
linką. Nesu matęs nė vieno žmogaus, kurio paprasčiausi 
polinkiai taip jungtųsi su didžiausia prabanga. Kai jis 
man šypsosi, jo šypsena tokia švelni, ir aš negaliu su- 
prasti, kaip kitiems ji atrodo karti. Sakykite, Valen- 
tina, ar jis jums taip yra nusišypsojęs? Jeigu taip, jūs 
būsite laiminga. 

— Man? — sušuko jauna mergina.— Maksimilija- 
nai, jis net nežiūri į mane, arba, tikriau sakant, jei aš 
einu pro šalį, jis nuo manęs nusisuka. Ne, jis visai ne 
didžiadvasis arba neturi to gilaus žvilgsnio, apie kurį 
jūs kalbate, ir nemoka skaityti žmonių širdžių. Jeigu 

jis būtų didžiadvasiškas žmogus, tai, pamatęs, kokia aš 
liūdna ir vieniša šiuose namuose, apgintų mane savo 
įtaka, o jeigu jis iš tikrųjų, kaip sakote, atlieka saulės 
vaidmenį, tai savo spinduliais sušildytų mano širdį. Sa- 
kote, kad jisai jus myli, Maksimilijanai. O iš kur tat 
žinote? Žmonės meiliai šypsosi stipriam penkių pėdų 
ir šešių colių aukščio karininkui su ilgais ūsais ir ilgu 
kardu, bet jie negalvodami sutraiškys nelaimingą ver- 
kiančią mergaitę. 

— Valentina, prisiekiu, jūs apsirinkate. 

— Pagalvokite, Maksimilijanai, jeigu būtų kitaip, 
jeigų jis su manimi elgtųsi diplomatiškai, kaip žmo- 
gus, kuris stengiasi vienu ar kitu būdu įsitvirtinti na- 
muose, jis bent kartą būtų nusišypsojęs man ta šypsena, 
kurią jūs taip giriate. Bet ne, jis mato, kad aš nelai- 
minga, supranta, kad negali turėti iš manęs jokios nau- 
dos, ir net nekreipia į mane dėmesio. Kas žino, galbūt, 
norėdamas įtikti mano tėvui, poniai de Vilfor ar mano 
broliui, jis pradės net persekioti mane, jeigu tik galės? 
Būkime atviri: aš juk ne tokia moteris, kurią galima 
šiaip sau, be priežasties niekinti, jūs pats taip sakėte. 
Atleiskit man,— tęsė ji, pastebėjusi, kokį įspūdį daro 
jos žodžiai Maksimilijanui,— aš bloga ir sakau jums da- 
bar mintis, kurių pati nesitikėjau turinti. Taip, aš ne- 
neigiu, šitas žmogus yra galingas, kaip man kalbėjote, 
ir ši galia veikia net mane, bet, kaip matote, veikia 
neigiamai ir žudo gerus jausmus. 

— Gerai, Valentina, — atsidusęs tarė Morelis,— ne- 
kalbėkime apie tai. Aš jam nesakysiu nė žodžio. 

— Aš jums teikiu sielvarto, mano drauge,— tarė 
Valentina.— Kodėl negaliu paspausti jums rankos ir 
paprašyti, kad man atleistumėte? Bet aš ir pati džiaug- 
čiausi, jeigų mano nuomonę sugriautumėte. Sakykite, 
ką gi ypatinga padarė jums grafas Montekristas? 


— Prisipažįstu, jūs mane statote į keblią padėtį, 
Valentina, klausdama, ką būtent grafas padarė man,— 
nieko konkretaus, aš tai pats suprantu. Mano jausmas 
jam visiškai nesąmoningas, be jokio protinio pagrindo. 
Argi saulė ką nors padarė man? Ne. Ji mane šildo, ir jai 
šviečiant aš matau jus, štai ir viskas. Argi vienas ar kitas 

aromatas man ką nors padarė? Ne. Jis tiesiog malonus. 
Daugiau aš neturiu ko atsakyti, jeigu manęs kas klausia, 
kodėl mėgstu tą kvapą. Taip ir mano šiltas jausmas 
grafui turi kažką neišaiškinamo, lygiai kaip ir jo drau- 
giškumas man. Vidaus balsas man sako, kad ta abipusė 
ir netikėta simpatija nėra atsitiktinė. Aš juntu kažkokį 
ryšį tarp menkiausių jo poelgių, tarp pačių slapčiausių 
jo minčių ir mano poelgių bei minčių. Vėl jūs iš manęs 
juoksitės, Valentina, bet nuo to laiko, kai susipažinau 
su šituo žmogumi, man kilo absurdiška mintis, kad 
visa gera, ką aš patiriu, išplaukia iš jo. O juk aš pragy- 
venau trisdešimt metų visai nejausdamas, kad tokia glo- 
ba man būtų reikalinga, tiesa? Nesvarbu, štai jums pa- 
vyzdys: šeštadienį jis mane pakvietė pietų. Tai visai 
suprantama žinant mūsų santykius, taip? Ir ką aš pas- 
kui sužinojau? Į tuos pietus pakviesti jūsų tėvas ir jūsų 
pamotė. Aš su jais susitiksiu, ir kas žino, kokie gali 
būti to susitikimo vaisiai. Atrodytų, labai paprastas 
dalykas, bet aš jaučiu jame kažką nuostabaus: jis įkve- 
pia man kažkokį keistą pasitikėjimą. Aš sakau sau, kad 
tas nepaprastas žmogus, kuris viską žino ir viską su- 
pranta, norėjo suvesti mane su ponais de Vilforais. Kar- 
tais net, prisiekiu jums, aš stengiuosi išskaityti jo akyse, 
ar jis neatspėjo mano meilės. 

— Drauge mano,— tarė Valentina, — aš palaikyčiau 
jus fantastu ir ne juokais būgštaučiau dėl jūsų sveiko 
proto, jeigu girdėčiau iš jūsų tiktai tokius paistymus. 
Kaip, argi jums atrodo, kad tas susitikimas ne atsitik- 
tinumas? Jūs tik gerai pagalvokite. Mano tėvas, kuris 
niekada niekur nesilanko, gal dešimt kartų bandė prikal- 
bėti ponią de Vilfor atsisakyti to pakvietimo, o ji, prie- 
šingai, trokšte trokšta pabuvoti pas tą nepaprastą na- 
bobą ir nors labai nelengvai, bet vis dėlto prisiprašė, 
kad ponas de Vilforas ją lydėtų. Ne, ne, patikėkite, 
Maksimilijanai, šiame pasaulyje, be jūsų, man nėra iš 
ko laukti pagalbos, nebent iš senelio, iš to gyvo lavono, 
taip pat nėra iš ko laukti paguodos, nebent iš motinė- 
lės, iš to nebylaus šešėlio. 

— Aš jaučiu, kad jūs teisi, Valentina, ir kad jūs 
galvojate logiškai,— tarė Maksimilijanas, — bet jūsų 

švelnus balsas, visada taip valdingai mane veikiąs, šian- 
dien manęs nejtikina. 

— O jūsų manęs, — atsakė Valentina,— ir prisipa- 
žįstu, kad jeigu jau neturite kito pavyzdžio... 

— Dar vieną turiu,— nedrąsiai tarė Maksimilija- 
nas, — bet iš tikrųjų, Valentina, jis dar labiau nevykęs 
negu pirmasis. 

— Juo blogiau, — atsakė šypsodamasi Valentina. 

— Ir vis dėlto, — tęsė Morelis,— man jis labiau įti- 
kinamas, nes aš jausmo, nuotaikos žmogus ir per dešimt 
tarnybos metų ne kartą išvengiau mirties tik per žai- 
bišką intuiciją, kuri staiga pakužda pasitraukti į dešinę 
ar į kairę, kad mirtingoji kulka prazvimbtų pro šalį. 

— Mielas Maksimilijanai, argi tai ne mano maldų 
nuopelnas, kad kulkos nukrypsta iš savo kelio? Kai jūs 
ten, aš meldžiu Dievą ir savo motiną ne už save, bet už jus. 

— Taip, nuo to laiko, kai mes vienas kitą pažįsta- 
me,— su šypsena tarė Morelis,— bet anksčiau, kai aš dar 
jūsų nepažinojau, Valentina? 

— Gerai, jūs nenaudėli. Jeigu nenorite būti man už 
nieką dėkingas, grįšime prie to pavyzdžio, kurį pats 
pripažįstate nevykusiu. 

— Tai štai, pažiūrėkite pro plyšį. Ar matote ten, 
po medžiu, naują žirgą, kuriuo atjojau. 

— Koks puikus ristūnas! Kodėl jo neatsivedėte čia? 
Aš būčiau pasišnekėjusi su juo. 

— Jūs pati matote, tai labai brangus arklys, — tarė 
Maksimilijanas, — o juk žinote, kad mano lėšos ribotos, 
Valentina, ir aš, kaip sakoma, žmogus ne vėjavaikis. 
Na, tai va, aš pamačiau pas vieną pirklį šį puikų Medėją, 
kaip jį vadinu. Pasiteiravau, kiek kaštuoja. Man atsakė: 
puspenkto tūkstančio frankų. Savaime suprantama, tu- 
rėjau liautis juo žavėjęsis ir, prisipažįstu, išėjau labai 
skaudančia širdimi, nes arklys žiūrėjo į mane meiliai, 
glaudėsi prie manęs ir šuoliavo nepaprastai koketiškai 
bei žavingai. Tą vakarą pas mane susirinko bičiulių — 
de Šato Reno, Debrė ir dar kokie penki ar šeši padau- 
žos, kurių jūs turite laimės nepažinti net iš pavardžių. 
Jie pasiūlė sulošti buljotą. Aš niekada nelošiu, nes nesu 
toks turtingas, kad galėčiau pralošti, ir ne toks plikšis, 

kad trokščiau išlošti. Bet tai buvo mano namuose, ir 
man neliko nieko kito, kaip pasiųsti kortų. 

Mums besiruošiant lošti atvyko grafas Montekris- 
tas. Jis atsisėdo prie stalo, pradėjome lošti, ir aš išlo- 
šiau — vos drįstu jums prisipažinti, Valentina, — išlo- 
šiau penkis tūkstančius frankų. Svečiai išsiskirstė apie 
vidurnaktį. Aš neiškenčiau, pasisamdžiau kabrioletą ir 
nuvažiavau pas tą pirklį. Tirtančiomis rankomis pa- 
skambinu. Tas, kas atidarė man duris, tikriausiai palai- 
kė mane bepročiu. Puoliau į arklidę, žvilgt į ėdžias. O 
laimė! Medėjas grikši sau šieną. Aš čiumpu balną, pats 
balnoju žirgą, maunu apinasrį. Medėjas nė kiek nesi- 
priešina visai tai procedūrai. Paskui, apstulbusiam pirk- 
liui įbrukęs į rankas puspenkto tūkstančio frankų, grįžtu 
namo — tiksliau, visą naktį jodinėju po Eliziejaus lau- 
kus. Ir žinote? Grafo languose degė šviesa, man pasi- 
rodė, kad aš matau ant užuolaidos jo šešėlį. Tai štai, 
Valentina, galiu prisiekti, kad grafas žinojo, kaip aš 
noriu to arklio, ir tyčia pralošė, kad galėčiau jį nusi- 
pirkti. 

— Mielas Maksimilijanai,— tarė Valentina,— jūs 
iš tikrųjų baisiai didelis fantastas... Jūs neilgai mane 
mylėsite... Žmogus, kuris, kaip jūs, plasnoja poetinių 
svajonių sparnais, negalės džiūti tokioje monotoniškoje 
meilėje kaip mūsų... Bet, Dieve mano, mane šaukia... 
Girdite? 

— Valentina,— tarė Maksimilijanas,— pro plyšiu- 
ką... patį mažiausią pirštelį... kad galėčiau jį pabučiuoti. 

— Maksimilijanai, juk mes susitarėme, kad būsime 
vienas kitam tiktai du balsai, du šešėliai! 

— Kaip norite, Valentina. 

— Jūs džiaugsitės, jeigu išpildysiu jūsų norą? 

— O, taip! 

Valentina užlipo ant suolo ir ištiesė ne savo ma- 
ząjį. pirščiuką pro plyšį, o per tvoros viršų visą ranką. 

Maksimilijanas riktelėjo, užšoko ant stulpelio, pa- 
griebė tą dievinamą ranką ir prigludo prie jos karš- 
tomis lūpomis, bet tą pat akimirką maža rankytė išslydo 
iš jo rankų, ir Morelis girdėjo tik nubėgančią Valen- 
tiną, galbūt išsigandusią patirto jausmo. 

XXII + PONAS NUARTJĖ 
DE VILFORAS 


Išvažiavus poniai Danglar ir jos dukteriai, mūsų 
atpasakoto pokalbio metu karališkojo prokuroro namuose 
dėjosi štai kas. 

De Vilforas drauge su žmona nuėjo pas savo tėvą. Kur 
buvo Valentina, mes jau žinome. 

Pasisveikinę su seniu ir išsiuntę jau dvidešimt pen- 
kerius metus jam ištarnavusį liokajų Barua, jie atsisėdo 
šalia ligonio. 

Ponas Nuartjė sėdėjo dideliame krėsle su ratukais, 
į kurį rytais jį įkeldavo, o vakarais iškeldavo. Krėslas 
stovėjo prieš veidrodį, kuriame atsispindėdavo visas kam- 
barys. Tad apskritai visai nesijudindamas,— o judėti 
jam buvo neįmanoma,— Nuartjė galėdavo matyti, kas 
pas jį ateina, kas išeina ir apskritai kas dedasi aplin- 
kui. Sustiręs it lavonas, gyvomis ir išmintingomis akimis 
Nuartjė stebėjo sūnų ir marčią, iš kurių ceremonialaus 
pasveikinimo galima buvo spėti, kad jie turi kažkokį 
nelauktą oficialų reikalą. 

Iš visų pojūčių tik regėjimas ir klausa tarsi dvi 
kibirkštys teberuseno šioje trimis ketvirtadaliais jau ka- 
pų žmogystoje. Tačiau tik vienas iš tų dviejų pojūčių 
galėjo byloti apie šios statulos viduje dar plastančią 
gyvybę, ir žvilgsnis, atspindįs tą gyvybę, buvo panašus 
į tolimą žiburėlį, kuris dykumoje paklydusiam keleiviui 
rodo, kad kažkokia gyva būtybė dar budi šią tylią ir 
tamsią naktį. 

Todėl juodose senojo Nuartjė akyse su nukaru- 
siais juodais antakiais, nors ilgi, ant pečių uždribę jo 
plaukai buvo balti baltutėliai, tose akyse,— taip atsi- 
tinka kiekvienam žmogaus organui, išlavėjusiam kitų 
organų sąskaita,— buvo sukaupta visa energija, valia, 
jėga, išmintis — visos didžiosios galios, kadaise gaivi- 
nusios jo kūną ir dvasią. Žinoma, jam stigo rankų mos- 
to, balso skambesio, stigo povyzos, bet valingos akys 
atstojo viską: akimis jis įsakinėdavo, akimis dėkodavo. 
Tai buvo lavonas, kuriame gyvos degė tik akys, ir kar- 

tais nieko siaubingesnio negalėdavai įsivaizduoti už tą 
marmurinį veidą, kurio viršutinėje dalyje čia įsižieb- 
davo pyktis, čia sušvisdavo džiaugsmas. Tik trys as- 
menys mokėjo suprasti tą vargšo paralitiko kalbą: Vil- 
foras, Valentina ir mūsų jau minėtas senasis tarnas. 
Bet kadangi Vilforas tik retkarčiais, tik tada, kai būdavo 
neišvengiama, užsukdavo pas tėvą, o ir užsukęs visai 
nesistengdavo nei jam įtikti, nei jo suprasti, tai visa 
senio laimė buvo jo anūkė. Per pasiaukojimą, meilę ir 
kantrybę Valentina buvo išmokusi iš Nuartjė žvilgsnio 
suprasti visas jo mintis. Į tą nebylią ir niekam kitam 
nesuprantamą kalbą ji atsakydavo visu savo balsu, 
veido išraiška, visa širdimi. Taip užsimegzdavo gyvas 
pokalbis tarp jaunos merginos ir iškaršusio senio, be- 
veik jau sudūlėjusio, kuris vis dar tebebuvo nepapras- 
tai išprusęs, neapsakomai įžvalgus žmogus, turįs tokią 
stiprią valią, kokią tik begali turėti siela, besikamuo- 
janti jos jau neklausančiame kūne. 

Taigi Valentinai buvo pavykę išspręsti nelengvą 
uždavinį: ji išmoko suprasti senio mintis ir perteikti jam 
savo. Šito sugebėjimo dėka beveik nepasitaikydavo, kad 
ji tiksliai neatspėtų kasdieninių reikalų srityje tos gyvos 
sielos pageidavimų arba to kone bejausmio lavono rei- 
kalavimų. 

O tarnas, kaip jau esame sakę, tarnavo savo ponui 
bemaž ketvirtį šimtmečio ir taip gerai žinojo visus jo 
įpročius, kad Nuartjė tik retais atvejais tekdavo jį ko 
nors prašyti. 

Vilforui nereikėjo nei vieno, nei antro pagalbos 
pradėti su tėvu tą keistą pokalbį, dėl kurio jis buvo 
atėjęs. Mes jau sakėme, jog jis puikiausiai žinojo visą 
senio žodyną, ir jeigu sūnus taip retai su tėvu kalbė- 
davosi, tai tik dėl to, kad jam buvo visiškai abejingas. 
Todėl jis leido Valentinai išeiti į sodą, išsiuntė iš kam- 
bario Barua ir, atsisėdęs tėvo dešinėje, o poniai Vil- 
for užėmus vietą kairėje, kreipėsi į jį: 

— Pone,— tarė jis,— prašau nesistebėti, kad Va- 
lentina neatėjo su mumis ir kad išsiunčiau Barua, nes 
mūsų pokalbio nepritiktų klausytis nei jaunai merginai, 

nei tarnui. Mudu su ponia de Vilfor turime jums kai 
ką pasakyti. 

Tos įžangos metu Nuartjė veidas visą laiką buvo 
ramus, o Vilforo akys — priešingai, atrodė, nori pra- 
siskverbti į pačias senio širdies gelmes. 

— Ponia de Vilfor ir aš esame tikri,— kaip visa- 
da, šaltu, jokių prieštaravimų nepripažįstančiu balsu 
tesė karališkasis prokuroras,— kad jūs palankiai su- 
tiksite mūsų pranešimą. 

Senio akys vis dar nieko nesakė — jis tik klausėsi. 

— Pone,— kalbėjo Vilforas,— mes išleidžiame Va- 
lentiną už vyro. 

Išgirdus tą žinią, senio veide, it vaškinėje kaukėje, 
neatsispindėjo joks jausmas. 

— Nepraeis nė trys mėnesiai, ir mes iškelsime ves- 
tuves,— tesė Vilforas. 

Senio akys vis dar nieko nesakė. 

Dabar skubiai prašneko ponia de Vilfor. 

— Mums atrodė, kad ši naujiena turėtų jus do- 
minti. Jūs gi, turbūt neapsiriksiu taip manydama, vi- 
sada buvote prisirišęs prie Valentinos. Mums belieka tik 
pasakyti jums pavardę to jaunuolio, kurį jai išrinkome. 
Tai tokia partija, kurios Valentina vargu ar galėjo ti- 
kėtis: jos jaunikis turtingas, garsios šeimos, jo elgsena 
ir pažiūros yra geras laidas, kad Valentina bus lai- 
minga. Jo pavardė jums girdėta: tai Francas de Ke- 
nelis, baronas d'Epinė. 

Žmonai sakant tą mažutę kalbą, Vilforas dar 
smarkiau įsisiurbė- akimis į senį. Poniai Vilfor ištarus 
Franco vardą, Nuartjė akys, kurias sūnus puikiausiai 
pažinojo, staiga virptelėjo, ir tarp jo vokų, prasivėrusių 
tarsi lūpos, besiruošiančios kažką pasakyti, tvykstelėjo 
žaibas. 

Karališkasis prokuroras, žinojęs, kad jo ir Franco 
tėvai nuo seno buvo vieni kitiems atvirai priešiški, su- 
prato, ką reiškė tas tvykstelėjimas ir tas jaudinima- 
sis. Bet jis apsimetė nieko nepastebėjęs ir ramiai tęsė 
žmonos kalbą: 

— Jūs puikiai suprantate, kaip labai svarbu, kad 
Valentinos, — o ji jau baigia devynioliktuosius metus, — 

kad jos ateitis pagaliau būtų sutvarkyta. Vis dėlto šitai 
svarstydami mes neužmiršome ir jūsų. Iš anksto susi- 
tarėme, kad Valentinos vyras, jei ir nenorės gyventi 
kartu su mumis,— mes gal varžytume jaunavedžius, — 
tai turės sutikti, kad bent jūs, kurį Valentina karštai 
myli ir kuris, atrodo, jai tuo pačiu atlyginate,— kad 
bent jūs gyvensite kartu su jais. Taigi jums ne tik ne- 
reikės atsisakyti kokių nors savo įpročių, bet bus dar 
geriau. Vietoje vieno vaiko turėsite du, ir jie abu jus 
globos. 

Blizgančios Nuartjė akys pasruvo krauju. 

Matyt, jo sieloje vyko kažkas siaubinga. Matyt, jį 
smaugė, negalėdamas išsiveržti, skausmo ir pykčio riks- 
mas, nes jo veidas pasidarė tamsiai raudonas, o lūpos 
mėlynos. 

Vilforas ramiai atidarė langą sakydamas: 


— Čia labai tvanku, užtat ponui Nuartjė darosi 
bloga. 


Paskui jis grįžo į savo vietą, bet jau nesėdo. 

— Tos vedybos,— pridūrė ponia de Vilfor,— labai 
prie širdies ponui d'Epinė ir jo giminaičiams. Jų, beje, 
tik du: dėdė ir teta. Motina mirė jį gimdydama, o tėvas 
buvo nužudytas 1815 metais, kai vaikas turėjo vos porą 
metukų, tai dabar viskas priklauso tik nuo jo vieno. 

— Paslaptinga žmogžudystė,— tarė Vilforas,— jos 
kaltininkai liko neišaiškinti. Įtarimai pleveno ties dau- 
geliu galvų, bet nė ant vienos nenukrito. 

Nuartjė įtempė visas savo jėgas ir kreivai šyptelėjo. 

— Beje,— tęsė Vilforas,— tikrieji kaltininkai — tai 
tie, kurie žino, kad nusikalto, tie, kuriuos gali teisti 
žmonės, kol jie dar gyvi, ir Dievas — kai numirs,— tik- 
rieji kaltininkai būtų labai patenkinti atsidūrę mūsų 
vietoje, nes, išleidę dukterį už Franco d'Epinė, užtrintų 
ret mažiausią įtarimą. 

Nuartjė susivaldė, bet tam reikėjo daugiau jėgų, 
negu galima buvo laukti iš tokio palaužto organizmo. 

— Taip, suprantu jus,— atsakė jis žvilgsniu Vil- 
forui. Tame žvilgsnyje slypėjo ir didi panieka, ir pro- 
tingas pyktis. 

„„Vilforas, išskaitęs šį žvilgsnį, nežymiai gūžtelėjo 
pečiais. 

Paskui ženklu parodė žmonai, kad jau metas stoti. 

— Dabar,— tarė ponia de Vilfor, — leiskite atsisvei- 
kinti. Ar norėtumėte, kad Eduaras ateitų pareikšti jums 
savo pagarbą? 

Seniai buvo susitarta, kad pritarimą senis išreikš- 
davo užsimerkdamas, neigimą — keletą kartų sumirksė- 
damas, o kokį pageidavimą — pakeldamas akis į viršų. 

Jeigu jam reikėdavo Valentinos, tai užmerkdavo tik 
dešinę akį. Jei Barua — užmerkdavo kairę. 

Išgirdęs ponios de Vilfor pasiūlymą, jis greitai su- 
mirksėjo. 

Gavusi tokį aiškų pasiūlymą, ji prikando lūpą. 

— Tuomet atsiųsiu jums Valentiną, — tarė ji. 

— Taip,— atsakė senis, skubiai užsimerkdamas. 

Vilforai atsisveikino ir išėjo, liepę pašaukti Valen- 
tiną, kuri jau anksčiau buvo įspėta, kad tą dieną bus 
reikalinga ponui Nuartjė. 

Netrukus pas senį įėjo Valentina, dar visa parau- 
dusi iš susijaudinimo. Vos užmetusi akį, ji suprato, kaip 
kankinasi jos senelis ir kaip daug jis turi jai pasakyti. 

— Seneli,— sušuko ji, — kas atsitiko? Tave suerzino, 
ir tu pyksti? 

— Taip,— atsakė jis užsimerkdamas. 

— Ant ko gi? Ant mano tėvo? Ne. Ant ponios de 
Vilfor? Ne. Ant manęs? 

Senis užsimerkė, o tat reiškė — taip. 

— Ant manęs? — pakartojo nustebusi Valentina. 
Senis vėl užsimerkė. 

— Kuo aš nusikaltau, seneli? — sušuko Valentina. 

Jokio atsakymo. Ji kalbėjo toliau: 

— Šiandien aš tavęs visai nemačiau. Vadinasi, ką 
nors apie mane tau kalbėjo? 

— Taip,— gyvai atsakė senio žvilgsnis. 

— Pamėginsiu atspėti, kas atsitiko. Dieve mano, 
aš tikrai nieko, seneli... Ak štai kas!.. Ponai de Vilforai 
tik ką buvo, taip? 

— Taip. 

— Ir jie kažkuo supykdė tave, kažką pasakė? Kas 
tai galėtų būti? Žinai ką, aš nueisiu ir paklausiu juos, 
už ką man reikia tave atsiprašyti? 

— Ne, ne,— atsakė žvilgsnis. 

— Tu mane gąsdini. Dieve mano, ką jie galėjo -pa- 
sakyti? 

Ji susimąstė. 

— Nujaučiu,— tarė ji tylesniu balsu, prieidama prie 
senio.— Tikriausiai jie tau sakė apie mano vedybas? 

— Taip, — atšovė piktas žvilgsnis. 

— Suprantu. Tu pyksti, kad aš tylėjau. Bet, ma- 
tai, jie man kuo griežčiausiai uždraudė ką nors sakyti. 
Jie ir nuo manęs slėpė, ir aš tą paslaptį visiškai atsi- 
tiktinai sužinojau. Užtat ir tylėjau. Atleisk, seneli. 

Įsmeigtos ir šaltos jo akys, rodos, sakyte sakė: „Ma- 
ne skaudina ne tik tavo tylėjimas“. 

— Tai kas gi? — klausinėjo mergina.— Gal manai, 
kad aš tave paliksiu, kad ištekėjusi užmiršiu tave? 

— Ne,— atsakė senis. 

— Vadinasi, jie tau sakė, jog d'Epinė sutinka, kad 
mes gyventume kartu? 

— Taip. 

— Tai ko gi tu pyksti? 

Senio akys žvelgė į ją neapsakomai švelniai. 

— Taip, suprantu,— tarė Valentina, — todėl, kad tu 
mane myli? 

Senis patvirtino. 

— Ir bijai, kad aš būsiu nelaiminga? 

— Taip. 

— Tu nemyli Franco? 

Jo akys tris ar keturis kartus pakartojo: 

— Ne, ne, ne. 

— "Tai tau labai skaudu, seneli? 

— Taip. 

— Tuomet klausyk,— tarė Valentina, klaupdamasi 
prieš Nuartjė ir apkabindama jam kaklą,— man taip 
pat labai skaudu, nes aš irgi Franco d'Epinė nemyliu. 

Senelio akyse šmėkštelėjo džiaugsmas. 

— Prisimeni, kaip tu buvai supykęs ant manęs, 
kai aš norėjau įstoti į vienuolyną. 

Sausą senio blakstieną suvilgė ašara. 

— Tokiu būdu aš norėjau išsisukti nuo tų vedybų, 
kurios stumia mane į neviltį, — tesė Valentina. 

Senis pradėjo nelygiai kvėpuoti. 

— Seneli, tau labai ne prie širdies tos vedybos? 
Dieve mano! Jei tu galėtum man padėti, jei mudu pa- 
jėgtume suardyti jų planus! Bet tu bejėgis prieš juos, 
nors tavo labai šviesus protas ir nepaprastai stipri va- 
lia. Bet kai reikia kovoti, tu toks pat silpnas kaip ir 
aš, dar net silpnesnis. Tu mane globotum ir apgintum, 
jeigu būtum toks stiprus, toks sveikas kaip kadaise. Bet 
dabar tu gali tik mane suprasti ir džiaugtis ar liūdėti 
drauge. Tai vienintelė laimė, kurią Dievas užmiršo iš 
manęs atimti. 

Po tų žodžių Nuartjė pasižiūrėjo į ją taip žvitriai 
ir protingai, kad mergaitė tarsi išgirdo jį sakant: 

— Klysti, aš daug kuo galiu tau padėti. 

— Seneli, ar tu gali man kuo nors padėti? — pa- 
sakė jo mintį Valentina. 

— Taip. 

Nuartjė pakėlė akis į dangų. Tai buvo sutartas 
ženklas, kad jis kažko nori. 

— Ko tau reikia, seneli? Aš pasistengsiu suprasti. 

Valentina kurį laiką spėliojo, sakė balsu visas jai 
į galvą ateinančias mintis, bet senis tvirtai atsakinė- 
jo „ne“. 

— Na, jeigu aš jau tokia nesupratinga,— tarė ji, — 
imsimės ryžtingų priemonių! 

Ir ji ėmė tarti iš eilės visas alfabeto raides nuo 
A iki N, su šypsena stebėdama paralitiko akis. Ištarus 
N, Nuartjė užsimerkė. 

— Aha! — tarė Valentina.— Tai, ko jūs norite, pra- 
sideda raide N! Tiesa? Pažiūrėsime, kas tai per dalykas. 
Ko gi jūs norite iš to N? Na, ne, ni, no... 

— Taip, taip, taip, — atsakė senis. 


— No? 
— Taip. 


Valentina atnešė žodyną, padėjo jį prieš Nuartjė 
ant piupitro ir atskleidė. Pamačiusi įsmeigtas į puslapį 
senio akis, greitai pirštu ėmė vesti per žodžių stulpelį 
iš viršaus į apačią. 

Jau šešeri metai Nuartjė buvo paralyžiuotas, todėl 
Valentina taip puikiai buvo įpratusi kalbėtis su juo 
tokiu būdu ir taip greitai įspėdavo senio mintį, kad 

greičiau nė jis pats žodyne nebūtų radęs reikiamo žodžio. 
Prie žodžio „notaras“ Nuartjė davė ženklą sustoti. 
— Notaras,— perskaitė ji. — Tau reikia notaro, 


seneli? 
Senis patvirtino, kad jam tikrai reikia notaro. 


— Pasiųsti jo? — paklausė Valentina. 

— Taip,— atsakė paralitikas. 

— Ar tėvui pasakyti šį tavo norą? 

— Taip. 

— Ar skubiai nori pasimatyti su notaru? 

— Taip. 

— SUDAS pasiųsim jo. Daugiau tau nieko nereikia? 

— Ne. 

Valentina pribėgo prie skambučio, pašaukė tarną 
ir paprašė pakviesti poną arba ponią Vilfor. 

— Ar tu patenkintas? — paklausė Valentina. 

— Taip... žinoma! Ne taip lengva buvo įspėti! 

Ir ji nusišypsojo seniui kaip šypsomasi vaikui. 

Į kambarį Barua atvedė Vilforą. 

— Ko jums reikia? — paklausė jis paralitiką. 

— Tėve,— tarė Valentina, — senelis nori pasimatyti 
su notaru. 

Po tokio keisto ir, svarbiausia, netikėto reikalavimo 
Vilforas persimetė žvilgsniu su ligoniu. 

— Taip, — tvirtai užsimerkė pastarasis, matyt, įsiti- 
kinęs, kad, padedant Valentinai ir senajam tarnui, kuris 
dabar taip pat žinojo, ko jis pageidauja, kovą su sūnumi 
laimės. 

— Jūs prašote notaro? — pakartojo Vilforas. 

— Taip. 

— Kam? 

Nuartjė neatsakė. 

— Kam jums reikia notaro? — paklausė Vilforas. 

Senio žvilgsnis tebebuvo sustingęs, nebylus, o tai 
reiškė, kad jis tvirtai laikosi savo reikalavimo. 

— Kad mums iškrėstumėte kokį piktą pokštą? — 
tarė Vilforas.— Ar verta? 

— Kaip ten bebūtų,— įsikišo Barua, su seno tarno 
atkaklumu palaikydamas šeimininką,— jeigu ponas pa- 
geidauja notaro, tai, matyt, jam reikia. Todėl einu jo pa- 
kviesti. 

Barua nepripažino kito pono, išskyrus Nuartjė, ir 
neleisdavo, kad kas nors ir kuo nors jam prieštarautų. 

— Taip, aš noriu pasimatyti su notaru,— tvirtai 
užsimerkė senis, tartum norėdamas pasakyti: „Pažiūrė- 
sime, ar išdrįsite neįvykdyti mano noro“. 

— Jeigu taip spiriatės, tai notaras bus pakviestas, 
bet man teks atsiprašyti jį už save ir už jus, nes įvyks 
tikrai juokinga scena. 

— Nesvarbu,— atsakė Barua,— aš vis tiek einu pas 
Jį. 

Ir senasis tarnas išėjo triumfuodamas. 


XXIII + TESTAMENTAS 


Tuo metu, kai Barua išėjo, Nuartjė pažvelgė į Valen- 
tiną vylingai ir įdėmiai. Mergina suprato jo žvilgsnį, 
suprato jį ir Vilforas, nes jo kakta apsiniaukė, jis su- 
raukė antakius. 

Jis pasiėmė kėdę, atsisėdo paralitiko kambaryje ir 
ėmė laukti. 

Nuartjė žiūrėjo į jį visiškai abejingai, akies kam- 
pučiu jis liepė Valentinai taip pat nesijaudinti ir neišeiti 
iš kambario. 

Po valandėlės tarnas grįžo su notaru. 

— Pone, — kreipėsi į jį Vilforas pasisveikinęs,— jus 
iškvietė štai ponas Nuartjė de Vilforas. Būdamas visiškai 
suparalyžiuotas, jis negali nei judėti, nei kalbėti, tik mes, 
saviškiai, ir tai labai sunkiai, išmokome suprasti kai 
kurias jo minčių nuotrupas. 

Nuartjė įsmeigė į Valentiną tokį rimtą ir valdingą 
žvilgsnį, kad ši tučtuojau įsikišo: 

— Aš viską suprantu, pone, ką nori pasakyti mano 
senelis. 

— Tikrai, — pridūrė  Barua,— ji supranta visut 
viską, kaip aš eidamas jums minėjau, pone. 

— Leiskite man pareikšti, ponai, — kreipėsi notaras 
į Vilforą ir Valentiną,— kad čia kaip tik vienas tų at- 
vejų, kada pareigūnas negali pasielgti neapgalvotai, be 
jokios atsakomybės. Kad aktas būtų teisėtas, pirmiausia 


274 


notaras turi įsitikinti, ar jis tiksliai perteikia valią to. 
kuris jam diktuoja. Šiuo atveju aš nesu tikras, ar negalį- 
kalbėti klientas man pritaria, ar prieštarauja. Negalė- 
damas kalbėti, jis nepajėgia išreikšti nei savo sutikimo, 
nei nesutikimo, ir aš negaliu suprasti jo noro, todėl mano 
paslaugos būtų visiškai nereikalingos ir neteisėtos. 

Notaras ruošėsi išeiti. Karališkojo prokuroro lūpomis 
nuslydo vos pastebima džiūgavimo šypsena. O Nuartjė 
pažvelgė į Valentiną taip skausmingai, kad ji užstojo 
notarui kelią. 

— Pone,— tarė ji, — kalbą, kuria aš kalbuosi su se- 
neliu, galima labai lengvai išmokti, aš ją jums išaiškinsiu 
per keletą minučių, ir jūs suprasite jo mintis ne blogiau 
kaip aš pati. Sakykite, ko jums reikia, kad jūsų sąžinė 
būtų visai rami? 

— Kad mūsų aktai būtų teisėti, — atsakė notaras, — 
mums reikia žinoti, jog tiksliai vykdome kliento valią. 
Galima surašyti testamentą fiziškai sergančiam, bet jį 
padiktuoti turi sveiko proto žmogus. 

— Na, tai štai, pone, du ženklai įtikins jus, kad 
mano senelis niekada nebuvo sveikesnio proto kaip dabar. 
Ponas Nuartjė, kuris negali nei kalbėti, nei judėti, užsi- 
merkia norėdamas pasakyti „taip“ ir keletą kartų su- 
mirkčioja norėdamas pasakyti „ne“. Dabar jūs pakan- 
kamai žinote ir todėl galite su juo kalbėtis. Pabandykite. 

Senis pažvelgė į Valentiną drėgnomis, švelnumo ir 
dėkingumo kupinomis akimis, ir jo žvilgsnį suprato net 
notaras. 

— Ar jūs viską girdėjote ir supratote, ką sakė jūsų 
anūkė? — paklausė notaras. 

Nuartjė lėtai užsimerkė ir tuojau vėl atsimerkė. 

— Ar sutinkate su ja? Tai yra — patvirtinate, kad 
tais ženklais, kuriuos ji minėjo, tikrai pasakote kitiems 
savo mintis? 

— Taip,— kalbėjo senio akys. 

— Mane jūs kvietėte? 

— Taip. 

— Parašyti testamento? 

— Taip. 

— Ir nenorite, kad aš išeičiau jo neparašęs? 


B+ 275 


Paralitikas skubiai keletą kartų sumirkčiojo. 

— Na, štai, pone, dabar jūs jį suprantate? — pa- 
klausė mergina.— Jūsų sąžinė galės būti rami? — Bet, 
notarui dar nespėjus atsakyti, Vilforas pasivėdėjo jį į 
šalį... 

— Pone,— tarė jis, — nejaugi manote, kad tokia baisi 
liga galėjo nepaliesti jo proto? 

— Atvirai kalbant,— atsakė notaras,— man kelia 
rūpesčio tai, kaip mes atspėsime jo mintis, kurias jis tu- 
rėtų patvirtinti ar paneigti. 

— Juk pats matote, kad tai neįmanoma, — pastebė- 
jo Vilforas. 

Valentina ir senis girdėjo jų pasikalbėjimą. Nuartjė 
įsmeigė į Valentiną atkaklų ir tvirtą žvilgsnį. Tas žvilgs- 
nis reikalavo, kad ji vėl įsikištų. 

— Pone,— tarė ji, — nesirūpinkite. Nors labai būtų 
sunku ar jums atrodytų sunku suprasti mano senelio min- 
tis, aš jums perteiksiu jas tokiu būdu, kad nebeliks jokių 
abejonių. Jau šešeri metai, kai aš su ponu Nuartjė taip 
bendrauju, ir tepasako jis pats, ar per tą laiką bent vienas 
jo noras liko neišpildytas dėl to, kad aš būčiau negalėjusi 
jo suprasti. 

— Ne,— sumirksėjo senis. 

— Tai pabandykime,— tarė notaras, — ar sutinkate, 
kad panelė de Vilfor būtų mums vertėja? 

Paralitikas parodė sutinkąs. 

— Puiku! Taigi, pone, ko jūs pageidaujate iš manęs ir 
kokį aktą norite padaryti? 

Valentina ėmė vardyti abėcėlės raides. 

Priėjus T, iškalbingas Nuartjė žvilgsnis ją sustabdė. 

— Ponui Nuartjė reikia raidės T,— tarė notaras, — 
tai visiškai aišku. 

B Palaukite, — tarė Valentina ir pasisuko į senelį, — 
Ass Uris 


Senis sustabdė ją po antrojo skiemens. 

Tuomet Valentina paėmė žodyną ir, notaro atidžiai 
sekama, ėmė sklaidyti lapus. 

— Testamentas, — parodė jos pirštas, kurį sustabdė 
Nuartjė žvilgsnis. 

— Testamentas! — sušuko notaras.— Viskas aišku: 
ponas Nuartjė nori parašyti testamentą. 

— Taip, — keletą kartų patvirtino Nuartjė. 

— Taip, tiesiog nuostabu, gerbiamasis, patys suti- 
kite, — tarė notaras apstulbusiam Vilforui. 

— Iš tikrųjų, — atkirto šis,— bet dar nuostabesnis 
bus pats testamentas, nes aš vis dėlto abejoju, ar jo punktai 
vienas po kito galės susiklostyti popieriuje, išradingai 
mano dukters nepakuždėti. O Valentina galbūt pernelyg 
suinteresuota tuo testamentu, kad galėtų bešališkai inter- 
pretuoti niekam nesuprantamą pono Nuartjė de Vilforo 
valią. 

— Ne, ne! — užginčijo paralitikas. 

— Kaip! — tarė Vilforas.— Valentina nesuintere- 
suota jūsų testamentu? 

— Ne,— parodė Nuartjė. 

— Pone,— kreipėsi į jį notaras, kuris, sužavėtas 
pir muoju bandymu, jau įsivaizdavo bepasakojąs aukštuo- 
menės pobūviuose visas tos vaizdingos procedūros smulk- 
menas, — pone, kas prieš valandėlę man atrodė neįmano- 
ma, dabar, matau, visai lengva. Tas testamentas bus vadi- 
namasis „mistiškas“ testamentas. Įstatymas tokius numa- 
to ir leidžia sudaryti, tik reikia jį paskui perskaityti 
girdint septyniems liudininkams prie tų pačių liudininkų 
testatorius turi patvirtinti ir notaras užantspauduoti. 
Jis sugaišins neką daugiau laiko negu paprastas testa- 
mentas. Juk yra nemaža nustatytų, nesikeičiančių formu- 
lių, o smulkesni dalykai paaiškės iš testatoriaus turtinės 
padėties ir iš jūsų, ponas Vilforai, duomenų: jūs tą turtą 
tvarkėte ir jį žinote. Beje, kad niekas negalėtų prie to 
akto prikibti, atliksime jį pagal visus įstatymus; vienas 
iš mano profesijos kolegų pabus man pagalbininku, daly- 
vaus jį sudarant, nors tokio papročio ir nėra. Ar sutin- 
kate? — kreipėsi notaras į senį. 

— Taip,— atsakė Nuartjė, džiaugdamasis, kad jį 
suprato. 

„Ką jis sugalvojo?“ — nesusigaudė Vilforas, kurį 
aukšta padėtis vertė būti santūriu ir kuris vis dar nega- 
lėjo įspėti, ko siekia jo tėvas. 

Jis atsigręžė norėdamas pasiųsti tarną atvesti antrąjį 
notarą, bet Barua, viską girdėjęs ir atspėjęs savo pono 
norą, jau buvo pats išėjęs. 

Tada karališkasis prokuroras liepė pašaukti žmoną. 

Po ketvirčio valandos paralitiko kambaryje susirinko 
visi. Atvyko ir antrasis notaras. 

Abu notarai netruko susitarti. Nuartjė buvo paskai- 
tytas įprastinis testamento tekstas, paskui, tarsi norė- 
damas patikrinti jo protinę būklę, pirmasis notaras atsi- 
gręžė į jį sakydamas: 

— Testamentas paprastai daromas kieno nors naudai. 

— Taip,— užsimerkė Nuartjė. 

— Ar jūs numanote, kokio dydžio jūsų turtas? 

— Taip. 

— Aš jums išvardysiu keletą vis didėjančių skaičių, 
o jūs mane sustabdykite, kai ištarsiu tą, kuris atitinka 
jūsų turtą. 

— Taip. 

Toji apklausa vyko kažkaip iškilmingai. Pagaliau 
vargu ar kada nors buvo taip aiškiai regima proto kova 
su bejėgiu kūnu, — tai buvo jeigu ne didingas, kaip mes ką 
tik sakėme, tai bent įdomus reginys. 

Visi apstojo Nuartjė. Antrasis notaras atsisėdo prie 
stalo ir pasiruošė rašyti, pir masis stovėjo prieš senį klausi- 
nėdamas. 

— Jūsų turtas viršija tris šimtus tūkstančių frankų, 
tiesa? — paklausė jis. 

Nuartjė užsimerkė. 

— Jis siekia keturis šimtus tūkstančių frankų? — 
klausė notaras. 

Nuartjė blakstienos nejudėjo. 

— Penkis šimtus tūkstančių? 

Senis nė krust. 

— Sešis šimtus tūkstančių? Septynis šimtus tūkstan- 
čių? Aštuonis šimtus tūkstančių? Devynis šimtus tūkstan- 
čių? 

Nuartjė padarė ženklą, kad taip. 

— Jūs turite devynis šimtus tūkstančių frankų? 

— Taip. 

— Nekilnojamo turto? — klausė notaras. 

Nuartjė padarė ženklą, kad ne. 

— Valstybinėmis obligacijomis? 

Nuartjė patvirtino. 

— Tos obligacijos jūsų rankose? 

Senis akimis liepė Barua išeiti, ir po valandėlės 
senasis tarnas grįžo nešinas dėžute. 

— Ar leidžiate dėžutę atidaryti? 

Nuartjė užsimerkė. 

Dėžutė buvo atidaryta ir joje rasta valstybinių obliga- 
cijų, kurių vertė devyni šimtai tūkstančių frankų. 

Pirmasis notaras vieną po kitos perdavė obligacijas 
savo kolegai. Jų buvo lygiai tiek, kiek teigė esant Nuartjė. 

— Teisingai,— tarė jis.— Visiškai aišku, kad šito 
žmogaus protas šviesus ir sveikas. 

Paskui, atsigręžęs į paralitiką, paklausė: 

— Taigi jūs turite devynių šimtų tūkstančių frankų 
kapitalą, kuris, paverstas šiomis obligacijomis, duoda 
jums per metus maždaug keturiasdešimt tūkstančių fran- 
kų rentos? 

— Taip,— atsakė Nuartjė. 

— Kam jūs norite palikti tą turtą? 

— Čia negali būti jokių abejonių! — tarė ponia 
de Vilfor.— Ponas Nuartjė labai myli savo anūkę panelę 
Valentiną de Vilfor. Jinai slaugo jį jau šešeri metai. 
Savo stropumu ir rūpestingumu Valentina laimėjo sene- 
lio meilę ir, pasakyčiau, net dėkingumą. Todėl būtų visiš- 
kai teisinga, jeigu jai būtų atlyginta už tokį pasiauko- 
jimą. 

Nuartjė akys žybtelėjo, tarsi sakydamos, kad senio 
neapgavo toks apsimestinis ponios de Vilfor pritarimas 
spėjamiems jo ketinimams. 

— Tai jūs paliekate tuos devynis šimtus tūkstančių 
frankų panelei Valentinai de Vilfor? — paklausė notaras, 
manydamas, kad jam belieka tik užrašyti šitą senio valią, 
bet vis dėlto norėdamas ir pats įsitikinti, ir įrodyti visiems 
tos keistos scenos liudininkams, jog ligonis tam pritaria. 

Valentina truputį atsitraukė atgal ir nuleidusi galvą 
pravirko. Senis valandėlę švelniai žiūrėjo į ją, paskui 
nukreipė žvilgsnį į notarą ir labai išraiškingai sumirk- 
ciojo. 

— Ne? — paklausė notaras.— Kaip, argi jūs ne pa- 
nelę Valentiną de Vilfor skiriate vienintele savo pavel- 
dėtoja? 

Nuartjė vėl pakartojo tą patį ženklą. 

— Ar jūs neapsirinkate? — sušuko nustebęs no- 
taras.— Iš tikrųjų sakote ne? 

— Ne! — pakartojo Nuartjė.— Ne! 

Valentina pakėlė galvą. Ją stebino ne palikimo ne- 
tekimas, bet senelio nemalonė. 

Tačiau Nuartjė žiūrėjo į ją taip nuoširdžiai ir malo- 
niai, kad ji sušuko: 

— Brangusis seneli, suprantu: jūs iš manęs atimate 
tik savo turtą, bet mylite mane kaip mylėjęs? 

— Taip, tikrai, — kalbėjo paralitiko akys, taip išraiš- 
kingai užsimerkdamos, kad Valentina negalėjo suklysti. 

— Ačiū, ačiū! — sumurmėjo mergina. 

Nuartjė atsakydamas sužadino ponios de Vilfor šir- 
dyje netikėtą viltį. Ji prisiartino prie senio. 

— Brangusis pone Nuartjė, tai jūs paliekate savo 
turtą anūkui Eduarui de Vilforui? — paklausė motina. 

Senis sumirkčiojo tiesiog siaubingai, jo akys žėrė 
beveik neapykantą. 

— Ne? — tarė notaras.— Tuomet čia esančiam savo 


sūnui? A į 
— Ne,— paneigė senis. 


Abu notarai nustebę susižvalgė. Vilforas su žmona 
pasijuto raustą — vienas iš gėdos, kita iš pykčio. 

— Bet kuo gi mes jums nusikaltome, seneli? — pa- 
klausė Valentina.— Jūs jau nebemylite mūsų? 

Senio žvilgsnis paskubomis nuslydo pro Vilforą, 
paskui jo žmoną ir su didžiu švelnumu įsmigo į Valentiną. 

— Klausyk, seneli,— kalbėjo Valentina,— jeigu tu 
manę myli, tai kaip suderinti tavo meilę su šiuo testamen- 
tu? Tu mane pažįsti, žinai, kad aš niekada negalvojau 
apie tavo pinigus. Be to, žmonės šneka, kad aš paveldėjau 
didelį turtą iš savo motinos, ir net labai didelį. Paaiškink, 
kodėl taip? 

Nuartjė įsmeigė degantį žvilgsnį į Valentinos ranką. 

— Mano ranka? — paklausė ji. 

— Taip,— atsakė Nuartjė. 

— Jos ranka! — pakartojo visi. 

— Ak, ponai, juk jūs matote, kad visa tai beprasmiš- 
ka ir kad vargšo mano tėvo galva šlubuoja,— tarė Vil- 
foras. 

— Aš suprantu! — staiga sušuko Valentina.— Mano 
vedybos, seneli, tiesa? 

— Taip, taip, taip! — triskart pakartojo paralitikas, 
kiekvieną sykį sviesdamas iš po blakstienų žaibą. 

— Tu nepatenkintas mumiš dėl mano vedybų? 

— Taip. 

— Bet tai nesąmonė,— tarė Vilforas. 

— Atsiprašau, pone, — atsakė notaras, — priešingai, 
visa tai labai logiška, ir man atrodo, jo mintys nuosekliai 
išplaukia viena iš kitos. 

— "Tu nenori, kad aš tekėčiau už Franco d'Epinė? 

— Ne, nenoriu,— atsakė senio akys. 

— Ir jūs atimate iš savo anūkės palikimą dėl to, kad 
ji teka prieš jūsų valią? — sušuko notaras. 

— Taip, — atsakė Nuartjė. 

— Vadinasi, jeigu tos vedybos neįvyktų, ji būtų jūsų 
paveldėtoja? 

— Taip. 

Abu notarai tarėsi. Valentina sunėrusi rankas žiū- 
rėjo į senelį su didžiulio dėkingumo šypsena. Vilforas 
kandžiojo savo plonas lūpas. Ponia de Vilfor neįstengė 
paslėpti džiaugsmo, kuriuo prieš pačios valią švytėjo jos 
veidas. 

— Bet man rodosi,— pagaliau pirmasis nutraukė 
tylą Vilforas,— aš vienas tegaliu spręsti, kokių teigiamų 
bruožų turi ta santuoka. Aš vienas turiu teisę lemti savo 
dukters vedybas, aš noriu, kad ji tekėtų už pono Fran- 
co d'Epinė, ir ji už jo tekės. 

Valentina plūsdama ašaromis susmuko į krėslą. 

— Pone,— tarė notaras, kreipdamasis į senį, — kaip 
jūs ketinate pasielgti su savo turtu tuo atveju, jeigu 
panelė Valentina ištekės už pono d'Epinė? 

Senis nejudėjo. 

— Vis dėlto jūs žadate jį kam nors atiduoti? 

— Taip,— parodė Nuartjė. 

— Kam nors iš savo šeimos narių? 

— Ne. 

— Vadinasi, vargšams? 

— Taip. 

— Bet jūs žinote,— tarė notaras,— jog įstatymas 
draudžia visiškai atimti iš sūnaus palikimą? 

— Taip. 

— Vadinasi, galite skirti vargšams tik tą dalį, kurią 
įstatymai leidžia atimti iš tiesioginio įpėdinio. 

Nuartjė akys nejudėjo. 

— Jūs spiriatės disponuoti visu savo turtu? 

— Taip. 

— Tada po jūsų mirties testamentas bus paskelbtas 
negaliojančiu. 

— Ne. 

— Tėvas mane pažįsta, pone,— tarė Vilforas,— jis 
žino, kad jo valia man šventa. Be to, jis supranta, kad 
užimdamas tokią vietą aš negaliu bylinėtis su vargšais. 

Nuartjė akys triumfavo. 

— Ką jūs nutarėte? — paklausė notaras Vilforą. 

— Nieko. Tėvas taip nusprendė, o aš žinau, kad jis 
savo sprendimų nekeičia. Aš neprieštarauju. Tie devyni 
šimtai tūkstančių frankų išplauks iš mūsų šeimos ir pra- 
turtins prieglaudas. Bet aš nenusileisiu senio užgaidui ir 
pasielgsiu taip, kaip man liepia sąžinė. 

Ir Vilforas su žmona išėjo, palikdami tėvui laisvę 
daryti tokį testamentą, kokį jis nori. 

Tą pačią dieną testamentas buvo surašytas, perskai- 
tytas prie liudininkų, jam pritarė senis, paskui, visiems 
matant, užantspauduotas ir įteiktas saugoti Vilforų šei- 
mos notarui Dešanui. 


XXIV + TELEGRAFAS 


Grįžę į savo kambarius, ponas ir ponia Vilforai suži- 
nojo, kad svetainėje jų laukia atvykęs vizito grafas Monte- 
kristas. Ponia de Vilfor, būdama per daug susijaudinusi, 
kad tuojau galėtų su juo matytis, užsuko į savo miega- 
mąjį, o karališkasis prokuroras, labiau susivaldąs, nuėjo 
tiesiog į svetainę. 

Tačiau, kad ir kaip mokėdamas tvardytis, kad ir kaip 
sugebėdamas nutaisyti ramų veidą, Vilforas „nepajėgė 
visiškai nuslėpti savo sugižimo, ir džiaugsmingai besi- 
šypsąs grafas pastebėjo niūrią prokuroro nuotaiką. 

-— Viešpatie,— prašneko Montekristas po pirniųjų 
pasisveikinimo žodžių,— kas jums, ponas de Vilforvai? 
Galbūt aš atvykau tuo metu, kada jūs ne juokais rašėte 
kokį nors kaltinamąjį aktą? 

Vilforas pabandė nusišypsoti. 

— Ne, grafe,— atsakė jis, — šiuo atveju auka esu aš 
pats. Aš pats prakišau bylą, o kaltinamąjį aktą paruošė 
atsitiktinumas, ožiškumas ir beprotybė. 

— Ką jūs norite pasakyti? — paklausė Montekristas, 
dėdamasis nuoširdžiai užjaučiąs.— Jus tikrai ištiko rimti 
nemalonumai? 

— Neverta apie tai nė kalbėti, grafe,— ramiai, bet 
su kartėliu pasakė Vilforas,— menkniekis, paprasčiausias 
piniginis nuostolis. 

— Taip, žinoma,— atsakė Montekristas,— piniginis 
nuostolis — menkniekis, kada žmogus turi tokį turtą ir 
tokį filosofišką bei kilnų protą kaip jūsų! 

— Užtat man kelia rūpesčio ne tiek piniginis klausi- 
mas,— atsakė Vilforas, — nors, šiaip ar taip, devyni šimtai 
tūkstančių frankų verti, kad jų pagailėtum ar bent valan- 
dėlei sugadintum sau nuotaiką. Užvis labiausiai mane 
skaudina tas atsitiktinumo, lemties ar likimo,— pats 
nežinau, kaip pavadinti tą jėgą, — priešiškumas, kuris 
užgriuvo mane, pražudė geresnio rytojaus viltis ir galbūt 
sugriovė mano dukters ateitį, ir visa tai atsitiko vien dėl 
suvaikėjusio senio kaprizų. 

— Bet ką jūs? Kaipgi taip? — sušuko grafas.— 
Sakote, devyni šimtai tūkstančių frankų? Iš tikrųjų tokia 
suma verta, kad jos pagailėtų net filosofas. O kas jums 
suteikė tą nemalonumą? 

— Mano tėvas, apie kurį jums pasakojau. 

— Ponas Nuartjė! Nejaugi? Bet jūs man pasakojote, 
kad jis, rodos, visiškai paralyžiuotas ir netekęs fizinių bei 
dvasinių jėgų? 

— Fizinių jėgų — taip, nes negali nei judėti, nei 
kalbėti, ir vis dėlto, kaip matote, jis mąsto, nori ir veikia. 
Aš palikau jį prieš valandėlę. Šiuo metu jis diktuoja dviem 
notarams savo testamentą. 

— Tai jis, vadinasi, prabilo? 

— Ne, privertė save suprasti. 

— Kokiu būdu? 

— Žvilgsniu: jo akys tebėra gyvos ir, kaip matote, 
žudo. 

— Drauguži,— tarė tik ką įėjusi ponia Vilfor,— 
man rodosi, jūs neperdedate. 

— Ponia...— nusilenkė jai grafas. 

Ponia de Vilfor atsakė jam žavingiausia šypsena. 

— Bet ką aš girdžiu iš pono de Vilforo! — tarė 
Montekristas.— Kokia neužpelnyta nemalonė... 

— Neužpelnyta, tikrai taip! — gūžtelėjęs pečiais 
tarė karališkasis prokuroras.— Senio kaprizas! 

— Ir nėra kaip paveikti, kad jis pakeistų savo nusi- 
statymą? 

— Yra,— įsiterpė ponia de Vilfor,— ir tik nuo mano 
vyro priklauso, kad tas Valentinai nenaudingas testamen- 
tas pasidarytų jai palankus. 

Grafas, matydamas, kad vyras su žmona ėmė kalbėti 
mįslėmis, apsimetė abejingas ir su nepaprastu dėmesiu, 
kone džiūgaudamas, ėmė stebėti Eduarą, pilantį į paukš- 
telių girdyklą rašalo. 

— Brangioji, — atsakė-Vilforas žmonai,— jūs žinote, 
aš nesu linkęs vaidinti šeimos patriarcho ir niekada ne- 
maniau, kad pasaulio likimas priklausytų nuo mano moste- 
lėjimo. Bet vis dėlto reikia, kad mano sprendimų šeima 
paisytų ir kad senio beprotybė ar vaiko kaprizai negriautų 
seniai apgalvotų planų. Jūs žinote, baronas d'Epinė buvo 
mano draugas, ir Valentinos vedybos su jo sūnumi yra 
labai tinkamos. 

— Tai jūs manote,— paklausė ponia de Vilfor,— kad 
čia tiesiog Valentinos suokalbis su juo?.. Iš tikrųjų... ji 
visada priešinosi toms vedyboms, ir aš nė kiek nesiste- 
bėčiau, jeigu paaiškėtų, kad visa, ką dabar matėme ir 
girdėjome, yra iš anksto apgalvota ir suplanuota. 

— Ponia,— tarė Vilforas,— patikėkite manimi: de- 
vyni šimtai tūkstančių frankų vis dėlto kapitalas, ir taip 
lengvai jo neišsižadama. 

— Ji išsižadėtų ir viso pasaulio, — juk prieš metus 
buvo pasinešusi stoti į vienuolyną. 

— Šiaip ar taip, — pabrėžė Vilforas,— sakau jums: 
tos vedybos įvyks. 

— Prieš tėvo valią? — tarė ponia de Vilfor, mėgin- 
dama kitą stygą.— Tai ne juokai! 

Montekristas dėjosi nesiklausąs, bet nepraleido nė 
vieno žodžio. 

— Ponia,— prieštaravo Vilforas,— turiu pasakyti, 
kad visada gerbiau savo tėvą, nes, būdamas prie jo prisi- 
rišęs kaip sūnus, visada turėjau galvoje, kad jis stovi 
aukščiau už mane morališkai. Pagaliau tėvas kiekvienam 
žmogui yra dvigubai šventas: kaip mūsų gimdytojas ir 
mūsų ponas. Bet juk negaliu dabar laikyti protingu senį, 
kuris, prisiminęs savo neapykantą tėvui, nekenčia ir 
sūnaus. Stačiai būtų juokinga, jeigu aš pataikaučiau jo 
kaprizams. Aš ir ateityje su didžiausia pagarba žiūrėsiu 
į poną Nuartjė, nesiskųsdamas pakelsiu man padarytą 
piniginį nuostolį, bet mano valia liks nepajudinama ir 
žmonės supras, katras iš mūsų buvo protingesnis. Vadi- 
nasi, aš išleisiu savo dukterį už barono Franco d'Epinė, 
kadangi manau, jog tai gera ir garbinga santuoka ir kad 
aš galiu išleisti savo dukterį už to, kas man patinka. 

— Šit kaip, — tarė grafas, kurį karališkasis proku- 
roras jau seniai akimis prašė pritarti, — šit kaip! Ponas 
Nuartjė atima panelei Valentinai palikimą dėl to, kad ji 
teka už barono Franco d'Epinė? 

— Taip, tik dėl šito,— tarė Vilforas, gūžtelėjęs 
pečiais. 

— Kaip ten bebūtų, priežastis akivaizdi, — pridūrė 
ponia de Vilfor. 

— Tikra priežastis, ponia. Patikėkite, aš pažįstu 
savo tėvą. 

— Kaip tai suprasti? — paabejojo jaunoji moteris. — 
Kodėl d'Epinė jam taip nepatinka? 

— Iš tikrųjų, — tarė grafas, — aš pažįstu poną Fran- 
cą d'Epinė, juk jis generolo Kenelio sūnus (paskui barono 
d'Epinė, kuriam Karolis X suteikė tą titulą), tiesa? 

— Visiškai teisingai, — patvirtino Vilforas. 

— Jis man pasirodė labai puikus jaunuolis! 

— Užtat aš ir tikra, kad čia tik dingstis,— tarė 
ponia de Vilfor.— Seniai pasidaro tironais tiems, kuriuos 
jie myli. Ponas Nuartjė tiesiog nenori, kad jo anūkė 
ištekėtų. 

— (; gal ta neapykanta nėra tik šiaip iš piršto iš- 
laužta? — paklausė Montekristas. 

— Dieve mano, iš kur tai galima žinoti? 

— (Gal čia politinė antipatija? 

— "Tiesa, mano tėvas ir pono d'Epinė tėvas gyveno 
audringais laikais. Man teko matyti tik jų paskutiniąsias 
dienas, — tarė Vilforas. 

— Jūsų tėvas berods bonapartistas? — paklausė 
Montekristas.— Prisimenu, kažką minėjote. 


— Pirmučiausia mano tėvas buvo jakobinas,— at- 
sakė Vilforas, iš susijaudinimo peržengdamas atsargumo 
ribas,— ir senatoriaus toga, kurią ant jo pečių užmetė 
Napoleonas, tik pridengė jo įsitikinimus, bet jų nepakeitė. 
Dalyvauti sąmoksluose mano tėvą pastūmėjo ne meilė 
imperatoriui, o neapykanta Burbonams. Baisiausia mano 
tėvo asmenyje buvo tai, kad jis niekada nekovojo už ne- 
įvykdomas utopijas, o visada tik už pasiekiamus dalykus 
ir, norėdamas juos įgyvendinti, vadovavosi siaubinga 
montanjarų teorija, o šita partija, siekdama savo tikslo, 
nieko neboja. 

— Na, štai, matote,— tarė Montekristas,— Nuartjė 
ir d'Epinė yra susidūrę politinėje arenoje. Nors ir tarnavo 
Napoleono armijoje, bet širdies gilumoje generolas d'Epinė 
juk buvo rojalistas, tiesa? Turbūt tai tas pats d'Epinė, 
kuris vieną naktį buvo nužudytas, kai išėjo iš bonapar- 
tistų klubo, į kurį buvo įviliotas tikintis įtraukti į są- 
mokslą, tiesa? 

Vilforas kone su siaubu pažvelgė į grafą. 

— Ar aš klystu? — paklausė Montekristas. 

— Ne,— tarė ponia de Vilfor,— taip ir buvo, kaip 
tik ir norėdamas užgesinti senos neapykantos žiežirbas, 
mano vyras nutarė meilės ryšiu sujungti vaikus, kurių 
tėvai viens kito nekentė. 

— Puiki mintis! — tarė Montekristas.— Mintis, ku- 
pina artimo meilės. Aukštuomenė turėtų jai ploti. Tikrai 
būtų gražu, jei panelė Nuartjė de Vilfor imtų vadintis 
ponia d'Epinė. 

Vilforas krūptelėjo ir pažvelgė į Montekristą, tarsi 
norėdamas išskaityti jo širdies gelmėse, kodėl ištarė tuos 
žodžius. 

Bet grafo lūpose, kaip visada, žaidė meili šypsena, tad, 
nors ir būdamas labai įžvalgus, karališkasis prokuroras 
daugiau nieko nepastebėjo. 

— Nors netekti senelio turtų Valentinai yra didelis 
smūgis,— tarė Vilforas,— bet aš nemanau, kad dėl to 
turėtų iširti jos vedybos. Nemanau, kad tas piniginis nuo- 
stolis galėtų atbaidyti poną d'Epinė. Galbūt jis supras, 
kad aš daugiau vertas negu ta suma, kurios išsižadu norė- 
damas ištesėti jam duotą žodį. Be to, jis žino, kad Valen- 
tina iš savo motinos paveldėjo didelį turtą, kurį šiuo 
metu valdo markizai Sen Meranai, jos seneliai iš motinos 
pusės, o jie abu labai myli mano dukterį. 

— Ir jie tikrai verti, kad juos Valentina mylėtų ir 
apie juos tupinėtų taip pat, kaip tupinėja apie poną 
Nuartjė,— tarė ponia de Vilfor.— Beje, vėliausiai už 
mėnesio jie atvažiuos į Paryžių,ir po tokio akibrokšto 
Valentinai nebus reikalo kiauras dienas lindėti pas Nu- 
artjė, kaip ji iki šiol darydavo. 

Grafas su pasitenkinimu klausėsi nedarnių įžeistos 
savimeilės ir apgauto gobšumo balsų. 

— Iš anksto prašau man atleisti už tai, ką pasa- 
kysiu,— tarė po trumpos tylos Montekristas,— bet man 
rodos, kad jeigu ponas Nuartjė ir atima palikimą iš panelės 
de Vilfor, kadangi ji ketina tekėti už žmogaus, kurio 
tėvo jis nekentė, tai jis negali to prikišti mūsų mielajam 
Eduarui. 

— Juk tiesa, grafe? — sušuko ponia de Vilfor tokia 
intonacija, kurios neįmanoma aprašyti.— Juk tai iš tik- 
rųjų neteisinga, baisiai neteisinga! Vargšas Eduaras toks 
pat Nuartjė anūkas kaip ir Valentina, o tuo atveju, jeigu 
ji netekėtų už Franco d'Epinė, Nuartjė jai vienai būtų 
palikęs visą savo turtą. Pagaliau Eduaras pratęsia šeimos 
pavardę, ir vis dėlto Valentina, net ir nieko nepaveldėjusi 
iš senelio, bus trigubai turtingesnė už mano sūnų. 

Montekristas nieko jai neatsakė ir tik atidžiai klau- 
sėsi. 

— Žinote, grafe, — įsiterpė Vilforas,— užteks kalbų 
npie tuos šeimos nemalonumus. Taip, tiesa, tėvo palikimas 
padidins vargšų pajamas, o jie šiandien ir šiaip jau tikri 
turtuoliai. Taip, tėvas sužlugdė visai teisėtas mano viltis, 

ir tai be jokios mano kaltės, bet aš pasielgsiu kaip sveiko 
proto, kaip garbingas žmogus. Ponas d'Epinė, kuriam 
pažadėjau to kapitalo pajamas, jas ir gaus, nors dėl to 
mums tektų gerokai susispausti. 

— O vis dėlto, — kalbėjo ponia Vilfor, vėl grįždama 
prie vienintelės ją apsėdusios minties, — gal geriau papa- 
sakojus tą nemalonią istoriją d'Epinė, gal jis pats tada 
nereikalaus tesėti jam duotojo žodžio? | 

— Tai būtų didelė nelaimė! — sušuko Vilforas. 

— Didelė nelaimė? — pakartojo Montekristas. 

— Žinoma,— jau kiek ramiau atsakė Vilforas,— 
netgi ir dėl piniginių nesusipratimų iširusios vedybos 
visuomet meta šešėlį nuotakai. Be to, vėl iškiltų aikštėn 
visokie seni gandai, kuriems norėjau padaryti galą. Bet ne, 
nieko tokio neįvyks. Jeigu ponas d'Epinė yra garbingas 
žmogus, jis jausis labiau negu bet kada įpareigotas vesti 
Valentiną dabar, kai ji nustojo palikimo, kitaip atrodytų, 
kad tik gobšumas jį skatino siekti jos rankos. Ne, to 
negali būti. 

— Ir aš taip manau,— tarė Montekristas, įsmeigda- 
mas akis į ponią de Vilfor.— Jeigu būčiau toks artimas 
pono de Vilforo draugas, kad turėčiau teisę duoti patari- 
mus, tai paraginčiau, kadangi d'Epinė, kiek teko girdėti, 
netrukus turi grįžti, paraginčiau nedelsiant sumegzti tą 
mazgą taip, kad jo jau nė pats velnias neatmegztų. Žodžiu, 
jumis dėtas, aš tvirtai imčiausi to reikalo, kurį išsprendus 
ponas Vilforas gali susilaukti tik garbės. 

Pastarasis, matyt, labai nudžiugęs, atsistojo, o jo 
žmona šiek tiek išblyško. 

— Puiku,— tarė Vilforas, — kaip tik tai aš ir norėjau 
išgirsti ir pasinaudosiu jūsų patarimu, — pridūrė jis, iš- 
tiesdamas Montekristui ranką.— Vadinasi, prašau visus 
šiuose namuose žinoti, kad tai, kas čia šiandien įvyko, 
neturi jokios reikšmės: mūsų planai lieka nepasikeitę. 

— Pone,— tarė grafas, — drįstu jus patikinti, kad 
aukštuomenė, būdama ir labai neteisinga, įvertins jūsų 
tvirtumą. Draugai jumis didžiuosis, o ponas d'Epinė, nors 
jam tektų imti Valentiną ir visai be dalies, — to, žinoma, 
neatsitiks,— labai džiaugsis patekęs į tokią šeimą, kur 

sugebama taip kilniai aukotis, kad būtų ištesėtas duotas 
žodis ir atlikta pareiga. 

Taręs šiuos žodžius, grafas atsistojo ir ruošėsi išeiti. 

— Paliekate mus, ponas grafe? — paklausė ponia 
Vilfor. 

— Esu priverstas tai padaryti, ponia, aš atvykau tik 
priminti jūsų pažadą atvykti pas mane šeštadienį. 

— Nejaugi galėjote manyti, kad užmiršime? 

— Jūs labai gera, ponia, bet ponas Vilforas turi 
tokių svarbių ir kartais neatidėliotinų reikalų... 

— Mano vyras davė žodį, grafe, — tarė ponia de Vil- 
for,— ir jūs pats matote, kad jis jo laikosi net tais atvejais, 
kai daug dėl to nustoja. O čia jis gali tik laimėti. 

— Ar pietūs įvyks jūsų namuose Eliziejaus lau- 
kuose? — paklausė Vilforas. 

— Ne,— atsakė Montekristas,— jie įvyks užmiesty- 
je, užtat dar labiau tenka vertinti jūsų pasiaukojimą. 

— Užmiestyje? 

— Taip. 

— Kur? Netoli Paryžiaus, tiesa? 

— Tuoj pat už vartų, pusvalandis kelio nuo užkardos, 
Oteilyje. . 

— Oteilyje! — sušuko Vilforas.— Ak, tiesa, žmona 
sakė, kad jūs gyvenate Oteilyje, juk jai buvo suteikta pa- 
galba jūsų namuose. O kurioje Oteilio vietoje? 

— Fonteno gatvėje. 

— Fonteno gatvėje! — pakartojo Vilforas dusliu 
balsu.— Koks numeris? 

— Dvidešimt aštuntas. 

— Vadinasi, jums buvo parduoti markizo de Sen Me- 
rano namai? 

— Markizo de Sen Merano? — paklausė Montekris- 
tas.— Argi tas namas priklausė šiam markizui? 

— Taip,— atsakė ponia de Vilfor,— ir galite įsivaiz- 
duoti, grafe, kaip keista... 

— Kas keista? 

— Juk tiesa, tai puikus namas ar ne? 

— Žavingas. 

— O mano vyras niekada nenorėjo ten apsigyventi. 

— Čia jau, pone,— tarė Montekristas,— kažkoks 

išankstinis neigiamas nusistatymas, kurio negaliu su- 
prasti. 

— Aš nemėgstu Oteilio,— prisivertęs atsakė kara- 
liškasis prokuroras. 

— Bet, tikiuosi, nebūsiu toks nelaimingas, — neri- 
maudamas tarė Montekristas,— kad dėl tos antipatijos 
netekčiau malonumo jus pamatyti pas save? 

— Ne, grafe... manau... patikėkite, padarysiu visa, 
kas galima,— sumurmėjo Vilforas. 

— O, aš nepriimu jokių pasiaiškinimų,— atsakė 
Montekristas.— Šeštadienį, šeštą valandą aš laukiu jūsų, 
ir jeigu neatvyksite, tai, žinote... galiu pagalvoti, kad su 
tuo namu, kuris jau dvidešimt metų negyvenamas, susijusi 
kokia nors kraupi istorija, kokia kruvina legenda. 

— Atvažiuosiu, grafe, atvažiuosiu,— skubiai tarė 
Vilforas. 

— Ačiū,— atsakė Montekristas.— O dabar leiskite 
man atsisveikinti. 

— Iš tikrųjų, grafe, jūs sakėte, kad esate priverstas 
mus palikti, — tarė ponia de Vilfor,— ir net, atrodo, 
ruošėtės pasakyti kodėl, bet paskui sušnekote apie kitką. 

— Tiesiog nežinau, ar išdrįsiu prisipažinti, kur 
vykstu,— tarė Montekristas. 

— Nesvarbu, sakykite. 

— Labai mėgdamas į viską spoksoti, važiuosiu pasi- 
žiūrėti vieno dalyko, apie kurį dažnai galvodavau ištisas 
valandas. 

— Koks tas dalykas? 

— Telegrafas. 


— Telegrafas? — pakartojo ponia de Vilfor. 

— Taip, telegrafas. Kartais giedrą dieną man tekda- 
vo matyti kelio pakrašty ant kalvelės tas aukštyn kylan- 
čias juodas sąnarėtas rankas, panašias į didžiulio vabalo 
letenas, ir visada žiūrėdavau į jas su smarkiai plakančia 
širdimi. Aš galvodavau, kad tie keisti ženklai, taip ryškiai 
skrodžią orą ir perteikią nežinomą prie stalo sėdinčio 
žmogaus valią už trijų šimtų mylių linijos gale sėdinčiam 
kitam žmogui,— tie ženklai įsirėžia pilkų debesų ar dan- 
gaus žydrynės fone tik dėl visagalio valdovo noro, ir 
tada imdavau tikėti dvasiomis, silfais, nykštukais — 

žodžiu, paslaptingomis jėgomis,— ir juokdavausi. Bet 
niekada man nekildavo noro iš arti pasižiūrėti į tuos 
didžiulius baltapilvius vabalus su juodomis liesomis lete- 
nomis, nes po jų akmeniniais sparnais bijodavau rasti 
kokį mažą žmogeliuką, labai pasipūtusį, labai pedantišką, 
su visokių mokslų, kabalistikos ar burtininkystės prikimš- 
ta galva. Bet vieną gražią dieną sužinojau, kad kiekvieną 
telegrafą judina vargšas valdininkėlis su dvylika šimtų 
frankų metinės algos, ir jis visą dieną turi spoksoti ne 
į dangų kaip astronomas, ne į vandenį kaip žvejys, ne 
į gamtos reginį kaip koks dykinėtojas, bet į tokį pat balta- 
pilvį ir juodakojį vabalą, į savo korespondentą, esantį nuo 
jo už keturių ar penkių mylių. Tuomet man pasidarė labai 
įdomu iš arti pamatyti tą gyvą lėlytę ir pasižiūrėti, kaip iš 
po savo kiauto ji žaidžia su gretima lėlyte, tampydama 
vieną virvelę po kitos. 

— Ir jūs ten važiuojate? 

— Važiuoju. 

— Į kokį telegrafą? Į Vidaus reikalų ministerijos ar 
Observatorijos? 

— Jokiu būdu. Ten rasčiau žmones, kurie truks plyš 
norėtų įkalti man, ko nenoriu žinoti, ir prievarta imtų aiš- 
kinti paslaptį, kurios nė patys nežino. Po šimts pypkių, 
aš noriu, kad man liktų tos pačios iliuzijos apie vabzdžius, 
jeigu jau sugriuvo apie žmones. Todėl nevažiuosiu nei į 
Vidaus reikalų ministerijos, nei į Observatorijos telegrafą. 
Man reikia telegrafo plyname lauke, noriu pamatyti tikrą 
jo sargą, suakmenėjusį savo bokšte. 

— Jūs labai keistas didikas, — pastebėjo Vilforas. 

— Kokią liniją man patartumėte apžiūrėti? 

— Tą, kuri šiuo metu labiausiai užimta. 

— Puiku. Vadinasi, Ispanijos? 

— Suprantama. Norite ministro raštelį, kad jums 
paaiškintų... 

— Ne, ne, kodėl,— tarė Montekristas.— Aš juk 
sakau, kad nieko nenoriu suprasti. Kai tik imsiu ką nors 
suprasti, telegrafas man liausis egzistavęs, beliks tik ženk- 
las, pasiųstas Bajonės prefektui pono Diušatelio ar pono 
Montalivė graikų kalbos dviejų žodžių pavidalu: „tele“, 
„grafo“. O aš noriu išsaugoti gryną juodakojį vabalą ir 
baisųjį žodį, kad ir ateityje galėčiau juos gerbti. 

— Tai važiuokite, nes už poros valandų sutems ir 
nieko nematysite. 

— Jūs mane gąsdinate! Kuris čia visų arčiausia? 

— Turbūt prie Bajonės kelio? 

— Tebūnie prie Bajonės kelio. 

— Tai Šationo punktas. 

— O po jo? 

— Berods Monleri bokštas. 

— Ačiū, sudie! Šeštadienį jums papasakosiu savo 
įspūdžius. 

Tarpdury grafas susidūrė su dviem notarais, kurie, 
ką tik atėmę iš Valentinos palikimą, ėjo namo labai paten- 
kinti, kad sudarė aktą, teikiantį jiems nemažą garbę. 


XXV + KAIP IŠVADUOTI 
SODININKĄ NUO PELIŲ, 
GRAUŽIANČIŲ JO PERSIKUS? 


Ne tą patį vakarą, kaip buvo sakęs, bet kitą dieną gra- 
fas Montekristas pralėkė pro Anfero užkardą, pasuko Or- 
leano keliu, pervažiavo Linos kaimą nesustodamas prie 
telegrafo, kuris kaip tik tuo metu judino savo ilgas liesas 
rankas, ir pasiekė Monleri bokštą, stovintį, kaip visiems 
žinoma, aukščiausioje to paties vardo lygumos vietoje. 

Kalvos papėdėje grafas išlipo iš karietos ir siauru, 
kokių aštuoniolikos pėdų pločio takeliu, vingiuojančiu 
aplink kalnelį, ėmė kopti aukštyn. Užlipęs į viršų, jis atsi- 
dūrė prieš žalitvorę, kurios rausvus ir baltus žiedus jau 
buvo pakeitę žali vaisiai. 

Montekristas ėmė ieškoti vartelių ir netrukus juos 
rado. Jie buvo sukalti iš retų lentelių ir kabojo ant kark- 
linių vyrių. Būdavo rakinami vinimi ir virvute. Grafas 
tuoj perprato tą mechanizmą, ir varteliai atsidarė. 

Grafas atsidūrė kokių dvidešimt pėdų ilgio ir dvy- 
likos pėdų pločio sodelyje. Iš vienos pusės jį supo ta pati 
žalitvorė, kurioje buvo jau mūsų aprašytas gudrus įtai- 
symas, vadinamas varteliais, o iš kitos — visai šliejosi prie 
seno bokšto, apsivijusio gvazdikų bei leukonijų žiedais 
nubertomis gebenėmis. 

Žiūrėdamas į tą gėlėse skendintį bokštą, panašų į 
senelę, kurią atbėgo pasveikinti anūkai, niekas nebūtų 
pasakęs, kad jis galėtų papasakoti daug baisių dramų, 
jeigu, be siaubingųjų ausų, kaip sako priežodis apie sienas, 
jis dar turėtų ir balsą. 

Sodelį galima buvo pereiti raudonu takeliu, jis buvo 
nubarstytas raudonu smėliu, o pakraščiais niūksojo seni 
stori bukmedžiai, kurių atspalviai būtų pradžiuginę net 
Delakrua, to mūsų moderniškojo Rubenso, akį. Takelis 
vingiavo aštuoniuke, todėl dvidešimties pėdų plote juo 
buvo galima padaryti visą šešiasdešimt pėdų kelią. Niekur 
dar linksma ir jauna gerųjų lotynų sodininkų deivė Flora 
nebuvo taip uoliai ir nuoširdžiai garbinama kaip šitame 
mažame sodelyje. 

Iš tikrųjų gėlyne, kuriame kerojo dvidešimt rožių 
krūmų, nebuvo nė vieno lapelio, nutupėto musių, nė 
vienos jo ataugėlės, aplipusios žaliu aromatu, nuo kurio 
taip kenčia drėgnoje dirvoje pasodinti augalai. Tačiau 
juoda it suodžiai žemė ir vešli lapija liudijo, kad drėgmės 
sodelyje netrūksta. Beje, natūralią drėgmę tučtuojau būtų 
pakeitusi dirbtinė, nes viename sodo kampe buvo įkasta 
pilna vandens statinė, kurios žaliais dumbliais aptrauktą 
paviršių be paliovos puošė varlė ir rūpužė. Matyt, jų 
charakteriai neatitiko, nes jiedvi visą laiką tupėjo priešin- 
gose rato pusėse, viena kitai atgręžusios nugaras. 

Takeliuose nebuvo jokios žolelės, lysvėse — jokio pikt- 
žolės daigelio. Nė viena poniutė taip rūpestingai nevalo ir 
nekarpinėja savo pelargonijų, kaktusų ir rododendronų 
porcelianiniuose puodukuose, kaip darė iki šiol dar nema- 
tomas mažojo sodelio šeimininkas. 

Užkabinęs virvelę ant vinies, Montekristas uždarė 
vartelius, stabtelėjo ir apmetė akimis visą tą valdą. 

— Atrodo, kad telegrafistas arba šamdo sodininkus, 
arba pats aistringai mėgsta žemdirbystę, — pagalvojo jis. 

Staiga jis pamatė kažką, pritūpusį už lapų pilno 
karučio. Tas kažkas nustebęs riktelėjo, atsistojo, ir Monte- 
kristas atsidūrė prieš kokių penkiasdešimt metų žmogelį, 
kuris rinko braškes ir dėliojo jas ant vynuogienojų lapų. 

Jis turėjo dvylika lapų ir beveik tiek pat braškių. 

Stodamas seniokas vos neišmetė iš rankų braškių, 
lapų ir lėkštės. 

— Derlių imate? — paklausė šypsodamasis Monte- 
kristas. 

— Atsiprašau, pone,— atsakė žmogelis, keldamas 
ranką prie kepurės, — aš, tiesa, ne viršuje, bet visai ne- 
seniai ten buvau. 

— Nesijaudinkite dėl manęs, drauguži, — tarė gra- 
fas,— rinkite savo uogas, jeigu tik jų dar yra. 

— Jų dar yra dešimt, — tarė žmogelis, — nes štai čia 
vienuolika, o iš viso turėjau dvidešimt vieną, penkiomis 
daugiau negu pernai. Bet ir nenuostabu, šiais metais pa- 
vasaris buvo šiltas, o braškėms, pone, svarbiausia šiluma. 
Štai kodėl vietoj šešiolikos kaip pernai šiemet, kaip matote, 
vienuolika jau nuraškiau, dvylika, trylika, keturiolika, 
penkiolika, šešiolika, septyniolika, aštuoniolika... Vieš- 
patie, dviejų stinga! Dar vakar buvo visos, pone, tikrai 
buvo, aš juk pats buvau suskaičiavęs. Tikriausiai tetos 
Simonos vaikas jas man nukniaukė. Mačiau, kaip jis 
šįryt čia slampinėjo! Ak, neklaužada, vogti iš sodo! Matyt, 
jis nežino, kuo tai gali baigtis! 

— Taip, čia ne juokai,— tarė Montekristas.— Bet 
reikia neužmiršti, kad nusikaltėlis jaunas ir nori pasma- 
guriauti. 

— Žinoma,— sutiko sodininkas, — bet vis dėlto labai 
apmaudu. Tačiau dar sykį atsiprašau, pone: galbūt aš 
verčiu laukti savo viršininką? 

Ir jis baikščiai nužvelgė grafą ir jo mėlyną fraką. 

— Būkite ramus, drauguži, — atsakė grafas su ta 
šypsena, kuri kartais galėdavo būti tokia baisi ir kartais 
tokia geraširdiška. Šį sykį ji buvo tiktai geraširdiška,— 
aš joks viršininkas, man nerūpi jūsų tikrinti, aš tiesiog 
keliautojas. Mane čia atvedė smalsumas. Ir aš jau pradedu 
gailėtis užsukęs, hes matau, kad jus gaišinu. 

— Mano laikas nebrangiai kaštuoja, — liūdnai nusi- 
šypsojo žmogelis.— Tiesa, jis valdiškas, ir man nederėtų jo 
gaišti, bet gavau signalą, kad galiu valandą pasilsėti (jis 
žvilgtelėjo į saulės laikrodį, nes Monleri bokšto sodelyje 
buvo visko, net saulės laikrodis). Matote, turiu dar dešimt 
minučių, o mano braškės nunokusios, ir dar viena diena... 
Be to, ar patikėsite, pone, kad jas graužia pelės? 

— Niekada nebūčiau tuo patikėjęs, — rimtai atsakė 

Montekristas,— pelės — nemalonūs kaimynai, jeigu jau 
mes nevalgome jų su medumi, kaip darydavo romėnai. 

— Šit kaip? Romėnai jas valgydavo! — nustebo sodi- 
ninkas.— Peles valgydavo? 

— Skaičiau Petronijaus raštuose,— atsakė grafas. 

— Tikrai? Nemanau, kad tai būtų skanu, nors ir sako- 
ma: riebus kaip pelė. Pagaliau nėra ko stebėtis, kad jos 
riebios, nes visą mielą dienelę pramiega ir nubunda vien 
tam, kad visą naktį ėstų. Žinote, praėjusiais metais turėjau 
keturis abrikosus, ir vieną jos pragraužė. Priėjo pas mane 
ir lygiažievis persikas, tik vienas, tiesa,— juk tai labai 
retas vaisius, — tai štai, pone, jos sugraužė tą jo pusę, kuri 
buvo atsukta į sieną. Puikus persikas, nuostabiai skanus! 
Niekada nebuvau valgęs gardesnio! 


— Jūs jį suvalgėte? — paklausė Montekristas. 

— Suprantama, tą likusią pusę. Skanumėlis, galima 
liežuvį praryti. Taip, tos ponios moka pasirinkti kąsnelius. 
Visai kaip tetos Simonos sūnelis, — jis jau, esu tikras, pasi- 
rinko ne blogiausias braškes! Bet kitais metais, — tęsė 
sodininkas, — būkite ramus, taip nebeatsitiks, nors kiau- 
ras naktis tektų saugoti, kai uogos ims sirpti. 

Montekristas užtenkamai pamatė. Kiekvienas žmogus 
turi aistrą, graužiančią jam širdį, kaip kiekvienas vaisius 
turi savo kirmėlę. Telegrafisto aistra buvo sodininkystė. 
Grafas ėmė skainioti kekes dengiančius vynuogienojų 
lapus ir tuo pavergė sodininko širdį. 

— Ponas atvykote apžiūrėti telegrafo? — pasitei- 
ravo jis. 

— Taip, žinoma, jeigu to nedraudžia nuostatai. 

— Visiškai  nedraudžia,— atsakė  sodininkas,— 
kadangi tai nepavojinga: juk niekas nežino ir negali 
žinoti to, ką mes perduodame. 

— Man iš tikrųjų pasakojo, — kalbėjo grafas, — kad 
jūs kartojate ženklus, kurių nė patys nesuprantate. 

— Žinoma, pone, ir aš tuo labai patenkintas, — 
juokdamasis tarė telegrafistas. 

— O kodėl? 

— Nes tokiu būdu už nieką neatsakau. Aš tik mašina, 
ir jeigu veikiu, tai ko dar iš manęs galima reikalauti? 

„Velniai griebtų,— pagalvojo  Montekristas,— ne- 

jaugi būčiau aptikęs žmogų, kuris nieko nesiekia? Po 
šimts pypkių, tuomet man nepasisekė!“ 

— Pone,— tarė sodininkas, pažvelgęs į saulės laik- 
rodį, — dešimt minučių praėjo, aš grįžtu į savo postą. Gal 
teiktumėtės lipti drauge su manimi? 

— Einu. 

Ir Montekristas įėjo į bokštą, padalytą į tris aukštus. 
Pačiame apatiniame vietoje baldų stovėjo atremti į sieną 
kai kurie sodininkystės įrankiai: kastuvai, grėbliai, 
laistyklės. 

Antras aukštas — tai nuolatinis ar, tiksliau pasakius, 
naktinis tarnautojo butas. Čia buvo keletas skurdžių vir- 
tuvės rykų, lova, stalas, dvi kėdės, molinis praustuvas. 
Palubėje kabojo džiovintos žolės,— grafas pažino, kad 
tai kvapieji žirniukai ir ispaniškos pupelės, kurias žmo- 
gelis sėklai laikė ankštyse. Rūpestingai, kaip koks moky- 
tas botanikas, jis buvo priraišiojęs prie jų korteles su 
užrašais. 

— Sakykite, pone, ar daug laiko reikia, kad išmoktum 
telegrafisto darbą? — paklausė Montekristas. 

— Ilgai trunka ne mokymasis, bet neetatinė tarnyba. 

— O kiek gaunate algos? 

— Tuūkstantį frankų, pone. 

— Mažoka. 


— Taip, bet, kaip matote, butas nekaštuoja. 

Montekristas apmetė akimis kambarį. 

„Kad tik jis nesugalvotų branginti to savo buto“, — 
sumurmėjo jis. 

Užkopė į trečiąjį aukštą — čia ir buvo telegrafas. 
Montekristas apžiūrėjo dvi geležines rankenas, kuriomis 
tarnautojas judino visą mašiną. 

— Tai labai įdomu,— tarė jis,— bet ilgainiui toks 
gyvenimas turėtų jums kiek įkyrėti? 

— Pradžioje nuo nuolatinio dairymosi sprandą 
įskausta, bet po metų kitų įpranti. Be to, juk mes turime 
poilsio valandas ir dienas. 

— Poilsio dienas? 

— Taip. 

— Kada? 

— Kai būna ūkanota. 

Taip, tiesa. 
Tada man tikra šventė: nulipu į sodą, čia sodinu, 


geniu, karpau, nurenku vikšrus. Laikas praeina bematant. 


Seniai jūs čia? 
Dešimt metų ir penkeri metai neetatinės tarnybos, 


tai iš viso penkiolika. 


O jums jau... 

Penkiasdešimt penkeri. 

Kiek reikia ištarnauti, kad gautumėte pensiją? 
Ak, pone, dvidešimt penkerius metus. 

O kiek tos pensijos? 

Šimtas ekiu. 

Vargšai žmonės! — sumurmėjo Montekristas. 

Ką jūs sakote, pone? — paklausė valdininkas. 
Sakau, kad visa tai nepaprastai įdomu. 

Kas įdomu? 

Visa, ką man parodėte... Ir jūs visai nieko nesu- 


prantate apie tuos signalus? 


Visai nieko. 

Ir niekada nebandėte suprasti? 

Niekada. Kuriam galui? 

Bet juk yra signalų, liečiančių tiesiogiai jus? 
Žinoma. 

Tuos suprantate? 

Jie amžiais tie patys. 

O ką jie reiškia?.. 


— „Nieko naujo“... „Jums laisva valanda“... arba: 
„Iki rytojaus“... 


Taip, tai nekalti signalai, — tarė grafas.— Bet 


žiūrėkite, atrodo, jūsų korespondentas ima judėti? 


Taip, tikrai. Ačiū, pone. 

O ką jis jums sako? Ką nors suprantate? 
Taip, jis klausia, ar aš pasirengęs. 

Ką jūs atsakote? 


Signalu, kuris praneša mano korespondentui iš 


dešinės, kad aš pasiruošęs, ir kartu įspėja korespondentą 
iš kairės, kad jis taip pat pasiruoštų. 


Nekvailai padaryta, — tarė grafas. 
Stai jūs tuojau pamatysite, — didžiuodamasis tęsė 


žmogelis,— po penkių minučių jisai prabils. 

— Vadinasi, aš turiu penkias minutes, — tarė Monte- 
kristas,— daugiau negu man reikia. Brangusis, leiskite 
paklausti jus vieno dalyko? 

— Prašau. 

— Ar mėgstate sodininkystę? 

— Nepaprastai. 

— Ir jums būtų malonu turėti poros dešimtinių 
sodą vietoje dvidešimties pėdų terasos? 

— Pone, aš jį paversčiau žemiškuoju rojumi. 

— Jums nelengva gyventi iš tūkstančio frankų? 

— Nėra lengva, bet šiaip taip manausi. 

— Taip, bet sodelis jūsų varganas. 

— Čia tai teisybė, sodeliukas mažas. 

— Be to, dar pilnas pelių, kurios viską suryja. 

— Tai tikra Dievo rykštė. 

— Sakykite, kas būtų, jeigu, nelaimė, jūs nusigręžtu- 
mėte tuo metu, kai korespondentas iš dešinės ims judėti? 

— Aš nematyčiau jo signalų. 

— Ir kas tuomet būtų? 

— Negalėčiau jų pakartoti. 

— Ir tuomet? 

— Tuomet mane nubaustų, kad iš apsileidimo jų 
nepakartojau. 

— Kiek? 

— Šimtu frankų. 

— Dešimtadaliu metinės algos. Nieko sau! 

— Ką padarysi! — tarė valdininkas. 

— Ar taip jums yra pasitaikę? — paklausė Monte- 
kristas. 

— Vienąkart pasitaikė, kai skiepijau geltonąją rožę. 

— Na, o jeigu sugalvotumėte kaip nors pakeisti 
gaunamą signalą arba perduoti kitokį? 

— "Tuomet kas kita. Tuomet mane atleistų iš darbo, 
ir aš netekčiau pensijos. 

— Trijų šimtų frankų? 

— Taip, pone, šimto ekiu. Todėl pats suprantate, kad 
aš niekada nieko panašaus nepadarysiu. 

— Net už sumą, lygią jūsų penkiolikos metų algai? 
Juk apie tai verta pagalvoti, — kaip jums atrodo? 

— Už penkiolika tūkstančių frankų? 

— Taip. 

— Pone, jūs mane gąsdinate. 

— Na jau! 

— Pone, jūs norite mane sugundyti? 

— Visai teisingai. Suprantate, penkiolika tūkstančių 
frankų! 

— Pone, leiskite man verčiau žiūrėti į korespondentą 
iš dešinės! 

— O ne, nežiūrėkite į jį, pažvelkite čia! 

— Kas čia yra? 

— Kaip? Nepažįstate šitų popieriukų? 

— Banknotai! 

— Patys tikriausi. Jų čia penkiolika. 

— Kieno gi jie? 

— Jūsų, jei tik norite. 

— Mano! — sušuko dusdamas telegrafistas. 

— Na, taip, jūsų, visiškai jūsų. 

— Pone, mano korespondentas iš dešinės signali- 


— Tegu sau signalizuoja. 

— Pone, jūs išblaškėte mane, aš gausiu pabaudą. 

— Tai jums kaštuos šimtą frankų. Matote, nereikia 
paleisti iš rankų tų penkiolikos tūkstančių. 

— Pone, korespondentas iš dešinės nekantrauja, jis 
kartoja signalus. 

— Nekreipkite į jį dėmesio ir šekite. 

Grafas įbruko banknotus į telegrafisto ranką. 

— Bet čia dar ne viskas,— tarė jis.— Jūs nepra- 
gyvensite iš tų penkiolikos tūkstančių frankų. 

— Taigi aš turėsiu tarnybą. 

— Ne, jos neteksite, nes dabar duosite ne tą signalą, 
kurį priėmėte iš savo korespondento. 

— Ak, pone, ką jūs man siūlote? 

— Vaikišką pokštą. 

— Pone, jeigu manęs neprivers... 

— Kaip tik ir ketinu jus priversti. 

Ir Montekristas ištraukė iš kišenės kitą pluoštą bank- 
notų. 

— Stai dar dešimt tūkstančių frankų,— tarė jis, — 
su anais penkiolika, kurie jūsų kišenėje, bus dvidešimt 

penki tūkstančiai. Už penkis tūkstančius frankų jūs nusi- 
pirksite gražų namelį ir dvi dešimtines žemės. Kiti pinigai 
duos jums tūkstantį frankų rentos. 

— Dviejų dešimtinių sodas! 

— Ir tūkstantis frankų rentos. 

— Dieve mano, Dieve mano! 

— Imkite gi! 

Ir Montekristas prievarta įbruko į telegrafisto ranką 
dešimt tūkstančių frankų. 

— Ką aš turiu daryti? 

— Nieko ypatingo. 

— Bet vis dėlto? 

— Perduokite štai šituos signalus. 

Montekristas ištraukė iš kišenės popierių, kuriame 
buvo nubraižyti trys ženklai ir skaičiais pažymėta jų eilė. 

— Kaip matote, tai ilgai netruks. 

— Taip, bet... 

— Dabar jau turėsite lygiažievių persikų ir visa kita. 

Smūgis buvo taiklus. Paraudęs iš susijaudinimo ir 
išmuštas prakaito, žmogelis perdavė vieną po kito grafo 
nurodytus signalus, nors korespondentas iš dešinės bevil- 
tiškai barškino. Šis, nesuprasdamas, kodėl jo ženklai iš- 
kraipomi, ėmė manyti, jog persikų augintojas išprotėjo. 

O korespondentas iš kairės sąžiningai pakartojo žmo- 
gelio signalus, kurie galų gale pateko į Vidaus reikalų 


ministeriją. 
— Dabar jūs turtingas, — tarė Montekristas. 
— Taip, bet kokia kaina! — atsakė telegrafistas. 


— Klausykite, drauguži, aš nenoriu, kad jus graužtų 
sąžinė. Patikėkite, prisiekiu, jūs niekam nepakenkėte, tik 
padėjote įvykti Dievo valiai. 

Telegrafistas žiūrinėjo banknotus, vartė juos, skai- 
čiavo. Jis čia blyško, čia raudo. Pagaliau šoko į savo kam- 
barį atsigerti vandens, bet, nespėjęs pribėgti praustuvo, 
apalpęs žnegtelėjo tarp sausų pupelių. 

Praslinkus penkioms minutėms, kai telegrafo prane- 
šimas pasiekė ministeriją, Debrė liepė pakinkyti karietą 
ir nudūmė pas Danglarus. 

— Ar jūsų vyras turi ispanų paskolos obligacijų? — 
paklausė jis baronienę. 

— Ir ne bet kiek! Maždaug šešetą milijonų. 

— Tegu jas parduoda bet kokia kaina. 

— O kodėl gi? 

— Todėl, kad don Karlosas pabėgo iš Buržo ir grįžo 
į Ispaniją. 

— Iš kur žinote? 

— Nagi iš ten, — gūžtelėjęs pečiais, atsakė Debrė, — 
iš kur viską sužinau. 

Baronienei nereikėjo kartoti: ji puolė pas vyrą, tas pas 
savo maklerį ir liepė jam parduoti ispanų obligacijas bet 
kokia kaina. 

Kai biržoje visi pamatė, kad Danglaras parduoda, 
ispanų obligacijos tuojau krito. Danglaras neteko penkių 
šimtų tūkstančių frankų, bet atsikratė visų savo obliga- 
cijų. 

Vakare „Kurjeryje“ buvo išspausdinta: 

„Telegrafo pranešimas 

Nors ir griežtai buvo saugomas, karalius don Kar- 
losas pabėgo iš Buržo ir per Katalonijos sieną grįžo į Ispa- 
niją. Barselona sukilo ir perėjo į jo pusę“. 

Visą vakarą nuo lūpų nenuėjo šnekos apie Danglaro 
įžvalgumą, nes jis spėjo parduoti savo akcijas, apie tai, 
kad jam velniškai sekasi, nes per tokią katastrofą jis ne- 
teko tik penkių šimtų tūkstančių frankų. 

O tie, kurie nepardavė obligacijų ar nusipirko jų iš 
Danglaro, laikė save bankrutavusiais ir praleido bjaurią 
naktį. 

Ryto metą vyriausybės „Vadovas“ pranešė: 

„Vakarykštis „Kurjerio“ pranešimas apie don Karloso 
pabėgimą ir sukilimą Barselonoje neturi jokio pagrindo. 

Karalius don Karlosas nebuvo išvykęs iš Buržo, ir 
Pirėnų pusiasalyje visiškai ramu. 

Ta klaida įvyko dėl to, kad per rūką neteisingai buvo 
suprastas telegrafo signalas“. 

Obligacijos pakilo dukart tiek, kiek buvo nukritusios. 

Skaitant kartu nuostolį ir galimą pelną, Danglaras 
prarado visą milijoną. 

— Puiku! — tarė Montekristas Moreliui, sėdėjusiam 
pas jį tuo metu, kai buvo pranešta apie keistą biržos 
posūkį, kurio auka tapo Danglaras.— Už dvidešimt penkis 

tūkstančius frankų aš išradau vieną dalyką, už kurį 
mielai sumokėčiau šimtą tūkstančių. | 
— Ir ką išradote? — paklausė Maksimilijanas. 
— Išradau būdą, kaip išvaduoti sodininką nuo pelių, 
graužiančių jo persikus. 


XXVI + VAIDUOKLIAI 


Iš pirmo žvilgsnio Oteilio namuose nematyti jokios 
prabangos, nėra nieko tokio, ko galima būtų tikėtis iš pui- 
kuolio Montekristo būstinės. To paprastumo norėjo pats 
šeimininkas, griežtai liepęs niekuo nekeisti išorės. Norint 
tuo įsitikinti, užteko pažvelgti į sodą. Bet tereikėdavo 
peržengti slenkstį, ir vaizdas iškart pasikeisdavo. 

Skoningai ir greitai įrengdamas kiemą bei kambarius, 
Bertučijus prašoko pats save. Kaip kadaise Anteno herco- 
gas per vieną naktį nukirsdino visą alėją, užstojusią Liud- 
vikui XIV reginį, taip ir Bertučijus per tris dienas apso- 
dino visiškai tuščią kiemą, ir kuplūs topoliai bei klevai, 
perkelti su milžiniškais šaknų luitais, jau metė šešėlį į 
namo fasadą, prieš kurį vietoje žolėmis apžėlusio grindinio 
plytėjo veja. Jos velėnos buvo suklotos tą patį rytą, ir plati 
žalia pievelė, tik ką palaistyta, dar žibėjo rasa. 

Žinoma, viską nurodinėjo grafas. Jis pats davė Ber- 
tučijui planą, kuriame buvo pažymėta, kiek reikia sodinti 
medžių ir kur, pievelės forma ir dydis. 

Dabar namo negalima buvo pažinti, net pats Bertu- 
čijus tvirtino, kad nepažįsta jo tuose žaliuose rėmuose. 

Ekonomas mielai būtų šį tą ir sode pakeitęs, bet 
grafas griežtai įsakė nieko čia neliesti. Užtat Bertučijus 
atsigavo užversdamas gėlėmis prieškambarius, laiptus ir 
židinius. 

Iš tikrųjų ekonomas buvo apdovanotas nepaprastu 
sugebėjimu vykdyti įsakymus, o šeimininkas — nuostabiu 
mokėjimu priversti jo klausyti. Štai jau dvidešimt metų 
negyvenamas namas, dar vakar toks niūrus ir liūdnas, 
prisigėręs to pelėsių kvapo, kurį galima pavadinti laiko 
kvapu, per vieną dieną atgijo, pakvipo aromatais, kuriuos 
mėgo šeimininkas, net ir šviesos jame atsirado tiek, kiek 

jis norėjo. Vos tik čia įžengęs, grafas rado po ranka savo 
knygas ir ginklus, ant sienų — mėgstamus paveikslus, 
prieškambaryje — šunį, kurio glaustymasis jam buvo 
malonus, ir paukščius giesmininkus, kurių čiulbesio 
mielai klausydavosi. Visas namas pabudo iš ilgo miego 
tarsi Miegančiosios gražuolės rūmai. Jis gyveno, dainavo, 
žydėjo kaip ir tie jaukūs kampeliai, kurie iš seno mums 
brangūs, ir jeigu, nelaimė, mums tenka juos palikti, mes 
nejučiom paliekame juose ir savo širdies dalelę. 

Linksmi tarnai siuvo po gražų kiemą: vieni buvo užsi- 
ėmę virtuvėse ir lakstė tik vakar atnaujintais laiptais su 
tokia išvaizda, tarsi nuo amžių būtų gyvenę tame name, 
kiti sukinėjosi po daržines, kuriose, rodos, jau pusšimtis 
metų stovėjo sunumeruotos karietos; po arklides, kur prie 
ėdžių žvingavo žirgai, atsiliepdami į arklininkų balsą; šie 
šnekučiavosi su jais kur kas pagarbiau, negu kiti tarnai 
su savo ponais. 

Bibliotekoje buvo maždaug du tūkstančiai tomų, su- 
statytų dviejose spintose palei dvi sienas. Viename sky- 
riuje — naujausieji romanai, ir vakar pasirodžiusi knyga 
jau stovėjo savo vietoje, tviskėdama raudonais paauksuo- 
tais viršeliais. 

Kitapus namo, prieš biblioteką, buvo įrengtas šiltna- 
mis, kuriame didžiulėse japoniškose vazose skleidė lapus 
daugybė retų augalų. Šiltnamis žavėjo ir akį, ir uoslę, o jo 
viduryje stovėjo biliardas, — atrodė, kad lošikai tik prieš 
kokią valandą paliko ant žalios jo gelumbės snaudžiančius 
kamuolius. 


Tik vieno kambario nelietė burtininkas Bertučijus. 
Tas kambarys buvo kairiajame antrojo aukšto kampe. Į jį 
ėjo pagrindiniai laiptai, o išeiti iš jo buvo galima slaptais 
laipteliais. Tarnai eidavo pro tą kambarį jausdami sunkiai 
įveikiamą smalsumą, o Bertučijus — siaubą. 

Lygiai penktą valandą, lydimas Ali, grafas sustojo 
prieš namą Oteilyje. Bertučijus laukė jo nekantriai ir kartu 
neramiai. Jis tikėjosi pagiriamas ir kartu bijojo pamatyti 
surauktus šeimininko antakius. 

Montekristas išlipo iš karietos ir tylėdamas, neskubė- 
damas nei girti, nei peikti, apėjo visą namą, apžiūrėjo 
sodą. 

Tik įžengęs į savo miegamąjį kitame namo gale, toli 
nuo užrakinto kambario su laipteliais, jis parodė ranka 
nedidelę rausvą spintelę, į kurią atkreipė dėmesį dar tada, 
kai buvo čia atvykęs pirmą kartą. 

— Ji tinka tik pirštinėms,— tarė jis. 

— Visiškai teisingai, jūsų šviesybe,— atsakė paten- 
kintas Bertučijus,— atidarykite ją ir rasite pirštines. 

Kitose spintelėse grafas rado irgi tai, ką tikėjosi 
rasti: kvepalų buteliukus, cigarus, brangenybes. 

— Gerai,— pagaliau tarė jis. 

Bertučijus išėjo visas švytėdamas: tokią didžiulę 
įtaką darė grafas visiems aplinkiniams žmonėms. 

Lygiai šeštą valandą prieš vartus pasigirdo arklio 
trypimas. Tai atjojo ant savo Medėjo mūsų mielas sipajų 
kapitonas. 

Montekristas maloniai šypsodamasis laukė jo priean- 


„gyje. Ė | 
— Esu tikras, kad aš pirmutinis! — sušuko jam Mo- 


relis.— Tyčia skubėjau, kad galėčiau pabūti su jumis nors 
trumpą valandėlę dviese, kol suvažiuos kiti. Žiuli ir Ema- 
nuelis siunčia jums daugybę linkėjimų. O, žinote, pas jus 
čia puiku! Sakykite, grafe, ar jūsų tarnai gerai prižiūrės 
mano žirgą? 

— Būkite ramus, brangusis Maksimilijanai, jie savo 
darbą moka. 

— Juk jį reikia gerai nutrinti. Kad būtumėte matęs, 
kaip jis dūmė! Tikras viesulas! 

— Penkis tūkstančius kaštuojąs žirgas ir turi būti 
viesulas! — tarė Montekristas tėvišku tonu. 

— Ar jums jų gaila? — paklausė Morelis, kaip vi- 
sada atvirai šypsodamasis. 

— Man? Gink Dieve! — atsakė grafas.— Ne. Apie 
gailestį reikėtų kalbėti tada, jeigu arklys būtų blogas. 

— Jis toks puikus, brangusis grafe, kad Šato Reno, 
geriausias arklių žinovas Prancūzijoje, ir Debrė, kuris 
jodinėja ministerijos arabiškais žirgais, dabar vejasi 
mane ir, kaip matote, šiek tiek atsiliko, o jiems ant kulnų 
lipa baronienės Danglar karieta, lėkdama mažiausiai po 
šešias mylias per valandą. 

„— Tai jie netrukus bus čia? — paklausė Montek- 

ristas. 

— Taip. Antai ir jie. 

Iš tikrųjų tą pačią valandėlę prie vartų, kurie tučtuo- 
jau atsidarė, prilėkė -pora garuojančių arklių pakinkyta 
karieta, lydima dviejų uždususių raitelių. Karieta, aprė- 
žusi pusratį, sustojo netoli prieangio, abu raiteliai taip pat. 

Akies mirksniu Debrė nušoko nuo žirgo ir pribėgo 
prie karietos durelių. Jis padavė ranką baronienei. Ši 
išlipdama padarė judesį, kurį pastebėjo tik Montekristas. 

Bet grafas nieko neišleido iš akių: jis pastebėjo, kaip, 
sujudėjus rankai, šmėkštelėjo baltas laiškelis, toks pat ne- 
žymus kaip ir rankos judesys. Laiškelis labai mikliai, 
matyt, tas kelias jam buvo įprastas, iš ponios Danglar 
pirštelių atsidūrė ministro sekretoriaus rankoje. 

Įkandin žmonos pasirodė ir bankininkas, toks išblyš- 
kęs, tarsi liptų ne iš savo karietos, bet iš kapo. 

Greitu tiriančiu žvilgsniu, kurį suprato tik Montekris- 
tas, ponia Danglar apmetė kiemą, kolonas prie namo ir jo 
fasadą. Paskui, užslopinusi lengvą susijaudinimą, kuris 
tikriausiai būtų atsispindėjęs jos veide, jeigu tas veidas 
būtų galėjęs blykšti, ji ėmė lipti į prieangį, sakydama 
Moreliui: 

— Pone, jeigu jūs būtumėte mano draugas, aš pa- 
klausčiau, ar jūs parduodate savo žirgą. 

Morelis ne tiek nusišypsojo, kiek susiraukė ir žvilgte- 
lėjo į Montekristą, tarsi maldaudamas išgelbėti jį iš 
keblios padėties. 

Grafas suprato jį. 

— Ak, ponia,— tarė jis,— kodėl ne manęs to klau- 
siate? 

— Kreipdamasis į jus, grafe, — atsakė baronienė, — 
žmogus neturi teisės ko nors norėti, nes tuomet tikrai 
gausi. Todėl aš ir kreipiausi į poną Morelį. 

— Deja,— tarė grafas,— aš galiu paliudyti, kad 
ponas Morelis niekam negali savo žirgo perleisti, nes tai 
susiję su jo garbe. 

— Kaip tai? 

— Jis susilažino per pusę metų išjodinėti Medėją. 
Suprantate baroniene, jeigu jis parduotų žirgą nepraėjus 
lažybų terminui, tai ne tik netektų žirgo, bet dar visi apie 
jį šnekėtų, kad jis išsigandęs. Sipajų kapitonas negali 

leisti kilti tokioms kalboms net ir tuo atveju, kai reikia 
patenkinti gražios moters užgaidą, kuri, mano nuomone, 
yra viena švenčiausių dalykų mūsų pasaulyje. 

— Matote, ponia...— tarė Morelis, dėkingai šypsoda- 
masis Montekristui. 

— Be to, mano supratimu,— įsiterpė Danglaras rūš- 
kanu tonu, kurio neįstengė praskaidrinti nenuoširdi šyp- 
sena, — arklių ir šiaip jūs turite pakankamai. 

Ponia Danglar nebuvo pratusi pakęsti tokius išsišo- 
kimus neatsikirtusi, tačiau, dideliam jaunų vyrų nuste- 
bimui, ji apsimetė neišgirdusi ir nieko neatsakė. 

Montekristas, šypsodamasis iš neįprasto jos tvardy- 
mosi bei nuolankumo, rodė baronienei dvi milžiniškas 
kiniško porceliano vazas, ant kurių buvo susirangę di- 
džiuliai, įmantriai susiraizgę vandens augalai. Tik gamta 
galėjo sukurti tokias įvairias, sodrias ir vingrias jų for- 
mas. 

Baronienė buvo sužavėta jomis. 

— Betgi jose galima pasodinti Tiuilri sodo kašto- 
ną! — tarė ji.— Kaip ir išsigudrino išdegti tokio didu- 
mėlio vazas? 

— Ponia,— tarė Montekristas, — argi galime atsaky- 
ti į tai mes, gaminą stovylėles ir ploną it muslinas stiklą? 
Čia kitų amžių darbas, tam tikras žemės ir jūros genijų 
kūrinys. 

— Šit kaip? Tai maždaug kokiai epochai jos pri- 
klauso? 

— Nežinau. Tik girdėjau, kad vienas kinų impera- 
torius liepė pastatyti specialią krosnį, kurioje vieną po 
kitos išdegė dvylika tokių vazų. Dvi iš jų suskilo krosnyje, 
kitas dešimt nuleido į jūrą, į trijų šimtų sieksnių gylį. 
Jūra“ žinojo, ko iš jos norima: ji apraizgė jas savo vijok- 
liais, padengė koralais, nusagstė kiaukutais. Du šimtai 
metų jūros dugne kietai sulipdė visus tuos priedus. Mat 
imperatorių, kuris buvo sumanęs tą bandymą, nušlavė 
revoliucija, ir po jo liko tik raštelis, kad vazos buvo iš- 
degtos ir nuleistos į jūros dugną. Po dviejų šimtų metų 
tas raštelis buvo surastas ir nutarta vazas ištraukti. 
Narai su tam tyčia pagamintais prietaisais leidosi jų 
ieškoti toje įlankoje, kurioje jos buvo nugramzdintos. 

Iš dešimties rado tik tris, kitos buvo bangų nuneštos ir 
sudaužytos. Aš mėgstu tas vazas. Kartais įsivaizduoju, 
kaip į jas mesdavo blausų ir šaltą žvilgsnį beformės, 
siaubingos ir paslaptingos jūrų pabaisos, kokias gali 
matyti tik narai, ir daugybė žuvyčių slėpdavosi jose nuo 
savo priešų. 

Tuo tarpu Danglaras, nedidelis retenybių mėgėjas, 
automatiškai skabė vieną po kito puikaus apelsinmedžio 
žiedus. Nudraskęs juos, jis pasisuko prie kaktuso, bet šis, 
būdamas ne tokio švelnaus charakterio, skaudžiai įdūrė 
Jį. 

Tada jis krūptelėjo ir pasitrynė akis, tarsi pabusda- 
mas iš miego. 

— Barone,— šypsodamasis tarė jam Montekristas, — 
jūs didelis tapybos mėgėjas ir turite tokių puikių paveiks- 
lų, kad aš nedrįstu jums girti savųjų. Tačiau vis dėlto 
štai du Hobemos, vienas Paulius Poteris, vienas Mieris, 
du Žerarai Dou, po vieną Rafaelį, Van Deiką, Surbaraną 
ir du ar trys Muriljai, kurie verti mesti į juos akį. 

— Žiūrėkite! — tarė Debrė.— Štai šitą Hobemą 
pažįstu. 

— Tikrai? 

— Jį siūlė pirkti muziejui. 

— Ten berods nėra nė vieno Hobemos,— įterpė 
Montekristas. 

— Nėra, ir vis dėlto muziejus atsisakė jį pirkti. 

— Kodėl? — paklausė Šato Reno. 

— Jūsų naivumas tiesiog žavingas. Ogi todėl, kad 
vyriausybė neturi pinigų. 

— Ak, atsiprašau! — tarė Šato Reno.— Štai jau aš- 
tuoneri metai kasdien šitai girdžiu, bet vis dar negaliu 
priprasti. 

— Nieko, priprasite,— nuramino Debrė. 

— Nemanau,— atsakė Šato Reno. 

— Majoras Bartolomėjus Kavalkantis! Vikontas 
Andrea Kavalkantis! — pranešė Batistenas. 

Su juodu atlasiniu kaklaraiščiu ką tik iš parduotuvės, 
švariai nusiskutęs, žilais ūsais, pasitikinčiu žvilgsniu, su 
majoro uniforma, papuošta trimis žvaigždėmis ir penkiais 
kryžiais, nepriekaištinga seno kareivio laikysena, — šitoks 

pasirodė mums jau pažįstamas švelnus tėvas, majoras 
Bartolomėjus Kavalkantis. 

Greta jo, apsirengęs naujintelaite eilute, su šypsniu 
lūpose žengė munis taip pat jau pažįstamas tėvą gerbiąs 
sūnus, Andrea Kavalkantis. 

Morelis, Debrė ir Šato Reno šnekučiavosi apžiūri- 
nėdami tėvą ir sūnų, ir, žinoma, ilgiau užtruko prie pasta- 
rojo, išnarstę jį po kaulelį. 

— Kavalkantis! — tarė Debrė. 

— Skambi pavardė, po galais,— pastebėjo Morelis. 

— Taip,— tarė Šato Reno,— su tuo reikia sutikti. 
Italai gražiai vadinasi, bet negražiai rengiasi. 

— Jūs priekabus, Šato Reno,— nesutiko Debrė,— jo 
kostiumas puikiai pasiūtas ir visai naujas. 

— Kaip tik šitai man ir nepatinka. Atrodo, kad tas 
ponas šiandien pirmą kartą apsirengė. 

— Kas jie tokie, tie ponai? — paklausė Danglaras 
grafą Montekristą. 

— Jūs girdėjote: Kavalkančiai. 

— Čia tik pavardė, jinai man nieko nesako. 

— Ak, tiesa, jūs nenusimanote apie mūsų itališkąją 
aristokratiją. „Kavalkanti“ — reiškia kunigaikščių krau- 
jo Žmogus. 

— Turtingi? 

— Pasakiškai. 

— Kuo verčiasi? 

— Nesėkmingai stengiasi nusigyventi. Beje, jis akre- 
dituotas į jūsų banką, bent man taip sakėsi, kai užvakar 
pas mane lankėsi. Aš tam ir pakviečiau juos, kad supažin- 
dinčiau su jumis. 

— Man atrodo, jie labai taisyklingai kalba prancū- 
ziškai, — tarė Danglaras. 

— Sūnus išauklėtas viename pietų Prancūzijos ko- 
leže, Marselyje ar netoli jo. Dabar jis tarsi devintame 
danguje. 

— Kodėl? — paklausė baronienė. 

— Tai prancūzės kaltos, ponia. Jis būtinai nori 
vesti paryžietę. 

— Ką gi, neblogas sumanymas! — gūžtelėjo pečiais 
Danglaras. 

Ponia Danglar pažvelgė į vyrą su tokia išraiška, kuri 
kiekvienu kitu metu būtų pranašavusi audrą, bet ir šį sykį 
ji nutylėjo. 

— Siandien baronas atrodo labai blogai nusiteikęs, — 
tarė Montekristas poniai Danglar,— ar tik negresia jam 
ministro portfelis? 

— Kol kas ne, kiek žinau. Aš linkusi manyti, kad jis 
lošė biržoje ir prakišo, o dabar nežino, ant ko išgiežti ap- 
maudą. 

— Ponas ir ponia de Vilforai! — paskelbė Batistenas. 

Jie įėjo. Vilforas, nors ir tvardydamasis, aiškiai 
jaudinosi. Spausdamas jo ranką, Montekristas pajuto ją 
virpant. 


„Tikrai, tik moterys moka apsimesti“, — pamanė 
Montekristas, žiūrėdamas į ponią Danglar, kuri šypsojosi 
karališkajam prokurorui ir bučiavosi su jo žmona. 

Pasisveikinęs su atvykusiais, grafas pastebėjo Bertu- 
čijų. Iki šiol užsiėmęs pietų tvarkymu, dabar jis įslinko 
į nedidelę svetainę šalia tos, kurioje buvo svečiai. 

Grafas nuėjo pas jį. 

— Ko jums reikia, Bertučijau? — paklausė jis. 

— Jūsų šviesybė nepasakėte, kiek bus svečių. 

— Taip, tikrai. 

— Keliems asmenims padengti? 

— Suskaičiuokite pats. 

— Ar visi jau atvykę, jūsų šviesybe? 

— Taip. 

Bertučijus pažvelgė pro praviras duris. Montekristas 
nenuleido nuo jo akių. 


— O Dieve! — sušuko ekonomas. 

— Kas yra? — paklausė grafas. 

— Šita moteris!.. Šita moteris!.. 

— Katra? 

— Su balta suknia, apsikabinėjusi deimantais!.. Blon- 


— Ponia Danglar? 

— Nežinau, kuo ji vardu. Bet čia ji, pone, ji! 

— Kas „ji“? 

— Moteris iš sodo! Ta, kuri buvo nėščia! Ta, kuri 
vaikštinėdavo laukdama... Laukdama... 


309 


Bertučijus nutilo prasižiojęs, perbalęs, jo plaukai 
atsistojo. 

— Laukdama ko? 

Bertučijus tylėdamas parodė į Vilforą pirštu, maž- 
daug tokiu pat mostu kaip Makbetas rodė į Banką. 

— (O Dieve...— sušnibždėjo jis pagaliau.— Matote? 

— Ką? 

— Jį! 

— Jį? Poną karališkąjį prokurorą de Vilforą? Žino- 
ma, aš jį matau. 

— Tai aš jo nenužudžiau?! 

— Klausykite, mielasis Bertučijau, jūs, atrodo, kraus- 
totės iš proto,— tarė grafas. 

— Tai jis nemirė? 

— Taigi ne! Jis nemirė, pats matote. Užuot įvaręs 
jam durklą tarp šešto ir septinto kairės pusės šonkaulio, 
kaip paprastai daro jūsų tėvynainiai, jūs įvarėte jį tru- 
putį per aukštai arba truputį per žemai, o teisininkai — 
pašėlusiai gajūs. O gal visa tai, ką jūs man pasakojote, 
grynas melas, gal tai tik vaizduotė, haliucinacija? Jūs 
užmigote nesuvirškinęs kaip reikiant savo keršto, jis ap- 
sunkino jums skrandį, ir jūs sapnavote košmarą, štai ir 
viskas. Na, atsikvošėkite ir suskaičiuokite: ponas ir ponia 
de Vilforai — du, ponas ir ponia Danglarai — keturi, 
Šato Reno, Debrė, Morelis — septyni, majoras Bartolo- 
mėjus Kavalkantis — aštuoni. 

— Aštuoni,— pakartojo Bertučijus. 

— Betgi palaukite! Palaukite! Kur taip skubate, po 
velnių! Užmiršote dar vieną svečią. Pažiūrėkite truputį 
kairiau... štai ten... ponas Andrea Kavalkantis, vaikinas 
su juodu fraku, jis žiūri į Muriljo madoną, dabar atsi- 
gręžia. 

Sį kartą Bertučijus vos nesuriko, tik Montekristo 
žvilgsnis sulaikė riktelėjimą lūpose. 

— Benedetas! — sušnibždėjo jis.— Tai likimas! 

— Muša pusę septynių, ponas Bertučijau,— griežtai 
tarė grafas, — tą valandą pietūs turėjo būti ant stalo. Jūs 
žinote, kad aš nemėgstu laukti. 

Ir Montekristas grįžo į svetainę, o Bertučijus, rams- 
tydamasis sienų, nuėjo į valgomąjį. 

Po valandėlės svetainės durys atsidarė. Pasirodė 
Bertučijus ir kaip Vatelis Šantiji pilyje, herojiškai su- 
kaupęs visas savo jėgas, paskelbė: 

— Stalas padengtas, jūsų šviesybe! 

Montekristas pasiūlė ranką poniai de Vilfor saky- 
damas: 

— Ponas de Vilforai, prašau jus, paasistuokite baro- 
nienei Danglar. 

Vilforas paklausė, ir visi suėjo į valgomąjį. 


XXVII + PIETŪS 


Buvo aiškiai matyti, kad eidami į valgomąjį visi 
svečiai jautė tą pat. Jie negalėjo suprasti, kokia keista 
jėga atvedė juos į šitą namą,— ir vis dėlto, vieni stebė- 
damiesi, kiti nerimaudami, turėjo prisipažinti, jog nebūtų 
norėję čia nebūti. 

Juk nesena pažintis su grafu, jo ekscentriškas ir 
uždaras gyvenimo būdas, jo kone pasakiškas neaiškios 
kilmės turtingumas įpareigojo vyrus laikytis atsargumo, 
o moteris — prisiminti taisyklę: nesilankoma namuose, 
kur nėra moterų. Tačiau vyrai pamiršo atsargumą, o 
moterys — padorumą: juos visus atviliojo čia nenugali- 
mas smalsumas. 

Net abu Kavalkančiai — tėvas, perdėtai mandagus, 
sūnus, per daug atsainus,— atrodė susirūpinę, kad susi- 
dūrė su kitais svečiais, pirmą kartą matomais namuose 
žmogaus, kurio tikslų nepajėgė perprasti. 

Ponia Danglar nejučiomis krūptelėjo pamačiusi, kad 
Vilforas, Montekristo paragintas, siūlo jai ranką, o Vil- 
foro žvilgsnis anapus akinių su auksiniais rėmais apsi- 
blausė, kai jis pajuto, kaip baronienė ant jo rankos uždėjo 
savąją. 

Nė menkiausias jų jaudinimasis nepraslydo pro 
grafo akis. Jau vien tų dviejų žmonių suvedimas į krūvą 
stebėtojui kėlė didelį susidomėjimą. 

Vilforui iš dešinės sėdėjo ponia Danglar, o iš kairės — 
Morelis. 

Grafas sėdėjo tarp ponios de Vilfor ir Danglaro. 

Kitas vietas užėmė Debrė, tai yra tarp tėvo ir sūnaus 
Kavalkančių, ir Šato Reno, atsisėdęs tarp ponios de Vilfor 
ir Morelio. 

Pietūs buvo puikūs. Montekristas iškėlė sau uždavinį 
visiškai nepaisyti Paryžiaus papročių ir malšinti ne tiek 
svečių apetitą kiek jų smalsumą. Jiems buvo surengta 
rytietiška puota, bet tokia puota, kokią galėtų suruošti 
nebent arabiškos burtininkės. 

Visi vaisiai, kokius tik sveikus ir sultingus keturios 
pasaulio šalys gali suberti į Europos gausybės ragą, buvo 
sukrauti piramidėmis kiniškose vazose ir japoniškose tau- 
rėse. Reti paukščiai su savo žvilgančiomis plunksnomis, 
pabaisiškos žuvys sidabriniuose dubenyse, visi Archi- 
pelago, Mažosios Azijos ir Pietų Afrikos vynai brangiuose 
induose, kurių vien tik įmantri išvaizda, rodos, dar labiau 
paskanindavo juos, slinko vienas po kito pro paryžiečių 
akis tarsi tuose rautuose, kuriuos rengdavo savo draugams 
Apicijus. Grafo svečiai tikėjo, kad pietūs dešimčiai žmonių 
gali kaštuoti tūkstantį luidorų, bet tik su viena sąlyga: 
svečiai turi kaip Kleopatra valgyti perlus arba gerti 
išlydytą auksą kaip Lorencas Medičis. 

Montekristas matė, kad visi apstulbo. Jis nusišypsojo 
ir ėmė kalbėti tarsi pats save pajuokdamas: 

— Ponai, turbūt jūs mielai sutiksite, kad, pasiekus 
tam tikrą turtingumo laipsnį, reikalingiausia darosi tai, 
kas nebūtina, lygiai kaip — damos, žinoma, pritars — 
tam tikrame egzaltacijos laipsnyje realus darosi tik idea- 
las. Teskime toliau tą mintį. Kas yra stebuklas? Tai, ko 
mes nesuprantame. Ko labiausiai trokštame? To, ko nega- 
lime pasiekti. Taigi matyti nesuprantamus dalykus, siekti 
nepasiekiamų — štai kam aš pašvenčiau savo gyvenimą. 
Aš to pasiekiu dviem būdais: pinigais ir valia. Norė- 
damas patenkinti savo užgaidą, aš pasidarau toks pat 
atkaklus kaip jūs, ponas Danglarai, tiesdamas geležinkelio 
liniją, kaip jūs, ponas Vilforai, reikalaudamas žmogui 
mirties bausmės, kaip jūs, ponas Debrė, malšindamas 
kokią nors valstybę, kaip jūs, ponas Šato Reno, stengda- 
masis patikti moteriai, ir jūs, Moreli, tramdydamas 
žirgą, kuriuo niekas negali jodinėti. Štai, pavyzdžiui, 

žvilgtelėkite į tas dvi žuvis: viena jų gimė už penkiasde- 
šimt mylių nuo Sankt Peterburgo, o kita — už penkių 
mylių nuo Neapolio. Argi neįdomu padėti jas vieną šalia 
kitos ant stalo? 

— Kokios čia žuvys? — paklausė Danglaras. 

— Štai ponas Šato Reno yra gyvenęs Rusijoje, jisai 
jums pasakys, kaip vadinasi viena iš jų, — atsakė Monte- 
kristas, — o majoras Kavalkantis, italas, pažins antrąją. 

— Ši, man rodos, yra -sterlė,— tarė Šato Reno. 

— Visai teisingai. 

— O ši, jei neklystu, niegė,— tarė Kavalkantis. 

— Taip ir yra. O dabar, ponas Danglarai, paklauskite, 
kur tos žuvys gaudomos. 

— Sterles žvejoja tik Volgoje, — pareiškė Šato Reno. 

— O aš nesu girdėjęs, kad kur nors kitur, be Fuzaro 
ežero, būtų pagaunama tokio dydžio niegių. 

— Teisingai: viena atvyko iš Volgos, o kita — iš 
Fuzaro ežero. 

— Negali būti! — sušuko visi svečiai vienu balsu. 

— Vasšitai manir teikia malonumo, — kalbėjo Monte- 
kristas.— Aš kaip Neronas, — cupitor impossibilium'. Juk 
jūs taip pat jaučiate malonumą. Tos žuvys, kurios iš tik- 
rųjų galbūt prastesnės už ešerį ar lašišą, dabar jums pasi- 
rodys labai skanios vien dėl to, kad jums atrodo ne- 
įmanoma jų gauti, o tuo tarpu — jos čia. 

— Bet kaip jas atgabeno į Paryžių? 

— Nieko nėra paprastesnio: jas vežė didelėse stati- 
nėse. Viena jų buvo išklota meldais ir upių žolėmis, o 
kita — nendrėmis ir ežerų augalais. Statines įkėlė į spe- 
cialius furgonus. Sterlė taip išgyveno dvylika dienų, o 
niegė — aštuonias. Jos abi buvo gyvos ir miklios, kai 
pateko į mano virėjo rankas, kuris vieną numarino piene, 
o kitą — vyne. Jūs netikite, ponas Danglarai? 

— Bent leidžiu sau abejoti, — atsakė Danglaras, 
šypsodamasis savo niūriu šypsniu. 

— Batistenai, tegu atneša antrąją sterlę ir antrąją 
niegę, tas, kur buvo atvežtos kitose statinėse. Jos tebėra 
gYVOS. 


'" Ieškotojas negalimo (Iot.). 

Danglaras sumišęs išplėtė akis, kiti ėmė ploti. 

Ketvertas tarnų įnešė dvi vandens augalais išklotas 
statines, kurių kiekvienoje spurdėjo žuvis, panaši į pa- 
duotas ant stalo. 

— Bet kam po dvi kiekvienos rūšies? — paklausė 
Danglaras. 

— Todėl, kad viena galėjo nugaišti, — paaiškino 
Montekristas. 

— Jūs iš tikro nuostabus žmogus! — tarė Dangla- 
ras.— Ką bekalbėtų filosofai, vis dėlto gera būti turtin- 
gam. 

— O svarbiausia — išradingam,— pridūrė ponia 
Danglar. 

— Išradingumo garbės nenusipelniau, baroniene, jis 
buvo labai madingas tarp romėnų. Plinijus pasakoja, kad 
iš Ostijos į Romą vergai pasikeisdami nešdavo ant galvos 
žuvis, kurias jis vadina mulus. Iš jo aprašymo atrodo, kad 
tai dorada. Gauti ją gyvą būdavo labai didelė prabanga 
dar ir dėl to, kad labai gražu stebėti ją nusibaigiant. Tada 
ji tris ar keturis kartus pakeičia savo spalvą ir kaip nyks- 
tanti vaivorykštė pereina visus spektro atspalvius. Po to 
ją atiduodavo į virtuvę. Ta agonija buvo viena iš jos ver- 
tybių. Jeigu nematydavo jos gyvos, tai negyvą niekin- 
2 Taip,— tarė Debrė,— bet iš Ostijos į Romą tėra 
septynios ar aštuonios mylios. 

— Tiesa, — sutiko Montekristas,— tačiau kuo gi bū- 
tum žmogus pranašesnis už Lukulą, jeigu po aštuoniolikos 
šimtmečių nepadarytum už jį geriau? 

Abu Kavalkančiai klausėsi išsproginę akis, bet dar 
turėjo tiek sveiko proto, kad nesikišo į kalbą. 

— Visa tai labai malonu, — tarė Šato Reno, — tačiau, 
prisipažįstu, aš labiausiai žaviuos pasigėrėtinu greitumu, 
su kuriuo vykdomi jūsų įsakymai. Juk tiesa, grafe, kad 
jūs nusipirkote šį namą prieš penkias ar šešias dienas? 

— Taip, maždaug prieš tiek, — patvirtino Montekris- 


tas. 
— Esu tikras, kad per tą savaitę jis visiškai pasikeitė. 


Jeigu neapsirinku, jis turėjo kitą įėjimą, kiemas buvo 
išgrįstas ir tuščias, o šiandien jame puiki veja, apsodinta, 
kaip atrodo, šimtamečiais medžiais. 

— Ką padarysi, aš mėgstu žalumą ir pavėsį, — tarė 
Montekristas. 

— Iš tikrųjų, — pasakė ponia de Vilfor,— anksčiau 
buvo įeinama tiesiog iš gatvės, ir tą dieną, kai aš buvau 
taip stebuklingai išgelbėta, prisimenu, mane įvedė į na- 
mus kaip tik pro ten. 

— Taip, ponia, — tarė Montekristas,— bet paskui aš 
panorau turėti įėjimą, nuo kurio pro tvorą būtų galima 
matyti Bulonės mišką. 

— Per keturias dienas! — patraukė pečiais More- 
lis.— Tai tikras stebuklas! 

— Iš tiesų,— tarė Šato Reno,— tikras stebuklas 
seną namą paversti nauju. Tas namas buvo labai aptriu- 
šęs ir labai liūdnas. Prisimenu, mane motina buvo at- 
siuntusi apžiūrėti jį prieš dvejus ar trejus metus, kai 
markizas de Sen Meranas paskelbė jį parduodąs. 

— Markizas de Sen Meranas? — pakartojo ponia 
Vilfor.— Tai tas namas anksčiau priklausė markizui 
de Sen Meranui? 

— Matyt, kad taip, — atsakė Montekristas. 

— Kaip tai matyt? Tai jūs nežinote, iš ko jį nusi- 
pirkote? 

— Prisipažinsiu, ne. Visomis tomis smulkmenomis 


rūpinasi mano ekonomas. 

— Mažiausiai dešimt metų jis buvo negyvenamas, — 
tarė Šato Reno.— Liūdna būdavo matyti uždarytas jo 
langines, užrakintas duris ir apžėlusį kiemą. Jeigu jis 
būtų priklausęs ne karališkojo prokuroro uošviui, tai iš 
tikrųjų būtų buvę galima jį palaikyti prakeiktu namu, 
kuriame kadaise buvo įvykdytas baisus nusikaltimas. 

Vilforas, iki šiol nepalietęs nė vienos priešais jį su- 
statytų trijų ar keturių taurelių su nuostabiausiais vy- 
nais, dabar paėmė vieną nesirinkdamas ir vienu mauku 
išgėrė. 

Montekristas valandėlę patylėjo, paskui nutraukė po 
Sato Reno žodžių įsivyravusią tylą: 

— Keista, barone, bet ta pati mintis ir man dingte- 
lėjo, kai įėjau čia pirmą kartą. Namas man pasirodė toks 
kraupus, kad aš jokiu būdu nebūčiau jo pirkęs, jeigu mano 
ekonomas jau nebūtų tai padaręs. Matyt, sukčius, bus 
gavęs gerą kyšį iš notaro. 

— Labai gali būti, — sumikčiojo, bandydamas nusi- 
šypsoti, Vilforas, — bet, patikėkite, jeigu jį kas ir papirko, 
tai aš čia niekuo dėtas. Markizas de Sen Meranas norėjo 
parduoti šį namą, kuris sudaro dalį jo dukraitės kraičio, 
dalį, nes jeigu dar jis būtų buvęs negyvenamas trejus ar 
ketverius metus, tai būtų visiškai sugriuvęs. 

Šį kartą išblyško Morelis. 

— Ypač vienas kambarys,— tęsė Montekristas,— 
šiaip jau gana paprastas, kambarys kaip kambarys, iš- 
muštas raudona medžiaga, man kažkodėl pasirodė baisiai 
tragiškas. 

— Bet kodėl? — paklausė Debrė.— Kodėl tragiškas? 

— Argi galima pagrįsti instinktyvų jausmą? — tarė 
Montekristas.— Argi nebūna vietų, iš kurių į jus dvelkia 
liūdesys? Kodėl — pats nežinai. Gal dėl viens kitą žadi- 
nančių atsiminimų, dėl minties įgeidžio ji mus nukelia 
į kitus laikus, į kitas vietas, neturinčias jokio sąryšio su 
laiku ir vieta, kur mes esame... Tas kambarys man stebė- 
tinai priminė markizės de Ganž arba Dezdemonos miega- 
mąjį. Bet mes baigėme pietauti. Jei norite, aš jums jį 
parodysiu, o paskui eisime į sodą gerti kavos. Po pietų — 
apžiūra. 

Montekristas klausiamai pažvelgė į savo svečius. 
Ponia de Vilfor atsistojo, Montekristas taip pat, o paskui 
ir kiti tą pat padarė. 

Vilforas ir ponia Danglar valandėlę sėdėjo kaip pri- 
kalti prie vietos. Jie žiūrėjo vienas į kitą nebylūs, iš 
siaubo sustingę. 

— Jūs girdėjote? — pratarė ponia Danglar. 

— Reikia eiti, — atsakė Vilforas stodamas ir paduo- 
damas jai ranką. 


Smalsumo skatinami, visi jau buvo pasklidę po 
namą, nes manė, kad teks pamatyti ne tik tą vieną kamba- 
rį, bet bus galima aplankyti ir likusią dalį tų griuvėsių, 
iš kurių Montekristas padarė rūmus. Taigi visi išskubėjo 
pro atviras duris. Montekristas palaukė dviejų atsiliku- 
siųjų. Kai jie taip pat nuėjo pirmyn, jis atsidūrė užpaka- 
lyje visų su tokia šypsena, kuri, jeigu svečiai būtų ją 
supratę, būtų juos išgąsdinusi kur kas labiau negu tas 
kambarys, į kurį jie ruošėsi eiti. 

Iš tikrųjų pirmiausia visi apžiūrėjo visas patalpas: 
rytietiškai įrengtus miegamuosius su sofomis ir pagal- 
vėlėmis vietoje lovų ir pypkėmis bei ginklais vietoje 
baldų, svetaines, nukabinėtas gražiausiais senųjų meistrų 
paveikslais, buduarus, išmuštus savotiškų atspalvių ir 
fantastiškiausių piešinių nuostabaus audimo kiniškomis 
medžiagomis. Pagaliau priėjo ir prie minėtojo kambario. 

Jame nebuvo nieko ypatingo, nebent tai, kad čia 
nedegė žvakės, nors jau buvo sutemę, ir kad viskas jame 
buvo palikta sena, o kiti kambariai buvo atnaujinti. 


Todėl jis dvelkė kažkokiu kraupumu. 

— Taip, čia iš tikrųjų baisu,— sušuko ponia Vilfor. 

Ponia Danglar mėgino išlementi keletą žodžių, bet 
jų niekas neišgirdo. 

Įėjusieji persimetė kai kuriomis pastabomis, iš kurių 
piršosi viena išvada: raudonasis kambarys iš tikrųjų 
kažkuo kraupus. 

— Ar ne tiesa? — tarė Montekristas.— Tik pasižiū- 
rėkite, kaip keistai pastatyta ši lova, kokie niūrūs, kruvini 
apmušalai! Ir tie du pasteliniai portretai, išblukę nuo 
drėgmės. Ar jums neatrodo, kad jų pamėlusios lūpos ir 
išsigandusios akys tartum sakyte sako: „Mes matėme!“ 

Vilforas išbalo tarsi lavonas, ponia Danglar susmuko 
ant kušetės netoli židinio. 

— Ermina,— tarė šypsodamasi ponia de Vilfor,— 
ir jums užtenka drąsos sėsti čia, kur galbūt buvo įvykdy- 
tas nusikaltimas? 

Ponia Danglar skubiai atsikėlė. 

— Bet tai ne viskas, — tarė Montekristas. 

— O kas gi dar? — paklausė Debrė, kuris pastebėjo, 
kaip ponia Danglar jaudinasi. 

— Taip, kas gi dar? — paklausė Danglaras.— Prisi- 
pažįstu, kol kas nematau čia nieko ypatinga. O jūs, ponas 
Kavalkanti? 

— Na,— atsakė užkalbintasis,— Pizoje mes turime 
Ugolino bokštą, Feraroje — Taso kalėjimą, o Riminyje — 
Frančeskos ir Paolo kambarį. 

— Taip, bet jūs neturite šitų laiptelių, — atsakė 
Montekristas, atidarydamas sienoje paslėptas dureles, — 
pasižiūrėkite ir pasakykite, ką apie juos galvojate. 

— Kokie nykūs įviji laipteliai! — juokdamasis tarė 
Šato Reno. 

— Iš tikrųjų, — pastebėjo Debrė,— nežinau, ar tai 
Chijo vynas žadina tokią melancholiją, bet man tas namas 
kelia juodas mintis. 

O Morelis nustojo viso linksmumo ir neištarė nė 
vieno žodžio nuo tos akimirkos, kai buvo paminėtas 
Valentinos kraitis. 

— Įsivaizduokite kokį Otelą ar abatą de Ganžą,— 
kalbėjo Montekristas,— tamsią audringą naktį žingsnis 
po žingsnio lipantį tais laiptais žemyn su kokia nors baisia 
našta, kurią jis skuba paslėpti bent nuo žmonių akių, jeigu 
ne nuo Dievo žvilgsnio! 

Ponia Danglar, beveik apalpusi, susmuko ant Vilforo 
rankos. Šis ir pats turėjo atsiremti į sieną. 

— Kas jums, baroniene? — sušuko Debrė.— Jūs bal- 
ta kaip drobė! 

— Visai suprantama, kas jai, — tarė ponia de Vil- 
for.— Grafas Montekristas pasakoja šiurpias istorijas, 
matyt, norėdamas, kad mes numirtume iš baimės. 

— Tas tiesa,— pareiškė Vilforas.— Iš tikrųjų, grafe, 
jūs gąsdinate ponias. 

— Bet kas jums? — tyliai paklausė Debrė ponią 
Danglar. 

— Nieko, nieko, — sukaupusi jėgas atsakė ji, — man 
tiesiog tvanku. 

— Ar nenorėtumėte išeiti į sodą? — paklausė Debrė, 
siūlydamas jai savo ranką ir eidamas prie slaptųjų laipte- 
lių. 

— Ne, ne,— tarė ji, — geriau jau liksiu čia. 

— Bet, ponia, argi jūs rimtai išsigandote? — paklau- 
sė Montekristas. 

— Ne, grafe, — atsakė ponia Danglar,— bet jūs taip 
mokate nupasakoti savo spėliojimus, kad iliuzija darosi 
panaši į tiesą. 

— Žinoma,— tarė šypsodamasis Montekristas,— 
visa tai vien vaizduotės žaismas. Kodėl gi negalima įsi- 
vaizduoti, kad tas kambarys — padorus ir jaukus šeimos 
motinos Miegamasis? Ta lova su purpurine užuolaida — 
laimingas guolis, kurį aplankė deivė Liucina, o tie paslap- 


318 


tingi laipteliai — paprasčiausias išėjimas, kuriuo tyliai, 
kad nesutrukdytų gimdyvę stiprinančio miego, išeina 
gydytojas, žindyvė arba pats tėvas, išsinešdamas mie- 
gantį kūdikį?.. 

Grafo nupasakotas švelnus vaizdas ne tik nenura- 
mino ponios Danglar, bet, priešingai, ji tik sudejavo ir 
šį kartą visiškai apalpo. 

— Poniai Danglar bloga, — sumikčiojo Vilforas,— 
gal ją nunešus į karietą? 

— Dieve mano,— sušuko Montekristas,— aš gi už- 
miršau savo vaistus! 

— Aš turiu,— tarė ponia de Vilfor. 

Ir ji ištiesė Montekristui buteliuką, pilną raudono 
skysčio, panašaus į tą, kurio gaivinantį veikimą grafas 
buvo išbandęs duodamas jo išgerti Eduarui. 

— Šit kaip?..— tarė Montekristas, imdamas jį iš 
ponios de Vilfor rankos. 

— Taip,— sušnibždėjo ji, — aš paklausiau jūsų nuro- 
dymų. 

— Ir sėkmingai? 

— Manau, taip. 

Ponia Danglar buvo išnešta į gretimą kambarį. Monte- 
kristas užlašino jai ant lūpų vieną raudono skysčio lašą, 
ir Ji atsipeikėjo. 

— Ak,— tarė ji, — koks baisus sapnas! 

Vilforas smarkiai suspaudė jos riešą, duodamas su- 
prasti, kad ji nesapnavusi. 

Visi ėmė ieškoti Danglaro. Bet jis, ne per daug linkęs 
į romantiškus išgyvenimus, jau seniai buvo nuėjęs į sodą ir 
kalbėjosi su vyresniuoju Kavalkančiu apie geležinkelio 
tarp Livorno ir Florencijos projektą. 

Montekristas atrodė baisiai nusiminęs. Jis paėmė 
ponią Danglar po ranka ir išvedė į sodą, kur jie rado 
Danglarą, sėdintį prie puodelio kavos tarp abiejų Kaval- 
kančių. 

— Ponia, argi iš tikrųjų taip išgąsdinau jus? — 
paklausė grafas. 

— Ne, grafe, bet jūs pats žinote, kad įspūdžiai pri- 
klauso nuo mūsų nuotaikos. 

Vilforas bandė nusijuokti. 

— Tokiais atvejais, suprantate,— tarė jis, — pakanka 
kokios nors prielaidos, tegu ir labiausiai chimeriškos... 

— Tikėsite ar netikėsite,— tarė Montekristas,— bet 
aš tikras, kad šiuose namuose buvo įvykdytas nusikal- 
timas. 

— Saugokitės,— perspėjo ponia de Vilfor,— tarp 
mūsų yra karališkasis prokuroras. 

— Ką gi,— atsakė Montekristas,— jeigu jau toks 
sutapimas, aš pasinaudosiu proga ir duosiu parodymą. 

— Parodymą? — tarė Vilforas. 

— Taip, prie liudininkų. 

— Visa tai nepaprastai įdomu,— pasakė Debrė,— 
ir jeigu iš tikrųjų čia būta nusikaltimo, tai jis padės mūsų 
virškinimui. 

— Nusikaltimo būta,— pareiškė Montekristas.— 
Prašau jus čia, ponai. Prašau, ponas de Vilforai. Kad 
mano parodymas būtų teisėtas, aš turiu duoti jį daly- 
vaujant kompetentingam valdžios atstovui. 

Montekristas paėmė Vilforą už parankės, kita alkūne 
prispaudė ponios Danglar ranką ir nutempė karališkąjį 
prokurorą po platanu, kur buvo tamsiausias šešėlis. 

Kiti svečiai nuėjo paskui. 

— Žiūrėkite,— kalbėjo Montekristas,— štai čia, va 
šitoje vietoje, — jis treptelėjo koja į žemę,— norėdamas 
atjauninti senus medžius, aš liepiau juos atkasti ir užpilti 
juodžemio. Ir štai mano darbininkai bekasdami rado 
dėžutę ar, tikriau pasakius, dėžės apkaustus, tarp kurių 
buvo naujagimio griaučiai. Tikiuos, nepalaikysite šito 
fantasmagorija? 

Montekristas pajuto, kaip įsitempė ponios Danglar 
alkūnė ir suvirpėjo Vilforo ranka. 

— Naujagimio? — pakartojo Debrė.— Po velnių! 
Kaip atrodo, reikalas darosi rimtas. 

— Na, matote! — pastebėjo Šato Reno.— Vadinasi, 
aš neklydau sakydamas, kad namai, kaip ir žmonės, turi 
ir savo sielą, ir veidą, kuriame atsispindi jų vidus. Šis 
namas buvo liūdnas, nes jį graužė sąžinė. Graužė sąžinė, 
nes jis slėpė nusikaltimą. 

— Bet kodėl būtinai nusikaltimas? — vos ne vos 
ištarė Vilforas. 

— Kaip? Užkasti sode gyvą kūdikį — tai, jūsų ma- 
nymu, ne nusikaltimas? — sušuko Montekristas.— Kaip 
jūs pavadinsite tokį veiksmą, ponas karališkasis proku- 
rore? 

— Bet kas gali tvirtinti, kad jis buvo užkastas gy- 
vas? 

— Tai kam jį laidoti čia, jeigu jis būtų miręs? Šitame 
sode niekuomet nebuvo kapinių. 

— Kaip čia, Prancūzijoje, baudžiami vaikų žudi- 
kai? — naiviai pasiteiravo majoras Kavalkantis. 

— Jiems paprasčiausiai nukertamos galvos, — atsakė 
Danglaras. 

— Ak,nukertamos galvos! — pakartojo Kavalkantis. 

— Man irgi taip rodos. Ar ne, ponas de Vilforai? — 
paklausė Montekristas. 

— Taip, grafe, — atsakė šis jau visiškai nebe žmo- 
gaus balsu. 

Montekristas suprato, kad tiedu asmenys, kuriems 
jis buvo paruošęs šią sceną, daugiau nebepakels jo užuo- 
minų, todėl, nenorėdamas nueiti per toli, tarė: 

— Ponai, juk mes užmiršome kavą! 

Ir jis nuvedė savo svečius atgal prie stalo, pastatyto 
vidury pievelės. 

— Man gėda prisipažinti, kad aš tokia silpna, gra- 
fe, — tarė ponia Danglar,— bet visos tos šiurpios istorijos 
mane sukrėtė. Prašau leisti man atsisėsti. 

Ir ji krito į kėdę. 

Montekristas nusilenkė jai ir priėjo prie ponios de Vil- 
for. 

— Turbūt poniai Danglar vėl reikia jūsų buteliu- 
ko,— tarė jis. 

Ponia de Vilfor dar nespėjo prieiti prie savo draugės, 
o karališkasis prokuroras jau šnipštelėjo jai į ausį: 

— Mums reikia pasikalbėti. 

— Kada? 

— Rytoj. 

— Kur? 

— Mano kabinete... teismo rūmuose, jeigu jūs nieko 
prieš. Man atrodo, kad tai saugiausia vieta. 

— Ateisiu. 

Tuo metu priėjo ponia de Vilfor. 
— Ačiū, mieloji, — padėkojo ponia Danglar, bandy- 
dama nusišypsoti, — praėjo, man jau kur kas geriau. 


XXVIII + ELGETA 


Laikas bėgo. Ponia de Vilfor pareiškė norinti grįžti 
į Paryžių, ko nedrįso pasakyti Danglaro žmona, nors buvo 
matyti, kad ji aiškiai jaučiasi blogai. 

Zmonos prašomas, Vilforas pirmas suskato atsi- 
sveikinti. Jis pasiūlė poniai Danglar vietą savo ekipaže, 
kad jo žmona galėtų ją prižiūrėti. O Danglaras, įsilėidęs 
į labai įdomų pokalbį su Kavalkančiu pramonės temomis, 
nekreipė jokio dėmesio, kas dėjosi aplinkui. 

Montekristas, prašydamas ponią de Vilfor buteliuko, 
pastebėjo, kaip Vilforas priėjo prie ponios Danglar. Su- 
prasdamas jo padėtį, jis atspėjo, ką tas jai pasakė, nors 
Vilforas kalbėjo taip tyliai, kad pati ponia Danglar vos 
išgirdo jo žodžius. 

Nebekalbindamas pasilikti, grafas leido išjoti More- 
liui, Debrė ir Šato Reno, o abiem ponioms susėsti į Vilforo 
ekipažą. Danglaras, vis labiau žavėdamasis majoru Kaval- 
kančiu, pakvietė jį į savo karietą. 

Andrea Kavalkantis nuėjo prie savo vežimaičio, lau- 
kiančio jo prie vartų. Visu kuo perdėtai pamėgdžiodamas 
anglų madą, jo grumas pasistiebęs laikė už apinasrio 
didžiulį širmą arklį. 

Andrea per pietus mažai kalbėjo, nes, būdamas gana 
nekvailas berniokas, jis bijojo leptelėti kokią paikystę 
tiems turtingiems ir įtakingiems ponams, tarp kurių savo 
išplėstomis akimis, gal kiek ir būgštaudamas, matė taip 
pat karališkąjį prokurorą. 

Paskui jį pasiglemžė Danglaras, kuris, greitomis 
permetęs žvilgsniu seną nejudrų majorą bei jo dar kiek 
drovų sūnų ir sulyginęs jų laikyseną su Montekristo 
vaišingumu, pagalvojo turįs reikalą su kokiu nors nabobu, 
atvykusiu į Paryžių užbaigti aukštuomenėje savo vienin- 
telio sūnaus auklėjimą. Todėl su neapsakomu prielankumu 
jis žiūrėjo į stambų deimantą, blizgantį ant majoro mažojo 

piršto, nes Kavalkantis, kaip atsargus ir prityręs žmogus, 
bijodamas, kad jo banknotams neatsitiktų kokia nelaimė, 
negaišdamas juos pavertė brangenybėmis. Paskui, po 
pietų, per pokalbį apie pramonę ir keliones, bankininkas 
išklausinėjo tėvą ir sūnų apie jų gyvenimo būdą. O tėvas 
ir sūnus, įspėti, kad pas Danglarą pirmajam busatidarytas 
vienkartinis keturiasdešimt aštuonių tūkstančių kreditas, 
o antrajam — po penkiasdešimt tūkstančių kasmet, buvo 
su juo žavingi ir tokie meilūs, jog, atrodė, pasiryžę glėbes- 
čiuotis net su jp tarnais, kad tik galėtų išreikšti savo 
nepaprastą dėkingumą. 

Vienas dalykas ypač padidino Danglaro pagarbą Ka- 
valkančiui, tikriau pasakius, beveik jo liaupsinimą. Majo- 
ras, būdamas ištikimas Horacijaus principui nil admirari!', 
kaip jau matėme, pasitenkino įrodęs savo mokytumą tuo, 
kad paliudijo, kokiame ežere žvejoja mos geriausios niegės. 
Paskui, netaręs nė žodžio, jis suvalgė savąją tos žuvies 
dalį. Taigi Danglaras padarė išvadą, kad tokia praban- 
ga — įprastas dalykas šlovingajam Kavalkančių giminės 
palikuoniui, kuris savo Lukoje tikriausiai maitinosi fore- 
lėmis, parsisiųsdintomis iš Šveicarijos, ir langustais, 
atvežamais iš Bretanės panašiomis priemonėmis, kokiomis 
grafas parsigabeno iš Fuzaro ežero nieges ir iš Volgos 
sterles. Todėl su aiškiu palankumu jis išklausė šių Kaval- 
kančio žodžių: 

— Pone, rytoj aš turėsiu garbės aplankyti jus vienu 
reikalu. 

— Oaš, pone,— atsakė Danglaras,— būsiu laimingas 
jus priimti. | 

Po to jis pasiūlė Kavalkančiui, jei tik šis sutiktų 
persiskirti valandėlei su sūnumi, nuvežti jį į Princų vieš- 
butį. 

Kavalkantis atsakė, kad jo sūnus jau seniai įpratęs 
gyventi savarankiško jaunuolio gyvenimą, užtat jis 
turįs nuosavus arklius bei karietas, ir kadangi jie čia 
atvyko atskirai, tai jiems niekas nekliudąs ir grįžti ne 
kartu. 

Taigi majoras įsėdo į Danglaro karietą. Bankininkas 

įsitaisė šalia jo, vis labiau žavėdamasis sveikais to žmo- 
gaus samprotavimais apie tvarkingumą bei taupumą, 
nors šis ir buvo davęs savo sūnui penkiasdešimt tūkstan- 
čių frankų per metus! Vadinasi, metinės jo pajamos turėjo 
siekti penkis ar šešis šimtus tūkstančių frankų. 

Tuo metu Andrea, dėdamasis didžiu, barė savo gru- 
mą, kad tas neprivažiavo iki durų jo pasiimti, o laukė 
prie vartų ir tuo privertė nužingsniuoti visus trisdešimt 
žingsnių iki vežimaičio. 

Grumas nuolankiai išklausė plūdimo. Norėdamas 
nulaikyti nekantriai trypiantį žirgą, kaire ranka jis su- 
spaudė žąslus, o dešine ištiesė vadžias Andrea, kuris 
paėmė jas ir lengvai pastatė ant sparno lakuotu bateliu 
apautą koją. 

Tą akimirką kažkas uždėjo jam ant peties ranką. 
Vaikinas atsigręžė manydamas, jog Danglaras arba Mon- 
tekristas užmiršo jam ką nors pasakyti ir prisiminė tai 
paskutinę valandėlę. 

Bet vietoje vieno ar antro jis pamatė keistą, saulėje 
įdegusį veidą, apaugusį tankia kaip dailininko pozuotojo 
barzda, su blizgančiomis lyg žarijos akimis ir pašaipiu 
šypsniu nuo kurio burnoje sužibėjo balti, lygūs visi trisde- 
šimt du dantys, aštrūs ir godūs lyg vilko ar šakalo iltys. 

Žilstančiais neaiškios spalvos plaukais apaugusi galva 
buvo aprišta raudona languota skarele. Purvina ir skylėta 
palaidinė dengė ilgą liesą ir prakaulų kūną, kuriam 
einant atrodė, kaulai turėjo barškėti lyg judinant griau- 
čius. Ranka, — pirmučiausia jisai ją pamatė, — šleptelėjusi 
Andrea per petį, jam pasirodė milžiniška. Ar jaunuolis 
pažino savo vežimaičio žibinto šviesoje tą fizionomiją, ar 
tik šiaip apstulbo nuo baisios to žmogaus išvaizdos, — 
negalėtume paaiškinti. Bet viena yra tikra: jis krūptelėjo 
ir greit atšoko. 

— Ko jums iš manęs reikia? — tarė jis. 

— Atsiprašau, gerbiamasis,— atsakė žmogus, dė- 
damas prie raudonos skarelės ranką, — gal aš jums su- 
trukdžiau, bet man reikia su jumis pasikalbėti. 


— Naktimis neelgetaujama,— tarė grumas, norė- 
damas išvaduoti savo poną nuo įkyraus valkatos. 
— Aš neelgetauju, gražuolėli,— ironiškai šypsoda- 

masis tarė nepažįstamasis tarnui, tačiau jo šypsena kaž- 
kuo buvo tokia baisi, kad tarnas atsitraukė, — aš noriu 
tik tarti porą žodžių jūsų šeimininkui, kuris man prieš 
kokias dvi savaites buvo pavedęs vieną reikalą. 

— Na,— tarė dabar ir Andrea gana tvirtu balsu, 
kad tarnas nepastebėtų, jog jis sumišęs, — ko jums reikia? 
Sakykite greičiau, drauguži. 

— Man reikia... man reikia..— vos girdimai tarė 
vyras su raudona skarele,— kad jūs išvaduotumėte mane 
iš būtinumo grįžti pėsčiam į Paryžių. Aš baisiai pavargęs 
ir taip sočiai nepietavęs kaip tu, užtat vos bepastoviu ant 
kojų. 

Vaikinas sudrebėjo nuo tokio netikėto familiarumo. 

— Tai ko gi jūs pagaliau norite? — paklausė jis. 

— Noriu, kad tu pavėžėtum mane savo puikiuoju 
ekipažu. " 

Andrea išblyško, bet nieko neatsakė. 

— Taip, įsivaizduok sau, — kalbėjo vyras su raudona 
skarele, susigrūdęs rankas į kišenes ir akiplėšiškai spokso- 
damas į jaunuolį, — drįstu norėti šito! Girdi, mano ma- 
žasis Benedetai? 

Taip pavadintas, Andrea, matyt, pasidarė sukalba- 
mesnis. Jis priėjo prie grumo ir tarė: 

— Tam žmoguiaš tikrai buvau pavedęs vieną reikalą, 
ir jis man turi duoti ataskaitą. Paėjėkite iki užkardos 
pėsčias, o ten pasisamdykite kabrioletą, kad labai nesusi- 
vėlintumėte. 

Apstulbęs tarnas nuėjo. 

— Leiskite man bent pavažiuoti į šešėlį, — paprašė 
Andrea. 

— O, jei tiek tereikia, tai aš pats tave nuvesiu į gerą 
vietelę, tik luktelėk,— tarė vyras su raudona skarele. 

Jis paėmė arklį už apinasrio ir nuvarė vežimaitį į 
tokią tamsią vietą, kur iš tikrųjų niekas nebūtų įžiūrėjęs 
tos garbės, kurią valkatai suteikė Andrea. 

— Aš visai ne iš puikybės noriu pasivažinėti gražia 
karieta,— tarė jis.— Ne, aš tiesiog pavargęs, taip pat 
noriu pasikalbėti su tavimi apie reikalus. 

— Na, lipkite,— tarė Andrea. 

Gaila, kad buvo tamsu ir niekas nematė to įdomaus 

vaizdo: driskius, išsidrėbęs ant šilkinių pagalvių, ir šalia 
jo važnyčiojąs elegantiškas jaunuolis. 

Andrea pravažiavo visą kaimelį netaręs nė žodžio. 
Jo bendrakeleivis taip pat tylėjo ir tik šypsojosi, tarsi 
mėgaudamasis tokiu patogiu važiavimu. 

Išvažiavęs iš Oteilio, Andrea apsidairė norėdamas 
įsitikinti, ar niekas jų nemato ir negirdi. Paskui sustabdė 
arklį, sukryžiavo ant krūtinės rankas ir, atsigręžęs į vyrą 
su raudona skarele, tarė: 

— Klausykite, ko jūs iš manęs norite? Kam drums- 
čiate man ramybę? 

— Ne, berniuk, tu pasakyk, kodėl manimi nepasitiki? 

— Kodėl? Tu dar klausi? Kai mudu išsiskyrėme ant 
Varo tilto, tu sakeisi, kad vyksti į Pjemontą ir Toskaną, o 
iš tikrųjų atvažiavai į Paryžių! 

— Ar tai. jums kliudo? Ne! Atvirkščiai, tikiuosi, 
kad tai net išeis į gera. 

— Šit kaip! — tarė Andrea.— Vadinasi, norite 
manimi spekuliuoti. 

— Na, kam tokie skambūs žodžiai! 

— Nieko nebus, dėde Kadrusai, įspėju. 

— Betgi tu nepyk, vaikuti. Juk pats turėtum žinoti, 
kas tai yra vargas. O vargas kursto žmoguje pavydą. Aš 
sau galvoju, kad tu bastaisi po Pjemontą ir Toskaną lie- 
damas čičeronės arba nešiko prakaitą. Aš gailiuos tavęs iš 
visos širdies, kaip gailėčiausi tikro vaiko... Juk prisimeni, 
aš visada tave vadindavau sūnumi. 

— Na, o toliau? Kas toliau? 

— Turėk kantrybės! Tikras parakas... 

— Aš ir taip kantrus. Na, baikite. 

— Ir staiga matau tave pravažiuojant pro Bonzomų 
užkardą vežimaičiu su grumu, naujintėlaičiais drabužiais. 
Kaipgi čia? Kaip čia dabar, gal tu radai aukso gyslą ar 
nusipirkai maklerio patentą? 

— Vadinasi, pavydite? 

— Ne, aš tiesiog patenkintas, toks patenkintas, 
kad užėjo noras pasveikinti tave, vaikine, bet, būdamas 
apsivilkęs ne taip, kaip reikiant, ėmiausi kai kurių atsar- 
gumo priemonių, kad nesukompromituočiau tavęs. 

— Geros atsargumo priemonės! — pastebėjo And- 

rea.— Užkalbinote mane prie tarno? 

— Ką padarysi, vaike: užkalbinau, kada pavyko nu- 
tverti. Tavo arklys greitas, ekipažas — lengvas, ir pats 
tu slidus it ungurys. Jei būčiau tave šįvakar pražiopsojęs, 
tai vargu ar bebūčiau kur pagavęs. 

— Pats matote, aš visai nesislapstau. 

— Čia tavo laimė, labai norėčiau ir apie save tą 
patį pasakyti, bet, deja, aš slapstausi. Be to, bijojau, kad 
manęs nepažinsi, tačiau pažinai mane, — pridūrė Kadru- 
sas, bjauriai šypsodamasis,— tai labai gražu. 

— Na, gerai, tai ko gi jūs norite? — paklausė 
Andrea. 

— Tu man jau nebesakai „tu“, Benedetai. Negerai, 
juk aš tavo senas draugas. Žiūrėk, pasidarysiu reiklus. 

Šitas grasinimas apmalšino Andrea pyktį. Vaikinas 
pajuto, kad turi nusileisti. 

Jis vėl paleido arklį risčia. 

— Negražu, Kadrusai, kad taip elgiesi su senu drau- 
gu, kaip tu pats mane tik ką pavadinai. Tu marselietis, 
aš... 

— Tai dabar jau žinai, kas tu esi? 

— Ne, bet aš užaugau Korsikoje. Tu senas ir užsi- 
spyręs, aš jaunas ir atkaklus. Tokie žmonės kaip mudu 
neprivalo viens kitam grasinti, reikia viską sutvarkyti 
geruoju. Argi aš kaltas, jeigu tave, kaip visada, lydi 
nesėkmės, o man, priešingai,— nusišypsojo laimė? 

— Tai tau iš tikrųjų pasisekė? Vadinasi, ir tas gru- 
mas, ir vežimaitis, ir drabužiai neskolinti? Ką gi, juo 
geriau! — tarė Kadrusas, ir jo akys sužvilgo godumu. 

— Tu pats tai puikiai matai ir supranti, jei užkalbinai 
mane,— atsakė vis labiau karščiuodamasis Andrea.— 
Jei mano galvą dengtų toks pat skuduras kaip tavo, ant 
pečių nešiočiau tokią pat nešvarią palaidinę ir avėčiau 
kiaurais batais, tai tu nesistengtum manęs pažinti. 

— Na, matai, kaip tu mane niekini, vaikine, ir visai 
be reikalo! Dabar, kai suradau tave, niekas nekliudo man 
apsirengti geriausios gelumbės drabužiais. Juk aš žinau, 
kokia gera tavo širdis: turėdamas dvi eilutes, vieną duosi 
man. Juk aš atiduodavau tau savo sriubos ir pupų davinį, 
kai tu būdavai labai alkanas. 

— "Tas tiesa, — sutiko Andrea. 

— Ir apetitą turėdavai vilkišką! Ar ir dabar dar jis 
toks puikus? 

— Žinoma,— nusijuokė Andrea. 

— Įsivaizduoju, kaip skaniai papietavai pas tą kuni- 
gaikštį! 

— Jis ne kunigaikštis, o tiktai grafas. 

— Grafas? Turtingas? 

— Taip, bet nieko nesitikėk iš jo: tą poną ne taip 
lengvai apmausi! 

— Ak, tu Dievuli mano! Būk ramus! Niekas nesi- 
kėsina į tavo grafą, gali jį sau pasilikti. Bet, žinoma, — 
mas,— už tai turėsi šį tą duoti, supranti? 

— Na, tai kiek tau reikia? 

— Manau, kad su šimtu frankų per mėnesį... 

— Na? 

— Aš pragyvenčiau... 

— Su šimtu frankų? 

— (Gana skurdžiai, pats supranti, bet... 

— Bet? 

— Su šimtu penkiasdešimt frankų įsitaisyčiau žmo- 
niškai. 

— Še tau du šimtus, — tarė Andrea. 

Ir jis įdėjo Kadrusui į saują dešimt luidorų. 

— Gerai,— pasakė Kadrusas. 

— Kiekvieną mėnesio pirmą dieną užeik pas švei- 
corių ir gausi po tiek pat. 

— Na va, ir vėl tu mane žemini! 

— Kuo gi? 

— Verti kreiptis į tarnus. Ne, žinai ką, aš noriu 
turėti reikalą tik su tavimi. 

— Gerai, išsikviesk mane ir kiekvieno mėnesio pir- 
mąją gausi savo pinigus, gausi bent iki tol, kol man mokės. 

— Žiūrėk tu man! Matau, kad neapsirikau, tu šaunus 
berniokas. Tikra dangaus palaima, jeigu sekasi tokiems 
žmonėms kaip tu. Papasakok, kaip tau taip išdegė? 

— Kam tau reikia žinoti? — paklausė Kavalkantis. 

— Tu ir vėl nepasitiki? 

— Nė trupučio. Radau savo tėvą. 

— Tikrą tėvą? 

— Na... kol duos man pinigų... 

— Tol tikėsi ir gerbsi jį? Teisingai. O kuo vardu 
tavo tėvas? 

— Majoras Kavalkantis. 

— Ir jis patenkintas tavimi? 

— Kol kas, matyt, patenkintas. 

— O kas tau jį surado? 

— Grafas Montekristas. 

— Pas kurį šįvakar buvai? 

— Taip. 

— Klausyk, pasistenk įpiršti mane seneliu, jeigu jau 
tuo jis verčiasi. 

— (Gerai, aš pasikalbėsiu su juo apie tave. O dabar 
ką tu veiksi? 

— Aš? 

— Taip, tu. 

— Tu labai geras, kad rūpiniesi manimi,— tarė 
Kadrusas. 

— Jeigu domiesi manimi,— atšovė Andrea,— tai, 
man rodos, ir aš galiu šio to pasiteirauti apie tave. 

— Tiesa... Išsinuomosiu kambarį padoriame name- 
lyje, tvarkingai apsirengsiu, kiekvieną dieną skusiuosi 
pas kirpėją ir skaitysiu kavinėje laikraščius. Vakarais 
vaikščiosiu į teatrą su kokia nors klakerių kompanija. 
Apskritai vaizduosiu iš santaupų gyvenantį kepėją: tai 
mano sena svajonė. 

— Labai gerai! Jeigu įvykdysi šitą sumanymą ir 
būsi protingas, viskas eis puikiausiai. 

— Žiūrėk tu man, koks Bosiuė' pasidarei... Na, o tu 
kuo pasidarysi? Prancūzijos peru? 

— Visko gali būti! — atrėžė Andrea. 

— Majoras Kavalkantis gal ir peras... bet, deja, 
paveldimumas šitoje srityje panaikintas. 

— Liaukis politikavęs, Kadrusai!.. Na va, tu gavai, 
ko norėjai, mes jau atvažiavome, užtat šok iš vežimo ir 
nešdinkis. 

— Jokiu būdu, mielas drauge! 


'Zymus XVII a. pamokslininkas. 

— Kaip tai? 

— Pats pagalvok, vaikine: ant galvos — raudona 
skarelė, batai be puspadžių, jokių asmens dokumentų — 
ir kišenėje dešimt luidorų, neskaitant to, kas ten jau 
buvo. Kitaip sakant, lygiai du šimtai frankų. Juk mane 
neišvengiamai areštuos prie užkardos! Norėdamas išsitei- 
sinti, būsiu priverstas pasakyti, jog tu man davei tuos 
dešimt luidorų. Prasidės knaisiojimasis, tardymas. Suži- 
nos, kad aš nepasiklausęs išvykau iš Tulono, ir mane 
varys su palyda iki Viduržemio jūros. Ir vėl aš pasida- 
rysiu šimtas šeštuoju numeriu, ir sudiev mano svajonės 
būti panašiam į kepėją, gyvenantį iš savo santaupų! Ne, 
sūneli, verčiau jau garbingai gyventi sostinėje. 

Andrea paniuro. Kaip pats buvo prisipažinęs, taria- 
masis majoro Kavalkančio sūnus buvo geras diegas. Jis 
valandėlei sustabdė arklį, greit apsidairė. Nieko aplinkui 
nepastebėjęs, jis neva netyčia įsikišo ranką į kišenę ir 
užčiuopė kišeninio pistoleto gaiduką. 

Bet tuo laiku Kadrusas, nė akimirką nenuleidęs nuo 
savo kelionės draugo akių, užkišo rankas už nugaros ir 
tyliai atlenkė ilgą ispanišką peilį, kurį dėl visa ko visuomet 
nešiodavosi su savimi. 

Kaip matome, bičiuliai buvo verti vienas antro ir todėl 
viens antrą suprato. Andrea taikiai išsitraukė iš kišenės 
ranką ir ėmė glostinėti savo rusvus ūsus. 

— Bičiuli Kadrusai,— tarė jis,— dabar tu gyvensi 
kaip pas Dievą už pečiaus. 

— Kiek galėdamas stengsiuosi, kad taip būtų, — at- 
sakė „Gardo tilto“ smuklininkas, vėl slėpdamas peilį į 
rankovę. 

— Tvarkoj, važiuojam į Paryžių. Bet kaip tu pra- 
smuksi pro užkardą nesukėlęs įtarimų? Mano nuomone, 
šitaip apsirengęs tu daugiau rizikuoji važiuotas negu 
pėsčias. 

— Palauk, — tarė Kadrusas,— tuojau pamatysi. 

Jis užsidėjo Andrea skrybėlę, užsimetė ant pečių 
grumo paliktą apsiaustą su plačia apykakle ir kiurksojo 
ekipaže rimtas, susikaupęs, kaip ir dera gerų namų tarnui, 
kada šeimininkas pats važnyčioja. 

— O tai kaip, aš taip ir važiuosiu vienplaukis? — 
pasipiktino Andrea. 

— Menka bėda! Šiandien toks vėjas, lengvai galėjo 
nupūsti tau skrybėlę, — atsikirto Kadrusas. 

— Tiek to,— tarė Andrea, — baikime tai. 

— (O) kas tau neleidžia? Tik jau ne aš! — tarė Kad- 
rusas. 

— Cit...— perspėjo Kavalkantis. 

Užkardą pravažiavo be nuotykių. 

Prie pirmos skersinės gatvės Andrea sustabdė arklį 
ir Kadrusas nušoko žemėn. 

— Pala,— tarė Andrea,— o mano tarno apsiaustas, 
o mano skrybėlė? 

— Tu juk nenorėsi, kad aš persišaldyčiau, — atsakė 
Kadrusas. 

— (O tai kaip aš? 

— "Tu jaunas, o aš imu senti. Iki pasimatymo, Bene- 
detai! 

Ir jis dingo skersgatvyje. 

— Deja,— atsiduso Andrea,— matyt, šiame pasau- 
lyje visiškai laimingam būti negalima! 


XXIX + SŠEIMYNINĖ SCENA 


Trys vaikinai išsiskyrė Liudviko XV aikštėje: Mo- 
relis nujojo į bulvarų pusę, Šato Reno — link Revoliucijos 
tilto, o Debrė — palei krantinę. 

Morelis iš Sato Reno greičiausiai grįžo į savo namų 
židinį, kaip tebesakoma iš Deputatų rūmų tribūnos gerai 
suredaguotose kalbose ir iš Rišeljė gatvės teatrų scenos 
gerai parašytose pjesėse. Debrė buvo kitaip. Prie Luvro 
vartų jis pasuko į kairę, risčia perkirto Karuselės aikštę, 
perjojo Sen Roko gatvę, patraukė Mišodjero gatve ir atsi- 
dūrė prie Danglaro vartų tuo pačiu metu, kai Vilforo 
karieta, jam su žmona išsėdus Sent Onorė priemiestyje, 
atgabeno namo baronienę. 

Debrė, kaip savas žmogus namuose, pirmas įjojo į 
kiemą, numetė pavadį liokajui, paskui grįžo prie karietos 

durelių ir pasiūlė ranką poniai Danglar, norėdamas paly- 

Kai tik vartai užsidarė ir baronienė drauge su Debrė 
pasijuto kieme, ponas Liusjenas paklausė: 

— Kas jums, Ermina? Kodėl jums pasidarė bloga, 
kai grafas pasakojo tą istoriją arba tą pasaką? 

— Todėl, mano drauge, kad šįvakar apskritai jau- 
čciausi bjauriai, — atsakė baronienė. 

— Ne, Ermina, — atšovė Debrė,— niekada tuo nepati- 
kėsiu. Priešingai, jūs atvykote pas grafą puikiausiai 
nusiteikusi. Kad ponas Danglaras buvo truputį surūgęs, 
tas tiesa, bet aš žinau, kiek mažai jūs tepaisote jo blogos 
nuotaikos. Kažkas kažką jums padarė. Papasakokite 
man: juk žinote, aš nepakęsiu, kad jus kas įžeistų. 

— Apsirinkate, Liusjenai, tikrai sakau,— tarė ponia 
Danglar,— čia kalta tik savijauta, taip pat ir bloga nuo- 
taika, kurią jūs pastebėjote ir apie kurią nenorėjau jums 
kalbėti. 

Buvo aišku, kad ponią Danglar apėmė vienas tų 
nervinių susijaudinimų, kurių priežasties kartais ir pačios 
moterys nežino arba, kaip spėjo Debrė, ji patyrė kokį 
nors slaptą sukrėtimą ir nenori to niekam prisipažinti. 
Kaip vyras, pratęs tokius nervingumo reiškinius laikyti 
vienu iš esmingiausių moters gyvenimo elementų, Debrė 
nebesispyrė ir nutarė laukti palankaus momento, kada 
vėl galės ją pakamantinėti arba kada ji pati sumanys 
prisipažinti. 

Prie miegamojo durų baronienė sutiko Korneliją, 
patikimą savo kambarinę. 

— Ką veikia duktė? — paklausė ponia Danglar. 

— Visą vakarą skambino,— atsakė Kornelija,— o 
paskui nuėjo gulti. 

— Bet, rodos, kažkas dar skambina? 

— Tai panelė d'Armilji, o panelė Eženi jau lovoje. 

— Gerai,— tarė ponia Danglar,— padėkite man 
nusirengti. 

Visi trys įėjo į miegamąjį. Debrė išsitiesė ant plačios 
kanapos, o ponia Danglar su Kornelija nuėjo į tualeto 
ka mbarį. 

— Brangusis Liusjenai,— prabilo ponia Danglar pro 

duris, — ar jūs dar skundžiatės, kad Eženi nesiteikia su 
jumis kalbėti? 

— Ne aš vienas skundžiuosi, ponia,— atsakė Liusje- 
nas, žaisdamas su baronienės šuniuku, kuris laikė jį namų 
draugu ir visada jam meilindavosi.— Prisimenu, neseniai 
girdėjau, kaip Morseras dejavo jums, kad negali ištraukti 
iš savo sužadėtinės nė žodžio. 

— Tas tiesa,— tarė ponia Danglar,— bet manau, 
jog neilgai trukus viskas pasikeis ir Eženi ateis pas jus į 
kabinetą. 

— Pas mane į kabinetą? 

— Aš noriu pasakyti — į ministro kabinetą. 

— Ko? 

— Prašytis priimama į operą! Iš tikrųjų niekada 
nesu mačiusi tokios aistros muzikai. Tiesiog juokinga 
aukštuomenės merginai! 

Debrė nusišypsojo: 

— Na, ką gi,— tarė jis, — tegu ateina, jeigu jūs ir 
baronas sutinkate. Duosime jai angažementą ir pasi- 
stengsime, kad jis būtų jos vertas, nors mes ir nesame 
tokie turtingi, kad įstengtume apmokėti jos „talentą. 

— Galite eiti, Kornelija,— tarė ponia Danglar,— 
jūs man jau nereikalinga. 

Kornelija dingo, ir po valandėlės ponia Danglar atėjo 
apsirengusi žavinga suknele. Ji atsisėdo šalia Liusjeno ir 
svajingai ėmė glostyti savo ispanišką šunytį. 

Liusjenas žiūrėjo į ją tylėdamas. 

— Klausykite, Ermina,— paklausė jis luktelėjęs,— 
pasakykite atvirai: kažkas jus šįvakar skaudina, tiesa? 

— Niekas,— atkirto baronienė. 

Bet jai buvo tvanku, ji atsistojo, pamėgino atsikvėpti 
visa krūtine ir priėjo prie veidrodžio. 

— Šiandien aš tikra baidyklė, — tarė ji. 

Debrė šypsoda masis atsistojo ir norėjo priėjęs įrodyti, 
jog ji klysta, bet staiga atsidarė durys. 

Įėjo Danglaras. Debrė vėl atsisėdo. 

Išgirdusi kažką įeinant, ponia Danglar atsigręžė ir 
pažvelgė į vyrą su nustebimu, kurio net nemėgino slėpti. 

— Labas vakaras, ponia,— pasisveikino bankinin- 
kas. — Labas vakaras, ponas Debrė. 

Matyt, baronienė pagalvojo, kad baronas, taip neti- 
kėtai apsilankęs, panoro užglostyti šiurkščius žodžius, 
kuriuos keletą kartų tą dieną leptelėjo, 

Ji išdidžiai pasisuko į Liusjeną ir, neatsakiusi vyrui, 
paprašė: 

— Pasakykite ką nors, ponas Debrė. 

Debrė, iš pradžių kiek jaudindamasis dėl šio vizito, 
netrukus visai nusiramino, nes baronienė nė kiek nesu- 
triko. Jis ištiesė ranką į knygą su įdėtu perlamutriniu, 
auksu inkrustuotu peiliu. 

— Atsiprašau,— tarė bankininkas,— bet jūs pa- 
vargusi, baroniene, ir jums metas pailsėti. Jau vienuolikta 
valanda, o ponas Debrė gyvena labai toli. 

Debrė nustėro. Nors Danglaro tonas buvo visiškai 
ramus ir mandagus, bet vis dėlto galėjai pajusti kažkokį 
neįprastą užsispyrimą šį kartą nepaisyti žmonos norų. 

Baronienė taip pat labai nustebo ir sviedė į jį tokį 
žvilgsnį, kuris tikrai jos vyrą būtų privertęs susimąstyti, 
jeigu jo akys tuo metu nebūtų įsmigusios į laikraštį, kur 
jis ieškojo biržos biuletenio. 

Taigi tas išdidus žvilgsnis nuėjo niekais, visiškai 
nepasiekęs savo tikslo. 

— Ponas  Liusjenai,— tarė baronienė, — turėkite 
galvoje, kad aš dar neturiu nė mažiausio noro miegoti, 
kad jums žadu dar daug ką papasakoti, ir jums teks klau- 
syti manęs visą naktį, nors ir kažin kaip jus marintų 
miegas. 

— Aš jūsų paslaugoms, ponia,— flegmatiškai atsakė 
Debrė. 

— Brangusis ponas Debrė,— įsikišo Danglaras,— 
šiandien prašau nesivarginti klausant ponios Danglar 
plepalų. Ne mažiau sėkmingai galėsite išklausyti juos ir 
rytoj. Sis vakaras tebūnie mano, aš jį sau rezervuoju ir, 
jums leidus, paskirsiu jį rimtam pokalbiui su savo žmona. 


Šį kartą smūgis buvo toks tiesus ir taiklus, kad jis 
pribloškė Liusjeną ir baronienę. Jie susižvalgė, tarsi 
ieškodami kits kito paramos prieš tą puolimą. Tačiau 
neginčijama namų šeimininko valdžia triumfavo, ir per- 
galę šventė vyras. 

— Tik nepagalvokite, kad aš jus varau, brangusis 

Debrė,— tęsė Danglaras,— jokiu būdu ne. Bet dėl nenu- 
matytų aplinkybių man būtinai šiandien reikia pasikal- 
bėti su baroniene. Šitai atsitinka ne taip dažnai, kad 
reikėtų ant manęs pykti. 

Debrė sumurmėjo keletą žodžių, atsisveikino ir išėjo 
kliūdamas už baldų kaip Natanas „Atalijoje“. 

— Tiesiog nejtikėtina,— pagalvojo jis, uždaręs 
paskui save duris, — kaip lengvai sudoroja mus tie žmonų 
vyrai, iš kurių mes nuolat juokiamės! 

Liusjenui išėjus, Danglaras įsitaisė jo vietoje, užvertė 
atskleistą knygą ir, pretenzingai išsikėtojęs, taip pat 
ėmė žaisti su šuniuku. Bet kadangi tas nejautė jam tokios 
simpatijos kaip Debrė ir norėjo įkąsti, tai bankininkas 
paėmė jį už pakarpos ir nutėškė į kitą kambario pusę ant 
kušetės. Šunytis lėkdamas kiauktelėjo, bet pasiekęs vietą 
susigūžė už pagalvėlės ir nustebęs, kad taip neįprastai 
su juo elgiamasi, tylėjo nekrutėdamas. 

— Žinote, pone,— nė nemirktelėjusi tarė baronienė 
vyrui, — jūs darote pažangą. Paprastai jūs tik šiurkštus, 
bet šiandien — tiesiog brutalus. 

— Todėl, kad šiandien aš blogiau nusiteikęs negu 
paprastai, — atsakė Danglaras. 

Ermina pažvelgė į bankininką su didžiausia panieka. 
Kitais atvejais jos įprotis svaidyti triuškinančius žvilgs- 
nius išvesdavo iš kantrybės pasipūtusį Danglarą, bet šį 
vakarą jis beveik nekreipė į juos dėmesio. 

— O kuo aš dėta, kad jūs blogai nusiteikęs? — at- 
sakė baronienė, kurią piktino vyro ramumas.— Tai man 
visai nerūpi. Sėdėkite su savo blogomis nuotaikomis kam- 
baryje arba rodykite jas kontoroje. Turite tarnautojų, 
mokate jiems algas, tai ir griežkite ant jų savo apmaudą! 

— Ne, ponia,— atrėžė Danglaras,— jūsų patarimai 
netinkami, ir aš neturiu noro jų klausytis. Mano kon- 
tora — tai mano aukso upė, kaip sako berods Demutjė, 
ir aš neketinu trukdyti jos tėkmės ar drumsti jos vandenis. 
Mano tarnautojai — dori žmonės, kurie krauna man tur- 
tus ir kuriems aš moku nepalyginamai mažiau, negu jie 
nusipelno, jeigu vertintume jų darbą pagal jo vaisius. Aš 
neturiu už ką ant jų pykti, užtat mane pykina žmonės, 
kurie valgo prie mano stalo, varo nuo kojų mano arklius 
ir tuština mano kasą. 

— O kas tie žmonės, kurie tuština jūsų kasą? Būkite 
malonus, aiškiau pasakykite. 

— Nesijaudinkite, jeigu aš ir kalbu mįslėmis, tai jums 
neteks ilgai ieškoti jų įminimo,— atkirto Danglaras.— 
Mano kasą tuština tie, kurie per valandą ištraukia iš jos 
penkis šimtus tūkstančių frankų. 

— Aš jūsų nesuprantu,— atsakė baronienė, steng- 
damasi neišsiduoti, kad balsas virpa ir veidas rausta. 

— Ne, ne, jūs puikiai suprantate, — kalbėjo Dang- 
laras,— bet jeigu iš blogos valios vis dar spiriatės, tai 
pasakysiu jums, kad ispanų paskolos dėka aš praradau 
septynis šimtus tūkstančių frankų. 

— Šit kaip! — pašaipiai tarė baronienė.— Ir dėl to 
kaltinate mane? 

— O kodėl ne? 

— Aš kalta, kad jūs netekote septynių šimtų tūks- 
tančių frankų? 

— Bent jau ne aš. 

— Kartą visam laikui, gerbiamasis, — gaižiai kal- 
bėjo baronienė, — aš uždraudžiu jums kalbėti su manimi 
apie pinigus. Prie tos kalbos nepripratau nei savo tėvų, 
nei pirmojo vyro namuose. 

— Mielai tikiu, — tarė Danglaras,— visi jie neturėjo 
nė supuvusio skatiko kišenėje. 

— "Todėl aš ir neišmokau to bankinio žargono, kuris 
nuo ryto iki vakaro čia rėžia man ausį. Man bjaurus 
nuolat skaičiuojamų monetų skambesys. Nežinau, kas ga- 
lėtų būti nemalonesnis už jį, nebent tik jūsų balsas. 

— Iš tikrųjų keista! — tarė Danglaras.— O aš buvau 
tikras, kad jūs net labai domitės mano piniginėmis opera- 
cijomis. 

— Aš? Kokia nesąmonė! Kas jums sakė? 

— Jūs pati. 

— Liaukitės! 

— Aišku. 

— Įdomu sužinoti, kada tai buvo. 

— Tuojau pasakysiu. Vasario mėnesį jūs pirmoji su- 
šnekote su manimi apie Haičio paskolą: jūs neva sapna- 
vusi, kad į Havro uostą įplaukęs laivas ir atgabenęs 
žinią, jog bus išmokama skola, kuri, visų manymu, buvusi 

atidėta iki paskutiniojo teismo dienos. Aš žinau, kad 
jūsų sapnai pranašingi, todėl liepiau patyliukais supirkti 
visas Haičio paskolos obligacijas ir uždirbau keturis 
šimtus tūkstančių frankų, iš kurių šimtas tūkstančių 
sąžiningai buvo įteikta jums. Jūs išleidote tuos pinigus 
kaip išmanydama, man tai nesvarbu. 

Kovo mėnesį imta kalbėti apie geležinkelio koncesiią. 
Konkurentais buvo trys kompanijos, siūlančios vienodas 
garantijas. Jūs man sakėte, kad instinktas, — nors teigia- 
te nieko nenorinti žinoti apie spekuliaciją, aš, priešingai, 
manau, kad jūsų instinktas šioje srityje yra ypač išlavė- 
jęs,— kad instinktas jums leidžia spėti, jog pirmenybė 
bus suteikta vadinamajai Pietų bendrovei. 

Taigi tučtuojau pasirašiau du trečdalius Pietų bend- 
rovės akcijų. Iš tiesų, kaip jūs ir buvote numačiusi, pirme- 
nybė atitenka jai. Akcijos pakyla trigubai, ir aš įsikišu 
į kišenę milijoną, iš kurio jūsų segtukams buvo įteikta 
du šimtai penkiasdešimt tūkstančių frankų. O kur jūs iš- 
leidote tuos du šimtus penkiasdešimt tūkstančių frankų? 

— Bet kur jūs čia kreipiate? — sušuko baronienė, 
drebėdama iš pykčio ir nekantrumo. 

— Kantrybės, gerbiamoji, aš tuojau baigsiu. 

— Ačiū Dievui! 

— Balandžio mėnesį jūs pietavote pas ministrą. Ten 
buvo kalbama apie Ispaniją, ir jūs netyčia nugirdote 
slaptą pašnekesį. Buvo minimas don Karloso ištrėmimas. 
Aš superku ispanų paskolą. Don Karlosas ištremiamas, 
ir tą dieną, kada Karolis V perėjo Bidasoą, aš paimu 
šešis šimtus tūkstančių frankų. Iš tų šešių šimtų tūkstan- 
čių jums atiteko penkiasdešimt tūkstančių ekiu. Jie buvo 
jūsų, jūs sunaudojote juos savo nuožiūra, ir aš nereikalau- 
ju ataskaitos. Kaip ten bebūtų, vis dėlto šiais metais jūs 
gavote penkis šimtus tūkstančių frankų. 

— Na, toliau? 

— Toliau? Čia ir visa bėda, kad toliau reikalas pa- 
švinksta. 

— Jūsų tokie keisti posakiai... 

— Jie perteikia mano mintį, o man to ir tereikia... 
Toliau — tai buvo prieš tris dienas... Prieš tris dienas jūs 
šnekučiavotės su Debrė apie politiką, ir iš jo žodžių jums 

pasirodė, kad don Karlosas grįžęs į Ispaniją. Tuomet aš 
parduodu savo paskolą, naujiena pasklinda, kyla panika, 
aš jau neparduodu, bet atiduodu savo obligacijas. Kitą 
dieną paaiškėja, kad žinia buvo melaginga, ir dėl tos me- 
lagingos žinios praradau septynis šimtus tūkstančių fran- 
kų. 

— Na, ir kas? 

— O tas, kad jeigu aš jums duodavau ketvirtąją 
pelno dalį, tai jūs man turite atlyginti ketvirtadalį mano 
nuostolių. Ketvirtoji septynių šimtų tūkstančių frankų 
dalis — tai šimtas septyniasdešimt penki tūkstančiai fran- 
kų. 

— Bet visa tai gryna nesąmonė, ir aš nesuprantu, 
kuriam galui jūs painiojate į visą tą istoriją Debrė vardą. 

— Todėl, kad jeigu jūs kartais neturėtumėte tų 
šimto septyniasdešimt penkių tūkstančių frankų, kurių 
aš reikalauju, tai pasiskolinsite juos iš draugų, o ponas 
Debrė jūsų draugas. 

— Šlykštu klausyti! — sušuko baronienė. 

— Gerbiamoji, prašau be skambių frazių, be gestų, 
be nūdienės dramos. Kitaip aš būsiu priverstas pasakyti, 
kad iš čia matau, kaip Debrė šaipydamasis skaičiuoja tuos 
penkis šimtus tūkstančių frankų, kuriuos šiais metais 
jam atidavėte, ir džiaugiasi pagaliau radęs tai, ko apsuk- 
riausi lošikai niekada negali rasti: radęs ruletę, kuria 
išlošia nieko nestatydamas, o pralošęs irgi nieko neprakiša. 

Baronienė vos nesprogo iš pykčio. 

— Niekše! — sušuko ji.— Kaip drįstate teigti, kad 
nežinojote to, ką man šiandien prikaišiojate? 

— Aš nesakau, jog žinojau, nesakau ir jog nežinojau. 
Sakau štai ką: prisiminkite mano elgesį per tuos ketverius 
metus, kai jūs liovėtės buvusi mano žmona, o aš lioviausi 
buvęs jūsų vyras, ir pamatysite, koks jis nuoseklus. Beveik 
prieš pat nutrūkstant mūsų santykiams jūs įsigeidėte 
mokytis muzikos pas tą garsųjį baritoną, su tokiu pasise- 
kimu debiutavusį Italų teatre, o aš nutariau mokytis 
šokti pas tą šokėją, kuri nepaprastai buvo išgarsėjusi Lon- 
done. Tie mudviejų įgeidžiai man kaštavo maždaug šimtą 
tūkstančių frankų. Aš nieko nesakiau, nes šeimoje turi 
viešpatauti darna. Šimtas tūkstančių frankų nėra per 

daug brangu, kad vyras ir žmona pagrindžiai išstudijuotų 
šokius ir muziką. Netrukus dainavimas jums įgriso ir šovė 
į galvą mintis studijuoti diplomatijos meną, vadovaujant 
ministro sekretoriui. Aš jums leidžiu tai daryti. Supran- 
tate, kas man darbo, jeigu už pamokas jūs mokate savais 
pinigais. Bet dabar matau, kad semiate juos iš mano kasos 
ir kad tos jūsų studijos man gali kaštuoti septynis šimtus 
tūkstančių frankų per mėnesį. Gana, gerbiamoji, šitaip 
toliau būti negali. Arba diplomatas duos jums pamokas... 
veltui, ir aš jį pakęsiu, arba jis daugiau nė kojos nekels į 
mano namus. Supratote? 

— Šito jau per daug, gerbiamasis! — sušuko dus- 
dama Ermina.— Jūs peržengiate visas niekšiškumo ribas! 

— Bet man labai malonu matyti, — tęsė Danglaras, — 
kad jūs neatsiliekate nuo manęs ir laisva valia pildote 
įstatymų kodekso straipsnį, skelbiantį: „Žmona privalo 
visur sekti savo vyrą“. 

— Jūs mane įžeidinėjate! 

— Teisybė. Baikime šitai ir pasikalbėkime ramiai. 
Aš niekuomet nesikišdavau į jūsų reikalus, nebent tik 
jums gera norėdamas. Darykite ir jūs taip pat. Sakote, 
kad mano pinigai jums nerūpi? Puiku. Darykite ką išma- 
nydama su savais, o prie mano malonėkite nekišti nagų. 
Be to, gal visa tai tiesiog išdavikų triukas? Ministrą 
siutina, kad aš opozicijoje, jis pavydi man populiarumo, — 
galbūt jie susitarė su Debrė mane sužlugdyti? 

— Kaip tai panašu į tiesą! 

— Žinoma! Kurgi tai matyta... melaginga telegrafo 
žinia! Juk tai neįmanomas arba beveik neįmanomas 
dalykas! Dvi paskutinės stotys perdavė visai skirtingus 
signalus! Iš tikrųjų atrodo, kad tai tyčia man padaryta. 

— Juk jūs berods žinote,— jau nuolaidžiau prabilo 
baronienė, — kad tą telegrafistą atleido ir net ketino teisti. 
Jau buvo duotas įsakymas jį suimti, bet telegrafistas 
pabėgo. Tas pabėgimas rodo, kad jis arba beprotis, arba 
nusikaltėlis... Ne, tai buvo tiesiog klaida. 

— Taip, klaida, iš kurios juokiasi mulkiai, dėl kurios 
ministras visą naktį nemiegojo, ponai valstybės sekreto- 
riai margina popierius, man ji kaštuoja septynis šimtus 
tūkstančių frankų. 

— Bet klausykite,— staiga pareiškė Ermina,— jeigu 
manote, kad dėl viso to kaltas ponas Debrė, tai kodėl to 
nepasakote į akis jam pačiam, o prikaišiojate man? Kodėl 
kaltinate vyrą, o atsakyti turi moteris? 

— Argi aš žinau Debrė? — tarė Danglaras.— Argi 
aš noriu jį žinoti? Ar aš noriu žinoti, kad tai jis duoda 
patarimus? Ar aš noriu klausyti jo patarimų? Argi aš 
lošiu biržoje? Ne, jūs visa tai darote, o ne aš. 

— Bet jeigu jums tai naudinga... 

Danglaras patraukė pečiais. 

— Stebėtinai kvaili sutvėrimai tos moterys! Mano 
esančios genijai, jeigų jums pavyksta užmegzti vieną 
kitą meilės intrigą taip, kad apie tai nesužinotų visas 
Paryžius! Bet turėkite galvoje, kad net jeigu jums ir būtų 
pasisekę nuslėpti savo išdykavimus nuo vyro,— o tai be 
galo lengva, nes vyrai dažniausiai nenori to matyti, — 
tai ir tuo atveju jūs būtumėte tik apgailėtina pusės jūsų 
draugių, aukštuomenės moterų, kopija. Bet ir tai man 
netinka. Aš visada viską žinodavau. Per šešiolika metų 
galbūt jums pasisekė nuslėpti nuo manęs kokią nors mintį, 
bet nė vienas krustelėjimas, nė vienas poelgis, nė viena 
intriga man nebuvo paslaptis. O jūs džiaugėtės savo 
apsukrumu ir tvirtai tikėjot, kad mane apgaudinėjate. 
Kas iš to išėjo? Ogi dėl mano tariamo aklumo visi jūsų 
draugai, pradedant Vilforu ir baigiant Debrė, bijodavo 
manęs. Nebuvo nė vieno, kuris nebūtų skaitęsis su manimi 
kaip su namų šeimininku, — tik šito iš jūsų aš reikalauju. 
Pagaliau nė vienas nebūtų drįsęs kalbėti su jumis apie 
mane taip, kaip aš pats šiandien kalbu. Galite laikyti 
mane bjauriu, bet aš neleisiu savęs išjuokti ir, svarbiausia, 
kategoriškai draudžiu jums mane žlugdyti. 

Kol nebuvo ištartas Vilforo vardas, baronienė dar 
šiaip taip laikėsi. Bet išgirdusi tą pavardę ji perbalo, 
pašoko lyg įgelta, ištiesė rankas, nelyginant užkeikdama 
kokį vaiduoklį, ir žengė prie savo vyro, tartum norėdama 
išplėšti paskutinį paslapties žodį, kurio jis pats nežinojo 
arba galbūt dėl kokio nors bjauraus išskaičiavimo, — 
tokie buvo kone visi jo išskaičiavimai,— ir žinodamas 
nenorėjo galutinai išsiduoti. 

— Vilforas? Ką tai reiškia? Ką jūs norite pasakyti? 

— Aš noriu pasakyti, kad ponas Nargonas, pirmasis 
jūsų vyras, nebūdamas nei filosofas, nei bankininkas, o 
gal būdamas ir vienas, ir antras, pamatęs, kad iš karališ- 
kojo prokuroro nieko nepeši, mirė iš sielvarto ar iš pykčio, 
kada, po devynių mėnesių sugrįžęs namo, rado jus šeštame 
nėštumo mėnesyje. Aš grubus, ne tik žinau, kad toks esu, 
bet ir didžiuojuosi tuo: tai viena iš mano komercinių 
operacijų sėkmės priemonių. Kodėl, užuot pats nužudęs, 
jis leidosi nužudomas? Todėl, kad neturėjo kapitalo, kurį 
būtų reikėję saugoti. O aš turiu pareigų savo kapitalui. 
Dėl savo kompaniono Debrė kaltės aš prakišau septynis 
šimtus tūkstančių frankų. Tegu jis įneša savąją nuostolio 
dalį, ir mes toliau kartu varysime biznį, o jeigu ne, tai 
tegul pasiskelbia bankrutavęs dėl tų šimto septyniasde- 
šimt penkių tūkstančių frankų ir tegu dingsta iš akių, 
kaip ir dera bankrutavusiam. Taip, žinoma, jis šaunus 
vaikinas, kada jo žinios teisingos, bet jeigu jos neteisin- 
gos, tai aukštuomenėje atsiras penkiasdešimt vertesnių 
už jį. 

Ponia Danglar buvo parblokšta. Vis dėlto ji iš pasku- 
tiniųjų stengėsi atremti tą paskutinį puolimą. Ji susmuko 
į fotelį mąstydama apie Vilforą, apie sceną pas Monte- 
kristą, apie tą keistą virtinę nelaimių, kurios štai jau 
kelios dienos viena po kitos griūva ant jos namų, pavers- 
damos jaukią šeimos gyvenimo ramybę skandalingais 
barniais. Danglaras net nepažvelgė į ją, nors ji darė ką 
galėdama, kad tik apalptų. Netaręs daugiau nė žodžio, jis 
trinktelėjo miegamojo duris ir grįžo į savo kambarius, o 
atsipeikėjusi po nepavykusio apalpimo ponia Danglar 
galėjo pagalvoti, kad ji sapnavo slogų sapną. 


XXX + VEDYBŲ PLANAI 


Kitą dieną po tos scenos, tą valandą, kada Debrė buvo 
įpratęs pakeliui į ministeriją užsukti pas ponią Danglar, 
jo karieta nepasirodė bankininko kieme. 

Tą pačią valandą, būtent pusę pirmos, ponia Danglar 
pareikalavo arklių ir išvažiavo. 

Danglaras, užsiglaudęs už lango užuolaidų, stebėjo, 

kaip ji išvyko, nes šito ir buvo tikėjęsis. Jis liepė, kad jam 
praneštų, kai tik ponia Danglar sugrįš. Bet ir antrą valan- 
dą jos dar nebuvo. 

Tada jis liepė pakinkyti arklius, nuvažiavo į Deputatų 
rūmus ir užsirašė kalbėti, ketindamas pliekti biudžetą. 

Nuo dvyliktos iki antros Danglaras sėdėjo savo kabi- 
nete, skaitė telegramas ir vis labiau niaukėsi, dėliodamas 
skaičius prie skaičių ir priiminėdamas interesantus. Tarp 
kitų buvo ir majoras Kavalkantis, vis toks pat įraudęs, 
sustingęs ir punktualus,— jis atvyko iš vakaro sutartą 
valandą užbaigti savo reikalų su bankininku. 

Išėjęs iš rūmų, kur posėdžio metu Danglaras nepa- 
prastai jaudinosi ir aštriau negu bet kada puolė ministe- 
riją, jis įsėdo į savo karietą ir liepė vežėjui važiuoti į Elizie- 
jaus laukų Nr. 30. 

Montekristas buvo namie, bet ne vienas, todėl tarnas 
paprašė Danglarą palaukti valandėlę jo svetainėje. 

Bankininkui belaukiant atsidarė durys ir įėjo žmogus 
su abato drabužiais. Būdamas, matyt, artimiau pažįsta- 
mas su šeimininku, jis nesėdo laukti kaip Danglaras, 
bet linktelėjo jam ir nuėjo į kitą kambarį. 

Po valandėlės to kambario durys atsidarė ir pasirodė 
Montekristas. 

— Atsiprašau, brangusis barone,— tarė jis, — bet į 
Paryžių tik ką atvyko vienas geriausių mano draugų, 
abatas Buzonis, kurį jūs turbūt matėte praeinant. Mudu 
seniai besimatėme, todėl nedrįsau tučtuojau palikti jo 
vieno. Tikiuosi, mane suprasite ir atleisite, kad priverčiau 


jus laukti. 
— Baisus čia daiktas, — tarė Danglaras.— Tai visai 


suprantama. Aš ne laiku atvykau ir beregint išsinešdinu. 

— Nieko panašaus, prašau sėstis. Betgi, Dieve bran- 
giausias, kas jums? Atrodote toks susirūpinęs, kad tiesiog 
gąsdinate mane. Susikrimtęs kapitalistas panašus į kome- 
tą: jis taip pat visuomet pranašauja pasauliui kokią 
didžiulę nelaimę. 

— Jau kelios dienos, brangusis grafe, mane perse- 
kioja nesėkmės,— atsakė Danglaras,— aš be paliovos 
gaunu blogas žinias. 

— Siaubinga! — užjautė jį Montekristas.— Ar vėl 
pralošėte biržoje? 

— Ne, šitai mečiau, bent jau keletui dienų. Šį kartą 
kalbama apie vieną bankrotą Trieste. 

— Šitkaip? Tikriausiai turite galvoje Džakopą Manf- 
redį? 

— Taip. Įsivaizduokite, jis buvo žmogus, su kuriuo, 
jau nežinau kiek laiko, bizniaudavau kasmet aštuoniais ar 
devyniais šimtais tūkstančių frankų. Niekada jokio nesusi- 
pratimo, niekada jokio delsimo. Žmogus mokėdavo kaip 
princas... kuris moka. Aš duodu jam milijoną avanso, ir 
staiga tas velnias Džakopas Manfredis nutraukia savo 
mokėjimus! 

— Tikrai? 

— Negirdėtas smūgis. Aš išduodu jo vardu vekselį 
šešiems šimtams tūkstančių frankų, ir jis grįžta neapmo- 
kėtas. Be to, pas mane dar guli jo pasirašytų vekselių 
keturiems šimtams tūkstančių frankų, kuriuos turi iš- 
pirkti mėnesio gale jo agentas Paryžiuje. Šiandien trisde- 
šimtoji, pasiunčiu žmogų pinigų. Ir kaip jums patinka: 
agentas dingęs. Įskaitant dar ispanų istoriją, aš puikiai 
užbaigiu šį mėnesį. 

— Bet negi ta ispanų istorija jums tiek daug kaštavo? 

— Žinoma, septynių šimtų tūkstančių frankų kasoje 
kaip nebūta. 

— Kaipgi jūs, po velnių, taip įklimpote? Juk jūs 
senas vilkas! 

— Tai vis žmona. Ji sapnavo, neva don Karlosas 
grįžęs į Ispaniją. Ji tiki sapnais. Tai, pasak jos, magne- 
tizmo reiškinys, ką nors pasapnavusi, ji tikina, kad būtinai 
taip ir įvyks. Jeigu jau ji taip galvoja, tai aš ir leidau jai 
lošti: ji turi savo kapitalą ir savo maklerį. Lošė ir pra- 
lošė. Tiesa, lošė savo, ne mano pinigais. Bet suprantate, 
kai iš žmonos kišenės išlekia septyni šimtai tūkstančių 
frankų, tai nors truputį šitai pajunta ir vyras. Kaip jūs 
to nežinojote? Bet juk tai sukėlė daugybę kalbų! 

— Kažką girdėjau, bet smulkmenų nežinau. Be to, 
aš absoliučiai nieko nenusimanau apie tuos biržos rei- 
kalus. 

— "Tai jūs nelošiate? 

— Aš? Kada gi man lošti? Aš ir taip per akis turiu 
darbo, tvarkydamas savo įplaukų apskaitą. Tuomet 

būčiau priverstas, be ekonomo, samdytis dar sąskaitinin- 
ką ir kasininką. Beje, apie Ispaniją. Man atrodo, baro- 
nienė ne tik sapne galėjo regėti don Karloso grįžimą. Argi 
laikraščiuose nebuvo apie tai minėta? 

— Negi jūs tikite laikraščiais? 

— Nė trupučio, bet tas „Kurjeris“ sąžiningas, 
berods išimtis, jis praneša vien tikras žinias, telegrafo 
žinias. 

— Va šitai ir nesuprantama, — aiškino Danglaras.— 
Juk žinia apie don Karloso grįžimą iš tikrųjų buvo gauta 
telegrafu. 

— Tad šį mėnesį, — tarė Montekristas,— jūs pra- 
radote maždaug septyniolika šimtų tūkstančių frankų? 

— Ir ne maždaug, o tikrai tiek. 

— Velniai rautų! Trečios eilės turtui — tai žiaurus 
smūgis, — užjausdamas tarė Montekristas. 

— Trečios eilės! — pakartojo šiek tiek įsižeidęs Dang- 
laras.— Kaip jūs tai suprantate, po perkūnais? 

— Turtus aš skirstau į tris kategorijas, — tesė Monte- 
kristas: — pirmos eilės turtas, antros ir trečios eilės. 
Pirmos eilės turtais laikau tuos, kuriuos sudaro čia pat, 
po ranka, turimos vertybės: žemė, kasyklos, Prancūzijos, 
Austrijos arba Anglijos obligacijos, jei tik tos visos verty- 
bės vertos šimto milijonų. Antros eilės turtais aš laikau 
pramonės įmones, akcines bendroves, valdovų vietininkų 
postus ir kunigaikštystes, kurių metinės pajamos nepra- 
šoka penkiolikos šimtų tūkstančių frankų, o pagrindinis 
kapitalas — penkiasdešimt milijonų. Pagaliau trečios eilės 
turtais aš vadinu kapitalus, paleistus į apyvartą, pajamas, 
priklausančias nuo kitų valios arba atsitiktinės laimės. 
Šiems turtams kieno nors bankrotas gali palikti spragą, 
juos gali sukrėsti telegrafo žinia, įvairios atsitiktinės 
spekuliacijos — žodžiu, operacijos, priklausančios nuo 
sėkmės, kurią galima pavadinti žemesne jėga, lyginant 
ją su aukštesne jėga — gamta. Tokie turtai sudaro fikty- 
vų ar realų maždaug penkiolikos milijonų kapitalą. Jūsų 
padėtis kaip tik tokia ir yra, tiesa? 

— Teisingai, — sutiko Danglaras. 

— Vadinasi, dar šešios tokios pat mėnesio pabai- 
gos, — visiškai ramiai tesė Montekristas, — ir trečios eilės 
firma kvėptelės paskutinį kartą. 

— Na jau, ir pranašaujate! — gaižiai nusišypsojo 
Danglaras. 

— Imkime septynis mėnesius, — kalbėjo tuo pačiu 
tonu Montekristas.— Sakykite, ar jūs kada nors pagal- 
vojote, kad septynis kartus po septyniolika šimtų tūks- 
tančių frankų — tai beveik dvylika milijonų!.. Ne, nieka- 
da? Ir gerai darėte, nes taip pasvarstęs jau neberizi- 
kuosi savo kapitalais, kurie finansininkui tas pat, kas 
civilizuotam žmogui oda. Mes dėvime mažiau ar daugiau 
puošnius drabužius, jie padeda mums įgyti kitų pasitikė- 
jimą, bet kada žmogus miršta, jam lieka tik nuosava oda. 
Taip ir jums: metus biznį liks tik pagrindinis kapitalas — 
daugiausia penki ar šeši milijonai, nes trečios eilės turtai 
iš tikrųjų yra tris ar keturis kartus mažesni, negu jie 
atrodo, panašiai kaip garvežys tėra mažiau ar daugiau 
galinga mašina, nors, dūmų kamuoliams iš jo virstant, jis 
ir atrodo milžiniškas. Tai mat kaip! Iš savo penkių mili- 
jonų tikro aktyvo jūs tik ką praradote beveik du. Ati- 
tinkamai sumažėjo ir jūsų fiktyvinis turtas arba kreditas. 
Žodžiu, brangusis ponas Danglarai, jums nuleido šiek tiek 
kraujo ir, jeigu po tiek pat nuleis dar keturis kartus, ateis 
mirtis. Žiūrėkite, brangusis drauge, būkite atsargus! Gal 
jums reikia pinigų? Norite, aš jums paskolinsiu? 

— Vis dėlto jūs blogai skaičiuojate! — sušuko Dang- 
laras, iš visų jėgų stengdamasis atrodyti ramus.— Tuo 
pat metu mano kasą jau pripildė kitos, sėkmingesnės 
spekuliacijos. Nuleistą kraują vėl pagausino mityba. Aš 
pralošiau kautynes Ispanijoje, mane sumušė Trieste, bet 
mano Indijos laivynas galbūt padidėjo keliais laivais, o 
Meksikos pionieriai gal užtiko naujas kasyklas. 

— Puiku, puiku! Bet randas lieka ir po pirmo nuo- 
stolio vėl pradės kraujuoti. 

— Ne, aš imuosi tik visai užtikrinto biznio,— tęsė 
Danglaras su oriu, įpratusio riesti nosį šarlatano pagyrū- 
niškumu,— pirma dar trys vyriausybės nuvirs, kol aš 
sužlugsiu.. 

— Ką gi! Pasitaiko ir taip. 

— Nebent badmetis turėtų ateiti. 

— Prisiminkite septynias riebias ir septynias liesas 
karves. 

— Arba jūra turėtų nutolti nuo krantų kaip faraonų 
laikais, betgi jūrų daug, o laivus pakeistų karavanai, ir 
viskas. 

— Juo geriau, šimtą kartų geriau, brangusis ponas 
Danglarai,— tarė Montekristas.— Matau, kad suklydau: 
jūs priklausote antros eilės kapitalistams. 

— Drįstu manyti, jog galiu pretenduoti į tokią 
garbę,— atsakė Danglaras, šypsodamasis sustingusia 
šypsena, kuri Montekristui priminė taukuotus mėnulius, 
tapomus blogų dailininkų, kai šie vaizduoja griuvėsius. — 
Bet jeigu jau įsileidome į kalbas apie reikalus, — pridūrė 
jis, džiaugdamasis, kad gali pakeisti pašnekesio temą, — 
pasakykite, kuo, jūsų nuomone, galėčiau įsiteikti ponui 
Kavalkančiui? 

— Duokite jam pinigų, jeigu jis akredituotas jūsų 
banke ir jeigu jūs tūo kreditu pasitikite. 

— Visiškai! Šįryt jis atvyko pas mane su čekiu, 
pasirašytu Buzonio ir adresuotu jūsų vardu, taip pat jūsų 
žiruotu. Suprantate, aš jam tučtuojau atskaičiavau tuos 
keturiasdešimt banknotų. 

Montekristas linktelėjo galvą, visiškai pritardamas. 

— Bet čia dar ne viskas, — vėl prašneko Danglaras, — 
jis atidarė mano banke kreditą savo sūnui. 

— Kiek jis duoda jaunuoliui, jeigu ne paslaptis? 

— Penkis tūkstančius frankų per ntėnesį. 

— Šešiasdešimt tūkstančių per metus! Aš taip ir 
maniau,— gūžtelėjo pečiais Montekristas.— Tie Kaval- 
kančiai — tikri skaugiai. Kas jaunam vaikinui tie penki 
tūkstančiai frankų mėnesiui? 

— Bet suprantate, jeigu jam prireiks kelių tūkstan- 
čių viršaus... 

— Neduokite, tėvas jokiu-būdu jų nepripažins. Jūs 
nepažįstate milijonierių iš anapus Alpių: tai tikri har- 
pagonai. O kas jam tą kreditą atidarė? 

— Fencio bankas, viena iš geriausių Florencijos 
firmų. 

— Aš nenoriu tvirtinti, kad jums grėstų nuostoliai, 
anaiptol. Bet geriau laikykitės nustatytos sumos. 

— Tai jūs ne itin pasitikite tuo Kavalkančiu? 

— Aš? Aš duočiau pagal jo raštelį dešimt milijonų. 

Taikant mano klasifikaciją, jo turtas antros eilės, bran- 
gusis Danglarai. 

— O koks jis paprastas! Aš jį būčiau palaikęs eiliniu 
majoru. 

— Ir būtumėte labai jį paglostęs. Jūsų tiesa, iš 
pažiūros jis nėra impozantiškas. Pamatęs jį pirmą kartą, 
pamaniau, kad tai koks senas, po savo antpečiais apmu- 
sijęs leitenantas. Bet visi italai tokie: jeigu jie neakina 
kaip Rytų magai, tai dažniausiai panašūs į senus žydus. 

— Jaunasis atrodo geriau,— pastebėjo Danglaras. 

— Taip, gal kiek drovus, bet apskritai gana padorus. 
Truputį nerimavau dėl jo. 

— Kodėl? 

— Todėl, kad jūs matėte jį pas mane ar tik ne pirmą 
kartą aukštuomenės tarpe, bent man taip buvo sakyta. 
Anksčiau jis bastėsi po pasaulį labai griežto auklėtojo 
lydimas ir niekada nebuvo lankęsis Paryžiuje. 

— Sako, visi tie žymūs italai paprastai tarpusavyje 
tuokiasi? — atsainiai paklausė Danglaras.— Jie mėgsta 
dėti į krūvą savo turtus. 

— Dažniausiai taip. Bet Kavalkantis labai originalus 
žmogus, jis viską daro savaip. Esu tikras, kad jis atsiuntė 
sūnų į Prancūziją susirasti žmonos. 

— Jūs taip manote? 

— Esu tikras. 

— O ar girdėjote apie jo turtus? 

— Apie juos labai daug kalbama. Vieni sako, kad 
jis milijonierius, kiti spėja, kad jis plikas kaip tilvikas. 

— O kokia jūsų nuomonė? 

— Nereikėtų remtis mano nuomone, ji perdėm sub- 
jektyvi. 

— Bet vis dėlto... 

— Matote, juk tie Kavalkančiai kadaise vadovavo 
armijoms, valdė provincijas. Aš manau, kad visi tie seni 
valdininkai ir buvę kondotjerai užkasė savo milijonus 
kokiuose nors kampeliuose, kuriuos žino tik giminės 
vyresnieji, ir tą paslaptį iš kartos į kartą perduoda 
savo sūnums. Užtat visi jie geltoni ir kieti it respublikos 
laikų florinai, kuriuos, matyt, jie labai dažnai žiūrinėja, 
jeigu to aukso atspalvis likęs jų veiduose. 

— Tikriausiai, — sutiko Danglaras.— Tuo galima 
patikėti, nes niekas iš jų neturi nė pėdos žemės. 

— Arba jei ir turi, tai labai nedaug. Aš, pavyzdžiui, 
esu matęs tik Kavalkančių rūmus Lukoje. 

— A, jis turi rūmus? — nusijuokė Danglaras.— 
Tai jau šis tas! 

— Bet ir juos išnuomavo finansų ministrui, o pats 
gyvena nedideliame namelyje. Aš gi sakiau jums, kad tas 
žmogus tikras nagas. 

— Jūs nelabai jį giriate. 

— Klausykite, juk aš beveik jo nepažįstu. Mačiau 
gal trejetą kartų. Visa, ką žinau apie jį, tai iš abato Bu- 
zonio ir iš jo paties. Šį rytą jis kalbėjo man apie savo 
planus dėl sūnaus ir užsiminė, kad jam nusibodo laikyti 
savo kapitalus Italijoje, finansiškai negyvoje šalyje, jis 
norėtų rasti būdų paleisti juos į apyvartą Prancūzijoje 
arba Anglijoje. Bet gerai įsidėmėkite, kad nors asmeniš- 
kai aš ir labai pasitikiu abatu Buzoniu, tačiau neatsakau 
už nieką. 

— Nesvarbu, ačiū jums už klientą. Tokia pavardė 
puošia mano registrus, ir kasininkas, kuriam paaiškinau, 
kas tie Kavalkančiai, labai tuo didžiuojasi. Beje, — klausiu 
tiesiog iš smalsumo,— ar vesdindami savo sūnus tie 
žmonės duoda jiems dalį? 

— Žiūrint kada. Aš pažinojau vieną italų kunigaikš- 
tį, turtingą kaip aukso kasyklos, vieną iš garsiausių 
Toskanos didikų ainį,— tai jis, jeigu jo sūnūs vesdavo su 
jo valia, užversdavo juos milijonais, o jeigu vesdavo prieš 
jo valią, duodavo jiems trisdešimt ekiu per mėnesį. Saky- 
sime, kad Andrea vestuvėms tėvas pritars. Tuomet 
majoras galbūt duos jam du ar tris milijonus. Jei sūnus 
išsirinktų, pavyzdžiui, bankininko dukterį, tai gal tėvas 
įstotų dalininku į sūnaus uošvio banką. Bet, sakysime, 
marti jam nepatinka. Tada sudie: tėvulis Kavalkantis 
čiumpa savo skrynios raktą, porą kartų pasuka jį, ir štai 
mūsų Andrea turi gyventi kaip Paryžiaus plevėsa, suk- 
čiauti lošiant kortomis arba kauliukais. 

— Tas berniokas ras Bavarijos arba Peru princesę. 
Jis panorės gauti kunigaikštytės karūną, jį vilioja Eldo- 
radas nuo Potosio. 

— Ne, tie didikai iš anapus kalnų dažnai veda pa- 
prastas mirtingąsias: jie kaip Jupiteris mėgsta maišyti 
rases. Bet nejaugi jūs norite apvesdinti Andrea, brangusis 
ponas Danglarai? Kokių dalykų jūs mane klausinėjate? 

— Ką gi,— tarė Danglaras,— tai būtų neblogas 
biznis, o aš biznierius. 

— Bet, manau, ne su panele Danglar? Juk nenorė- 
tumėte, kad Alberas pasmaugtų tą vargšą Andrea? 

— Alberas! — gūžtelėjo pečiais Danglaras.— Tiek 
jam ir terūpi tos vedybos! 

— Argi jis nesusižadėjęs su jūsų dukterimi? 

— Tiesą pasakius, mudu su Morseru kartais pakal- 
bėdavome apie tas vedybas, bet ponia de Morser ir Al- 
beras... 

— Turbūt neimsite įrodinėti, kad jis — bloga par- 
tija? 

— Na, mano manymu, panelė Danglar nė kiek ne 
mažiau verta už poną Morserą! 

— Iš tikrųjų panelės Danglar dalis bus nemaža, aš 
tuo neabejoju, ypač jei telegrafas liausis kvailiojęs. 

— Čia ne tik dalies klausimas. Beje, pasakykite... 

— Taip? 

— Kodėl nepakvietėte į savo pietus Morsero ir jo 
tėvų? 

— Kviečiau juos, bet Alberas turėjo vykti su ponia 
de Morser į Diepą, gydytojai jai patarė pakvėpuoti jūros 
oru. 

— Taip, taip,— nusijuokė Danglaras,— tas oras 
turėtų eiti jai į sveikatą. 

— Kodėl? 

— Todėl, kad tuo oru ji kvėpavo jaunystėje. 

Montekristas praleido šį są mojį negirdomis. 

— Bet vis dėlto,— tarė grafas, — jei Alberas ir ne 
toks turtingas kaip panelė Danglar, tai jūs turite sutikti, 
kad jo vardas daug ko vertas. 

— Ką gi, aš manau, ir mano ne blogesnis. 

— Žinoma, jūsų vardas populiarus ir pats puošia tą 
titulą, kuriuo buvo manyta jį papuošti, bet jūs per daug 
protingas, kad nesuprastumėte, jog pagal kai kuriuos 
įsišaknijusius prietarus, kurių lengvai neišrausi, penkių 

amžių bajoriškumas vertinamas labiau negu dvidešimties 
metų. 

— Kaip tik todėl, — atsakė Danglaras, mėgindamas 
ironiškai nusišypsoti, — aš ir pasirinkčiau geriau And- 
rea Kavalkantį, o ne Alberą Morserą. 

— Mano manymu, Morserai senumu nenusileidžia 
Kavalkančiams? 

— Morserai!.. Klausykite, brangusis grafe,— krei- 
pėsi į jį Danglaras,— jūs džentelmenas, tiesa? 

— Tikiuosi. 

— Ir, be to, herbų žinovas? 

— Truputį. 

— Na, tai pažvelkite į mano: jis patikimesnis negu 
Morsero herbas. 

— Kodėl? 

— Todėl, kad jeigu baronu aš ir negimiau, tai Dang- 
laru tikrai gimiau. 

— Ir kas iš to? 

— O jis visai ne Morseras. 

— Kaip ne Morseras? 

— Visiškai ne. 

— Ką jūs sakote! 

— Mane kažkas pakėlė į baronus, tai aš ir baronas, o 
jis pats pasikėlė į grafus, užtat visai ne grafas. 

— Negalimas daiktas! 

— Klausykite,— kalbėjo  Danglaras,— Morseras 
mano draugas ar bent senas pažįstamas štai jau trisde- 
šimt metų. Žinote, aš nelabai branginu savo herbą, nes 
niekada nepamirštu, nuo ko esu pradėjęs. 

— Tai kalbėte kalba arba apie didelį nusižeminimą, 
arba apie didelį išpuikimą,— tarė Montekristas. 

— Na tai va, kai aš buvau smulkus raštininkėlis, 
Morseras buvo paprastas žvejys. 

— Kuo jis buvo tada vardu? 

— Fernanas. 

— Tiesiog Fernanas? 

— Fernanas Mondegas. 

— Tikrai? 

— Žinoma! Esu pirkęs iš jo nemaža žuvies. 

— Tai kodėl jūs leidžiate už jo sūnaus dukterį? 

— Todėl, kad Fernanas ir Danglaras abu prasisie- 
kėliai, abu neseniai gavo bajorystę, praturtėjo ir vienas 
kito verti. Bet vis dėlto yra dalykų, už kuriuos žmonės jį 
plakė liežuviais ir kurių niekada neprikišo man. 

— Būtent? 

— Šiaip, nieko. 

— A, suprantu. Jūsų žodžiai priminė man šį tą, kas 
susiję su Fernano Mondego vardu. Aš jau girdėjau tą 
vardą Graikijoje. 

— Ryšium su Ali Pašos istorija? 

— Visiškai teisingai. 

— Čia jo paslaptis, — kalbėjo Danglaras,— ir, prisi- 
pažįstu, daug duočiau, kad galėčiau ją atskleisti. 

— Rimtai panorėjus, ne taip jau sunku tai padaryti. 

— Kokiu būdu? 

— Aišku, jūs turite Graikijoje kokį nors agentą? 

— Kaip neturėsi! 

— Janinoje? 

— Visur jų turiu... 

— Na tai parašykite savo Janinos agentui ir pa- 
klauskite jį, kokį vaidmenį suvaidino Ali Tebelino kata- 
strofoje prancūzas, vardu Fernanas. 

— Jūsų tiesa! — sušuko ūmai stodamas Dangla- 
ras.— Šiandien ir parašysiu! 

— Parašykite. 

— Būtinai. 

— Ir jeigu sužinosite ką nors skandalingo... 

— Pranešiu jums. 

— Būsiu jums labai dėkingas. 

Danglaras išbėgo iš kambario ir puolė prie karietos. 


XXXI + KARALISKOJO 
PROKURORO KABINETAS 


Palikime bankininką, šuoliais genantį savo žirgus 
namo, ir pasekime, kur tą rytą iškylavo ponia Danglar. 

Jau sakėme, kad pusę pirmos ji pareikalavo arklių 
ir išvažiavo. 

Ji pasuko į Sen Žermeno priemiesčio pusę, įvažiavo 

į Mazarinio gatvę ir liepė šustoti Naujojo tilto skersgat- 
vyje. 

Čia išlipo ir perėjo skersgatvį. Ji buvo apsirengusi 
labai paprastai, kaip ir dera elegantiškai moteriai, vyks- 
tančiai iš namų rytą. 

Genego gatvėje ji įsėdo į fiakrą ir liepė vežti į Arlė 
gatvę. 

Vos tik įlipusi į karietą, ji išsitraukė iš kišenės labai 
tankų šydą, pritaisė jį prie savo šiaudinės skrybėlės, 
kurią vėl užsidėjo ant galvos, ir, žvilgtelėjusi į kišeninį 
veidrodėlį, patenkinta įsitikino, kad galima įžiūrėti tik 
jos baltą odą ir žibančias akis. 

Fiakras pervažiavo Naująjį tiltą ir iš Dofino aikštės 
įsuko į Arlė kiemą. Vos tik vežikas atidarė dureles, ponia 
Danglar užmokėjo jam, puolė prie laiptų, lengvai užkopė 
jais ir bematant atsidūrė Negirdimų Žingsnių salėje. 

Rytais Teisingumo rūmuose visuomet daug reikalų ir 
daug užsiėmusių žmonių, o užsiėmę žmonės nelabai dai- 
rosi į moteris, todėl ponia Danglar perėjo Negirdimų 
Žingsnių salę, ir jos, kaip ir dešimties kitų moterų, kurios 
laukė savo advokatų, niekas nepastebėjo. 

Vilforo laukiamajame buvo daugybė žmonių, bet 
poniai Danglar nereikėjo net savo vardo sakyti: vos tik ji 
pasirodė, prie jos priėjo kurjeris, pasiteiravo, ar ji ta 
dama, kuriai ponas karališkasis prokuroras buvo liepęs 
atvykti, ir, jai atsakius teigiamai, atskiru koridoriumi 
nuvedė į Vilforo kabinetą. 

Karališkasis prokuroras sėdėjo savo krėsle nugara 
nusigręžęs į duris ir rašė. Jis girdėjo, kaip atsidarė durys, 
kaip kurjeris tarė: „Malonėkite, ponia“, kaip durys vėl 
užsidarė, ir net nekrustelėjo. Bet vos tik nutilo kurjerio 
žingsniai, jis greit atsistojo, užrakino duris, nuleido užuo- 
laidas ir apžiūrėjo kiekvieną kabineto kampelį. 

Pagaliau įsitikinęs, kad jų niekas nematys ir negirdės, 
visiškai apsiraminęs, tarė: 

— Dėkoju, kad jūs tokia punktuali, ponia. 

Ir pristūmė jai krėslą. Ponia Danglar atsisėdo, nes 
jos širdis taip dunksėjo, kad ji vos begalėjo kvėpuoti. 

— Jau seniai, ponia, — prabilo karališkasis prokuro- 
ras, taip pat sėsdamas ir pasukdamas krėslą taip, kad 

atsidurtų tiesiog prieš pašnekovę,— jau seniai beturė- 
jau laimės kalbėti su jumis vienudu, ir labai apgailes- 
tauju, kad susitikome tikrai nemaloniam pokalbiui. 

— Tačiau matote, aš atėjau, kai tik mane pašaukėte, 
nors tikriausiai tas pokalbis man dar sunkesnis negu 
jums. 

Vilforas karčiai nusišypsojo. 

— Tai, vadinasi, tiesa, — tarė jis, atsakydamas grei- 
čiau į savo paties mintis negu į ponios Danglar žodžius, — 
kad visi mūsų praeities poelgiai turi savo pėdsakus — 
vieni tamsius, kiti šviesius! Tiesa, kad mūsų žingsniai 
gyvenimo kelyje panašūs į roplio judėjimą per smėlį — 
jie palieka šliūžę! Deja, daugeliui tą šliūžę tenka laistyti 
ašaromis! 

— Pone, juk jūs suprantate, kaip aš jaudinuosi? — 
tarė baronienė.— Prašau jus, pasigailėkite manęs. Šitame 
kambaryje, šitame krėsle sėdėjo tiek nusikaltėlių, dreban- 
čių ir akis slepiančių... dabar čia sėdžiu aš, taip pat dre- 
banti ir akis slepianti! Žinote, man reikia sukaupti visą 
savo sveiką protą, kad nežiūrėčiau į save kaip į nusikaltė- 
lę, o į jus — kaip į rūstų teisėją. 

Vilforas papurtė galvą ir sunkiai atsiduso. 

— O aš,— atsakė jis, — esu tikras, kad mano vieta 
ne teisėjo krėsle, bet kaltinamųjų suole. 

— Jūsų? — nustebusi tarė ponia Danglar. 

— Taip, mano. 

— Manyčiau, dėl savo puritoniškumo jūs perde- 
date, — tarė ponia Danglar, ir jos gražiose akyse šmėkšte- 
lėjo žiburėliai.— Tuos pėdsakus, apie kuriuos jūs kalbė- 
jote, palieka kiekvieno žmogaus ugninga jaunystė. Visų 
aistrų, visų malonumų dugne visuomet slypi sąžinės 
graužimas. Todėl ir evangelija, tas amžinas nelaimingųjų 
paguodos šaltinis, davė mums, vargšėms moterims, kaip 
atramą nuostabų palyginimą apie nusidėjėlę merginą ir 
svetimoteriaujančią žmoną. Todėl, prisipažinsiu, atsi- 
mindama savo jaunystės šėlimą, aš kartais pagalvoju, 
kad Viešpats man jį atleis, nes mano kentėjimai, jeigu ir 
nepateisina jo, tai bent atperka. Bet ko gi jums bijoti? Jus, 
vyrus, žmonės visuomet pateisina, o skandalas suteikia 
jums šlovės. 

— Ponia,— atsakė Vilforas,— jūs mane pažįstate. 
Aš nesu veidmainys arba bent neveidmainiauju be reikalo. 
Jeigu mano veidas rūstus, tai dėl to, kad jį aptemdė nesi- 
baigiančios nelaimės. Jeigu mano širdis nebūtų suakme- 
nėjusi, tai kaip ji pakeltų visus smūgius, kuriuos pa- 
tyriau. Ne toks aš buvau jaunystėje, ne toks buvau tą 
sužadėtuvių vakarą, kai mes sėdėjome prie stalo Gran Ku- 
ro gatvėje Marselyje. Bet nuo to laiko daug kas pasikeitė 
tiek manyje, tiek aplink mane. Visą savo gyvenimą aš 
pašvenčiau kovai su kliūtimis, visą savo gyvenimą triuš- 
kinau tuos, kurie tyčia ar netyčia, sąmoningai ar nesą- 
moningai stodavo man skersai kelio ir statydavo jame tas 
kliūtis. Retai pasitaiko, kad tai, ko karštai geidi, lygiai 
taip pat karštai kiti žmonės negintų. Norėdamas gauti 
iš jų tą geidžiamąjį dalyką, mėgini jį plėšte išplėšti. 
Didžioji dalis blogų žmogaus poelgių iš pradžių prisi- 
dengia nekalta būtinumo kauke. Tik paskui, kai jau 
pasielgei blogai dėl įsikarščiavimo, baimės ar beprotybės, 
staiga atsiveria akys ir pamatai, kad to blogo poelgio 
galėjai išvengti. Apakimo momentu nepastebi, kaip reikėjo 
elgtis ar veikti, bet paskui tat atrodo stebėtinai papras- 
ta ir lengva. Ir mes priekaištaujame sau: kodėl pasielgiau 
taip, o ne anaip? Jus, moteris, retai kankina sąžinės 
priekaištai, nes jūs pačios retai ką nors sprendžiate. Jūsų 
nelaimės beveik niekuomet nepriklauso nuo jūsų pačių, 
jūsų nuodėmės beveik visada tik kitų nusikaltimai. 

— Šiaip ar taip, — atsakė ponia Danglar,— jeigu aš 
ir padariau klaidą, jei ir turiu atsakyti už ją, tai vakar 
susilaukiau labai skaudžios bausmės. 

— Vargšė moteris! — tarė Vilforas, suspgusdamas 
jos ranką.— Bausmė labai skaudi, nes du kartus vos 
nesugniužote po ja, ir vis dėlto... 

— Ir vis dėlto? 

— Turiu jums pasakyti... sukaupkite visas savo 
jėgas, ponia, nes čia dar ne viskas. 

— Dieve mano! — sušuko išsigandusi ponia Dang- 
lar.— Kas gi dar? 

— Jūs matote vien praeitį, ponia. Aišku, ji miglota. 
Bet įsivaizduokite ateitį, dar miglotesnę... ateitį... stačiai 
siaubingą... net gal krauju apšlakstytą! 

Baronienė žinojo, kokio šalto būdo Vilforas. Ją taip 
išgąsdino jo susijaudinimas, kad ji prasižiojo norėdama 
surikti, bet tas riksmas sustingo gerklėje. 

— Kaip ta baisioji praeitis prisikėlė? — sušuko Vil- 
foras.— Kaip išlindo iš kapo, iš mūsų širdžių gilumos ta 
šmėkla, kuri verčia mus klykti iš siaubo ir raudonuoti iš 
gėdos? 

— Čia atsitiktinumas! 

— Atsitiktinumas! — pakartojo Vilforas.— Ne, ne, 
ponia, atsitiktinumų nebūna! 

— Vis dėlto ne. Argi tai ne atsitiktinumas, nors ir 
kraupus? Grafas Montekristas atsitiktinai nusipirko tuos 
namus, atsitiktinai liepė kasti žemę? Pagaliau argi ne 
atsitiktinumas, kad po medžiais atkasė tą vargšą kūdikį? 
Mano mažulėlis, aš jo nė karto nepabučiavau, bet kiek 
ašarų dėl jo praliejau! Visa mano širdis veržėsi į grafą, 
kai jis pasakojo apie brangiuosius palaikus, rastus po 
gėlėmis. 

— Ne, ponia,— kurčiai prabilo Vilforas,— štai ką 
baisaus aš turiu jums pasakyti: po gėlėmis nebuvo rasta 
jokių palaikų, vaikas nebuvo atkastas. Nėra ko verkti, 
nėra ko dejuoti, reikia drebėti! 

— Ką jūs norite pasakyti? — dantim į dantį nepa- 
taikydama paklausė ponia Danglar. 

— Aš noriu pasakyti, jog kasinėdamas po medžiais 
grafas Montekristas negalėjo rasti nei kūdikio griaučių, 
nei dėžės apkaustų, nes ten nebuvo nei vieno, nei kito. 

— Nebuvo nei vieno, nei kito! — pakartojo ponia 
Danglar, įsmeigusi į karališkąjį prokurorą akis, kurių 
nepaprastai išsiplėtę vyzdžiai liudijo apie jos siaubą.— 
Nebuvo nei vieno, nei kito! — pakartojo ji kaip žmogus, 
kuris žodžių garsais ir savo balso skambėjimu nori su- 
kaupti besiblaškančias mintis. 

— Nebuvo nei vieno, nei kito, — tarė Vilforas, užsi- 
dengdamas veidą rankomis. 

— Vadinasi, jūs ne ten užkasėte vargšą vaikutį? 
Kam jūs mane apgaudinėjote? Kam, sakykite? 

— Ten, ponia. Bet išklausykite mane, išklausykite, 
ir jūs pajusite man gailestį. Su jumis nesidalydamas, 
dvidešimt metų aš vienas nešiojau tą skausmingą naštą, 
bet dabar jums viską papasakosiu. 

— Dieve mano, jūs mane gąsdinate! Bet nesvarbu, 
pasakokite, aš klausau. 

— Jūs atsimenate, kaip praėjo ta baisioji naktis, 
kada jūs kovojote su mirtimi tame raudonu audeklu iš- 
muštame kambaryje, o aš, beveik taip pat nei gyvas, nei 
miręs, laukiau pabaigos. Kūdikis gimė ir pateko į mano 
rankas nejudąs, nekvėpuojąs, bežadis. Mes palaikėme jį 
negyvu. 

Ponia Danglar greitai krustelėjo, tarsi norėdama 
šokti nuo kėdės. 

Bet Vilforas sulaikė ją sudėjęs rankas, tarsi maldau- 
damas klausyti toliau. 

— Mes palaikėme jį negyvu,— pakartojo jis.— Aš 
įdėjau jį į dėžutę, kuri turėjo atstoti karstelį, nulipau į 
sodą, išrausiau duobę ir paskubomis užkasiau jį. Vos tik 
ėmus berti ant jo žemę, mane užpuolė korsikietis. Prieš 
mane šmėkštelėjo kažkoks šešėlis, ir tarsi žaibas kirto. 
Aš pajutau skausmą, norėjau šaukti, ledinis šiurpas 
sukaustė mano kūną, užgniaužė gerklę... Griuvau lyg 
negyvas, maniau, kad esu nužudytas. Niekada neuž- 
miršiu jūsų neapsakomos drąsos, kai atsipeikėjęs aš at- 
šliaužiau leisgyvis iki laiptų, o jūs, pati leisgyvė, nulipote 
pas mane. Reikėjo išlaikyti paslaptyje baisų įvykį. Jums 
užteko jėgų, padedant senai auklei, grįžti namo. Savo 
sužeidimą aš paaiškinau dvikova. Nors ir labai būgšta- 
vome, mums pavyko išlaikyti paslaptį, Mane nuvežė 
į Versalį. Tris mėnesius kovojau su mirtimi. Pagaliau iš 
lėto ėmiau sveikti. Gydytojai patarė gydytis saule ir 
pietų oru. Keturi vyrai nešė mane iš Paryžiaus į Šaloną, 
nueidami po šešias mylias per dieną. Mano žmona važiavo 
paskui neštuvus karietoje. Salone mane paguldė į laivą, 
Sonos, paskui Ronos upe pasroviui nuplaukiau iki Arlio. 
Iš Arlio vėl neštuvuose tęsiau kelionę iki Marselio. Gy- 
džiausi šešis mėnesius. Aš nieko negirdėjau kalbant apie 
jus, nedrįsau teirautis, kaip jums sekasi. Grįžęs į Paryžių, 
sužinojau, kad jūs likote našlė, o paskui ištekėjote už Dang- 
laro. 

Apie ką aš galvojau, atgavęs sąmonę? Vis apie tą 
patį, vis apie kūdikio lavonėlį. Kasnakt sapnuodavau, kad 
jis išeina iš kapelio, sklando virš duobės ir grasina man 

akimis bei rankyte. Ir va, kai tik grįžau į Paryžių, aš pasi- 
teiravau: po mūsų name niekas negyveno, bet neseniai 
jis buvo išnuomotas devyneriems metams. Aš nuėjau pas 
nuomininką ir apsimečiau labai nenorįs, kad mano žmonos 
tėvams priklausęs namas pereitų į svetimas rankas. Pa- 
siūliau atsilyginti už nutrauktą sutartį. Iš manęs buvo 
pareikalauta šešių tūkstančių frankų. Buvau pasiryžęs 
duoti ir dešimt, ir dvidešimt tūkstančių. Pinigus turėjau 
kišenėje ir sutartį tuojau pat nutraukėme. Pasiekęs, ko 
taip buvau troškęs, aš kaipmat nulėkiau į Oteilį. Nuo tos 
akimirkos, kai aš iš jo išėjau, niekas į tą namą nebuvo nė 
kojos įkėlęs. 

Buvo penkta valanda popiet, aš užlipau į raudonąjį 
kambarį ir ėmiau laukti nakties. 

Visa tai, ką beveik ištisus metus nevilties apimtas 
kartodavau, man ten belaukiant atrodė dar grėsmingiau. 

Tas korsikietis man paskelbė kraujo kerštą, jis sekė 
mane iš Nimo į Paryžių, pasislėpė sode ir smogė man 
peiliu. Tas korsikietis matė, kaip aš kasiau duobę, kaip 
laidojau kūdikį. Jis galėjo sužinoti, kas jūs esate, gal jis 
jau tai sužinojo... Ar jis nepareikalaus kada nors iš jūsų 
užmokėti už baisios paslapties saugojimą?.. Jam tai bus 
nepaprastai saldus kerštas, kai patirs, kad aš nemiriau 
nuo jo durklo. Dėl viso pikto pirmiausia būtinai reikėjo 
pašalinti tuos praeities pėdsakus, sunaikinti daiktinius 
įrodymus. Pakanka, kad toji praeitis niekada neišdils iš 
mano atminties. 


Stai dėl ko aš nutraukiau nuomos sutartį, štai dėl ko 
atvykau tenai ir dabar laukiau tame kambaryje. 


Atėjo naktis. Palaukiau, kol visai sutemo, sėdėjau 
be šviesos, nuo vėjo gūsių judėjo užuolaidos, ir man vaide- 
nosi, kad už jų tūno sekliai. Retkarčiais krūpsėjau, už 
nugaros buvo lova, rodos, aš girdėjau jūsų vaitojimą ir 
nedrįsau atsigręžti. Širdis tyloje daužėsi taip smarkiai, 
kad girdėjau jos plakimą ir maniau, jog man vėl atsivers 
žaizda. Pagaliau kaime nutilo visi garsai. Supratau, kad 
nėra ko bijoti, kad niekas manęs nematys ir negirdės, ir 
nutariau eiti į sodą. 

Žinote, Ermina, aš nesu bailesnis už kitus. Bet kai 
nusiėmiau nuo krūtinės tą laiptų raktelį, kurį mes abu 

taip branginome ir kurį jūs pritaisėte prie auksinio žiedo, 
kai atrakinau duris ir pamačiau pro langą ant įvijų laiptų 
ilgu ruožu krintančią blyškią mėnesieną, panašią į šmėklą, 
ašatsirėmiau į sieną ir vos nesurikau. Man atrodė, jog einu 
iš proto. 

Pagaliau man pavyko susivaldyti. Pakopa po pakopos 
lipau laiptais žemyn, tik vis dar negalėjau įveikti keisto 
pakinklių tirtėjimo. Stipriai įsikibau į turėklus, kitaip 
būčiau nudardėjęs žemyn. 

Priėjau prie apatinių durų. Už jų buvo atremtas į 
sieną kaštuvas. Turėjau dengtą žibintą. Pievelės viduryje 
stabtelėjau, užsidegiau ir nuėjau tolyn. 

Baigėsi lapkritis, visa sodo žaluma buvo dingusi, 
medžiai atrodė it griaučiai su ilgomis kaulėtomis ranko- 
mis, o po kojomis šnarėjo sausi lapai ir gurgždėjo takelio 
smėlis. 

Baimė taip stipriai gniaužė man širdį, kad artin- 
damasis prie tankumyno išsitraukiau iš kišenės pistoletą 
įr atlaužiau gaiduką. Man vis rodėsi, jog pro susipynu- 
sias šakas tuoj pamatysiu korsikiečio veidą. 

Apšviečiau medžių guotą savo žibintu — jame ne- 
buvo nieko. Apsidairiau aplinkui — buvau visiškai vie- 
nas. Joks garsas netrikdė nakties ramybės. Tik pelėda 
kažkur šaižiai ir kraupiai klykė, tarsi norėdama iššaukti 
vaiduoklius. 

Pakabinau žibintą ant gumbuotos šakos, kurią buvau 
pastebėjęs dar praėjusiais metais kaip tik ties ta vieta, kur 
kasiau duobę. 


Per vasarą čia buvo užaugusi tanki žolė, o rudenį jos 
niekas nenupjovė. Bet vienoje vietoje žolė buvo retesnė, ir 
tai patraukė mano dėmesį. Aišku, kad tuomet buvau 
kasęs kaip tik čia. Ėmiausi darbo. 

Pagaliau atėjo momentas, kurio laukiau jau visi me- 
tai! 

Užtat kaip aš tikėjausi, kaip uoliai kasiau, kaip ap- 
žiūrinėjau kiekvieną velėnos gumulą, kai man atrodydavo, 
kad kastuvas į kažką atsirėmė! Nieko! O tuo tarpu dabar 
iškasiau dvigubai didesnę duobę. Pagalvojau, kad apsi- 
rikau, nepažinau vietos. Apsidairiau, apžiūrėjau medžius, 
stengiausi pažinti atmintin įsmigusias smulkmenas. 

Šaltas žvarbus vėjas košė nuogas šakas, o per mane žliaug- 
te žliaugė prakaitas. Prisiminiau gavęs smūgį tą akimirką, 
kada trypiau žemę ant kapelio. Trypdamas buvau įsikibęs 
ranka į dekoratyvinį krūmą. Užpakaly manęs buvo dirbti- 
nė uola, pastatyta vietoje suolo. Griūdamas paleidau 
krūmo šakeles, ir mano ranka atsitrenkė į šaltą akmenį. 
Ir dabar man iš dešinės buvo krūmas, o už nugaros uola. 
Aš kritau žemėn lygiai taip pat kaip tada. Atsistojęs vėl 
pradėjau gilinti ir platinti duobę. Nieko ir nieko! Dėžės ten 
nebuvo. 

— Nebuvo? — sušnibždėjo ponia Danglar, dusdama 
iš išgąsčio. 

— Nemanykite, kad pasitenkinau tuo vienu bandy- 
mu,— tęsė Vilforas,— ne. Aš išnaršiau visą guotą. Galvo- 
jau, kad žudikas, iškasęs dėžę ir manydamas, kad ten 
lobis, nusinešė ją, o paskui, pastebėjęs savo klaidą, galėjo 
vėl užkasti. Bet ne, nieko neradau. Paskui man dingtelėjo 
mintis, kad jis galėjo nesigriebti tokių atsargumo priemo- 
nių, o paprasčiausiai užkišo ją kur nors. Jeigu taip, tai 
man reikėjo palaukti ryto, kad galėčiau ieškoti toliau. Aš 
vėl užlipau į kambarį ir ėmiau laukti. 

— O Dieve! 

— Išaušus vėl nuėjau į sodą. Pirmiausia vėl apžiū- 
rėjau tą patį guotą. Maniau, kad rasiu kokių pėdsakų, 
kurių tamsoje galėjau nepastebėti. Buvau išrausęs dviejų 
pėdų gylio, daugiau kaip dvidešimt kvadratinių pėdų 
žemės plotą. Vargu ar samdinys būtų tiek iškasęs per visą 
dieną, kiek aš iškasiau per valandą. Ir nieko, absoliučiai 
nieko neradau! 

Tada ėmiau ieškoti dėžės, jeigu, kaip spėjau, ji būtų 
buvusi kur nors numesta. Tai galėjo atsitikti einant link 
vartelių, bet ir čia nieko neradau. Suspausta širdimi 
grįžau prie medžių, nors nebeturėjau daugiau jokios 
vilties. 

— Ak,— sušuko ponia Danglar,— tikrai buvo galima 
išeiti iš proto! 

— Valandėlę vyliausi, kad taip ir atsitiks, — tarė 
Vilforas,— bet ta laimė man nebuvo skirta. Paskui, su- 
kaupęs visas jėgas, ėmiau svarstyti: kam tas žmogus būtų 
nusinešęs lavonėlį? 

— Betgi jau sakėte,— pastebėjo ponia Danglar,— 
tam, kad turėtų įrodymą. 

— Ne, ponia, lavono niekas nesaugo ištisus metus. Jį 
būtų tuoj nunešęs tardytojui ir davęs savo parodymą. O 
nieko tokio juk neatsitiko. 

— Tai kas gi tuomet? — drebėdama paklausė Er- 
mina. 

— Tuomet kažkas baisesnio, kraupesnio, kažkas rūs- 
tesnio mums. Matyt, kūdikis buvo gyvas, ir žudikas jį 
išgelbėjo. 

Ponia Danglar šiurpiai suriko ir nutvėrė Vilforo 
ranką. 

— Mano kūdikis buvo gyvas! — tarė ji. — Jūs užka- 
sėte mano kūdikį gyvą! Jūs nebuvote tikras, kad jis miręs, 
ir vis tiek jį užkasėte! 

Ponia Danglar išsitiesė visu ūgiu ir, atsistojusi prieš 
karališkąjį prokurorą, spausdama savo plonais pirštais 
jo rankas, žiūrėjo į jį kone grėsmingai. 

— Ką aš galiu žinoti? Juk aš tik taip spėju, — atsakė 
Vilforas, o jo sustingęs žvilgsnis rodė, kad tas stiprus 
žmogus stovi ant nevilties ir beprotybės slenksčio. 

— Mano kūdikis, mano vargšas kūdikis! — sudejavo 
baronienė, krisdama į kėdę ir nosine stengdamasi nu- 
slopinti raudą. 

Vilforas atsipeikėjo ir suprato, kad, norėdamas nu- 
kreipti nuo savo galvos susitvenkusią motiniškos meilės 
audrą, jis turėjo užkrėsti ponią Danglar ta baime, kuri 
kamavo jį patį. 

— Juk jūs suprantate, kad jeigu taip, tai mes žuvę, — 
aiškino jis atsistodamas ir prieidamas prie baronienės, kad 
galėtų kalbėti dar tyliau.— Tas vaikas gyvas, kažkas 
žino, kad jis gyvas, kažkas turi savo rankose šitą paslaptį. 
Kadangi Montekristas prie mūsų pasakojo apie iškastą 
kūdikį, tuo tarpu kai jo ten jau nebuvo, tai tą paslaptį žino 
jis. 

— Dieve, Dieve teisingasai! Čia tavo kerštas, — su- 
šnibždėjo ponia Danglar. 

Užuot atsakęs, Vilforas tik suriaumojo. 

— Bet vaikas, kur vaikas? — spyrėsi motina. 

— O, kaip aš jo ieškojau! — tarė Vilforas, grąžyda- 


360 


mas rankas.— Kiek kartų šaukiau jį ilgomis nemigo nak- 
timis! Aš troškau turėti karališkus turtus, kad iš milijonų 
žmonių galėčiau nupirkti jų paslaptis ir rasti tarp jų 
savąją! Pagaliau kartą, kai šimtąjį sykį ėmiau kastuvą, 
aš šimtąjį sykį paklausiau save, ką tas korsikietis galėjo 
jam padaryti. Juk vaikas našta bėgliui. Gal, pastebėjęs, 
kad jis dar gyvas, įmetė jį į upę? 

— Negali būti! — sušuko ponia Danglar.— Iš keršto 
galima nužudyti žmogų, bet negalima šaltai nusviesti į 
upę kūdikio! 

— Galbūt,— tarė Vilforas,— jis nunešė jį į Pamesti- 
nukų prieglaudą? 

— Taip, taip,— vėl sušuko baronienė,— jis tiktai 


ten! 
o Aš nubėgau į prieglaudą ir sužinojau, kad tą 


pačią naktį, naktį į rugsėjo dvidešimtąją, prie durų buvo 
paguldytas naujagimis. Jis buvo suvyniotas į pusę plonos 
drobės vystyklo. Vystyklas, matyt, są moningai, buvo taip 
perplėštas, kad tame gabale liko pusė baroniškos karūnos 
ir raidė N. 

— Taip ir yra, taip ir yra! — džiūgavo ponia Dang- 
lar.— Visi mano skalbiniai buvo taip sužymėti. Nargonas 
buvo baronas, čia mano inicialai. Ačiū tau, Viešpatie! 
Mano vaikas nemirė. 

— Ne, jis nemirė. 

— Ir jūs tai sakote! Jūs nebijote, kad aš mirsiu iš 
džiaugsmo! Bet kur jis? Kur mano vaikas? 

Vilforas gūžtelėjo pečiais. 

— Ar aš žinau? — tarė jis.— Nejaugi manote, kad 
žinodamas versčiau jus pamažu išgyventi visą tą jaudi- 
nimąsi, kaip daro dramaturgai ir romanistai? Deja, ne- 
žinau. Maždaug po šešių mėnesių atėjo kažkokia moteris, 
atsinešė kitą pusę to paties vystyklo ir pareikalavo kūdi- 
kio. Ta moteris pateikė visus įstatymų reikalaujamus 
įrodymus, ir kūdikis buvo jai atiduotas. 

— Bet jums reikėjo išsiklausinėti apie tą moterį, su- 
rasti ją. 

— Okąaš, jūsų manymu, veikiau? Prisidengęs tardy- 
mu, paleidau jos pėdsakais pačius gudriausius seklius, 
labiausiai patyrusius policijos agentus. Susekė jos kelią 
iki Šalono. Čia jos pėdsakai dingo. 

— Dingo? 

— Taip, visam laikui. 

Ponia Danglar klausėsi to pasakojimo ir kiekvieną 
naują faktą lydėjo čia atodūsiu, čia ašara, čia šūktelėjimu. 

— Ir tai viskas? — tarė ji.— Tuo ir pasitenkinote? 

— Ne,— atsakė Vilforas,— aš niekuomet nesilioviau 
ieškojęs, klausinėjęs, teiravęsis. Tiesa, pastaruosius porą 
trejetą metų buvau kiek atsipalaidavęs. Bet dabar vėl 
kibsiu ieškoti dar smarkiau, dar atkakliau negu pirma. 
Ir aš rasiu, pamatysite, nes dabar mane skatina jau nebe 
sąžinė, o baimė. 

— Manrodos,— įterpė ponia Danglar,— grafas Mon- 
tekristas tikrai nieko nežino, nes jeigu žinotų, tai nesi- 
stengtų taip suartėti su mumis, kaip dabar stengiasi. 

— Žmonių piktumas yra beribis, — tarė Vilforas,— 
nes jis didesnis už Dievo mielaširdingumą. Ar jūs atkreipė- 
te dėmesį į to žmogaus akis, kada jis su mumis kalbėjo? 

— Ne. 

— Ar jūs kada atidžiau jį stebėjote? 

— Žinoma. Jis labai keistas, ir tiek. Tik viena mane 
nustebino: per visus tuos nepaprastus pietus, kuriais jis 
mus vaišino, pats nieko nepalietė, neparagavo nė vieno 
patiekalo. 

— Taip, taip! — tarė Vilforas.— Aš irgi pastebėjau. 
Jei būčiau žinojęs, ką dabar žinau, taip pat būčiau nieko 
nelietęs. Būčiau pamanęs, kad jis nori mus nunuodyti. 

— Ir būtumėte buvęs neteisus, kaip matote. 

— Taip, žinoma. Bet, patikėkite manimi, tas žmogus 
turi kitokių planų. Štai kodėl norėjau jus įspėti, kad 
saugotumėtės visų, o ypač jo. Pasakykite, — tęsė Vilforas, 
dar įdėmiau negu pirma žiūrėdamas į baronienę,— ar 
jūs niekam nepasakojote apie mūsų santykius? 

— Niekam niekada. “ 

— Atleiskite, kad esu įkyrus, — švelniau prabilo Vil- 
fToras,— kai aš sakau — niekam, tai reiškia — niekam 
pasaulyje, suprantate? 

— Taip, taip, labai gerai suprantu, — atsakė raus- 
dama baronienė,— niekam niekada, prisiekiu! 

— Ar neturite įpročio vakarais užsirašinėti, ką da- 
rėte dieną? Nerašote dienoraščio? 

— Ne. Mano gyvenimas eina taip tuščiai, kad aš pati 
jį užmirštu. 

— Ar miegodama nekalbate? 

— Miegu kaip kūdikis. Argi neatsimenate? 

Baronienės veidą užliejo raudonis, o Vilforas mirtinai 
išblyško. 

— Tiesa,— vos girdimai sušnibždėjo jis. 

— Bet kas toliau? — paklausė baronienė. 

— Toliau? Dabar žinau, kas man belieka daryti, — 
pareiškė Vilforas.— Nepraeis nė savaitė, ir aš žinosiu, kas 
tas Montekristas, iš kur jis atsirado, ko nori ir kodėl jis 
mums pasakoja apie kūdikius, kurie iškasami jo sode. 

Vilforas tuos žodžius ištarė tokiu balsu, kad grafas 
būtų suvirpėjęs, jei būtų galėjęs juos girdėti. 

Paskui jis paspaudė ranką, kurią baronienė vangiai 
jam ištiesė, ir pagarbiai palydėjo ją iki durų. 

Ponia Danglar pasisamdė kitą fiakrą, atvažiavo juo 
iki skersgatvio, kurio kitame gale rado savo karietą ir ant 
pasostės ramiai sau miegantį vežėją. 


XXXII + PAKVIETIMAS 


Tą pačią dieną, maždaug tuo metu, kada ponia Dang- 
lar turėjo mūsų aprašytą pasimatymą karališkojo proku- 
roro kabinete, kelionės karieta įsuko į Eldero gatvę, įva- 
žiavo pro dvidešimt septintojo numerio vartus ir sustojo 
kieme. 

Karietos durelės atsidarė, ir iš jos, atsirėmusi į sūnaus 
ranką, išlipo ponia de Morser. 

Alberas nulydėjo motiną į jos kambarius, paskui 
užsakė vonią, liepė pakinkyti arklius ir, perėjęs per savo 
kamerdinerio rankas, įsakė važiuoti į Eliziejaus laukus 
pas grafą Montekristą. 

Grafas sutiko jį kaip paprastai šypsodamasis. Keistas 
dalykas: atrodė, kad niekas negali bent kiek giliau prasi- 
skverbti į to žmogaus širdį ar protą. Tie, kurie bandė, jei 
taip galima pasakyti, smurtu įeiti į jo širdį, atsitrenkdavo 
į neįveikiamą sieną. 

Morseras norėjo pulti prie jo su išskėstomis rankomis, 


363 


bet, pamatęs jį, nejučiom nuleido jas ir, nors grafas jam 
draugiškai šypsojosi, vos drįso paspausti jam dešinę. 

O Montekristas, kaip visuomet, tik palietė jo ranką, 
bet nepaspaudė. 

— Štai ir aš, brangusis grafe,— tarė Alberas. 

— Labai malonu. 

— Grįžau tik prieš valandą. 

— Iš Diepo? 

— Iš Treporo. 

— Ak, tiesa. 

— Ir mano pirmasis vizitas — jums. 

— Labai miela,— tarė Montekristas tokiu abejingu 
tonu, kokiu būtų pasakęs ir bet kurią kitą frazę. 

— Na, pasakokite, kas naujo? 

— Kas naujo! Ir jūs klausiate to mane, svetimšalį! 

— Jūs manęs nesupratote. Aš norėjau paklausti, ar 
padarėte ką nors mano labui? 

— Negi buvote man ką nors pavedęs? — paklausė 
Montekristas, apsimesdamas susirūpinęs. 

— Na, ką jūs, be reikalo dedatės abejingas, — tarė 
Alberas.— Sako, kad esama tam tikro simpatijos ryšio, 
kuris veikia net per atstumą. Tai štai Trepore aš pajutau 
tokią elektros srovę. Gal jūs ir nieko mano labui nedarėte, 
bet vis dėlto bent pagalvojote apie mane. 

— Šito nesiginu,— tarė Montekristas,— aš tikrai 
galvojau apie jus, tačiau magnetinė srovė, kurios laidu 
buvau aš, prisipažįstu, veikė nepriklausomai nuo mano 
valios. 

— Argi? Papasakokite, kaip tai buvo? 

— Labai paprastai. Pas mane pietavo Danglaras. 

— Šitai žinau, juk mudu su motute tam ir išvažia- 
vome, kad nesusitiktume su juo. 

— Bet jis pietavo su Andrea Kavalkančiu. 

— Jūsų itališkuoju kunigaikščiu? 

— Nereikia perdėti. Andrea vadina save tiktai vi- 
kontu. 

— Vadina save? 

— Taigi. 

— Tai jis ne vikontas? 

— Iš kur aš galiu žinoti? Jis pats save taip vadina, 

aš jį taip vadinu, kiti jį taip vadina — argi ne tas pat, 
lyg jis tikrai būtų vikontas? 

— Jūs keistai samprotaujate! Taigi? 

— Kas taigi? 

— Pas jus pietavo Danglaras? 

— Taip. 

— Ir jūsų vikontas Andrea Kavalkantis? 

— Ir vikontas Andrea Kavalkantis, markizas — jo 
tėvas, ponia Danglar, Vilforas su žmona, žavingieji jauni- 
kaičiai Debrė, Maksimilijanas Morelis ir... kas gi dar? 
Palaukite... ak, taip, Šato Reno. 

— Kalbėjo apie mane? 

— Nė žodžio. 

— Juo blogiau. 

— Kodėl? Man rodos, jeigu jus pamiršo, tai nejučiom 
išpildė jūsų pageidavimą. 

— Brangusis grafe, jeigu apie mane nekalbėjo, vadi- 
nasi, apie mane daug galvojo, o šitai stumia mane į neviltį. 

— Argi jums ne vis tiek, jeigu panelė Danglar buvo 
tarp tų, kurie apie jus galvojo čia? Ak, tiesa, ji galėjo apie 
jus galvoti tik savo namuose. 

— Dėl šito aš ramus. O jeigu ji ir galvojo apie mane, 
tai tikriausiai taip kaip ir aš apie ją. 

— Kokia jaudinanti simpatija! — tarė grafas.— 
Vadinasi, jūs viens kito nekenčiate? 

— Matote,— kalbėjo Morseras,— jeigu panelė Dang- 
lar pasigailėtų mano kančių, kurių, beje, aš visai nepatiriu 
dėl jos, ir sutiktų man už jas atlyginti be vedybinių pan- 
čių, dėl kurių susitarė mūsų šeimos, tai aš būčiau labai 
patenkintas. Trumpai sakant, aš manau, kad panelė Dang- 
lar būtų žavinga meilužė, bet žmonos vaidmeniui, velniai 
rautų... 

— Jūs neblogos nuomonės apie savo būsimąją žmo- 
ną! — nusijuokė Montekristas. 

— Na, taip, čia truputį grubiai pasakyta, aišku, bet 
užtat teisingai. O šitos svajonės negalima paversti realybe, 
ir tam tikram tikslui pasiekti reikia, kad panelė Danglar 
pasidarytų mano žmona, kitaip tariant, gyventų, galvotų, 
dainuotų šalia manęs, rašytų eilėraščius ir skambintų per 
dešimt žingsnių nuo manęs, ir šitaip visą gyvenimą. Vien 

pagalvojus apie tai man darosi baisu. Su meiluže, bran- 
gusis grafe, galima išsiskirti, bet žmona, po velnių, kas 
kita! Su ja jūs surištas visam laikui, nesvarbu, ar būtumė- 
te arti jos, ar toli. O būti visą laiką surištam su panele 
Danglar, kad ir iš tolo,— apie tai vien pagalvojus šiurpas 
krečia. 

— Sunku jums įtikti, vikonte. 

— Taip, nes aš dažnai svajoju apie tai, kas neįma- 
noma. 

— Apie ką? 

— Rasti tokią žmoną, kokią rado mano tėvas. 

Montekristas išblyško ir pažvelgė į Alberą, žaisda- 
mas su pora puikių pistoletų ir vikriai pokšėdamas jų 
gaidukais. 

— Tai jūsų tėvas buvo labai laimingas? — paklausė 
jis. 

— Grafe, jūs žinote, kokia mano nuomonė apie savo 
motiną: ji angelas. Pažiūrėkite į ją — ji vis dar graži, 
protinga, geresnė negu bet kada. Mes tik ką buvome Trepo- 
re. Dažniausiai sūnui lydėti motiną — tai reiškia rodyti 
jai atlaidų mandagumą arba atlikti sunkią pareigą, o aš 
su ja praleidau keturias dienas ir, atvirai pasakysiu, 
jaučiuosi laimingesnis, žvalesnis ir poetiškiau nusiteikęs, 
negu kad būčiau nusivežęs į Treporą karalienę Mab arba 
Titaniją. 

— Tokia tobulybė gali įstumti į neviltį. Klausydamas 
jūsų ne juokais įsigeisi likti viengungiu. 

— Čia ir visa bėda,— tęsė Alberas.— Žinodamas, 
kad pasaulyje esama tokių visais atžvilgiais puikių mote- 
rų, aš ir nesiveržiu vesti panelę Danglar. Gal pastebėjote, 
kad žmonių savimeilei būdinga skaisčiausiomis spalvomis 
nudažyti visa tai, kas mums priklauso? Marlė arba Foseno 
vitrinoje spindįs deimantas darosi dar gražesnis, kai jis 
pasidaro mūsų nuosavybe. Bet jeigu jūs įsitikinsite, kad 
esama dar grynesnio deimanto, o jums visuomet teks žiūrė- 
ti į tą blogesnį, tai įsivaizduojate, kokia tai kankynė? 

— Kiek tuštybės! — sumurmėjo grafas. 

— Stai kodėl aš šokinėsiu iš džiaugsmo tą dieną, kai 
panelė Eženi supras, kad aš esu tik menkas atomas ir 
turiu gal mažiau šimtų tūkstančių frankų negu ji milijonų. 

Montekristas nusišypsojo. 

— Aš galvojau ir apie kitą išeitį, — tęsė Alberas. — 
Francas mėgsta ekscentriškus dalykus, tai aš pabandžiau 
priversti jį įsimylėti panelę Danglar. Parašiau jam keturis 
laiškus, vaizduojančius ją labiausiai viliojančiomis varso- 
mis, bet į visus jis ramiai atsakė: „Tiesa, aš ekscentrikas, 
tačiau ne toks, kad laužyčiau duotą žodį“. 

— Štai ką reiškia pasiaukojantis draugas: perša 
kitam į žmonas moterį, kurią pats norėtų turėti tik kaip 
meilužę. 

Alberas nusišypsojo. 

— Beje, — tęsė jis, — mūsų mielasis Francas jau grįž- 
ta, bet jums tai nesvarbu. Jūs jo berods nemylite? 

— Aš? — nustebo Montekristas.— Iš kur jūs ištrau- 
kėte, brangusis vikonte, kad aš jo nemyliu? Aš visus 
myliu. 

— Tarp visų ir mane... Ačiū. 

— Nepainiokime sąvokų,— atsakė Montekristas.— 
Aš visus myliu taip, kaip Dievas liepia mylėti savo arti- 
mą,— krikščioniška meile. O iš visos širdies nekenčiu tik 
vieno kito. Bet grįžkime prie Franco d'Epinė. Sakote, 
jis parvažiuoja? 

— Taip. Jį iškvietė Vilforas. Atrodo, kad jam taip 
pat knieti greičiau ištekinti panelę Valentiną, kaip Dangla- 
rui savo Eženi. Taip, turėti suaugusią dukterį, matyt, 
nelengva. Tėvui nuo to pakyla karštis ir pulsas muša 
devyniasdešimt kartų per minutę, kol jisai jos atsikrato. 

— Bet d'Epinė, matyt, nepanašus į jus: jis kantriai 
pakelia savo negandą. 

— Kur ten, Francas rimtai žiūri į santuoką. Jis dėvi 
baltus kaklaraiščius ir jau šneka apie šeimą. Be to, Vil- 
forams jis jaučia didelę pagarbą. 

— Visai pelnytą, kaip man atrodo? 

— Turbūt Vilforas visuomet buvo laikomas griežtu, 
bet teisingu žmogumi. 

— Ačiu  Dievui,— tarė  Montekristas,— pagaliau 
atsirado nors vienas žmogus, apie kurį jūs kalbate ne taip 
kaip apie tą vargšą Danglarą. 

— Galbūt todėl, kad man negresia vesti jo dukterį, — 
atsakė juokdamasis Alberas. 

— Mano brangusis,— tarė Montekristas,— jūs ser- 
gate nepaprastu išpuikimu. 

— Aš? 

— Taip, jūs. Nagi paimkite cigarą. 

— Mielai. O kodėl taip manote? 

— Ogi todėl, kad jūs taip aršiai ginatės ir maištau- 
jate prieš panelę Danglar. Kam to reikia, leiskite įvykiams 
eiti savo keliu. Galbūt visai ne jūs pirmas atsiimsite savo 
žodį. 

— Šit kaip? — išplėtė akis Alberas. 

— Po šimts pypkių, jūsų gi surišto nesutuoks! Bet 
klausykite, vikonte,— tesė Montekristas kitu tonu,— 
rimtai norite nutraukti sužadėtuves? 

— Duočiau už tai šimtą tūkstančių frankų. 

— Jeigu taip, tai džiaukitės: Danglaras pasirengęs 
duoti dvigubai, kad tik pasiektų tą patį tikslą. 

— Argi? Tikra laimė! — tarė Alberas, bet jo veidu 
šmėkštelėjo lengvas apmaudo šešėlis.— Vadinasi, bran- 
gusis grafe, Danglaras turi tam kažkokių priežasčių? 

— Štai visa jūsų puikybė ir egoizmas! Žmonės 
visada taip: kito savimeilę pasiryžę tvoti kirviu, o kai jų 
pačių savimeilę kas bakstelės adatėle — jie klykia. 

— Kad ne-e! Bet man atrodė, jog Danglaras... 

— Turėtų žavėtis jumis, tiesa? Bet, kaip yra žinoma, 
Danglaro blogas skonis, ir jis dar labiau žavisi kitu... 

— Kuo gi? 

— Aš nežinau. Stebėkite, žiūrėkite, nepraleiskite pro 
ausis užuominų ir viską kreipkite savo naudai. 

— Taip, suprantu. Klausykite, mano motina... ne, 
tiksliau, mano tėvas ruošia pokylį. 

— Šiuo metų laiku pokylį? 

— Vasaros pokyliai dabar madingi. 

— Jeigu jie ir nebūtų madingi, grafienei užtektų 
panorėti, ir jie pasidarytų madingi. 

— Neblogai pasakyta. Suprantate, tai grynai pary- 
žietiški pokyliai: liepos mėnesį Paryžiuje lieka vien tik- 
rieji paryžiečiai. Ar jūs negalėtumėte pakviesti ponus 
Kavalkančius? 

— Kada bus pokylis? 

— Šeštadienį. 

— Majoras Kavalkantis tada jau bus išvykęs. 

— Bet sūnus lieka. Gal jūs jį atsivežtumėte? 

— Klausykite, vikonte, aš gi jo visai nepažįstu. 

— Nepažįstate? 

— Ne. Pirmą kartą pamačiau jį prieš tris ar keturias 
dienas ir visiškai už jį neatsakau. 

— Bet juk jūs priimate jį! 

— Aš — kas kita. Man jį rekomendavo vienas gar- 
bingas abatas, kuris pats gal buvo kieno apgautas. Pasi- 
kvieskite jį tiesiog pats, ir bus tvarka, o man nepatogu. 
Jeigu jis staiga vestų panelę Danglar, jūs mane apkaltin- 
site sąvadavimu ir panorėsite su manimi kautis. Pagaliau 
dar nežinia, ar aš pats būsiu. 

— Kur? 

— Jūsų pokylyje. 

— Kodėl? 

— Pirmiausia, jūs manęs dar nepakvietėte. 

— Aš ir atvykau jūsų pakviesti. 

— O, jūs labai malonus. Bet nesu tikras, kad nebūsiu 
užsiėmęs. 

— Aš jums pasakysiu vieną dalyką ir tikiuosi, kad 
paaukosite savo reikalus. 

— Sakykite. 

— Mano motina labai jus prašo. 

— Grafienė de Morser? — paklausė krūptelėjęs Mon- 
tekristas. 

— Turiu jums pasakyti, grafe, kad motutė visai atvi- 
ra Su manimi. Jeigu jūs nė nejutote virpant tų simpatijos 
stygų, apie kurias jums kalbėjau, tai vien todėl, kad jūs 
visai jų neturite, nes visas keturias dienas mes apie jus ir 
tekalbėjome. 

— Apie mane? Iš tikrųjų jūs mane jaudinate. 

— Ką gi, tai suprantama. Jūs — neįminta mįslė. 

— Nejaugi ir jūsų motutė mano, kad aš mįslė? O aš 
laikiau ją per daug protinga tokiam vaizduotės žaidimui! 

— Tikrai, brangusis grafe, mįslė visiems, taip pat ir 
mano motinai. Visų pripažinta, bet niekieno neįminta 
mįslė. Nusiraminkite, jūs vis dar esate galvosūkis. Motina 
tik klausinėja ir klausinėja, kaip čia gali būti, kad jūs 
toks jaunas. Manau, kad kaip grafienė G. jus laiko lordu 

Rutvenu, taip mano motinai širdies gilumoje jūs — Ka- 
liostras arba Sen Žermenas. Progai pasitaikius galutinai 
tuo įtikinkite ponią de Morser. Tai nebus jums sunku, nes 
jūs turite pirmojo filosofinį akmenį ir antrojo išmintį. 

— Dėkoju, kad perspėjote,— nusišypsojo Montekris- 
tas, — stengsiuosi pateisinti visas prielaidas. 

— Tai atvyksite šeštadienį? 

— Taip, jeigu to prašo ponia de Morser. 

— Labai malonu. 

— O Danglaras? 

— Jis jau gavo trigubą pakvietimą, tėvas tuo pasi- 
rūpino. Stengsimės privilioti ir didįjį d'Ageso' poną 
de Vilforą, bet vilčių maža. 

— Patarlė sako, kad vilties niekada nereikia nustoti. 

— Ar jūs šokate, grafe? 

— Aš? 

— Taip, jūs. Kas čia būtų stebėtina, jeigu šoktumėte? 

— Iš tikrųjų, kol žmogus nepersiriti per ketvirtą 
dešimtį... Ne, nešoku. Bet mėgstu žiūrėti, kaip šoka kiti. 
O ponia de Morser šoka? 

— Taip pat ne. Jūs pasišnekučiuosite, ji taip trokšta 
su jumis pasikalbėti! 

— Tikrai? 

— (Garbės žodis! Turiu pasakyti, kad jūs — pirmas 
žmogus, kuriuo mano motutė taip susidomėjo. 

Alberas pasiėmė skrybėlę ir atsistojo. Grafas jį iš- 
lydėjo. 

— Aš apgailestauju, — tarė jis, sulaikydamas svečią 
prieangyje. 

— Ko? 

— Kad -buvau nekuklus. Nereikėjo man kalbėti su 
jumis apie Danglarą. 

— Na, ir kas, dar daugiau apie jį kalbėkite, daž- 
niau kalbėkite, visada kalbėkite, tik vis ta pačia prasme. 

— Puiku, jūs mane nuraminote. Beje, kada grįžta 
d'Epinė? 

— Už kokių penkių ar šešių dienų. 

— O kada jo vestuvės? 

— Kai tik atvažiuos ponai de Sen Meranai. 

— Atvežkite jį pas mane, kai grįš. Nors jūs ir tiki- 
nate, kad aš jo nemyliu, bet iš tikrųjų džiaugsiuosi jį 
matydamas. 

— Klausau, jūsų įsakymas bus įvykdytas. 

— Iki pasimatymo! 

— Šeštadienį, taip? 

— Aišku! Juk daviau žodį. 

Grafas nulydėjo Alberą akimis ir pamosavo jam 
ranka. Pastarajam įsėdus į fajetoną, Montekristas atsi- 
grežė ir pamatė Bertučijų. 

— Na, kaip? — paklausė grafas. 

— Ji buvo teisme, — atsakė ekonomas. 

— Ilgai ten užtruko? 

— Pusantros valandos. 

— O paskui nuvažiavo namo? 

— "Tiesiog. 

— Taip. Dabar, brangusis Bertučijau,— kreipėsi 
grafas, — patariu jums važiuoti į Normandiją ir pasidai- 
ryti to sklypo, apie kurį jums kalbėjau. 

Bertučijus nusilenkė, o kadangi jo paties norai pui- 
kiausiai atitiko gautą įsakymą, tai jis išvyko dar tą patį 
vakarą. 


XXXIII + ŽINIŲ RINKIMAS 


Vilforas ištesėjo pažadą, duotą poniai Danglar, o 
svarbiausia, pačiam sau, ir pamėgino išaiškinti, kokiu 
būdu grafas Montekristas galėjo sužinoti Oteilio namų 
istoriją. 

Tą pačią dieną jis parašė kažkokiam de Boviliui, 
buvusiam kalėjimų inspektoriui, vėliau gavusiam paaukš- 
tinimą slaptojoje policijoje. Tas paprašė poros dienų, kad 
galėtų tiksliai sužinoti, iš ko būtų galima gauti reikalingas 
zinias. 

Praėjus dviem dienoms Vilforas gavo tokį raštelį: 

„Asmuo, vadinamas grafu Montekristu, yra artimai 
pažįstamas su lordu Vilmoru, turtingu užsieniečiu, kuris 
kartais pasirodo Paryžiuje ir šiuo metu yra čia. Taip pat 

jį pažįsta abatas Buzonis, Sicilijos kunigas, savo gerais 
darbais labai pagarsėjęs Rytuose“. 

Vilforas po to davė įsakymą kuo greičiausiai su- 
rinkti apie abu svetimšalius tiksliausią informaciją. Kitą 
vakarą jo įsakymas buvo įvykdytas, ir štai ką jis sužinojo: 

„Abatas atvyko į Paryžių tik vienam mėnesiui ir 
gyvena už Sen Siulpiso bažnyčios mažame dviejų aukštų 
namelyje. Name iš viso keturi kambariai, po du kiekvie- 
name aukšte. Jis vienas nuomoja visą namelį. 

Apačioje yra valgomasis su stalu, kėdėmis ir riešut- 
medžio indauja, taip pat lentelėmis išmušta svetainė, 
baltai išdažyta, be puošmenų, be kilimo ir sieninio laikro- 
džio. Iš visko matyti, kad savo poreikiams abatas tenki- 
nasi tik tuo, kas būtina. 

Tiesa, daugiausia laiko abatas praleidžia antrojo 
aukšto svetainėje. Šita svetainė, arba greičiau biblioteka, 
visa užversta teologinėmis knygomis ir pergamentais, 
kuriuose, pasak jo tarno, abatas užsikasa ištisiems mė- 
nesiams. 

Tarnas apžiūri lankytojus pro mažą langelį duryse, 
ir jeigu jų veidas jam nepažįstamas arba tiesiog nepa- 
tinka, tai jis atsako, jog pono abato Paryžiuje nėra. Dau- 
gelis tuo pasitenkina, žinodami, kad abatas dažnai keliau- 
ja ir kartais tose kelionėse užtrunka labai ilgai. 

Pagaliau ar abatas namie, ar ne, Paryžiuje jis ar 
Kaire, jis visą laiką šelpia vargšus, ir pro langelį duryse 
tarnas savo šeimininko vardu be paliovos dalija išmaldą. 

Šalia bibliotekos yra miegamasis. Be užuolaidų 
lova, keturi krėslai, geltonu Utrechto pliušu apmušta 
kanapa ir klaupka — tai visi jo baldai. 

Tuo tarpu lordas Vilmoras gyvena Fonteno Sen Žoržo 
gatvėje. Tai vienas iš tų anglų turistų, kurie visą savo 
turtą eikvoja kelionėms. Jis nuomoja butą su baldais ir 
praleidžia jame gal dvi tris valandas per dieną, retkarčiais 
pernakvoja. Vienas iš jo įgeidžių — niekada nekalbėti 
prancūziškai, nors žmonės tikina, kad ta kalba jis rašo be 
priekaištų“. 

Kitą dieną po to, kai karališkasis prokuroras gavo 
tas svarbias žinias, Feru gatvės kampe iš karietos išlipęs 
vyras pasibeldė į žalsvai alyvinės spalvos duris ir paklausė 
abato Buzonio. 

— Abatas nuo pat ryto išėjęs, — atsakė tarnas. 

— Ašgalėčiau nepasitenkinti tokiu atsakymu, — tarė 
lankytojas, — nes atvykstu siunčiamas tokio asmens, 
kuriam visi ir visada būna namie. Prašau perduoti abatui 
Buzoniui... 

— Aš jums aiškiai sakiau, kad jo nėra namie,— pa- 
kartojo tarnas. 

— Tuomet, kai jis grįš, perduokite jam šitą kortelę ir 
antspauduotą voką. Ar bus galima rasti poną abatą šian- 
dien aštuntą valandą vakare? 

— Žinoma, pone, jeigu tik jis nesės dirbti. Tuomet tas 
pat kaip jo ir nebūtų namie. 

— Tai aš atvyksiu vakare sutartu laiku,— pasakė 
lankytojas. 

Ir jis išvažiavo. 

Iš tikrųjų sutartą valandą tas žmogus atvažiavo ta 
pačia karieta, tik šį kartą sustojo ne Feru gatvės kampe, 
o prieš žaliąsias duris. Žmogus pabeldė, durys atsidarė, 
ir jis įėjo. 

Iš nuolankaus ir pagarbaus tarno elgesio lankytojas 
suprato, kad jo laiškas padarė reikiamą įspūdį. 

— Ponas abatas namie? — paklausė jis. 

— Taip, dirba bibliotekoje, bet jis laukia jūsų,— 
atsakė tarnas. 

Nepažįstamasis užlipo gana stačiais laiptais ir prie 
stalo, kurį buvo ryškiai nušvietusi lempa su dideliu gaub- 
tu, tuo tarpu kai visas kambarys skendėjo prietemoje, — 
prie stalo jis pastebėjo abatą, apsirengusį sutana ir apsi- 
dengusį galvą tokia vaura, kokias maukšlindavo ant savo 
plikių viduramžių mokslininkai. 

— Ar aš turiu garbę kalbėti su ponu Buzoniu? — 
paklausė lankytojas. 

— Taip, gerbiamasis, — atsakė abatas.— O jūs tas 
asmuo, kurį ponas de Bovilis, buvęs kalėjimų inspektorius, 
siunčia pas mane policijos prefekto vardu? 

— Tikrai taip, pone. 

— Vienas iš Paryžiaus slaptosios policijos agentų? 

— Taip, pone,— atsakė nepažįstamasis, kiek padve- 
jojęs ir truputį nuraudęs. 

Abatas pasitaisė didelius akinius, kurie dengė ne tik 

jo akis, bet ir smilkinius, atsisėdo ir rankos mostu pa- 
kvietė sėstis atvy kėlį. 

— Aš klausau, gerbiamasis, — labai ryškiu itališku 
akcentu tarė abatas. 

— Misija, kurios aš ėmiausi, — prabilo atvykėlis, pa- 
brėždamas kiekvieną žodį, lyg juos sunku būtų buvę jam 
ištarti, — reikalauja slaptumo tiek iš to žmogaus, kuriam 
ji pavesta, tiek ir iš to, į kurį kreipiamasi. 

Abatas nusilenkė. 

— Jūsų teisingumas,— tęsė nepažįstamasis, — taip 
gerai žinomas policijos prefektui, kad jis, kaip atsakingas 
pareigūnas, nori sužinoti iš jūsų vieną dalyką, labai 
dominantį slaptąją policiją, kurios vardu aš ir atvykau. 
Todėl mes ir tikimės, ponas abate, kad nei draugystės 
ryšiai, nei artimo meilės sumetimai nepalenks jūsų nuslėp- 
ti teisybės nuo teisingumo organų. 

— Jeigu tik tie dalykai, kurie jums rūpi, nepalies 
mano sąžinės. Aš esu kunigas, pone, ir, pavyzdžiui, iš- 
pažinties paslaptis tegalime žinoti aš ir Dievas, o ne aš ir 
žmonių teisingumas. 

— Būkite ramus, ponas abate,— užtikrino atvykė- 
lis, — mes jokiu būdu nepaliesime jūsų sąžinės. 

Po tų žodžių abatas palenkė lempos gaubtą į savo 
pusę taip, kad kita pusė pasikėlė, ir šviesa visu ryškumu 
krito į nepažįstamojo veidą, o jo veidas liko šešėlyje. 

— Atsiprašau,— tarė policijos prefekto pasiunti- 
nys,— bet ta stipri šviesa man baisiai vargina akis. 

Abatas vėl nuleido žalią gaubtą. 

— Dabar, pone, aš jūsų klausau. Dėstykite, ko norite. 

— Pradėsiu. Jūs pažįstami su grafu Montekristu? 

— Turite galvoje poną Dzakonę? 

— Dzakonę!.. Argi jo pavardė ne Montekristas? 

— Montekristas yra vietovės, teisingiau pasakius, 
uolos pavadinimas, o ne šeimos. 

— Gerai, nesiginčykime dėl žodžių. Kadangi Monte- 
kristas ir Dzakonė yra tas pats asmuo... 

— Jokios abejonės, kad tas pats. 

— Kalbėkime apie poną Dzakonę. 

— (Gerai. 

— Aš jūsų klausiu, ar jį pažįstate? 


374 


— Net labai gerai. 

— Kas jis toks? 

— Turtingo Maltos laivų savininko sūnus. 

— Šitai esu girdėjęs, taip kalbama. Bet supraskite, 
policija negali pasitenkinti tuo, kas „kalbama“. 

— Vis dėlto, jeigu tai, kas „kalbama“, tiesa, — prieš- 
taravo nuolaidžiai šypsodamasis abatas, — tai ir policijai 
tenka tuo pasitenkinti, lygiai kaip ir visiems kitiems. 

— Bet jūs įsitikinęs tuo, ką sakote? 

— Kaip tai suprasti, ar įsitikinęs? 

— Įsidėmėkite, pone, aš anaiptol neabejoju jūsų nuo- 
širdumu, aš tik klausiu, ar jūs įsitikinęs? 

— Klausykite, aš pažinojau Dzakonės tėvą. 

— Šit kaip! 

— Vaikystėje ne kartą esu žaidęs su jo sūnumi 
laivų statykloje. 

— O iš kur tas grafo titulas? 

— Juk žinote, tokie dalykai perkami. 

— Italijoje? 

— Visur. 

— O jo turtai, tokie dideli, kaip kalbama... 

— Šventa teisybė, — atsakė abatas, — turtai iš tik- 
rųjų dideli. 

— Jūsų nuomone, kokio didumo jie? 

— Ogi maždaug pusantro ar du šimtai tūkstančių 
livrų metinių pajamų. 

— Na, šitai dar gali būti, — tarė atvykėlis, — bet 
žmonės kalba apie tris, net keturis milijonus! 

— Gerbiamasis, du šimtai tūkstančių metinių pajamų 
kaip tik ir gaunami nuo keturių milijonų kapitalo. 

— Bet kalbama apie tris ar keturis milijonus meti- 
nių pajamų! 

— Ne, šitai neįtikėtina. 

— O jūs žinote jo Montekristo salą? 

— Aišku. Ją žino kiekvienas, kuris iš Palermo, 
Neapolio arba Romos jūra atvyko į Prancūziją: laivai 
plaukia pro ją. 

— Puiki vieta, kaip šneka. 

— Uola. 

— Tai kam grafas pirko uolą? 


375 


— Kaip tik tam, kad pasidarytų grafu. Norint būti 
grafu, Italijoje reikia turėti ir grafystę. 

— Be abejonės, jūs esate girdėjęs apie pono Dzakonės 
nuotykius jaunystėje? 

— Tėvo? 

— Ne, sūnaus. 

— Čia jau mano žinios apsiblausia, nes kaip tik jau- 
nystės metais pamečiau jį iš akių. 

— Jis kariavo? 

— Berods yra tarnavęs kariuomenėje. 

— Kokioje? 

— Laivyne. 

— Sakykite, ar jūs esate jo nuodėmklausys? 

— Ne, pone, man atrodo, kad jis liuteronas. 

— Kaip tai liuteronas? 


— Sakau „atrodo“, juk aš netvirtinu. Beje, maniau, 
kad Prancūzijoje įvesta tikėjimo laisvė. 

— Žinoma, ir mus šiuo metu domina visai ne jo reli- 
giniai įsitikinimai, bet veiksmai. Policijos prefekto vardu 
aš prašau pasakyti viską, ką apie juos žinote. 

— Jis laikomas dideliu labdariu. Už įžymius nuopel- 
nus Rytų krikščionims mūsų šventasis tėvas pakėlė jį 
Kristaus ordino kavalieriumi,— tai malonė, teikiama tik 
kunigaikščiams. Jis turi penkis ar šešis aukštus ordinus, 
gautus už paslaugas įvairiems valdovams ir valstybėms. 

— Jisai juos nešioja? 

— Ne, bet jais didžiuojasi. Sakosi labiau mėgstąs 
apdovanojimus, teikiamus žmonių geradariams, negu tuos, 
kurie duodami žmonių naikintojams. 

— Tai tas ponas — kvakeris? 

— Visai teisingai, kvakeris, tik, žinoma, be plačia- 
brylės skrybėlės ir be rudo surduto. 

— Ar jis turi draugų? 

— Taip, visi jo pažįstami — jo draugai. 

— Bet juk turi ir kokį nors priešą? 

— Vieną vienintelį. 

— Kas jis? 

— Lordas Vilmoras. 

— Kur jis yra? 

— Dabar Paryžiuje. 

— Ar jis man gali suteikti apie jį kokių nors žinių? 

— Net labai vertingų. Jis buvo Indijoje tuo pat 
laiku kaip ir Dzakonė. 

— Ar žinote, kur jis gyvena? 

— Kažkur Šosė d'Antene, bet nežinau nei gatvės, nei 
numerio. 

— Jūs nelabai sutariate su tuo anglu? 

— Aš myliu Dzakonę, o jis jo tiesiog neapkenčia, 
užtat mūsų santykiai šalti. 

— Kaip manote, ar grafas Montekristas anksčiau 
kada nors yra buvęs Prancūzijoje, prieš atvykdamas dabar 
į Paryžių? 

— Ne, gerbiamasis, ką jau žinau, tai žinau. Prancūzi- 
joje jis niekada nėra buvęs ir prieš pusmetį kreipėsi į mane, 
kad aš jam kai ką paaiškinčiau. O kadangi tuo metu aš 
pats nežinojau, kada grįšiu į Paryžių, tai nusiunčiau pas 
jį Kavalkantį. 

— Andrea? 

— Ne, Bartolomėjų, tėvą. 

— Labai gerai, pone, man belieka paklausti jus 
vieno dalyko, ir garbės, žmoniškumo bei tikėjimo vardu 
prašau atsakyti man be jokių išsisukinėjimų. 

— Klausau. 

— Ar žinote, kodėl grafas „Montekristas nusipirko 
namą Oteilyje? 

— Žinau, jis pats sakėsi. 

— Kodėl? 

— Norėdamas įrengti bepročių ligoninę, panašią į tą, 
kokią įsteigė Palerme baronas Pizanis. Ar jūs žinote tą 
ligoninę? 

— Esu girdėjęs apie ją. 

— Tai puiki įstaiga. 

Po šių žodžių abatas linktelėjo nepažįstamajam, tarsi 
norėdamas duoti suprasti, kad jis mielai vėl imtųsi per- 
traukto darbo. 

Gal nepažįstamasis ir suprato abato pageidavimą, 
o gal baigė klausinėti, bet atsistojo. 

Abatas jį palydėjo iki durų. 

— „Jūs gausiai dalijate išmaldas,— tarė atvykėlis, — 
ir nors garsėjate kaip turtingas žmogus, aš drįstu pasiū- 

lyti šiek tiek jūsų vargšams. Ar teiksitės priimti mano 
auką? 

— Ačiū, pone, bet vienintelis dalykas, kuris man 
brangus pasaulyje, yra mano paties daromi geri darbai. 

— Bet vis dėlto... 

— Čia mano tvirtas nusistatymas. Bet ieškokite, 
gerbiamasis, ir rasite. Deja, kiekvieno turtuolio kelyje tiek 
daug skurdo! 

Atidaręs duris, abatas dar sykį nusilenkė. Lankytojas 
atsakė jam tuo pačiu ir išėjo. 

Karieta jį nuvežė tiesiog į Vilforo namus. 

Po valandos ji vėl išvažiavo ir šį kartą pasuko į Fon- 
teno Sen Žoržo gatvę. Sustojo prie penkto numerio. Čia 
gyveno lordas Vilmoras. 

Nepažįstamasis buvo parašęs lordui Vilmorui, prašy- 
damas pasimatymo, kurį tas ir paskyrė dešimtą valandą. 
Todėl, kai policijos prefekto pasiuntinys atvyko be dešim- 
ties minučių dešimtą, tarnas jam pranešė, kad lordas 
Vilmoras, būdamas įkūnytas tikslumas ir punktualumas, 
dar negrįžęs, bet būtinai grįš mušant dešimt. 

Lankytojas ėmė laukti svetainėje. Ji buvo tokia pat 
kaip ir daugelis kitų svetainių. 

Ant židinio — dvi naujausios Sevro vazos. Toliau — 
laikrodis su lanką įtempusiu Amuru, dvipusis veidrodis. 
Iš abiejų jo pusių — po graviūrą: viena vaizduoja Home- 
rą, nešantį savo vedlį, kita — prašantį išmaldos Veliza- 
rijų. Pilki sienų apmušalai su pilkais raštais, raudona, 
juodai išmarginta gelumbe aptraukti baldai — toks buvo 
lordo Vilmoro salonas. 

Jis buvo apšviestas matinio stiklo rutuliais, sklei- 
džiančiais blausią šviesą, tarsi tyčia pritaikytą pavargu- 
sioms prefekto akims. 

Po dešimties minučių laikrodis pradėjo mušti dešimt. 
Po penktojo dūžio atsidarė durys ir įėjo lordas Vilmoras. 

Lordas Vilmoras buvo gana aukšto ūgio, su retomis 
rudomis žandenomis, labai baltos veido odos ir žilstelė- 
jusiais šviesiais plaukais. Jo rūbai bylojo apie grynai 
anglišką ekscentriškumą: jis buvo apsivilkęs mėlyną 
fraką su auksinėmis sagomis ir aukštą pikinę apykaklę, 
kokios buvo madoje 1811 metais, baltą kašmirinę liemenę 

ir nankines kelnes, kurios jam buvo per trumpos, bet 
neatsismaukdavo ligi kelių tik todėl, kad jas prilaikė 
kelniakilpės. 

Pirmieji jo žodžiai buvo šie: 

— Ar jūs žinote, kad aš nekalbu prancūziškai? 

— Esu girdėjęs, kad nemėgstate kalbėti mūsų kal- 
ba,— atsakė policijos prefekto pasiuntinys. 

— Tačiau galite kalbėti prancūziškai,— tęsė lor- 
das, — nes aš nors ir nekalbu ta kalba, bet viską suprantu. 

— O aš,— tarė lankytojas, prašnekdamas kita kal- 
ba,— gana pakenčiamai moku angliškai. Taigi prašom 
nesivaržyti, pone. 

— O! — tarė lordas Vilmoras tokia intonacija, kuri 
būdinga tik grynakraujams Didžiosios Britanijos žmo- 
nėms. 

Policijos prefekto pasiuntinys padavė lordui Vilmorui 
savo rekomendacinį laišką. Pastarasis jį perskaitė su tikru 
britų flegmatiškumu ir baigęs skaityti tarė angliškai: 

— Suprantu, puikiai suprantu. 

Prasidėjo apklausimas. 

Klausinėjo beveik to paties, ko ir abato Buzonio. 
Bet kadangi lordas Vilmoras buvo grafo Montekristo 
priešas, tai jis nesilaikė taip santūriai kaip abatas, užtat 
atsakymai buvo daug išsamesni. Jis papasakojo apie 
Montekristo jaunystę. Grafas, pasak jo, būdamas dešimties 
metų, stojo tarnauti pas vieną tų Indijos kunigaikščių, 
kurie nuolat kariauja su anglais. Ten lordas Vilmoras jį 
ir sutikęs, ir jie kovęsi vienas prieš kitą. Tame kare Dzako- 
nė buvo paimtas į nelaisvę, nusiųstas į Angliją ir paso- 
dintas į kalėjimą laivą, iš kur, mokėdamas gerai plaukti, 
pabėgo. Nuo to laiko prasidėjo jo kelionės, jo dvikovos, 
meilės nuotykiai. Graikijoje įsiliepsnojo sukilimas, ir jis 
stojo į graikų kariuomenę. Čia tarnaudamas, Tesalijos 
kalnuose jis užtiko sidabro rūdos, bet niekam neprasitarė 
apie savo radinį. Po Navarino, kai graikų vyriausybė 
sustiprėjo, jis paprašė karalių Otoną privilegijos kasyk- 
loms eksploatuoti ir tą privilegiją gavo. Čia ir atsirado 
jo milžiniški turtai, kurie, pasak lordo Vilmoro, duoda 
vieną ar du milijonus metinių pajamų, bet tie turtai gali 
staiga išsekti, išsekus pačioms kasykloms. 

— Ar jūs žinote, ko jis atvyko į Prancūziją? — 
paklausė nepažįstamasis. 

— Jis nori spekuliuoti geležinkelio statyba, — atsakė 
lordas Vilmoras,— be to, būdamas puikus chemikas ir 
neblogesnis fizikas, jis išrado naują telegrafą ir nori 
įdiegti jį. 

— Kiek jis maždaug išleidžia per metus? — paklausė 
policijos prefekto pasiuntinys. 

— Daugiausia penkis ar šešis šimtus tūkstančių fran- 
kų, — atsakė lordas Vilmoras,— jis šykštus. 

Buvo aiškų, kad anglo lūpomis kalba neapykanta. 
Neturėdamas ko prikišti grafui, jis kaltino jį šykštumu. 

— Ar jūs ką nors žinote apie jo namus Oteilyje? 

— Aišku, žinau. 

— Na, ir ką jūs žinote? 

— Jūs klausiate, kam jis nusipirko tą namą? 

— Taip. 

— Štai kas: grafas — spekuliantas, ir aš garantuoju, 
jog jis sužlugs su savo bandymais ir utopijomis. Jis tikina, 
kad Oteilyje, netoli namo, kurį jis nusipirko, esama mine- 
ralinio šaltinio, galinčio konkuruoti su Banjerdė-Liušono 
ir Kotrė gydomaisiais vandenimis. Savo sodyboje jis nori 
įrengti „badhauzą“, kaip sako vokiečiai. Jis jau du ar tris 
kartus kasinėjo savo sodą ieškodamas to garsiojo šaltinio, 
bet nieko nerado, užtat pamatysite, netrukus jis supirks 
visus namus kaimynystėje. Kadangi aš su juo piktuoju, 
tai tikiuosi, kad jis bankrutuos su tais savo geležinkeliais, 
su elektriniu telegrafu arba su ta maudymosi įstaiga. Aš 
visur važinėju paskui jį ir laukiu to momento, kada galėsiu 
pasidžiaugti jo smukimu, kuris anksčiau ar vėliau būtinai 
įvyks. 

— Tai už ką jūs ant jo pykstate? — paklausė sve- 
čias. 

— Už tai, — atsakė lordas Vilmoras,— kad būdamas 
Anglijoje suvedžiojo mano draugo žmoną. 

— Bet jeigu ant jo pykstate, tai kodėl nebandote jam 
atkeršyti? 

— Aš jau tris kartus koviausi su grafu,— tarė 
anglas, — pirmą sykį pistoletais, antrą špagomis ir trečią 
espadronais. 

— Ir kuo tos dvikovos pasibaigė? 

— Pirmą kartą jis man sutrupino ranką. Antrą kartą 
pervėrė plautį, o trečią — padarė šitą žaizdą. 

Anglas atsmaukė marškinių apykaklę, kuri jam siekė 
ausis, ir parodė raudoną, matyt, neseniai užgijusį randą. 

— Taigi matote,— niršo anglas,— kad aš galandu 
prieš jį dantį ir kad jis mirs tik nuo mano rankos. 

— Bet iki to, matyt, dar toli, — pastebėjo policijos 
prefekto pasiuntinys. 

— 0,— suurzgė anglas, — aš kasdien važiuoju į šau- 
dyklą, o pradieniui pas mane ateina Grizjė. 

Tai buvo viskas, ką norėjo sužinoti lankytojas, ar, 
geriau pasakius, viskas, ką težinojo anglas. Agentas atsi- 
stojo ir, nusilenkęs lordui Vilmorui, kuris jam atsakė su 
anglišku šaltu mandagumu, išėjo. 

Kai lordas Vilmoras išgirdo, kad užsitrenkė laukujės 
durys, jis negaišdamas nuėjo į miegamąjį, akies mirksniu 
nusiėmė savo šviesius plaukus, rudas žandenas, įstatytą 
žandikaulį ir priklijuotą randą ir atgavo grafo Montek- 
risto juodus plaukus, matinę veido spalvą bei perlinius 
dantis. 

Tiesa, ir į pono de Vilforo namus grįžo ne policijos 
prefekto atstovas, o pats ponas de Vilforas. 

Karališkąjį prokurorą bent kiek apramino abu tie 
vizitai. Nors jis ir nesužinojo ko nors ypač džiuginančio, 
bet neišgirdo nė tokių dalykų, kurie verstų per daug 
susirūpinti. Užtat pirmą kartą po Oteilio pietų miegojo 
palyginti ramiai. 


XXXIV + VASAROS POKYLIS 


Slinko karščiausios liepos mėnesio dienos, kai, laikui 
žengiant įprastais žingsniais, atėjo ir tas šeštadienis, 
kada turėjo įvykti pokylis pas Morserus. 

Buvo dešimta valanda vakaro. Dideli grafo sodo 
medžiai ryškiai šmėkšojo ant dangaus, per kurį, atideng- 
dami auksinėmis žvaigždėmis nubertą mėlynę, plaukė 
paskutiniai visą dieną grumėjusios audros debesys. 

Iš apatinio aukšto salės aidėjo muzika, ten šūkčiojo 

valso sūkuryje besisukančios poros, o pro langinių grotus 
veržėsi skaisčios šviesos ruožai. 

Sode plušėjo apie dešimt tarnų, kuriems namų šeimi- 
ninkė, besigiedrijančio dangaus nuraminta, įsakė paruošti 
ten vakarienę. 

Iki tol vis dar buvo abejojama, ar vakarieniauti 
valgomajame, ar po ilga palapine pievelėje. 

Sodo alėjas italų papročiu tarnai nukabinėjo spalvo- 
tais žibintais, o vakarienės stalą išpuošė žvakidėmis bei 
gėlėmis, kaip daroma visose šalyse, kur bent šiek tiek 
nusimanoma apie stalo prabangą — tokią prabangą, kuri 


tobula rečiau sutinkama už kitas. 
Tuo metu, kai grafienė de Morser, davusi paskuti- 


nius įsakymus, grįžo svetainėn, į kambarius ėmė plūsti 
svečiai. Juos viliojo ne tiek aukšta grafo padėtis, kiek 
žavingas grafienės vaišingumas. Kiekvienas iš anksto 
buvo tikras, kad gero Mersedesos skonio dėka pokylyje 
bus nemaža tokių dalykų, apie kuriuos paskui bus verta 
pasakoti ir kuriais, reikalui esant, bus galima sekti. 

Ponia Danglar, kuriai mūsų anksčiau nupasakoti 
įvykiai sukėlė daug nerimo, dvejojo, ar jai važiuoti pas 
ponią de Morser, ar ne. Bet rytą jos karieta susitiko gatvė- 
je su Vilforo karieta. Vilforas davė ženklą, ekipažai 
privažiavo vienas prie kito, ir karališkasis prokuroras 
pro langą paklausė: 

— Tikiuosi, jūs būsite pas ponią de Morser? 

— Ne,— atsakė ponia Danglar,— aš labai blogai 
jaučiuosi. 

— Be reikalo,— tarė Vilforas; reikšmingai į ją pa- 
žvelgęs,— būtų labai sveika, kad jus ten visi pamatytų. 

— Jūs taip manote? — paklausė baronienė. 


— Esu tikras. 
— Tuomet atvyksiu. 


Ir karietos nudardėjo į priešingas puses. Taigi ponia 
Danglar atvyko į pokylį tviskėdama ne tik savo įgimtu 
grožiu, bet ir brangiais papuošalais. Ji įžengė kaip tik 
tuo metu, kada pro duris priešais įėjo Mersedesa. 

Grafienė pasiuntė Alberą priimti ponią Danglar. 
Alberas priėjo, pasakė keletą visiškai pelnytų kompli- 
mentų dėl jos tualeto ir pasiūlė ranką, kad nuvestų ją ten, 
kur ji panorės. 

Tuo pat metu Alberas kažko dairėsi. 

— Jūs ieškote mano dukters? — šypsodamasi pa- 
klausė baronienė. 

— Nesiginu — taip, — tarė Alberas, — jūs būtumėte 
labai žiauri, jeigu nebūtumėte jos atsivežusi. 

— Nesirūpinkite, ji pamatė panelę Vilfor ir nuėjo 
su ja. Žiūrėkite, antai jos eina paskui mus, abi baltai apsi- 
vilkusios, tik viena su puokšte kamelijų, o kita su ne- 
užmirštuolių. Bet sakykite... 

— Jūs taip pat ko nors dairotės? — paklausė šypso- 
damas Alberas. 

— Argi jūs nelaukiate grafo Montekristo? 

— Septyniolika! — atsakė Alberas. 

— Ką tai reiškia? 

— Tai reiškia,— juokdamasis tarė vikontas, — kad 
jūs septynioliktoji šito klausiate. Na ir sekasi grafui!.. 
Galima jį pasveikinti... 

— O jūs visiems atsakote taip, kaip man? 

— Ak, atleiskite, aš jums taip ir neatsakiau. Galiu 
jus nudžiuginti, ponia, atvažiuos tas madingas žmogus, 
suteiks mums tą garbę. 

— Ar vakar buvote operoje? 

— Ne. 

— Jis ten buvo. 

— Šit kaip? Ir tas ekscentrikas vėl iškrėtė ką nors 
originalaus? 

— Kaip jis be to apsieis? „Raišajame velnyje“ šoko 
Elsler, ja labai žavėjosi graikų princesė. Po kačučios 
grafas įmovė į puikų žiedą gėlių puokštę ir numetė ją 
žaviajai šokėjai, o ji, reikšdama dėkingumą, trečiame 
akte pasirodė su grafo žiedu ant piršto. O jo graikų prince- 
sė taip pat atvažiuos? 

— Ne, neturėsite malonumo ją pamatyti, jos padėtis 
grafo namuose nepakankamai aiški. 

— Klausykite, palikite mane čia ir eikite, pasisvei- 
kinkite su ponia de Vilfor,— tarė baronienė.— Matau, 
kad ji netveria noru pasikalbėti su jumis. 

Alberas nusilenkė poniai Danglar ir pasuko prie 
ponios de Vilfor, kuri jau iš tolo kažką buvo jam besa- 
kanti. 

— Kertu lažybų,— nutraukė ją Alberas.— Žinau, ką 
jūs man pasakysite. 


— Na jau! — nustebo ponia Vilfor. 
— Jeigu įspėsiu, ar prisipažinsite? 
— Taip. 


— Garbės žodis? 

— Garbės žodis. 

— Jūs norite paklausti, ar grafas Montekristas jau 
atvyko, ar jis apskritai atvyks? 

— Visiškai ne. Dabar ne jis man galvoje. Aš norėjau 
paklausti, ar neturite žinių iš Franco? 

— Taip, vakar gavau jo laišką. 

— Ką jis rašo? 

— Kad išvyksta tą pačią dieną, kada išsiunčia laišką. 

— Puiku. O dabar kaip su grafu? 

— Grafas atvyks, galiu pradžiuginti. 

— Ar žinote, kad jis turi ir kitą vardą? 

— Ne, nežinojau. 

— Montekristas — tai salos pavadinimas, o jis turi 
ir tikrą pavardę. 

— Niekada jos nesu girdėjęs. 

— Vadinasi, aš geriau informuota negu jūs: jo 
pavardė Dzakonė. 

— Galimas daiktas. 

— Jis iš Maltos. 

— Irgi galimas daiktas. 

— Laivų savininko sūnus. 


— Žinote, jums feikėtų visa tai garsiai papasakoti, 
turėtumėte didžiausią pasisekimą. 

— Jis tarnavo Indijoje, kasa sidabrą Tesalijoje ir 
atvyko į Paryžių įsteigti Oteilyje mineralinio vandens 
gydyklą. 

— Na ir naujienos, garbės žodis! — sušuko Morse- 
ras.— Ar leidžiate jas kitiems papasakoti? 

— Taip, bet pamažu, vieną po kitos, nutylint, kad 
sužinojote iš manęs. 

— Kodėl? 

— Todėl, kad tai netyčia nugirsta paslaptis. 

— Iš ko? 

— Iš policijos. 

— Vadinasi, apie tai buvo šnekama... 

— Vakar vakare pas prefektą. Pats suprantate, maty- 
damas tokią negirdėtą prabangą, Paryžius susidomėjo, 
ir policija surinko apie jį žinias. 

— Puiku! Bereikėjo tik areštuoti grafą kaip valkatą, 
kad jis per daug turtingas. 

— Teisybę sakant, šitai galėjo jam atsitikti, jeigu 
duomenys nebūtų buvę tokie palankūs. 

— Vargšas grafas! Ar jis nujaučia, koks pavojus jam 
grėsė? 

— Nemanau. 

— Artimo meilė reikalauja perspėti jį. Kai tik jis 
atvyks, aš tai ir padarysiu. 

Tuo metu prie jų priėjo gražus jaunikaitis, gyvų 
akių brunetas, ir pagarbiai nusilenkė poniai de Vilfor. 
Alberas jam ištiesė ranką ir tarė: 

— Turiu garbės rekomenduoti jums Maksimili- 
janą Morelį, sipajų kapitoną, vieną iš mūsų šaunių, o 
svarbiausia, naršių karininkų. 

— Aš jau turėjau malonumo susipažinti su ponu 
Moreliu Oteilyje pas grafą Montekristą,— atsakė ponia 
de Vilfor, pabrėžtai šaltai nusigręždama. 

Šis atsakymas ir ypač jo tonas suspaudė vargšui 
Moreliui širdį, bet netrukus jis susilaukė ir atpildo: atsi- 
sukęs tarpduryje narsusis karininkas pamatė gražią, bal- 
tai apsirengusią merginą. Išplėstos ir, atrodė, nieko ne- 
sakančios mėlynos akys buvo įsmeigtos į jį. Palengva ji 
kėlė prie lūpų puokštę neužmirštuolių. 

Morelis gerai suprato tą pasveikinimą ir su tokia pat 
akių išraiška priglaudė prie lūpų nosinaitę. Tos dvi gyvos 
statulos su smarkiai dunksinčiomis širdimis ir šalto 
marmuro veidais, viena viename salės krašte, kita — 
kitame, valandėlę užsimiršo, geriau pasakius, užmiršo 
viską pasaulyje ir be žodžių stebėjo viena kitą. 

Jie būtų galėję ilgai taip stovėti, matydami tik vienas 
kitą, ir niekas nebūtų pastebėjęs jų apsvaigimo: į salę 
įėjo grafas Montekristas. 

Jau minėjome, kad grafas ar dėl įgyto, ar dėl įgimto 
žavesio patraukdavo į save akis visur, kur tik pasiro- 
dydavo. Dėmesį traukė ne jo frakas, tiesa, pasiūtas neprie- 

kaištingai, bet paprastas ir be jokių ordinų. Ne balta, 
visai nesiuvinėta liemenė, ne kelnės, aptempusios lieknas 
kojas,— dėmesį traukė matinė jo odos spalva, juodi garba- 
noti plaukai, ramus ir giedras veidas, gilus ir liūdnas 
žvilgsnis, pagaliau nuostabiai dailių linijų lūpos, kurioms 
tokia nesvetima išdidžios paniekos išraiška. 

Galėjo būti gražesnių vyrų, bet nebuvo už jį prana- 
sesnio, jei galima taip pasakyti. Viskas kalbėjo apie jo 
proto gilumą ir jausmų tyrumą, nuolatinis minties darbas 
suteikė jo bruožams, žvilgsniui ir patiems nereikšmin- 
giausiems judesiams nepaprastą išraiškingumą ir jėgą. 

Be to, mūsų paryžietiška aukštuomenė tokia keista, 
kad greičiausiai būtų neatkreipusi į visa tai dėmesio, jei 
grafo asmuo nebūtų apgaubtas kažkokios paslapties, 
paauksuotos nesuskaičiuojamais jo turtais. 

Šiaip ar taip, grafas, varstomas smalsių žvilgsnių ir 
linkčiodamas į susirinkusiųjų sveikinimus, ėjo prie ponios 
de Morser. Stovėdama prie gėlėse skendinčio židinio, ji 
pamatė Montekristą veidrodyje, kabančiame prieš duris, 
ir pasiruošė jį sutikti. 

Užtat jinai atsigręžė į jį įtemptai šypsodamasi tuo 
metu, kada jis pagarbiai prieš ją lenkėsi. 

Matyt, ji manė, kad grafas prakalbins ją, o jis laukė, 
kol ji ką nors pasakys, todėl abu tylėjo, turbūt jausdami, 
kad jiems nedera kartoti banalius žodžius. Šitaip tylom 
pasisveikinęs, Montekristas nuėjo prie Albero, kuris 
artinosi į jį ištiesęs ranką. 

— Ar jau matėte mano motiną? — paklausė Alberas. 

— Tik ką turėjau garbės ją pasveikinti, — atsakė 
grafas, — bet niekur nepastebėjau jūsų tėvo. 

— Ogi va jis, matote? Kalbasi apie politiką, apsup- 
tas mažo didelių garsenybių būrelio. 

— Neiaugi visi tie ponai — garsenybės? — paklausė 
Montekristas.— Aš visai nežinojau. Kuo gi jie garsūs? 
Kaip žinote, yra visokių garsenybių. 

— Vienas iš jų mokslininkas, va tas, aukštas ir 
sudžiūvęs, Romos apylinkėse jis rado ypatingos rūšies 
driežą, kuris turi vienu nugarkaulio slanksteliu daugiau 
negu kiti, ir Mokslų akademijoje padarė apie tą driežą 
pranešimą. Jo atradimą ilgai ginčijo, bet pagaliau pergalę 

iškovojo aukštas sudžiūvęs ponas. Tas slankstelis sukėlė 
daug triukšmo mokslininkų pasaulyje. Aukštas sudžiūvęs 
ponas iki šiol buvo tik Garbės legiono kavalierius, dabar 
jis pakeltas į karininkus. 

— Ką gi,— tarė Montekristas,— mano nuomone, 
labai protingai padaryta, kad jam prisegtas karininko 
kryžius. Jeigu jis aptiks dar vieną slankstelį, tai jį gali 
pakelti į komandorus? 

— Labai galimas daiktas, — patvirtino Morseras. 

— O va tas, kur išrado sau tokį įdomų mėlyną fraką, 
žaliai siuvinėtą, kas jis? 

— Ne jis pats sugalvojo taip išsipuošti. Dėl jo frako 
kalta respublika. Ji, kaip žinote, buvo linkusi į meną, 
todėl, sugalvojusi įvesti akademikams uniformą, paprašė 
Davidą nupiešti jiems kostiumą. 

— Šit kaip,— tarė Montekristas,— tai tas ponas — 
akademikas? 

— Taip, jau savaitė, kai jis priklauso tai mokslo 
vyrų bendrijai. 

— O kokie jo nuopelnai, specialybė? 

— Jo specialybė? Rodos, jis smaigsto adatas į triušių 
galvas, lesina vištas raudėmis ir banginio ūsu krapšto 
šunims nugarkaulio smegenis. 

— Ir už tai jis — Mokslų akademijos narys? 

— Ne, Prancūzų akademijos. 

— Bet kuo čia dėta Prancūzų akademija? 

— Paaiškinsiu jums. Atrodo, kad... 

— Kad jo bandymai smarkiai pastūmėjo į priekį 
gamtos mokslus, taip? 

— Ne, bet jis rašo puikiu stiliumi. 

— "Turbūt tai neapsakomai glosto triušių savimeilę, 
triušių, kuriems jis smaigsto į galvas adatas, taip pat 
vištų, kurioms kaulus nudažo raudonai, ir šunų, kuriems 
krapšto nugarkaulio smegenis. 

Alberas nusijūokė. 

— O tas kitas? — paklausė grafas. 

— Kuris? 

— Nuo čia trečias. 

— A, su skaisčiai mėlynu fraku? 

— Taip. 

— Tai mano tėvo kolega. Neseniai jis labai karštai 
pasipriešino, kad Perų rūmų nariams būtų įvesta unifor- 
ma. Jo kalba tuo klausimu turėjo didelį pasisekimą. Iki 
šiol jis nesugyveno su liberalų laikraščiais, bet taurus jo 
pasipriešinimas karaliaus rūmų užgaidoms sutaikė jį su ta 
spauda. Šneka, kad jis bus paskirtas pasiuntiniu. 

— O už ką jis pateko į perus? 

— Parašė dvi ar tris komiškas operas, turi keturias ar 
penkias laikraščio „Amžius“ akcijas ir penkerius ar šeše- 
rius metus balsavo už ministeriją. 

— Bravo, vikonte! — tarė juokdamasis Montekris- 
tas.— Jūs puikus čičeronė! O dabar aš jūsų paprašysiu 
vienos paslaugos. 

— Kokios? 

— Nesupažindinkite manęs su tais ponais, o jeigu 
jie prašytų supažindinami, įspėkite mane. 

Tuo metu grafas pajuto, kad kažkas palietė jį už 
rankos. Jis atsigręžė ir pamatė Danglarą. 

— A, čia jūs, barone! — tarė grafas. 

— Kam jūs mane vadinate baronu? — tarė Dang- 
laras.— Gerai žinote, kad aš nevertinu savo titulo. Ne 
taip kaip jūs, vikonte. Juk jūs branginate savo titulą, 
tiesa? 

— Žinoma,— atsakė Alberas,— nes nebūdamas vi- 
kontu aš pavirsčiau nieku, o jūs, ir paaukojęs barono 
titulą, vis tiek liksite milijonieriumi. 

— Man atrodo, kad tai geriausias titulas Liepos 
monarchijoje,— atšovė Danglaras. 

— Deja,— tarė Montekristas,— milijonieriaus var- 
das nesuteikiamas iki gyvos galvos kaip barono, Prancū- 
zijos pero arba akademiko vardai. Šitai įrodo Frankfurto 
milijonieriai Frankas ir Pulmanas, kurie tik ką subankru- 
tavo. 

— Nejaugi? — tarė Danglaras blykšdamas. 

— Taip, šįvakar man atnešė tą žinią kurjeris. Turėjau 
jų banke kažkas apie milijoną, bet mane laiku įspėjo ir 
maždaug prieš mėnesį pareikalavau jį išmokėti. 

— Ak, velnias, — tarė Danglaras.— Jie pervedė man 
vekselių už du šimtus tūkstančių frankų. 

— Na, tai aš jus perspėju: jų parašas vertas penkių 
procentų. 

— Taip, bet jūsų perspėjimas — šaukštai po pietų. 
Aš jau išmokėjau pagal jų vekselius,— atsakė Danglaras. 

— Ką gi.— tarė Montekristas,— štai dar du šimtai 
tūkstančių frankų prisidėjo prie... 

— "Tss, nekalbėkite apie tai...— pertraukė Dangla- 
ras,— ypač girdint jaunajam Kavalkančiui,— pridūrė 
bankininkas, prieidamas artyn prie Montekristo, ir šypso- 
damasis atsigręžė į netoli stovintį jaunuolį. 

Morseras paliko grafą, norėdamas šnektelėti su mo- 
tina. 

Danglaras nuėjo nuo jo pasisveikinti su Andrea Ka- 
valkančiu. Valandėlę Montekristas liko vienas. 

Tuo tarpu darėsi vis labiau tvanku. Liokajai nešiojo 
po svetaines padėklus su vaisiais ir ledais. 

Montekristas nosine nusišluostė prakaituotą veidą, 
bet pasitraukė atgal, kai pro jį nešė padėklą, ir nepaėmė 
nieko atsivėsinti. 

Ponia de Morser nė valandėlę nepaleido iš akių Monte- 
kristo. Ji matė, kaip pro jį pranešė padėklą, nuo kurio 
grafas nieko nepaėmė, net pastebėjo, kaip jis atsitraukė 
nuo tarno. 

— Alberai, ar tu atkreipei dėmesį į vieną dalyką? — 
paklausė ji. 

— Į kokį, mama? 

— Grafas nė karto nepriėmė kvietimo pietauti pas 
tavo tėvą. 

— Taip, bet priėmė mano kvietimą pusryčių, ir tie 
pusryčiai buvo jo įžengimas į Paryžiaus aukštuomenę. 

— Tavo vaišės ne tas pat, kas grafo de Morsero, — 
sušnibždėjo Mersedesa,— kai tik jis čia įėjo, aš visą laiką 
Jį stebiu. 

— Na ir? 

— Jis iki šiol nieko nepalietė. 

— Grafas labai santūrus. 

Mersedesa liūdnai šyptelėjo. 

— Prieik prie jo, ir kai neš pro šalį padėklą, paprašyk 
jį ką nors paimti. 

— Kodėl, mamyte? 

— Padaryk man tą malonumą, Alberai,— prašė 
Mersedesa. 

Alberas pabučiavo motinai ranką ir nuėjo pas grafą. 

Vėl pranešė apkrautą padėklą. Ponia de Morser matė, 
kaip Alberas primygtinai vaišino grafą, net paėmė ledų 
lėkštutę ir pasiūlė jam, bet tas atkakliai atsisakinėjo. 

Alberas grįžo pas motiną. Ji buvo labai išbalusi. 

— Matai, jis nieko nepriėmė, — tarė Mersedesa. 

— Taip, bet kodėl jūs dėl to nusiminėte? 

— Žinai, Alberai, moterys — keisti padarai. Man 
būtų malonu, jei grafas suvalgytų ką nors mano namuose, 
kad ir granato grūdelį. O gal jam nepatinka prancūziški 
valgiai, gal jo koks ypatingas skonis? 

— Kad ne, Italijoje jis valgydavo viską. Tikriausiai 
šiandien nesveikuoja. 

— Be to,— tęsė grafienė,— visą laiką gyvenęs karš- 
tame klimate, gal jis pakantesnis šilumai kaip mes? 

— Nemanau, nes skundėsi tvankumu ir klausė mane, 
kodėl neatidaro langinių, nors langai ir atviri. 

— Gerai sakai,— tarė Mersedesa,— tokiu būdu 
galima patikrinti, ar jis tyčia taip nuo visko atsisako. 

Ir ji išėjo iš svetainės. 

Po valandėlės langinės buvo atidarytos. Pro raganių 
ir jazminų krūmus, augančius prieš langus, buvo galima 
matyti visą sodą, apšviestą žibintais, ir vakarienei paruoš- 
tą stalą. 

Šokėjai ir šokėjos, lošikai ir pašnekovai džiaugsmin- 
gai šūktelėjo: visų jų plaučiai su malonumu traukė vėsų 
orą, gausiai plūstantį į kambarį. 

Tuo metu vėl pasirodė Mersedesa, ji buvo dar labiau 
išblyškusi, bet veide atsispindėjo kartais jai būdingas 
ryžtingumas. Ji nuėjo tiesiog prie būrelio, susispietusio 
aplink šeimininką, ir tarė savo vyrui: 

— Nelaikykite ilgai čia mūsų svečių, grafe. Jeigu 
jie nelošia, tai mieliau pakvėpuos grynu oru sode, negu 
dus čia. 

— Ponia,— tarė galantiškas senas generolas, 1809 
metais dainavęs „Žygiuokime į Siriją!“ — vieni mes 
neisime į sodą. 

— Gerai, aš parodysiu pavyzdį,— tarė Mersedesa. 

Ir, atsigręžusi į Montekristą, paprašė: 

— Grafe, suteikite man garbę, pasiūlykite savo 
ranką. 

Grafas vos nesusverdėjo nuo tų paprastų žodžių. 
Paskui įdėmiai pažiūrėjo į Mersedesą. Tai buvo tik akimir- 
ka, trumpa it žaibas, bet grafienei pasirodė, kad ji trunka 
visą amžinybę — tiek daug minčių įdėjo Montekristas į 
tą vieną žvilgsnį. 

Jis padavė grafienei ranką. Ši į ją atsirėmė arba, 
geriau pasakius, vos palietė ją savo maža ranka, ir jie ėmė 
lipti žemyn vienais akmeninių prieangio laiptų, apstatytų 
rododendronais ir kamelijomis. 

Paskui juos, taip pat ir kitais laiptais džiaugsmingai 
šūkaudami gužėjo gal dvidešimt žmonių, norinčių pasi- 
vaikščioti po sodą. 


XXXV + DUONA IR DRUSKA 


Ponia de Morser su savo palydovu žengė po žaliais 
liepų alėjos skliautais. Alėja ėjo į šiltnamį. 

— Svetainėje buvo nežmoniškai šilta, juk tiesa, 
grafe? — paklausė ji. 

— Taip, ponia, ir jūsų mintis atidaryti visas duris 
bei langus puiki. 

Tardamas šiuos žodžius, grafas pastebėjo, kad Merse- 
desos ranka virpa. 

— Ar jums nebus šalta su ta lengva suknele ir su 
plonu šydu ant pečių? — paklausė jis. 

— Ar žinote, kur jus vedu? — neatsakydama į jo 
klausimą, tarė grafienė. 

— Ne, ponia,— atsakė Montekristas,— bet, kaip 
matote, aš nesipriešinu. 

— Į oranžeriją, kur dūluoja ten, šitos alėjos gale. 

Grafas klausiamai pažvelgė į Mersedesą, bet ji tylė- 
dama ėjo tolyn, todėl ir Montekristas tylėjo. 

Juodu įėjo į šiltnamį, pilną puikių vaisių, kurie 
liepos mėnesio pradžioje jau nunokdavo atitinkamoje tem- 
peratūroje, atstojančioje saulę, kuri tokia reta viešnia 
mūsų padangėje. 

Grafienė paleido Montekristo ranką ir priėjusi nu- 
skynė muskatinių vynuogių kekę. 

— Imkite, grafe,— tarė ji su tokia liūdna šypsena, 
kad, atrodė, iš jos akių tuojau ištrikš ašaros.— Žinau, 
prancūziškų vynuogių negalima palyginti su Sicilijos 
arba Kipro vynuogėmis, bet būkite atlaidus mūsų vargšei 
šiaurės saulei. 

Grafas nusilenkė ir žengė žingsnį atgal. 

— Jūs iš manęs neimate? — tarė Mersedesa dre- 
bančiu balsu. 

— Ponia,— atsakė Montekristas,— nuolankiai pra- 
šau man atleisti, bet aš niekada nevalgau vynuogių. 

Mersedesa atsiduso ir paleido kekę iš rankų. Ant 
gretimo špalerio kabojo puikus persikas, užaugęs kaip ir 
vynuogės dirbtinėje šiltnamio temperatūroje. Mersedesa 
priėjo prie minkšto it aksomas vaisiaus ir nuskynė jį. 

— Tai paimkite šį persiką,— tarė ji. 

Bet grafas vėl papurtė galvą. 

— Kaip, vėl! — tarė ji tokiu skausmingu balsu, 
tarsi slopindama raudą.— Iš tiesų man nesiseka. 

Stojo ilga tyla. Persikas, kaip ir vynuogių kekė, 
dribtelėjo ant smėlio. 

— Žinote, grafe,— pagaliau tarė Mersedesa, mal- 
daujančiomis akimis žvelgdama į Montekristą,— yra toks 
jaudinantis arabų paprotys: tie, kurie po tuo pačiu stogu 
dalijosi duona ir druska, lieka amžini draugai. 

— Žinau tą paprotį, — atsakė grafas, — bet mes juk 
Prancūzijoje, o ne Arabijoje, o Prancūzijoje nėra nei 
amžinos draugystės, nei papročio dalytis duona ir druska. 

— Bet vis dėlto, — tarė grafienė drebėdama, žiūrė- 
dama Montekristui tiesiog į akis ir kone mėšlungiškai 
abiem rankomis spausdama jo ranką,— juk mes draugai, 
ar ne? 

Visas kraujas suplūdo grafui į širdį, jis išbalo it 
mirtis. Paskui kraujas trenkė į veidą, nudažė skruostus ir 
trumpą valandėlę apvilko akis rūku, kaip atsitinka žmo- 
gui, kuriam svaigsta galva. 

— Žinoma, ponia,— atsakė jis, — kodėl mums nebūti 
draugais? 

Tas tonas buvo toks tolimas, kokio nesitikėjo Mersede- 

sa, todėl ji nusigręžė, o jos atodūsis nuaidėjo lyg aimana. 

— Ačiū,— tarė ji ir žengė pirmyn. 

Jie apėjo visą sodą nėpratarę nė žodžio. 

— Grafe,— nelauktai kreipėsi Mersedesa, kai jie 
valandėlę pavaikščiojo tylomis,— ar tiesa, kad jūs daug 
matėte, daug keliavote, daug kentėjote? 


„js — Taip, ponia, aš daug kentėjau, — atsakė Montekris- 


— Bet dabar jūs laimingas? 

— Žinoma,— atsakė grafas,— juk niekas negirdėjo 
manęs skundžiantis. 

— Ir dabartinė jūsų laimė švelnina jūsų sielą? 

— Mano dabartinė laimė lygi praeities nelaimėms, — 
tarė grafas. 

— Juk jūs vedęs? 

— Vedęs? — krūptelėjo Montekristas.— Kas jums 
galėjo tai pasakyti? 

— Niekas nesakė, bet jus keletą kartų visi matė 
operoje su jauna gražia moterimi. 

— Tai vergė, ją pirkau Konstantinopolyje, vieno 
kunigaikščio duktė, dabar ji pasidarė mano dukterimi, nes 
visame pasaulyje neturiu nė vieno artimo žmogaus. 

— Tai jūs gyvenate vienas? 

— "Taip, gyvenu vienas. 

— Neturite sesers... sūnaus... tėvo? 

— Nieko. 

— Kaip jūs galite taip gyventi, neturėdamas nieko, 
kas sietų jus su gyvenimu? 

— Aš dėl to nekaltas, ponia. Gyvendamas Maltoje 
mylėjau vieną merginą ir ruošiausi ją vesti, bet užėjo 
karas ir nunešė mane nuo jos kaip viesulas. Tikėjau, kad 
ji mane taip myli, jog lauks manęs, liks ištikima net man 
mirus. Bet kai grįžau, ji jau buvo ištekėjusi. Tai bemaž 
kiekvieno per dvidešimt metų persiritusio vyro istorija. 
Gal mano širdis buvo jautresnė negu kitų ir aš kentėjau 
daugiau, negu būtų kentėjęs kitas mano vietoje, štai ir 
viskas. 

Grafienė stabtelėjo, tarsi jai būtų reikėję atsikvėpti. 

— Taip,— tarė ji, — ir ta meilė it akmuo liko jūsų 
širdyje... Tik vieną kartą žmogus tikrai myli... Tr jūs 
daugiau nesimatėte su ta moterimi? 

— Niekada. 

— Niekada! 

— Aš nebegrįžau ten, kur ji gyveno. 

— Į Maltą? 

— Taip, į Maltą. 

— Ji ir dabar Maltoje? 

— Turbūt. 

— Tr jūs atleidote jai už savo kančias? 

— Jai — atleidau. 

— Bet tik jai. Jūs vis dar nekenčiate tų, kurie jus 
išskyrė su ja? 

Grafienė atsistojo prieš Montekristą. Jos rankoje 
tebebuvo likęs kvapnios kekės spurgelis. 

— Imkite,— tarė ji. 

— Ponia, aš niekada nevalgau vynuogių,— atsakė 
Montekristas, tartum jie niekuomet apie tai nebūtų kal- 
bėję. 

Nevilties kupinu mostu grafienė nusviedė spurgelį į 
artimiausius krūmus. 

— Nepalenkiamas! — sušnibždėjo ji. 

Montekristas tebebuvo šaltas, tarsi tas priekaištas 
būtų ne jam taikomas. 

Tuo metu prie jų pribėgo Alberas. 

— Mamyte,— sušuko jis,— didelė nelaimė! 

— Kas yra? Kas atsitiko? — paklausė grafienė išsi- 
tiesdama, lyg tie žodžiai būtų gražinę ją iš sapno į tikro- 
vę.— Sakai, nelaimė? Iš tikrųjų dabar. turi prasidėti ne- 
laimės. 

— Ponas Vilforas atvažiavo. 

— Na ir kas? 

— Jis atvažiavo pasiimti žmonos ir dukters. 

— Kodėl? 

— "Todėl, kad į Paryžių atvyko markizė de Sen Meran 
ir atvežė žinią, jog markizas de Sen Meranas miręs kelyje 
iš Marselio, pirmoje stotelėje. Ponia de Vilfor buvo tokia 
linksma, kad negalėjo nei suprasti tos naujienos, nei ja 
patikėti, bet panelė Valentina, išgirdusi pirmuosius tėvo 
žodžius, nors jie ir buvo atsargiai pasakyti, viską suprato. 
Tas smūgis trenkė ją kaip perkūnas, ji krito apalpusi. 

— O kas yra markizas de Sen Meranas Valentinai 
de Vilfor? — paklausė grafas. 

— Jos senelis iš motinos pusės. Markizas važiavo 
čia norėdamas paskubinti Franco ir savo anūkės vestuves. 

— Ak, taip! 

— Dabar Francui teks palaukti. Gaila, kad markizas 
de Sen Meranas nebuvo taip patir panelės Danglar senelis! 

— Alberai, Alberai! Na, ką tu šneki? — su švelniu 
priekaištu tarė ponia de Morser.— Jis jus nepaprastai 
gerbia, grafe, pasakykite jam, kad taip kalbėti netinka! 

Ir ji žengė keletą žingsnių į priekį. 

Montekristas pažvelgė į ją taip keistai, su tokiu 
svajingu ir susižavėjimo kupinu švelnumu, kad ji grįžo 
atgal. 

Ji paėmė jo ranką, paskui suspaudė sūnaus plaštaką 
ir sujungė jas. 

— Mes juk draugai, tiesa? — tarė ji. 

— Nedrįstu pretenduoti būti jūsų draugu, ponia, — 
atsakė grafas, — bet aš visada jūsų nuolankiausias tarnas. 

Grafienė pasitraukė su neapsakomai skaudančia 
širdimi. Ji nenuėjo nė dešimt žingsnių, ir grafas pastebėjo 
ją glaudžiant prie akių nosinaitę. 

— Ar jūs su motute dėl ko nors nesutarėte? — pa- 
klausė nustebęs Alberas. 

— One, juk ji pati jums girdint sakė, kad mes drau- 
gai,— atsiliepė grafas. 

Ir jie grįžo į svetainę, kurią ką tik buvo palikę Valen 
tina ir ponai de Vilforai. 

Savaime aišku, kad tuojau po jų išėjo ir Morelis. 


XXXVI + MARKIZĖ DE SEN MERAN 


Iš tikrųjų Vilforo namuose neseniai buvo įvykusi 
liūdna scena. 

Abiem moterims išvažiavus į pokylį, į kurį ponia 
de Vilfor niekaip negalėjo prikalbinti savo vyrą jas lydėti, 
karališkasis prokuroras, kaip jau buvo įpratęs, užsirakino 
kabinete su bylų šūsnimi, kuri būtų išgąsdinusi kiekvieną 
kitą, bet kurios kitu metu vargu ar būtų pakakę tokio 
smarkaus darbininko apetitui. 

Bet šį kartą bylos buvo tik dėl akių. Vilforas užsi- 


395 


darė ne dirbti, bet, netrukdomas pamąstyti. Užrakinęs 
duris ir įsakęs netrukdyti, jeigu nieko svarbaus neatsitik- 
tų, jis atsisėdo į savo krėslą ir ėmė dar kartą perkratinėti 
atmintyje visa, kas per pastarąją savaitę perpildė jo 
niūraus liūdesio ir karčių atsiminimų taurę. 

Užuot ėmęsis prieš jį sukrautų bylų, jis ištraukė vieną 
rašomojo stalo stalčių, paspaudė slaptą spyruoklę ir 
išsiėmė ryšulėlį savo asmeninių užrašų. Tuose vertinguose 
rankraščiuose griežta tvarka ir jam vienam žinomu šifru 
buvo surašytos pavardės tų žmonių, kurie dėl politinės 
veiklos, piniginių reikalų, teismo bylų ar slaptų meilės 
intrigų pasidarė jo priešais. 

Šiandien, kada jam pačiam grėsė pavojus, jų atrodė 
be galo daug. Tačiau, nors ir labai galingi bei grėsmingi 
buvo tie vardai, ne kartą jis šypsojosi iš jų, kaip šypsosi 
keleivis, kuris iš aukščiausios viršukalnės žiūri į stūksan- 
čias smailias uolas po savo kojomis, į nepraeinamus kelius 
ir bedugnių pakraščius — į visa, ką jis įveikė, ilgai ir 
vargingai kopdamas į viršūnę. 

Jis kruopščiai perkratė savo atmintyje visas tas pa- 
vardes, gerai jas perskaitė, išnagrinėjo, patikrino pagal 
užrašus ir pagaliau papurtė galvą. 

— Ne,— sušnibždėjo jis,— nė vienas iš tų priešų 
nebūtų taip ilgai ir kantriai laukęs, kad tik dabar su- 
triuškintų mane ta paslaptimi. Kartais, anot Hamleto, iš 
žemės pasigirsta gausmas to, kas buvo giliai joje palaidota 
ir nelyginant fosforinės žaltvykslės ima klajoti po orą. 
Bet tos liepsnelės trumpalaikės ir tik klaidina kitus. 

Visą tą istoriją korsikietis, matyt, bus papasakojęs 
kokiam nors kunigui, o tas — kam nors kitam. Ponas 
Montekristas girdėjo ją ir norėdamas patikrinti... 

— Bet kuriam galui tikrinti? — tęsė Vilforas, valan- 
dėlę pasvarstęs.— Kam reikėtų ponui Montekristui, ponui 
Dzakonei, Maltos laivų savininko sūnui, Tesalijos sidabro 
kasyklų pramoninkui, pirmą kartą atvykusiam į Prancū- 
ziją, tikrinti tokį tamsų, paslaptingą ir nenaudingą faktą? 
Iš tų ne visai sutampančių žinių, kurias papasakojo man 
tas abatas Buzonis ir lordas Vilmoras, jo draugas ir 
priešas, man aišku vienas dalykas, tikras ir nekeliąs abe- 
jonių: jokiais laikais. įokiu atveju ir jokiomis aplinkybė- 

mis mudu su juo niekur nebuvome susidūrę. 

Bet Vilforas kartojo sau visa tai ir pats netikėjo savo 
žodžiais. Baisiausia buvo ne pats demaskavimas, nes jis 
galėjo neigti arba ir atsakyti. Mažai jį jaudino tas „Mene, 
Tekel, Fares“, staiga kruvinomis raidėmis pasirodęs ant 
sienos, bet jis tiesiog kankinamai norėjo sužinoti, kieno 
ranka tuos žodžius užrašė. 

Tuo metu, kai jis mėgino nusiraminti ir vietoj kadaise 
svajotos politinės karjeros, bijodamas pažadinti taip ilgai 
miegojusį nežinomą priešą, vaizdavosi kuklią ateitį vien su 
šeimos džiaugsmais, kieme sudardėjo įvažiavusi karieta. 
Kiek vėliau jis išgirdo ant laiptų lėtus, matyt, seno žmo- 
gaus žingsnius, paskui raudojimą ir dejavimus, kurie 
taip sekasi tarnams, kada jie nori parodyti jog užjaučia 
savo ponus. 

Jis skubiai atrakino kabineto duris, ir pro jas, niekam 
nepranešus, tučtuojau įėjo sena dama su šaliu ir skrybėle 
rankoje. Jos žili plaukai gaubė matinę lyg pageltęs dramb- 
lio kaulas kaktą, o akys, apie kurias laikas buvo sustūmęs 
gilias raukšles, buvo užputusios nuo ašarų. 

— O, kokia nelaimė, — tarė ji,— kokia nelaimė! Aš 
jos neišgyvensiu!.. Ne, žinoma, aš mirsiu nuo jos! 

Ir, kritusi į krėslą netoli durų, ji ėmė garsiai raudoti. 

Tarnai susispietė tarpduryje ir, nedrįsdami įeiti, žval- 
gėsi į senąjį Nuartjė tarną, kuris, išgirdęs iš savo pono 
kambario triukšmą, taip pat atbėgo ir stovėjo užpakalyje 
kitų. Vilforas, pažinęs savo uošvę, pašoko ir puolė prie 
OS. 

— Dieve mano, kas atsitiko? — paklausė jis.— 
Kodėl jūs tokia nusiminusi? O kur markizas de Sen Me- 
ranas? 

— Markizas de Sen Meranas mirė, — pranešė senoji 
markizė be jokių įžangų, sausu balsu, lyg suakmenėjusi. 

Vilforas atsitraukė žingsnį ir skėstelėjo rankomis. 

— Mirė!..— sumurmėjo jis.— Mirė taip... staiga? 

— Prieš savaitę po pietų mudu sėdome į karietą,— 
pradėjo pasakoti ponia de Sen Meran.— Markizas jau 
kelios dienos negalavo, bet mintis, kad netrukus pasi- 
matys su mieląja Valentina, stiprino jį. Nepaisydamas 
sirguliavimo, jis nutarė važiuoti. Bet nespėjome nuva- 

žiuoti nė šešių mylių nuo Marselio, ir jis paėmė, kaip 
paprastai, savo piliules, paskui taip kietai užmigo, kad 
man pasirodė įtartina. Tačiau aš nesiryžau jo žadinti. 
Paskui pastebėjau, kad jo veidas ėmė rausti ir smilkinių 
venos kažkaip keistai išsipūtė. Aš jo vis dar nežadinau. 
Paskui sutemo, ir aš jau nieko negalėjau įžiūrėti. Netru- 
kus jis kurčiai, klaikiai suriko, tarsi per miegą pajutęs 
skausmą, ir jo galva klastelėjo atgal. Aš šūktelėjau tarną, 
vežėjui liepiau sustoti, ėmiau žadinti markizą, prikišau 
prie nosies buteliuką su druska, bet viskas jau buvo baigta, 
jis buvo miręs. Atvažiavau į Eksą sėdėdama šalia jo 
lavono. 

Vilforas stovėjo ir klausėsi apstulbęs. 

— Jūs, žinoma, tuojau pakvietėte gydytoją? 

— Tučtuojau. Bet, kaip jums sakiau, jau buvo per 
vėlu. 

— Suprantama, tačiau daktaras bent nustatė, kokia 
liga mirė vargšas markizas? 

— Dievuli brangus, žinoma, jis man pasakė, matyt, 
tai buvo apopleksija. 

— Ką jūs tada darėte? 

— Ponas de Sen Meranas visada sakydavo, kad, 
jeigu jis mirtų ne Paryžiuje, tai vis tiek norėtų būti palai- 
dotas šeimos rūsyje. Aš liepiau jį įdėti į švininį karstą, ir 
po kelių dienų jis bus čia. 

— Vargšė motutė! — tarė Vilforas.— Tokie rūpes- 
čiai po tokio baisaus smūgio, ir jūsų amžiuje! 

— Dievas man suteikė jėgų pakelti viską. Pagaliau 
brangusis markizas man būtų padaręs lygiai tą pat, ką 
aš padariau jam. Ir nuo to laiko, kada aš jį ten palikau, 
jaučiuosi lyg be galvos. Jau nebegaliu verkti. Tiesa, 
žmonės sako, kad sulaukus mano metų ašaros jau būna 
išsekusios, bet man atrodo, kol žmogus kenčia, tol ir verkti 
turėtų galėti. O kur Valentina? Juk mes dėl jos čia važia- 
vome. Aš noriu ją pamatyti. 


Vilforas suprato, kaip žiauru būtų pasakyti, kad 
Valentina baliuje. Jis tik paminėjo, kad jos nėra namie, 
kad ji išėjo drauge su pamote ir kad jai tuojau praneš. 

— Tučtuojau, tučtuojau, prašau jus,— tarė senoji 
ponia. 

Vilforas paėmė ją po ranka ir nuvedė į jos kambarį. 

— Pailsėkite, motute,— tarė jis. 

Išgirdusi tą žodį, markizė pažvelgė į žentą, nuolat 
jai primenantį taip gailiai apverkiamą dukterį, atgi- 
musią jai Valentinoje. Sukrėsta kreipimosi „motute“, ji 
apsipylė ašaromis, suklupo prie krėslo ir priglaudė prie 
jo savo žilą galvą. į 

Vilforas pavedė ja rūpintis moterims. Senasis Barua, 
susijaudinęs iki širdies gelmių, grįžo pas savo poną. Užvis 
labiausiai senius gąsdina, kai mirtis valandėlę palieka juos 
ramybėje, kad patiestų kokį nors kitą senį. Paskui, kol 
ponia de Sen Meran, vis dar atsiklaupusi, karštai meldėsi, 
Vilforas išsiuntė vežiko ir pats nuvyko pas ponią Morser 
parsivežti žmonos ir dukters. Jis pasirodė svetainės tarp- 
duryje toks išbalęs, kad Valentina puolė prie jo šaukdama: 

— Kas atsitiko, tėve? Nelaimė? 

— Tik ką atvažiavo tavo senelė,— tarė Vilforas. 

— O senelis? — paklausė ji, visa drebėdama. 

Vilforas nieko neatsakė, tik paėmė ją už parankės. 

Ir kaip tik laiku: Valentinai pasidarė bloga, ji susver- 
dėjo. Ponia de Vilfor sugriebė ją ir, pagelbėdama vyrui 
nuvesti ją iki karietos, kalbėjo: 

— Kaip keista! Kas būtų galėjęs pamanyti! Taip, iš 
tikrųjų keista! 

Ir nusiminusi šeima tuojau išskubėjo, užmetusi savo 
liūdesį nelyginant gedulo šydą ant viso tebesitęsiančio 
pokylio. 

Laiptų apačioje Valentina rado jos laukiantį Barua. 

— Ponas Nuartjė nori jus šiandien pamatyti,— 
patyliukais tarė jis. 

— Praneškite, kad užsuksiu pas jį, kai tik pasimaty- 
siu su senele, — atsakė Valentina. 

Būdama jautrios sielos, mergina suprato, kad šią 
valandą ji reikalingiausia poniai de Sen Meran. 

Valentina rado ją lovoje. Vienintelės smulkmenos, 
kurias galima būtų papasakoti apie jų pasimatymą, tai 
apsikabinimas be žodžių, širdį plėšiantis sielvartas, 
trūksmingi atodūsiai ir deginančios ašaros: čia pat, reikš- 
dama, bent iš pažiūros, pagarbią užuojautą vargšei našlei, 
atsirėmusi į vyro ranką, stovėjo ir ponia de Vilfor. 

Po. valandėlės ji pasilenkė prie vyro aušies ir tarė: 

— Jeigu leisite, man būtų geriau išėjus, nes, atrodo, 
būdama čia, aš dar labiau skaudinu jūsų uošvę. 

Ponia de Sen Meran išgirdo jos žodžius. 

— Taip, taip, — sušnibždėjo ji Valentinai,— tegu ji 
eina, bet tu pasilik, būtinai pasilik. 

Ponia de Vilfor išėjo, ir Valentina pasiliko viena prie 
senelės lovos, nes karališkasis prokuroras, tos netikėtos 
mirties pritrenktas, išlydėjo žmoną. 

Tuo tarpu Barua grįžo pas poną Nuartjė. Jis girdėjo 
kilusį namuose triukšmą ir, kaip jau sakėme, pasiuntė 
senąjį tarną sužinoti, kas ten darosi. 

Šiam grįžus, gyvos ir protingos senio akys klausiamai 
įsmigo į Jį. 

— Deja, pone, — pranešė Barua,— įvyko didelė nelai- 
mė: ponia de Sen Meran atvažiavo, o jos vyras mirė. 

Sen Meranas ir Nuartjė niekada nebuvo dideli drau- 
gai, bet visiems žinoma, kokį įspūdį senam žmogui sukelia 
žinia apie kito senio mirtį. 

Nuartjė nuleido galvą ant krūtinės, kaip daro pri- 
slėgti arba susimąstę žmonės, paskui užmerkė vieną akį. 

— Panelės Valentinos? — paklausė Barua. 

Nuartjė parodė ženklą „taip“. 

— Ji baliuje, juk jūs žinote, ji dar buvo atėjusi 
pasakyti jums labanakt su vakarine suknia. 

Nuartjė vėl užmerkė kairę akį. 

— Jūs norite ją pamatyti? 

Senis tai patvirtino. 

— Tikriausiai tuojau parveš ją iš ponios de Morser. 
Aš palauksiu, kol grįš, ir pasakysiu, kad užeitų. Gerai? 

— Taip,— atsakė paralitikas. 

Taigi Barua palūkuriavo Valentinos ir, kaip jau 
matėme, pranešė jai, ko senelis pageidauja. 

Todėl Valentina užlipo pas Nuartjė, kai tik išėjo iš 
ponios de Sen Meran, kurią, nors ir labai susijaudinusią, 
pagaliau priveikė nuovargis, ir ji užmigo neramiu miegu. 

Prie galvūgalio buvo pritrauktas staliukas, ant kurio 
padėta stiklinė ir grafinas jos mėgstamo gėrimo — oran- 


žado. | 
Po to, kaip jau sakėme, Valentina paliko miegančią 


markizę ir nuėjo pas Nuartjė, 

Valentina pabučiavo senelį, ir jis pažiūrėjo į ją taip 
švelniai, kad iš jos akių vėl ištryško ašaros, kurias ji 
manė jau visas išverkusi. 

Senelis atkakliai žiūrėjo į ją. 

— Taip, taip, — tarė Valentina, — tu nori pasakyti, 
kad man dar liko geras senelis, tiesa? 

Senelis sumirksėjo, kad jis kaip tik tai ir norėjęs pa- 
sakyti savo žvilgsniu. 

— Tai viena laimė,— tęsė Valentina,— nes kitaip 
aš nežinau, ką daryčiau! 

Buvo jau pirma valanda. Barua, ir pats jau norė- 
damas gulti, pastebėjo, kad po tokio sunkaus vakaro 
visiems reikia pailsėti. Senelis nenorėjo sakyti, jog vienin- 
telis jo poilsis — matyti savo kūdikį. Jis atsisveikino su 
Valentina, kuri iš skausmo ir nuovargio atrodė tikrai 
serganti. 

Kitą rytą atėjusi pas senelę, Valentina rado ją lovoje. 
Drugys nesiliovė. Senosios markizės akys degė niauria 
ugnimi, atrodė, kad ją buvo apėmęs stiprus nervinis 
susierzinimas. 

— Kas jums, senele, jūs nesitaisote? — sušuko Va- 
lentina, pastebėjusi visus tuos simptomus. 

— Ne, vaikuti mano, ne,— atsakė ponia de Sen Me- 
ran,— bet aš labai laukiau tavęs. Noriu, kad pašauktum 
savo tėvą. 

— Tėvą? — neramiai paklausė Valentina. 

— Taip, man reikia su juo pasikalbėti. 

Valentina nedrįso jai prieštarauti, nors ir nežinojo, 
kam jai prireikė tėvo. Po valandėlės Vilforas atėjo. 

— Pone,— pradėjo ponia de Sen Meran be jokių 
užuolankų, tarsi bijodama gaišti laiką, — jūs rašėte, kad 
ketinate mūsų mergaitę ištekinti? 

— Taip,— atsakė Vilforas,— tai jau daugiau negu 
ketinu, tai jau nutarta. 

— Jūsų būsimasis žentas — Francas d'Epinė? 

— Taip, ponia. 

— Tai generolo d'Epinė sūnus, mūsų vienminčio, 
kuris buvo nužudytas kelios dienos prieš uzurpatoriaus 
grįžimą iš Elbės salos? 

— Visiškai teisingai. 

— Ar jo nebaido tas faktas, kad Valentina — jako- 
bino anūkė? 

— Laimė, mūsų politiniai nesutarimai liovėsi, motu- 
te,— tarė Vilforas.— Francas d'Epinė buvo dar vaikas, 
kada žuvo jo tėvas. Jis labai mažai pažįsta Nuartjė, todėl, 
jeigu ir nebus jam palankus, tai bent abejingas. 

— „Ar tai gera partija? 

— Visais atžvilgiais. 

— O tas jaunuolis... 

— Visų gerbiamas. 

— (Gerai išauklėtas? 

— Jis vienas iš puikiausių žmonių, kokius tik aš 
pažįstu. 

Per visą tą pokalbį Valentina neištarė nė žodžio. 

— Tuomet,— kiek pagalvojusi tarė ponia de Sen Me- 
ran,— jums reikia pasiskubinti, nes man neilgai liko 
gyventi. 

— Jums, ponia! Jums, senele! — sušuko vienu balsu 
Vilforas ir Valentina. 

— Žinau, ką sakau,— kalbėjo toliau markizė,— 
reikia paskubėti, kad bent senelė galėtų palaiminti jos 
santuoką, jei ji neturi motinos. Aš juk viena likau jai po 
vargšės mano Renė mirties. Jūs ją taip greitai pamiršote. 

— Jūs nepagalvojate, ponia, kad vargšei našlaitei 
reikėjo motinos. 

— Pamotė niekada neatstos motinos! Tačiau grįž- 
kime prie Valentinos: palikime mirusius ramybėje. 

Markizė kalbėjo visa tai be galo skubiai ir keistu 
tonu, tarsi kliedėdama. 

— Padarysime taip, kaip jūs norite,— tarė Vilfo- 
ras, — juo labiau, kad jūsų noras sutampa su mano. Kai 
tik d'Epinė grįš į Paryžių... 

— Mieloji senele,— įsiterpė Valentina,— juk mums 
dabar gedulas... padorumas reikalauja... Nejaugi norėtu- 
mėte kelti vestuves tokiomis liūdnomis, kraupiomis ap- 
linkybėmis? 

— Vaikeli,— skubiai pertraukė ją senelė, — nereikia 
tų banalybių, jos tik silpnoms prigimtims trukdo kurti 
savo ateitį. Aš ištekėjau taip pat motinai gulint mirties 
patale ir visai nepasidariau dėl to nelaiminga. 

— Ir vėl jūs galvojate apie mirtį, ponia! — tarė 
Vilforas. 

— Vėl? Visą laiką!.. Sakau jums, kad aš greit mirsiu, 
girdite? Bet prieš mirtį noriu pamatyti savo žentą, noriu 
pareikalauti iš jo, kad jis padarytų mano anūkę laimingą, 
noriu iš jo akių išskaityti, ar jis įvykdys mano reikala- 
vimą. Žodžiu, noriu jį pažinti, — tęsė senė, ir jos veidas 
pasidarė baisus, — taip, aš ateisiu pas jį iš savo kapo, jeigu 
jis nebus toks, koks turi būti, nebus toks, koks reikia, kad 
būtų. 

— Ponia, — kreipėsi į ją Vilforas,— vykite nuo 
savęs tas egzaltuotas, neprotingas mintis. Mirusieji 
miega savo kapuose ir jau niekada nebeatsikelia. 

— Taip, mieloji senele, nusiraminkite! — pridūrė 
Valentina. 

— O aš jums, pone, sakau, kad viskas visai ne taip, 
kaip jūs galvojate. Šią naktį aš praleidau siaubingai. Aš 
pati save regėjau miegančią, tarsi mano siela jau būtų 
atsiskyrusi nuo kūno. Stengiausi atsimerkti, bet vokai 
patys uždengdavo akis. Ir štai, aš žinau, jums tai pasirodys 
neįmanoma, ypač jums, pone,— bet ir užsimerkusi aš 
gerai mačiau, kaip iš ano kampo, kur yra durys į ponios 
de Vilfor tualeto kambarį, tyliai įėjo balta figūra. 

Valentina šūktelėjo. 

— Jus kamavo karštis, — paaiškino Vilforas. 

— Galite netikėti, bet aš žinau, ką sakau: aš mačiau 
baltą figūrą. Dievas tarsi bijojo, kad aš galiu suabejoti 
vien tik regėjimu, todėl išgirdau net skambtelint stiklinę, 
taip, taip, štai tą pačią, kuri stovi ant stalo. 

— Senele, jūs sapnavote. 

— Ne, nesapnavau, nes ištiesiau ranką prie skambu- 
čio, ir šešėlis bematant dingo. Tuomet įėjo kambarinė su 
žvake. Vaiduokliai rodosi tik tiems, kurie turi juos pa- 
matyti: tai buvo mano vyro dvasia. O jeigu mano vyro 
dvasia ateina manęs šaukti, tai kodėl mano dvasia negalės 
grįžti anūkės apginti? Mūsų ryšys, man atrodo, dar 
stipresnis. 

— Prašau jus, ponia,— tarė Vilforas, nejučiom su- 
jaudintas iki širdies gelmių,— nepasiduokite toms niū- 
rioms mintims. Jūs gyvensite su mumis, gyvensite ilgai, 

laiminga, mylima, gerbiama, ir mes priversime jus už- 
miršti... 

— Ne, ne, niekuomet! — pertraukė markizė.— Kada 
grįžta ponas d'Epinė? 

— Mes laukiame jo kiekvienu momentu. 

— Gerai. Kai tik jis atvažiuos, praneškite man. 
Reikia greičiau, greičiau. Paskui aš taip pat norėčiau 
pamatyti notarą ir įsitikinti, kad visas mūsų turtas ati- 
teks Valentinai. 

— Ak, senele,— sušnibždėjo Valentina, prispaus- 
dama prie ligonės degančios kaktos lūpas.— Aš to nepa- 
kelsiu! Dieve mano, jūs visa degate. Reikia kviesti ne 
notarą, bet gydytoją! 

— Gydytoją? — gūžtelėjo ji pečiais.— Aš nesergu, 
tik mane labai troškina, ir viskas. 

— Ką jūs geriate, senele? 

— Žinai, savo oranžadą, kaip visada. Stiklinė ten 
ant stalo, paduok ją man, Valentina. 

Valentina pripylė iš grafino stiklinę oranžado ir 
padavė senelei šiek tiek būgštaudama, nes čia buvo ta 
pati stiklinė, kurią, pasak markizės, buvo lietusi šmėkla. 

Markizė viską išgėrė vienu mauku., 

Paskui atsilošė į pagalvius kartodama: 

— Notarą! Notarą! 

Vilforas išėjo. Valentina atsisėdo prie senelės lovos. 
Vargšė mergytė! Atrodė, jai pačiai reikėjo gydytojo, 
kurį ji patarė kviesti markizei. Jos skruostai degte degė, 
ji kvėpavo tankiai ir trūksmingai, pulsas pašėlusiai 
daužėsi. 

Nelaimingoji galvojo, kaip nusimins Maksimilijanas, 
sužinojęs, kad ponia de Sen Meran, užuot buvusi sąjun- 
gininke, pasidarė jų priešu, nors jo ir nepažindama. 

Ne kartą Valentina norėjo senelei pasakyti viską ir 
nebūtų nė valandėlės svyravusi, jeigu jo pavardė būtų ne 
Morelis, bet Alberas de Morseras arba Raulis de Šato Reno. 
Morelis buvo plebėjų kilmės, ir Valentina žinojo, kaip 
išdidžioji markizė de Sen Meran niekino visus, kurie 
nepriklausė aukštuomenei. Todėl kiekvieną kartą, kada 
jos paslaptis jau būdavo beprasiveržianti pro lūpas, ji 
likdavo širdyje dėl liūdno įsitikinimo, kad pasakius tik 

bė Teikalo ją išduotų ir kad viskas bus baigta, kai tik 
tėvas ir pamotė sužinos jos paslaptį. 

Taip praslinko beveik dvi valandos. Ponia de Sen Me- 
ran miegojo neramiu, karštligišku miegu. Buvo pranešta 
atvykus notarą. 

Nors tai buvo pasakyta ir labai tyliai, tačiau markizė 
pakėlė galvą. 

— Notaras? — paklausė ji.— Tegu įeina, tegu įeina. 

Notaras buvo prie durų. Jis įėjo. 

— Išeik, Valentina,— tarė ponia de Sen Meran,— 
palik mane vieną su tuo ponu. 

— Bet, senele... 

— Eik, eik. 

Mergina pabučiavo senelei kaktą ir išėjo, spausdama 
prie akių nosinaitę. 

Už durų ji rado tarną, kuris pranešė, kad svetainėje 
laukia gydytojas. 

Valentina greitai nulipo žemyn. Daktaras buvo šeimos 
draugas ir kartu vienas iš žymiausių to meto gydytojų. 
Jis labai mylėjo Valentiną, kurią pažinojo nuo pat gi- 
mimo. Pats turėjo beveik tokio pat amžiaus dukterį, 
gimusią iš džiovininkės motinos, todėl visą gyvenimą 
nuolat drebėjo dėl savo vaiko sveikatos. 

— Ak, brangusis ponas d'Avrinji,— tarė Valenti- 
na,— kaip mes jūsų laukėme! Bet pirmiausia pasakykite, 
kaip gyvuoja Madlena ir Antuanetė? 

Madlena buvo d'Avrinji duktė, o Antuanetė jo dukte- 
rėčia. 

D'Avrinji liūdnai nusišypsojo. 

— Antuanetė — puikiai, — tarė jis, — Madlena — 
šiaip sau. Bet jūs atsiuntėte manęs, mielas vaikeli? Kas 
pas jus serga? Tikiuosi, kad nei tėvas, nei ponia Vilfor? 
O jūs pati? Aš, jau matau, jūsų nervai neduoda jums 
ramybės. Bet vis dėlto nemanau, kad būčiau čia reika- 
lingas — nebent tik patarti, kad truputį pažabotumėte 
savo vaizduotę. 

Valentina paraudo,— d'Avrinji vos ne stebuklingai 
mokėdavo skaityti kitų žmonių širdis. Jis buvo vienas tų 
medikų, kurie kūno negales gydo dvasinėmis priemo- 
nėmis. 

— Ne,— tarė ji, — vargšė senelė susirgo. Juk žinote, 
kokia nelaimė ištiko mus? 

— Nieko nežinau,— atsakė d'Avrinji. 

— Baisus dalykas,— tarė Valentina, tramdydama 
raudą.— Mano senelis mirė. 

— Markizas de Sen Meranas? 

— Taip. 

— Staiga? 

— Nuo apopleksijos. 

— Nuo apopleksijos? — pakartojo gydytojas. 

— Taip. Vargšė senelė įsikalė į galvą, kad jos vyras, 
su kuriuo ji niekad nesiskirdavo, ją šaukiąs ir kad ne- 
trukus ji eisianti pas jį. Prašau jus, pone, padėkite senelei! 

— Kur ji? 

— Savo kambaryje su notaru. 

— O kaip ponas Nuartjė? 

— Vis toks pat: protas kuo šviesiausias, bet po 
senovei nejuda ir nekalba. 

— Ir vis taip pat myli jus, brangus vaikeli? 

— Taip, — atsiduso Valentina,— tikrai, jis mane 
labai myli. 

— Bet kas gi jūsų nemylėtų? 

Valentina liūdnai nusišypsojo. 

— (O kas senelei? 

— Nepaprastas nervinis sukrėtimas, keistas, nera- 
mus miegas. Šįryt ji pasakojo, kad naktį jos siela plevenusi 
aplinkui ir mačiusi jos kūną miegantį. Aišku, ji kliedėjo. 
Senelė tikina mačiusi, kaip į kambarį pas ją įėjo šmėkla, 
ir girdėjusi, kaip ta šmėkla barkštelėjo stiklinę. 

— Keista,— tarė gydytojas,— niekada nesu girdė- 
jęs, kad ponia de Sen Meran sirgtų haliucinacijomis. 

— Aš ją pirmą kartą mačiau šitokią, — tarė Valen- 
tina.— Šįryt ji labai mane išgąsdino, maniau, kad iš proto 
išėjo. Net tėvas,— jūs gi žinote, koks jis pusiausvyros 
žmogus, — net jis, atrodo, buvo labai susijaudinęs. 

— Tuojau pažiūrėsime,— tarė d'Avrinji,— visa tai 
labai keista. 

Notaras jau lipo žemyn. Tarnas pranešė Valentinai, 
kad markizė viena. 

— Užeikite pas ją,— tarė ji gydytojui. 

— O jūs? 

— Ne, aš bijau. Ji uždraudė man jus kviesti. Be to, 
kaip pastebėjote, aš pati suirzusi, susijaudinusi, blogai 
jaučiuosi. Pavaikščiosiu po sodą, gal kiek atsigausiu. 

Gydytojas paspaudė Valentinai ranką ir nuėjo pas 
markizę, o mergina patraukė į sodą. 

Nereikia nė sakyti, kokia buvo mėgstamiausioji Va- 
lentinos pasivaikščiojimų vieta sode. Du ar tris kartus 
apsukusi darželį aplink namą, nusiskynusi rožę, norėdama 
prisisegti ją prie juosmens ar įsikišti į plaukus, ji patraukė 
į ūksmingą alėją, einančią prie suolo, o nuo suolo žengė 
vartų link. 

Šį kartą, kaip buvo papratusi, Valentina apėjo savo 
gėles, bet nė vienos nenusiskynė: gedulas, nors dar neatsi- 
spindįs jos išorėje, bet jau glūdįs širdyje, kratėsi net 
tokio kuklaus papuošalo. Paskui ji nhužingsniavo į savo 
alėją. Eidama pirmyn išgirdo, kad kažkas šaukia ją 
vardu, ir nustebusi sustojo. 

Tada kažkas šūktelėjo dar garsiau ir ji pažino Maksi- 
milijano balsą. 


XXXVII + PAZŽADAS 


Tai iš tikrųjų buvo Morelis, kuris nuo vakar dienos 
nesitvėrė savo kailyje. Įsimylėjusiems ir motinoms bū- 
dingu instinktu jis spėjo, kad, atvykus poniai de Sen Me- 
ran ir mirus jos vyrui, Vilforų namuose turi atsitikti 
kažkas svarbaus, kas artimai palies jo meilę Valentinai. 

Kaip tuojau pamatysime, nuojauta jo neapgavo, ir 
prie vartų po kaštonais atvedė jį, sumišusį ir susijaudinusį, 
ne vien šiaip sau nerimastavimas. 

Bet Valentina nežinojo, kad Morelis jos laukia, nes 
paprastai jis šituo metu neatvykdavo, įr tik grynas atsitik- 
tinumas arba, jeigu norite, meilės potraukis atvedė ją į 
sodą. Pamatęs ją, Morelis pašaukė. Ji atbėgo prie vartų. 

— Jūs čia? Tokiu laiku? — nustcbo Valentina. 

— Taip, vargše mano drauge, — atsakė Morelis,— aš 
atėjau iš jūsų išgirsti ir jums pasakyti liūdnas žinias. 

— Mūsų namai — nelaimių namai,— tarė Valenti- 

na.— Kalbėkite, Maksimilijanai. Nors, tiesą pasakius, jau 
pakaktų ir šito skausmo. 

— Brangioji  Valentina,— tarė Maksimilijanas, 
stengdamasis susivaldyti ir kalbėti ramiai, — prašau jus 
gerai klausyti manęs, nes visa, ką aš pasakysiu, yra labai 
svarbu. Kada numatomos jūsų vestuvės? 

— Klausykite, Maksimilijanai,— tarė dabar Valen- 
tina.— Aš nieko nenoriu nuo jūsų slėpti. Šįryt buvo 
kalba apie mano vedybas. Senelė, kurios paramos aš tikė- 
jausi, daugiau negu pritaria šiai santuokai,— ji taip 
trokšta jos, kad laukia tik d'Epinė sugrįžtant. Ir kitą 
dieną vedybų sutartis bus pasirašyta. 

Iš vaikino krūtinės išsiveržė skausmingas atodūsis, 
jis įsmeigė į Valentiną ilgą ir liūdną žvilgsnį. 

— Dievuli! — tyliai prabilo jis.— Baisu girdėti, kaip 
mylima mergina ramiai sako: „Jūsų egzekucijos laikas 
paskirtas: ji įvyks po kelių valandų. Bet ką gi padarysi, 
taip reikia, ir tam aš nesipriešinsiu“. Tai štai, jeigu sutar- 
čiai pasirašyti laukiama tik d'Epinė, jeigu kitą dieną, 
jam atvykus, jūs priklausysite jam, vadinasi, būsite 
sužadėta su juo rytoj, nes jis atvažiavo šįryt. 

Valentina šūktelėjo. 

— Prieš valandą buvau pas grafą Montekristą,— 
kalbėjo Morelis.— Mudu kalbėjomės: jis — apie jūsų 
namus ištikusią nelaimę, aš — apie jūsų skausmą, ir 
staiga į kiemą įdardėjo karieta. Klausykite. Iki šiol aš 
netikėjau nuojautomis, Valentina, bet dabar teks patikė- 
ti. Išgirdęs tos karietos dardesį, aš sudrebėjau. Netrukus 
ant laiptų pasigirdo žingsniai. Gaudūs komandoro žings- 
niai ne smarkiau išgąsdino Don Žuaną kaip šitie mane. 
Pagaliau atsidaro durys: pirmutinis įeina Alberas de Mor- 
seras. Aš jau buvau pradėjęs abejoti savo nuojauta ir 
manyti, kad apsirikau, bet staiga paskui Alberą įeina dar 
vienas žmogus, ir grafas sušunka: „O, štai ir baronas 
Francas d'Epinė!..“ Sukaupiau visas savo jėgas ir visą 
drąsą, kad tik susivaldyčiau. Galbūt išbalau, gal suvir- 
pėjau, bet vis tiek šypsojausi. Po valandėlės išėjau. Ne- 
girdėjau nė žodžio iš viso jų pokalbio. Aš buvau žuvęs. 

— Vargše Maksimilijanai! — sušnibždėjo Valentina. 

— Ir štai aš čia, Valentina. Dabar pasakykite man 

kaip žmogui, kurio gyvybė arba mirtis priklauso nuo 
jūsų atsakymo. Ką jūs manote daryti? 

Valentina nuleido galvą, ji buvo visiškai sugniuždyta. 

— Klausykite,— kalbėjo  Morelis,— juk jūs nebe 
pirmą kartą galvojate apie tą padėtį, į kurią mes pate- 
kome: ji rimta, sunki, reikalaujanti greito sprendimo. 
Nemanau, kad dabar laikas pasiduoti bergždžiam siel- 
vartui: tegul sielvartauja tie, kurie nori ramiai kentėti 
ir niekieno netrukdomi ryti savo ašaras. Yra tokių žmonių, 
ir Dievas, be abejo, danguje palaikys nuopelnu jų nuo- 
lankumą žemėje. Bet kas jaučiasi turįs galios kovoti, tas 
negaišta brangaus laiko ir tučtuojau atsako likimui 
smūgiu už smūgį. Valentina, ar norite kovoti prieš piktą 
likimą? Sakykite, aš ir atėjau to paklausti. 

Valentina krūptelėjo ir išsigandusi pažiūrėjo į Morelį. 
Jai ir į galvą nebuvo atėjusi mintis priešintis tėvui, 
senelei, žodžiu — visai šeimai. 

— Ką jūs norite pasakyti, Maksimilijanai? — pa- 
klausė ji.— Ką jūs vadinate kova? Verčiau tai vadinkite 
šventvagyste! Kad aš kovočiau prieš tėvo įsakymą, prieš 
mirštančios senelės valią? Šitai neįmanoma! 

Morelis sudrebėjo. 

— Jūsų per daug tauri širdis, kad manęs nesuprastu- 
mėte, ir jūs mane taip gerai suprantate, Maksimilijanai, 
kad nebeturite ką sakyti. Argi aš galiu kovoti? Sergėk 
mane Viešpatie! Ne, ne. Aš kaupiu visas savo jėjas, kad 
įstengčiau kovoti pati prieš save ir ryti ašaras, kaip jūs 
sakote. Bet niekada neskaudinsiu tėvo, niekada nedrumsiu 
paskutiniųjų savo senelės akimirksnių! 

— Jūs visiškai teisi, — abejingai tarė Morelis. 

— Kaip jūs taip sakote, Dieve mano! — įsižeidusi 
sušuko Valentina. 

— Sakau kaip žmogus, kuris žavisi jumis, panele, — 
atšovė Maksimilijanas. 

— Panele! — suriko Valentina.— Panele! Koks jūs 
egoistas! Matote, kad aš nevilties palaužta, ir dedatės, 
kad manęs nesuprantate. 

— Apsirinkate, aš jus puikiai suprantu. Jūs nenorite 
prieštarauti ponui Vilforui, nenorite nepaklusti markizei 
ir rytoj pasirašysite vedybų sutartį, kuri suriš jus su jūsų 
vyru. 

— Bet argi aš galiu pasielgti kitaip? 

— Nereikia to manęs klausti, panele. Šioje byloje 
aš blogas teisėjas, ir mano egoizmas gali mane apakinti, — 
atsakė Morelis. Duslus balsas ir sugniaužti kumščiai 
rodė, kad Maksimilijanas vis labiau ir labiau pyksta. 

— O ką jūs man patartumėte, Moreli, jeigu aš galė- 
čiau pasielgti pagal jūsų patarimą? Na, atsakykite. Kiek- 
vienas gali pasakyti: „Jūs darote blogai“. Reikia patarti, 
ką daryti. 

— Ar jūs rimtai kalbate, Valentina? Norite, kad 
jums patarčiau? 

— Aišku, noriu, Maksimilijanai, ir jeigu patarimas 
bus geras, aš jo paklausysiu. Juk žinote, koks jūs man 
brangus. 

— Valentina, — tarė Morelis, nustumdamas į šalį 
jau išklibintą lentą,— duokite man ranką, įrodykite, kad 
nepykstate už mano pasikarščiavimą. Man galva tiesiog 
sprogsta, jau visa valanda mane kamuoja pačios bepro- 
tiškiausios mintys. O jeigu atmesite mano patarimą... 

— Bet koks gi tas patarimas? 

— Štai koks, Valentina. 

Mergina pakėlė akis į dangų ir atsiduso. 

— Aš esu laisvas,— tesė Maksimilijanas, — ir pa- 
kankamai turtingas dviem pragyventi. Prisiekiu, kad 
mano lūpos nepalies jūsų kaktos, kol nepasidarysite 
mano žmona. 

— Man baisu,— tarė Valentina. 

— Būkite su manimi,— pasiūlė Morelis,— aš jus 
nuvesiu pas savo seserį, ji verta būti jūsų seserimi. Mes 
išvyksime į Alžyrą, Angliją ar Ameriką arba, jei norite, 
apsigyvensime kur nors provincijoje ir lauksime, kol 
mūsų draugai palauš jūsų šeimos užsispyrimą. 

Valentina papurtė galvą. 

— Aš taip ir maniau, Maksimilijanai,— tarė ji,— 
tai bepročio patarimas, ir aš būčiau dar didesnė beprotė, 
jeigu tuoj pat nenutildyčiau jūsų vienu žodžiu: neįma- 
noma. 

— Tai sutiksite su savo likimu, koks jis bebūtų, ir 
net nebandysite kovoti? — paklausė vėl apsiniaukdamas 
Morelis. 

— Taip, nors dėl to tektų ir mirti. 

— Na, ką gi, Valentina,— tarė Maksimilijanas, — 
pakartoju, jūs visiškai teisi. Iš tikrųjų aš beprotis, ir jūs 
man įrodėte, kad aistra apakina net blaiviausią galvą. 
Ačiū, kad protaujate šaltai. Tebūnie taip, sutarta: rytoj 
jūs tapsite Franco d'Epinė sužadėtine. Tai įvyks ne dėl 
kokio formalumo, kuris sugalvotas komedijų atomaz- 
goms ir vadinasi vedybų sutarties pasirašymu, bet dėl to, 
kad jūs laisva valia sutinkate. 

— Vėl mane kankinate, Maksimilijanai, — tarė Va- 
lentina.— Jūs sukiojate mano žaizdoje durklą! Sakykite, 
ką padarytumėte, jeigu jūsų sesuo paklausytų tokio pata- 
rimo, kokį man davėte? 

— Panele, — atsakė Morelis, karčiai šypsodamasis, — 
juk aš egoistas, jūs pati tai sakėte. Būdamas egoistas, aš 
negalvoju, ką darytų kiti mano vietoje, man svarbu, ką 
aš. pats ketinu daryti. Aš galvoju, kad pažįstu jus jau 
metai. Nuo tos dienos, kada jus pažinau, visos mano 
laimės viltys buvo susijusios su jūsų meile. Atėjo diena, 
kada jūs pasakėte, jog mane mylite. Nuo tos dienos, svajo- 
damas apie ateitį, aš tikėjau, kad jūs būsite mano. Čia 
glūdėjo visa mano gyvenimo prasmė. Dabar jau apie nieką 
negalvoju, tik sakau sau, kad laimė nusigręžė nuo manęs. 
Aš tikėjausi dangaus žemėje ir praradau jį. Juk dažnai 
atsitinka, kad lošikas prakiša ne tik tai, ką turi, bet ir tai, 
ko neturi. 


Tuos žodžius Morelis ištarė visiškai ramiai. Valentina 
mėgindama nuslėpti nuo Morelio žvilgsnio jau besidrums- 
čiančias savo širdies gelmes. 

— Bet vis dėlto ką jūs ketinate daryti? — paklausė 
Valentina. 

— "Turėsiu garbės atsisveikinti su jumis, panele. Šau- 
kiuosi liudininku Dievą, kuris girdi mano žodžius ir skaito 
mano širdies gelmes, jog aš linkiu jums tokio ramaus, 
laimingo ir pilno džiaugsmų gyvenimo, kad jame neliktų 
vietos mano atminimui. 

— O Dieve! — sudejavo Valentina. 

— Sudie, Valentina, sudie! — tarė žemai nusilenk- 
damas Morelis. 

— Kur jūs? — sušuko Valentina, tiesdama pro grotas 
ranką ir griebdama Maksimilijaną už švarko. Būdama 
pati susijaudinusi, ji spėjo, kad jos mylimasis tik apsimeta 
ramus.— Kur einate? 

— Aš pasirūpinsiu jūsų šeimai nepadaryti dar vieno 
nemalonumo ir pasielgsiu taip, kad mano pavyzdžiu galės 
pasekti kiekvienas garbingas ir ištikimas vyras, patekęs 
į Mano padėtį. 

— Prieš palikdamas mane pasakykite, ką jūs ketinate 
daryti? 

Maksimilijanas liūdnai nusišypsojo. 

— Sakykite, prašau jus! — maldavo mergina. 

— Ar nepakeitėte savo nusistatymo, Valentina? 

— Aš negaliu pakeisti, nelaimingasai, jūs gi ži- 
note! — sušuko ji. 

— Tai sudie, Valentina! 

Mergina papurtė geležinius virbus su tokia jėga, 
kokios nebūtum iš jos tikėjęsis. Kadangi Morelis ėjo 
tolyn, ji ištiesė į jį rankas ir grąžydama jas suriko: 

— Ką jūs ketinate daryti? Aš noriu žinoti! Kur jūs 
ėinate? 

— O, būkite rami,— tarė Maksimilijanas stabtelė- 
jęs.— Aš nežadu už savo likimo smūgius užkrauti atsako- 
mybės kitam žmogui. Kitas imtų grasinti jums, jog eis pas 
d'Epinė, įžeis jį, kausis. Visa tai kvaila. Kuo čia dėtas 
Francas? Šįryt jis mane matė pirmą kartą gyvenime ir 
jau pamiršo, kad matė. Jis net nežinojo, kad gyvena toks 
Morelis, kada jūsų šeimos paskyrė judu vieną antram. 
Aš prie jo neturiu ko kibti ir, prisiekiu, nesuvedinėsiu su 
juo sąskaitų. 

— Tai su kuo? Su manimi? 

— Su jumis, Valentina? Gink Dieve! Moteris apskri- 
tai šventa, o mylima motėris — juo labiau. 

— Vadinasi, su pačiu savimi, beproti? 

— Aš juk pats dėl visko kaltas, — tarė Morelis. 

— Maksimilijanai,— pašaukė Valentina, — eikite čia, 
aš reikalauju. 

Maksimilijanas, šypsodamasis savo švelnia šypsena, 
prisiartino. Jeigu jis nebūtų išblyškęs, galėtum pasakyti, 
kad buvo visai ramus. 

— Klausykite, ką aš jums pasakysiu, mieloji, bran- 
gioji Valentina, — tarė jis savo melodingų nuoširdžiu 
balsu, — tokie žmonės kaip mudu, kuriems niekuomet nė 
dėl vienos minties nereikėjo rausti nei prieš svetimus žmo- 
nes, nei prieš gimines, nei prieš Dievą, tokie žmonės turi 
teisę viską žinoti apie viens kitą. Aš ne romano persona- 
žas, ne melancholiškas herojus, aš nevaizduoju nei Manfre- 
do, nei Antonio. Tačiau be skambių žodžių, be įtikinėjimų, 
be priesaikų atidaviau savo gyvenimą jums. Jūs pasitrau- 
kiate nuo manęs, ir jūs teisi, aš jums jau tai sakiau ir 
dabar pakartoju. Bet, šiaip ar taip, jūs pasitraukiate nuo 
manęs, ir mano gyvenimas baigtas. Kai jūs nuo manęs 
pasitrauksite, Valentina, aš liksiu vienas pasaulyje. Mano 
sesuo laiminga su savo vyru, jos vyras man tik svainis, jį 
tik šeimyniniai papročiai sieja su manimi. Vadinasi, 
niekam visoje žemėje nereikia dabar jau nenaudingo 
mano gyvenimo. Štai ką padarysiu. Iki paskutinės akimir- 
kos, kol jūs nesusituokusi, aš lauksiu: nenoriu prarasti 
nė menkiausios galimybės, kurią kartais pakiša likimas. 
Juk iš tikrųjų per tą laiką Francas d'Epinė gali numirti 
arba tuo momentu, kada jūs žengsite prie altoriaus, į 
altorių gali trenkti perkūnas. Pasmerktasis mirti viskuo 
tiki, jam net stebuklai atrodo įmanomi, jeigu jie teikia 
vilties išsigelbėti. Tai va, aš lauksiu iki paskutinės aki- 
mirkos. O kai mano nelaimė bus įvykusi, kai jau tikrai 
bus po viskam, kai užges paskutinė vilties kibirkštėlė, 
tada aš parašysiu vieną konfidencialų laišką savo svainiui, 
kitą — policijos prefektui, pranešiu jiems, ką ketinu 
padaryti, ir kur nors miške ant griovio krašto ar ant 
kokios nors upės kranto nusišausiu. Tai yra taip tikra 
kaip ir tai, kad aš esu bet kada gyvenusio Prancūzijoje 
sąžiningiausio žmogaus sūnus. 

Per visą Valentinos kūną nubėgo konvulsyvus dre- 
bulys. Ji paleido virbus, už kurių laikėsi, jos rankos 
bejėgiškai nusviro, ir dvi stambios ašaros nuriedėjo per 
skruostus. 

Morelis stovėjo prieš ją rūškanas ir tvirtas. 

— Pasigailėkite, pasigailėkite,— prašė ji,— jūs ne- 
pakelsite prieš save rankos, juk ne? 

— Prisiekiu garbe, pakelsiu,— tarė Maksimilija- 

nas, — bet ar tai svarbu jums? Jūs atliksite savo pareigą, 
ir jūsų sąžinė bus rami. 

Valentina suklupo spausdama rankas prie širdies, 
plyštančios iš skausmo. 

— Maksimilijanai, Maksimilijanai, mano drauge, 
mano broli žemėje, mano tikrasai vyre danguje, maldauju 
tave, daryk kaip aš, gyvenk kentėdamas. Galbūt ateis 
diena, kada mes susijungsime. 

— Sudie, Valentina! — pakartojo Morelis. 

— Dieve mano! — tarė Valentina neapsakomu balsu, 
pakėlusi rankas į dangų,— tu manai, aš viską padariau, 
ką galėjau, kad likčiau nuolankia dukterimi, aš prašiau, 
maldavau, verkiau,— jis nepaklausė nei mano prašymų, 
nei maldavimų, nei verksmo. Tai štai, — tęsė ji tvirtu 
balsu, šluostydamasi ašaras,— aš nenoriu mirti nuo 
sąžinės graužimo, verčiau mirsiu iš gėdos. Jūs gyvensite, 
Maksimilijanai, o aš priklausysiu jums ir niekam kitam. 
Kada? Kuriuo metu? Tuojau? Sakykite, liepkite, aš pasi- 
rengusi. 

Morelis, jau žengęs kelis žingsnius tolyn nuo vartų, 
vėl grįžo ir, pabalęs iš džiaugsmo, visas nušvitęs, ištiesė 
pro vartus rankas Valentinai. 

— Valentina,— tarė jis,— brangioji mano drauge, 
nereikia taip su manimi kalbėti, o jeigu jau taip, tai 
verčiau leisk man mirti. Jeigu jūs mane mylite taip, kaip 
aš jus, tai kam gi turėčiau tempti jus prievarta? Nejaugi 
tik iš gailesčio norite priversti mane gyventi? Tada jau 
geriau mirti. 

— Iš tikrųjų,— sušnibždėjo  Valentina,— kas gi 
mane myli šiame pasaulyje? Jis. Kas mane guodė ir 
lengvino visus skausmus? Jis. Su kuo susijusios visos 
mano viltys, į ką sminga mano nedrąsus žvilgsnis, kas 
teikia poilsio mano kraujuojančiai širdžiai? Su juo, į jį, 
jis vienas. Iš tikrųjų tu irgi teisus, Maksimilijanai. Aš 
eisiu su tavimi, paliksiu tėvo namus, viską paliksiu. Viską! 
Kokia aš nedėkinga,— staiga sukūkčiojo Valentina, — 
aš visai užmiršau senelį! 

— Ne,— tarė Maksimilijanas, — tu jo nepaliksi. 
Sakei, kad ponas Nuartjė, kaip atrodo, man palankus. 
Prieš išbėgdama viską jam pasakyk. Jo pritarimas patei- 

sins tave prieš Dievą. Paskui, kai tik susituoksime, jis 
persikels pas mus ir vietoje vieno anūko turės du. Tu man 
pasakojai, kokiu būdu su juo susikalbi, aš taip pat greit 
išmoksiu tą graudžią ženklų kalbą, pamatysi. Prisiekiu 
tau, Valentina, vietoje nevilties, kuri mūsų laukia, aš tau 
prižadu laimę! 

— Tu matai, Maksimilijanai, kaip greit aš visa tavo 
valdžioje! Aš beveik pasiruošusi tikėti, ką tu man sakai, 
nors visa tai nesąmonė. Tėvas prakeiks mane,— aš jį 
pažįstu, žinau jo nepalenkiamą širdį, — niekuomet jis 
man neatleis. Todėl klausyk, Maksimilijanai: jei gudrumu, 
prašymais ar kokio atsitiktinumo dėka, nežinau kaip, — 
žodžiu, jei kokiu nors būdu man pavyks atidėti vestuves, 
tai tu palauksi, gerai? 

— Taip, prisiekiu, jeigų jūs prisieksite, kad tos 
siaubingos vestuvės neįvyks ir kad jeigu jus prievarta nu- 
temptų pas merą ar pas kunigą, jūs vis dėlto pasakysite 

— Prisiekiu, Maksimilijanai, tuo, kas man bran- 


giausia pasaulyje: savo motinos vardu! 

— Tuomet palauksime,— sutiko Morelis. 

— Taip, palauksime,— atsiliepė Valentina, kuriai 
nuo tų žodžių palengvėjo ant širdies,— juk tiek daug 
visokių aplinkybių, kurios gali mus, vargšus, išgelbėti. 

— Pasitikiu jumis, Valentina,— tarė Morelis,— 
viskas, ką padarysite, bus gerai. Bet jeigu jūsų malda- 
vimams liks kurti, jeigu jūsų tėvas ir ponia de Sen Meran 
reikalaus, kad Francas d'Epinė rytoj atvyktų pasirašyti 
sutarties... 

— Tada, Moreli... Juk aš daviau žodį. 

— Užuot pasirašius... 

— Aš ateisiu pas jus, ir mudu pabėgsime, bet iki 
tol negundykime Dievo, nesimatykime! Ir taip tik Apvaiz- 
dos dėka mudviejų dar neužtiko. Jeigu mus pamatytų, jei 
sužinotų, kur susitikinėjame, viskas būtų baigta. 

— Jūsų tiesa, Valentina, bet kaip aš sužinosiu... 

— Per notarą Dešaną. 

— Aš jį pažįstu. 

— Ir per mane pačią. Aš jums parašysiu, nebijokite. 
Dieve mano, Maksimilijanai. Juk tos vedybos man taip 
pat bjaurios kaip ir jums! 

— Ačiū jums, nuoširdus ačiū, mano dievinamoji 
Valentina. Taigi nutarta: kai tik sužinosiu valandą, at- 
bėgsiu čia, jūs perlipsite per tvorą, tai jums nebus sunku 
padaryti, aš jus priimsiu ant rankų. Prie daržo vartelių 
lauks karieta, įsėsite į ją, ir nuvešiu jus pas savo šeserį. 
Ten mes slėpsimės nuo visų arba nuo nieko nesislėpsime, — 
kaip jums patiks. Ten mes būsime tvirti, žinodami, kad 
esame teisūs ir kad turime teisę būti laimingi. Mes nesi- 
leisime papjaunami kaip ėriukai, kurių vienintelis gink- 
las — dejonės. 

— Tebūnie taip, — tarė Valentina.— Ir aš jums, Mak- 
similijanai, pasakysiu: ką jūs bedarytumėte, su viskuo 
sutinku. 

— Mieloji! 

— Na, ar jūs patenkintas savo žmona? — liūdnai 
paklausė mergina. 

— Valentina, brangioji, maža pasakyti: taip. 

— Vis dėlto pasakykite. 

Valentina prisiglaudė ar, geriau pasakius, priglaudė 
lūpas prie grotų, ir jos žodžiai kartu su švelniu kvėpavimu 
ėmė dvelkti tiesiog į Morelio lūpas. Šis prispaudė jas iš 
kitos pusės prie šalto, nepermaldaujamo pertvaro. 

— Iki pasimatymo! — tarė Valentina, atsiplėšdama 
nuo tos laimės.— Iki pasimatymo! 

— Ar gausiu iš jūsų laišką? 

— "Taip. 

— Ačiū, mano brangioji žmona, iki pasimatymo! 

Pasigirdo nekalto, oru siunčiamo pabučiavimo garsas, 
ir Valentina nubėgo liepų alėja namo. 

Morelis klausėsi, kaip tilo už krūmų kliūvančios jos 
suknelės šiugždesys ir smėlio gurgždėjimas po kojomis, 
paskui su neapsakoma šypsena pakėlė akis į dangų, dėko- 
damas jam už tai, kad atsiuntė tokią meilę, ir taip pat 
nuėjo. 

Jis grįžo namo ir laukė visą vakarą ir visą rytojaus 
dieną, bet negavo jokios žinios. Pagaliau trečią dieną, apie 
dešimtą valandą ryto, besirengdamas eiti pas notarą 
Dešaną, gavo paštu laiškelį ir iškart suprato, kad rašo 
Valentina, nors niekada nebuvo matęs jos rašysenos. 

Laiškelyje buvo parašyta: 

„Nieko nepadėjo nei ašaros, nei maldavimai, nei 
prašymai. Vakar dvi valandas buvau šv. Filipo Ru- 
liečio bažnyčioje ir dvi valandas iš visos širdies 
meldžiau Dievą. Bet jis toks pat nejautrus kaip ir 
žmonės, ir sutartį numatyta pasirašyti šįvakar 
devintą valandą. 

Aš ištikima savo žodžiui, kaip ištikima savo 
širdžiai, Moreli. Tas žodis duotas jums, ir ta širdis — 
jūsų! 

Taigi šįvakar be ketvirčio devynios prie grotų. 

Jūsų žmona 

Valentina de Vilfor 


P. S. Mano vargšei senelei vis blogiau ir blogiau. 
Vakar ji taip susijaudino, kad ėmė kliedėti, o šiandien jos 
+kliedėjimas labai panašus į pamišimą. 

Juk tiesa, jūs labai mylėsite mane, kad aš galėčiau 
užmiršti, jog palikau ją tokioje būklėje? 

Man rodos, nuo senelio Nuartjė slepiama, jog sutartis 
bus pasirašyta šįvakar“. 

Morelis nepasitenkino Valentinos pranešimu. Jis 
nuėjo pas notarą, kuris patvirtino, kad sutarties pasi- 
rašymas numatytas devintą valandą vakare. 

Paskui jis užsuko pas Montekristą ir čia sužinojo 
daugiau smulkmenų: Francas pats buvo atvažiavęs pra- 
nešti grafui apie tas iškilmes. Ponia de Vilfor parašė jam 
atsiprašydama, kad jo nekviečia, nes markizo de Sen Me- 
rano mirtis ir jo našlės liga gaubsianti visą įvykį liūdesio 
šydu ir ji nedrįstanti temdyti juo grafą, kuriam linkinti 
visokeriopos laimės. 

Išvakarėse Francas buvo supažindintas su ponia 
de Sen Meran, kuri ta proga buvo atsikėlusi iš lovos, bet 
po pasimatymo su juo vėl atgulė. 

Lengva suprasti, kaip baisiai jaudinosi Morelis, ir to, 
žinoma, negalėjo nepastebėti skvarbus grafo žvilgsnis. 
Užtat Montekristas elgėsi su juo dar maloniau negu 
visada, elgėsi taip maloniai, kad du ar tris kartus Maksimi- 
lijanas buvo besižiojąs jam viską papasakoti. Bet prisi- 
minęs pažadą, duotą Valentinai, išlaikė paslaptį savo 
širdies gelmėse. 

Tą dieną Maksimilijanas gal dvidešimt sykių perskai- 
tė Valentinos laišką. Tai buvo pirmas kartas, kada jinai 
jam rašė, ir kokia proga! Kaskart, skaitydamas jos žo- 
džius, Maksimilijanas kartojo savo priesaiką — padaryti 
Valentiną laimingą. Iš tikrųjų kokios galios įgauna 
žmogui mergina, pasiryžusi tokiam drąsiam žingsniui! 
Su kokiu pasišventimu privalo jai tarnauti tas, kuriam ji 
viską paaukoja! Kaip karštai turi garbinti ją mylimasis! 
Ji vyrui ir karalienė, ir žmona, ir maža jam, atrodo, 
vienos sielos, kad jai atsidėkotų ir ją mylėtų. 

Morelis neapsakomai jaudindamasis svajojo apie tą 
akimirką, kada Valentina ateis ir tars jam: 

— Aš atėjau, Maksimilijanai, aš jūsų. 

Jis buvo parengęs viską jai pabėgti: daržo liucernoje 
paslėpė dvejas kopėčias. Kabrioletas, kurį turėjo važnyčio- 
ti pats Maksimilijanas, laukė paruoštas. Jokio tarno, jokio: 
žibinto. Jis uždegs šviesas tik įsukęs į kitą gatvę, kad dėl 
per didelio atsargumo nepakliūtų į policijos rankas. 

Kartkartėmis Morelio kūną varstė šiurpas. Jis svajojo 
apie tą akimirką, kada padės Valentinai kopti per tvorą ir 
pajus savo glėbyje virpančią, bejėgę tą, kuriai iki šiol ne- 
bent tik ranką paspausdavo arba pabučiuodavo pirštų 
galiukus. 

Bet po pietų, vis artėjant sutartai valandai, Morelis 
panūdo vienumos. Jo kraujas kunkuliavo, paprasčiausias 
draugo klausimas, net balsas jį būtų erzinę. Jis užsidarė 
savo kambaryje, mėgino skaityti, tačiau akys slydo per 
eilutes nieko nesuvokdamos. Galop metė knygą ir antrą 
kartą pradėjo braižyti pabėgimo planą, kopėčias, daržą. 

Pagaliau atėjo lemiamoji valanda. 

Tikrai įsimylėjęs žmogus niekuomet nepalieka laik- 
rodžio rodyklių ramiai eiti savo keliu. Morelis taip dažnai 
kamavo savąjį, kad jis galų gale šeštą valandą ėmė rodyti 
pusę devynių. Tada jis pasakė sau, jog metas važiuoti. 
Nors sutartis turėjo būti pasirašyta devintą valandą, bet 
greičiausiai Valentina nelauks tos jai nereikalingos 
ceremonijos. Todėl pagal savo laikrodį išvažiavęs iš Melė 
gatvės lygiai pusę devynių, Morelis įėjo į savo daržą tuo 
metu, kai Šv. Pilipo Ruliečio bokšte mušė aštuonias. 

Arklį ir kabrioletą jis pastatė už apgriuvusios 
lūšnos, kurioje paprastai slėpdavosi pats. 

Pamažu ėmė temti, tankūs sodo medžiai dunksojo 
kaip juoda neperregima masė. 

Tada Morelis išėjo iš savo slėptuvės ir yirpančia 
širdimi žvilgtelėjo pro vartų grotas: sode dar nieko ne- 
buvo. 

Išmušė pusę devynių. 

Belaukiant praslinko dar pusvalandis. Morelis vaikš- 
tinėjo šen bei ten ir vis dažniau žvilgčiojo pro plyšį tarp 
lentų. Sode darėsi vis tamsiau, ir vaikinas veltui ieškojo 
tamsoje baltos suknelės, veltui tyloje mėgino išgirsti 
žingsnių garsą. 
neapšviestas. Nebuvo jokių ženklų, kad jame laukiama 
svečių tokia reikšminga proga kaip vedybų sutarties 
pasirašymas. 

Morelis išsitraukė laikrodį: jis rodė tris ketvirčius 
dešimtos. Tačiau beveik tuojau pat bokšto laikrodis, kurio 
dūžius du ar tris kartus jis jau buvo girdėjęs, išmušė 
pusę dešimtos, — taigi jo kišeninis skubėjo. 

Vadinasi, jis laukė visą pusvalandį ilgiau, negu 
buvo paskyrusi Valentina: ji žadėjo ateiti devintą valan- 
dą, gal net kiek anksčiau. 


Moreliui tai buvo pačios sunkiausios minutės. Kiek- 
viena sekundė smogė per jo širdį tarsi švininis kūjis. 

Menkiausias lapų šlamesys, silpniausias vėjo dvelkte- 
lėjimas priversdavo jį krūpsėti ir sudrėkindavo prakaitu 
kaktą. Tuomet visas drebėdamas jis pristatydavo kopė- 
čias ir, nenorėdamas gaišti laiko, dėdavo koją ant pirmuti- 
nės pakopos. 

Taip besikaitaliojant baimei ir vilčiai, tai smarkiau 
sudunksint, tai nurimstant jo širdžiai, bokšto laikrodis 
išmušė dešimt. 

— Ne, negalimas daiktas, kad sutarties pasirašymas 
truktų taip ilgai, — sušnibždėjo siaubo apimtas Maksimili- 
janas,— turėjo įvykti kas nors nenumatyto. Juk aš ap- 
svarsčiau visas galimybes, apskaičiavau, kiek laiko gali 
užimti visi formalumai... Tikriausiai kas nors atsitiko. 

Ir jis susijaudinęs čia žingsniavo palei tvorą, čia 

glaudė degančią kaktą prie šaltos geležies. Gal Valentina 
apalpo pasirašiusi sutartį? Gal ją nutvėrė, kai ji bandė 
pabėgti? Galėjo įvykti tik viena arba antra, ir visa tai 
stūmė jį į neviltį. 

Pagaliau jis apsistojo prie minties, kad jėgos paliko 
Valentiną bebėgančią ir ji guli kur nors sode apalpusi. 

— Bet jeigu taip, — sušuko jis, greitai lipdamas 
kopėčiomis aukštyn, — aš galiu prarasti ją ir pats būsiu 
kaltas! 

Demonas, pakuždėjęs jam tą mintį, jo nebepaliko ir 
dūzgė ausyse su tuo atkaklumu, dėl kurio spėjimai, va- 
landėlę logiškai pasvarsčius, virsta įsitikinimais. Jo akys, 
bandydamos prasiskverbti pro vis tirštėjančią tamsą, 
rodos, įžiūrėjo juodoje alėjoje kažką gulint. Morelis įsi- 
drąsinęs net šūktelėjo, ir jam pasivaideno, kad vėjas 
atnešė iki jo neaiškų dejavimą. 

Pagaliau išmušė pusę vienuoliktos. Ilgiau nebe- 
įmanoma buvo laukti, visko reikėjo tikėtis. Maksimilijano 
smilkiniai tvinksėjo, akyse mirguliavo. Jis apžergė užtva- 
rą ir nušoko į kitą pusę. 

Dabar jis buvo Vilforo sode, įlindo ten slapčia. Buvo 
numatęs, kuo visa tai gali baigtis, bet nė nemanė grįžti 
atgal. 

Po valandėlės jis perėjo medžių guotą. Iš čia aiškiai 
buvo matyti visas namas. 

Dabar Morelis galutinai įsitikino tuo, ką buvo tik 
spėliojęs, mėgindamas žvilgsniu prasiskverbti pro sodo 
tankmeę: vietoje šviesų, kurias jis tikėjosi pamatyti žėrint 
pro kiekvieną langą, kaip ir dera iškilmių dienomis, jis 
pamatė tik pilką masę, skendinčią dar ir dideliame šešė- 
lyje, kurį metė ant mėnulio užslinkęs milžiniškas debesis. 

Tik kartkartėmis trijuose antrojo aukšto languose 
tarsi paklaikęs blaškėsi menkas žiburėlis. Tie trys langai 
buvo ponios de Sen Meran kambario langai. 

Lygiai degė šviesa už raudonų užuolaidų. Tos užuo- 
laidos kabojo ponios de Vilfor miegamajame. 

Visa tai Morelis nuspėjo. Norėdamas kiekvieną die- 
nos valandą mintimis sekti Valentiną, jis dažnai klausi- 
nėdavo ją, kaip yra išdėstyti kambariai tuose namuose, 
todėl pažinojo juos, nors nė karto nebuvo ten lankęsis. 

Toji tamsa ir tyla išgąsdino jaunuolį labiau negu 
Valentinos neatėjimas. 

Visas kaip nesavas, pakvaišęs iš skausmo, jis nu- 
tarė įveikti visas kliūtis, kad tik pamatytų Valentiną ir 
sužinotų apie nujaučiamą nelaimę, nors ir nežinojo, 
kokia ji. Morelis priėjo prie paskutiniųjų medžių ir jau 
ruošėsi kaip galėdamas greičiau perbėgti iš visų pusių 
atvirą gėlyną, bet staiga vėjas atnešė iki jo tolimus žmonių 
balsus. 

Juos išgirdęs, jis pasitraukė atgal į krūmus ir tyliai 
stovėjo čia nejudėdamas, tamsos slepiamas. 

Jis jau žinojo, ką darys: jeigu tai Valentina ir jeigu 
ji eis pro šalį viena, jis ją šūktelės. Jeigu ji bus ne viena, 
tai jis bent įsitikins, kad jai neatsitiko nieko pikta. Jeigu 
tai bus kas nors kitas, tai jis nugirs bent keletą žodžių iš jų 
pasikalbėjimo ir atskleis iki šiol neišaiškintą paslaptį. 

Tuo metu mėnulis išlindo iš dengusio jį debesio ir 
Morelis pamatė, kaip į prieangį išėjo Vilforas, lydimas 
juodai apsirengusio vyro. Jis nulipo prieangio laiptais ir 
pasuko alėjos link. Nužengus jiems vos keletą žingsnių, 
Morelis pažino juodai apsirengusį vyrą: tai buvo daktaras 
d'Avrinji. 

Matydamas juos besiartinant, vaikinas nejučiom ėmė 
trauktis atbulas, kol atsirėmė į guoto viduryje augančio 
klevo kamieną, prie kurio ir turėjo sustoti. 

Po abiejų ateivių kojomis netrukus liovėsi girgždėjęs 
smėlis. 

— Ak, brangusis daktare, — kalbėjo karališkasis pro- 
kuroras,— tikrai ant mano namų užsirūstino dangus! 
Kokia baisi mirtis! Koks netikėtas smūgis! Nebandykite 
manęs guosti, žaizda per daug gyva ir per daug gili! Mirė, 
mirė! 

Šaltas prakaitas išpylė Maksimilijano kaktą, jo dan- 
tys subarškėjo. Kas mirė tuose namuose, kuriuos pats 
Vilforas vadina prakeiktais? 

— Brangusis ponas Vilforai,— atsakė gydytojas 
tokiu tonu, nuo kurio Morelis dar labiau išsigando,— aš 
jus atsivedžiau čia ne guosti, o atvirkščiai. 

— Ką jūs norite pasakyti? — paklausė išsigandęs 
karališkasis prokuroras. 

— Noriu pasakyti, kad už jus ištikusios nelaimės 
galbūt slypi kita, dar didesnė. 

— O Dieve! — sušnibždėjo Vilforas, spausdamas 
rankas.— Ką jūs man dar pranešite? 

— Ar mes čia visai vieni, mano drauge? 

— Taip, žinoma. Bet kam tas atsargumas? 

— Tam, kad aš jums turiu atskleisti vieną baisų da- 
lyką,— atsakė daktaras, — sėskime. 

Vilforas ne atsisėdo, bet greičiau klastelėjo ant suolo. 
Daktaras liko bestovįs prieš jį, uždėjęs jam ant peties 
ranką. Morelis, pastiręs iš baimės, vieną ranką prispaudė 
prie kaktos, o kitą prie širdies, bijodamas, kad tiedu 
neišgirstų jos dunksėjimo. 

„Mirė, mirė!“ — aidėjo smegenyse jo širdies balsas. 

Ir pats jautėsi mirštąs. 

— Kalbėkite, daktare, aš klausau, — tarė Vilforas, — 
smokite, aš pasirengęs viskam. 

— Žinoma, ponia de Sen Meran nebe pirmos jau- 
nystės, bet vis dėlto ji džiaugėsi puikia sveikata. 

Morelis pirmą kartą per pastarąsias dešimt minučių 
laisviau atsikvėpė. 

— Ją pribaigė sielvartas,— tarė Vilforas,— taip, 
sielvartas, daktare! Ji išgyveno su markizu keturiasdešimt 
metų... 

— Ne sielvartas, brangusis Vilforai,— pasipriešino 
gydytojas.— Būna, nors ir retai, kad nuo sielvarto mirš- 
tama, bet mirštama ne per dieną, ne per valandą, ne per 
dešimt minučių. 

Vilforas nieko neatsakė, jis tik pakėlė galvą ir sumišęs 
pažvelgė į daktarą. 

— Ar jūs buvote, kai prasidėjo agonija? — paklausė 
d'Avrinji. 

— Žinoma,— atsakė karališkasis prokuroras, — juk 

— Ar jūs pastebėjote tos ligos simptomus, ligos, 
nuo kurios mirė ponia de Sen Meran? 

— Aišku. Markizę ištiko trys priepuoliai, vienas pas- 
kui kitą už keleto minučių, kiekvieną kartą vis po trumpes- 
nės pertraukos ir vis sunkesni. Kai jūs atvykote, ji jau 
buvo pradėjusi dusti. Paskui jai užėjo priepuolis, kurį aš 

palaikiau susijusiu su nervais. Tikrai ėmiau nuogąstauti 
tik tada, kai pamačiau, kad, jai stengiantis pasikelti 
lovoje, keistai įsitempė galūnės bei kaklas. Tuomet iš jūsų 
veido supratau, kad viskas kur kas rimčiau, negu aš 
maniau. Praėjus priepuoliui, norėjau iš jūsų akių išskai- 
tyti, kas darosi, bet jūs nežiūrėjote į mane. Jūs skaičiavote 
jos pulsą, ir jau prasidėjo antrasis priepuolis, o į mane taip 
ir neatsisukote. Antrasis priepuolis buvo dar baisesnis: 
pasikartojo tie patys mėšlungiški judesiai, burna persi- 
kreipė ir lūpos pamėlo. 

Per trečiąjį priepuolį ji mirė. 

Jau po pirmojo priepuolio aš pagalvojau, kad čia 
stabligė, jūs tai patvirtinote. 

— Taip, prie pašalinių, — pastebėjo daktaras, — bet 
dabar mes vieni. 

— Dieve mano, ką jūs ruošiatės man pasakyti? 

— Kad stabligės ir augalinių nuodų simptomai 
visiškai tie patys. 

Vilforas pašoko ir, valandėlę pastovėjęs tylomis ir 
nejudėdamas, vėl klastelėjo ant suolo. 

— O Dieve, daktare! — tarė jis.— Ar jūs gerai su- 
prantate, ką man sakote? 

Morelis nežinojo, sapnuoja jis ar iš tikrųjų nemiega. 

— Klausykite,— tarė gydytojas,— aš žinau, koks 
svarbus mano pareiškimas ir kam aš tai darau. 

— Kam jūs tai sakote — pareigūnui ar draugui? — 
paklausė Vilforas. 

— Draugui, dabar tik draugui. Stabligės ir apsinuo- 
dijimo augalinėmis medžiagomis simptomai tokie panašūs, 
kad aš labai svyruočiau, jeigu man reikėtų pasirašyti po 
tuo, ką jums pasakiau. Todėl, kartoju, aš dabar kalbu 
ne su pareigūnu, o su draugu. Ir štai sakau draugui: visus 
tuos tris ketvirčius valandos, kol tesėsi ponios de Sen Me- 
ran agonija, aš stebėjau jos konvulsijas, mirtį ir įsiti- 
kinau ne tik tuo, kad ponia de Sen Meran nunuodyta, 
bet galiu ir pasakyti, kokiais nuodais. 

— Daktare, daktare! 

— Viskas atitinka: mieguistumas pakaitomis su 
nerviniais priepuoliais, nepaprastas smegenų suerzinimas, 
jų centrų atbukimas. Ponia de Sen Meran mirė nuo didelės 

dozės brucino arba strichnino, kurių, be abejo, kas nors 
jai uždavė netyčia, galbūt per klaidą. 

Vilforas pagriebė daktaro ranką. 

— O, tai neįmanoma! — sudejavo jis.— Aš sapnuoju, 
Dieve mano, sapnuoju! Baisu, kada šitokius dalykus pa- 
sakoja toks žmogus kaip jūs! Dangaus vardu maldauju, 
brangusis daktare, pasakykite, jog galėjote suklysti! 

— Žinoma, galėjau, bet... 

— Bet?.. 


— Bet nemanau, kad suklydau. 

— Daktare, pasigailėkite manęs. Jau kelios dienos 
mane ištinka tokie negirdėti smūgiai, kad, rodos, išeisiu 
iš proto. 

— Ar kas nors kitas, be manęs, matė ponią de Sen 
Meran? 

— Niekas. 

— Ar siuntėte į vaistinę kokių nors vaistų, neparodę 
man recepto? 

— Ne. 

— Ar ponia de Sen Meran turėjo priešų? 

— Nežinau nė vieno. 

— Ar kas nors buvo suinteresuotas, kad ji mirtų? 

— Kad ne, Dievuli, ne! Mano duktė — vienintelė jos 
paveldėtoja, viena Valentina... Ak, jeigu man galėtų kilti 
tokia mintis, aš perverčiau sau širdį už tai, kad joje nors 
akimirksnį slypėjo toks įtarimas. 

— Ką jūs, drauge mano! — sušuko dabar ir d'Avrin- 
ji. — Sergėk Dieve, kad aš ką nors kaltinčiau. Aš kalbu 
tik apie nelaimingą atsitikimą, supraskite, apie klaidą. 
Bet ar tai būtų nelaimingas atsitikimas, ar klaida, faktas 
įvykęs, jis kužda mano sąžinei, o sąžinė reikalauja, kad 
aš neslėpdamas viską jums praneščiau. Aiškinkite. 

— Ką? Kaip? Dėl ko? 

— Sakysim, ar neapsiriko senas tarnas Barua, gal 
jis davė poniai de Sen Meran kokių nors vaistų, paruoštų 
jo ponui? 

— Mano tėvui? 

— Taip. 

— Bet kaipgi vaistai, paruošti mano tėvui, galėtų 
pakenkti poniai de Sen Meran? 

— Labai paprastai: juk žinote, kad kai kurios ligos 
gydomos nuodais. Paralyžius kaip tik viena iš tokių ligų. 
Maždaug prieš tris mėnesius, išbandęs viską ir norėdamas, 
kad ponas Nuartjė vėl galėtų judėti ir kalbėti, aš ryžausi 
griebtis kraštutinės priemonės. Štai jau trys mėnesiai 
gydau jį brucinu. Į paskutinę jam prirašytą mikstūrą 
įeina šeši centigramai brucino. Tie šeši centigramai ne- 
kenkia paralyžiuotam Nuartjė, nes jis prie nuodų pripra- 
tintas nuo pačių mažiausių dozių, bet jų pakanka nužudyti 
kiekvieną kitą žmogų. 

— Brangusis daktare, bet Nuartjė ir ponios de Sen 
Meran kambariai toli vienas nuo kito, ir Barua nė karto 
nebuvo atėjęs pas mano uošvę. Štai ką jums pasakysiu, 
daktare. Aš jus pažįstu kaip mokyčiausią ir, svarbiausia, 
sąžiningiausią gydytoją pasaulyje, visais atvejais gyve- 
nime jūsų žodžiai man — žibintas, kuris lyg saulė nu- 
šviečia mano kelią. Ir vis dėlto, daktare, nors ir labai 
tikėdamas jumis, aš priverstas remtis aksioma: „Errare 
humanum est“!. 

— Klausykite, Vilforai,— tarė gydytojas,— kuo iš 
mano kolegų jūs pasitikite taip kaip manimi? 

— Kodėl klausiate? Ką jūs turite galvoje? 

— Pakvieskite jį, aš jam papasakosiu, ką mačiau, 
pastebėjau, ir mes padarysime skrodimą. 

— Ir rasite nuodų pėdsakus? 

— Ne, ne nuodų, aš to nesakiau, bet konstatuosime 
nervų sistemos suerzinimą, lėtą, neginčijamą uždusimą 
ir pasakysime jums: brangusis ponas Vilforai, jeigu tai 
atsitiko iš apsileidimo, nenuleiskite akių nuo savo tarnų, 
jeigu iš neapykantos — nenuleiskite akių nuo savo priešų. 

— Pagalvokite, ką jūs man siūlote, d'Avrinji! — 
atsakė parblokštas Vilforas.— Nuo to momento, kai pa- 
slaptis pasidarys žinoma ne jums vienam, reikės pradėti 
tardymą, o tardymas mano namuose — argi tai įmanoma! 
Tačiau, — tęsė karališkasis prokuroras susierzinęs ir ne- 
ramiai žvelgdamas į gydytoją,— tačiau, jeigu jūs to 
norite, būtinai reikalaujate, aš tai padarysiu. Iš tiesų gal 
aš privalau duoti eigą bylai? Juk to reikalauja mano 

padėtis. Bet, daktare, jūs matote, esu visiškai parblokštas: 
po tokio sielvarto užtraukti savo namams šitokį skandalą! 
Žmona ir duktė jo nepakels. O aš, aš, daktare? Juk su- 
prantate, negalima pasiekti tokios padėties kaip mano, 
eiti dvidešimt penkerius metus iš eilės karališkojo proku- 
roro pareigas neįgyjant geroko būrio priešų. Turiu jų 
nemaža. Nuskambėjęs tas dalykas suteiks jiems progos 
triumfuoti ir džiūgauti, o man užtrauks gėdą. Daktare, 
atleiskite man tas savanaudiškas mintis. Jeigu jūs būtu- 
mėte kunigu, nedrįsčiau jums jų sakyti, bet jūs žmogus ir 
pažįstate kitus žmones. Daktare, daktare, jūs man nieko 
nesakėte, taip? 

— Brangusis ponas Vilforai,— atsakė susijaudinęs 
daktaras, — pirmoji mano pareiga — žmoniškumas. Jeigu 
mokslas čia nebūtų buvęs bejėgis, aš būčiau išgelbėjęs 
ponią de Sen Meran, bet ji mirė ir aš privalau galvoti 
apie gyvuosius. Palaidokime širdies gelmėse tą siaubingą 
paslaptį. Jeigu kieno nors akys ją įžvelgtų, aš sutinku, kad 
už tylėjimą mane apkaltintų nemokšiškumu. Bet jūs 
ieškokite, be paliovos, energingai ieškokite, juk gali neuž- 
tekti to vieno atvejo... O kai rasite kaltininką, jeigu tik jį 
rasite, aš jums pasakysiu: jūs teisėjas, elkitės taip, kaip 
reikia! 

— Ačiū jums, daktare, ačiū! — su neapsakomu 
palengvėjimu tarė Vilforas.— Niekuomet nesu turėjęs 
geresnio draugo už jus! 


Ir tartum bijodamas, kad daktaras d'Avrinji nepersi- 
galvotų, jis atsistojo ir nusivedė jį namų link. 

Juodu nuėjo. 

Morelis, tarsi jam būtų maža oro, praskleidė abiem 
rankomis šakas, ir mėnuo apšvietė jo išblyškusį it vai- 
duoklio veidą. 

— Dangus man aiškiai palankus, bet kaip tai bai- 
su! — tarė jis sau.— Valentina, vargšele! Kaip tu pakelsi 
tiek skausmo? 

Tai kuždėdamas jis žiūrėjo čia į langą, užtiestą 
raudonai, čia į tris langus su baltomis užuolaidomis. 

Raudonai užtiestame lange šviesa beveik visai iš- 
blėso. Matyt, ponia de Vilfor užgesino lempą, ir tik nakti- 
nės spingsulės atšvaitas mirgėjo stikluose. 


426 


Kitame namo gale atsidarė vienas langas su baltomis 
užuolaidomis. Nakties tamsoje blausiai mirksėjo ant 
židinio stovinti žvakė, ir kažkoks šešėlis priėjęs atsirėmė 
į palangę. 

Morelis krūptelėjo: jam pasigirdo, jog kažkas rauda. 

Nieko stebėtina, kad tasai tvirtas ir drąsus vyras, 
sukrėstas ir sujaudintas dviejų stipriausių žmogiškųjų 
aistrų — meilės ir baimės, tiek nusilpo, jog ėmė regėti 
vaiduokliškas haliucinacijas. 

Nors Maksimilijanas buvo pasislėpęs ir Valentina jo 
niekaip negalėjo įžiūrėti, bet jam pasigirdo, kad šešėlis 
prie lango jį šaukia. Tai kuždėjo jam sudirgintas protas, 
tai kartojo jam karšta širdis. Jutimų apgaulė virto ne- 
ginčijamu įsitikinimu. Paklusdamas nežabotam jaunystės 
potraukiui, jis iššoko iš savo slaptavietės. Negalvodamas, 
kad gali išgąsdinti Valentiną, kad gali atkreipti kitų 
žmonių dėmesį, jei mergina nejučiom riktelėtų, jis greitai 
perbėgo gėlyną, kuris mėnesienoje plytėjo it baltas eže- 
ras, pasiekė eilę apelsinmedžių dėžių, išrikiuotų prieš 
namą, užšoko prieangio laiptais ir stuktelėjo duris, 
kurios lengvai atsidarė. 

Valentina jo nematė. Pakeltos į dangų jos akys sekė 
sidabrinį debesėlį, plaukiantį per mėlynę. Jo kontūrai 
priminė į dangų kylantį šešėlį. Poetiška ir egzaltuota 
merginos širdis tikėjo, kad čia jos senelės siela. 

Tuo tarpu Morelis perėjo prieškambarį ir užčiuopė 
laiptų turėklus. Kilimas ant laiptų slopino jo žingsnius. 
Be to, Morelis buvo toks susijaudinęs, kad nebūtų išsi- 
gandęs nė paties Vilforo. Jis buvo nutaręs tuo atveju 
prieiti prie jo, viską prisipažinti ir prašyti, kad tas su- 
prastų jį ir pritartų tai meilei, kuri riša su Valentina. 
Žodžiu, Maksimilijanas visiškai buvo apkvaišęs. 

Laimė, jis nieko nesutiko. 

Stai kada jam ypač pravertė žinios, kurias buvo 
suteikusi Valentina apie vidinį namo planą. Jis visai 
ramiai užlipo į viršutinę laiptų aikštelę ir čia stabtelėjo 
norėdamas susiorientuoti. Kelią jam nurodė raudojimas, 
kurį iš karto pažino. Jis atsigręžė: pro praviras duris 
veržėsi šviesos ruožas ir verksmas. Pastūmęs tas duris, 
įėjo. 

Užuolaidomis pridengtoje lovoje po balta paklode 
ryškėjo mirusiosios galva ir kūnas. Dėl netyčia nugirstos 
paslapties Moreliui jos lavonas atrodė dar baisesnis. 

Šalia lovos, įkniaubusi galvą į plataus krėslo pagalvė- 
lius, drebėdama, raudojimo purtoma, užlaužusi sunertas 
sustingusias rankas, klūpojo Valentina. 

Ji buvo pasitraukusi nuo atviro lango ir garsiai 
meldėsi tokiu graudžiu balsu, kad ir nejautriausia širdis 
jos būtų pasigailėjusi. Iš jos lūpų veržėsi greiti, padriki, 
nesuprantami žodžiai, — taip smarkiai gniaužė jai gerklę 
deginantis skausmas. 

Mėnesiena, besiskverbianti pro užuolaidas, nublukdė 
žvakės šviesą ir. tą sielvartingą paveikslą užliejo „liūdnu 
melsvumu. 

Morelis neištvėrė. Jis nebuvo ypač dievotas, ne- 
lengvai pasiduodavo įspūdžiams, bet kenčiančios, verkian- 
čios, rankas grąžančios Valentinos paveikslas jį pribaigė: 
šito jis nepajėgė iškęsti tylėdamas. Jis atsiduso, sušnibž- 
dėjo jos vardą, ir ašaromis pasruvęs, nuo fotelio pliušinio 
apmušalo raukšlių randuotas Koredžo Magdalenos veidas 
atsigręžė į jį. 

Valentina nenustebo jį pamačiusi. Begalinės nevil- 
ties kupinoje širdyje nebėra vietos kitokiems jausmams. 

Morelis ištiesė savo draugei ranką. Užuot kaip nors 
teisinusis, kad neatėjo pas jį, Valentina parodė drobule 
uždengtą lavoną ir vėl pravirko. 

Nei vienas, nei antras nedrįso šitame kambaryje 
kalbėti. Jie bijojo pažeisti tą tylą, kurios, rodos, reikalavo 
pati mirtis, stovinti kur nors kampe su įsakmiai pridėtu 
prie lūpų pirštu. 

Valentina ryžosi pirmoji. 

— Mano drauge, kaip jūs čia įėjote? Deja, pasaky- 
čiau jums: sveiki atvykę! — jeigu ne mirtis būtų atida- 
riusi jums to namo duris. 

— Valentina, — tarė Morelis drebančiu balsu, gniau- 
žydamas rankas,— aš laukiau nuo pusės devynių. Jūsų 
nebuvo, aš neištvėriau, peršokau per tvorą, atsidūriau 
sode. Ir štai pašnekesys apie tą nelaimę... 

— Koks pašnekesys? — paklausė Valentina. 

Morelis krūptelėjo. Jis prisiminė viską, apie ką šne- 

kėjosi gydytojas su Vilforu, ir jam pasivaideno, kad 
regi po drobule išsukinėtas rankas, pastirusį kaklą, mėly- 
nas lūpas. 

— Jūsų tarnų pašnekesys viską man išaiškino, — 
tarė jis. 

— Bet juk ateiti čia — vadinasi, pražudyti mus, 
mano drauge, — pasakė Valentina be baimės ir be pykčio. 

— Atleiskite, — tuo pačiu tonu atsakė Morelis,— aš 
tuojau išeinu. 

— Ne, jus gali kas sutikti, pasilikite čia,— tarė 
Valentina. 

— Bet jeigu čia kas įeitų? 

Valentina papurtė galvą. 

— Niekas nejeis,— tarė ji,— būkite ramus: štai 
mūsų apsauga. 

Ir ji parodė į kūno kontūrus po drobule. 

— O kaip d'Epinė? Maldauju, pasakykite,— klausė 
Morelis. 

— Francas atvyko pasirašyti sutartį tą pačią aki- 
mirką, kada senelė atsikvėpė paskutinį kartą. 

— Baisu! — egoistiškai džiaugdamasis tarė Morelis, 
nes pagalvojo, kad dėl tos mirties vestuvės bus atidėtos 
neribotam laikui. Bet tučtuojau buvo nubaustas už savo 
egoizmą. 

— Ir juo labiau skaudu,— tęsė Valentina,— nes 
vargšė senelė mirdama įsakė kaip galima greičiau mane 
ištekinti. Dieve! Norėdama gero, ji tik padidino mano 
nelaimes. 

— Girdite? — pertraukė ją Morelis. 

Abu sukluso. 

Buvo girdėti, kaip atsidarė durys, koridoriaus grindys 
ir laiptų pakopos sugirgždėjo nuo kažkieno žingsnių. 

— Čia tėvas išeina iš kabineto, — tarė Valentina. 

— Ir išlydi daktarą,— pridūrė Morelis. 

— Iš kur žinote, kad daktarą? — paklausė nuste- 
busi Valentina. 

— Aš taip spėju, — atsakė Morelis. 

Valentina pažvelgė į jį. 

Tuo tarpu užsidarė paradinės durys. Paskui Vilforas 
priėjęs užrakino duris į sodą ir vėl užlipo laiptais aukštyn. 

Pasiekęs prieškambarį, jis akies mirksniu stabtelėjo, 
matyt, dvejodamas, ar eiti į savo kambarį, ar į ponios 
de Sen Meran. Morelis skubiai užlindo už portjeros. Valen- 
tina nė nekrustelėjo,— didelis jos skausmas iškėlė ją virš 
paprastos baimės. 

Vilforas nuėjo į savo kambarį. 

— Dabar,— tarė Valentina,— jūs jau negalite išeiti 
nei pro paradines duris, nei pro tas, kur eina į sodą. 

Morelis nustebęs pažvelgė į ją. 

— (Galima saugiai išeiti tik pro senelio kambarius, — 
tesė Valentina. 

Ji atsistojo ir tarė: 


— Eime. 

— Kur? — paklausė Maksimilijanas. 
— Pas senelį. 

— Man eiti pas poną Nuartjė? 

— Taip. 


— Pagalvokite, Valentina. 

— Jau seniai apie tai galvojau. Aš turiu tik vieną 
draugą visame pasaulyje, ir jis mums abiem reikalin- 
gas... Eime. 

— Būkite atsargi, Valentina, — perspėjo Morelis, ne- 
siryždamas jos klausyti, — būkite atsargi! Dabar aš ma- 
tau, kokia beprotybė, kad atėjau čia. Ar jūs tikra, bran- 
gioji, kad dabar sveikai samprotaujate? 

— Visiškai,— atsakė Valentina,— man tik nesmagu 
palikti vargšę senelę, prie kurios žadėjau budėti. 

— Mirtis jau savaime šventa, Valentina, — tarė Mo- 
relis. 

— Taip,— pritarė mergina,— be to, juk neilgam. 
Eime. 

Valentina perėjo koridorių ir ėmė lipti siaurais laip- 
teliais, einančiais pas Nuartjė. Morelis ant pirštų galų 
sekė paskui. Aikštelėje prieš kambarį jie rado senąjį 
tarną. 

— Barua,— tarė Valentina,— uždarykite duris ir 
nieko neįleiskite. 

Ir ji įėjo pirmoji. 

Nuartjė, vis dar sėdėdamas savo krėsle, atidžiai 
gaudė menkiausią garsą namuose. Iš savo senojo tarno 

jis žinojo viską, kas ten darosi, todėl nenuleido nuo durų 
godaus žvilgsnio. Pamačius Valentiną, jo akys sublizgėjo. 

Merginos eisena ir jos elgesys buvo kažkoks rimtas ir 
iškilmingas. Šitai nustebino senį. Jo akys klausiamai 
įsmigo į įėjusiąją. 

— Brangus seneli,— pradėjo ji trūksmingu balsu, — 
išklausyk mane įdėmiai. Tu žinai, prieš valandą mirė 
senelė de Sen Meran. Dabar, be tavęs, nebeturiu nė vieno 
žmogaus pasaulyje, kuris mane mylėtų. 

Senio akyse šmėkštelėjo neapsakomas švelnumas. 

— Tik tau vienam dabar aš galiu patikėti ir savo 
rūpesčius, ir savo viltis, juk taip? 

Paralitikas atsakė: taip. 

Valentina paėmė Maksimilijaną už rankos ir tarė: 

— Tai pažiūrėk gerai į šį vaikiną. 

Senis įbedė savo skvarbų ir kiek nustebusį žvilgsnį 
į Morelį. 

— Tai Maksimilijanas Morelis,— tęsė ji, — marselie- 
tis, sūnus to garbingo komersanto, apie kurį tu tikriausiai 
esi girdėjęs. 

— Taip,— parodė senis. 

— Nėra ko prikišti tam vardui, ir Maksimilijanas jį 
dar labiau išgarsins, nes būdamas trisdešimties metų jis 
jau sipajų kapitonas ir Garbės legiono kavalierius. 

Senis patvirtino, kad prisimena tai. 

— Tai štai, seneli, — kalbėjo Valentina, klaupdama 
ant kelių prieš senį ir rodydama Maksimilijaną,— aš 
myliu jį ir būsiu tik jo! Jei mane vers tekėti už kito, aš 
mirsu iš skausmo arba nusižudysiu. 

Paralitiko akyse buvo visas spiečius sujaudintų 
minčių. 

— Tau patinka Maksimilijanas Morelis, tiesa, sene- 
li? — paklausė mergina. 

— Taip, — parodė nejudąs senis. 

— Ir tu gali mus, savo vaikus, apginti nuo mano 
tėvo? 

Nuartjė įsmeigė savo protingas akis į Morelį, tarsi 
sakydamas: „Viskas priklausys nuo aplinkybių“. 

Maksimilijanas suprato. 

— Panele,— tarė jis, — jums reikia vykdyti šventą 

pareigą senelės kambaryje. Ar leisite man valandėlę pasi- 
šnekučiuoti su ponu Nuartjė? 

— Taip, taip, aš to ir noriu,— kalbėjo Nuartjė akys. 

Paskui jis nerimaudamas pažvelgė į Valentiną. 

— Tu nori paklausti, kaip jis tave supras, seneli? 

— Taip. 

— Nebijok. Mudu taip dažnai kalbėdavome apie 
tave, kad jis puikiai žino, kaip aš su tavimi susišneku. 

Paskui, grįžtelėjusi į Maksimilijaną, ji nusišypsojo 
savo žavinga, nors ir gilaus liūdesio persunkta šypsena, 
ir tarė: 

— Jis žino viską, ką aš žinau. 

Ištarusi tuos žodžius, Valentina atsistojo, pritraukė 
Moreliui kėdę, dar sykį priminė Barua nieko neleisti ir, 
švelniai pabučiavusi senelį bei liūdnai atsisveikinusi su 
Moreliu, išėjo. 

Tada Morelis, norėdamas įrodyti Nuartjė, kad Valen- 
tina visiškai juo pasitiki ir kad jis žino visas jų paslaptis, 
paėmė žodyną, plunksną, popierių ir viską padėjo ant 
stalo netoli lempos. 

— Pirmiausia,— tarė Morelis,— leiskite man pa- 
pasakoti jums, kas aš esu, kaip pamilau panelę Valentiną 
ir ką ketinu daryti. 

— Aš klausau,— pasakė Nuartjė akys. 

Įspūdingai atrodė tas senis, iš pažiūros, sunki našta 
aplinkiniams, bet pasidaręs vieninteliu globėju, vienintele 
atrama, vieninteliu teisėju tų dviejų jaunų, gražių, stiprių, 
vos į gyvenimą žengiančių įsimylėjėlių. 

Taurumu ir nepaprastu rimtumu dvelkiąs jo veidas 
paveikė Morelį, ir jis pradėjo kalbėti virptelėjusiu balsu. 

Jis papasakojo, kaip susipažino su Valentina, kaip 
pamilo ją ir kaip ši, vieniša bei nelaiminga, sutiko priimti 
jo pasiaukojimą. Papasakojo apie savo kilmę, visuomeninę 
padėtį, turtą ir kiekvieną kartą, klausiamai pažvelgęs į 
paralitiką, išskaitydavo jo akyse: 

— (Gerai, pasakokite toliau. 

— Dabar,— tarė Morelis, baigęs pirmąją savo pasa- 
kojimo dalį, atvėręs jums savo meilę ir viltis, aš norėčiau 
atskleisti ir mūsų sumanymus. Ar pasakoti? 

— Taip,— parodė senis. 

— Taigi štai ką mes nutarėme. 

Ir jis papasakojo Nuartjė, kaip laukė darže kabriole- 
tas, kaip jis ketino išsivežti Valentiną, nugabenti ją pas 
savo seserį, vesti ir pagarbiai laukiant tikėtis pono Vil- 
foro atleidimo. 

— Ne,— parodė Nuartijė. 

— Ne? — paklausė Morelis.— Vadinasi, taip daryti 
nedera? 

— Ne. 

— Jūs nepritariate šitam sumanymui? 

— Ne. 

— "Tuomet yra kitas būdas, — tarė Morelis. 

Senio žvilgsnis klausė: koks? 

— Aš nuvyksiu pas Francą d'Epinė,— tesė Maksimi- 
lijanas,— džiaugiuosi galėdamas jums tai pasakyti ne- 
girdint panelei de Vilfor,— ir pasielgsiu su juo taip, kad 
jis turės pasirodyti, jog yra garbingas žmogus. 

Nuartjė žvilgsnis vis dar tebeklausė. 

— Norite žinoti, ką aš padarysiu? 

— Taip. 

— Štai ką. Nueisiu pas jį ir papasakosiu, kokie 
ryšiai sieja mane su panele Valentina. Jeigu jisai žmogus 
jautrus, tai pats atsisakys savo sužadėtinės rankos, ir 
tada iki pat mirties jį lydės mano draugystė bei pasiauko- 
jimas. Jeigu dėl piniginių išskaičiavimų arba dėl juo- 
kingos puikybės jisai spirsis, tai aš jam įrodysiu, kad tai 
bus prievarta prieš mano žmoną, kad Valentina myli 
mane, kad ji niekada nepamils ko nors kito, ir kausiuosi 
su juo suteikdamas jam visas pirmenybes, ir arba aš jį 
užmušiu, arba jis mane. Jei aš jį užmušiu, jis negalės 
vesti Valentinos, jeigu jis mane — aš tikras, kad Valentina 
niekada už jo neis. 


Nuartjė gėrėjosi tuo tauriu ir atviru veidu. Jame atsi- 
spindėjo visi jausmai, apie kuriuos pasakojo Morelis. 
Puikiu išraiškingumu jis paryškino tuos jausmus, kaip 
kad spalvos paryškina tvirtą ir tikslų piešinį. 

Tačiau Moreliui baigus Nuartjė kelis kartus užsi- 
merkė,— kaip žinome, tuo jis norėjo pasakyti ne. 

— Ne? — paklausė Morelis.— Tai jūs nepritariate ir 
šitam, antrajam, sumanymui? 

— Taip, nepritariu,— parodė senis. 

— Bet ką gi tuomet daryti, pone? — paklausė Mo- 
relis.— Prieš pat mirtį ponia de Sen Meran įsakė anūkės 
vedybų neatidėlioti. Nejaugi aš turiu leisti įvykiams eiti 
savo keliu? 

Nuartjė nejudėjo. 

— Suprantu,— tarė Morelis,— man reikia laukti. 

— Taip. 

— Tačiau bet koks delsimas pražudys mus, pone, — 
tęsė jaunuolis.— Valentina viena nepajėgs atsispirti, ją 
privers kaip kūdikį. Aš per stebuklą patekau čia ir su- 
žinojau, kas dedasi, per stebuklą atsidūriau ir pas jus, bet 
vis dėlto aš negaliu pasitikėti, kad laimingas atsitikti- 
numas vėl man padės. Manau, kad galima tik kuri nors 
man už jaunuolišką pasitikėjimą savimi. Pasakykite, 
kuriam jūs labiau pritariate? Ar leidžiate panelei Valen- 
tinai pasitikėti mano garbe? 

— Ne. 

— Jums atrodo geriau, kad pasikalbėčiau su ponu 
d'Epinė? 

— Ne. 

— Bet, Viešpatie, kas gi tuomet suteiks mums pa- 
galbą, kurios mes prašome dangų? 

Senis nusišypsojo akimis, kaip buvo pratęs šypsotis, 
kada jam kalbėdavo apie dangų. Senasis jakobinas vis 
dar buvo ateistas. 

— Lamingas atsitiktinumas? — tęsė Morelis. 

— Ne. 

— Jūs? 

— Taip. 

— Jūs? 

— Taip,— pakartojo senis. 

— Jūs gerai suprantate, ko aš klausiu, pone? At- 
leiskite man už įkyrumą, nes visas mano gyvenimas pri- 
klauso nuo jūsų atsakymo. Jūs išgelbėsite mus? 

— Taip. 

— Esate tuo tikras? 

— Taip. 

— Laiduojate? 

— Taip. 

Pagalbą žadančiame senio žvilgsnyje glūdėjo tiek 
tvirtumo, kad negalima buvo abejoti jeigu ne ištesėjimu, 
tai bent pasiryžimu padėti. 

— O, ačiū jums, šimtą kartų ačiū! Bet kaipgi, jeigu 
Dievo stebuklas nesugrąžins jums galimybės kalbėti ir 
judėti, kaipgi jūs, prikaustytas prie to krėslo, nebylus ir 
nejudąs, kaip jūs galėsite pasipriešinti toms vedyboms? 

Senio veidą nušvietė šypsena, keista akių šypsena 
tame sustingusiame veide. 

— Tai aš turiu laukti? — paklausė vaikinas. 

— Taip. 

— O sutartis? 

Vėl šyptelėjo ta pati šypsena. 

— Negi jūs norite -pasakyti, kad ji nebus pasirašyta? 

— Taip, — parodė Nuartjė. 

— Vadinasi, net sutartis nebus pasirašyta! — sušuko 
Morelis.— Ak, atleiskite man! Juk galima abejoti, kai tau 
praneša apie tokią didelę laimę: sutartis nebus pasirašyta? 

— Ne,— atsakė paralitikas. 

Ir vis dėlto Morelis dar netikėjo. Tas bejėgio senio 
pažadas buvo toks keistas, kad jis galėjo kilti ne iš jėgos 
suvokimo, o iš fizinės negalės. Savo kvailumo nejaučian- 
tiems bepročiams juk būdinga tikėti, kad jie galį atlikti 
nepaprastus darbus. Silpnas giriasi pajėgiąs kilnoti di- 
džiausius sunkumus, bailys nugali milžinus, vargšas 
švaistosi lobiais, užguitas valstietis, pasikėlęs į puikybę, 
laiko save Jupiteriu. 

Ar suprato Nuartjė Morelio dvejones, ar ne visai 
patikėjo jo nuolankumu, bet tik atidžiai pažiūrėjo į jį. 

— Ko jūs norite, pone? — paklausė Morelis.— Kad 
aš dar sykį pažadėčiau jums nesiimti jokių žygių? 

Nuartjė žvilgsnis, vis toks pat atidus ir tvirtas, tarsi 
sakyte sakė, kad pažado jam maža. Paskui tas žvilgsnis 
nuo veido nuslydo į ranką. 
ano Norite, kad prisiekčiau? — paklausė Maksimilija- 

— Taip,— vis taip pat iškilmingai patvirtino senis. — 
Noriu. 

Morelis suprato, kad Nuartjė teikia didelę reikšmę 
tai priesaikai. 

Jis ištiesė ranką. 

— Prisiekiu garbe, — tarė jis, — kad nieko nesiimsiu 
prieš poną d'Epinė, kol negausiu jūsų sutikimo. 

— Gerai,— pritarė akimis senis. 

— O dabar, pone,— paklausė Morelis,— jūs pagei- 
daujate, kad aš išeičiau? 

— Taip. 

— Nepasimatęs su panele Valentina? 

— Taip. 

Morelis nusilenkė reikšdamas savo paklusnumą. 

— O dabar,— tarė jis,— ar leisite savo sūnui pa- 
bučiuoti jus, kaip prieš valandėlę pabučiavo duktė? 

Nuartjė akyse galėjai išskaityti sutikimą. 

Morelis priglaudė prie senio kaktos savo lūpas toje 
pačioje vietoje, kur neseniai buvo prigludusios Valentinos 
lūpos. 

Paskui dar kartą nusilenkė ir išėjo. 

Aikštelėje jis rado senąjį tarną. Valentinos įspėtas, 
šis laukė Morelio ir nuvedė jį tamsiu vingiuotu korido- 
riumi prie mažų durelių į sodą. 

Atsidūręs sode, Morelis nuėjo prie vartų. Kabinda- 
masis į medžio šakas, jis. akies mirksniu užsiropštė ant 
mūrinės tvoros ir tučtuojau nulipo kopėčiomis į liucernos 
daržą, kur jo laukė kabrioletas. 

Maksimilijanas įsėdo į jį ir, išvargintas visų tų ne- 
ramių minčių, bet palengvėjusia širdimi apie vidurnaktį 
grįžo į Melė gatvę, krito į lovą ir užmigo it girtas. 


